
lubitului meu părinte, 
fiu al nordului. Urmaş al dacilor liberi. Moştenitor de 
drept şi de fapt al pămiînturilor apărate de Gelu şi 
Menumorut. Moştenitor legal al tuturor năzuinţelor 
bunilor şi străbunilor săi. Moştenitor al dragostei de 
neam. Curat la suflet ca aerul aspru al nordului. 
loan Dan 


Capitolul 1 


vremuri o frumoasă cetate cunoscută sub numele de Rîul Femeilor. 

Împins dintr-o parte de puterea aspră a Dealului Florilor, primit 
molcom în potolita cîmpie, Săsarul îşi domoleşte goana de copil zurbagiu, 
parcă mirat. Apa, curată ca zîmbetul pruncului, descoperă pietrele şi nisipul 
de pe fund, a căror culoare bate cînd verde, cînd către galben-roşcat, cu 
sclipiri ciudate. Neştiutor şi năvalnic, Săsarul spală sînul munţilor şi aduce 
la vale grăunte de aur. Secole de-a rîndul, oamenii de prin partea locului au 
cernut nisipul în ciururi şi au adunat cu migală preţiosul metal. Cîntînd 
uimitor de subţire, Săsarul nu lua seama la mănoasa ocupaţie, aşa cum 
pruncul nu ştie că zîmbetul său şi sclipirea de diamante a ochilor încălzeşte 
inimile celor vîrstnici. 

Mai tîrziu, cetatea şi-a luat numele de Baia Mare, după 
minele de aur din împrejurimi. Aşezată la răscrucea drumurilor 
din nord, cetatea îşi acoperea spatele cu tăria munţilor şi îşi 


odihnea picioarele mari în cîmpie. Vechiul drum care şerpuia 


A unde apa Săsarului întîlneşte dulce prag de cîmpie, se ridica pe 


printre codrii falnici de la Dealul Solovanului către Munţii Gutin 
şi peste ei, în frumoase încolăciri, făcea bună legătură cu 
Sighetul. In faţa cetăţii Baia Mare, el se bifurca fie spre Dej şi 
chiar mai departe, către Cluj, fie prin Ţara Oaşului, pe sub 
dealuri cu vii şi livezi, prin cîmpii vestite pentru roadele lor, pînă 
dincolo de Satu Mare. 

Avînd o aşezare atit de binecuvintată, Baia Mare îşi trăgea 
seva bogățiilor pe vechile drumuri ale nordului. In zilele de tîrg 
soseau acolo carele Maramureşului încărcate cu cergi miţoase, 
lucrate în văile Izei şi Vişeului, bărbînţe grele ca viţeii de lapte, 
cu vestita brînză de la leud, Săpînţa, Strimtura, sau tocmai de 
sus, de la Borşa. Mîndrele cioplituri în lemn de prin Munţii 
Rodnei, sau merele galben-roşcate, bătute în coajă cu suflet de 
soare aspru, blănuri scumpe de jder, de sobol sau de vidră. 

Din Ţara Oaşului, veşnic învăluită în legende, alte care 
aduceau pînze de in şi de cînepă, grîu curat şi lucios ca lacrima 
de mamă, coşerci mari cu struguri gălbui, plăcuţi la vedere ca 
pruncii despuiaţi, piersici cît pumnul, al căror parfum delicat 
amintea dulcele sîn de fecioară, pere cu aroma păcătoasă, 
desfrinată şi îmbietoare ca sărutul ibovnicei. Acolo se vindeau 
cuțite cu plăsele de os, rod al meşterilor făurari din Apa, din 
Seini ori din Călineşti. Butoaiele pintecoase cu vin auriu 
închegau prietenii sau aspre încăierări, iar ţuica din pragul 
Maramureşului, bună de leac pentru sufletul trist, ori de chef 
pentru voinici, putea să oblojească un zmeu. 

Pe drumul Dejului veneau cîrduri de cai falnici, cu ochii răi, 
cu pielea veşnic înfiorată ca oglinda lacului măturat de vînt, 
crescuţi la Satu Lung, la Ileanda, ori pe valea Chiuarului. De la 
cetatea Ciceu, vestite pietre de moară ferecate în obezi, 
pistoale lucrate la Cluj, armuri şi arme tăioase tocmai de la 
Bistriţa Năsăudului. 

Din munţi, sau chiar mai aproape, din Dealul Florilor, aurul 
scormonit cu migală, cobora fără încetare prin marile tainiţe ale 
cetăţii. Bogăția în aur a Munţilor Maramureşului şedea la 
cumpănă cu cea a vestiţilor Apuseni. Atraşi de mira jul 
preţiosului metal, aventurieri de toate neamurile veneau pe 
acele meleaguri, se pierdeau prin păduri nesfirşite, dar puţini 
mai luau drumul îndărăt; fie că se omorau între ei, fie că picau 
sub mîinile grele ale asprilor bărbaţi din nord. 

In seara zilei de 8 februarie a anului 1600, un călăreț intră 


prin poarta de sud a cetăţii Baia Mare. Oştenii de gardă îi 
cercetară hirtiile, apoi îl sloboziră. O jumătate de ceas mai tirziu, 
călătorul se opri în faţa unei case înconjurate de arbori şi ziduri 
mari. Întunericul nu adunase în punga lui adîncă toată lumina 
zilei, astfel că proaspătul musafir al cetăţii recunoscu fără 
greutate ceea ce căuta. Casa, mult retrasă către fundul curţii, 
avea zăbrele de fier groase cit funiile şi uşi de stejar cu ferestre 
mici, parcă anume făcute ca să ţină stavilă bună în caz de 
asediu. 

Satisfăcut de rezultatul observaţiilor sale, călăreţul descălecă 
sprinten şi bătu cu ţeava pistolului în poartă. De undeva de 
printre copaci, apăru un bărbat între două virste, nu prea mare 
la trup, dar temeinic aplecat spre desfriul grăsimii. Ochii lui 
mălăieţi îl priviră pe cel din uliţă cu vădită plictiseală, apoi 
grăsunul se retrase, hotărit a-şi căta de treburi. 

—Hei, omule! grăi străinul înciudat. Ai auzit că am bătut în 
poartă? 

—Cum te văd şi cum mă vezi. 

—Atunci, poate că te ajută mintea să te întrebi de rostul 
acestei bătăi. 

—Nu, domnule, răspunse grăsunul. Dacă ai fi venit la vreme 
de lumină, m-aş fi aplecat peste zid să te întreb ce doreşti. 
Fiindcă cei care bat pe la porţi, totdeauna doresc ceva. Dar 
noaptea nu stăm de vorbă cu nimeni. Aşteaptă să se facă ziuă. 

—Încă nu-i noapte, rîse cel de la poartă. 

—Ah, ah, domnule! zimbi grăsunul. Peste zid o mai fi ceva 
lumină. De cînd e lumea există lumină dincolo de ziduri, însă 
aici, te asigur că-i noapte de-a binelea. D-aia ziceam că pînă 
miine... 

—O noapte în uliţă? Eşti nebun, omule! se răsti vizitatorul. 

Grăsunul îl privi galeş, apoi răspunse cu frumoasă cumpătare 
a glasului: 

—Nu zic ba. Poate că am ceva sminteală de minte, dar nu 
mai rea decit a domniei-tale, care te încumeţi în asemenea 
vremuri tulburi să baţi la poartă de creştin taman în faptul serii. 
Adio, domnule. Dacă ai ceva treburi aici, nu-i nici o grabă pînă 
mîine. 

—Bine! se învoi necunoscutul schimbînd tactica. Pari să fii un 
om înţelept. Cunoşti valoarea unui ducat de aur. 

Vădit interesat, grăsunul se aplecă peste zid şi răspunse cu 


chibzuială: 

—O cunosc, domnule. Ducaţii nu prea se înghesuie în 
buzunarele mele, însă cu cît le duci dorul mai arzător, cu atit le 
ştii mai bine puterea. 

—Drace! grăi necunoscutul. Frumoasă judecată. Asta îmi 
dovedeşte că ducatul meu va găsi în domnia-ta un stăpîn 
vrednic. 

Zicind acestea, aruncă moneda peste zid. Zgomotul ei la 
atingerea cu piatra sună în urechile grăsunului ca un cîntec de 
heruvimi, dar acesta nu se lăsă ispitit de muzică, ci prinse aurul 
cu îndemiînare şi-l strecură în ascunzişurile hainei. 

—Care e numele domniei-tale? întrebă străinul. 

—Clement. 

—Eşti prietenul lui Zablije? 

—Nu, domnule, majordomul. 

—Aha! Stăpiînul e acasă? 

—uUneori. 

—Măi să fie! Şi cum aş putea să aflu? 

—Greu, foarte greu, răspunse Clement. Mai treci pe aici. 
Acum nu-mi amintesc... 

—Poate că ar fi mai uşor să încalec zidul şi să-ţi ard vreo 
două scatoalce. Astea întotdeauna împrospătează memoria. 

—Adevărat, domnule! recunoscu majordomul. Aveţi dreptate 
în privinţa acestei metode, pe care am aplicat-o şi eu adesea, cu 
rezultate frumoase. Totuşi, mi-e teamă că planul domniei-tale ar 
avea ceva cusururi. Pistolul meu e dat naibii. Doamne iartă-mă! 
la foc din te-miri-ce. Dacă încaleci zidul şi rămii doar olog, 
înseamnă că te-ai născut în zodie bună. Mai bine stăm la taclale 
pînă se face ziuă. Ţi-aş putea vorbi ceva despre geneză, fiindcă 
povestea cu mărul lui Adam încă nu a fost lămurită. Sînt mulţi 
cuvioşi patriarhi care cred că Adam ar fi gustat nu din măr, ci 
din sînul Evei... 

—La dracu! îl întrerupse musafirul. Isprăveşte cu aiurelile 
astea şi nu uita că am şi eu un pistol! 

—Nici o clipă, dar nu vei trage. Eşti străin de locurile acestea. 
Ba cred chiar că te fereşti a vorbii tare, ceea ce-mi dovedeşte că 
nu doreşti un scandal. Văd că eşti voinic. Mai văd că faţa 
domniei-tale, destul de îngrijită, ca să zic aşa, arată să nu fii om 
de rînd... 

—Omule! îşi pierdu străinul răbdarea. Zablije nu va fi prea 


încîntat aflînd că mă ţii la poartă. 

—lar aveţi dreptate, zimbi Clement. Vă atrag totuşi atenţia 
că stăpînul meu mă plăteşte prost, şi dacă nu-i jumulesc pe cei 
ce-l caută, risc să mor sărac. 

—Mda! murmură cel de la poartă aruncînd încă un ducat 
peste zid. Ai fi acum în stare să-ţi vesteşti stăpînul? 

—Fără tăgadă, zise Clement plin de bunăvoință. Eu cu cît sînt 
mai greu, cu atit alerg mai iute. Pînă la ziuă ajung sigur în faţa 
stăpînului. 

Străinul duse mîna la pistol, un gest aprig, dar se răzgîndi la 
fel de iute. 

„Va trebui să am răbdare pînă intru în ogradă, gîndi el. Abia 
pe urmă îl cotonogesc. Un scandal în stradă nu-mi convine, 
fiindcă aş putea atrage străjile”. 

—Ai nevoie de o noapte întreagă pentru a face cîţiva paşi? 
întrebă cu blindeţe. 

—Nu, rise majordomul, am nevoie de încă un ducat ca să 
prind destulă greutate. 

Obţinînd cea de a treia monedă, Clement ocoli clădirea 
masivă de piatră, către o uşă dosnică. Intrarea din faţă slujea 
numai seniorului casei, sfinţia-sa părintele Zablije. Grăsunul 
majordom trecu prin salonul frumos luminat, unde buştenii mari 
cît omul trosneau veseli în căminul imens. Din camera alăturată 
răzbeau mirosuri gingaşe de unsori aromate, care arătau ceasul 
potrivit pentru masajul de seară al stăpînului. Părintele Zablije 
şedea întins pe o masă lungă, iar doi slujitori pricepuţi îi ungeau 
trupul. Pîntecul său, rotunjit binişor, contrasta cu umerii largi, ce 
se potriveau mai degrabă unui luptător decit cuviosului călugăr. 
Cel de-al treilea slujitor, mărunt şi obez, ţinea în miini un evantai 
uriaş, pe care îl mişca deasupra stăpînului într-o dulce alintare, 
chiar dacă nu-şi avea rostul pe vreme de iarnă. 

Auzind zgomotul uşii, Zablije întoarse nasul mare, coroiat ca 
un plisc de şoim şi grăi cu suavă lenevie: 

—Ah, Clement, Clement! Cînd vei învăţa oare că e mare 
păcat să-ţi tulburi stăpînul ce se îngrijeşte de partea lui 
pămîntească? 

-—lertare, sfinţia-ta! murmură grăsunul majordom. Numai 
unele treburi grabnice mă aduc aici la ceas nepotrivit. Se află 
afară un călăreț care doreşte să te vadă. 

—Un călăreț? bombăni Zablije nemulţumit. Doar ştii că seara 


nu primim oaspeţi. Spune-i, fiule, să mai treacă pe la noi! Se va 
găsi cîndva un prilej să ne coborim privirile cucernice asupra lui. 
Să-i mîntuim sufletul păcătos prin împreunarea degetelor, sau 
prin ridicarea ochilor către cer. lar dacă duhul răului va stărui în 
sufletul său, îl vom atinge cu un os din spinarea sfîntului 
Veniamin. Du-te, fiule! Giîndurile noastre au luat drumul 
cugetului înalt. 

„Să te ia naiba, Doamne iartă-mă! socoti Clement, sătul de 
izmenelile stăpînului. De cînd ai prins ceva cheag de bani, îţi dai 
nişte ifose mai mari decit ale prinților.” 

Apoi grăi cu frumoasă plecăciune: 

—Sfinţia-ta, omul vine de la drum şi pare încărcat cu aur. 

Auzind asemenea vorbe, Zablije sări sprinten de pe masă, 
îmbrăcă un halat, îi concedie cu un gest pe cei trei slujitori şi 
zise fără a se arăta prea grăbit: 

—Adu-l, fiule! 

Clement părăsi încăperea, dar nu se repezi în întîmpinarea 
străinului, ci în direcţie opusă. 

„Dacă-i deschid poarta ăluia din uliţă, se gîndi el, îmi rupe 
cîteva coaste înainte de a-i spune că ne bucură vizita. Mai bine ÎI 
trimit pe fratele Gaşpar, care aduce la corp cu mine, chiar dacă 
picioarele lui se arată ceva mai scurte. lar dacă trupul său se va 
alege cu ceva ponoase, ne vom ruga pentru grabnica lui 
tămăduire.” 

Zablije îşi primi oaspetele în salon. Privirea lui, alunecoasă ca 
argintul-viu, îl măsură pe străin temeinic, în vreme ce pe faţă i 
se aşternu un zîmbet îngăduitor, aşa cum se cuvenea unui 
cuvios călugăr. Şi chiar atunci cînd îşi recunoscu musafirul, 
înfăţişarea lui nu se schimbă cu nimic. 

—Ah, Zablije! rise străinul privindu-l cu ochi de cunoscător. 
Pari un adevărat prinţ. Oare ţinutul acesta plin de aur şi-a 
coborit harurile asupra ta? Locuinţa cu mobilă scumpă, 
mulţimea slujitorilor, toată bogăţia din jurul tău arată că duci o 
viaţă plină de huzur. Te-ai lepădat oare de rasa călugărească? 

Plăcut impresionat de uluirea acestuia, Zablije ridică ochii 
către cer într-o prefăcută umilinţă, dar grăi cu tonul unui mare 
senior, fandosindu-se în fel şi chip. 

—la loc, domnule Samuel! Au trecut patru ani de la ultima 
noastră întîlnire. E drept că în aceşti ani am ajuns la o stare 
bună şi că am lepădat rasa monahală, însă e tot atit de drept că 


sufletul nostru a rămas aplecat spre cele sfinte. lar bunurile din 
jur ne aduc scîrbă, chiar dacă le folosim pentru netrebnica viaţă 
pămîntească. Sînt cîţiva ani de cînd veniturile mari nu ne mai 
îngăduie să locuim într-o chilie, fiindcă în mijlocul bogățiilor 
sufletul se poate apleca mai vîrtos către gînduri înalte, lipsindu- 
ne de chemări lacome. 

—Să nu o luăm razna, dragul meu! zimbi ironic musafirul. 
Acum un an nu aveai o lescaie. Se împlinesc două luni de cînd ai 
cumpărat casa şi tot ce e în jurul tău. 

Zablije îşi reţinu o tresărire, însă încruntarea bruscă a ochilor 
îi trădară uimirea. Străinul, ager în priviri, observă mărunta 
schimbare şi continuă să zimbească. 

—De unde ştii? întrebă gazda înăbuşindu-şi un căscat printr-o 
frumoasă acoperire cu palma. 

—Ei, la naiba! Chiar dacă nu te-am văzut de multă vreme, m- 
am interesat mereu de sfinţia-ta, aşa cum se cuvine între 
prieteni. 

—Inseamnă că prietenia te-a adus aici, iscodi Zablije. 

—Da şi nu. Am venit mai degrabă să-ţi propun un tîrg din 
care vom cîştiga amindoi. 

—Un tîrg? Un cîştig? Dar am destul, domnule, răspunse 
călugărul, precaut. Acum, doar gindurile pioase au căutare la 
noi. Ba mai mult: cred că am putea să te ajutăm cu ceva 
rugăciuni adinci. 

Samuel bătu tarapanaua pe masă cu virful degetelor, spre 
disperarea gazdei, care prinse în ochii lui o sclipire de batjocură. 
Tăcură citeva clipe, studiindu-se, apoi musafirul spuse blind: 

—Nu ai mare lucru, Zablije. Şi zău că nu e cazul să te ascunzi 
de un prieten vechi. Acum două luni dispuneai de o mie de 
ducați. Ca orice om înţelept, ţi-ai depus aurul la marele negustor 
Petreuş. Cumpărarea casei, a mobilierului, plata servitorilor şi 
alte cheltuieli te-au lipsit de nouă sute şi ceva de ducați. Astfel 
că la ceasul acesta mai dispui doar de şaizeci sau şaptezeci. 
Peste cîteva luni vei fi strimtorat şi va trebui să-ţi iei rămas bun 
de la viaţa asta de huzur. 

Vorbele lui Samuel îl uluiră cu totul. 

—Adevărat!  recunoscu el după îndelungă chibzuială, 
întrebîndu-se de scopul vizitei lui Samuel. Mă miră totuşi că ştii 
asemenea lucruri. Dacă nu ai ceva haruri necurate, înseamnă că 
numai o minune te-a ajutat. 


—Minune? rise musafirul bine dispus. Credeam că mă cunoşti 
mai temeinic. Dar nu despre asta doresc să discutăm. Ce-ai zice 
dacă ţi-aş oferi cinci sute de ducați? 

Zablije ciuli urechile, iar ochii îi sclipiră lacomi. Apoi, faţa lui 
îşi recăpătă aerul cucernic. 

„Samuel are nevoie de serviciile mele, gîndi el. Ei bine, să le 
vindem cît putem de scump. După sumă, pare să fie ceva tare 
primejdios. Dar oricît ar fi primejdia de mare, banii aceştia m-ar 
scoate din toate nevoile. Cine oferă cinci sute de ducați e 
departe de a fi om cu stare mijlocie, ceea ce înseamnă că ar mai 
putea adăuga ceva peste. Deci, să nu ne pripim.” 

Ghicindu-i gîndurile, oaspetele îi rise în faţă, iar cuvintele lui 
îl năuciră cu totul pe Zablije. 

—Dacă lucrurile se vor desfăşura cu bună rînduială, să ştii că 
mă las jumulit. La asta te gîndeai adineauri. 

—Nu, minţi călugărul, nu la asta, ci la faptul că domnia-ta nu 
oferi niciodată nimic fără să ceri. Ce doreşti în schimbul acestei 
sume? 

—Eşti sigur că nu ne aude nimeni? 

—Sigur, poţi să vorbeşti. Slujitorii s-au retras în casa cea 
mică, după cum e obiceiul cînd primesc oaspeţi. Aşa că nu mai 
rămîne decit să aflu ce doreşti în schimbul ducaţilor. 

Samuel şezu puţin în cumpănă, să-şi aleagă cuvintele cu 
grijă, apoi spuse: 

—Eu nu vreau nimic, dar cineva doreşte moartea lui Mihai, 
principele Transilvaniei şi al Ţării Româneşti. 

Dacă s-ar fi despicat pereţii în clipa aceea, Zablije nu ar fi 
fost mai uluit. Îşi privi musafirul cînd cu un ochi, cînd cu altul, 
parcă hotărit a descoperi la el ceva semne de nerozie. 

—Glumeşti, bilbii palid. 

—N-am timp de şagă, dragul meu. 

—Şi cine-i persoana care doreşte moartea lui Mihai-vodă? 

— Asta o poţi afla numai dacă facem tîrgul. 

—Ah, domnule Samuel! grăi Zablije. Mi-e teamă că nu sînt 
omul potrivit. Nu uita că te afli în faţa unui călugăr aplecat spre 
cele sfinte. 

—Ei, la naiba! îl întrerupse oaspetele. Ai fost slujitor al 
bisericii, dar călugării te-au alungat dintre ei. S-a aflat că anul 
trecut ai încercat să-l ucizi pe Sigismund Báthory, fostul principe 
al Transilvaniei. După cum vezi, viaţa ta nu are secrete pentru 


mine. Alta e pricina. Ţi-e frică. 

—Adevărat! recunoscu Zablije. Acesta este cuvintul. Să ştii 
că taica Zablije nu dă cu piciorul unei afaceri promițătoare, dar 
nici nu e destul de nătîng ca să intre în gura lupului. Şi ce lup! 
Mihai-vodă ştie să-şi apere pielea chiar mai bine decit cred unii. 
Şi zău că e cazul să mi-o apăr şi eu, mai ales că nu am alta de 
schimb. În urmă cu ani, cînd a scos Ţara Românească de sub 
turci, aceştia au încercat în fel şi chip să-l omoare. Emirul 
Ibrahim, care crezuse că l-a prins în cursă pe valah, a pierit sub 
mîna călăului. După ce a cucerit Transilvania, nobilii au căutat şi 
ei să-l omoare prin vicleşug. Ei bine, Petre Huszar, conducătorul 
complotului, a căzut sub cuțitul cavalerului Cae Indru. Pe 
vremea cînd erai în cîrdăşie cu Rocco Perisini, cel ce rivnea la 
scaunul de domnie al Ţării Româneşti, ai încercat să-i iei viaţa 
marelui principe. Şi care a fost rezultatul? Perisini şi-a găsit 
moartea sub spada lui Ducu cel lute, iar domnul Cae Indru a 
avut bunătatea să te ierte. Nu, prietene, nu facem tirgul. Mi-e 
teamă să mă bag într-o astfel de afacere păguboasă. Am o piele 
gingaşă, de care mă simt foarte legat. Ar fi o prostie să o pun la 
bătaie, chiar dacă azi mă aflu strimtorat de bani. Domnii Cae 
Indru, Costache Caravană, Chirilă Zece Cuţite, Ducu cel lute, 
Sile Adormitu, părintele Grasa, Niţă Praştie, Tufănel, Toroipan şi 
Găluşcă stau la pîndă în jurul principelui, ca nişte dulăi care 
adulmecă cea mai mică urmă de primejdie. lar dintre colții lor, 
puţini au scăpat cu viaţă. 

—Mda! zîmbi oaspetele. Voi căuta în altă parte. La nevoie, 
voi oferi o mie de ducați. 

—O mie? murmură fostul călugăr ca dus pe gînduri. Cu 
asemenea avere şi cu ce am acum, aş duce-o zece ani în huzur, 
dar mi-e frică. 

—Atunci, să nu mai vorbim despre asta. Voi găsi pe cineva să 
facă lucrarea pentru o mie cinci sute. 

—lesus-Maria! se clătină Zablije. O adevărată comoară. Păcat 
că mi-e frică. 

—Mare păcat! grăi musafirul ridicîndu-se. Ei, la revedere, 
prietene. M-aş fi bucurat să închei afacerea cu tine, văzindu-te 
atit de strimtorat. Şi zău că nu-mi părea rău dacă-ţi ofeream 
chiar două mii! 

—Sfiîntă Lucreția! îngăimă fostul călugăr. Aşteaptă, domnule! 
Ce te grăbeşti aşa? 


—Timpul meu e măsurat. 

—Ah, ah! se văicări Zablije cu toată sinceritatea, destul de 
rară la un om ca el. Dai năvală peste mine la ceas de pioasă 
pregătire pentru odihna de noapte. Imi propui un complot care 
mă năuceşte şi nu-mi laşi răgaz de chibzuială adîncă. Nu cunosc 
nimic din planul domniei-tale. Ba mai mult: nici nu-ţi trece prin 
minte să mi-l arăţi înainte de a primi consimţămîntul meu. Oricît 
ai fi de grăbit, oricît de mare este taina planului, nu-mi poţi cere 
să mă hotărăsc înainte de a-l cunoaşte. Noi doi am lucrat mult 
împreună şi totdeauna cu folos. Între noi nu a încăput niciodată 
trădarea. De fapt, acesta ar fi măcar unul dintre temeiurile 
pentru care mă cauţi. lar dacă mi-ai pomenit de gîndul de a-l 
răpune pe Mihai-vodă, nu văd ce te-ar opri să-mi spui şi restul. 
Şi chiar de nu ne vom înţelege, doar ştii că tainele altora stau în 
mintea mea ca într-un mormiînt. 

„Aşa este, gîndi Samuel. Nici eu nu m-aş băga într-o afacere 
primejdioasă înainte de a cunoaşte amănunte.” 

Îl privi adînc pe fostul călugăr, apoi se hotărî. Cătă în 
buzunarul de la piept şi scoase o cutie nu mai mare ca doi 
galbeni puşi unul peste altul. 

—lată, zise el, aici se află un praf alburiu. L-am adus de la 
Genova şi mă costă o sută de ducați. S-ar zice că e cea mai 
straşnică otravă din cîte se cunosc. Pusă într-un cazan cu 
mîncare, cantitatea aceasta poate omori o sută de oameni. 
Peste două săptămîni, adică în ziua de douăzeci şi doi, Mihai- 
vodă va pleca din Alba-lulia spre Sibiu. În arsenalul din Sibiu se 
toarnă şaizeci de tunuri. Principele doreşte să le vadă şi, ca de 
obicei, va fi însoţit de domnii Indru, Costache, Ducu, Chirilă, Sile 
Adormitu, părintele Grasa şi ceilalţi dulăi de care te sperii. Pe 
timpul cardinalului Andrei Bâthory erai un obişnuit al palatului 
princiar. Deci nu-ţi va fi greu să te descurci în imensa clădire. 

—Ah, domnule Samuel! murmură fostul călugăr. De departe, 
toate lucrurile par simple. Dacă priveşti munţii de la distanţă, ai 
convingerea că poţi urca sprinten pînă pe crestele lor. Abia cînd 
ajungi în faţa stîncilor drepte îţi dai seama de neajunsuri. Toate 
coridoarele, încăperile şi intrările palatului stau în paza străjilor. 
Nimeni nu calcă acolo după pofta inimii. 

—Ştiu, aprobă Samuel. D-aia te-am ales pe tine. Eşti unul 
dintre puţinii oameni care cunosc bine interiorul palatului. 

—Dar asta nu ajută cu nimic. Străjile nu-mi vor îngădui să fac 


măcar un pas dincolo de poartă. Mă vor lua la întrebări şi voi 
sfirşi prin a fi arestat. 

—Crezi? Ei bine, domnul Cae Indru îţi va înlesni intrarea 
acolo. 

—Indru? sări Zablije, descumpănit doar o clipă. Să nu-mi spui 
că l-ai cumpărat cu aur pe nepotul principelui, fiindcă n-am 
puterea să te cred. 

—0Of, Zablije, mereu mă întrerupi! Ai ştiut vreodată că Indru 
are un frate? Că fratele îi seamănă leit, chiar dacă e mai în 
vîrstă cu unsprezece ani? 

—Nu. 

—Te cred. Puţini ştiu. Pe frate îl cheamă Dumitraşcu şi e un 
biet nebun care se vrea domn al Ţării Româneşti. Sigismund 
Bâthory l-a pescuit de undeva în Silezia, uimit de asemănarea 
lui cu Indru. Acest Dumitraşcu te va introduce în palatul princiar. 

—Dumitraşcu? se miră Zablije. Ştiam că Petru Cercel, fostul 
domn al Ţării Româneşti, a avut un singur fiu, pe Marcu, sau, 
cum îşi zice el azi, Cae Indru. 

—Ştii puţin, sfinţia-ta, grăi Samuel. Petru Cercel a avut trei 
copii. Pe Dumitraşcu, pe Marcu şi o fiică, născută în capitala 
Franţei. Despre fată nu s-a aflat mare lucru. Pare a fi mlădiţă 
dintr-o dragoste tăinuită. Cercel a pomenit desre ea înainte de 
moarte. 

—Nu-i de mirare, murmură fostul călugăr. Petru era un 
bărbat frumos şi a locuit multă vreme la Paris. Acolo, poate să 
se fi încurcat cu vreo doamnă de la curtea Franţei. 

Apoi se lumină brusc. 

—Dacă lucrurile stau aşa, înseamnă că Dumitraşcu are 
drepturi înaintea lui Cae Indru asupra scaunului domnesc din 
Ţara Românească. De ce nu-l folosiţi pe el? Cu asemenea 
înfăţişare, ar găsi un prilej să se apropie de Mihai-vodă şi să-l 
ucidă. În felul acesta, drumul spre domnie i-ar fi deschis. 

—Ţi-am spus că-i nebun, îl întrerupse oaspetele. Boala îl 
apucă rar, ce-i drept, dar nu poţi pune temei pe un om cu 
mintea răvăşită. Ne vom mulţumi să te introducă în palat. 

—Poate, murmură Zablije gînditor. Dar dacă Dumitraşcu se 
va întoarce împotriva noastră? Dacă va da totul în vileag? 

—Asta nu, nu, dragă Zablije. Acum şapte-opt ani, Dumitraşcu 
a lucrat împotriva lui Mihai-vodă, însă fără folos. Acum i s-a 
promis scaunul de domnie al Ţării Româneşti. 


— Totuşi, nu sînt lămurit. Să zicem că Dumitraşcu va fi luat 
drept Cae Indru. Că vom intra în palat. Şi care-i cîştigul? 

—Mare cîştig, răspunse oaspetele. După lupta de la Şelimbăr, 
principele Mihai nu s-a simţit prea bine cu sănătatea. Unele 
lovituri grele căpătate acolo şi-au arătat răutate mai tîrziu. 
Felcerul Zimmermann îl tratează cu ceva leacuri. Un borcan cu 
astfel de leacuri se află întotdeauna pe masa de lîngă patul 
principelui. Va fi destul să amesteci praful acesta cu ceea ce 
vezi în borcan. 

—Şi dacă Mihai-vodă nu se va atinge de leacuri? 

—O! rise oaspetele. Nu-l cunoşti, dragul meu. Omul acesta 
nu lasă nimic la întîmplare. lar acum, după ce ţi-am lămurit 
planul meu, nu mai rămîne decit să batem palma. 

—Ar mai fi vreme pentru asta, se codi Zablije. Întîi ar trebui 
să stabilim suma care mi se cuvine, fiindcă ce mi-ai spus... 

—Eşti lacom, sfinţia-ta, grăi Samuel aspru. 

Fostul călugăr nu luă seama la observaţiile acestuia. Ridică 
nasul ca o lamă de cosor, închise un ochi, îşi împreună miinile 
într-un gest cucernic şi gîndi: 

„Ştie că sînt singurul om în stare să descurce această 
afacere. Două mii de ducați reprezintă o avere la care n-aş fi 
visat niciodată. M-aş fi învoit chiar şi cu jumătate din sumă, iar 
dacă mă cercetez bine, poate chiar cu un sfert. Totuşi, ar fi 
păcat să nu mai ciugulim ceva. Cred că pungaşul acesta cîştigă 
de două ori pe atit, sau poate chiar mai bine.” 

— Trei mii, prietene drag, şuieră Zablije mîngiindu-şi faţa. 

Samuel tresări şi-i răspunse întunecat: 

—Două. Aceasta e suma de care dispun. 

— Măcar două mii opt sute, milostivule! 

—Două. 

—Poate două mii cinci sute, suflet bun de creştin, zise 
întinzînd mîinile a binecuvîntare. 

—Două. 

—E ultimul tău cuvînt, frate scump? 

—uUltimul. 

—Fie, tilharule! mîrîi Zablije transpirat. Cine dă aurul? 

—leremia Movilă domnul Moldovei şi Sigismund Báthory 
fostul principe al Transilvaniei. 

—Unde îl primesc? 

—lată o hirtie pentru o mie de ducați. Restul - după ce se va 


isprăvi lucrarea. Te voi aştepta la hanul Lumina Zorilor din 
Teiuş. 

—Pot să te mai întreb ceva? 

—Chiar te rog. 

—Ce urmăreşte Sigismund? 

— Scaunul principatului Transilvaniei. 

—Dar leremia Movilă? 

—Scaunul Ţării Româneşti, în care ar vrea să-l aşeze pe 
fratele său Simion Movilă. 

Zablije îl privi mirat, iar întrebarea lui veni destul de firesc: 

Parcă ziceai că domnia aceasta i-a fost promisă lui 
Dumitraşcu. 

—Da, aşa ziceam, zimbi Samuel. Promisă, e tocmai cuvîntul 
care trebuie. Dar de la promisiune la faptă, drumul se arată 
lung. 

—Înţeleg, murmură Zablije. Dumitraşcu se va alege cu praful 
de pe tobă. Totuşi, el rămîne o ameninţare. Văzindu-se păgubit, 
ar putea vorbi despre asasinarea lui Mihai-vodă. 

—Ar putea, dar nu o va face. Cum îţi închipui că am lăsa noi 
în viaţă un astfel de martor? 

Zablije închise un ochi. Era un tic al său în momentele de 
uimire. 

—vVrei să zici că pe Dumitraşcu îl aşteaptă... 

—Da, asta vreau să zic. lar sarcina îţi revine ţie. La Alba-lulia 
veţi călători cu o trăsură. Şi tot cu ea vă veţi şi întoarce. Ei bine, 
cred că nicăieri nu există prilej mai bun pentru o lovitură de 
cuţit decit în trăsură. Asta se va petrece între Alba-lulia şi Teiuş. 
Uciderea lui Dumitraşcu îţi aduce încă două sute de ducați. 

—Dar şi eu voi fi un martor nedorit, se lumină brusc fostul 
călugăr. Cime îmi garantează că voi rămîne în viaţă? 

—Eu! Am lucrat mult împreună şi iată că eşti mai sănătos ca 
oricînd. Şi vom mai lucra, dragă Zablije. Dacă pe Dumitraşcu l- 
aş fi angajat din voinţa mea, l-aş fi apărat de necazuri. 
Totdeauna mi-am apărat oamenii. Poate-i un cusur al meu că 
ştiu să fiu loial chiar în afaceri necurate. 

Gazda recunoscu în sinea lui temeinicia acelor vorbe. Ştia că 
Samuel are astfel de calităţi. 

—Totuşi, nu pricep un lucru, zise el. De unde pînă unde 
prietenia lui leremia Movilă cu Sigismund Bâthory? 

—Ah! rîse oaspetele. Domnul Moldovei s-ar face prieten şi cu 


Dracul. E dornic de mărire şi putere. Sigismund îi aduce aur şi 
oşti din Polonia. Azi, lucrează frumos împreună, dar miine cine 
ştie ce va fi? De va ajunge Sigismund principe al Transilvaniei, 
Movilă poate să-şi ia rămas bun de la scaunul său de domnie. 
Insă primejdia e mai apropiată azi. leremia ştie că principele 
Mihai pregăteşte o intrare cu oşti în Moldova. Şi mai ştie că nu l- 
ar putea opri. Mihai doreşte unirea valahilor de pretutindeni. De 
va rămîne în viaţă, o va face, fiindcă în ultimii şapte ani s-a 
dovedit cel mai mare general din Europa. Ai fost la Şelimbăr, 
Zablije? 

—Am fost şi te rog să mă crezi că am privit lupta cu ochi de 
cunoscător. Şedeam pe Dealul Gregori, şi mă uitam foarte mirat. 
Ca număr, oştile erau la fel. Cam treizeci de mii de oameni avea 
cardinalul Andrei Báthory şi tot pe atît Mihai-vodă. Oştile 
comitatelor, îmbrăcate în zale, tunurile mari de sub zidurile 
Sibiului, poziţia bună ocupată de principele Andrei mă 
încredinţau că armata lui Mihai-vodă va îngenunchea în mai 
puţin de un ceas. Că va fi un măcel cum nu s-a văzut prin acele 
părţi. După nouă ceasuri de luptă, cînd oamenii lui Andrei 
Bâthory şi toată floarea nobilimii din jurul lui se spulberaseră cu 
totul, am crezut că visez urit. 

—Da, aprobă Samuel îngîndurat. Am fost şi eu acolo. Puţini 
au crezut într-o victorie a celor din Ţara Românească. Ştii care a 
fost secretul ei? 

—Nu, recunoscu Zablije. 

—Te cred. Mihai a venit cu oşti uşoare, fiindcă a înţeles, 
înaintea altor generali, că cele greoaie, îmbrăcate în zale şi 
armuri, şi-au cam trăit traiul. Adică au început să moară o dată 
cu apariţia armelor de foc. Acesta a fost secretul victoriei. 
Unirea celor două ţări române sub un singur conducător i-a uimit 
pe mulţi. Imperiul austriac şi-a dat seama că are în Mihai-vodă 
un vasal prea puternic. Marea nobilime a Transilvaniei, uluită şi 
învinsă lîngă zidurile Sibiului, s-a pomenit peste noapte cu un 
principe din neamul valahilor. Polonii, care visau o graniţă cu 
turcii pe Dunăre, şi-au văzut planurile spulberate. lar turcii 
pricep abia acum că au greşit aplaudînd intrarea lui Mihai în 
Transilvania. O ţară a valahilor unită sub un astfel de general 
înseamnă scăderea influenţei turceşti spre nord şi spre apus. 
Aşa stînd lucrurile, prevăd mari necazuri pentru viteazul 
principe. Dacă nu vom reuşi noi, în viitoarele luni se vor găsi alţii 


care vor plăti în aur uciderea lui Mihai-vodă. Ameninţările stau 
atit de mari peste el, încît de va scăpa din încercarea noastră 
nu-i va fi de nici un folos. Principele nu va apuca viu sfîrşitul 
iernii. Asta ţi-o spun fiindcă ştiu multe. 

—După căldura vorbelor, mă mir că-i doreşti moartea. 

Oaspetele surise. _ 

—Nu o doresc, dragul meu. Il admir. Oameni ca el se nasc 
rar. Poate o dată la citeva sute de ani. Din păcate, inte resele 
mele nu se potrivesc cu ale lui. Am patruzeci de ani şi sînt sărac. 
Dacă aş fi slujit la curtea acestui principe, m-aş fi bucurat poate 
de onoruri, însă aur nu găseşti la el. Şi-a risipit întreaga avere 
spre folosul ţării. 

— Totuşi, o seamă de cavaleri îl slujesc fără plată. 

— Adevărat, dar ei sînt valahi. Eu n-am ţară. Nici nu ştiu unde 
m-am născut. 

—Grea treabă! zise călugărul, atent la gîndurile sale. 

—Foarte grea! încuviinţă Samuel. Dacă izbîndeşti, eşti un om 
făcut. Sigismund va uita răul ce l-ai încercat anul trecut asupra 
lui. De va ajunge iar principe al Transilvaniei vom lucra 
împreună pentru el. Şi m-ar mira dacă nu te va face episcop. 

— Dumitraşcu ştie că este nepotul lui Mihai-vodă? 

—Cum naiba să nu ştie? Doar a luptat împotriva lui pentru 
scaunul de domnie al Ţării Româneşti. 

—Dar despre Cae Indru a aflat ceva? 

—Nu. El îl cunoaşte numai sub numele de Marcu. Acum opt 
ani, cei doi fraţi s-au despărţit cu duşmănie. Dumitraşcu a plecat 
spre apus, purtînd în umăr o rană lăsată de spada lui Indru. 

—De ce s-au duelat? 

—Fiindcă Indru şi-a dat seama că Mihai-vodă este cel mai 
bun, cel mai potrivit dintre ei pentru domnia din Ţara 
Românească. 

—Mda! şi unde îl întîlnesc pe Dumitraşcu? 

—Am eu grijă, răspunse oaspetele. Dar ia spune-mi, de ce ţii 
unsprezece slujitori? 

Fostul călugăr se încruntă doar o clipă, apoi răspunse cu 
sinceritate: 

—Domnule, mulţimea lor mă desfată. Cînd ies în uliţă, sînt un 
nimic. Acest lucru mă ustură. D-aia în casă la mine vreau să fiu 
rege. 

—E un fel de a vedea lucrurile, admise musafirul. Totuşi, am 


aflat că printre ei ar fi şi o femeie trupeşă. O femeie lîngă un 
fost călugăr care mai are chemări spre lucrările sfinte mă miră. 

—Dar nu-i nimic de mirare, domnule. Cu ea discut , seara, 
despre facerea lumii. 

Samuel îşi reţinu un zîmbet. Numai ochii lui inteligenţi licăriră 
uşor spre veselie. 

Tăcură. Zablije luă două pahare şi le umplu cu ţuică. Prin 
coridorul slab luminat se strecură o umbră. Neliniştit ca un 
animal care simte primejdia, Samuel deschise uşa, dar coridorul 
era pustiu. Jăraticul din cămin murea treptat. Afară se iscase un 
vînt din senin şi pălmuia ferestrele cu zgomot aspru. Curînd, 
lumînările de seu închiseră ochii. Noaptea sărise peste hotarul ei 
de mijloc. 

cîştigase o mare faimă prin puterea glasului său. Acel soi de oştire, 
ocrotită de cîţiva sfinţi cu reputaţie mondială, cîştigaţi pentru nobila cauză 
de către Oficiul de impresariat al iezuiţilor, pornea la luptă răcnind cîntece 
pioase, din care nu lipseau Cristos a înviat sau frumoasele cuvinte 
„Şi ne iartă nouă greşalele noastre, precum iertăm şi noi 
greşiţilor noştri”. In astfel de ocazii, săbiile tăiau spornic, 
mîntuindu-i pe cei potrivnici printr-un cucernic „Amin”. Piinea 
cea de toate zilele venea singură din prada de război, astfel că 
bravii oşteni îşi asigurau viaţa veşnică prin frumoase acumulări 
pe pămînt. Cînd agerimea braţelor se mai domolise, jupînul 
Moser socotise că ar fi vremea să lase baltă asemenea lucrări 
sfinte, fiindcă o dată cu trecerea anilor căpătase mare dragoste 
pentru pielea lui tăbăcită de timp. Socoteală înţeleaptă şi 
firească, dacă ne gîndim că oamenii n-au simţit niciodată vreo 
dulce chemare pentru viaţa de apoi. După îndelungată 
chibzuială, fostul oştean lepădă straiele vechi şi se făcu hangiu. 
Dar nu înainte de a cere sfatul unui preot iezuit. Sfintul bărbat îi 
tălmăci, în schimbul a doi ducați de aur, că hangii totdeauna 
s+au bucurat de trecere în cer, dindu-i pildă chestia cu vinul de 
la nunta din Cana Galileii. Pentru opt florini, Moser mai primi 
cîteva iertăciuni scrise, care îl mîntuiau în caz de păminteşti 
greşeli cu ceva parte femeiască, de înjurături numai la adresa 
sfinţilor mici, fiindcă ceilalţi aveau alt tarif, şi de păcate cu darul 
băuturii. Hanul său, Trandafirul Galben, apăru lîngă poarta de 
răsărit a Sibiului, fiind binecuvîntat adesea de trecători, oşteni şi 
localnici. Opt dintre foştii lui tovarăşi de arme îl urmară în noua 
îndeletnicire, dovedindu-se slujitori harnici. Vadul nu era rău, 
dar cîştigurile slăbeau de la o zi la alta. Cei nouă cîrstoşi îşi uitau 
adesea rolurile de hangii şi coborau în pivnițele mari, unde 
închinau evlavioşi nenumărate oale cu vin. Cînd ieşeau de acolo, 
cîntînd focos Cristos a înviat, purtînd în miini scăunele de lemn 
sau masive reteveie, puţini muşterii mai rămîneau întregi dacă 
picioarele lor nu se arătau destul de agere. La trezie, cîrstoşii 
regretau aplecarea spre vechile deprinderi, şi deveneau gazde 
primitoare, cu toate că asemenea schimbare ţinea destul de 

puţin. 
In ziua de douăzeci şi doi februarie, cam la vremea 


js Franz Moser slujise pe vremuri într-o oştire a cîrstoşilor, unde îşi 


deschiderii hanului, doi călăreţi îşi îndemnau caii prin cîmpia de 
la marginea cetăţii. Cel din stînga avea picioarele scurte ca 
butucii, pîntecul cît o paporniţă plină, ochii niţel bolboşaţi, parcă 
a mirare, nasul mic, arcuit în sus, iar căpăţina în formă de sferă 
fără ştirbituri. Astfel că de la distanţă arăta limpede a doi harbuji 
puşi în cumpănă unul peste altul. Îmbrăcămintea, din postav 
bun, lucrată la jupînul Izidor Cipai din Braşov, îi adusese 
croitorului mare faimă, fiindcă puţini ar fi putut să îmbrace cu 
eleganţă un astfel de trup. Spre deosebire de stăpîn, armăsarul 
se bucura de toate harurile unui animal evlavios, crescut numai 
în posturi şi rugăciuni. Trupul său arăta ca o covată pusă pe 
pirostrii. Botul prea îngust pentru un animal obişnuit, urechile 
prea mari chiar la un măgar de rasă, mustăţile lungi şi rare ca la 
patriarhi îi completau partea dinainte, împlinind un tot măreț în 
nemaipomenita lui sluţenie. lar dacă stăpiînul, adică domnul 
Costache Caravană, îl botezase cam şugubăţ Zambilica, faţă de 
atitea haruri, numele nu mai avea nici o importanţă. Puţini ar fi 
dat pentru Zambilica preţul a două găini, dar şi mai puţini erau 
aceia care îi cunoşteau adevărata valoare. 

Al doilea călăreț, cunoscut sub numele de Sile Adormitu, 
părea construit numai din ascuţimi de mare calitate. Pornind de 
la spada uriaşă, ochii privitorului se opreau cu vădită admiraţie 
asupra nasului în formă de piron îndoit la mijloc. Apoi, la faţa 
adusă înainte ca un bot de vulpe, la căpăţina în formă de pară 
cu coada în sus, acoperită de un smoc de păr roşu, la dinţii mari, 
uimitor de albi şi ascuţiţi, peste care buzele ţuguiate ca un 
căscat de catîr uitau adesea să se închidă. 

Cei doi călăreţi, plecaţi în toiul nopţii din Alba-lulia, parcă îşi 
pierduseră glasurile pe drum. Gerul aspru adunase promoroacă 
în bărbile lor, iar caii arătau la fel de posaci ca şi stăpiînii. Cu 
toate că făcuseră atita cale împreună, Costache nu-şi privise 
tovarăşul nici măcar în treacăt. Poate că şi ceața era de vină. 
Dar cînd soarele începu să-şi arate zimţii, rotofeiul se întoarse 
vesel în şa, hotărît a-i spune citeva cuvinte. Insă nu cele de la 
început îi veniră pe buze, ci cu totul altele, a mirare. Sub ochiul 
lui Sile stăruia o pată vineţie cît un ou de curcă. 

—Pe cele trei potcoave pierdute de Zambilica! grăi Caravană 
plin de încîntare. De multă vreme n-am mai văzut o vînătaie atit 
de straşnică. Şi creşte frumos ca laptele gata să dea în fiert. 
Dacă nu te-a cîrpit cumva un uriaş, îmi vine să cred că numai o 


copită de măgar poate să facă asemenea ispravă binecuviîntată. 

—Vai, domnule Costache! făcu Sile mîngiindu-şi umflătura cu 
dragoste părintească. Totdeauna am pus preţ pe agerimea 
ochiului vostru, iar spiritul se arată la voi adînc, plin de tilcuri. D- 
aia spun că aţi nimerit destul de aproape în chestia cu pălitura 
de măgar. E drept că nu un măgar a fost cel ce mi-a adus un 
astfel de pocinog, dar e tot atît de drept că ea se trage de lao 
pălitură de buhai. Şi cum între cele două dobitoace distanţa n-ar 
fi prea mare, mă bucur din toată inima că aţi dibăcit cauza 
necazului meu. 

—Un guhai? se miră Costache. 

—Aşa cum aţi auzit, aprobă Adormitu. 

—Mare mirare! Zău că nu ţin minte a fi aflat că buhaiul 
păleşte cu picioarele. 

—Ah, domnule! făcu Sile, supărat de-a binelea. Am pomenit 
eu ceva de picioarele buhaiului? 

—N-ai pomenit, recunoscu grăsunul, însă nu-mi pot închipui o 
întîlnire între căpăţina ta şi cea a buhaiului. Ar fi ca şi cum s-ar 
ciocni un ou de un harbuz. 

—Domnule! se văicări Sile. Pe mine nu m-au dus gîndurile 
către descoperiri atît de adinci, de înțelepte, ci mi s-a năzărit că 
mi-a căzut în cap un munte cu stînci, cu brazi, cu izvoare şi cu 
păsări. 

—De ce taman cu păsări? 

—Fiindcă de atunci îmi ciripeşte ceva în scăfirlie. 

—0O fi, grăi sentenţios rotofeiul. Totuşi, e greu să pricep dacă 
nu-mi dai unele lămuriri. 

—Ştiu, oftă Sile, dar vezi domnia-ta că haina de cavaler mă 
opreşte să vorbesc despre o dragoste tăinuită. 

—C-un buhai? 

—Nu, domnule. Nu, păcatele mele. Cu o doamnă. 

—AŞ! răspunse viclean Costache. Haina de cavaler te opreşte 
dor de a te lăuda cu dragostea unei doamne. 

—Credeţi? se lumină Adormitu. 

—Ei, ei, fiule! Doar nu ţi-o spune un ageamiu. 

—Atunci, nu-mi rămîne decit să vorbesc. Vă amintiţi, 
domnule, că aseară a venit un cîrstos cu vorbă de la Franz 
Moser, care vă poftea la Sibiu în mare grabă? 

—Ca acum. 

—Domnia-voastră aţi zis: „Ce dracu vrea Moser de mă 


zoreşte aşa? Doar ştie că miine voi fi în garda principelui, pe 
drumul ce duce la Sibiu. Trebuie că s-a întîmplat ceva. Dar în 
seara asta nu plec, fiindcă-i ziua Zambilicăi. Implineşte cinşpe 
ani. Însă după miezul nopţii...” 

—Sile! îl întrerupse Costache miînios. Aşa cum ai luat-o, nu 
isprăveşti într-o săptămînă. 

—Îndată, domnule. Îndată ajung la cele de cuviinţă. Vă 
amintiţi că mi-aţi dat doi zloți să-l cinstesc pe cîrstos? 

—Fără tăgadă. 

—Ei, d-aici porneşte întreaga tărăşenie. Poate nu ştiţi că mă 
aflu în vorbă cu una Sabina. A de ţine buhaiul cetăţii Alba-lulia. 
Una care aduce la trup cu domnia-voastră, însă fundul ei ar fi 
mai mare cu o jumătate de plită boierească. O porumbiţă dată 
naibii. Poate că ziua-i mai nasoală la chip decît domnia-voastră, 
însă noi ne vedem mai mult noaptea. Are şi ceva mărunţiş pus 
deoparte, aşa că ştiţi cum e oşteanul fără cuibar singur pe 
lumea asta. E drept că vechile mele gînduri sînt îndreptate spre 
Leana, fata jupînului Calapăr, dar asta-i altă socoteală. Aseară, 
după ce am luat cei doi zloți, m-am cinstit cu cîrstosul la hanul 
Pivniţa Şardului. Dacă-mi dădeaţi numai un zlot, n-aş fi căzut 
peste asemenea pocinog. Îmbătrînesc şi nu mai ţin dincolo de o 
găleată de rubiniu. P-ormă am plecat de la han pe vreo unşpe 
cărări. Am intrat în curtea ăleia de-i zice Sabina şi ţin minte că 
era ceva lună. Adică, nu. Luna am dibăcit-o după ce m-a pălit 
buhaiul. Era ceva lună, însă am greşit casa cu grajdul. In grajd - 
întuneric beznă. Zic: „Puicuţo, a venit tăticu. Sînt eu, nen-tu.” 
Aştept niţel şi parcă aud un muget. Fac eu: „Eşti cam răguşită în 
seara asta”. Apoi, tac şi ascult. Nimic. Întind mîna şi simt sub 
deşte ceva care aduce a bot. Pe urmă, un corn. Zic: „Ai 
oaspeţi?” Nimic. Eu vorbesc, eu aud. Mă cuprinde mînia. Mai 
pipăi o dată botul şi-i arz o labă peste ochi, aşa, ca să mă ştie cu 
drepturi mai vechi. Apoi, simt că se răstoarnă grajdul peste 
mine, văz că e lună afară şi mă ridic din mijlocul bătăturii. Trag 
spada şi zbier: „Domnule, ai pumnul greu. Recunosc. Numai un 
astfel de pumn m-a putut arunca atît de departe. Dar uzurparea 
şi pălitura merită o partidă de scrimă chiar aici pe loc.” Şi cum 
şedeam aşa bătăios, numai ce apare buhaiul. O namilă cît doi 
cai de povară la un loc. Întîi am crezut că am vedenii. Apoi mi-a 
trecut chercheleala într-o clipă, fiindcă în cealaltă ajunsesem la 
gard şi am zburat peste el tocmai la vreme. In spatele meu 


duduia pămîntul. Dar putere să merg nu mai aveam. M-am lipit 
de gard, gata să-mi dau duhul. Luna era grozav de frumoasă, iar 
zăpada scînteia de-ţi lua vederile. M-am ghemuit bine în umbra 
gardului ferindu-mă de privirile a doi bărbaţi ce umblau iute şi- 
mi păreau cunoscuţi. Unul era domnul Cae Indru. Celălalt - 
părintele Zablije. Se fofilau amîndoi cu multă fereală. Au trecut 
fără să mă vadă lucru de care m-am bucurat mult, fiindcă nu 
tineam să mă arăt într-o asemenea stare de umilinţă. 

—Drace! rise Costache. Cred că în clipa aceea erai la fel de 
făcut ca atunci cînd ai intrat în curte. Prietenul Cae nu a părăsit 
palatul princiar aseară. Ştiu că a stat de taină cu Mihai-vodă 
pînă tîrziu. lar pramatia de Zablije, de mult şi-a luat picioarele la 
spinare de prin părţile astea. 

—Se poate, domnule, aprobă Sile. După vorbele pe care ai 
avut bunătatea să mi le spui, nu mai încape îndoială că eram 
grozav de cherchelit. 

—Absolut, încuviinţă rotofeiul. Şi mie mi se întîmplă să am 
ceva năzăriri cînd trec dincolo de o găleată de vin bun. Cit 
despre vinătaie, o dregem noi la hanul lui Moser. O fleică 
proaspătă de vițel, pusă pe locul vătămat, parcă ia totul cu 
mîna. 

Tăcură. Caii se îndemnau singuri pe sub poarta cea mare a 
cetăţii Sibiului. 

Auzind zgomot în curte, jupînul Moser ieşi la vedere, dar faţa 
lui nu arăta obişnuita veselie, ci mai degrabă o cruntă 
mahmureală, întregită de un cucui superb, care se ridicase între 
frunte şi creştet ca o găluşcă. 

—Ah, Moser! se minună Costache cu vocea lui piţigăiată. Azi 
întîlnesc numai oameni însemnați la făptură. De mult nu te-am 
mai văzut atit de frumos la chip. lar gogoaşa aia care ţi se ridică 
pe căpăţină ca un cep de butoi îţi aduce un aertrufaş... 

—Nu ride, domnule! îl întrerupse hangiul, ale cărui buze se 
mişcau parcă strepezite de măcriş. Azi mă aflu eu într-o stare 
jalnică, dar miine poţi cădea domnia-ta sub ceva pocinog. D-aia 
nu-i bine să ne bucurăm de durerile altora. 

—Ai supărări? se interesă Caravană grijuliu. 

—Nu, nu supărări, ci numai unele dureri ale trupului. Şi toată 
chestia mi se trage de la un muşteriu. Unul Clement. Picase la 
han ieri cam pe la prînz. Ţoalele ponosite, faţa nu tocmai aleasă 
şi gloaba de sub el m-au făcut să-l privesc fără interes. Păguboşi 


din ăştia mişună peste tot. Trag pe la hanuri fără un chior în 
pungă. După o săptămînă, ori le tăbăceşti spinarea, ori spui: „Să 
fie pomană pentru morţi!” Mă uit lung la el şi zic: „Meştere, vezi- 
ţi de drum!” Zice: „Drumul meu e numai pînă aici, la Trandafirul 
Galben.” Zic: „Vezi să nu fie ultimul. Eu am obiceiul să răsucesc 
bunătatea de git ăluia care mă păgubeşte”. Omul nu răspunde, 
însă bagă mîna în buzunar şi scoate opt ducați de aur. Mă lasă o 
vreme să mă uit la ei cum se uită şarpele la broască, apoi îi 
ascunde. Grăiesc: „Domnule, poruncesc îndată să-ţi ducă 
armăsarul în grajd, iar dacă vrei să stai la noi o lună sau două...” 
„Lasă!” mă întrerupse el. „Pentru găzduire îţi plătesc separat. 
Chestia e dacă vrei să cîştigi ăi opt ducați.” Fac eu cam nătiîng: 
„Domnule, dacă nu-mi ceri în schimbul lor să omor jumătate din 
populaţia Sibiului, dacă nu-mi pretinzi să mă spiînzur cu propria- 
mi cingătoare, dacă nu doreşti să dau foc hanului, nu văd ce m- 
ar împiedica să te ascult.” „O, nici vorbă despre astfel de cazne! 
zice el. Vreau doar să mi-l aduci aici pe domnul Costache 
Caravană. Am o treabă cu domnia-sa.” Mă ia gura pe dinainte şi- 
i spun: „Domnul Costache soseşte miine la Sibiu alături de 
măria-sa principele Mihai”. „Ştiu, zice el, dar eu vreau să-l 
întîlnesc cel tîrziu miine dimineaţă în zori.” l-am luat cei opt 
ducați şi am trimis un cîrstos după domnia-ta. Opt ducați! 
Cîştigul hanului pe o lună. O asemenea afacere trebuia cinstită. 
Aşa că am intrat în pivniţă cu ceilalţi cîrstoşi. Cînd am ieşit de 
acolo, opintindu-ne vocile în cuvioase imnuri, muşteriii se 
ospătau fără să ne simtă lipsa. Apoi am tăbărit peste ei, mînaţi 
de cucernice imbolduri. Mie îmi picase în faţă unul mărunţel. O 
jumătate de om. O stirpitură. Un slăbănog ca o ciuşcă uscată. li 
ard una cu piciorul de masă ce mi se nimerise în mînă, dar 
stîrpitura sare ca un titirez şi nimeresc alături. Mai dau o dată, 
însă tot fără folos. Apoi dă el cu pumnul şi simt cum îmi cade 
tavanul în cap. De mirare, m-a apucat behăiala. Mă scol, îl iau 
de piept şi-mi aleg din ochi un perete de care să-l sleiesc. Dar 
jumătatea de om se strecoară cu umărul sub mine, mă prinde 
cu mîinile pe după git şi mă aruncă peste cap cit colo. Taman pe 
mine, care ologesc un catiîr dintr-un pumn. 

—Şi Clement unde-i? întrebă Costache, stăpînindu-şi rîsul. 

—Pe Sfintul Pancraţiu! se lumină hangiul amintindu-şi de 
bogatul client. Drept înainte, pe coridor, domnule. A treia uşă pe 
stinga. Numai de o mai fi rămas întreg după hărmălaia de 


aseară. 

—la te uită! exclamă Costache cînd dădu cu ochii de fostul 
călugăr. Oare să te fi apucat dorul de mine sau de Zambilica? 

—Nu, domnule, grăi acesta cu mare blindeţe. Domnia-ta ai fi 
ultimul dintre oamenii asupra cărora aş cugeta cu plăcere. 

—Frumos răspuns, Clement! surise grăsunul. In zilele noastre 
sînt puţini cei ce spun ce gindesc. După întîlnirea de anul trecut, 
cînd am avut cinstea să te dobor de pe Stînca Diavolului cu un 
foc de pistol, sînt sigur că nu ai chemări de dragoste pentru 
mine. Te rog să mă ierţi! Hm! Vreau să zic în privinţa pistolului. 
Ţintisem la piept fără să ştiu că purtai nişte zale. Poate mă 
socoţi cumva păgubit şi ai dori să mai încercăm o dată fără zale. 
Dacă e aşa, pistolul meu va repara ponoasele de atunci. 

—Vai, vai, domnule! se tîngui fostul călugăr. Îţi arde de şagă, 
chiar dacă nu-i vremea potrivită. Sînt grăbit. 

—Nimic mai uşor decit să-ţi iei tălpăşiţa. 

—Asta nu. Am făcut drum lung pînă aici, tocmai pentru a te 
întîlni. 

—Da, da, spuse Costache gînditor. Cred că ai temeiuri adînci 
dacă ai risipit atita aur pentru asta. Ducaţii nu cred că se 
înghesuie prea tare în punga unui biet călugăr. De ce nu ai venit 
la Alba-lulia? 

Clement surise. 

—Fiindcă nu sînt de ajuns de nătărău. La Alba-lulia mi-aş fi 
riscat viaţa. Nu zimbi, domnule! Ştiu eu ce spun. 

—Poate, dar nu înţeleg. Noi nu prea avem ce ne spune. 

—Crezi? La Alba-lulia aş fi avut prilejul nefericit să-l întîlnesc 
pe Zablije, sau chiar pe Samuel. 

Auzind numele celor doi, Caravană îşi înfrină o tresărire. „Ce 
căutau oare aceşti oameni în Alba-lulia? Cu siguranţă că nu 
lucrări tocmai curate. Unde apar ei, se iscă necazuri. Dacă acest 
călugăr a cheltuit opt ducați pentru o întîlnire cu mine, greşesc 
să cred că a făcut-o numai de dragul de a mă vedea cît sînt de 
frumos în şaua Zambilicăi. Unul ca el adună greu opt ducați şi se 
desparte şi mai greu de o astfel de sumă. Deci e limpede că 
urmăreşte un cîştig. În rest, rămîne să aflăm.” 

—Înseamnă că te fereşti de Zablije şi de Samuel, zîmbi 
Costache. 

—Ca de foc, domnule. 

—Curios! Ştiam că eşti omul de încredere al lui Zablije. 


—Am fost. 

—Dar ce caută cei doi în Alba-lulia? 

—Păi tocmai asta aş vrea să-ţi spun. 

—Atunci, dă-i drumul. 

—Ar mai fi un amănunt, domnule. 

—Care? 

—Vreau plată bună. 

—Pentru atita lucru? 

— Pentru atita, şi zău că merită! Viaţa lui Mihai-vodă se află 
azi la mare cumpănă. 

—Viaţa principelui? încremeni Costache. 

—Aşa cum ai auzit, domnule. Azi stă în puterea mea să o 
apăr dacă voi fi bine plătit. Apoi, dovedindu-li-se vinovăția, 
Zablije şi Samuel vor cădea în miinile voastre. 

—La naiba! îngină Costache precaut. De ce nu ai rămas în 
cîrdăşie cu Zablije? După cite ştiu, pe vremea cardinalului 
Andrei aţi lucrat numai împreună. 

—Adevărat! L-am slujit, şi de fiecare dată m-am ales cu mai 
nimic. Zablije e lacom. In loc de asociat, m-a făcut majordomul 
său. După cum vezi, sînt un om sărac şi vreau să profit măcar 
acum. O ocazie ca asta nu-mi pică de două ori în viaţă. 

„Nu cred că minte o iotă, socoti Caravană. lar dacă stau să 
mă gindesc bine, între ceea ce spune Clement şi năzăririle lui 
Sile Adormitu ar fi o legătură. Inseamnă că el a văzut limpede şi 
nu era atit de afumat pe cît am crezut. Dar Sile susţinea că 
Zablije s-ar fi aflat în tovărăşia lui Cae Indru. Totuşi, prietenul 
meu nu a părăsit aseară palatul princiar. Asta înseamnă că 
însoţitorul lui Zablije era un bărbat care aduce la chip cu Indru.!” 

— Spune-mi suma! 

—Uşor, domnule! bombăni Clement. Nu mă lua iute tocmai 
acum, cînd încerc o lucrare chibzuită. Sînt opt zile de cînd l-am 
părăsit pe Zablije, care nu era un stăpîn bun, dar nici rău. Pentru 
slujba pierdută vreau o sută de ducați. 

—S-a făcut, aprobă Costache nerăbdător. Altceva? 

—Poate nu ştii că viaţa mea stă în cumpănă de cum am 
intrat în legătură cu domnia-ta. Cred că taina aceasta mă poate 
duce la pierzanie. Va trebui să fug departe de aici. M-am gîndit 
să merg la Praga, unde am ceva cunoscuţi, dar drumul e lung, 
iar acolo printre străini, eşti pe jumătate îngropat in mizerie. 
Cunoscuţii nu vor să ştie de tine dacă eşti sărac. D-aia ziceam 


că măcar două sute... 

—li vei avea. 

— Apoi, binele pe care i-l fac lui Mihai-vodă trebuie răsplătit 
atit pe pămînt, cit şi în cer. Aşa că măcar o sută... 

— Ascultă, Clement! se înfurie Costache. Dacă te mai lungeşti 
la vorbă, cred că se aranjează şi chestia cu cerul, chiar mai 
degrabă decit crezi. Mie spune-mi suma cu toptanul şi nu te mai 
învîrti în jurul cozii! 

—Prea bine, domnule! consimţi fostul călugăr, fără să fie 
impresionat de miînia lui Costache. Cinci sute de ducați ar fi 
tocmai suma... 

—Aşa mai merge, aprobă Caravană, socotind că nu e cazul 
să-l sperie. Aştept să vorbeşti. De va fi cu folos, primeşti aurul 
chiar azi. 

Precaut, Clement deschise uşa pentru a se încredința că sînt 
singuri, apoi începu să povestească despre tîrgul dintre Zablije 
şi Samuel. Cînd isprăvi, celălalt fluieră uşor. 

—Eşti sigur de tot ce-mi spui? zise privindu-l adînc. 

— Absolut, domnule Caravană. În noaptea aceea am ascultat 
la uşa lui Zablije. 

—Mda! Parcă ai un cal bun. 

—Am. 

— Atunci, nu mai rămîne decit să te îmbraci. Mergi cu mine la 
Alba-lulia. 

—Nici în ruptul capului! se împotrivi fostul călugăr. 

—Ţi-e frică de cei doi? 

—De ei şi de alţii. Oamenii lui Sigismund şi ai lui leremia 
Movilă mă vor căuta şi în gaură de şarpe. Dacă voi fi văzut 
alături de voi, se va şti că am lucrat împotriva lui. 

—Imbracă-te fără grijă! te voi apăra de orice neajunsuri. 

—Nu, domnule! se împotrivi Clement. Mie îmi dai ducaţii 
acum, aşa cum mi-ai promis. Ştiu că mă vei apăra azi, dar eu nu 
de ziua de azi mă tem, ci de cea de miine. Aşa că, mă încred în 
cuvîntul domniei-tale şi aştept ducaţii. 

—Păi asta şi vreau, nătărăule! Mergem chiar acum la marele 
negustor Izu Klein, care mă va împrumuta de cinci sute de 
ducați. Şi să ştii că vei fi de două sute cincizeci de ori mai bogat 
decit mine, fiindcă toată averea mea se ridică la două monezi de 
aur. Dar, fiecare cu norocul lui. Şi să nu mai lungim vorba. De la 
negustor pornim împreună la Alba-lulia. Dacă ce mi-ai spus se 


dovedeşte întocmai, eşti liber în clipa următoare. Cred că şi tu ai 
gîndi la fel. Pe încredere nu se fac astfel de afaceri. 

Un sfert de ceas mai tirziu, Clement şi Costache intrară în 
prăvălia marelui negustor sibian. 

* 

O sanie sprintenă, trasă de cai focoşi, aluneca pe drumul 
dintre Alba-lulia şi Sibiu. Trei sute de călăreţi, oşteni după straie 
şi arme, formau alaiul cuvenit unor înalţi demnitari. Zăpada, 
groasă de vreo două palme, îngheţase peste noapte. Dar cînd 
ieşi soarele, scoarţa ei se transformă într-o oglindă uriaşă, a 
cărei putere fulgera ochii drumeţilor. Bărbaţii din sanie discutau 
despre fără grabă. Cel din dreapta, mai virstnic, era Mihai, 
principele Transilvaniei şi al Ţării Româneşti. De sub cuşma lui, 
dată pe spate şi împodobită cu pene de cocor, părul cărunt pe la 
timple se revărsa aspru, a neorînduială, după cum adia vintul. 
Fruntea înaltă, brăzdată de cute adinci, arăta pragul de toamnă 
al vieţii principelui. Din vreme în vreme, cutele se adunau între 
ele ca la sfat de taină. Umerii largi, prinşi într-o bundă albastră, 
se ghiceau rotunzi şi puternici. Ochii, uşor obosiţi de neodihnă, 
urmăreau frumosul peisaj parcă absenţi. Însoţitorul său, mult 
mai tînăr, nu purta pălărie sau cuşmă, sfidînd frigul cu harurile 
vîrstei. Părul bogat, căzut pe frunte, dăruia chipului frumos, cu 
linii moi şi prelungi, un aer de adolescenţă. Ochii molateci, uşor 
adormiţi, contrastau vizibil cu tinereţea sa. Inalt peste limita 
obişnuită, spătos ca şi tovarăşul său, tînărul avea totuşi ceva 
aparte. Braţe lui zdravene se încheiau parcă din greşeală cu 
palme şi degete delicate ca ale femeilor. De sub pelerina uşor 
dată într-o parte ieşea la iveală un briu de piele, în care şedeau 
înfipte şapte cuțite. Omul era Cae Indru. 

—Frumoasă vreme, nepoate; exclamă principele, mare 
iubitor de iarnă aspră. Mi-ar fi plăcut să facem o vinătoare prin 
pădurile Apusenilor. Cred că nu sînt multe locuri în lume atît de 
bogate în vinat. Din păcate, vremea nu ne îngăduie asemenea 
desfătare. lată că sînt aproape patru luni de cînd am unit 
Transilvania cu Ţara Românească şi n-am prins încă răgaz de 
linişte. 

—Şi nu vom prinde nici în viitoarele patru, zîmbi Cae. Unirea 
românilor din cele două ţări e ca un tăciune aprins în ochii unor 
vecini. În vară, Curtea Imperială din Praga nu s-au opus planului 
nostru de cucerire a Transilvaniei. Acum, solii împăratului ne 


pretind să părăsim principatul şi să-l lăsăm în seama comisarilor 
imperiali. 

—Aşa este! încuviinţă Mihai-vodă. Mi-ar place totuşi să nu 
vorbim azi despre aceste lucruri. Miine seară vom face sfat de 
taină. Miine... Dar ce văd? 

În zare se mişcau cu repeziciune cîteva puncte. Curînd, 
acestea crescură, dovedindu-se a fi trei călăreţi aprig întinşi la 
drum. 

—Cel din frunte pare a fi Costache Caravană, murmură 
principele. Îl recunosc după năstruşnicul său armăsar. Mare 
mirare! Pe Costache îl credeam în suita noastră. 

—Aşa ar fi trebuit, răspunse Indru. Ştiu că aseară a primit o 
scrisoare de la un prieten din Sibiu. Socot că era ceva grabnic, 
fiindcă a plecat acolo în toiul nopţii, fără a ne da de veste. Abia 
la ziuă am aflat. Îmi îngăduiţi să stau de vorbă cu el cîteva clipe? 

—Cu dragă inimă. 

Sania se opri în mijlocul cîmpiei. Costache îl salută de 
departe pe Mihai-vodă, apoi se trase la adăpostul calului, alături 
de Cae Indru. 

—Ce veşti, prietene? întrebă tînărul, mirat de purtarea lui 
Caravană. 

—Proaste. S-a urzit un complot împotriva principelui? Calul 
tău văd că e slobod lîngă Chirilă. Va trebui să încaleci. Prezenţa 
ta la Alba-lulia e mai mult decit necesară. Toarnă-i o minciună 
lui vodă şi grăbeşte-te. 

Auzind astfel de vorbe, Indru simţi parcă un cuţit în inimă şi 
se înnegură la chip doar o clipă. Apoi se reculese şi se lumină 
printr-un zîmbet frumos, iar cînd ajunse lîngă sanie, faţa îi radia 
de fericire. 

—Pari vesel, nepoate, observă principele privindu-l atent. 

—Adevărat, doamne! grăi tînărul cu prefăcută bucurie. 
Costache m-a vestit adineauri că fratele meu Dumitraşcu mă 
aşteaptă la Alba-lulia. 

—Zău? A aflat Caravană asemenea lucru tocmai la Sibiu? 

Cae simţi ironia, dar se prefăcu a nu pricepe şi îngăimă: 

—Măria-ta, pe Dumitraşcu nu l-am văzut de opt ani. V-aş 
cere îngăduinţa să mă întorc din drum. 

Principele îşi reţinu o exclamaţie de mirare, iar vorbele lui 
sunară destul de liniştit. 

—Mda! Nepotul nostru Dumitraşcu dă în sfîrşit ceva semne 


de viaţă. Sînt opt ani de cînd n-am mai auzit nimic despre el. 
Aleargă, dragul meu! Aleargă să-ţi vezi fratele! Miine va fi o 
plăcere să-l întîlnesc. Păcat că azi nu-mi pot îngădui asemenea 
desfătare. 

Cae se îndepărtă îngîndurat. În ultimele cuvinte ale lui vodă 
stăruia o aluzie fină la faptul că şi el ar fi putut amina cu o zi 
întîlnirea de la Alba-lulia. Îşi cunoştea bine unchiul şi ştia că e 
greu să-l păcăleşti. Glasul puternic al principelui îl scutură din 
gîndurile acelea. 

—Domnule Chirilă, pofteşte în sanie! 

În vreme ce Cae, Costache, Sile şi Clement îşi struneau caii 
la drum întins, Chirilă Zece Cuţite încercă să ghicească 
adevăratul motiv care îl întorsese din drum pe Indru. Dar nu 
numai Chirilă îşi punea astfel de întrebări, ci şi Mihai-vodă. El 
intuise prefăcuta veselie a tînărului. 

„Cae nu m-ar fi părăsit în această călătorie pentru nimic în 
lume, gîndi el. Cred că s-a întîmplat ceva. Peste tot vede numai 
primejdii asupra vieţii mele. Dacă s-a întors din drum, înseamnă 
că sînt unele temeiuri mai puternice decit întîlnirea cu 
Dumitraşcu. Asta ar fi amînat-o cîteva ceasuri. lar grăsunul 
Costache, care de obicei abia aşteaptă să ne povestească vreo 
păţanie hazlie, s-a ferit de sania noastră. Apoi, toată povestea e 
cusută cu aţă albă. Ce zor are Costache să-l însoţească pe Cae 
la întîlnirea cu Dumitraşcu? Mai degrabă cred că s-a întîmplat 
ceva rău la Alba-lulia.” 

Se apropia ceasul prînzului. Soarele căpătase puteri. Zăpada 
îşi mai pierduse din asprime. În zare se profilau turnurile cetăţii 
Sibiului. Alături de principe, Chirilă Zece Cuţite părea adiîncit în 
contemplarea frumosului peisaj. Doar încruntarea sprincenelor îi 
dezminţea starea. Era un tînăr înalt, cu linii aspre în colţurile 
gurii, cu faţa severă, chiar dacă ochii strălucitori îi aduceau ceva 
căldură. 

* 

Ceata călăreţilor, condusă de Cae Indru intră ca o furtună în 
Alba-lulia. Cîteva minute mai tîrziu, cei patru descălecară în faţa 
peronului mare al palatului princiar. Cîţiva slujitori grăbiră a 
prinde caii, în vreme ce Indru, Costache şi Sile năvăliră spre uşă. 
Dar cînd ajunseră aproape de ea, le ieşi înainte căpitanul Jager, 
comandantul gărzilor palatului. 

—O clipă, domnilor! zise acesta, mirat că-i vedea acolo 


tocmai cînd îi ştia în altă parte. 

—N-avem vreme, Jager, grăi aspru Cae. Aici se săvirşeşte un 
complot. la măsuri să nu iasă nimeni din palat fără ştirea mea! 
lar omul acesta - arătă cu mîna spre Clement - să rămînă sub 
pază! 

—Aţi aflat despre complot? se minună căpitanul. 

Auzindu-i cuvintele, Indru rămase o clipă înlemnit la capătul 
scărilor interioare. Apoi veni încet spre comandant, şi-l privi în 
faţă. 

—După vorbele rostite, înseamnă că ştii şi domnia-ta. 

—Ştiu, zimbi Jager. Ba mai mult: am îndepărtat orice 
primejdie. Mă mir totuşi cum de aţi putut să aflaţi despre 
complot în drumul vostru către cetatea Sibiului. Dacă mi-aţi 
putea da unele lămuriri... 

—Altă dată, căpitane. Acum, eu aştept lămuriri. 

—Prea bine, domnule! se înclină comandantul. Poate să fi 
trecut două ceasuri de la plecarea principelui spre Sibiu, cînd a 
venit la mine un oştean să-mi spună că v-aţi întors din drum. E 
drept că ştirea m-a descumpănit, dar cum nu aveam căderea a 
vă cere lămuriri, l-am slobozit, cătîndu-mi de treburi. O jumătate 
de ceas mai tîrziu, un alt oştean din paza coridoarelor care duc 
la apartamentele princiare veni la mine într-un suflet. „Căpitane, 
mi-a zis el, înălţimea-sa Cae Indru vă pofteşte grabnic în odaia 
de noapte a măriei-sale Mihai... Dar...” îngăimă el. „Dar ce?” 
„Domnule, grăi oşteanul, precaut, nu ştiu dacă se cade. Parcă e 
ceva necurat la mijloc. L-am zărit doar o clipă, însă cred că nu ar 
fi el. Parcă are alt aer, iar cele două cute din colţurile gurii nu-i 
puteau apare peste noapte.” „Pe cine l-ai zărit doar o clipă?” „V- 
am spus, domnule. Pe cavalerul Cae Indru.” 

Mi-a venit să rid, socotindu-l nătărău pe oştean. Apoi am 
pornit împreună. Cînd am deschis uşa odăii, n-am avut nici o 
îndoială că n-ai fi domnia-ta. Ţineai un pistol în mînă, iar pe 
duşumea, cu faţa în jos, şedea culcat un bărbat voinic. „Eşti 
căpitanul gărzilor?” m-a întrebat cel care semăna la chip cu 
domnia-ta. „O ştii la fel ca şi mine” am ris, convins că-i o glumă. 
„Abia acum ştiu”, s-a încruntat omul acela. 

După aceea s-a întors către bărbatul de pe duşumea şi i-a 
poruncit, năucindu-mă cu totul: „Scoală-te, Zablije! Eşti în 
mîinile gărzilor palatului princiar.” 

Zic: „Domnule, de n-am ceva slăbiciuni la lucrările minţii, 


atunci cu siguranţă că ar fi cazul să-mi daţi unele lămuriri, 
fiindcă altfel, gîndurile mele o iau razna. Pînă în clipa asta nu am 
priceput o iotă din tot ce se petrece aici. 

A îs auzindu-mă, apoi mi-a grăit: „Numele meu e 
Dumitraşcu. Sînt nepotul lui Mihai-vodă.” 

Vorbele lui m-au făcut să-l privesc adînc. Oşteanul cu ochii 
mai sprinteni decit ai mei avusese dreptate. Bărbatul din faţa 
mea arăta sărit peste virsta voastră. lar cele două cute adinci 
din colţurile gurii, ştiam că vă lipsesc. M-am bilbiit rău cînd i-am 
spus: „Domnule, dacă susţii că eşti nepotul principelui, n-am nici 
un motiv să nu te cred, mai ales că aduci atît de mult la 
înfăţişare cu înălţimea-sa Cae Indru.” 

Zice uimit: „Cae Indru? Am auzit despre acest nume pomenit 
cu respect pe la curţile regale din Europa. Se spune despre el că 
ar fi cel mai mare spadasin din ciîţi se cunosc azi. Dar lumea mai 
înfloreşte citeodată. Se zice că are nişte cuțite pe care le aruncă 
atit de dibaci, încît nimeni nu l-a văzut greşind o ţintă. Că e şiret 
ca vulpea şi adînc la chibzuială ca bătrînii înţelepţi. Din păcate, 
n-am avut plăcerea să-l cunosc. E drept că fratele meu mai mic 
îmi seamănă la chip şi la statură, însă... 

„Păi tocmai asta e, l-am întrerupt eu. Domnul Marcu nu mai 
poartă acest nume de vreo opt ani, folosindu-l pe cel de Cae 
Indru. 

A fost rîndul lui Dumitraşcu să rămînă încremenit de uimire. 
Tresărirea domniei-sale s-a arătat atît de mare, încît l-am crezut. 
Cînd şi-a revenit, mi-a zis cu o voce schimbată: „lată că te-ai 
dumirit în privinţa mea. A mai rămas doar să-ţi lămuresc 
prezenţa noastră aici. Te rog să iei aminte la tot ce vei auzi, 
fiindcă vreau ca vorbele mele să ajungă la unchiul nostru. In 
ultimele două luni am locuit la laşi, ca musafir al lui leremia 
Movilă. Fusesem recomandat acolo de către Sigismund Bâthory, 
fostul principe al Transilvaniei. M-am bucurat de multă atenţie şi 
cinstire. leremia şi Sigismund îmi aminteau adesea că se 
lucrează pentru aşezarea mea în scaunul de domnie al Ţării 
Româneşti. Vorbeau cu mine deschis, ştiind că în urmă cu opt 
ani mă arăâtasem potrivnic unchiului meu. Atunci aş fi dorit 
scaunul de domnie, dar acum nu mă atrage, atita vreme cit 
acolo e stăpîn Mihai-vodă, care s-a dovedit un mare general al 
timpului nostru. M-am prefăcut a le arăta recunoştinţă, fără să le 
dezvălui gîndurile mele, fiindcă intrasem la bănuială. Era 


limpede că urmăreau un complot. Cei doi, împreună cu solul 
Poloniei, contele Taranowski, îmi arătau o simpatie atit de 
siropoasă, încît am simţit că mă vor unealta lor împotriva lui 
Mihai-vodă. Acum zece zile mi-au promis din nou scaunul de 
domnie al Ţării Româneşti şi chiar al Transilvaniei, cu condiţia să 
ajut la asasinarea unchiului nostru. Am acceptat, arătîndu-mă 
bucuros. Atunci a apărut un oarecare Samuel, bărbat distins şi 
ager la minte. El mi-a spus că aduc la chip cu cineva dintre 
mărimile de la Alba-lulia şi că nu am altă sarcină decit a intra cu 
Zablije în palatul princiar.” „Totuşi, nu înţeleg”, am replicat eu. 
„Răbdare, domnule!” zimbi Dumitraşcu. Vezi borcanul acela de 
pe masa de noapte a principelui?” „Da”. „In el sînt nişte 
leacuri.” „Leacuri? rise el. Or fi fost căpitane. Adică mai sînt şi 
acum, numai că otrava turnată acolo de Zablije, în loc să 
tămăduiască, ucide.” „Glumiţi?” „Nu prea, domnul meu. Dacă ai 
la îndemînă un animal care nu-ţi face prea mare trebuinţă, 
putem încerca leacurile acestea.” 

L-am lăsat pe Zablije sub pază bună şi am ieşit în spatele 
palatului, unde ţineam nişte porci pentru hrana gărzilor. Am ales 
un porc voinic şi i-am dat mîncare amestecată cu o linguriţă din 
conţinutul borcanului. Vreun sfert de ceas animalul se arătă la 
fel de vioi şi de pofticios. Eram pe punctul de a-i spune domnului 
Dumitraşcu să-mi dea altă lămurire pentru prezenţa lui în odaia 
princiară, cînd porcul se opri brusc din mişcări, iar după o clipă a 
căzut ca trăsnit. Abia în momentul acela am înţeles bine toată 
grozăvia situaţiei. l-am propus domnului Dumitraşcu să intrăm 
în palat, amintindu-i că va avea o frumoasă întîlnire cu voi. M-a 
refuzat zîmbind trist, arătîndu-se dintr-o dată grăbit. Ne-am 
strîns mîinile şi am îngăimat unele mulţumiri, dar nu le-a luat în 
seamă, ci m-a întrerupt. „Căpitane, ai putea să mă îndatorezi cu 
un cal bun?” 

Zic: „Domnule, ar fi mult prea puţin faţă de cît vă datorăm.” 

Zice: „Stai, că nu e totul! Mi-ar mai trebui doi ducați. La 
ceasul acesta sînt atît de strimtorat, încît nu mă pot lipsi de ei.” 
„Vai, domnule! m-am necăjit eu. Poate vreţi să ziceţi o sută, şi 
tot ar fi prea puţin. Întîmplarea face să dispun de această sumă, 
cu care vă stau la dispoziţie.” „Nu, nu! se împotrivi el. Doi ducați 
îmi ajung.” „Aşa să fie, domnule! m-am învoit eu. Totuşi, nu 
înţeleg un lucru. Dacă îmi cereţi un cal, cu ce aţi călătorit pînă 
aici?” „Aşa e! rise el. Uitasem. Am venit cu o trăsură condusă de 


Zablije. O găseşti la hanul Pivniţa Şardului.” „Dar ea vă aparţine 
acum.” „Crezi? Pe unde voi trece eu, trăsura nu-mi foloseşte. Va 
trebui să mă grăbesc, fiindcă viaţa mea a intrat în mare pericol. 
leremia şi Sigismund nu au nevoie de martori la această afacere 
necurată, ca să nu mai vorbim despre răzbunare.” „Rămineţi 
aici, domnule. Aici veţi fi ferit de primejdii.” „Ştiu, dar nu pot. 
Unele interese mă cheamă grabnic în altă parte. Şi aşa am 
întîrziat destul la curtea din laşi.” 

l-am dat un cal din grajdurile princiare şi doi ducați de aur. 
Era tot ce puteam face pentru el. 

—În ce parte a plecat? se interesă Cae Indru. 

—Asta pot să v-o spun fără greşeală, fiindcă l-am însoţit pînă 
dincolo de Mureş, pe drumul care duce către Blaj. M-am simţit 
onorat să-l conduc pînă acolo. 

Cae le făcu semn celorlalţi să-l aştepte şi porni spre odaia lui. 
Cînd ajunse acolo, căzu în genunchi şi bolborosi: 

—Îţi mulţumesc, Doamne, că m-ai ferit a ridica mîna 
împotriva fratelui meu! 

Văzindu-se sub paza oştenilor, fostul călugăr cătă cu teamă 
spre Caravană. Dar aceasta se risipi iute, fiindcă rotofeiul 
cavaler îi strigă prietenos: 

—Clement! 

—Aici, domnule. 

—Mi se pare că la hanul Pivniţa Şardului s-ar afla o trăsură 
fără stăpin. 

—S-ar putea, răspunse acesta într-o doară, însă nu văd 
legătura... 

—În schimb, o văd eu. Mergi cu oşteanul acesta şi pune 
stăpînire pe ea! Dacă peste două ceasuri mai eşti în Alba-lulia, 
s-ar cuveni să mă răzgindesc. Şi poate o voi face. 

—N-am să vă dau acest prilej, domnule. 

Citeva minute mai tirziu, Cae Indru reveni lîngă prietenii săi. 
Pe faţa lui, parcă dăltuită frumos, nu se putea citi nimic din 
marile frămîntări prin care trecuse. 

—Prieteni, să-i mulţumim cerului că totul s-a isprăvit cu bine, 
grăi bucuros tînărul cavaler. 

—Hm! făcu rotofeiul Costache. Să-i mulţumim, chiar dacă ne 
aşteaptă o goană îndrăcită. Hora abia acum porneşte. 

—Nu pricep, se miră Cae. 

—Te cred. Ce nu ştia Dumitraşcu, ce nu ştiţi voi, ştiu eu. 


Samuel s-a aflat sau se mai află în Teiuş, la hanul Lumina 
Zorilor. Acolo şi-a dat întîlnire cu Zablije. 

—Samuel? murmură Cae. Ah, omul acesta e prea şiret ca să 
nu-şi fi luat zborul! Dar nici noi nu sîntem chiar de lepădat. Pe 
cai, prieteni! 

Vremea căzuse dincolo de amiază. Soarele, blind, zîmbea 
călduţ pe fiecare streaşină. Stropii de apă cădeau molcom de pe 
acoperişuri, în cadenţa unui cîntec plăcut. Fumul ieşea din 
coşuri în caiere mari, ce se subţiau vizibil, ca şi cînd fusul purtat 
de miini nevăzute ar fi cărat din el cu toată nădejdea. 


Capitolul 3 


An vreme ce Dumitraşcu se îndepărta pe drumul Blajului, un călăreț intră 
grăbit în curtea hanului Lumina Zorilor, din tîrgul Teiuş. Cîteva minute 
mai tîrziu, străbătu sala cea mare de la parter, sări cîte trei trepte deodată 

pînă la primul etaj şi deschise uşa unei odăi frumoase, fără a mai ciocăni, 

aşa cum s-ar fi cuvenit. Locatarul încăperii, un bărbat înalt şi spătos, cu 
părul negru despărţit în cărare, cu ochii verzi şi faţa palidă, nu era altul 
decît Samuel, conducătorul complotului de la Alba-Iulia. 

—Ei tinere! grăi el fără să ridice vocea. Nu-mi plac oamenii care dau 
buzna. 

—Nici mie, domnule, răspunse flăcăul. Numai graba m-a făcut să uit 
buna rînduială. Aşa cum mi-ai poruncit, i-am aşteptat pe Dumitraşcu şi 
Zablije cam la jumătatea drumului dintre Alba-lulia şi Teiuş. Mă ascunsesem 
frumos în pădure. Dibăcisem un loc de unde vedeam pînă departe, fără a 
putea fi zărit de cine ştie ce trecători. Acum mai bine de un ceas eram 
tocmai pe punctul de a ieşi din ascunzătoare, fiindcă se iviseră doi călăreţi 
care semănau cu cei aşteptaţi. De departe, mi s-a părut totuşi că unul dintre 
ei poartă haine de oştean. M-am ferit a ieşi la vedere, şi bine am făcut. La 
puţină vreme, călăreţii au ajuns în dreptul meu, făcîndu-mă să mă minunez. 
Unul era domnul Dumitraşcu. Dar al doilea, fără putinţă de tăgadă, purta o 
frumoasă îmbrăcăminte de căpitan. Cît despre sfinţia-sa părintele Zablije, 
nici pomeneală. Ceva mai încolo, călăreţii au cotit spre dreapta, mistuindu- 
se pe drumul din pădure ce duce spre Mureş. Mi-am zis că nu strică să mai 
zăbovesc puţin, în credinţa că s-ar putea să apară şi sfinţia-sa. Apoi, nu cred 
să fi trecut un sfert de ceas, cînd l-am zărit pe căpitan întorcîndu-se singur 
spre Alba-lulia. Atunci mi s-a năzărit că ceva nu ar fi în regulă şi m-am 
grăbit încoace. 

Samuel îl ascultă fără să clipească. Doar faţa lui căpătă mai multă 
paloare. 

—Dumitraşcu era cumva priponit în lanţuri? 

—Nu, domnule. Mai degrabă cred că cei doi discutau amical. 

—Bine, mulţumesc! Adună oamenii! Trebuie să părăsim hanul înainte de 
a se împlini un sfert de ceas. 

„lată, socoti Samuel, toată afacerea asta pare să ia o întorsătură urîtă. 
Oare ce să fie la Alba-Iulia? Dacă stau să mă gindesc bine, cred că o trădare 
din partea lui Dumitraşcu. Doar el a părăsit liber cetatea. Zablije o fi căzut 
în mîinile gărzilor, sau chiar mai rău. Dar acum nici nu poate fi vorba să mă 
interesez de cele petrecute în palatul princiar. Mai degrabă trebuie să pun 
distanţă mare între mine şi Alba-lulia. Dacă cei de acolo au aflat de 
încercarea noastră, înseamnă că vor veni să mă caute. Mă mir că nu au 
făcut-o pînă acum. Ce-i drept, Dumitraşcu nu ştie desre prezenţa noastră 
aici, însă prevederea e mama înţelepciunii. Mai ales că ştie Zablije. Dacă nu 
e mort, s-ar putea să vorbească despre mine. Deci, nu e timp de pierdut.” 

Cînd ieşi din han, cei cinci însoțitori ai săi îl aşteptau, gata de drum. 
Caii, odihniţi şi sătui, părăsiră Teiuşul în galop, urmînd vechea calea care 
duce la Aiud. Cerul se acoperea treptat şi bătea vintul. Un vînt călduţ, 


prevestitor de furtună. După ce tîrgul rămase mult în urmă, Samuel dădu 
ordin de oprire. Însoţitorii îşi domoliră caii, privindu-l miraţi. Dar mirarea 
lor crescu şi mai mult cînd îi auziră porunca: 

—Voi trei - şi-i arătă cu degetul pe rînd - ţineţi drumul spre Cluj! Iată 
cinci ducați. Aurul ajunge să vă descurcaţi bine pînă la Suceava. Noi trei 
vom veni mai tîrziu în urma voastră. Unele treburi ne fac să mai zăbovim. 

Samuel îi urmări cu privirea pînă ce se pierdură în zare. 

„Aşa e mai bine, socoti el. Sacrific trei, pentru a salva trei. De fapt, 
poate că au norocul să scape de o eventuală urmărire. Hangiul şi slujitorii 
de la Lumina Zorilor ştiu că am pornit în această parte. De va fi vreo 
urmărire, ea se va face numai împotriva celor trei. Acum a sosit momentul 
să ne abatem din drum. Vom trece Mureşul, apoi peste dealuri ajungem în 
calea Blajului. Şi mare mirare să nu-l prindem pe Dumitraşcu. 

x 


Mulţumit peste măsură de întorsătura favorabilă a lucrurilor, fostul 
călugăr Clement îşi îngădui un ceas la hanul Pivniţa Şardului. După ce intră 
în stăpînirea frumoasei trăsuri, îl cinsti pe oştean cum se cuvine, apoi ocupă 
o masă centrală, iar gustările alese şi vinurile de soi nu întîrziară să apară. 

„Grozav e să fii pricopsit! constată fostul călugăr. Doar mişti o 
sprînceană, şi se găseşte cineva să te întrebe dacă ai vreo dorinţă. Însă prea 
mulţumit nu sînt. Marea mea prostie stă în faptul că am cerut puţin. Cred că 


mi-ar fi dat o mie de ducați. Dar asta e. Oamenii săraci totdeauna se 
sperie de sumele mari.” 

In vreme ce Clement filozofa adînc de unul singur, trei 
călăreţi ieşiră din Alba-lulia în goana mare a cailor. Vînt 
Sălbatec, voinicul armăsar al lui Cae Indru, o luase mult înaintea 
celorlalţi. Cu toată vîrsta înaintată, Zambilica mesteca aprig din 
picioarele lui nefiresc de subţiri, spre bucuria lui Caravană. 

„Chiar dacă nu ne aflăm în faţă, gîndi el, fiindcă nu s-a 
pomenit cal să-l întreacă pe Vînt Sălbatec, poziţia noastră în 
planul al doilea nu-i deloc păcătoasă. lată că Sile Adormitu 
înoată în urmă, parcă a pagubă.” 

Vechile păduri din dreapta şi din stînga drumului spre Teiuş 
arătau încremenite sub bruma de zăpadă. Cerul căzuse în jos, 
aplecat greu peste dealuri. 

Văzindu-i pe călăreţi, hangiul de la Lumina Zorilor ieşi în prag 
bucuros de noi oaspeţi. Dar cum cei trei nu se arătau hotăriţi a 
descăleca, entuziasmul lui căzu brusc. Încercă totuşi să-i 
ademenească, pomenindu-le despre ceva ţuică fiartă care poate 
ologi un voinic, sau despre minunatele vinuri de Aiud, ale căror 
miresme au făcut adesea moarte de om. 

La auzul acestora, Cae Indru îşi aminti cu nostalgie de 
Cristache Mutu, proprietarul hanului Privighetoarea de Aur, din 
Bucureşti. El lansase moda de lăudare a băuturilor şi bucatelor. 


Dar Cristache era un poet. Fumoasele lui com paraţii încîntau 
inima. În această privinţă, hangiul de la Lumina Zorilor se 
dovedea un nătărău. 

—...ca să nu mai vorbim despre Tămiiosul de Cistei, care-ţi 
face mintea chisăliţă, continuă hangiul. 

—Ah, nu, nu jupîne! slobozi Cae un hohot mare de rîs. Altă 
dată poate să-ţi călcăm pragul, însă nu după aceste asemenea 
îndemnuri, ce pun pe goană chiar un muşteriu înrăit. 

—Domnule, nu-i vina mea, răspunse omul cam acru. Sînt un 
hangiu bun. Cel puţin aşa spune lumea. Dar vezi domnia-ta că 
nu fiecare se naşte cu haruri aplecate spre poezie. Ştiindu-mi 
astfel de lipsuri, acum citeva luni am angajat un poet, să mă 
înveţe a vorbi frumos despre vinuri. Era cam dezbrăcat, aşa cum 
au fost totdeauna cei chivernisiţi cu astfel de haruri, iar trupul 
său arăta atit de căzut sub păcatul slăbiciunii, încît straiele 
atirnau pe el ca pe un trunchi geluit peste măsură. 

Zic: „Domnule, învaţă-mă taina cuvîntului dulce, spre a 
putea slăvi creştineştile băuturi!” 

Zice: „Jupine, dă-mi răgaz de întremare trupească. Cel care a 
spus că poetul cîntă frumos cînd e flămînd a fost un mare 
nătărău. Lipsa de hrană mi-a sleit puterile cugetului.” 

Am recunoscut că era un dram de adevăr în cele spuse şi l- 
am poftit să se ospăteze cu tot ce aveam mai bun. La o 
săptămînă, i-au revenit culorile în obraji. In cea de-a doua, 
straiele de pe el au început să se întindă. In a treia, au plesnit 
pe la cusături. În a patra, arăta ca un cimpoi. În a cincea, m-a 
prins teama că o să-i plesnească o doagă. 

Zic: „Domnule, poate că a venit vremea...” 

Zice: „Jupine, cine a spus că poetul prea ghiftuit poate să 
cînte frumos a fost un măgar. Osînza prea multă mi-a năclăit 
mintea.” 

L-am alungat chiar în ziua aceea, şi iată-mă lipsit de harul 
cuvîntului subţire la adresa vinului bun, încheie hangiul cu 
amărăciune în glas. 

—Mda! îşi reţinu Cae un zîmbet. Va trebui să cauţi alt poet. 
Dar despre asta vom vorbi altă dată. Acum aş vrea să ştiu dacă 
nişte călători, sosiți aici ieri sau azi-dimineaţă, se mai află în 
han. 

—Greu, domnule, foarte greu, răspunse hangiul, cam 
descumpănit. Şi ieri, şi azi am primit mulţi călători. Doar dacă 


vorbiţi cumva despre cei şase călăreţi care ne-au părăsit, 
apucînd drumul Aiudului. Nu sînt mai mult de trei ceasuri de 
cînd au pornit în mare grabă. 

—Cum arăta conducătorul celor şase? 

—Uite că nu-mi amintesc, zise hangiul cu viclenie. 

Cae scoase un ducat de aur şi grăi cu părere de rău: 

—Păcat! 

Aruncă apoi moneda în sus, o prinse cu îndemiînare şi o 
ascunse în buzunar. 

—Domnule! făcu hangiul, cam dezamăgit. Aţi mai putea 
scoate o dată ducatul acela, pentru a-mi limpezi gîndurile? 

—Mai mult chiar; ţi-l dăruiesc. 

—Ah, ah, domnule! zîmbi hangiul. Parcă mi s-a luat o pînză 
de pe ochi. Omul acela era înalt, spătos, cu ochii verzi, cu părul 
negru despărţit în cărare şi faţa palidă. 

„Samuel, gîndi tînărul. Va fi tare greu să-l prindem. E şiret ca 
un vulpoi bătrîn.” 

—A căzut aici ceva zăpadă peste noapte? 

—Puţin, dar a căzut. 

—Ai putea să-mi arăţi ceva urme ale cailor celor şase? 
întrebă şi scoase încă o monedă. 

—Fără greş, se învioră jupînul. Caii acestora i-am adăpostit în 
grajdul cel mic. Alţi cai nu au mai fost acolo. 

Cae sări din şa, vădit interesat. Hangiul îl conduse în faţa 
grajdului, socotindu-l cu ceva hibă la minte dacă se interesa de 
urmele unor cai. Pe drumul Aiudului treceau zilnic o mulţime de 
călăreţi, ale căror semne în zăpadă se învălmăşeau fără noimă. 
Dar cum îşi primise ducaţii, făcu unele temenele adinci şi-şi cătă 
de treburi. Costache Caravană veni aproape de prietenul său. 

—Vezi ceva deosebit în urmele acestor potcoave? îl întrebă 
Indru. 

—Nu prea, recunoscu grăsunul privindu-le cu mare atenţie. 
În privinţa citirii urmelor n-aş zice că sînt un nătărău, dar tu şi 
Ducu cel lute mă întreceţi cu mult. 

— Chiar nu vezi nimic? 

—De! grăi Costache precaut. Parcă ar fi ceva. 

—Du-te şi priveşte urmele lăsate de caii noştri! 

Caravană porni agale. Cînd reveni, păru la fel de nelămurit. 
Apoi, ochii îi străluciră ciudat. 

—Pe şalvarii lui Mahomed! Am ghicit. Potcoavele ăstora au 


cinci colţare, iar ale cailor noştri - doar trei. 

—Asta e, prietene! aprobă Indru. 

Incălecară şi-şi văzură de drum. Zăpada scîrţiia aspră sub 
copitele cailor. Din vreme în vreme, Indru sărea din şa, atent la 
urmele proaspete. Însă acestea erau multe şi-l făceau adesea să 
zăbovească, spre disperarea lui Costache. După un timp, tînărul 
dădu semn de oprire undeva între Teiuş şi Aiud. 

—Va trebui să ne întoarcem, murmură Cae preocupat. 

—Să ne întoarcem? bombăni Costache. Dar, dragul meu, 
dacă ne întoarcem înseamnă să lăsăm baltă această urmărire. 

—Nici gînd. Vezi ceva schimbat? 

—Ce să văd în asemenea hărmălaie de urme? 

—Dacă ai privi cu mai multă atenţie, poate că n-ar fi greu să 
observi un lucru de mare însemnătate. In faţa noastră nu se mai 
află decit trei călăreţi de-ai lui Samuel. 

—Pe toţi dracii! se posomori Caravană. Să nu-mi spui că 
ceilalţi şi-au luat zborul! 

—Nu chiar zborul, dar pe aproape. Ajunsesem să pun la 
îndoială isteţimea lui Samuel. Doar trebuia să-şi închipuie că va 
fi urmărit. Abia acum văd greşeala noastră. Samuel s-a abătut 
undeva pe altă cale, cu doi dintre oamenii săi. Pe ceilalţi trei, 
care se află în faţa noastră fără îndoială, s-a gîndit să-i sacrifice 
pentru a se salva el. Numai un prost ar fi apucat un drum 
cunoscut de nişte eventuali urmăritori. Samuel nu prea are 
astfel de cusururi. 

Porniră îndărăt, mult mai încet decît veniseră. După vreo 
jumătate de ceas, opriră din nou. Urmele a trei călăreţi ce 
părăsiseră drumul se vedeau lămurit în zăpadă şi stăruiau peste 
cîmp. Se ţinură pe pirtia lor pînă dincolo de Mureş, iar cînd 
ajunseră pe creasta dealului numit prin acele părţi Zăreşul, faţa 
lui Cae se posomori dintr-o dată. 

— Ştii ce mă tulbură? îl întrebă pe Costache. 

—Ştiu, grăi rotofeiul. Samuel a intrat în drumul Blajului. 
Acelaşi drum călcat de Dumitraşcu ceva mai devreme. 

—Da, aşa e! Dumitraşcu se află în mare primejdie. 

— Poate că da, poate că nu, murmură Costache. 

—Adică ce vrei să spui? 

—Mă gindesc la faptul că am putea greşi. Dacă Samuel 
goneşte acum spre Cluj? 

—Tu ai fi făcut-o, bănuind că vei fu urmărit? 


—Nu. 

—Atunci, să nu mai vorbim despre asta. 

O dată cu sosirea nopţii, în lungul Tirnavei Mari se porni un 
vînt aspru, tăios, ce alungă norii grei, astfel că cerul îşi limpezi 
faţa şi se ridică înalt ca în toiul verii. Apărură stele, iar zăpada 
îngheţată părea căptuşită cu un strat de argint vechi, a cărei 
sclipire stăruia domoală, calmă. Alungaţi de ger, puţinii trecători 
umblau iute pe ulițele Mediaşului. Luminile din spatele 
ferestrelor se stingeau pe rînd. Numai la hanul Steaua, luminile 
multe, glasurile vesele, ce răzbeau pînă departe cînd se 
deschidea uşa cea mare, arătau o seară plăcută. Jupînul St&ssel, 
un sas înalt, slăbănog şi uscat la chip, avea băuturi bune, 
mîncăruri alese şi slugi harnice. Vestea despre curăţenia hanului 
ajunsese pînă departe, sporindu-i muşterii. Acolo nu trăgeau 
numai drumeţii ocazionali, ci şi localnicii, buni cunoscători ai 
vinurilor de soi. 

Poate să fi fost ceasurile nouă sau zece. Ciţiva chefiii 
răcneau spornic un cîntec deocheat. Localnicii îşi aruncau 
vorbele de duh peste mese. Ceva femei trupeşe, cu ochii vicleni 
şi palma grea, îi prosteau de-a binelea pe nişte drumeţii ageamii. 
La o masă lăturalnică, un bărbat înalt, cu faţa dulce, prelungă, 
cu ochii adînci, gînditori, gusta rar dintr-o pulpă afumată. Peste 
îmbrăcămintea de catifea neagră purta o pelerină căptuşită cu 
piei de vidră. De sub pelerină ieşea la vedere o spadă cit toate 
zilele, al cărei miner, cizelat cu mare artă, arăta lucrătură de 
meşter priceput la fineţuri. Înfăţişarea aleasă, straiele de preţ şi 
o pelerină atit de scumpă s-ar fi cuvenit să atragă după ele 
mîndre bijuterii, foarte la modă pe vremea aceea. Dar falnicul 
bărbat era lipsit de asemenea podoabe, chiar dacă în degetul 
său stăruia un inel nu prea mare, însă cu o piatră uimitor de 
frumoasă. 

Un ceas mai tîrziu, străinul părăsi masa şi urcă scările de 
lemn spre odaia lui. În mersul său nu se vedea grabă, cu toate 
că pasul îi era hotărit şi sigur. Doar un ochi atent ar fi remarcat, 
poate, oboseala ce pusese stăpinire pe el după un călărit 
îndelungat. Deschise uşa cu vădită plictiseală şi tresări. In odaia 
sa se aflau trei bărbaţi. Unul dintre ei era Samuel. 

—Întră, domnule Dumitraşcu! îl pofti acesta! lată că lumea 
nu-i chiar atît de mare. Nu, nu te întoarce! Pistoalele mele rar 
bat alături. lar aceşti flăcăi zdraveni ştiu să umble elegant cu o 


spadă. 

_ —A, voi eraţi? zimbi Dumitraşcu în timp ce închidea uşa. 
Intreaga seară am simţit să sînt urmărit. Zău că nu mă aşteptam 
să fiţi voi. Dar de vreme ce-i aşa, n-am încotro. Însă trei 
împotriva unuia nu prea arată a încercare bărbătească. Mă 
bucur totuşi că nu sînteţi mai mulţi. Cu trei adversari m-am 
bătut de citeva ori, şi după cum vedeţi, sînt destul de teafăr. 

—Te cred, domnule, grăi Samuel fără asprime. In familia 
voastră nu prea am întîlnit fricoşi. Din păcate, cu trădătorii nu 
ne batem, ci îi doborîm fără milă. 

—Trădători? se miră Dumitraşcu. În cazul acesta, nu este 
vorba despre mine şi zău... 

—Mă tem că este, îl întrerupse Samuel. l-aţi trădat pe 
leremia Movilă, pe Sigismund Bâthory, pe contele Taranowsky, 
pe Zablije şi pe mine. Cam mulţi, domnule. 

—Da, aprobă Dumitraşcu, nu tocmai puţini. Domnia-ta şi 
Zablije nu contaţi. Sînteţi doi ucigaşi pe plată. lar leremia, 
Sigismund şi Taranowski au dorit să mă facă părtaş la o crimă 
împotriva unchiului meu. Deci nu poate fi vorba de o trădare. 

—V-au făgăduit scaunul de domnie al Ţării Româneşti. 

—Pielea ursului din pădure, zimbi Dumitraşcu. Mi-au făgăduit 
ceva ce nu era al lor, ca să nu mai vorbim despre faptul că 
leremia urmăreşte scaunul acesta pentru fratele său, Simion 
Movilă. Deci, iată cine a trădat. 

—Dar v-aţi învoit, domnule. 

—Sigur. Numai aşa puteam să-l feresc de primejdie pe 
unchiul nostru şi să-l fac a înţelege gîndurile lui leremia şi 
Sigismund. 

—Înseamnă că nebunia voastră a fost de ochii lumii, zîmbi 
Samuel mirat. 

—Aşa cred şi eu, surise Dumitraşcu, fiindcă nu ţin minte să fi 
avut vreo astfel de boală. Dar socot că am vorbit destul, zise 
trăgindu-şi spada cu un gest fulgerător. 

—O clipă, domnule! îl opri Samuel, fără duşmănie în glas. 
Viaţa domniei-tale nu-i ameninţată cu nimic. Aş fi putut să te 
ucid acum un ceas în grajd, cînd ţi-ai căutat calul să vezi dacă 
are destule grăunţe. Eram la un pas de domnia-ta şi zău că nu 
ştiu să umblu cu un cuţit bun. 

—De ce n-ai făcut-o, întrebă Dumitraşcu surprins. 

—Pricini ar fi vreo trei. Întîi, nu prea am ce răzbuna. Din 


momentul în care s-a descoperit complotul, nu mai sînt în slujba 
lui leremia şi Sigismund. Ba mai mult: nici nu-mi trece prin cap 
să mă întorc în Moldova. 

—Înţeleg. 

—Nu întelegi, domnule! zîmbi Samuel. Dacă acţiunea 
condusă de mine sfirşea prin uciderea lui Mihai-vodă, nimeni nu 
ar fi aflat din ce parte a venit lovitura. 

—Dar ştiam eu. 

—Adevărat! Însă domnia-ta nu ai mai fi fost în viaţă la ceasul 
acesta. Îl însărcinasem pe Zablije cu o lovitură de cuţit. Acum 
cînd lucrurile au luat o altă întorsătură, de ce m-aş răzbuna? Nu 
am o astfel de fire, mai ales că nu-mi aduce nici un cîştig. De 
fapt, nu m-aş fi întors în Moldova, chiar dacă îmi reuşea lovitura 
împotriva principelui. M-aş fi mulţumit să trimit acolo un emisar, 
cu căpăţina domniei-tale, care să-mi aducă restul de ducați ce 
mi se cuveneau. Cei mari şi puternici n-au nevoie niciodată de 
martori. 

—Pricep, se lumină Dumitraşcu. La laşi, nu te-ar fi aşteptat 
nimeni cu braţele deschise. 

—Cam aşa ceva, încuviinţă Samuel. 

—Şi care ar fi al doilea motiv pentru care mi-aţi cruțat viaţa? 
Fiindcă îmi vorbeaţi de vreo trei. 

—E o poveste întreagă. Acum şapte ani, domnul Cae Indru, 
fratele vostru, m-a iertat într-o împrejurare nefericită. Azi am 
prilejul să-i întorc binele. lar cel de-al treilea stă în prevedere. 
Dacă sînt urmărit şi prins, uciderea voastră ar însemna şi a mea. 
Dacă trăiţi prin bunăvoința pe care v-o arăt, atunci mai sînt 
speranţe pentru mine. Dar a mai rămas o bagatelă. Un lucru de 
nimic. V-aş rămîne îndatorat dacă mi-aţi povesti ce s-a 
peterecut azi în palatul princiar din Alba-lulia. 

Dumitraşcu trase un scaun şi se aşeză, apoi îi lămuri întreaga 
întîmplare. 

—Domnule, zise Samuel după o vreme, am pierdut din nou. 
Nu totul, dar mult. De fapt, pierd într-una de cînd mă ştiu. 
Norocul nu a făcut niciodată casă bună cu mine. 

—E vina voastră, murmură Dumitraşcu, fiindcă v-aţi ferit să 
lucraţi pentru o cauză dreaptă. 

Poate, dar cauzele drepte rar aduc aur. Ele sînt slujite mai 
mult din dragoste sau din alte imbolduri. Sînt puţini cei care îşi 
pun întreaga lor viaţă în slujba neamului sau al oamenilor. Şi zău 


că adesea poţi să le plîngi de milă. Timpul trece, iar lumea îi dă 
uitării. 

—E un fel de a vedea lucrurile, conchise Dumitraşcu. Mai 
degrabă... 

Işi întrerupse vorba şi cătă iute spre uşă, tocmai cînd aceasta 
fu îmbrîncită cu putere. Cae Indru, Costache Caravană şi Sile 
Adormitu, umăr lîngă umăr pe coridor parcă formau un zid. 

—Samuel, stai pe loc! porunci Cae. Vechile mele cuțite 
lovesc iute. Nene, pofteşte spre noi! 

—Dar nu sînt ameninţat cu nimic, răspunse Dumitraşcu. 

—Intraţi, domnilor! îi invită Samuel fără a-şi pierde cumpătul. 
E drept că mă uimeşte apariţia voastră tocmai acum, cînd mă 
gîndeam că goniţi pe drumul Clujului în căutarea mea. Şi e tot 
atit de drept că prezenţa voastră nu am dorit-o nici o clipă, însă 
de vreme ce aţi venit... 

—Ajunge, domnule! i-o reteză Indru. De data asta nu mai 
poate fi vorba de iertare. 

Apoi, faţa i se lumină brusc. Ochii, subţiri ca la vreme de 
soare mult, îl învăluiră pe Dumitraşcu într-o privire caldă. 
Braţele tînărului se desfăcură în lături, gata a-şi cuprinde fratele. 
Celălalt păşi nesigur spre el. Dar cînd îi văzu ochii şi gesturile 
grăitoare, primi îmbrăţişarea cu aceeaşi dragoste cu care îi era 
oferită. In urmă cu opt ani se despărţiseră după o ceartă ce 
însemna atunci o ruptură definitivă. Acum, nici nu se mai 
gîndeau la ea. Vremea lucrase bine în acest sens. Nu discutară 
între ei, fiindcă ceea ce aveau să-şi spună cerea răgaz de timp şi 
lipsă de ascultători. 

—Samuel, rosti Cae întorcîndu-se, va trebui să încrucişezi 
spada cu mine. Acum şapte ani ţi-am dăruit viaţa dintr-o pornire 
pe care nu mi-am putut-o lămuri. Imi pare rău că-ţi amintesc 
acest lucru. Intre nişte cavaleri nu s-ar cuveni. Din păcate, 
împrejurarea de faţă o cere. Aş putea să te ucid pe loc, dar iată 
că din nou mă încearcă un sentiment de slăbiciune pentru 
domnia-ta. Aşa stînd lucrurile, îţi mai ofer o şansă. 

Cae îşi reţinu alte vorbe, fiindcă, spre uimirea tuturor, 
Samuel surise. Nimic din înfăţişarea sa nu trăda vreo urmă de 
teamă. lar vorbele lui măriră uimirea celorlalţi. 

—Propunerea voastră mă onorează, domnule Indru. Sînt 
sigur că în alte împrejurări aş fi primit-o cu plăcere, chiar dacă 
nu aş fi avut prea multe şanse de a ieşi viu dintr-o astfel de 


dispută. Azi însă, nu voi încrucişa spada cu a voastră. E drept că 
sînt un spadasin bun. Că pe vremea cînd trăia Rocco Perisini 
făceam multe partide amicale cu el, şi rar se întîmpla să cîştige. 
lar după cum ştiţi, Perisini a fost cîndva o forţă în arta lucrului cu 
spada. Totuşi, cu voi nu mă bat. Sînteţi mai bun, domnule Indru. 
Ar fi curată sinucidere. Ca să nu mai vorbim despre faptul că m- 
aş dovedi lipsit de înţelepciune, atita vreme cît am o cale mai 
bună de a ieşi din mîinile voastre. 

—Tare nu-mi vine a crede! interveni Caravană. 

— Aşteptaţi, domnule! Am putinţă de plată. Voi plăti pentru 
viaţa mea şi pentru cea a lui Zablije. Cît îi priveşte pe slujitori, 
nici nu merită să discutăm. Asupra lor nu cad ameninţări, de 
vreme ce nu-mi cunoşteau planurile. 

—Cred că nu ne înţelegem, îl întrerupse Cae. 

—Nu vă faceţi griji, continuă acesta să suridă. Vă ştiu 
inteligent şi cu multă aplecare spre lucrurile practice. Luîndu-mi 
viaţa, răzbunarea voastră ar putea fi satisfăcută. Dar iată că nu 
poate fi vorba despre o răzbunare, cîtă vreme încercarea mea 
nu a izbutit. 

—Destul, domnule! îl opri tînărul. Dacă acum şapte ani aş fi 
ascultat de glasul raţiunii, azi nu mai erai o primejdie pentru 
Mihai-vodă. A te lăsa liber înseamnă o nouă ameninţare de 
complot. 

—La fel aş vorbi şi eu, ripostă Samuel mai liniştit decit se 
aşteptau ceilalţi. Primejdiile nu trebuie oprite niciodată la 
jumătatea drumului, ci curmate fără pic de zăbavă. Totuşi, eu 
am mai multe de oferit. lar de veţi chibzui adînc, sînt sigur că 
vom cădea la învoială. Am puterea să vă plătesc trei mii de 
ducați. 

—ĵÎi voi lua singur. 

—Cam greu. Va trebui să-i găsiţi. Aş zice, deci, două mii de 
ducați pentru Zablije şi o mie pentru mine. 

-—Zablije valorează mai mult? rise Cae. 

—Nu, dar pentru el, greu aş mai putea oferi ceva. 

„Ciudat, gîndi tînărul. Omul acesta are ceva deosebit. E o 
pramatie dintre cele mai mari, însă mă uimeşte felul său de a fi. 
Sentimentele de cinste şi prietenie sînt greu de găsit la 
asemenea soi de oameni. Totuşi, le are. lată că a încercat să-l 
scoată din mîinile noastre pe Zablije, oferind două mii de ducați. 
Altul l-ar lăsa să piară, oprindu-şi aurul. Poate această latură 


bună a sufletului mă atrage spre Samuel. Păcat că nu a lucrat 
alături de noi. 

—Ne pierdem vremea cu el, interveni Sile. 

Cae privi către isteţul Costache Caravană, iar acesta, parcă 
adormit pe scaun, grăi molcom: 

—Samuel oferă ceva pentru a-şi salva viaţa. Pînă acum am 
auzit despre nişte aur care nu-i va aduce scăpare. Dariată că nu 
ştim ce va propune în continuare. Poate că va aduce asemenea 
preţ încît să merite atenţia noastră. Vorbeşte, domnule Samuel! 

Prizonierul îi mulţumi printr-o aplecare a capului şi zise: 

—Pe vremea cînd locuiam la Constantinopol, picase peste 
mine un mare necaz. Injunghiasem un turc de rang mare. 
Gărzile m-au prins tocmai la timp. Mă aştepta moartea prin 
sugrumare. Pînă la judecată m-au închis într-o fortăreață din 
care numai cei cu judecată slabă îşi închipuiau o evadare. Ei 
bine, ştiţi cu cine am stat atunci închis în fortăreață? Cu prinţul 
Petru Cercel, părintele vostru şi al domnului Dumitraşcu. 

Cei doi fraţi îl priviră fără să scoată o vorbă. Pe feţele lor nu 
se putea citi nici uimire, nici interes, dar Samuel nu-şi pierdu 
cumpătul, chiar dacă înţelese că ei nu credeau un cuvint din 
spusele lui. 

—Intr-o seară, continuă el, cînd părintele vostru se aştepta 
să fie strangulat şi aruncat în apele adinci ale Bosforului, mi-a 
vorbit despre voi şi despre sora voastră. 

—Sora noastră? murmură Cae cu un aer distrat. 

—O soră? se miră Dumitraşcu. 

—Gogoşi! strigă Sile. Ai cam luat-o pe arătură, cu gîndul să 
ne prosteşti. 

—Aşteaptă, Sile! îl dojeni Caravană. Am hotărît să-l ascultăm 
pe domnul acesta pînă la capăt. Vestea m-a surprins. 

—Şi pe mine, zise Cae privind prin fereastră de parcă ar fi 
văzut cine ştie ce. Tu ce crezi, nene? 

—Sînt la fel de mirat. Atît de mirat, încît nu cred un cuvînt din 
vorbele auzite. Numai ceva dovezi ar putea lămuri lucrurile. 

—N-am dovezi, domnilor, grăi Samuel cu aceeaşi linişte. E 
drept că acum trei săptămîni i-am povestit acest lucru lui 
Zablije, dar asta nu-i o dovadă. Şi nici nu ştiu altceva în afară de 
faptul că sora voastră s-a născut în capitala Franţei, unde tatăl 
vostru a locuit multă vreme. Ba mai mult: s-ar putea să nu fie 
adevărat. Petru Cercel era bolnav, cuprins de fierbinţeli şi rostea 


o groază de cuvinte fără noimă. 

Cae intui că în vorbele omului există un dram de sinceritate. 

—De ce nu mi-ai spus lucrul acesta acum şapte ani, cînd ți- 
am dăruit viaţa? întrebă el privindu-l ţintă. 

—Fiindcă atunci nu eram silit să plătesc preţ de 
răscumpărare. De fapt, am aşteptat mereu să te îmbogăţeşti 
pentru a-ţi putea vinde taina. Dar domnia-ta, cu toate că l-ai 
moştenit pe fostul cancelar lojica, eşti departe de a fi bogat. Ai 
dăruit aurul pentru întreţinerea oştilor Ţării Româneşti. 

—Aş vrea să te cred, rosti Cae îngîndurat. 

—Încercaţi, murmură acesta, mai ales că taina despre care 
v-am pomenit nu intră în preţul de răscumpărare. 

—Înseamnă că poţi plăti mai mult? 

—Foarte mult, domnule Indru. De cînd mă ştiu, pierd mereu. 
Se pare că am căpătat ceva rutină în această privinţă, iar azi, 
ştiu să pierd elegant. Am lucrat într-un complot care trebuia să- 
mi aducă cinci mii de ducați. Complotul a eşuat prin intervenţia 
neaşteptată a domnului Dumitraşcu. 

—Greşeşti! zimbi Cae. Fratele nostru l-a împiedicat doar cu 
cîteva ceasuri înainte de a o face noi. Ştiam despre complot. 

—Ştiaţi? tresări Samuel, pentru prima oară în seara aceea. 
Dar e aproape cu neputinţă. 

— „Aproape” ar fi tocmai cuvîntul nimerit, interveni Costache. 

Şi după ce îl privi o clipă cu ochii săi cam spălăciţi, în care 
Samuel citi o slabă urmă de ironie, Caravană continuă şiret: 

—Dovada cea mai bună că am ştiut despre el stă în faptul de 
a ne afla aici, şi nu la Sibiu, unde ne-am prefăcut a merge. lată 
deci, domnule, că cineva dintre stăpinii care te-au băgat în 
această încurcătură a trădat la timp. 

Samuel tăcu o vreme, descumpănit, încercînd să-şi adune 
gîndurile. Era limpede că fără o trădare, Costache, Indru şi Sile 
s-ar fi aflat la Sibiu, nu în Mediaş. 

—Domnilor! rosti după un timp. Zablije nu a făcut-o. Pun 
mîna-n foc pentru el. Movilă, Sigismund şi contele Taranowski 
au finanţat complotul. Deci, fiecare dintre ei era interesat să 
reuşească. Nu mai înţeleg nimic, mai ales că domnul Dumitraşcu 
nu ştia despre prezenţa noastră la Teiuş. Poate dacă mi-aţi da 
ceva lămuriri. 

—Asta nu, rise Caravană, mulţumit că îi stîrnise bănuieli 
împotriva foştilor stăpîni. 


—Atunci nu mai rămîne decit să continuăm tratativele, se 
înclină Samuel. Movilă, Sigismund şi Taranowski au prevăzut şi 
un eventual eşec al misiunii mele la Alba-lulia. 

—Au prevăzut? se miră Caravană, ciulind urechile. 

—Da. De îndată ce se va afla la laşi despre nereușită, o solie 
se va pune pe picioare, pentru a porni curînd spre hanul 
tătarilor. Solia va purta scule de preţ, a căror valoare trece de 
douăzeci de mii de ducați. lar aceasta înseamnă abia jumătate 
din cît i se oferă hanului pentru o călcare cu hoardele sale în 
Ţara Românească. 

—În ce scop? îl întrerupse Indru. 

—Nu prea greu de ghicit. Nicolae Pătraşcu, fiul lui Mihai, 
păzeşte acum graniţele Ţării Româneşti, dar cu slabe puteri. El 
se bizuie doar pe cinci mii de oşteni. Polonii nu aprobă azi o 
mişcare cu oşti moldovene asupra muntenilor. Nu o aprobă pe 
faţă, fiindcă se tem de austrieci şi de turci. Ei aşteaptă unele 
evenimente prielnice. Dar dacă hanul trimite douăzeci de mii de 
nogai asupra lui Pătraşcu-vodă, lucrurile se schimbă cu totul. 
Nimeni nu-i poate învinui pe moldoveni şi poloni. Şi zău că nu 
văd cine-i va opri pe nogai. Deci e limpede cp Mihai-vodă va 
trebui să părăsească Alba-lulia, în fruntea oştilor sale, pentru a 
apăra Ţara Românească. Ei bine, iată un moment prielnic lui 
Sigismund Bâthory. Transilvania, fără oşti şi fără principe îi va 
cădea la picioare. 

—Ai dovezi? îl întrebă Costache, ale cărui priviri scînteiau ca 
oţelul bătut proaspăt. 

—Nu, domnule. Timpul va dovedi. Taina nu am aflat-o de la 
cei interesaţi, ci am ajuns la ea printr-o întîmplare. leremia, 
Sigismund şi Taranowski nu erau nebuni să-mi încredinţeze 
asemenea planuri. Propun să mă ţineţi închis pînă cînd solia va 
pleca din laşi. Domniile-voastre aveţi puterea să aflaţi astfel de 
lucruri, mai ales că Altîn, solul hanului, se află la curtea 
Moldovei. 

—Da, da! murmură Indru mai mult pentru sine. Oamenii mei 
m-au înştiinţat despre prezenţa lui Altîn la laşi. Chiar mă 
întrebam care i-ar fi rostul acolo. 

Tăcu, dar mintea îi lucra cu înfrigurare, căutînd să găsească 
o fisură în spusele lui Samuel. După o vreme, ridică fruntea. 
Ochii lui păreau din nou pe jumătate adormiţi. 

—Nu te închidem, domnule, zise privind undeva peste 


Samuel. Din contră, eşti liber de îndată ce isprăvim discuţia. Ba 
mai mult; cei trei mii de ducați pe care i-ai oferit pentru viaţa ta 
şi a lui Zablije, poţi să-i păstrezi. 

—O clipă, Cae! se amestecă grăsunul Costache. Oare putem 
pune temei pe vorbele acestui om? Dacă se va întoarce la laşi? 

—Ar fi drumul lui de pe urmă, ripostă Indru. După nereuşita 
de aici, cei trei vor căuta să scape de asemenea martor. Se 
întoarse către fratele său. Eşti bogat, nene? 

În ochii lui Dumitraşcu se ivi o luminiţă hazlie cînd îi 
răspunse: 

—Dacă viaţa şi sănătatea sînt bogății, atunci da. 

—Sile! porunci tînărul. Cere-i hangiului cele de trebuinţă 
pentru o scrisoare! 

La puţină vreme, Cae semnă un răvaş adresat marelui 
negustor sibian Izu Klein. 

—lată, nene, grăi el întinzîndu-i hîrtia, domnul Klein îţi va 
înmîna cinci mii de ducați. 

—Oare nu te strimtorezi cu această sumă? întrebă 
Dumitraşcu. 

—Nu. 

—Dar semnătura ta e pentru şase mii de ducați. 

—Adevărat! răspunse tînărul cu nepăsare. Atit îi voi plăti 
cîndva domnului Klein. 

—Eşti aşa de bogat? 

Cae slobozi un hohot mare de ris, apoi spuse ridicînd din 
umeri: 

—Cine datorează nouă mii de ducați, aşa cum e cazul meu, 
nu se poate numi sărac chiar dacă în punga lui găseşti doar opt 
galbeni. 

—Frumoasă judecată! zimbi Dumitraşcu. Eram şi eu cîndva 
ca tine, liber şi fără griji multe. Azi am o familie. Locuiesc la 
Viena, unde cîțiva creditori se dau de ceasul morţii crezindu-mă 
dispărut. Cu jumătate din ce mi-ai împrumutat, voi scăpa de ei. 
M-aş bucura dacă ai prinde răgaz de timp să mă cauţi. Ai doi 
nepoți şi o cumnată. 

—Ah, nene! răspunse tînărul cu o undă de tristeţe în glas, pe 
care celălalt abia o intui. În ultimi şapte ani nu am avut parte de 
răgaz. De-l voi prinde, nimic nu mă va opri să te caut. Dar să 
lăsăm asta! îşi înăbuşi un oftat. Graba ta e firească dacă ai lipsit 
atitea luni de lîngă ai tăi. Cred că e bine să pleci grabnic. Pînă la 


Sibiu nu-i drum lung. Izu Klein îţi va înmîna o scrisoare pentru 
plata ducaţilor la Viena. E mai bine aşa. Să iei aur de la el doar 
atit cît să-ţi ajungă pînă acasă. 

—Mă poate plăti la Viena? întrebă Dumitraşcu uluit. 

—Fără îndoială. 

—Domnule Indru, se amestecă în discuţie Samuel. Plecînd 
spre Apus, drumul meu va fi tot prin Viena. Aş putea oare lăsa 
ducaţii mei la acel negustor şi să-i primesc unde îmi va fi voia? 

— Absolut. 

—Atunci, dacă domnul Dumitraşcu nu are nimic împotrivă, 
vom călători împreună. E mai bine cînd sînt mai mulţi. lar aceşti 
slujitori ne vor fi de mare folos. Cît despre Zablije... 

—Va fi liber cît de curînd, încheie discuţia tînărul cavaler. 

O jumătate de ceas mai tirziu, Dumitraşcu îşi îmbrăţişă 
fratele şi sări sprinten în şaua calului. Curînd, patru călăreţi se 
mistuiră pe drumul care duce printre dealuri şi păduri, printre 
iazuri cu păpuriş mult, către cetatea Sibiului. Era miezul nopţii. 
Vîntul se repezea ca un apucat pe ulucul dintre dealuri şi îşi 
rupea dinţii în lutul gălbui-auriu. Copacii dezgoliţi de frunze 
tresăreau din somn şi gemeau ca bătriînii sub povara anilor 
mulţi. 

Costache, Cae şi Sile încălecară la rîndul lor şi porniră către 
Alba-lulia, în trapul domol al cailor. 

—Oare n-ai greşit, slobozindu-l pe Samuel? rupse tăcerea 
Caravană. E pentru a doua oară cînd îl laşi să scape. 

—Aş zice că n-am greşit, răspunse Cae ginditor. Ba cred că i- 
am rămas datori. Chestia cu tătarii merita mult mai mult. 

—Dacă o fi adevărată. _ 

—Din păcate, este. [i-o spun fiindcă ştiu unele lucruri. In 
această privinţă, Samuel nu a minţit nici măcar un cuvînt. 

—Atunci, nu stăm prea bine. 

—Adevărat, nu prea bine. 

—Şi nu te-ai gîndit la nimic? 

—Ba m-am gîndit, zimbi Cae. De va ieşi după placul meu, cei 
ce vor ride la urmă nu vor fi Taranowski, Sigismund şi leremia. 

Tăcură. Undeva, la o margine de pădure, urlau lupii. Caii, 
înfioraţi, îşi iuţiră mersul. 


Capitolul 4 


[esse Ninsoarea se cernea bogată peste Alba-lulia şi era cald. Fulgii 


cădeau mari, pufoşi, în rotiri largi, ca zborul fluturilor. În aer - nici o 

adiere. Totul părea încremenit. Casele înalte şi zvelte la vreme de vară se 
chirceau cuminţi sub învelişul alb. Ningea molcom. Lumina din ferestre 
descoperea dansul fulgilor. Un dans lin, tăcut, ca valsul fără melodie. Cerul 
căpătase un aer de sărbătoare, iar pămîntul parcă oficia un ritual al tăcerii. 

În curtea palatului princiar, oştenii mînuiau lopeţile şi croiau pîrtii. Lipit 
de fereastra odăii de lucru, Mihai-vodă privea afară. Uneori zimbea 
observînd hîrjoana tinerilor care porniseră o adevărată bătălie de bulgări. 
Pe ziduri se schimbau străjile. Incepea veghea de noapte. Principele părăsi 
fereastra şi se aşeză în faţa căminului, unde buştenii trosneau veseli. 
Lumina flăcărilor sălta jucăuşă de-a lungul pereţilor încărcaţi de panoplii, 
ori tocmai sus pe tavanul aurit, cu bogate ornamente. Jilţurile moi, 
capitonate, fuseseră scoase din odaie, fiind înlocuite cu scaune simple din 
lemn de stejar. Blănurile inutile, ce se încurcau cîndva în picioarele 
musafirilor, luaseră acelaşi drum, dimpreună cu o mulţime de obiecte 
nefolositoare, iar încăperea cîştigase în simplitate şi măreție. Tonul ei mai 
sobru, mai aerisit, se potrivea cu noul principe. 

Aproape de uşă, căpitanul Jager aştepta încremenit, să i se vorbească. 
Barba sa roşcată părea aprinsă de bătaia luminii. Obrajii bucălaţi arătau o 
sănătate de fier, chiar dacă tăria anilor pusese în ei ceva din obişnuita 
pecete. 

—S-a întîmplat ceva, Jager? întrebă principele amintindu-şi de el. Eşti 
unul dintre puţinii care au dreptul să intre aici fără a se anunţa. Asta o ştim 
amâîndoi la fel de bine. Totuşi, nu mă pot lăuda că m-ai vizitat prea des. 

Sprîncenele comandantului tresăriră. Era oare o dojană în vorbele 
principelui? 

—Măria-ta! grăi el. Un slujitor bun nu-şi tulbură stăpînul decit 
atunci cînd este cazul s-o facă. 

—Bine spus! aprobă Mihai privindu-l cu interes. Şi socoţi că 
azi s-a ivit un astfel de prilej. 

—Aşa este, doamne! Mi-ar fi plăcut să vin cu veşti bune. 
Totdeauna purtătorii unor asemenea veşti sînt primiţi cu 
plăcere. Din păcate, noutăţile mele nu sînt prea bune. Ba cred 
că se arată grozav de proaste. 

Mihai intui că Jager nu ştia cum să înceapă şi îşi căuta 
cuvintele cele mai potrivite. Işi reţinu un zîmbet şi-l lăsă să 
rătăcească în doi peri printre ele, pînă cînd socoti că bietul 
comandant a dat în fiert şi că puţin mai lipseşte să o ia razna. 

—Ei, ei, domnule! îl dojeni fără asprime. De cînd vorbesc 
oştenii în dodii? Dă-i drumul cum îţi vine în minte? De greşeşti, 


vedem noi la urmă. 

—Doamne! se încruntă Jager nemulţumit. leri s-a încercat 
asasinarea voastră. 

—Ei, aşa mai merge! îşi reţinu principele o tresărire, spre 
mirarea lui Jager, care nu mai ştia ce să creadă. Aşa, căpitane! 
Ai început bine şi cred că vei sfirşi la fel de frumos. Oşteanul 
trebuie să fie totdeauna scurt şi limpede în ceea ce rosteşte. 
Aştept, domnule. 

Zicind acestea, se îndepărtă puţin de lumina focului şi 
rămase nemişcat, parcă absent, în vreme ce Jager îi povesti într- 
o limbă cam pestriță, înflorită cînd cu exclamaţii nemţeşti, cînd 
cu slabele lui accente româneşti. După un sfert de ceas, Mihai 
cunoscu aproape tot ce se putea şti despre complotul ce fusese 
îndreptat asupra sa. 

—Mulţumesc, Jager! spuse mai ginditor decit ar fi vrut să 
arate. Unde sînt Cae şi Costache Caravană? 

—Acum un ceas dormeau. S-au întors de la drum cam spre 
ziuă. Cînd au intrat în palat, domnul Indru mi-a poruncit să-l pun 
în libertate pe pramatia de Zablije. 

—Crezi că a făcut bine? 

Jager se îndreptă băţos şi înălţă fruntea cu mîndrie. 

—Măria-ta, am slujit sub trei principi, iar azi, cu voia voastră, 
sînt tot comandant al gărzilor. Dacă mi-am păstrat slujba, asta 
se datorează faptului că execut fără şovăială şi-mi pun întrebări 
puţine. 

—Rău, Jager! zimbi principele. Omul e făcut să giîndească. 
Ce-i drept, cînd gîndeşti, viaţa nu-i chiar atit de uşoară pe cit ne 
dorim. lată douăzeci de ducați. Îi meriţi. Ah, încă ceva. Nimeni 
nu trebuie să ştie că mi-ai vorbit despre complot. 

Comandantul gărzilor părăsi încăperea, fericit că scăpase de 
greaua povară. „Ciudat om! socoti el. Foştii principi ai 
Transilvaniei, Sigismund şi Andrei Bâthory, mă apreciau tocmai 
pentru că nu-mi puneam întrebări. Apoi, îmi dăruieşte aur fără 
a-mi pretinde unele lucruri care nu-mi sînt pe plac. Dar cel mai 
mult m-a uimit faptul că nu a sărit în sus, de groază, cînd i-am 
povestit despre încercarea de asasinat. Sigismund şi Andrei 
tremurau, ziua şi noaptea, pentru viaţa lor.” 

Lumina flăcărilor stăruia pe faţa lui Mihai, descoperindu-i 
cele mai mici trăsături. Părea calm, liniştit, iar singura lui 
preocupare se arăta îndreptată spre trosnetul plăcut al 


buştenilor. Doar cutele adunate pe fruntea înaltă dezminţeau 
aparenta sa aplecare spre destinderea firească dinaintea nopţii. 

„M-a cuprins oare bătrineţea? se întrebă el. Inima poate că a 
rămas tînără, însă corpul a căpătat o anumită greutate. Un 
anumit calm prevestitor de încetineală. Am sărit peste patruzeci 
de ani fără a prinde de veste. Oare cînd am încărunţit?” 

Porni să se plimbe în jurul odăii. Incercă să se scuture de 
gînduri, însă ele nu-l părăsiră. Veniseră chiar mai multe, iar 
ordinea lor nu era dintre cele obişnuite lui. 

„Parcă ieri m-am aşezat în scaunul de domnie al Ţării 
Româneşti. Parcă ieri am scos ţara de sub turci. Doamne, ce 
puţini erau în jurul meu la vremea aceea! O mie cinci sute de 
oşteni. Cu ei am pornit lupta împotriva Imperiului turcesc. 
Victoriile noastre de la Giurgiu, Hiîrşova, Silistra, Putinei, 
Şerpăteşti, Călugăreni şi din alte părţi au rămas undeva printre 
vechile bucurii ale inimii. Ei, pe toţi dracii! se opri brusc şi 
mînios. Doar nu sînt bătrîn. Trupul acesta bătut de soare, de 
ploi, de şeile cailor, de nopţi albe sau de lovituri în lupte mai 
poate încă mult. Omul îmbătrîneşte abia cînd nu mai are visuri. 
Cînd nu mai crede şi nu mai speră în nimic. Şi mai ales, cînd se 
simte fără rost. Dar eu n-am timp de bătrineţe. Mai am atitea de 
făcut. Ce puţini erau în jurul meu acum şapte ani! Civa boieri 
ca fraţii Buzeşti, Zamfirescu, Mihalcea, Udrea, aga Leca şi 
Băicoianu. Şi dragii mei cavaleri Cae Indru, Chirilă Zece Cuţite, 
Ducu cel lute, Costache Caravană şi Niţă Praştie. Cae a venit 
lîngă mine sub nume de împrumutat. Nu ştiam cine este şi de 
unde se trage. Vedeam doar că se arată una dintre minţile cele 
mai luminate ale neamului nostru, iar iscusinţa armelor şi 
viclenia lui ne-au ajutat în multe lupte. Abia la Călugăreni, cînd 
căzuse apărindu-mi viaţa, am aflat că numele lui e Marcu şi îmi 
este nepot. Hazliul Costache Caravană s-a lipit de noi fără a cere 
plată, şi iată că de şapte ani aleargă neobosit în slujba 
neamului. Cînd îl priveşti la chip, ai zice că nu face casă bună cu 
harurile cugetului adînc. Dar isteţimea lui ne-a uimit adesea. Pe 
Chirilă l-am întîlnit în Parîng. El mi-a vorbit pentru prima oară 
despre unirea neamului. El a ridicat faimoasa noastră oaste a 
Bucegilor şi a instruit-o ca un mare general. Vorbea puţin şi 
aspru, aşa cum îi este firea. Abia la Şelimbăr, cînd căzuse 
străpuns pe la spate de o sabie vicleană, cînd se lupta între 
viaţă şi moarte, am aflat că este fiu de domn, cu aceleaşi 


drepturi la scaunul Ţării Româneşti ca şi Indru, ca şi noi. Ducu, 
acea spadă iscusită, care i-a trimis în lumea drepţilor pe mulţi 
duşmani ai neamului, s-a apropiat de noi sfios, ca un ucenic 
nepriceput. Dar cine i-ar fi stat înainte? De unde vine, cine este? 
nu ştim. Adică ştim. El e una dintre minunile româneşti, cum 
spune Cae Indru. lar eu aş zice: românii au tare multe minuni ca 
Ducu. Păcat că nu-i ştim numele adevărat! Cred că nici un rege, 
nici un împărat nu se poate mîndri, ca mine, cu astfel de 
prieteni. Sînt neobosiţi şi tari ca fierul. Oare vor şti cîndva 
urmaşii că au existat astfel de înaintaşi? Cred că vor şti. Vor 
înţelege. Numai cu astfel de bărbaţi, neamul nostru a dăinuit 
aici în răsărit şi la margine de Balcani, ca o insulă latină.” 

Se aşeză iar în faţa focului. 

„lată că duşmanii care nu ne-au putut îngenunchea pe 
cîmpul de luptă încearcă azi cu lucruri mai viclene. Folosesc 
otrava. Acum înţeleg drumul tainic al lui Costache la Sibiu. Acum 
ştiu de ce s-a întors Cae la Alba-lulia. E a cincea oară cînd 
prietenii mei îmi salvează viaţa. Sau măcar atita ştiu eu. De la 
ei, greu scoţi o vorbă. Va trebui să mă grăbesc. leşirea noastră 
de sub turci a fost primul pas. Unirea Ţării Româneşti cu 
Transilvania, al doilea pas. Acum, vrem încă unul. Poate cel mai 
greu. Vrem întregirea neamului prin readucerea Moldovei la 
trupul ţării. Scrisorile miilor de patrioţi moldoveni care ne 
aşteaptă şi intuiesc unirea, ne obligă să fim de două ori mai 
chibzuiţi decît ne-am propus. De-i vom dezamăgi, urmaşii nu ne 
vor ierta nici în mormiînt. Dar va fi greu. Polonii au mari interese 
în Moldova cea neasemuit de bogată. lar drumurile de negoţ ce 
coboară de la Liov către Marea Neagră sînt în mîinile lor. Ce 
uşoară ar fi unirea neamului dintr-o ţară săracă! Uşoară, fiindcă 
lupii nu dau niciodată ocol stînii fără oi. leremia Movilă s-a 
vîndut polonilor. Păcat! Va fi foarte greu să-l alungăm. S-a 
încuscrit cu ei şi s-a înconjurat cu oştile lor. Oşti mari, vrednice 
în luptă. Ne vom pregăti temeinic şi în mare taină. Doar trei 
patru ani dacă mai trăiesc, vor fi destui pentru ca unirea tuturor 
românilor să rămînă peste veacuri. Dacă pumnalul sau otrava 
duşmanilor nu mă vor ajunge, aş vrea să văd unirea neamului şi 
să mă bucur de ea. Abia cînd vom fi puternici, într-o singură 
ţară, cu o singură oaste şi cu aceleaşi legi peste tot, să încep a 
mă odihni. Să dăm răgaz lucrului pe pămînturile noastre bogate. 
să prindă iar cheag vechile noastre meşteşuguri. Să ridicăm 


oraşele şi satele către belşug. Să nu ne mai fie teamă de 
cotropitori. Cu cîţi au venit peste noi, unii se miră că am dăinuit 
ca neam. Dar ei nu pricep harurile noastre. Adică înţelepciunea, 
vitejia şi dragostea de pămînt. Multe neamuri care au trecut pe 
aici au dispărut aproape fără urmă, fiindcă le-a lipsit unul dintre 
aceste haruri. Nu vitejia şi nici înţelepciunea, ci dragostea de 
pămînt. Ele nu s-au legat de mormintele moşilor şi strămoşilor, 
ci şi-au căutat pîinea aiurea. Îi vom alunga pe poloni din 
Moldova chiar dacă oştile lor vor fi mai mari. li vom bate, fiindcă 
ei luptă pentru jaf, iar noi, pentru apărarea vetrei străbune. 
Pentru sfintele morminte ale moşilor şi strămoşilor noştri.” 

Se întrerupse din gîndurile lui. Clucerul leremia Băicoianu, un 
tînăr înalt şi spătos, cu faţa dulce, asprită de o veche tăietură de 
iatagan, apăru în prag şi aştepta nehotărit, văzîndu-l pe principe 
aplecată către gînduri. 

—Ce-i, Băicoiene? 

—Au venit, măria-ta. 

—Toţi? 

—Toţi. 

—Atunci, pofteşte-i! 

Clucerul deschise uşa. Cae, Costache, Ducu, Chirilă, 
Zamfirescu, Udrea, Preda Buzescu, aga Leca, Mihalcea, Niţă 
Praştie şi părintele Grasa păşiră în odaie şi se aliniară în lungul 
pereţilor. 

La un semn al lui Preda Buzescu, musafirii salutară adînc, 
măturînd covorul cu pălăriile, şi strigară din toată inima: 

— Trăiască Mihai Pătraşcu, principe al Ţării Româneşti şi al 
Transilvaniei! 

—Dimpreună cu voi! răspunse, mirat că buzele lui Chirilă nu 
rostiră frumoasa urare. 

Apoi continuă: 

—Prieteni, sfatul nostru de taină poate începe. Ar dori cineva 
să vorbească înainte de a o face noi? 

—Eu, măria-ta, grăi Chirilă cu asprime, în timp ce toate 
privirile se întoarseră către el. 

„Ah, la naiba! îşi înăbuşi principele o exclamaţie. Contrar 
obiceiului, Chirilă se arată dornic de vorbă şi parcă pornit 
împotriva noastră.” 

—Te ascultăm, prietene, zimbi el. 

—Măria-ta, răspunse acesta încruntat, nu-mi place salutul 


rostit adineauri. 

—Zău? Ce hibă are? 

—Nici o hibă, dar cunosc unul mai necesar. 

—lInteresant! continuă Mihai să zimbească. Să auzim, 
domnule! 

— Trăiască Mihai Pătraşcu, prinţ al românilor de pretutindeni! 

Zimbetul se şterse brusc de pe buzele principelui. Citeva 
clipe rămase îngindurat, surprins, ca şi cînd Chirilă i-ar fi ghicit 
gîndurile. 

—Pe ce temeiuri stă salutul domniei-tale? 

—Pe neajunsuri, măria-ta. De ce se amină alungarea lui 
leremia Movilă şi a polonilor din Moldova? 

—Drace! rise Mihai, privindu-l cu dragoste. Pînă azi nu m-a 
înfruntat nimeni atît de aspru. M-am gîndit la asta, Chirilă. 
Nopțile mele de veghe nu au altă cauză. După urarea ta, ar fi 
trebuit să fim de mult în Moldova. Aşa-i? 

—Întocmai, măria-ta. 

—Dar iată că timpul nu lucrează astăzi cu noi. Desăvirşirea 
unirii dintre Ţara Românească şi Transilvania cere timp. 
Duşmanii nu ne dau răgaz. Ei înţeleg că vom deveni puternici 
prin unire. Sigismund Bâthory şi leremia Movilă s-au unit 
împotriva noastră. Ba mai mult: îi plătesc pe tătari să vină, în 
primăvară, peste Ţara Românească. 

Indru se uită spre Caravană, uimit că unchiul său aflase 
chestia cu tătarii. Grăsunul îi răspunse printr-un semn tainic. 

—Zvonuri, interveni Preda Buzescu. 

—Zvonuri? se încruntă principele. Ştii tu să ne fi bizuit cîndva 
pe zvonuri? Niţă! 

—Poruncă, doamne! răspunse lunganul. 

Mihai privi cîteva clipe cu adîncă plăcere. Faţa tînărului, 
prelungă, osoasă, cu umerii obrajilor proeminenţi, cu ochii mici, 
dar sprinteni ca de viezure, cu buza de jos veşnic răsfrîntă parcă 
a batjocură, forma un tot ce avea farmecul său. 

—Niţă! porunci din nou. Adu-l pe căpitanul Soare! 

În vreme ce lunganul părăsea încăperea, principele vorbi în 
continuare. 

—Acum o lună am hotărît să intrăm cu oşti în Moldova, cam 
pe la mijlocul toamnei viitoare. Însă din nou timpul nu ţine cu 
noi. După victoria noastră de la Șelimbăr, domnul Basta, 
generalul Imperiului Austriac, s-a apropiat de hotarele noastre. 


El s-a aşezat între Crişuri, cu optsprezece mii de oşteni în zale. 
Dacă ne vom arăta potrivnici împăratului Rudolf, Basta ne poate 
ataca mai iute decit ne gîndim. lată că Imperiul Austriac se vrea 
stăpîn aici, chiar dacă nu a mişcat un deget pentru alungarea 
Bâthorylor. Chiar dacă ţara e a noastră. E ceea ce au făcut ţările 
mari asupra celor mici, de cînd e lumea. Scrisorile aduse de 
comisarii imperiali sînt cînd amenințătoare, cînd pline de 
linguşeli şi promisiuni. Împăratul s-a arătat dispus a-mi dărui 
domeniul Königsberg din Silezia, care aduce un cîştig anual de 
optzeci de mii de taleri. Aceasta, în schimbul renunţării mele la 
scaunul de domnie al Transilvaniei. Turcii, miraţi că nu am intrat 
sub suzeranitatea lor după victoria de la Şelimbăr, au pus pe 
picioare, la Daud, treizeci de mii de ieniceri şi spahii. Nu ne 
ameninţă direct, dar gîndurile lor le ştim. La cel mai mic semn 
de slăbiciune vor veni peste noi. leremia Movilă ţine azi, opt mii 
de călăreţi poloni, şase mii de cazaci pe plată şi patru mii de 
călăreţi moldoveni. lan Potoţki, vestitul staroste de Camenița, 
pare să fie adevăratul conducător de la laşi. Prea multe oşti 
pentru gînduri curate asupra noastră. Nobilimea Transilvaniei nu 
ne iubeşte şi conspiră, gata a se răzvrăti. Ce stavilă avem noi? 
Două mii de oşteni la Cluj, patru mii în Alba-lulia, două la 
trecătorile spre Moldova, cinci mii la Bucureşti şi patru mii în 
Munţii Bucegi. Adică, un total de şaptesprezece mii. Aurul ne 
lipseşte, oştile nu sînt plătite de două luni, iar făgăduielile 
împăratului s-au dovedit vorbe goale. lată, prietene Chirilă, de 
ce nu-i chiar cum doreşti. De fapt, cum ne dorim cu toţii. Nişte 
oameni chibzuiţi ar încerca, oare, acum un atac asupra străinilor 
din Moldova? 

—Nu, doamne! sări aga Leca. 

—Nu! Întări Buzescu. Moldova nu-i azi pe puterile noastre. 
Alţii după noi, poate, vor readuce şi Moldova la trupul ţării. 

Cutele de pe fruntea principelui se adînciră treptat, dar 
nimeni nu reuşi să-i ghicească dezamăgirea provocată de 
vorbele celor doi. 

—Tu ce crezi, Udreo? 

—Ştiu eu? grăi vechiul oştean ridicînd din umeri. Felul acesta 
de a umbla cu gindul printre iţele încurcate mă sleieşte de 
puteri. Mai bine să vorbească prietenul Cae. Adesea, el a văzut 
mai clar decit alţii. 

—Aşa, aşa! strigă Zamfirescu. 


—Văd că părerile sînt împărţite, zîmbi Cae. Vechii mei 
prieteni Leca şi Preda Buzescu ar dori să ne oprim aici şi să 
desăvirşim unirea celor două ţări. Părerile lor nu sînt lipsite de 
înţelepciune. Principele ne-a arătat primejdiile din jurul nostru. 
Multe primejdii, dar a fost cîndva altfel? Ne-am întîlnit aici, nu 
pentru o discuţie oarecare, ci pentru a găsi împreună soluţiile 
cele mai bune. E destul, oare, să spunem? Stăm pe loc şi 
desăvirşim unirea cu Transilvania. Ar fi prea puţin. Eu cred că ea 
se poate face din mers, tocmai pentru că nu avem timp de 
pierdut. Ştiu că nu-i uşor, mai ales că trebuie să grăbim intrarea 
noastră în Moldova. Aş zice că cel mai potrivit ar fi în luna mai... 

—Ei, ei, ce vorbeşte omul acesta? îl întrerupse Buzescu. 

—Aşteaptă, Predo, aşteaptă! îl domoli Mihai. 

—Oştile noastre nu sînt plătite de două luni, reluă Cae. Le 
vom plăti. Negustorii din Sibiu sînt dispuşi să ne împrumute 
optzeci de mii de ducați, pentru care pretind o sută. Am dus 
tratative cu ei în această privinţă. 

—Şi cînd le vom întoarce datoria? întrebă Leca. 

—În toamnă. De asta mă îngrijesc eu. Va trebui să mai 
stringem oşti. 

—Avem destule, interveni Mihalcea. Şi aşa ne dau destulă 
bătaie de cap cu cheltuiala peste puterile noastre. 

—Alungarea lui leremia şi a polonilor din Moldova nu-i o 
joacă, ripostă Cae. Vom întîlni acolo mii şi mii de prieteni, de 
oameni dornici ca Moldova să revină la trupul ţării, dar şi oşti 
mari, frumos pregătite de luptă. Domnilor, îi privi el pe rînd. În 
tot ce a făptuit omul măreț de-a lungul veacurilor, a existat în 
primul rînd un dram de îndrăzneală. Dacă n-ar fi fost această 
îndrăzneală, cu puţine realizări s-ar fi putut mîndri lumea azi. 
Numai chibzuiala nu ajunge. Să punem şi noi un sîmbure de 
îndrăzneală în marea noastră încercare de unire a neamului 
românesc. Fără asta nu se poate. Dacă ne vom tot uita la 
amenințările din jurul hotarelor, dacă vom chibzui mereu asupra 
feluritelor greutăţi, nu vom ajunge departe. lubim chibzuiala, 
dar amintiţi-vă că acum şapte ani ne-am ridicat împotriva 
Imperiului Turcesc doar cu o mie cinci sute de oşteni. Atiţia 
aveam cînd am tăiat garnizoana turcească din Bucureşti. Abia 
pe urmă am putut aduna oastea cea mare a ţării. Oare nu era 
atunci un sîmbure de îndrăzneală în toată încercarea noastră? 
Chiar emirul Ibrahim ne-a strigat plin de mirare: „Dar sînteţi 


nebun, efendi! Cu o mie cinci sute de oşteni vă ridicaţi împotriva 
unui imperiu?” lată că am ieşit de sub turci. Dacă ne-am fi gîndit 
atunci ca acum, am plăti şi azi tribut turcilor. Copiii noştri ar sluji 
şi azi în oştile de ieniceri. Fetele şi femeile noastre ar fi cărate şi 
azi în robia turcilor. Să fi pierdut noi, oare, acel sîmbure de 
îndrăzneală? Parcă nu-mi vine a crede. 

—Să mă ia naiba, aşa e! se entuziasmă Zamfirescu. Eu sînt 
pentru intrarea în Moldova. 

—Fie! murmură Leca. 

—N-am încotro, rise Preda Buzescu. 

—Despre asta vom vorbi în curînd, continuă Cae. Acum, 
ameninţarea vine de la tătari. Dacă solii lui leremia şi Sigismund 
vor ajunge la tătari, aceştia vor veni la primăvară peste Ţara 
Românească. De ne batem cu ei, vom zădărnici planurile 
noastre asupra Moldovei. Altîn nepotul hanului, se află la laşi. 
leremia şi Sigismund îi oferă douăzeci de mii de ducați pentru 
acest atac. Şi încă douăzeci după. 

Principele rise mirat că nepotul său ştie astfel de lucruri. Apoi 
întrebă: 

—Ce altceva am putea face? 

—De asta mă ocup eu, zimbi Indru. Solia nu va ajunge la 
tătari. 

—Grozav! spuse Mihalcea cu neîncredere în glas. Crezi că 
solia va fi formată din doi-trei oameni? lar cu o oaste, cit ar fi ea 
de mică nu te văd călătorind prin Moldova împînzită de poloni. 

—Nu te îngriji de asta, Mihalcea! interveni Costache. Poate 
vor fi cincizeci, o sută, sau chiar mai mulţi... 

Caravană nu-şi continuă vorba, fiindcă intrară în odaie Niţă 
Praştie şi căpitanul Soare. 

—Vă mai amintiţi de mine, măria-ta? salută moldoveanul 
adînc. 

—De duşmani şi de prieteni ne amintim totdeauna, zîmbi 
principele. În luptele de la Putinei şi Şerpăteşti, erai în fruntea a 
o mie de călăreţi moldoveni trimişi de Aron-vodă. Şi nu te-am 
văzut niciodată la spatele lor. 

Bărbaţii din jurul mesei îl priviră cu interes, ca pe o veche 
cunoştinţă. Tînărul căpitan nu era un om voinic. Statura lui 
măruntă, braţele ca de adolescent, umerii nu prea largi arătau o 
slabă putere, iar pentru un oştean, ca el, aducea a cusur. Doar 
un ochi dibaci ar fi remarcat în mersul său nişte unduiri elastice 


ale corpului. Faţa prelungă, cu ochii rizători, părul căzut pe 
frunte în slabă rînduială îi măreau aerul de tinereţe, chiar dacă 
Soare împlinise douăzeci şi opt de primăveri. 

—Niţă mi-a vorbit despre domnia-ta, grăi principele. 

—Atunci aş mai adăuga puţine, răspunse căpitanul. Doamne, 
la laşi, Sigismund, leremia şi contele Taranowski au pus la cale o 
călcare a tătarilor în Ţara Românească. De cînd se ştie neamul 
nostru, nu a fost o astfel de necuviinţă. Auzind asemenea lucru, 
o parte dintre căpitani au stat împotrivă, dar fără folos. 
Căpitanul Vasile a căzut sub topoarele gărzilor. Clucerul Dumitru 
şi-a aflat moartea sub o lovitură vicleană de pumnal. Căpitanul 
Sbiîrcea cred că a scăpat spre Focşani. Eu am răzbit pînă aici, 
dar nu mi-a fost uşor. De două ori am ieşit de sub urmărirea 
gărzilor. La Piatra, l-au ucis pe unul care aducea la chip cu mine. 
Asta au făcut-o polonii, fiindcă oştenii din gărzile noastre mă 
cunoşteau şi nu ar fi căzut spre asemenea greşeală. Am trecut 
munţii, însă am picat în mîinile prietenului Niţă. Nici pasărea nu 
trece pe lîngă oamenii lui Niţă fără ca el să prindă de veste. Se 
petrec necazuri mari în Moldova. leremia s-a vindut cu totul şi 
nu mai ştie de rosturile ţării. Cine-i bănuit că vă poartă gînduri 
bune, cine îşi arată nădejdea că veţi uni Moldova cu restul ţării, 
e hăituit fără milă. Sînt fericit că am scăpat, fiindcă abia acum 
pot lucra pentru folosul neamului. M-am odihnit două zile la 
Sibiu, iar acum sînt gata să intru în slujba voastră. 

—Pe cele patru potcoave noi ale Zambilicăi! sări Costache. Ai 
trecut cumva pe la hanul Trandafirul Galben? 

—Am avut această plăcere, grăi Soare cam nedumerit. 

—Atunci, domnia-ta l-ai altoit pe jupînul Hans Moser? 

—Nu cine ştie ce, mustăci căpitanul. 

—De necrezut, murmură Costache. Moser face parte din 
tagma uriaşilor. Nu mi-aş fi închipuit să-l răzbească unul de 
statura domniei-tale. Fiindcă, hm! Fiindcă aş zice că nu prea eşti 
dăruit cu prea mare voinicie. 

—Adevărat! răspunse acesta şăgalnic. Dar să ştii, domnule 
Caravană, că le-am venit de hac unora mai ceva decît Moser. 
Însă nu-i meritul meu. Cu ani în urmă, am învăţat de la un tătar 
arta luptei cu corpul. Omul călătorise prin Asia şi zău că m-a 
uimit cu priceperea lui. Asta s-a întîmplat acum patru ani, în 
satul Slobozia, pe Nistru. Vreo douăzeci de tătari intraseră în sat 
cu gîndul de a lua cu ei cîteva moldovence. Eu tocmai trăgeam 


acolo, în fruntea a patru sute de călăreţi. l-am prins pe tătari şi, 
fiindcă păcatul lor de a se simţi atraşi către frumoasele noastre 
fete nu mi se părea prea mare, i-am altoit niţel cum se cuvine şi 
i-am slobozit. Rămăsese la urmă un bătriior, lipsit de harurile 
puterii. Mă uit la el şi-i zic: „la-o din loc, taică! Nu se cuvine ca 
tinerii să ridice mîna asupra bunicilor, chiar dacă ţi s-ar cade o 
trîntă.” Zice: „Încearcă, fiule! Poate că oi fi în stare să-i răzbun 
eu pe ceilalţi”. Vorbea frumos în graiul nostru şi-mi era milă de 
el. L-am rugat să plece teafăr, dar nu am reuşit să-l conving. Aşa 
că l-am prins cu nădejde, hotărît să nu dau prea tare cu el. Insă 
nu ştiu ce naiba a făcut cu miinile, fiindcă m-am pomenit cu 
nasul în iarbă, iar el în picioare, parcă se uita undeva pe cer. 
Oştenii mei se ţineau de burtă din cauza risului. De trei ori la 
rînd am încercat să-l dobor. De trei ori m-a bugşit de credeam că 
mi-a sunat ceasul de pe urmă. L-am oprit în slujbă, cu plată 
mare din simbria mea. Acum, ştiu şi eu cam cît ştia bătrînul. E o 
metodă de luptă în care nu voinicia are spor, ci cunoaşterea 
unor lovituri sau apucări fără greş. 

—Parcă nu-mi vine a crede, spuse Leca, ce se mîndrea cu o 
statură falnică. 

—Domnule, zimbi Soare, vă stau la dispoziţie cînd doriţi. 

—A, nu! Nu vreau să fac schilodirea unui prieten, se apără 
Leca. Chiar anul trecut am buşit patru zdrahoni pînă cînd i-am 
lăsat laţi. D-aia nu doresc să-mi pun mintea cu domnia-ta. 

—Acest lucru ar trebui să-l spun eu, i-o întoarse căpitanul, 
spre hazul celorlalţi. 

lute şi aprig la fire, aga Leca se înroşi de miînie, bilbîindu-se: 

—Ai vrea acum? 

—Dacă măria-ta principele nu vede nimic rău în asta, aş 
vrea. 

—Doamne! se înturnă Leca. Îngăduie-i vechiului tău slujitor 
să-l atiîrne pe moldovean, cu nădragii, tocmai sus, în panoplia de 
colo. 

—Măria-ta! rise căpitanul. Vă rog şi eu de îngăduinţă. 

Principele, mare iubitor de întreceri voiniceşti, făcu un semn 
de aprobare, minunindu-se de îndrăzneala moldoveanului. 
Ceilalţi se grăbiră să tragă masa şi scaunele către pereţi, astfel 
că locul din mijloc rămase destul de mare. Leca îşi lepădă uriaşa 
pelerină verde, apoi se pregăti să facă acelaşi lucru cu haina, 
dar vorbele lui Soare îl opriră la jumătatea gestului. 


—Domnule, grăi el cu modestie, păstraţi haina! Căzătura 
voastră s-ar putea să fie mai rea decit o doresc eu. Haina vă 
poate apăra de unele vătămături ale corpului. 

—Apă! Apă, că mor! behăi Leca năuc. Adică vin, că n-avem 
apă. 
Luă o carafă şi o goli pe jumătate dintr-o sorbitură adîncă. 
Apoi vorbi iar: 

—Omul acesta are ceva hibă la cutiuţa de minte. Acum, nu 
mai am nici o milă pentru el. 

—Ei, pe dracu! se supără Costache. Isprăviţi cu vorbăria şi 
încăieraţi-vă odată, fiindcă mai avem şi alte treburi! 

Leca îl privi o clipă urit. Soare se mulţumi cu o ridicare din 
umeri. Veniră unul lîngă altul. Căpitanul abia îi ajungea cu 
creştetul pînă la piept, dar nu se sinchisi de asta. Îşi desfăcu 
picioarele în lături, aduse braţele în faţă, ca şi cînd s-ar fi agăţat 
la o trîntă, şi aşteptă calm, cu privirile pironite în ochii lui Leca. 
Se făcu linişte. Bărbaţii cătau nedumeriţi spre cei doi. 
Fulgerător, Leca întinse mîinile spre mijlocul căpitanului. Apoi se 
petrecu ceva uluitor. Soare parcă nici nu se forţase măcar, iar 
Leca zăcea întins cu nasul în imensul covor de Keşan. Şezu 
nemişcat cîteva clipe, fără a izbuti să-şi reţină un geamăt. Se 
ridică greu. 

—Drace! oftă simțind că nu are aer destul. Nu domnia-ta m- 
ai pus jos. Cred că am alunecat din nebăgare de seamă. 

—Aşa cred şi eu, răspunse căpitanul cu toată seriozitatea. 

—Aiurea! se entuziasmă Costache. Te-a buşit limpede ca 
lumina zilei. 

— Atunci, mai încercăm o dată, mormăi Leca descumpănit. 
De data asta voi fi mult mai atent. 

—Ar fi bine, Leca, interveni principele. Ar fi bine să fii mai 
atent, altfel, felcerul Zimmermann va avea de lucru cu tine. 

Leca îşi reţinu o înjurătură. Încercă să-l pălească pe căpitan 
între ochi, dar minune: Soare îl întoarse prin aer şi-l slobozi ca 
pe-un sac de grăunţe. 

—Mai încercaţi o dată! strigă Costache frecîndu-şi palmele de 
plăcere. 

Năuc, Leca privi în jur, îşi potrivi mustaţa, ce-i intrase în 
gură, se ridică greoi, asemenea pruncului care învaţă să 
meargă, şi răspunse cu mare oboseală în glas: 

—Încearcă tu! Mie îmi ajunge şi am să fiu mulţumit dacă nu 


mi-a plesnit vreo coastă, fiindcă dreapta nu-mi mai dă ascultare. 
Crezi că-i ruptă? se întoarse către căpitan. 

—Ruptă-neruptă, tot un drac! bombăni Costache, nemulţumit 
că lupta se încheiase atit de repede. 

—Nu-i ruptă, domnule, răspunse căpitanul cu aer de 
cunoscător. Are ceva scrinteală, dar unele frecţii bune o pun în 
cîteva zile pe rosturile ei. 

—Soare! grăi principele. Ceva mai devreme hotărisem a te 
primi în slujba noastră cu cinci ducați pe lună. Acum, după ce 
ne-ai arătat astfel de haruri, cred că chiar zece ar fi puţin. Aş 
dori să ne înveţi arta acestui soi de luptă. 

—Chiar mai mult, răspunse acesta. Pot să mă apăr de un 
jungher sau de o sabie. 

Ochii oaspeţilor crescură mari, a mirare, dar nu-l mai 
contraziseră, convinşi că moldoveanul acela cu ochii veseli, 
rizători, era departe de a fi un lăudăros. 

Sfatul de taină luă sfîrşit. Boierii părăsiră odaia îngînduraţi. 
Doar Cae, Costache, Ducu şi Chirilă mai zăboviră acolo, reţinuţi 
de principe. 

—Cînd vei porni spre laşi, nepoate? 

— Miine, înainte de a se face ziuă. 

— Te-ai gîndit la însoțitori? 

—M-am gîndit. Noi patru, părintele Grasa şi Sile. 

—Cam puţini, pentru o treabă atît de grea. 

— Mulţi am bate la ochi. 

—Mada! Va trebui să te lipseşti de Ducu şi de Costache. Cu ei 
am o treabă ce nu suferă amiînare. Doctorul Pezzen, primul- 
sfetnic al curţii imperiale din Praga, ne-a trimis o scrisoare ce 
ne-a mirat mult. El ne vesteşte că împăratul Rudolf se arată 
dornic să o cunoască pe domniţa Florica, fiica noastră. 

—De unde pînă unde? făcu Chirilă surprins. 

—Nimic mai simplu, domnilor. În toamnă, zugravul nostru 
Petru Armeanul a prins pe pînză chipul domniţei. După lupta de 
la Şelimbăr, i-am trimis împăratului cîteva daruri, printre care se 
afla şi pînza amintită. Doctorul Pezzen arată în scrisoare că 
Rudolf ar fi îndrăgostit de chipul copilei noastre. Vă închipuiţi, 
prieteni, ce ar însemna pentru neamul nostru o astfel de 
înrudire? Am rămîne cu un singur duşman, cu turcul, iar pe turc 
am ştiut totdeauna să-l batem. Vom avea oşti şi răgaz pentru 
consolidarea ţării. Dar astea sînt visuri. Totuşi, merită să 


încercăm. 

—Şi dacă domniţa Florica se opune? întrebă Caravană. 

—Incă nu ştim. Ea mi-a scris că e gata să meargă la Praga. 
Apoi, fie cum va da Dumnezeu! În drumul acesta lung şi nu lipsit 
de primejdii, o vor însoţi Ducu şi Costache Caravană. 

—Mi-e greu să renunţ la ei, observă Indru. 

—Ştiu, însă nu am de ales. Mi-ar fi plăcut să o păziţi cu toţii, 
dar treburile cu tătarii nu le putem lăsa baltă. 

—Cînd vom porni, doamne? se interesă Ducu. 

—Ar fi bine, miine în zori. Domnița Florica se află acum la 
moşia noastră de lîngă Piteşti. Greşesc. Moşia asta i-am dăruit-o 
nepotului Cae. Ai fost pe acolo, nepoate? 

—Nu, zîmbi acesta. 

—Aşa e! murmură principele cu vădită amărăciune în glas. 
Pentru noi, nu am avut vreme în ultimii şapte ani. Şi nici nu ştiu 
cînd vom avea. Hotărisem să te cunun după Bobotează, cu 
frumoasa castelană din Obreja. Dar iată că unele lucrări mari 
ne-au împiedicat. Pe contesa Stela Beckembauer nu am mai 
văzut-o de la Crăciun. Drace! M-am obişnuit să-i zic aşa, în loc 
de Stela Cristu. Dar tu cînd ai văzut-o? 

—In urmă cu vreo două săptămîni, măria-ta. 

—Să mergi dimineaţă pînă la Obreja! Ar fi păcat să nu-ți iei 
rămas bun, mai ales că Obreja e la un ceas călare de Alba-lulia. 

—Am trecut pe acolo azi-dimineaţă înainte de ivirea zorilor, 
însă nu era ceas potrivit pentru o vizită. Credeam că voi merge 
în seara asta, dar sfatul nostru de taină a început mai tîrziu decit 
am sperat. La ziuă, va fi greu. Zorii vor trebui să mă prindă pe 
drum. Apoi, sînt unele pregătiri. Doar dacă mi-aţi îngădui 
acum... 

—Bună hotărîre! îl întrerupse principele. Chirilă va avea grijă 
de pregătiri. lar miine înainte de a se face lumină te va aştepta 
dimpreună cu Grasa şi Sile, în satul Cistei. Sinteţi liberi, 
domnilor! 

Tinerii cavaleri părăsiră încăperea tăcuţi, fiecare cu gîndurile 
lui. 

— Mergi cu mine, Costache? întrebă Cae. 

— Merg, răspunse grăsunul, mulţumit de asemenea invitaţie. 
Drumul nostru va fi împreună pînă la Blaj. Acolo ne despărţim. 
Ducu mă va aştepta alături de ceilalţi. Pregătiri n-am. Doar să 
pun şaua pe Zambilica. O să încerce unele mofturi, dar grajdul 


din Obreja nu-i cu nimic mai slab ca cel de aici. Ce zici de 
căpitanul Soare? l-a făcut lui Leca mîna altoi. 

Principele rămase în odaia de lucru. Semnă citeva scrisori, le 
puse pecetea, apoi oftă şi se lăsă obosit pe spătarul scaunului. 

„Oare soarta neamului depinde de un lucru atît de mărunt? 
se întrebă el. De o căsătorie?” 

Işi trecu mîinile prin păr şi rămase nemişcat. Jăraticul clipea 
din ce în ce mai rar, înainte de a se transforma în tăciune. 

„Ca viaţa omului! Arde, dă căldură, apoi căldura se risipeşte 
şi rămîne mărturie doar cenuşa”. 

* 

Un sfert de ceas mai tîrziu, doi călăreți se strecurau ca nişte 
năluci prin pădurea care se oprea brusc, domolită de apa 
Mureşului. Trecură pe gheaţa, ce pocnea sub copitele cailor, şi 
apucară drumul spre Obreja. De departe luminile de pe zidurile 
castelului abia se vedeau licărind. 

„ — Ce naiba caut eu cu ăsta pe coclauri la vreme de 
noapte? murmură Caravană privind spatele lui Indru. Nici 
Zambilica în zilele lui proaste nu-i mai nătărău ca el. O fi mare 
spadasin. O fi mai isteţ ca noi în alte rosturi, dar în dragoste, să 
dai şi să fugi. Biata fată! Il aşteaptă de şapte ani. Parcă 
principele trebuie să-i rostuiască lui căsătoria? O ia, şi gata. De 
Bobotează, putea să trăsnească şi să fulgere. Dacă avea ceva 
gînduri de însurătoare, ne-ar fi luat pe mine, pe Chirilă şi pe 
Ducu, să-i fim martori. Se cununa în capela din Obreja, şi gata. 
Că doar nu durează cununia cît postul Crăciunului. Auzi! Cea 
mai frumoasă fată din Transilvania tînjeşte după unul ca el. Să fi 
fost eu în locul ei, de mult eram măritată cu contele Teleki. 
Omul o iubeşte, a cerut-o de nevastă în cîteva rînduri, e bogat, 
frumos, tînăr, chiar dacă nu-i atit de viteaz ca Indru. Parcă de 
spadă şi de cuțite are nevoie o fată? Însă ea, uite, Doamne, că 
nu-l place pe Teleki. Stă după toanele ăstuia. Nu zic eu că nu o 
iubeşte, dar se chinuiesc amindoi. El se teme s-o încurce în 
căsătorie, fiindcă viaţa îi stă mereu în cumpănă. Ah, pe 
căpăstrul Zambilicăi! Cine-i ferit azi de primejdii? E drept că la el 
se arată mai mari. lată că miine porneşte la drum. Şi va fi pe 
drumuri săptămîni. Ba s-ar pute să nu se mai întoarcă viu. 
Totuşi, nu-i bine. Mai devreme, ne spunea că în tot ce a înfăptuit 
măreț, omenirea a pus şi un dram de nebunie. Poate că şi în 
dragoste ar trebui pus un dram de nebunie. Dacă tot stai să te 


gîndeşti la greutăţi, nu faci nimic. lată că puteau fi căsătoriţi de 
vreo şase-şapte ani. lată că el n-a murit pînă azi. Le-a lipsit doar 
dramul de nebunie.” 

Urcară pe o coamă de deal. Castelul, ascuns o vreme de 
privirile lor, apăru deodată ca o pată uriaşă. Fost cîndva 
proprietate a baronului Albert de Szentivâni, frumosul domeniu 
trecuse, cu ani în urmă, sub stăpînirea contelui Hans 
Beckenbauer. Se zvonise atunci că baronul ceruse o sumă ce i- 
ar fi luat piuitul celui mai înrăit cumpărător. Că Beckenbauer 
acceptase suma fără să clipească. Dar păcălitul fusese cel ce 
vînduse. Castelul domina împrejurimile cu zidurile sale mari, cu 
minunata poziţie, ce se ridica în pantă asemenea unui piept 
deasupra apelor Tirnavei. Miile de iugăre de pămînt generos, 
viile bine îngrijite, sarea aflată din belşug pe dealurile dinspre 
Crăciunel şi frumoasa crescătorie de cai aduceau venituri 
vrednice de luat în seamă. Puţini ştiau că Hans Beckenbauer şi 
sora sa se numesc în realitate lon şi Stela Cristu. Că nu sînt saşi. 
Că veniseră acolo în slujba lui Mihai-vodă, care îşi dorise un om 
de încredere în apropierea fostului principe Sigismund. 

Ajunseră la poarta castelului din Obreja. Comandantul 
gărzilor îi recunoscu şi trimise după majordomul Kraus. Acesta 
veni grăbit pe picioarele lui scurte, trudindu-se aprig. Pîntecul 
său, umflat ca un harbuz ascuns în haine, se cutremura la 
fiecare călcătură. 

—lesus-Maria! exclamă vesel cînd dădu cu ochii de oaspeţi. 
Fiţi bineveniţi în Obreja! 

Apoi gîndi. 

„Nu mă grăbesc să-mi anunţ stăpiînii. Surpriza şi bucuria 
contesei vor fi atît de mari, încît merită să risc o mustrare din 
partea domnului conte. Ca să nu mai vorbim despre faptul că şi 
slujitorii au uneori toanele lor. Fiindcă oameni sîntem cu toţii. Ar 
fi suficient să luăm exemplu de la măgar. Măgarul nu se urneşte 
din loc atunci cînd îi vine pe chelie, măcar de l-ai jupui de viu. 
Domnul conte se arată neînduplecat cînd călcăm regula. Dar ce 
plăcere şi variaţie ar mai fi în viaţă dacă am păstra cu sfinţenie 
chiar toate regulile?” 

—Poftiţi, domnilor! Călcaţi pe aceste minunate dale de 
marmură, bucurîndu-ne auzul! Aţi picat cum nu se poate mai 
bine. Uneori ne culcăm o dată cu găinile, dar azi nu-i tîrziu. În 
sufragerie ard lumiînările multe, iar masa e întinsă regeşte. 


Avem... 

Se  întrerupse şi deschise uşa  mustăcind. Contele 
Beckenbauer săltă o sprinceană a supărare, apoi faţa i se 
lumină într-un zîmbet larg. Teleki se ridică surprins de lîngă 
Stela, căreia îi arăta o superbă bijuterie. Tînăra castelană îşi 
reţinu cu greu un țipăt mare de bucurie. Costache făcu un pas 
către masă, dar se opri la al doilea. Prezenţa lui Teleki îl 
nemulţumi profund. Felul în care îi găsise, aproape lipiţi unul de 
altul, era mai grăitor decît bucuria contesei. Cae rămase pironit 
în prag, cu un zimbet spart, ofilit dintr-o dată. Ochii lui se 
subţiară, iar glasul căpătă parcă o modulație aparte. Dar nici 
inteligentul Beckenbauer, nici rafinatul Teleki nu observară 
scurta schimbare. Doar Stela o intui şi păli brusc. 

—lată ce înseamnă să pici musafir la un ceas nepotrivit, grăi 
Cae şăgalnic, în timp ce saluta adînc. Mi se pare că stricăm o 
conversaţie agreabilă. Adică o seară începută frumos. 

—Nici vorbă, domnilor! zîmbi Beckenbauer, salutînd la rîndul 
său. Vizite ca ale domniilor-voastre, le-am dori cît mai dese. lar 
ceasul? Ceasul nu contează pentru nişte gazde ca noi, care nu 
ne bucurăm de prea mulţi oaspeţi. Luaţi loc, domnilor! Kraus, 
îngrijeşte să se aducă tacîmuri! 

—In cazul acesta, ne-aţi luat o piatră de pe inimă, răspunse 
Cae. Ne aflăm doar în trecere pe aici, altfel nu am fi îndrăznit. 

—Regretul nostru ar fi fost foarte mare, spuse tînăra 
castelană. Adesea aţi trecut prin apropiere fără a ne vizita. Însă 
totdeauna cu treburi grabnice, adăugă îndulcind dojana. 

Cae nu o privi decit în treacăt. Şi din nou Stela intui că ceva 
nu ar fi în regulă. Poate că prezenţa lui Teleki născuse bănuieli 
în mintea logodnicului său. De trei ori venise la ei în ultimele 
luni şi de trei ori îl întîlnise acolo pe Teleki. lar faptul că acesta 
se ridicase de lîngă ea surprins, uluit, ar fi putut întări bănuiala. 
Această constatare o fulgeră scurt, ca un junghi. Întîi se nelinişti. 
Apoi o cuprinse miînia. Avea el oare dreptul să o bănuiască? 
Ochii ei cenuşii ca oţelul luciră o clipă mai tăios decit ar fi vrut. 
Dar nici Cae, nici ceilalţi nu remarcară gîndurile ce i se citeau pe 
faţă. 

—Mă bucură întîlnirea cu domniile-voastre, grăi Teleki 
zimbind curtenitor. Sînt în trecere prin Obreja. M-am oprit aici... 
adică am venit aici, în drum spre Haţeg, unde am o frumoasă 
crescătorie de cai. Poate nu atit de mare ca a domnului 


Beckenbauer, încă cu exemplare straşnice. Am venit aici cu 
gîndul de a trata un schimb de iepe de prăsilă. Miine plec... 

Se opri brusc, fiindcă îşi dădu seama de greşeală. Ceea ce 
spunea el aducea a justificare. Niciodată nu i se întimplase o 
astfel de gafă şi abia acum observă în ochii lui Cae o scurtă 
sclipire ironică. Doar contele Beckenbauer era străin de cele ce 
se întîimplau. Atent la pregătirile slujitorilor, ce intraseră cu 
tacîmuri şi tăvi grele, îi scăpase mărunta conversaţie care 
adusese în aer un sîmbure de răceală. 

—M-ar bucura să mă vizitaţi o dată la Haţeg, încercă Teleki 
să repare greşeala, îndreptind conversaţia pe făgaş mai bun. 
Am un cal de patru ani. Doar Vînt Sălbatec, frumosul vostru 
armăsar, i-ar ţine piept la galop. Aş vrea să vi-l vind. Ce-i drept 
foarte scump. Adică, în schimbul unei vizite pe care o aşteptăm 
de mult. Am tot sperat să mă căutaţi o dată. 

Cae nu apucă să-i răspundă, fiindcă se amestecă 
Beckenbauer. 

—Luaţi loc, domnilor! 

—Pe şaua Zambilicăi! răspunse Costache printr-o exclamaţie 
obişnuită lui. Regretăm, domnule conte. Aşa cum vă spunea 
adineauri prietenul Cae, sîntem doar în trecere. Venim de la 
Sighişoara şi trebui să ajungem grabnic la Alba-lulia. Misiunea 
noastră ne lipseşte de plăcerea pe care ne-o oferiţi. Am intrat 
doar... doar pentru cîteva clipe. 

Castelanul, plin de tact şi de înţelepciune, bănui că Indru se 
abătuse din drum mînat de dor. Astfel că după un minut de 
gîndire spuse, fără a-şi ascunde miîhnirea sinceră: 

—Da. Sperasem că veţi rămîne la noi măcar pînă miine. 
Totuşi, cred că mai puteţi zăbovi un sfert de ceas. Acum o 
săptămînă am cumpărat din Sibiu o pînză frumos lucrată în ulei. 
Ea reprezintă nişte flori de liliac atît de măiestrit zugrăvite, încît 
parcă simţi nevoia a te apleca spre ele pentru a te îmbăta de 
mirosul suav. În vreme ce noi vom ciocni împreună un pahar cu 
vin, o rog pe sora noastră să-i arate domnului Indru frumosul 
tablou. Niciodată nu am cumpărat un lucru atit de gingaş. 

Stela înţelese manevra fratelui şi se ridică grabnic, fericită 
că-i oferea prilejul de a fi singură cu iubitul ei. De fapt, 
înţeleseră cu toţii. Tînăra castelană ieşi în întîmpinarea lui Cae. 
Se întîlniră la scările de marmură ce duceau la primul etaj. Ea îşi 
plecase ochii pentru a nu i se vedea bucuria, dar nu înainte de 


a-l cuprinde pe tînăr într-o privire scurtă, fugară, ca o părere. 

„A mai slăbit, gîndi ea. Mereu pe drumuri, la vreme bună sau 
rea, noaptea şi ziua, fără odihnă. Ochii lui sînt obosiţi. M-a privit 
o clipă nedrept. Poate că în clipa aceea a alungat din ei 
oboseala. Hainele lui totdeauna fără cusur arată mai neîngrijite, 
chiar dacă frumoasa cămaşă albă străluceşte de prospeţime. Nu 
mai are timp pentru el şi nici pentru mine. Ne vedem rar. ŞI 
atunci numai din fugă ca nişte cunoscuţi care nu au ce să-şi 
spună. Doar un sfert de ceas împreună! De ce atit de puţin? De 
ce ne duşmăneşte timpul? Aş vrea să-l alint. Să-i mîngii părul 
răzvrătit. | s-au spuzit buzele de frig. Înseamnă că a umblat 
mult. Că a răbdat de frig. Mă doare inima cînd îl privesc. În toată 
lumea asta, numai pe mine mă are. Doar mie îmi dau lacrimile 
cînd îi văd faţa trasă şi zimbetul obosit. Nu-mi spune nimic dintr- 
ale lui, dar îi citesc în suflet.” 

Călca alături de el şi aştepta din clipă-n clipă să o sărute. Să 
o cuprindă cu braţele. Purta o rochie de culoarea cerului, strînsă 
pe talie şi cu miîneci largi. Părul ei roşcat cădea în valuri şi-i 
acoperea umerii. Formele aplecate spre linii dulci, frumos 
alungite, se ghiceau uşor în fiecare pas. Faţa prelungă, cu 
trăsături delicate, obrajii ca nişte petale, cu o roşaţă plăcută 
spre umerii lor, şi mai ales aerul ei vioi o arătau sub virsta 
majoratului, chiar dacă avea să împlinească în curînd douăzeci 
şi trei de ani. 

Se opriră în faţa superbei pînze. Ea îi vorbi ceva despre 
pictorii vremii, în timp ce gîndurile îi rătăceau aiurea. 

„De ce nu mă sărută? tresări ea. De ce nu foloseşte micul 
nostru răgaz? E gelos? Doamne-Dumnezeule! Oare unul dintre 
cei mai inteligenţi oameni ai neamului poate să fie orb? De ce 
nu se uită în ochii mei? Oare anii de cînd îl aştept nu sînt o 
chezăşie?” 

O cuprinse un sentiment de miîndrie rănită. Apoi, vorbele ei 
deveniră tot mai calme. Mai pline de răceală. Cobortiră în 
sufragerie ca doi străini. Nici o vorbă de reproş nu apăruse între 
ei. Dar fiecare simţi gheaţa din inima celuilalt. 

Curînd, porţile mari se închiseră în urma celor doi călăreţi. 
Caii se întinseră în goană pe zăpada îngheţată, ce pocnea scurt 
sub copite. 

„lată cît ţine credinţa unei fete frumoase, gîndi Caravană 
oftînd. lar zvonurile despre desele vizite ale contelui Teleki în 


Obreja îşi arată rostul. Da. lată că un cavaler de salon, un 
fustangiu ca Teleki, are mai multă căutare decit cel mai 
desăvirşit bărbat din cîţi cunosc eu. Şi nu cunosc tocmai puţini. 
Cae se arată mai tăcut ca mormîntul. Naiba ştie ce o fi în mintea 
lui. Dar mi-a plăcut. A fost în gînd cu mine. Nu rămii într-o casă 
unde eşti al doilea. Puțin a lipsit să-i iau la înjurături. Ei da, sînt 
furios cum n-am fost de mult. Să mă ia naiba de nu le pun foc! 
Praf şi pulbere să se aleagă de castelul lor! Bietul meu prieten! 
Ce rău făceam dacă renunţam să-l întovărăşesc! Să fi fost eu 
femeie şi să fi avut un iubit ca el, cred că... cred că... Zambilico! 
Să te ia dracul de zurbagiu! Mişcă din pirostrii pînă nu-ţi ard 
vreo două să mă pomeneşti!” 

Auzind pentru prima oară în cincisprezece ani glasul mînios 
al stăpînului şi simțind pentru prima oară împunsătura aspră a 
pintenilor, slutul armăsar se întinse la drum cu toată nădejdea. 
Dar Indru parcă zbura înaintea lor. 

—Ei, Cae! strigă Costache cu glasul nespus de blind. 
Aşteaptă-ne, dragul meu! Poate că lucrurile nu stau aşa cum 
gîndim noi. Adică... vreau să spun... poate... Uite, să vezi tu că-i 
trag o mamă de bătaie Zambilicăi. S-a făcut leneş. De fapt, ar 
trebui să-l schimb, dar nu mă îndur. De cincisprezece ani sîntem 
împreună. Auzi? O ştii pe aia cu doi turci şi doi români?... 

Tăcu, fiindcă vorbele lui se pierdeau în vînt. Calul prietenului 
său abia se mai zărea printre primii copaci din marginea 
Mureşului. 


Capitolul 5 


căra la vale către piraiele ce se umflaseră, gata să dea din albii. Apoi 

ieşi soarele. Era cald. Pămîntul se zvînta iute pe dealurile din jurul 
Piteştilor. Prin văi încolţise iarba, iar gizele amorţite peste iarnă porniră în 
recunoaştere. Dinspre sud adia un vînt călduţ, molcom. La hanul „Doi miei” 
un bărbat mărunt, gras, transpirat, şedea la o masă plină de bunătăţi. O 
pulpă rumenită frumos, parcă ceruită, ceva piine de casă, proaspătă, cu 
coajă crăpată ca a gorunului bătrîn, două funii de trandafiri oltenești 
pipăraţi ca porţile iadului şi o cană cu vin auriu, al cărui parfum delicat 
aducea a suflet de sfint, dădeau mesei un aer sărbătoresc. Bărbatul înfuleca 
domol. Nimic din gesturile lui nu arăta pripeală. Din vreme-n vreme, sugea 
cumpătat vinul din cană, dînd ochii peste cap cu creştinească evlavie, în 
timp ce hangiul aştepta alături, smerit, cu o găleată plină. 

Cînd movila de pe masă dispăru fără urmă, jupînul găsi de cuviinţă să-i 
propună musafirului cîteva ceasuri de odihnă. 

—Domnule Caravană, făcu el, aplecîndu-se adînc, după asemenea 
desfătare a trupului s-ar cuveni un pat bun, sub aşternutul căruia am 
presărat busuioc. În asemenea mirosnă plăcută, somnul e curat şi domol ca 
al pruncului care s-a săturat la sînul mamei. 

—Ai meşteşug la limbă, observă musafirul şuierîndu-şi cuvintele. Ah, pe 
şalvarii lui Mohamed, abia mai vorbesc! Sînt ca şarpele după ce a înghiţit o 
pradă peste puterile lui. Au trecut cinci zile de cînd nu m-am mai ospătat 
aşa regeşte, fiindcă eu şi Ducu cel Iute am gonit încoace ca nişte arătări. Ce 
vin e ăsta? 

—Lacrimă de Drăgăşani, domnule. 

—Nu-i tocmai slab. 

—Aşa cred şi eu, însă are o hibă. La prima cană te aspreşte şi te 
înviorează de parcă ai fi nou născut. La a doua cană îţi limpezeşte gîndurile 
şi îşi arată gustul niţel amărui. La a treia, îţi taie picioarele de la genunchi, 
chiar dacă te simţi mai uşor ca fulgul. La a patra ţi se pare apos, lipsit de 
haruri. La a cincea rămîi damblagiu. La a şasea, mai prinzi putere ca să 
vorbeşti în dodii sau să plingi. La a şaptea îţi piere graiul şi rămii năuc. 

—Aş vrea să o văd şi pe asta, zîmbi Costache cunoscîndu-şi puterile. Ia 
toarn-o pe a cincea! 

—Domnule, grăi cumpănit hangiul, poate e mai bine să urcăm în odaia 
voastră. Se nimereşte azi a fi lipsit de slujitorii mei, plecaţi cu ceva treburi. 
Singur nu mă încumet să vă car pe trepte la deal, aşa cum nu m-aş potrivi să 
urc un butoi plin pe o stîncă. Doar dacă între timp soseşte domnul Ducu... 

—La naiba! îl întrerupse grăsunul. Ducu poate să pice dintr-o clipă în 
alta. Dar n-am nevoie de el şi nici de tine, fiindcă pasul meu va fi la fel de 
sigur. 

—Prea bine, domnule! consimţi jupînul. Poftim cea de-a cincea cană şi 
fie cum o vrea Dumnezeu! Pînă azi n-am întîlnit băutori să stea pe picioarele 
lor după o astfel de măsură. 

Costache îl privi ironic şi bău fără să clipească. Apoi înţepeni ca prin 


Pi: debutase timpuriu. O ploaie bogată spăla zgura iernii şi o 


farmec. Hangiul cătă spre el descumpănit, scărpinîndu-se la ceafă. Dar 
Caravană îşi birui slăbiciunea. Se ridică grav, impozant, bătu din aripi, gata 
a-şi lua zborul către primul pas, călcă de parcă ar fi avut un picior mai scurt 
şi căzu la pieptul gazdei, ca un berbec ce luase drept adversar un perete. 
Făcu o nouă sforţare, iar hangiul se cruci cînd îl văzu cum urcă de-a buşilea 
pe scările de lemn. Un sfert de ceas mai tîrziu, Costache se trezi în pat şi 
murmură ca de pe altă lume. 

—Toarn-o p-a şasea! 

Însă hangiul dispăruse gînditor. „Nu mă aşteptam să aibă atîta putere, 
socoti el. Eu n-aş fi reuşit să mă ridic dintr-o astfel de stare. Bietul 
Costache! Asta-i singura lui distracţie. Mîncare bună şi un vin ales. Cam 
puţin pentru un bărbat ca el. Ar fi putut să aibă o casă, nevastă, nepoți... 
Însă el a ales alt drum, în slujba neamului. lar un asemenea drum greu şi 
primejdios te lipseşte de alte bucurii.” 

Tresări. Ducu cel Iute intră grăbit în sufrageria imensă. Ochii îi 
străluceau ciudat. Cît despre mers, nu era dintre cele mai sigure, semn că 
pe unde umblase, băutura i-a fost la îndemînă. 

—Unde-i Costache? întrebă aspru, dorind să pară mai treaz decît îi 
îngăduia starea. 

—În odaia voastră, domnule. Se odihneşte după ce a gustat aprig din 
vinul nostru cel mai ales. 

Cînd intră tînărul în încăpere, Caravană deschise un ochi somnoros şi 
întrebă mai mult de formă: 

—Ai văzut-o pe domniţa Florica? 

—Am văzut-o, răspunse Ducu morocănos, dar lucrurile s-au încurcat rău 
de tot. 

—Adică, s-a răzgindit şi nu mai doreşte să meargă la Praga? 

— Mai rău, prietene. 

Costache se ridică într-un cot, scuturindu-se ca un cal 
nărăvaş. 

—Ce poate fi mai rău decit asta? 

— Multe, răspunse Ducu. Insă e bine s-o luăm pe bucățele. Il 
ştii pe domnul Chihaia? 

—Cum dracu să nu-l ştiu. Unul slăbănog ca o grindă ţinută la 
soare. Cîndva era comandant de gardă la palatul domnesc. 

—Intocmai! aprobă tînărul. Acum asigură paza domniţei 
Florica. Un bărbat ca el, uns cu toate alifiile, se pricepe să o 
ferească de primejdii. Nici şoarecele nu se strecoară acolo fără 
ştirea lui. Ei bine, cînd m-a văzut domnul Chihaia, am crezut că-l 
apucă damblaua de plăcere. 

Zice: „Domnule, au trecut cîteva luni de cînd n-am mai avut 
o vizită atit de înaltă. Eu sînt un om subţire, iar aici m-am prostit 
de-a binelea, fără a avea cu cine să schimb nişte cuvinte 
frumoase. Oştenii mei sînt harnici şi nu lipsiţi de harurile 


înţelepciunii, însă nu stau la taclale cu ei, fiindcă am ştirbi 
disciplina. D-aia mă gîndesc să închinăm cite-o oală cu vin. 
Asemenea eveniment trebuie cinstit ca între doi oameni aplecaţi 
spre fineţuri. Pe dealurile din jur sînt nişte vii care dau un vin 
negru, ce te ridică din mormînt după prima cană. Domnița 
Florica e înconjurată numai de tinere fete, una mai frumoasă ca 
alta. Dar cu ele ce să discut? Dacă aş avea cu vreo douăzeci de 
ani mai puţin, eheee...” 

Zic: „Altă dată, domnule Chihaia. Invitaţia voastră mă 
onorează ca şi cuvintele frumoase, însă acum sînt grăbit. 
Trebuie să-i vorbesc domniţei. Am un mesaj din partea 
principelui Mihai”. 

„Ah, ah! se căină el. O clipă, m-a încercat bucuria, văzindu- 
te.” 

Zic: „Domnule, poate aşa din fugă, am putea ciocni totuşi o 
oală cu vin.” 

Auzindu-mi vorba, s-a luminat la chip şi m-a condus într-o 
pivniţă unde răcoarea te lua pe sus. Vinul era cu adevărat 
straşnic. După cîteva înghiţituri, am simţit o căldură molcomă, 
ce se strecura în trup ca o alintare. Cînd am isprăvit ce era în 
oală i-am mulţumit frumos şi m-am ridicat, amintindu-i de 
misiunea mea. 

Zice: „Cu învoiala voastră, aş rămîne să mai încerc un rînd. 
Mergeţi în casă fără mine, domnule! Ştiu că sînteţi un cavaler 
desăvirşit, aşa că nu-mi fac griji în privinţa voastră”. 

„Dar nu o cunosc pe domniţă, spun eu cam descumpănit. N- 
am avut fericirea s-o văd.” 

„Lasă! mi-o întoarse el. Fetele te vor conduce la domniţă şi 
mare lucru de nu-ţi va rămîne inima la una dintre ele. Eu te 
aştept aici, în Sfînta Sfintelor. Să ştii că vinul altfel îşi sloboade 
aromele în pivniţă. Grăbeşte solia pe cît poţi şi pofteşte să-mi ţii 
tovărăşie. Abia aştept să aflu noutăţi de la Alba-lulia.” 

L-am lăsat acolo. Văzută de afară, casa nu părea cine ştie ce 
încăpătoare. Abia după ce am intrat mi-am dat seama că-i cît o 
ogradă. Dar înainte de asta, bat în uşa de la intrare, ca orice 
creştin cu frica lui Dumnezeu. După cîteva clipe, apare în uşă o 
zină cu şorţuleţ alb, dăruită de risipa cerului cu o claie de păr 
inelat şi blond, care adăposteşte o faţă ca spuma de mare şi 
nişte ochi dintr-aceia de te bagă în răcori după ce te-au scos de 
pe jăratic. 


Zice: „Mătăluţă ai bătut?” 

Mă uit la ea ca ursul la fagure şi murmur pierdut: „Eu, 
puicuţo”. 

Întîi se încruntă niţel, apoi zîmbeşte şi-mi arată nişte dinţi 
albi, frumoşi, care pot înnebuni o duzină de îngeri tămiiaţi 
împotriva păcatului cu gîndul şi cu fapta. 

„Pe cine căutaţi? mă întreabă, şi-i joacă ochii ca la veveriţe.” 

„Pe mătăluţă, zic. Eu sînt Făt-frumos şi mă dau în vînt după 
zine.” 

Ride, iar cînd începe să ciripească şi să mă măsoare lung din 
priviri, chiar Paris, renumitul zurbagiu ce a stîrnit războiul troian, 
ar rămîne cu gura căscată şi s-ar lepăda de frumoasa Elena, de 
Afrodita şi de încă vreo două-trei zeități palide. 

„Eu nu prea sînt zină, zice ea, deşteptindu-mă din 
contemplare, iar domnia-ta abia ai putea ocupa aici o slujbă de 
zmeu, însă numai cu leafa pe jumătate. Fiindcă zmeii au fost 
totdeauna harnici la fapte şi slabi de gură.” 

Am simţit arsura pentru lauda mea datorată mai mult vinului 
decit firii. M-am ţinut totuşi bine şi i-am răspuns, uitîndu-mă în 
ochii ei cum se uită vulpea la pui: 

„Păcat, zînă dragă! Roluri de zmeu n-am jucat pînă acum. 
Totuşi, dacă mă gîndesc bine, parcă te-aş fura măcar pentru o 
noapte. Gîndeşte-te ce grozav ar fi! O noapte în palatul 
zmeului.” 

Apoi bag de seamă că ochii i se umplu dintr-o dată de miînie. 
Roşeşte. Îi stă bine şi parcă aş săruta-o. Dar cuvintele ei mă 
pălesc aspru ca o măciucă: 

„Cei ce fură fetele doar pentru o noapte, abia dacă ar putea 
ajunge rîndaşii zmeilor. Ca rîndaş, poate că ţi-ai găsi un rost. 
Însă nu prin părţile astea, unde umblă feţii-frumoşi şi zmeii 
adevăraţi. S-ar putea să te calce careva dintre ei, din greşeală, 
ca pe-un scaiete. Şi ar fi păcat, fiindcă de rîndaşi totdeauna a 
fost lipsă.” 

„Ei, ei! mă supăr eu. Ai limba ascuţită şi plină de venin ca 
muma-pădurii. Ar trebui să-ţi răspund la fel, dar iată că nu-mi 
pot lua ochii de la mijlocelul dumitale, care cred că n-a fost încă 
strîns de mînă de voinic. Cît despre mine, pesemne că mi-ai 
făcut vrăji. lar după cum bag de seamă, ceva nu-i în regulă cu 
chipul domniei-tale. Cred că dacă te-ai da de trei ori peste cap, 
m-aş pomeni aici cu Baba Cloanţa.” 


Se uită la mine numai foc şi văpaie, apoi grăieşte: 

„Destul, domnule! Sîntem chit. Mi-ai zis şi ţi-am zis. Pe cine 
cauţi?” 

Mi-a părut rău pentru vorbele mele năroade, cauzate de vinul 
domnului Chihaia, astfel că i-am răspuns cu mult respect: 

„Pe domniţa Florica. Am un mesaj grabnic din partea 
principelui nostru Mihai.” 

„Dar cine eşti domnia-ta?” 

„Ducu cel lute.” 

O clipă, face ochii mari, mă cîntăreşte cu privirea, apoi mă 
pofteşte într-un salon cît hanul ăsta cu împrejmuire cu tot şi-mi 
face semn spre o canapea în stare să adăpostească trei călăreţi 
cu cai şi cu harnaşamente. Am rămas singur. „Grozavă fată! 
gîndesc. Poate cam iute de limbă, însă ea a început. 
Dumnezeule, ce faţă! Dacă ştie să şi gătească, înseamnă că 
nebuna de pronie a cerului, uneori cam nechibzuită, şi-a investit 
o groază de capital în ea.” 

La puţină vreme, uşa se deschide, iar zîna îmi face semn să 
intru într-o odaie mai măruntă, dar luminoasă şi cu mobilă de 
mare preţ. 

„Vorbeşte, domnule Ducu! zice ea. Te ascult.” ` 

Glasul ei e mai blînd. Se vede că i-a trecut supărarea. Incep 
să rîd. 

„Cu domnia-ta aş vrea să vorbesc toată viața, şi de data 
aceasta nu mai glumesc. Dar trebuie să o văd pe domniţa 
Florica.” 

„Păi o vezi, domnule, zimbeşte ea. Eu sînt domniţa Florica.” 

Tu mă ştii, prietene Costache, că n-am pălit niciodată în faţa 
primejdiei. Că n-am tremurat de teamă în războaie. Însă de data 
asta, am simţit că mi se moaie picioarele. 

Mă bilbii: „Şorţul acela alb... adică... vreau să zic... fiindcă d- 
aia credeam...” 

Zice, niţel ironic: „Şorţul? Da. Făceam cozonaci, domnule 
Ducu.” 

„Fir-aş al naibii! am gîndit eu. Să mă ia naiba!” 

Cînd am plecat de acolo cred că eram năuc de-a binelea. Aşa 
se face că am intrat iar în pivniţă, unde domnul Chihaia mă 
aştepta ca pe sfintele moaşte. 

—Mda! mormăi grăsunul Costache. Dar nu mi-ai spus dacă 
se învoieşte să meargă la Praga. 


—Aşa e! tresări Ducu din gîndurile ce-l împresurau. Merge. 
Va lua cu ea două tinere însoţitoare. 

—Atunci, nu-i timp de zăbavă. 

—Nu prea. Peste un ceas pornim amindoi spre Bucureşti. Va 
trebui să-i cătăm pe Tufănel, Toroipan, Ciripoi, Găluşcă, Tufănel- 
tatăl şi Ciripoi-tatăl. Miine vom fi cu toţii aici şi, dimpreună cu 
domnul Chihaia, însoţim trăsura domniţei. 

—Oare nu vom fi prea puţini? Drumul pînă la Praga e lung, şi 
primejdiile se pot arăta adesea. 

—Ştiu, dar nici noi nu sîntem de lepădat. 

Tăcură. Razele soarelui pătrundeau prin fereastră ca nişte 
aţe oblice, parcă vesele, parcă neruşinate, pipăind duşumeaua. 

* 


Cînd Caravană şi Ducu intrară în Bucureşti, seara se aşternea 
domoală deasupra cîmpiei. Căldura îşi subţiase puterile. Din 
coşurile caselor, fumul răbufnea iute, semn că noaptea îşi 
aducea prinosul ei de răceală. Cei doi mînară caii spre palatul 
domnesc. Străjerii îi primiră bucuroşi, dar aflară şi unele veşti 
proaste. Pătraşcu-vodă, fiul principelui Mihai, plecase din zori cu 
ceva oaste către Calafat, unde intraseră cîteva pilcuri de turci la 
obişnuita pradă de primăvară. Palatul domnesc rămăsese în 
paza boierului Anghel. Acesta îi primi destul de morocănos. Era 
un bărbat încă voinic la cei aproape şaizeci de ani. 

—Pari supărat, domnule, grăi Caravană salutindu-l ca pe-un 
vechi şi bun cunoscut. 

—Sînt, răspunse Anghel cu neprefăcută amărăciune. Nicolae 
Pătraşcu-vodă mi-a lăsat aici numai opt sute de călăreţi. Socot 
că a luat prea multă oaste cu el. Dunărea ea doar la patru 
ceasuri călare de Bucureşti, iar iscoadele spun că dincolo de apă 
s-au ivit cam la cinci-şase mii de ieniceri. S-ar putea să fie un 
şiretlic. Se prefac a ieşi după jaf într-o parte şi atacă în alta. 
Dacă se vor abate încoace, cu ce-i oprim? 

—Şi n-ai luat nici un fel de măsuri? 

—Cum dracu să nu iau? Doar nu sînt cu caş la gură. De la 
prînz am adunat sub arme patru sute de tineri. Pînă în zori voi 
ridica numărul lor la o mie. Însă nu avem arme decît pentru 
jumătate. Am trimis două sute de călăreţi în pîndă la Giurgiu. 

—Înseamnă că bucureştenii pot dormi liniştiţi. 

—Ştiu eu? Turcii sînt mari luptători. Apoi, o oştire de ieniceri 
e altfel instruită. Cred totuşi că nu va fi nimic. Dar încă nu v-am 


întrebat de scopul vizitei. 

—Acum mi-e mai greu, interveni Ducu. Nu-i unul prea plăcut. 
Am vrea să-ţi cerem cîţiva oșteni dintre cei mai buni. Mi-e teamă 
însă că pe cei pe care îi căutăm au plecat cu Pătraşcu-vodă. 

—Vorbiţi cumva despre tinerii Tufănel, Toroipan, Găluşcă şi 
Ciripoi? Ştiu că anul trecut i-aţi folosit adesea. 

—Da, domnule, la aceştia ne gîndim. 

—Aveţi noroc. Sînt cu toţii în pază la poarta de sud a 
oraşului. Aş vrea eu să vă fiu pe plac, însă nu cred că mă pot 
lipsi de ei. Sînt oşteni vechi, cu multă experienţă. De oamenii 
buni, totdeauna te desparţi greu. 

—Ţi-am rămîne foarte îndatoraţi, stărui Caravană. Domnița 
Florica va face un drum la Praga. Drum lung şi uneori nu lipsit 
de greutăţi, ca să nu zic vorbe mai mari. 

Auzind de domniţa Florica, bătrînul comandant se îmbună 
dintr-o dată şi zimbi. 

—Am înţeles. Voi trimite să-i aducă. Unde să vă caute? 

—La hanul Privighetoarea de Aur. 

Cei doi părăsiră palatul domnesc fericiţi că norocul nu le-a 
stat împotrivă. Un sfert de ceas mai tirziu, ieşiră din Uliţa Mare 
şi se opriră la capătul unei fundături, lîngă o poartă de lemn 
temeinic ferecată în zăvoare. Zidul înalt ce împrejmuia ograda şi 
casa îl lipseau pe trecător de o privelişte asupra interiorului. 
Costache bătu în poartă, iar aceasta se deschise mai repede 
decit se aşteptau. 

—Ce doriţi, domnilor? întrebă un slujitor, cu o ghioagă cit 
toate zilele. 

—Vrem să vorbim cu jupiînul Isaia, răspunse Costache. 

—Cam greu, remarcă celălalt. Ceasul nu-i tocmai potrivit. 
Cine sînteţi? 

—Caravană şi Ducu. 

—Ei, drăcie! se minună slujitorul. Nu v-am recunoscut pe 
întuneric. Poftiţi! Jupînul va fi fericit să vă vadă. _ 

Poarta se închise după ei, cu pocnet sec de zăvoare. In curte, 
întunericul părea chiar mai adînc decit dincolo de zid. Lepădară 
caii şi intrară într-o încăpere frumos luminată. Jupînul Isaia, 
mărunt, îndesat, cu ochii mici şi cu priviri blajine, cu gesturi de 
paracliser, îi pofti să se aşeze. 

—Un vin, o ţuică, nişte faguri? îi îmbie negustorul. 

—Ah, nu, jupîne! îl întrerupse Caravană. Sîntem grăbiţi. 


—Atunci, nu-mi rămîne decit să vă ascult. Cu ce vă pot fi de 
folos? 

—Cu ceva galbeni. Avem de făcut un drum lung. Pramatia de 
vistiernic din Alba-lulia ne-a dat doar cincizeci de ducați. Adică 
să-i pui pe o măsea. 

—Cit? _ 

—Cred că două sute ar fi tocmai suma care ne lipseşte. Insă 
o vrem degrabă. 

—Eu numai pe grabă lucrez. Ce-mi lăsaţi în schimb? 

—Nimic. 

Negustorul se posomori dintr-o dată şi se scărpină în barbă, 
gînditor. Caravană, care nu se aştepta la unele greutăţi, spuse 
aspru: 

—Să mergem, Ducule! Vom găsi în altă parte. 

—Am spus eu că vă refuz? bombăni Isaia. Nu cred să fi 
pronunţat asemenea cuvînt. Din păcate, afacerile mele au slăbit 
mult. Cînd voi primi cei două sute patruzeci? Fiindcă trebuie să 
am şi eu partea mea. 

—Nu ştim, grăi Costache cu toată sinceritatea. 

—Măi, să fie! tresări negustorul. Cine ar încheia oare o 
afacere atit de proastă? Însă dacă mă gîndesc bine, cu voi n-am 
fost niciodată în pierdere. Cuvîntul vostru va fi o chezăşie pentru 
mine. Unde să vă trimit galbenii? 

—La hanul Privighetoarea de Aur, dar cel tîrziu pînă la miezul 
nopţii. 

x 

A doua zi pe la ceasurile zece, o trăsură frumoasă părăsi 
Piteştii, pe drumul care duce spre Vilcea. La spatele ei, nouă 
călăreţi îşi miînau caii în trap întins. Domnița Florica, îmbrăcată 
bărbăteşte cu pantaloni de postav strînşi pe picior şi ascunși la 
partea de jos în cizme scurte, îmblănite la tureci, cu o frumoasă 
tunică albastră, răscroită la talie, strălucea alături de tinerele 
însoţitoare. Îmbrăcămintea de drum îi scotea în evidenţă trupul 
subţire, cu linii armonioase şi bine împlinite. lar culoarea 
albastră a tunicii aducea haruri noi chipului său cu pielea albă, 
fragedă, cu umerii obrajilor uşor aprinşi, încadraţi de părul 
blond, ce cădea pe umeri în valuri. Vremea era liniştită, călduţă, 
cerul înalt şi limpede. Drumul nu se arăta prea bun, dar 
tinereţea fetelor biruia veselă desele hurducături. Cele două 
însoţitoare purtau aceeaşi îmbrăcăminte ca şi domniţa. Doar 


tunicile lor se deosebeau la culoare. Cea măruntă de statură, al 
cărei chip era brun, strălucitor ca al unei creole, cu părul bogat 
ridicat în coc pentru a mai cîştiga ceva înălţime, alesese o tunică 
verde. Era Irina Zamfirescu, sora mai mică a marelui boier. 
Ultima dintre ele, Dana Mihalcea, fiica vestitului căpitan al 
principelui Mihai, nu era nici brună, nici blondă. Părul său 
castaniu arăta scurt şi pieptănat băieţeşte. Ochii căprui, 
neastimpăraţi şi veşnic purtători de luminiţe şăgalnice, păreau 
bunul ei cel mai de preţ, chiar dacă faţa prelungă, cu linii dulci, 
era deosebit de atrăgătoare. Ea alesese o tunică vişinie. 

La răstimpuri, răzbea din trăsură cîte-un hohot de ris. 

—Vai, domniţă! grăi Dana uşor îmbufnată, cu toate că ochii o 
trădau. lată că nu ştim mare lucru despre însoțitorii noştri. 

—Ah, aşa e! se lumină bruneta. Pe Chihaia îl cunoaştem ca 
pe un cal breaz, dar ceilalţi? Despre domnul Ducu cel lute am 
auzit lucruri care întrec orice închipuire. Se pare că-i un mare 
spadasin, cu toate că înfăţişarea blajină... 

—De multe ori înfăţişarea înşală, o întrerupse Dana. lată-l de 
pildă pe domnul Costache Caravană. Arată el a vestit luptător? 
Cînd l-am văzut, mi-am zis că o fi noul nostru vizitiu. Cît despre 
tînărul Ducu, merită să-l priveşti mai de aproape. Luat aşa 
trăsătură cu trăsătură, ai zice că nu l-ar trage aţa spre purtare 
vitejească. Dar e tot atît de drept că trupul frumos, cu linii 
prelungi şi elastice, îl arată iute la gesturi. 

—Ei, ei! o dojeni bruneta. Cred că mergi cam departe, dacă 
nu cumva te-a prins un fior tot meditind la harurile tînărului 
Ducu. 

—Cine ştie? răspunse Dana izbucnind în rîs. Dacă o fi aşa, va 
trebui să te mulţumeşti cu domnul Costache. 

—Ce zici, domniţă? mustăci bruneta. Dana a reuşit să facă 
împărţelile de cuviinţă. Ca să fiu dreaptă, continuă Irina, mie nu- 
mi displac grăsunii. Însă nici aşa să n-o luăm. Domnul Costache 
depăşeşte cu mult preferinţele mele. Deci, mă voi lipsi de el, 
mai ales că în urma lui călăreşte un tînăr căruia binecuvintarea 
cerească i-a dat harurile cu multă risipă. Care o fi numele lui? 

—Tufănel, răspunse domniţa Florica zimbind. Ah, sînteţi 
lacome, fetelor! Mie nu mi-aţi lăsat mai nimic. 

—Ei, cum nu, domniţă? făcu Dana cu suavă mărinimie. Sînt 
acolo în spate nişte domni de toată lauda. Spre deosebire de 
Irina, eu am memoria bună şi le-am reţinut numele. Cel trupeş 


ca şi Costache e Găluşcă. e croitorul care îl poate îmbrăca cît de 
cît omeneşte poate fi socotit făcător de minuni. Vai, vai! După 
chipul vostru încruntat, îmi dau seama că nu întruneşte chiar 
toate condiţiile. Alături de el, simpaticul Toroipan pare niţel 
bătut în cap. Numai aşa aş înţelege că gitul său nu-i mai lung de 
trei degete. Care fată din lume ar face o asemenea alegere? 
Dacă vrei să-l cuprinzi pe după git, unde plasezi mîinile? Mare 
păcat! Ar mai fi tînărul Ciripoi. Ah, nu! Dacă vă încruntaţi, trec la 
ceilalţi. Adică la cine? Că nu au mai rămas decit domnii Tufănel- 
tatăl şi Ciripoi-tatăl. Dar ăştia nu merg decit pe roluri de bunici. 
Da! Se pare că nu v-a mai rămas nimic. Însă nu-i vina noastră. 
Cine se scoală de dimineaţă, departe ajunge! 

—De unde ştiţi voi că nu m-am sculat înaintea voastră? rise 
domniţa privindu-le pe rînd. 

—Ah, ah! strigară Irina şi Dana într-un glas. Atunci, sigur că 
ai şi ales. Pe cine oare? 

— Secret, fetelor. 

Irina o privi printre gene şi întrebă: 

—Nu cumva pe domnul...? 

—Nu. 

—Dar nici nu ştii la cine mă gindeam. 

—Păi tocmai asta e. 

Riseră şi bătură din palme ca nişte copii. Un rîs limpede, plin 
de tinereţe. De fapt, aşa şi erau. Irina, cea mai virstnică dintre 
ele, încă nu împlinise nouăsprezece ani. 

Tîrziu după prînz, făcură popas într-un sat mare, frumos 
resfirat pe ulucul dintre două dealuri. Hanul era cunoscut prin 
împrejurimi şi avea cai de schimb. Mîncară acolo. Văzind oaspeţi 
de neam ales, jupînul aşternu feţe curate pe mese, iar grătarul 
imens începu să fumege cu sîrg. Domnița Florica îi pofti la masă 
pe Chihaia, Ducu şi Costache. Aceştia se aşezară fără a-şi arăta 
nemulţumirea. Alături de tinerele fete, cei trei erau osîndiţi la 
aspră cumpătare. Soarele îşi domolise puterea. Afară, slujitorii 
hanului schimbau caii. 

—Poate ar fi bine să oprim aici, propuse domniţa Florica. Sînt 
aproape şase ceasuri de cînd ne aflăm pe drum. Domnule 
Tufănel, opreşte-i pe slujitori de la schimbul cailor. 

—Asta nu! interveni Ducu mai aspru decit ar fi dorit. Stai pe 
loc, Tufănele! 

Obişnuită să poruncească şi auzind vorba tăioasă a tinărului, 


domniţa păli brusc. Apoi, o roşeaţă puternică îi cuprinse obrajii, 
iar ochii îi scînteiară de miînie. Reuşi totuşi să-şi stăpinească 
glasul, cu acel har atît de caracteristic în marea ei familie. 

—Domnule Ducu, spuse cu multă răceală, oamenii îţi 
recunosc nişte merite pe care noi nu le preţuim mai puţin. Mi-e 
teamă însă că azi întreci măsura calităţii ce o ai aici. Am pornit 
spre Praga la îndemnurile părintelui nostru, dar nu la cheremul 
domniei-tale. Ai sarcina de a ne asigura paza, nu de a ne 
porunci. Te rog să te ocupi numai de ceea ce ţi se cuvine! Altfel, 
voi fi nevoită să renunţ la serviciile dumitale. 

Tînărul o ascultă fără să clipească. Miînia nu i se citea pe faţă. 
Numai Costache i-o dibăci, după felul în care zîmbea. În schimb, 
domniţa îi socoti zimbetul drept provocare şi hotărî să curme pe 
loc asemenea obrăznicie. 

—Domnule Chihaia, continuă ea, te rog să iei comanda 
grupului nostru! Experienţa, virsta şi modestia domniei-tale te 
recomandă din plin! Cît despre domnul Ducu, ar fi bine să nu 
uite că este slujitorul tatălui nostru. 

—Hm! bătu în retragere vechiul oştean. 

—Văd că şovăi, constată foarte mirată. 

—Domniţă! interveni Ducu mai calm decit era. Eu voi pleca 
în cinci minute, dar ar fi bine să lămurim citeva lucruri atît spre 
folosul vostru, cît şi spre al meu. 

—Te ascult, domnule, răspunse cu un aer mai potolit, chiar 
dacă nu văd ce ai mai putea spune după o astfel de purtare. 

—Intii, aş vrea să aflaţi că eu nu sînt slujitorul principelui 
Mihai, ci al neamului nostru. Niciodată principele nu mi-a 
poruncit şi nu m-a plătit pentru vreo slujbă. În ceea ce priveşte 
drumul nostru, azi, miine şi poate în zilele următoare vom avea 
timp frumos. Adică bun pentru a ne mişca iute. Dar cit va ţine 
timpul frumos acum, la început de primăvară? Pînă la Praga sînt 
mult peste o mie de mile germane. Vor fi ploi şi timp aspru. S-ar 
putea să întimpinăm ape ieşite din matca lor. Trecerea prin 
vaduri e adesea primejdioasă şi cere timp. Am dorit să facem 
acest drum în mai puţin de două săptămîni. Apoi, trebuie să ne 
gîndim la numărul zilelor pe care le vom petrece acolo şi la cel 
de întoarcere. Prezenţa lui Caravană şi a mea la Alba-lulia e 
dorită grabnic. Domnii Cae Indru şi Chirilă Zece Cuţite sînt 
plecaţi pentru multă vreme, iar în jurul principelui se urzesc 
unele comploturi. lată pentru ce am dorit să ne grăbim. Îmi pare 


rău că nu avem vreme de o plimbare. Cine nu şi-ar dori-o? Drum 
bun, domniţă! La revedere, domnilor! 

Porni spre uşă, însă nu reuşi să ajungă acolo, fiindcă vocea 
domniţei îl opri la vreme. 

—O clipă, domnule Ducu! grăi cu o nuanţă de blindeţe care îl 
făcu să tresară, lucru ce i se întîmpla destul de rar. Mi-e teamă 
că ne acomodăm greu. Chiar de la prima noastră discuţie de 
ieri, roşi ea, lucrurile nu au decurs aşa cum am fi dorit. Cuvintele 
domniei-tale m-au lămurit în privinţa grabei fireşti, astfel că nu 
ne vom da în lături de la puţină osteneală. Te rog să uiţi acest 
moment neplăcut! 

Ar fi vrut să spună mai multe, dar mîndria o opri să pronunţe 
scuzele ce s-ar fi cuvenit. 

O jumătate de ceas mai tirziu, convoiul îşi urmă drumul în 
trapul întins al cailor. Înnoptară la marginea unui cătun. Gazda, 
gospodar harnic, avea o casă cu cîteva odăi încăpătoare şi 
curate. Una o ocupară bărbaţii, iar cea mai frumoasă fu 
pregătită pentru fete. La ziuă, tinerele primiră cîteva găleți cu 
apă caldă. În vreme ce se spălau, bruneta spuse, parcă mai mult 
pentru sine: 

—Cu astfel de pază, în nopţile viitoare putem dormi fără griji. 

—Nu înţeleg, zimbi domniţa Florica. 

—Te cred, fiindcă n-ai observat un lucru. Domnul Costache 
Caravană a dormit lungit lîngă pragul nostru. 

—Ah, la atita grijă nu mă aşteptam! 

—Nici eu, continuă bruneta, însă nu e totul. 

—Nu e totul? Adică ce vrei să spui? 

—Nu mare lucru. Domnul Ducu a dormit afară sub fereastra 
noastră. 

—Glumeşti. Pe asemenea răcoare a nopţii? 

—Aşa se pare. Avea totuşi o şubă uriaşă, pe care nu i-am 
văzut-o în timpul zilei. Cred că-i a gazdei. 

Porniră înainte de răsăritul soarelui. Din vreme-n vreme, 
domniţa Florica se întorcea către mica fereastră din spatele ei şi 
căta ginditoare spre minunaţii lor însoțitori. 

Ducu îşi mîna calul alături de cel al lui Costache. Mergeau 
tăcuţi, ceea ce nu-i plăcea grăsunului. Incercă să înfiripe o 
conversaţie cu el. Tînărul răspundea rar şi cam anapoda. 
Caravană îl privi mai atent. Pe faţa prietenului său apărea cînd o 
încruntare, cînd un zîmbet, cînd acea cădere pierdută sub 


apăsarea gindului. 

„Să mă ia naiba dacă nătărăul ăsta nu-i îndrăgostit! socoti el. 
Dar de care dintre ele? Nu cumva de domniţa Florica? Doamne- 
Dumnezeule! Sper să aibă măcar atita minte. Nu, nu se poate. 
Ea e hărăzită împăratului Rudolf. Şi chiar de nu se va mărita cu 
Rudolf, e prea sus pentru bietul meu prieten. La naiba! se minie 
el. Nici o împărăteasă nu-i prea mult... Însă cred că eu nu sînt în 
toate minţile. Cine ştie la ce se gîndeşte el?” 

Soarele scînteia frumos în zăpada de pe virfurile munţilor. Pe 
la poale, un vînt călduţ înfoia firele de iarbă, parcă sărutindu-le 
din mers. 


Capitolul 6 


ra pe vremuri o frumoasă pădure între Ţuţora şi Bogdănești. De fapt, 

ea se continua cu mici întreruperi pînă la Cahul, urmînd malul 

răsăritean al Prutului. Copacii ei vechi cît veacurile ori nenumăratele 
hăţişuri adăposteau multe animale sălbatice. Lupii, mistreţii, zimbrii, 
căprioarele, jderii, urşii mari la trup sau vulpile cu mersul chibzuit veneau în 
zori să se adape din apele Prutului, adesea curate ca cerul de vară. Puţini 
erau cei ce cunoşteau drumurile prin uriaşa pădure. Puţini ştiau rosturile 
răspîntiilor şi scurtăturile potecilor. Dar şi mai puţini se încumetau să calce 
prin acele locuri lipsiţi de arme şi de însoțitori. Fiindcă nu numai animalele 
de pradă îşi aveau tainul din viaţa celor nechibzuiţi, ci şi alte primejdii. 
Pîlcuri de lotri băteau potecile şi hăţişurile nesfîrşite. Însă cel mai mare 
dintre neajunsuri rămînea drumul, parcă simplu la prima vedere. Apoi, 
sutele de răspîntii îl făceau adesea pe om să se învirtească în loc, să 
nimerească în fundături, ca într-un labirint. Sau să-şi încerce norocul 
mergînd la nimereală ceasuri şi zile de-a rîndul. Mai erau smîrcurile, 
adevărate capcane ce înghiţiseră multe trupuri de pribegi. 

În ziua de opt martie, cu puţin înainte de prînz, un pâlc format din o sută 
douăzeci şi doi de călăreţi intră pe unul dintre drumurile pădurii. In ultimele 
două săptămîni, vremea fusese atît de frumoasă prin acele părţi, încît 
viorelele îşi scoseseră petalele de culoarea cerului printre frunzele uscate. 
Dar ochii călăreţilor nu cătau spre aseme nea desfătare a sufletului. 
Înarmaţi cu săbii sau iatagane, cu buzdugane şi pistoale, cu arcuri şi săgeți, 
îmbrăcaţi în pelerine lungi ori în blănuri, ca de drum lung, straşnicii călăreţi 
mergeau în trapul cailor. Erau grăbiţi. Cîţiva cai cu samare pe ei duceau 
merinde pentru oameni şi animale. Un bărbat înalt, ce purta mîndre straie 
de căpitan, şi un altul ceva mai scund călăreau în faţa convoiului şi discutau 
între ei. Bun cunoscător al drumului din pădure, cel înalt îşi arunca privirile 
din fugă pe la răspîntii, pricepea ceva semne tainice şi alegea direcţia fără 
sminteală. 

—Vremea ţine cu noi, căpitane Arvinte, grăi mă runţelul. 

—Adevărat, spătare Sacowicz! răspunse celălalt. Acum e frumos, dar în 
nord a plouat. Apele au ieşit mai puţin la deal, parcă a mirare, însă mari pe 
la Bogdăneşti, Cahul şi tocmai jos pe la Vadul lui Isac. Iar in partea de sud a 
cîmpiei Bugeacului, pămîntul musteşte de-a binelea. Călăreţi veniţi acum 
cîteva zile de prin părţile acelea ne-au spus că nu-i chip de umblat. Vom 
merge împreună pînă la Tîrgu Sărăţei. De-acolo, eu mă las cu oştenii în jos 
către Bogdăneşti. Dar pe domnia-ta te-aş sfătui să tai drumul de mijloc prin 
cîmpia Bugeacului. De la Sărăţei o iei spre răsărit pînă la cotul pe care îl 
face rîul Botna. Din locul acela pînă la satul Chițcani nu-i mult de mers. 
Acolo veţi găsi bărci mari, care să vă treacă peste Nistru pînă la satul 
Slobozia. Apoi, drumul va fi mai lesnicios către aşezările tătarilor. 

—Sfatul domniei-tale mi se pare înţelept, aprobă Sacowicz. De fapt, 
drumul acesta mi se pare mult mai scurt decît cel din sud. Ca să nu mai 
vorbim despre cîmpia uscată de soare, prin care caii noştri vor călca mai 
sprinteni. 


—Aşa cred şi eu. Veţi întilni totuşi unele smîrcuri, astfel că ocolurile vă 
vor lua timp. Apoi, socot că sînteţi cam puţini. Aş putea să vă dau vreo zece 
călăreţi de-ai mei. Ştiu că duceţi scule de preţ, a căror valoare trece de 
douăzeci de mii de galbeni. Dacă acestea nu vor ajunge la hanul tătarilor, 
veţi avea mari necazuri. În Bugeac umblă piîlcuri de lotri. Dincolo de Nistru, 
o seamă de tătari care nu-i mai dau ascultare hanului rătăcesc după pradă. 

—Nu te îngriji domnia-ta de asta! grăi spătarul, cu aer trufaş. Sîntem 
douăzeci şi doi de oameni căliţi. Unspre zece cavaleri poloni aleşi pe 
sprînceană şi unsprezece tătari. Armele noastre, chibzuiala şi iscusinţa ne 
îngăduie să umblăm fără teamă. 

„Ce ruşine! gîndi mîhnit căpitanul Arvinte. Niciodată nu s-a pomenit ca o 
solie a Moldovei să fie formată din poloni şi tătari. Sacowicz, tocmai din 
această cauză mi-a refuzat oştenii. Doreşte să mă umilească. Ieremia Movilă 
nu are mîndrie şi nu-şi iubeşte neamul. S-a dat de partea polonilor, iar 
pentru mărirea sa nu se sfieşte să-i cheme pe tătari împotriva Ţării 
Româneşti. Niciodată nu s-a văzut astfel de trădare.” 

Departe în spatele convoiului, patru călăreţi se ţineau pe urmele lăsate 
proaspăt. Cae Indru călărea în faţă. Chirilă îl urma la cîteva lungimi, iar Sile 
şi părintele Grasa păstrau o bună distanţă unul de altul. Chipul tînărului 
Indru arăta mai întunecat ca altădată. „Iată, socoti el, ruptura dintre mine şi 
Stela Cristu s-a făcut cam tîrziu, ce-i drept, însă la vreme. Ea şi-a închipuit 
că sînt gelos pe contele Teleki. Păcat că mă cunoaşte atît de puţin! Dar nu-i 
de mirare. Nici isteţul meu prieten Costache nu a ghicit că pornisem către 
Obreja hotărît să fac această ruptură. In toamnă mă amăgisem fără rost. 
Credeam că după unirea Transilvaniei cu Ţara Românească va începe o 
perioadă de linişte. Că intrarea în Moldova va fi o simplă desfăşurare de 
oşti. M-am înşelat crunt. Lucrurile stau chiar mai rău decît înainte. Otrava şi 
pumnalul îl ameninţă azi pe principe, iar mîine pe noi. Nobilii Transilvaniei 
ne urăsc şi caută să ne piardă. Ei nu s-au sfiit să-l atace în toamnă pe 
Costache. leremia Movilă în cîrdăşie cu polonii şi cu Sigismund e puternic şi 
a început să muşte. Turcii, vechii noştri duşmani, sînt mai cinstiţi decît 
creştinii. Ei nu au încercat asupra noastră otrava şi pumnalul. Drumul 
acesta la tătari s-ar putea să fie fără întoarcere. Oricît de mult o iubesc pe 
Stela, oricît mă iubeşte ea, nu puteam să fac pasul spre căsătorie. La toate 
acestea am meditat înainte de a pleca la Obreja. După purtarea mea rece, 
sper ca durerea ei să fie mai mică. M-au prins nişte gînduri negre. Niciodată 
nu am avut presimţiri rele şi nu am crezut în astfel de lucruri. Acum, parcă 
sînt altul. Cînd am ieşit din Alba-lulia, m-am uitat la case, la biserici, la 
drumuri şi mi-a venit în minte că n-am să le mai revăd. Ei, la naiba! Nu asta 
are importanţă acum. În faţa noastră sînt o sută douăzeci şi doi de oşteni. 
Patru oameni va fi greu să-i doborim pe toţi. Din păcate, nu putem da 
îndărăt. Ieremia, Sigismund şi Taranowski sînt vicleni. Ştiu unde să 
lovească. Dar sper să avem şi noi un cuvînt de spus. Iar dacă nu pier, dacă 
Stela va mai avea răbdare un an sau doi, poate va ieşi soarele şi pentru 
mine. Ah, visuri, visuri! 

Privi îndărăt. Chirilă Zece Cuţite sălta în şa încruntat cum îi era felul. 
Sile Adormitu moţăia. Părintele Grasa îşi îmboldi calul şi veni mai aproape. 
Faţa lui prelungă, plină de zbircituri, părea trasă la darac. Trupul - uscat, 


ciolănos, fără pic de osînză - arăta ca ieşit de sub teasc. 

—Ce-i părinte? întrebă tînărul. 

—Nu mare lucru, domnule. Mi-e foame. După cum ştii, eu sînt un 
cugetător. Dar în astfel de treburi nu lucrez cu tot corpul, ci numai cu 
harurile gîndului. Însă gîndul o ia razna dacă simt un fel de leşin sub furca 
pieptului. Adineauri, stomacul meu a început o chelălăitură de mai mare 
jalea. 

—Eşti de părere să ne oprim şi să ne ospătăm? 

—Vai, domnule! Ţi-am spus doar ce simt, nu ce vreau. 

Ajunseră într-o zonă de smîrcuri şi ochiuri de apă. Urmele de copite se 
pierdeau la marginea unei bălți. Stufărişul, călcat din loc în loc, le arăta 
limpede drumul parcurs de oşteni. Uneori, apa ajungea pînă la piepturile 
cailor. Lipsiţi de acele semne, ar fi intrat în nămoluri fără ieşire. După vreo 
trei-patru ceasuri, smîrcurile rămaseră în spatele lor. Intrară din nou în 
pădure. Caii erau obosiţi de atîta vînzoleală. Soarele căzuse către asfinţit. 
Undeva în faţă, auziră glasuri. Îşi domoliră caii şi rămaseră nemişcaţi. 
Înaintea lor, zgomotul nu părea să se depărteze. Cae le făcu semn să 
descalece. Lepădă armăsarul şi porni printre copaci. În pădure se lăsa 
răcoarea. Apoi umezeala bălților îşi făcu simțită prezenţa, iar întunericul 
veni mai repede decît s-ar fi aşteptat ei. Se aflau sub muchia unui deal. Un 
fel de ruptură cu copacii căzuţi în urma cine ştie cărei furtuni. Absența 
îndelungată a lui Cae produse nelinişte. Apoi, se pomeniră cu el alături. 

— Tocmai ne făceam griji, spuse părintele Grasa, respirînd uşurat. 

—Şi nu fără temei, murmură tînărul. Pădurea e un adevărat labirint. 
Dacă nu nimeream coasta aceasta cu copacii căzuţi, vă întîlneam abia mîine 
în zori, fiindcă nu m-aş fi încumetat să umblu aiurea. Oştenii au pus tabără 
de noapte nu tocmai departe de aici. Va trebui să ne întoarcem. Nechezatul 
cailor ar putea să ne trădeze prezenţa. Am reuşit să mă apropii de tabără şi 
să ascult discuţia dintre cîţiva oşteni. Vor porni la drum odată cu lumina 
zorilor. Dar se vor despărţi cam după un ceas. O sută de oşteni cu căpitanul 
lor vor cobori spre Bogdăneşti. Ceilalţi douăzeci şi doi vor poposi un ceas în 
Tîrgu Sărăţei, iar de acolo au de gînd să taie cîmpia Bugeacului către cotul 
Botnei. Deci, solia va fi formată doar din douăzeci şi doi de oameni. 
Unsprezece poloni şi unsprezece tătari. Acum, parcă mi s-a luat o piatră de 
pe inimă. Prea erau mulţi. 

—Şi aşa sînt destui, zise Grasa. Partea proastă cred că se arată în 
numărul nostru mic. 

Porniră îndărăt şi ocoliră dealul. Aleseră un loc de popas pe o mică 
ridicătură de pămînt, parcă lipită dealului ca un adaos. Mîncară tăcuţi. 
Pădurea încremenise. Rar se auzea cîte un foşnet. Frunzele uscate arătau în 
locul acela ca un adevărat covor. Caii îşi mestecau grăunţele, dar la fiecare 
foşnet se opreau, îşi ridicau capetele, îşi ridicau capetele, ciuleau urechile şi 
rămîneau o vreme înfioraţi. 

Primul şezu de pază părintele Grasa. Ceilalţi se culcaseră pe culcuşuri 
de frunze. Lumina nopţii era slabă. Parcă se înno rase, dar nu a ploaie. Norii 
erau înalţi şi nu se legau între ei. 

„Ce vremuri! gîndi părintele Grasa. Cîndva mă lăfăiam în paturi cu 
perne de puf şi învelitori de mătase. Oameni de seamă îşi disputau prietenia 


mea. Slujitori harnici cătau să-mi ghicească dorinţele. Azi stau la pîndă într- 
o pădure ca o capcană uriaşă. Am un titlu de marchiz şi o sabie care ştie 
încă să muşte ca vipera. Cu asemenea haruri, în Apus m-aş fi umplut de aur 
şi strălucire. De zece ani, în fiecare primăvară mă hotărăsc să plec acasă. 
Dar vine toamna şi amîn mereu. lată că nu mai sînt tînăr. Ce draci au pus 
oare stăpînire pe mine? Dorul de aventură? Poate, dar asta are o limită. 
Aventura merge pînă pe la treizeci-patruzeci de ani. Dacă nu sînt din cale- 
afară de nătărău, cred că a picat peste mine ceva nebunie. Venisem în 
Transilvania doar pentru o lună sau două. Mă atrăgea mirajul Răsăritului. 
La noi pe Valea Loirei, se spunea că ar trăi aici o lume de barbari ce nu ştiu 
încă să vorbească, păroşi la trup şi adăpostiţi prin peşteri şi văgăuni. La 
dracu! Apusul nu-i cu nimic înaintea Transilvaniei. Dar am văzut destul. 
Dacă scap cu viaţă din nebunia acestui drum, am să mă întorc acasă. Pe 
tinerii aceştia îi înţeleg. Îşi pun viaţa în primejdie pentru neamul lor. Eu mă 
aflu în treabă doar de dragul prieteniei.” 

Îşi curmă gîndurile şi trase aer mult în piept. 

„Drace! socoti el. Parcă stăruie prin pădure un miros de fum. Prea sînt 
eu uns cu toate alifiile ca să rămîn liniştit! Un vulpoi ca mine greu şade în 
cumpănă, chiar în faţa lucrurilor mărunte.” 

Îl trezi pe Cae. 

—Simţi ceva în aer? 

Tînărul se ridică şi făcu vreo cîţiva paşi. Un curent subţire parcă aducea 
cu el miros aspru. 

—Să fie de la oşteni? îl iscodi Grasa. 

—Nu. Ei sînt în faţă. Curentul vine din spatele nostru. Trezeşte-i pe 
ceilalţi! eu plec să dau de rostul mirosului. 

Cu aceasta, se mistui printre copaci, iar Grasa rămase mirat că nu-i 
aude paşii. Cae mergea fără grabă. Fiecare mişcare o chibzuia adînc. La 
astfel de treburi, doar Ducu i-ar fi fost egal. Drumul se lăsa în pantă către 
smîrcuri. Ajunse într-o rarişte. Printre copacii uriaşi din locul acela, fumul 
stăruia mai puternic. Ocoli rariştea şi zări un ochi de apă, iar în stinga, pe o 
mică ridicătură, un foc vesel răspîndea lumină puternică. La marginea apei, 
şapte cai moţăiau în picioare. 

„Curentul de aer adie dinspre baltă, gîndi Cae. Deci nu-i pericol să mă 
simtă caii.” 

În jurul focului, trei bărbaţi discutau domol. Alţi patru şedeau lungiţi 
alături. 

—S-a cam făcut vremea să mergem peste ei, grăi un bărbos uriaş. Cei 
din faţa noastră nu pot fi decît negustori. 

—Nu, nici vorbă, îl întrerupse unul subţirel. Dacă erau negustori, se 
lipeau de grupul oştenilor. Care negustor chibzuit s-ar feri de o astfel de 
pază? Cred mai degrabă că au aceleaşi rosturi ca şi noi. Pun rămăşag că sînt 
iscoade din ceata lui Pinten. Dacă încercăm un atac asupra lor, mare mirare 
să nu ne pomenim cu toată ceata peste noi! 

— Prostii! grăi cel de-al treilea. Pe cine să iscodească cei patru? Pe 
oşteni? Aţi dat în mintea copiilor. Asta e! 

—Poate vor să le fure ceva cai, vorbi din nou subţirelul. 

—Eşti nărod de-a binelea! Oştenii lui Arvinte au pază mare. Iar dacă te 


apropii de cai, aceştia se agită că nu te mai gîndeşti decît la goană. Vă spun 
eu că sînt nişte fugari, care n-au curajul să se apropie de grupul oştenilor. 
Se ţin după ăia, fiindcă singuri nu s-ar descurca prin pădure. Dacă mergem 
acum peste ei, îi luăm din somn ca din oală. 

—Sînt fugari, se amestecă în discuţie unul dintre cei tolăniţi. Altfel, nu s- 
ar fi întors din drum să facă popas departe de oşteni. 

-— Trebuia să-i atacăm atunci, spuse uriaşul. 

Totdeauna ai fost neghiob, ripostă cel tolănit. Dacă se apărau cu 
pistoalele, zgomotul ajungea pînă la tabăra lui Arvinte. Şi am fi avut de lucru 
cu oştenii, care ne-ar fi căutat cîteva zile. Destul cu vorbăria fără rost! [i 
atacăm după miezul nopţii, cînd somnul e greu. Atunci e momentul prielnic. 
Ocolim Rîpa Ursului şi-i luăm din somn cu jungherele. Au cai frumoşi, arme 
bune şi poate ceva aur. Gherman şi loţa vor sta de pază la cai. Ceilalţi cinci 
vom porni spre ei cam peste trei ceasuri. 

Cae îşi reţinu un fluierat de mirare. Părăsi ascunzătoare şi se retrase. 
Mersul său lin părea o adiere. 

Nu era lună, dar cerul parcă se mai luminase. Cinci bărbaţi se strecurau 
printre copaci pe drumul parcurs de Cae cu cîteva ceasuri mai devreme. 

—Trebuie să facem un ocol, murmură subţirelul, altfel, ne simt cai ălora. 

Ceilalţi aprobară. Aveau deprinderea pădurii şi a atacurilor de noapte. 
Şi ştiau bine cît de sensibili se arată caii cînd simt om străin pe aproape. 
Undeva răzbi grohăit puternic şi zarvă mare. 

„Mistreţii, socoti subţirelul. Cred că vulpea le-a furat un purcel. Sau 
chiar ursul. Nici o fiară nu se încumetă să-i atace direct pe mistreți.” 

Se făcu linişte. O pală de vînt scutură crengile de sus ale pădurii şi trecu 
printre ele ca un vaiet. Răcoarea nopţii înfiora caii. Cinci umbre ajunseră la 
marginea tăpşanului. Cîţiva paşi mai încolo, se zărea ceva ce aducea a patru 
mogildeţe întinse una lingă alta. Lotrii nu dădură năvală, ci înaintară 
chibzuiţi. Pripeala putea să le strice planurile. Abia cînd ajunseră foarte 
aproape îşi dădură seama că jos erau patru pelerine făcute sul. Încremeniră 
o clipă. Apoi săriră în lături miraţi, dar era prea tîrziu. Vestitele cuțite ale lui 
Cae şi Chirilă biziiră prin aer şi se înfipseră adînc. Le răspunseră două 
răcnete. Alte două cuțite fulgerară scurt. Părintele Grasa ieşi de după o tufă 
şi-i bară drumul celui de-al cincilea. Lotrul îl simţi la vreme, însă fără folos. 
Grasa fandă lung cu uriaşa lui sabie şi-i străpunse pieptul. Gemetele durară 
puţin, fiindcă Sile dădu ultimele lovituri acolo unde era cazul. 

„Magnific! gîndi Grasa amintindu-şi de iuţeala cu care cei doi 
îşi aruncară cuţitele. Mda! Ar trebui să învăţ şi eu ceva din arta 
lor.” 

—Cred că zgomotul s-a auzit pînă în tabăra oştenilor, spuse 
Chirilă, iar în glasul său se simţi nelinişte. A 

—Nu, prietene, grăi Cae. Sîntem prea departe. In schimb, 
cred că a ajuns la cei doi lotri. 

—Păcat! 

—Nu prea, răspunse tînărul. Ei cred că strigătele de moarte 
au fost ale noastre. Acum aşteaptă liniştiţi întoarcerea soţilor. 


—În cazul acesta, va trebui să mergem peste ei. 

—La asta mă gindeam şi eu, aprobă Cae. 

Îşi adunară cuţitele risipite, le şterseră de hainele celor 
căzuţi şi le aşezară în tecile lor. Apoi porniră la drum cu multă 
fereală. Pădurea dormea tihnită. O pasăre de noapte ţipă scurt 
undeva în apropiere. Îi auziră filfiitul aripilor. Curînd, liniştea 
stărui din nou. Cei doi lotri şedeau lîngă foc. Flăcările se mai 
domoliseră. Pămîntul din jur mirosea a pirjolit. Nu vorbeau între 
ei. Şedeau tăcuţi, cu urechile la pîndă. In spatele lor se ridicară 
două umbre, iar cuţitele porniră în acelaşi timp. 

* 


Soarele molcom zvîntase pămîntul. larba proaspătă, nu prea 
mare, dar de un verde strălucitor, plesnea de sănătate trufaşă. 
Cerul înalt şi limpede, cu puţini nori alburii ca o spuzeală spre 
apus, prevestea o zi frumoasă. Douăzeci şi doi de călăreţi săltau 
în şei la trap uşor prin cîmpia Bugeacului. Mergeau în grup 
strîns, aşa cum îi sfătuise căpitanul Arvinte. Pilcuri de lotri 
mişunau adesea prin acele părţi şi nu se sfiau să-i atace chiar pe 
oştenii răzleţiţi de convoaie. Caii lor erau sprinteni, veşnic 
odihniţi. Bălţile cu stufăriş mult, ce se iveau ici-colo, ofereau 
lotrilor ascunzători trainice. Puţini s-ar fi încumetat să-i 
urmărească prin bălțile înşelătoare. 

Călătorii opriră la vremea prînzului într-o margine de pădure. 
Sacowicz, vechi oştean, controlă felul în care erau hrăniţi caii şi 
porunci să se împartă merindea pentru oameni. Altîn, nepotul 
hanului, se retrase cu oamenii săi la o parte şi mînca giînditor. 
Era înalt şi bine legat. Faţa uşor smolită, avea trăsături aspre, 
dar nu lipsite de frumuseţe. Buza de jos uşor răsfrintă şi barba 
pătrată arătau o fire voluntară. Nici un dram de osînză nu 
stăruia pe trupul său, iar muşchii se ghiceau puternici sub 
învelişul hainelor. Mînca fără grabă, cu o anumită cumpătare, ce 
nu ar fi scăpat unui ochi atent. În schimb, soţii lui înfulecau 
lacomi fără griji. 

După ce sfirşi ceasul de odihnă, Sacowicz dădu semnal de 
plecare. Ocoluri mari în jurul smîrcurilor dese îi făceau să 
zăbovească mai mult decit s-ar fi gîndit. 

„Va trebui să înnoptăm în cîmpie, socoti spătarul, plin de 
nemulţumire. Am mai trecut pe aici la vreme de vară. Atunci, 
drumul mi s-a părut altfel. Acum regret că nu am luat ceva 
oşteni de la Arvinte. Ei cunosc locurile astea mai bine decit noi.” 


Către seară, cînd vizibilitatea scăzu simţitor, patru călăreţi 
apărură ceva mai aproape de grupul lui Sacowicz. 

—Cred că noaptea îi va prinde pe drum, îşi dădu cu părerea 
Sile Adormitu. N-am mers cine ştie ce. D-aia cred că Botna îşi 
face cotul spre răsărit, undeva departe în faţa noastră. 

„Dacă vor pune tabără de noapte în cîmpie, va fi pe voia 
mea, chibzui Cae. Aici i-am putea ataca mai uşor. Dincolo de 
Nistru s-ar putea să se însoţească fie cu alţi tătari ce bat 
drumurile cu caii lor iuți, fie cu ceva oşteni din Chițcani sau 
Slobozia. Păcat că nu le ştim poruncile primite la laşi.” 

Noaptea se lăsă repede. Aerul devenise mai rece, mai aspru. 
Mergeau încet. Urmele celor din faţă nu se mai vedeau. Cae 
sărea adesea din şa, încercînd să le afle. Tresăriră. Departe de 
ei răsări lumina unui foc. 

—Siînt nechibzuiţi de-a binelea, grăi Chirilă. 

—Ce te face să crezi asta, domnule? întrebă Grasa. 

—Faptul că lumina focului îi poate da de gol. Orice om 
obişnuit cu cîmpia ştie că un foc se zăreşte departe. 

—De gol către cine? Ei n-au aflat că sînt urmăriţi. Nici nu le 
trece prin minte asemenea lucru. 

—Adevărat! Dar cred că Arvinte l-a prevenit pe Sacowicz în 
privinţa lotrilor. Ceea ce fac oştenii acolo aduce a nechibzuinţă. 

—S-ar putea să fie focul unor lotri. Sacowicz o fi acum 
undeva departe. 

—Nu-i foc de lotri, interveni Cae. Ei ar fi observat convoiul 
oştenilor şi s-ar fi ferit a le atrage atenţia. Mă miră totuşi Altîn. 
Un războinic tătar ştie ce primejdie înseamnă lumina unui foc. 
Poate că Altîn nu se amestecă în treburile spătarului, iar acesta 
se simte prea puternic. El nu-şi poate închipui că sînt cete de 
lotri ce numără peste patruzeci de oameni. 

Îşi domoliră caii şi făcură popas. În stînga lor creştea ceva 
păpuriş înalt, bine uscat. Apa de la tulpinile lui se evaporase. 
Pămiîntul, crăpat din lipsă de umezeală, părea construit cu dale 
imense. 

—Domnilor, grăi Cae, locul acesta e cum nu se poate mai 
nimerit. Vom priponi caii aici. lar după cum socot, ei n-au nevoie 
de pază. Luaţi cuţitele şi săbiile fără teci! Mă veţi însoţi pînă la 
jumătatea distanţei dintre noi şi focul de colo. 

Cei patru bărbaţi lăsară întregul bagaj în adăpostul 
vremelnic. Porniră tăcuţi. Mergeau repede, fără a lua seama la 


zgomotul mărunt al paşilor. Pe măsură ce înaintau, focul se 
vedea mai lămurit. Zăriră oameni în jurul lui. Întunericul stăruia 
des. Pe deasupra cîmpiei pornise o adiere molcomă ca un 
suspin. Se opriră şi rămaseră multă vreme nemişcaţi. Focul 
scăzuse, dar ei ştiau că trebuie să mai aştepte două-trei ceasuri. 
Timpul trecea greu. Flăcările dispăreau treptat. Apoi nu se mai 
văzu nimic. Tirziu, Cae îi întinse sabia lui Sile şi murmură: 

—Acum e vremea să plec. Pînă la cei din faţa noastră nu cred 
să fie mai mult de trei sute de paşi. De va fi să mă rătăcesc la 
întoarcere, voi scoate un țipăt de bufniţă. Să-mi răspunzi, 
prietene Chirilă! 

Întunericul îl învălui repede. Chirilă, Grasa şi Sile încercară 
să-i audă paşii, dar tot ce putură prinde fu şuieratul vîntului, 
care se înteţise. În spatele lor, stuful gemea aspru. 

Trecuse un ceas, ori poate numai o jumătate, cînd cei trei se 
pomeniră cu Indru alături. Grasa nu-şi putu reţine un murmur de 
admiraţie. Oricine s-ar fi rătăcit pe asemenea întuneric. 

—Avem noroc, spuse Cae. De fapt, prevăzusem acest lucru. 
Tătarii nu dorm dimpreună cu polonii. Ei n-au făcut niciodată 
popas de noapte în aceeaşi tabără cu creştinii. Altîn a ales un 
loc printre nişte sălcii, cam la cincizeci-şaizeci de paşi alături de 
poloni. Tătarii au lăsat un singur om de strajă, iar polonii doi. 
Tabăra e aşezată foarte aproape de cotul rîului Botna. Doar la o 
aruncătură de băț. Dacă s-a nimerit să vedem focul, aceasta e 
numai datorită faptului că sălciile încă n-au frunze. 

—Şi ce-ai hotărît? întrebă Chirilă. 

—Pornim îndată, răspunse Cae. Străjile s-au schimbat cînd 
eram eu acolo. Inseamnă că noaptea a sărit peste hotarul ei de 
mijloc. Întîi îl atacăm pe Altîn. Am dibăcit locul unde doarme. Mi- 
a fost destul de greu. Tătarii au somnul uşor şi auzul ascuţit. 
Ştiam însă că cei de rang mare nu se odihnesc dimpreună cu 
ceilalţi, ci totdeauna în mijloc, sau într-o parte. Altîn şi-a găsit 
culcuş lîngă trunchiul unei sălcii. 

—Cum naiba l-ai recunoscut pe întuneric, domnule? se 
minună Grasa. 

—Nu prea greu, zimbi Cae. După cum aţi observat cu toţii la 
laşi, Altîn poartă un turban alb foarte frumos. Ceilalţi tătari - 
căciuli din blană de miel. Dar să ne întoarcem la ceea ce avem 
de făcut. Vom merge grupaţi pînă la malul Botnei. Vintul 
puternic acoperă orice zgomot. Cerul cred că se va lumina 


curînd. Norii au început să curgă spre apus. Deci, va trebui să ne 
grăbim. 

Vorbiră multă vreme în şoaptă. Cae le arătă planul său cu 
toate amănuntele. El ştia că cea mai mică greşeală le poate 
aduce pierzania. Ceilalţi îl ascultau uimiţi. Exista poate un dram 
de nebunie în ceea ce spunea el, dar nu aveau de ales. Un 
asemenea prilej bun s-ar fi ivit destul de greu dincolo de Nistru. 

O jumătate de ceas mai tirziu, patru umbre se mistuiau 
printre sălciile din lungul Botnei, ca nişte păreri. Cae mergea în 
faţă. Uneori, rămîneau nemişcaţi. Apoi porneau iar, fără nimic 
pripit în gesturile lor. Sus, crengile sălciilor lipsite de frunze 
gemeau sub puterea vîntului, ca bătrînii sub povara anilor mulţi. 
Dinspre apele Botnei se strecura la rasul pămîntului o spuză de 
piclă, a cărei umezeală stăruia puternic. Aşa cum prevăzuse 
tînărul cavaler, norii cădeau către apus, iar cerul ceva mai 
limpede aduse puţină lumină. 

La un semn al lui Cae, Grasa şi Sile rămaseră lipiţi de 
trunchiul scorburos al unei sălcii. Se aflau la ciţiva paşi de 
tabăra tătarilor. Straja acestora moţăia ceva mai încolo, învelit 
într-un cojoc mare. Indru şi Chirilă făcură ultimii paşi. Erau lîngă 
tinăra căpetenie a tătarilor. Altîn se trezi din somn. O mînă 
aspră îi astupase gura, iar un vîrf de cuţit îşi dovedea prezenţa 
printr-o apăsare uşoară şi rece pe gitul său. Muşchii tătarului se 
încordară o clipă, gata de luptă. 

—Stai cuminte, Altîn! îi şopti Cae la ureche. 

Recunoscînd graiul valah, pe care-l ştia bine, căpetenia 
întrebă tot în şoaptă: 

—Cine sînteţi? 

—Numele meu e Cae Indru. 

—O! exclamă acesta surprins. Şi ce doriţi? Dacă nu m-aţi 
lovit în somn, înseamnă că nu aveţi gînduri împotriva mea. 

—Aşa este! murmură Indru. Cu voi nu avem nimic, ci numai 
cu polonii. 

În vreme ce purtau astfel de discuţie, Altîn se lăsă legat, iar 
mîinile lui Chirilă umblau iute şi cu multă pricepere. 

—Cheamă straja! îi porunci Cae. Dar nu vorbi tare, dacă ţi-e 
dragă viaţa! Spune-i să-i scoale pe ceilalţi şi să rămînă cu toţii 
liniştiţi. Nimic rău nu se va întîmpla cu voi. 

Auzind chemarea lui Altîn, omul veni repede. Cînd ajunse 
doar la cîţiva paşi, scoase o exclamaţie de mirare. In aceeaşi 


clipă, cuțitul apăsă ceva mai puternic gitul căpeteniei. Era un 
moment greu. Dacă straja scăpa un țipăt de alarmă, şansele lor 
de a rămîne în viaţă ar fi scăzut simţitor. 

Altîn îi porunci tătarului să scoale oamenii fără zgomot. Însă 
buimac de cele ce se întimplau, acesta făcu aşa cum i se 
poruncise, iar după citeva minute, cei zece şedeau turceşte în 
faţa căpeteniei. Sile Adormitu îl schimbă pe Cae. 

—Altîn, şopti tînărul, domnul acesta nu ştie de glumă. Dacă 
unul dintre oamenii tăi scoate un țipăt sau încearcă să se ridice, 
vei muri în aceeaşi clipă. 

Tătarul înţelegea bine primejdia în care picase. Dar mai ales, 
auzise lucruri mari despre tînărul de lîngă el. Numele lui Cae 
Indru era mai cunoscut la tătari decit cel al sultanului turcilor. 
Mari iubitori de a înflori lucrurile, aceştia creaseră adevărate 
legende pe seama lui Indru şi a prietenilor săi. 

Altîn le vorbi cîteva clipe oamenilor, pomenind numele 
cavalerului şi ceva despre iataganele lui zburătoare. Tătarii 
scoaseră uşoare exclamaţii de mirare şi-l aprobară. 

Cae, Chirilă şi Grasa dispărură printre sălcii. Lumina nopţii 
creştea repede. Apele Botnei cîntau molcom, frecîndu-se de 
maluri. Ziua, cîntecul apelor pare vioi. Dar noaptea, el are ceva 
aparte, ca un tînguit molcom. Cele două străji ale polonilor 
şedeau pe o buturugă şi discutau domol. Caii se odihneau în 
stînga, iar oştenii - la cel mult zece paşi. Două umbre se ridicară 
în spatele străjilor. Două cuțite fulgerară scurt. Cae şi Chirilă 
cunoşteau bine felul acela de a lovi. Nişte nepricepuţi s-ar fi 
mulţumit numai cu lovitura, fără să bâănuiască răcnetele de 
moarte sau zbaterea corpului. Dar Cae şi Chirilă astupară gurile 
celor doi în aceeaşi clipă şi se lăsară peste ei. În jurul lor, doar 
zgomotul vîntului stăruia cu putere. 

„Au mai rămas nouă”, gîndi Cae. 

După cîteva momente de aşteptare, Indru, Chirilă şi Grasa 
porniră către cei care dormeau. Cuţitele străluceau în mîinile lor. 
Alături, caii simţiră miros de sînge şi se vinzoleau aspru. Trei 
umbre se aplecară în acelaşi timp. Trei gemete mari 
cutremurară cîmpia. O clipă mai tirziu, cei şase poloni săriră în 
picioare, gata de luptă. Erau oşteni vechi, căliţi în încăierări. 
Două cuțite fulgerară prin aer asemenea trăsnetului. 

„Au mai rămas patru, socoti Cae. Acum, sînt ai noştri.” 

Işi trecu sabia în mîna dreaptă şi pară la timp o străpungere 


din faţă. Adversarul scăpă o înjurătură, dar nu mai avu timp de 
un nou atac, fiindcă se prăbuşi, cu o rană adincă la git. 
Părintelui Grasa îi picase la îndemînă spătarul Sacowicz. Chirilă 
se descurca bine cu un zdrahon, iar Cae lucra chibzuit, 
apărîndu-se de loviturile unui tînăr ager în mişcări ca Ducu cel 
lute în zilele lui bune. 

—Ah, mon Dieu, ce plăcere! spuse Grasa, adînc satisfăcut. 
Lucrezi frumos, domnule. De multă vreme n-am întîlnit un 
adversar atit de bun şi o sabie atit de viguroasă. 

—Ai să-i simţi îndată ascuţimea, ticălosule! scrişni Sacowicz. 

—Pe sfinta Cecilia! se burzului Grasa. Te previn că sabia 
domniei-tale s-a încrucişat cu aceea a unui marchiz. In faţa 
rangului nostru ar trebui să ai respectul cuvenit. Mă înjuri? Fie! 
Ah, nu! Nu, domnule! Furia te face să te îndepărtezi de arta 
scrimei. Poftim! Începuseşi frumos şi credeam că vom face o 
partidă straşnică. lată că te-ai dezechilibrat. Cine n-ar profita de 
o astfel de clipă? Am fost profesor de scrimă şi mă pricep. Acum 
e o simplă joacă să-mi strecor sabia sub garda domniei-tale, 
care e mult prea sus. 

Tăcu, plin de nemulţumire. Sacowicz căzuse şi nu mai dădea 
semne că s-ar putea ridica. ă 

—Fir-ar să fie! bombăni Grasa minios. Incepusem atît de 
bine... 

Adversarul lui Chirilă picase străpuns după citeva asalturi. 
Doar Cae şi sprintenul cavaler din faţa sa mai continuau lupta. 

—Ai învăţat la şcoală bună, domnule, spuse Indru admirativ. 

—Ce folos? răspunse tînărul polon cu amărăciune. lată că 
sînt rănit în umăr de sabia unui lotru. 

—Greşeşti, cavalere! Numele meu e Cae Indru, iar domnii 
aceştia sînt Chirilă Zece Cuţite şi părintele Grasa. 

—Ah, atunci n-am nici o şansă... Ştiu că sînteţi un mare 
spadasin, dar şi un ucigaş de rînd. Haina de cavaler nu vi se 
cuvine, de vreme ce cuţitele voastre au lovit în cei ce dormeau. 

—Nu aveam de ales, domnule, ripostă Cae. Sîntem patru 
împotriva a douăzeci şi doi. Pentru binele neamului nostru, am 
hotărit ca nimeni să nu scape cu viaţă din această solie. 

—Dar n-aţi ales lupta cavalerească decit în final. Nu acesta e 
drumul unui cavaler, domnule Indru. 

—Aş putea să vă spun acelaşi lucru. Voi sînteţi ucigaşi de 
rînd. Solia voastră urmărea să-i aducă pe tătari peste [ara 


Românească. Ar fi murit mii de oameni nevinovaţi. Cum ai fi 
procedat, domnule, dacă noi am fi mers la tătari să-i aducem 
peste ţara voastră? ` 

Tînărul tăcu şi pară la timp o laterală. In vorbele lui Indru era 
multă dreptate. Apoi grăi: 

—Domnule, eu sînt oştean şi mă supun unui ordin. 

—Adevărat! Dar oşteanul nu-i un obiect, ci o minte care 
gîndeşte. Ce căutaţi voi aici unde sînt pămînturi româneşti? 
Acum e rîndul nostru să-i aducem pe tătari împotriva voastră şi 
nu văd cine ne-ar învinui. Există la noi un proverb frumos: „Cine 
sapă groapa altuia...” 

—ÎI cunosc, strigă polonul. Şi îmi dau seama că nu voi rămîne 
în viaţă, fiindcă am început să pricep jocul vostru. Ucide-mă, 
domnule! Adineauri mi-ai doborit cel mai bun prieten. Dacă 
rămîn viu, te voi căuta pretutindeni, în scop de răzbunare. Ah, 
iată că sînt rănit din nou! 

—Nu, n-am să te ucid. Peste cîţiva ani vei fi un mare 
spadasin, şi te rog să mă crezi că am ochi pentru asta. Vei fi 
poate cel mai bun spadasin al Poloniei, iar tinereţii domniei-tale i 
se poate ierta o greşeală. În viitor, să te baţi, domnule, pentru 
neamul vostru! Atunci vei fi mare şi ca om. 

Zicînd acestea, îi smulse sabia din mînă cu o laterală 
puternică. Tînărul cavaler rămase în picioare, descumpănit. 
Sîngele răzbise din umăr prin frumoasa tunică cenuşie. 

—Nu-i ruşine să fii învins de marele Cae Indru, spuse după o 
vreme abătut. Numele meu este Tadeus Sapieha. 

Cei trei prieteni se priviră tăcuţi. Oboseala îi cuprindea lin pe 
la încheieturi. Se scuturară de moleşeala trecătoare şi cătară în 
bagajul lui Sacowicz un anumit lucru. Cîteva minute mai tîrziu, 
porniră spre tătari, dimpreună cu Tadeus. 

—Sile, dezleagă-l pe Altîn! porunci Cae. 

Adormitu îi tăie legăturile într-o clipă, iar căpetenia se ridică 
fără să spună o vorbă. ÎI privi pe Indru cu uimire neascunsă, ca 
în faţa unei minuni. Fiindcă minune era ceea se întîmplase la 
marginea Botnei. Prezenţa lui Tadeus îi dovedea că tabăra 
polonă căzuse. 

„Alah e mare! gîndi el. Tot ce am auzit măreț despre aceşti 
ghiauri păleşte în faţa isprăvilor de adineauri. Dacă aş avea 
astfel de prieteni, multe s-ar putea face pentru neamul nostru. 
Sau, poate greşesc. Poate că şi noi avem astfel de oameni, însă 


n-am ştiut să-i vedem.” 

—Altîn, grăi Cae, porunceşte vitejilor tăi să îngroape morţii! 
Malul Botnei e nisipos. Deci, se poate lucra doar cu miinile. 
Armele, caii şi toate sculele polonilor trec în stăpînirea voastră. 
lar noi amîndoi avem o vorbă. 

Se depărtară împreună printre sălcii. Ajunseră într-un loc 
frumos, deasupra apelor rîului. Vîntul nu contenise o clipă, astfel 
că norii alungaţi de tăria lui dezveliseră cerul curat ca bobul de 
rouă în zori. 

—Mi-e sufletul greu, murmură Cae. Am ucis oameni care nu 
aveau putinţă de apărare. Dar nu am avut de ales, fiindcă nu 
viaţa mea era în primejdie, ci existenţa neamului românesc. lar 
în astfel de situaţii, mila nu are ce căuta în sufletul nostru. 

Tătarul îl ascultă îngîndurat. 

—Te cunosc din auzite, Altîn, continuă tînărul. Ştiu că eşti un 
războinic viteaz şi mai ales una dintre marile minţi luminate ale 
poporului nogai. Ţi-ai desăvirşit cunoaşterea vieţii la şcolile din 
Apus. Puţini tătari au avut un astfel de prilej. Nici chiar hanul nu 
se poate mîndri cu asemenea lucru. Sînteţi un popor mare şi 
harnic la războaie. Însă nu veţi dăinui ca neam. Voi nu v-aţi 
legat de rodul pămîntului şi de aşezări trainice, ca alte popoare. 
Trăiţi din jaf. Cu toate că sînteţi puternici, turcii vă poruncesc, 
iar megieşii vă plătesc unele călcări fără rost. Cei mai buni fii ai 
voştri mor în războaie nedorite de nimeni. Aşezările voastre cad 
spre risipă. Noi lucrăm pămîntul şi ne bucurăm de roadele lui. O 
facem de mii de ani, şi iată că dăinuim aici ca o insulă latină în 
răsăritul Europei. 

Altîn tresări uimit. Ce-i spunea cavalerul acesta erau tocmai 
gîndurile sale cele mai tainice. Cae ştia că loveşte fără greşeală 
spre inima tătarului. El intuise că un om cult, care văzuse atitea 
popoare şi aşezări minunate în apus, are puterea să privească în 
viitor. 

Tăcură multă vreme, fiecare cu gindurile lui. Zorile erau încă 
departe, iar ei mai aveau multe de discutat. Cerul împodobit cu 
stele părea mai prietenos decit în faptul serii, chiar dacă răceala 
dinspre ziuă cuprinsese cîmpia ca un fior. 

—Îmi lipseşte puterea, oftă Altîn. 

—ĵți lipseşte azi, însă miine poţi lupta pentru dobiîndirea ei. 

—Greu. 

—Tot ce se capătă greu are trăinicie. Numai lucrurile fără 


valoare se obţin uşor. Ţi-aş putea oferi prietenia noastră. Poate 
că nu-i mult, dar nici puţin. Am la mine darurile purtate de 
Sacowicz către hanul vostru. Ele vor ajunge acolo. 

—Nu înţeleg, tresări Altîn. Oare faci jocul lui leremia Movilă, 
Sigismund şi Taranowski? Atunci, pentru ce toată munca? 

—Nici vorbă, zimbi Cae. Numai că rostul soliei se va schimba. 
Sculele acestea, a căror valoare trece de douăzeci de mii de 
ducați, vor fi preţul plătit de noi pentru intrarea voastră cu oşti 
în Polonia, cam pe la sfîrşitul lunii viitoare. Pricepi? 

—Allah e mare, iar voi înţelepţi! murmură tătarul. lată că nu 
v-aţi mulţumit a distruge solia aceasta, ci loviți cu multă 
judecată. Frumoasă răzbunare! 

—Nu răzbunare, Altîn. La sfîrşitul lunii viitoare, oştile noastre 
se vor mişca spre Moldova. Polonii vor fi prea ocupați a vă face 
faţă, astfel că vom avea linişte din partea lor. Te miri poate că 
am atita încredere a-ţi dezvălui asemenea secrete. După ce vom 
uni Moldova, cu restul ţării, se pare că vom deveni vecinii voştri 
cei mai apropiaţi dinspre apus. Deci, prilej să te sprijinim în 
gîndurile tale. Sînt sigur că te-ai gindit să-i dai alt rost poporului 
tătar. 

—Adevărat ! recunoscu Altîn cu aceeaşi sinceritate ce o 
ghicise la celălalt. M-am gîndit adesea, dar hanul e puternic şi 
nu vede altă viaţă mai bună. El ştie doar ce a apucat de la 
înaintaşi. Aş vrea ca tătarii să se lege de păminturi şi să-şi 
dureze aşezări trainice. Să înflorim unele meşteşuguri, iar ziua 
de miine să o asigurăm din agoniseala noastră, nu din jafuri. 
Însă totul e vis. 

—iÎntre vis şi realizare, puntea o face voinţa omului şi truda 
sa. La sfîrşitul lui aprilie te voi sprijini cu zece mii de ducați. 
Sîntem săraci şi nu putem mai mult. 

—Da, am nevoie de aur. Cu ajutorul său, aş putea încropi o 
mică oaste. Ce doreşti în schimbul prieteniei şi ducaţilor? Fiindcă 
cine oferă, totdeauna aşteaptă ceva. 

—Aşa este! rise Cae. Ne vom continua drumul împreună. 
Solia voastră va ajunge la marele han ca din partea principelui 
Mihai, care-i va plăti încă pe cît îi ducem acum, dacă îşi porneşte 
hoardele peste Ţara polonilor. ie nu-ţi cer numai tăcerea 
pentru ce s-a întîmplat, ci să-i spui hanului că leremia Movilă s-a 
unit cu principele Mihai şi îi sînt vecini prietenoşi. Insă polonii, 
prin Sigismund şi Taranowski, vorbesc rău despre tătari şi vor 


căuta să-i calce cu puterea oştilor, înainte de sfîrşitul primăverii. 
Şi încă nu-i totul. Te vei întoarce la laşi. Îl vei anunţa pe leremia 
Movilă că hanul pregăteşte atacul asupra Ţării Româneşti, dar i- 
a oprit zălog pe solii polonilor, pînă cînd îşi va căpăta restul de 
aur. Gîndeşte-te bine, Altîn! Nu-mi răspunde grabnic. Eşti un 
tînăr înţelept. Socot că visurile tale în privinţa tătarilor se 
apropie de alte noastre. Eu îţi ofer sprijin mărunt, dar sigur. Cine 
oferă mai mult decit se cuvine, sau decît poate, totdeauna dă 
puţin sau nimic. 

—Te cred, cavalere, murmură Altîn, însufleţit dintr-o dată. Şi 
mă bucur că voi avea în voi nişte vecini de nădejde. Am simţit 
că-mi vorbeşti deschis. Numai soarta v-a scos în calea mea. 
Acum încep să sper. Ştiu cît valoraţi, iar adineauri, planul 
domniei-tale m-a uimit. Puţine minţi dintre cele mai mari ar fi 
putut întoarce lovitura pregătită la laşi. Dă-mi mîna, odată cu 
prietenia ta! 

Discutară multă vreme, dornici să se cunoască mai bine. Și 
pe măsură ce gindurile se dezvăluiau fără ocol creştea 
încrederea între ei. Cînd zorile mijiră, cenușii la început, faţa lui 
Altîn, strălucea ca arama bătută proaspăt. 

—Cine sînt oamenii care te însoțesc? se interesă Cae. 

—Prieteni buni, cavalere. Din gura lor, nimeni nu va afla ce s- 
a întîmplat aici în cîmpie. Mă miră totuşi că mi-ai arătat 
încredere chiar de la început. 

—M-am gindit mult la asta, rise Cae. Am aflat cite ceva 
despre domnia-ta şi despre firea pe care o ai. 

—Da, da, vezi departe, zimbi Altîn. 

Se ridicară şi porniră spre tabără umăr lîngă umăr. Sile şi 
Grasa aduseseră caii ceva mai devreme. Acum dormeau. La 
cîţiva paşi de ei, Chirilă veghea cu vestitele lui cuțite la 
îndemiînă. Soarele se ridica din stufăriş cu zimbetul rece al 
zorilor. Pe malul apusean al Botnei, nimic nu arăta să fi fost vreo 
luptă. 

Ridicară tabăra cînd soarele săltase de vreo trei sulițe. Vîntul 
se juca în coamele cailor parcă mai blind, parcă mai călduţ. 


Capitolul 7 


^An cea de-a cincisprezecea zi, convoiul domniţei Florica ajunse aproape de 

ţinta călătoriei. Numărul însoţitorilor săi crescuse înainte de a părăsi 

graniţa Transilvaniei. Din porunca principelui Mihai, douăzeci de oşteni, 
şaisprezece dansatori şi opt cîntăreţi se uniseră cu ceilalţi, aproape de 
cetatea Lipovei. Cîteva zile cu ploi mărunte le îngreuiaseră drumul prin 
mănoasa pustă a Ungariei Superioare. Apoi, timpul devenise frumos. Cele 
trei fete priveau pline de încîntare mîndrul peisaj din apropierea oraşului de 
Aur. Departe pe culmile munţilor mai stăruiau petice de zăpadă. Prin văi, 
localnicii ieşiseră la arat. În urma plugurilor, aburii nu se ridicau în fuioare 
subţiri, ci se tîrau la rasul pămîntului, mîngiind şi sărutînd brazdele. Pîraiele 
umflate ţipau ca pruncii la joacă, iar vegetaţia de pe maluri, înfrunzită 
timpuriu, îşi da ifose ca la început de vară. La trecerea convoiului, oamenii 
făceau semne prieteneşti. Fetele se grăbeau să răspundă. 

„Ţară frumoasă cu oameni primitori şi harnici, gîndi domniţa Florica. 
Liniştea de aici parcă-i mai multă decît prin alte părţi. O lume de basm, de 
linişte şi poate de fericire. Am privit de-a lungul drumului case, biserici şi 
castele. Unele sînt vechi cît veacurile. Feriţi de năvălitori şi războaie multe, 
oamenii îşi păstrează temeinic sfintele urme ale trecutului. La noi, puţine 
lucruri rămîn. Noi n-am avut ani fără războaie. Adesea, ne-am pus foc 
satelor, pentru a face pustiu dinaintea duşmanului. Îmi plac lucrurile vechi 
fiindcă au în ele ceva tainic. Ceva din sufletele celor ce le-au făurit. Am scris 
o poezie despre un urcior. L-am găsit în pămîntul moşiei de lîngă Piteşti. L- 
am curăţat şi m-am gîndit multă vreme la el. Poate că are o sută de ani, sau 
două, ori poate chiar mai mult. Pe o parte are desenat un flăcău cu arcul pe 
umăr. Pe cealaltă - un zimbru. Cine o fi frămîntat oare lutul urciorului? Dar 
mai bine să-mi amintesc poezia. 


În forma vasului de lut 

Atîtea gînduri vechi au încăput 
Atîtea mîngiieri şi lacrimi şi sudoare 
Atîtea zîmbete sau glasuri trecătoare 
Atitea vrăji şi urme de descînt 
Cuprinse toate-n bulgări de pămînt. 
De-ţi pleci auzul la urciorul vechi 
Nimic n-o să-ţi răsune în urechi. 

N-o să-ţi grăiască pojghiţa de lut 
Nici măcar gîndul cel de la-nceput. 
Apleacă-ţi sufletul peste urcior 

Şi pipăie-l cu degetul uşor! 

Urciorul o să-şi rupă vraja veche 

Şi o să-ţi spună tainic la ureche 
Poveşti cu vechi flăcăi şi duse fete. 


Poate că or fi şi greşeli. Dacă ar auzi-o, dascălii mei ar zîmbi. Dar ce ştiu 
ei ce gînduri zburătăcesc prin mintea unei fete?” 


Caravană şi Tufănel plecaseră de două zile înaintea convoiului, pentru a 
anunţa sosirea domniţei la palatul Hradčany. Către prînz, drumeţii văzură în 
depărtare casele oraşului Praga, iar mai aproape - un pîlc de călăreţi. 

„Cred că sînt vreo trei-patru sute”, socoti Ducu. 

Tînărul nu se înşelase. Curînd, patru sute de cavaleri se 
desfăcură pe marginile drumului. Dintre ei ieşi un călăreț înalt, 
cu faţa prelungă, stafidită ca un pergament, cu pălărie neagră 
de postav şi cu straie de aceeaşi culoare, bine strînse pe corp. 
Calul său alb călca nervos şi se îndemna greu la mers obişnuit. 
Omul era împăratul Rudolf al doilea. Alături de el călăreau 
arhiducele Matthias, Costache Caravană şi Tufănel. 

Trăsura domniţei intră în frumosul cordon al cavalerilor, apoi 
se opri. Împăratul descălecă parcă mai sprinten decit îl arăta 
vîrsta. Ajunse lîngă trăsură. Fetele îl priviră sfioase. Il salutară cu 
multă graţie, chiar dacă hainele lor băieţeşti nu se arătau 
tocmai potrivite. 

—Vizita voastră, prinţesă, e o cinste pentru curtea imperială 
din Praga, spuse Rudolf, galant, în nemţeşte. 

—Şi pentru noi, şi pentru neamul nostru, răspunse domniţa. 

Împăratul îi oferi braţul şi făcură cîţiva paşi împreună. 

„Pe sfinta Cecilia! socoti el, e mai frumoasă decit o arată 
pînza lui Petre Armeanul! lar tinerele însoţitoare vor face multe 
victime la Praga. Sper că arăt destul de bine. Ţinuta în negru mă 
avantajează şi îmi dă un aer distins, tocmai prin lipsa bijuteriilor. 
Bine că-i domnul Tufănel aici! Am să-i arăt acestei copile ceva 
din priceperea noastră în lupta cu bita. Adică nu. Să-l ia naiba pe 
domnul Tufănel! E prea mare în soiul acesta de luptă şi m-ar 
lăsa în umbră. Anul trecut m-a şi atins de vreo două ori, chiar 
dacă nu se cădea să o facă. Aş fi putut să-l decorez dacă-mi lăsa 
întîietate. Miine o să găsesc unul mai puţin priceput.” 

—Aţi călătorit bine? se interesă grijuliu. 

— Destul de bine, măria-ta. 

—Domnul Costache Caravană îmi spunea că aţi avut unele 
neplăceri într-un han de lîngă Bratislava. 

—Nu cine ştie ce, zimbi domniţa Florica. Un cavaler trecător 
ca şi noi prin acele frumoase locuri ne-a adresat citeva 
necuviinţe. Apoi, între slujitorii lui şi oştenii noştri s-a iscat o 
mică încăierare. Totul a durat destul de puţin. Cînd am părăsit 
hanul, cavalerul cu pricina primea îngrijiri. Sabia domnului Ducu 
îi făcuse o spărtură în umăr. Am privit lupta prin fereastră şi mi- 


a fost teamă pentru viaţa comandantului nostru. Cavalerul acela 
mînuia sabia ca un turbat. 

—Domnul Ducu se află în suita voastră? se lumină Rudolf. 
lată că nu l-am văzut. 

—E comandantul convoiului. 

—Ah, ah, exclamă el rizînd. Cavalerul a picat pe miini bune. 
lar dacă a scăpat numai cu o împunsătură slabă, înseamnă că 
domnul Ducu a fost generos. 

—Il cunoaşteţi? 

—Am avut această plăcere. Anul trecut, la palatul Hradčany, 
ne-a dat cîteva lecţii de scrimă. Dar e vremea să ne întoarcem. 
Voi călări alături de trăsura voastră, încheie galant. 

—Dacă aş fi avut un cal, mi-ar fi plăcut altfel, îndrăzni tînăra. 

— Ştiţi să vă ţineţi în şa? 

—De la vîrsta de cinci ani. 

Impăratul se întoarse înviorat de plăcuta veste şi spuse 
cîteva cuvinte. Patru sute de tineri descălecară în aceeaşi clipă, 
smulgîndu-i un zîmbet. Aleseră un cal sprinten, iar norocosul 
cavaler luă loc în trăsură între lrina şi Dana. Strălucitorul alai se 
puse în mişcare. Mai morocănos ca oricind şi poate ceva mai 
aprins la faţă, Ducu încercă să fie curtenitor cu mîndrii cavaleri 
şi îşi îndemnă calul undeva cît mai spre coada convoiului. În ziua 
aceea, domniţa Florica nu-i adresase măcar o privire. 

* 

În marea sală de bal a palatului Hradčany, luminile 
înfrumuseţau  înzecit podoabele, chipurile şi minunatele 
veşminte ale oaspeților. Se aflau acolo cele mai de seamă 
personalităţi ale celor două curți imperiale din Viena şi Praga. lar 
alături de acestea, germani înalţi, blonzi, inteligenţi şi sobri. 
Engleji cu feţele simpatice, lungi de un cot şi ochii aplecaţi spre 
ironie. Franţuji sprinteni la vorbă şi plini de duh. Spanioli 
oacheşi, frumoşi şi buni de gură. Italieni fermecători, cu voce 
mare, gata să rîdă din te-miri-ce. Unguri bine făcuţi, cu privirile 
îndrăzneţe, focoase. Cehi spătoşi, mucaliţi, cu ochii veseli. Înalţi 
monahi, trimişi ai Sfîntului Scaun. Mari prelați ai Mănăstirii 
Strahov din Praga. Slovaci sprinteni la glume ca argintul-viu. 
Femei brune sau bălaie, tinere sau trecute, agere sau sfioase. 
Dar sarea şi piperul o aduceau în acea seară trimişii valahilor, 
despre care se dusese vestea în toată Praga. Era acolo în sala 
de bal o lume pestriță ce se foia prin faţa tronului cu smeritele 


plecăciuni şi chibzuite vorbe, însă dincolo de tron, feţele îşi 
recăpătau strălucirea, trufia, veselia sau buna dispoziţie. 

— Prinţesa valahă Florica Pătraşcu! anunţă major domul. 

Discuţiile se întrerupseră. Sute de priviri se îndreptară spre 
tînăra de la Dunărea de Jos. Înaltă, sprintenă la mers şi plină de 
graţie în mişcări, păşi prin culoarul viu, conştientă că fiecare 
gest îi va fi cîntărit de rafinaţii curteni... Purta o rochie de 
mătase înflorată, cu fiong, cu mînecile scurte pînă deasupra 
cotului, cu ferezia tivită într-o superbă blană de samur, care-i da 
o eleganţă neîntrecută. Singura ei podoabă era un medalion de 
aur, ce înfăţişa chipul dragului său părinte. Faţa îi strălucea de 
prospeţime, iar ochii aveau ceva din candoarea pruncilor. 

Făcu în faţa împăratului o plecăciune adîncă, a cărei graţie 
desăvirşită nu era cu nimic mai prejos decît a prinţeselor din 
Apus. Rudolf o pofti să şadă alături, lucru total potrivnic 
etichetei.  Observind asemenea minune, contele loan 
Khevenhiller, ambasadorul împăratului la Madrid, tuşi sec, dar 
stăpînul său nu-l băgă în seamă. 

„Lucrurile sînt încurcate rău, gîndi Khevenhiller. Regina Maria 
de Spania nu va fi prea încîntată că fiul ei s-a îndrăgostit de 
această copilă valahă. Imperiul nu are nevoie de o alianţă atit 
de slabă.” 

—Ai rămas pe ginduri, domnule conte, se apropie arhiducele 
Matthias. 

Khevenhiller tresări. Inteligentul Matthias, despre care se 
spunea că ar fi cea mai luminată minte a imperiului, nu-i scăpa 
nimic. 

—Adevărat! rosti contele în şoaptă. N-am mai văzut o astfel 
de încălcare a etichetei la Hradčany. 

—Eh, dragul meu! rise arhiducele, bine dispus. Mulţumeşte 
cerului că o vezi azi în premieră. 

—Dar nu asta mă nelinişteşte. Regina m-a trimis aici cu 
poruncă să-i recomand măriei-sale fratelui vostru pe fiica 
arhiducelui Carol. 

—Nu-i prea arătoasă, zimbi arhiducele. Ba aş zice că are o 
tîrtită care se mişcă în mers, ca la rațe. 

—E de neam ales, ripostă Khevenhiller, observînd că nu va 
avea un aliat în fratele împăratului. _ 

— Ştiu, însă Rudolf nu se însoară cu neamul ei, ci cu ea. In ce 
o priveşte pe domniţa Florica, nu cred că are seamăn la 


frumuseţe. Şi zău că oamenii ar trebui să se mai însoare şi din 
dragoste! 

—Ce poate aduce această copilă imperiului nostru? întrebă 
ambasadorul cu o nuanţă de dispreţ în glas. 

— Mult, domnule, grăi arhiducele ceva mai sever. Un singur 
general mare avem azi în Europa. lar acela e tatăl ei. Înrudit cu 
noi, principele Mihai va face ordine în graniţa de răsărit şi de sud 
a Imperiului Austriac. Numai el îi poate bate pe turci. Ai auzit 
despre victoria sa de le Călugăreni? 

—Am auzit, dar asta a fost cu mulţi ani în urmă. 

—Ascultă, Khevenhiller! murmură arhiducele reţinîndu-şi 
miînia în faţa vederilor înguste ale ambasadorului. Aici în palatul 
Hradčany puţini se gîndesc limpede la ziua de azi şi foarte puţini 
la cea de miine. Politica noastră e destul de slabă. N-am reuşit 
să facem ordine măcar într-o provincie ca Transilvania. Ne 
lipsesc oamenii proaspeţi şi limpezi în gîndire ca principele 
Mihai. Miine... miine turcii vor veni peste noi şi nu văd cum îi 
vom opri, fiindcă marea noastră putere e doar o spoială. De nu-l 
vom folosi pe acest mare general al timpului nostru, de nu-l vom 
ajuta, va pieri în mai puţin de un an. Nu te mira, domnule conte! 
Ştiu multe lucruri. Va fi asasinat fie de turci, fie de poloni, fie de 
nobilii din Transilvania, sau chiar de agenţii imperiului nostru. 
De va muri el, noi vom pierde cel mai mult. De va trăi şi de va 
găsi sprijin la noi, el îi va scoate pe turci din Europa. O ţară de 
viteji ca cea a valahilor va fi chezăşie că nimeni nu va trece cu 
ameninţare spre noi. Să-i spui aceste vorbe mamei noastre, 
Maria de Spania! 

—Le voi spune, şopti impresionat ambasadorul. Dar Spania e 
departe, iar din depărtare, totdeauna se vede altfel. 

Cu aceste vorbe se despărţiră. Celălalt frate al împăratului, 
arhiducele Maximilian, urmărise de la distanţă discuţia şi căută 
să-l agaţe grabnic pe Khevenhiller. El deduse că cei doi 
discutaseră despre o eventuală căsătorie a lui Rudolf cu 
frumoasa valahă. Mai ştia că ambasadorul sosise de la Madrid 
cu o seară înainte şi avea credinţa că aduce unele porunci ale 
mamei lor. Il ura pe Rudolf din toată inima fiindcă-şi dorea 
coroana imperială. Il ura şi pe Matthias în aceeaşi măsură, din 
cauza dragostei pe care acesta o nutrea faţă de împărat. Dar 
ştia să-şi ascundă sentimentele şi mai ales să aştepte, 
dovedindu-se un curtean dintre cei mai rafinaţi. Dispunea de o 


avere fabuloasă pentru acele vremuri şi de multă influenţă la 
imperiu. 

—Ei, ce surpriză, domnule conte Khevenhiller! se prefăcu 
bucuros şi surprins. E o plăcere să întîlnesc un mare ambasador 
al neamului nostru şi un vechi prieten. V-am dus dorul în ultima 
vreme. Ba chiar ne gindeam că acolo, pe meleagurile însorite 
ale Spaniei, aţi uitat de noi. 

Cuvintele lui cam umflate nimeriră cum nu se poate mai 
bine. Khevenhiller era vanitos. Asemenea laude picau peste 
sufletul său ca roua pe flori. lar faptul că arhiducele îl numise 
prieten întrecea cu mult cele mai aiurite visări ale sale. Şi fiindcă 
se dovedea un ins destul de mărginit, răspunse cu toată 
sinceritatea: 

—Alteţă, nimeni din neamul meu nu s-a bucurat de o 
prietenie atit de înaltă. 

—Să nu exagerăm, dragul meu, surise arhiducele simțind că 
nimerise în plin. Se pare că la curtea din Madrid te bucuri de o 
protecţie şi de o prietenie mult mai înalte. Regina Maria de 
Spania te socoteşte confidentul ei. Cel puţin aşa grăiesc 
frumoasele ei scrisori către mine. Dar să lăsăm asta. Nu ţi se 
pare că împăratul a căzut sub mrejele frumoasei prințese din 
Valahia? Pe toţi ne-a surprins vizita ei aici. 

— Tocmai asta mă pune în încurcătură, spuse contele. Spania 
doreşte o căsătorie cu fiica arhiducelui Carol. 

Maximilian ciuli urechile şi îşi înăbuşi o exclamaţie de 
surpriză. Apoi, jucă tare, cu toate că încă nu avea atuurile 
trebuincioase: 

—Mi-e teamă că ne vom opune, dragă Khevennhiller. Fiica 
arhiducelui Carol nu e pe placul nostru. Cel puţin eu şi fratele 
Matthias ne vom opune. 

—Chiar asta îmi spunea  alteţa-sa  adineauri, grăi 
ambasadorul fără să priceapă încotro vislea Maximilian. 
Arhiducele crede că o înrudire cu principele Mihai va fi un cîştig 
pentru Casa de Austria. 

In ochii celuilalt apăru un licăr ironic, dar ambasadorul nu-l 
remarcă. Era prea fericit că se află într-o companie atit de 
rivnită. 

—Da, da, murmură arhiducele, parcă înveselit de o idee. Mi- 
ar face plăcere să dejunăm amindoi miine în palatul meu. Vom 
depăna amintiri şi îmi vei vorbi despre iubita noastră mamă. 


Apoi, despre curtea din Madrid. Te aştept pe la nouă. Ştiu că eşti 
un povestitor neîntrecut. Ce crezi că urmăreşte Spania prin 
alianţa cu arhiducele Carol? 

—E un secret, alteţă, tresări Khevenhiller. Numai împăratul 
are drepturi să cunoască astfel de lucruri. 

—Aşa, aşa! zîmbi Maximilian. Îmi place că ştii să păstrezi un 
secret. Deci, pe miine, dragul meu. 

Domnul Szant6, un ungur chipeş, ce se dovedi conducător al 
petrecerilor, veni în faţa suveranului. 

—Cu ce începem, domnule? se interesă Rudolf, bine dispus. 

—Cu dansuri. 

—Prevăd că va fi o seară încîntătoare, grăi împăratul 
aplecîndu-se către Florica. Cei mai nobili curteni ai noştri abia 
aşteaptă deschiderea acestui bal pe care îl dăm în cinstea 
voastră. Cunoaşteţi dansurile noastre, prinţesă? 

—Le cunosc, măria-ta, răspunse tinăra, spre totala uimire a 
acestuia. 

—Atunci, voi avea bucuria primului dans. 

Maximilian îşi roti privirile prin sala imensă. Într-un colţ, lipiţi 
de fereastră, Ducu şi Costache Caravană discutau încet. Cînd 
apăru arhiducele lîngă ei, îl salutară adînc, chiar dacă nu erau 
prea încîntaţi. Acesta le răspunse cu o aplecare a capului şi-i 
măsură încruntat. 

—Mi se pare că voi l-aţi capturat anul trecut pe domnul Otto, 
trimisul nostru către regretatul principe Andrei Bâthory. 

Ducu era destul de cătrănit în seara aceea şi se pregăti să-i 
răspundă tăios, dar isteţul Costache i-o luă înainte şi grăi cu 
multă miere în glas: 

—Aşa este, măria-ta! Noi sîntem abia doi dintre cei care au 
făcut-o, dar am gîndit că ne atragem nu supărarea voastră, ci 
doar un zîmbet de îngăduinţă. 

—Ingăduinţă? tresări arhiducele, neplăcut surprins. Nu, 
domnilor! Voi pune să vă aresteze, însă nu acum, fiindcă nu 
doresc să stric o seară minunată. 

—Sînt sigur că veţi regreta de îndată asemenea gest, 
continuă grăsunul privindu-l calm, aproape şăgalnic. 

—Cu nişte lotri nu am ce regreta, i-o întoarse aspru 
Maximilian. 

—Măria-ta, cuvîntul nu ni se potriveşte, îşi reţinu Costache 
un gest miînios. Sîntem soli aici, iar împăratul nu va fi prea 


mulţumit aflînd cuvintele voastre de ocară. 

Ochii arhiducelui scînteiară, parcă dinaintea unei explozii. 
Nimeni n-ar fi îndrăznit o astfel de înfruntare. Caravană intui că 
Maximilian nu are puterea să-i aresteze acolo fără a-l înfrunta pe 
împărat, dar bănui că-i va urmări la întoarcerea către casă. Aşa 
că, vorbi la fel de mieros. 

—Măria-ta, domnul Otto purta o scrisoare a voastră către 
fostul principe Andrei Bâthory. În scrisoare se dezvăluiau toate 
secretele tratativelor noastre purtate cu împăratul, ceea ce 
aduce a trădare. Ei bine, ne-am luat unele măsuri. De vom avea 
neajunsuri, acea scrisoare va ajunge în mîinile împăratului, spre 
totala noastră părere de rău. Vă iubim prea mult pentru a vă 
căşuna un astfel de necaz. Dar cred mai degrabă că 
ameninţarea voastră e o glumă. Ştim că iubiţi gluma, iar noi o 
gustăm din plin. 

Ochii arhiducelui se subţiară o clipă, apoi stărui în ei o urmă 
şăgalnică. Avea mare stăpinire de sine şi pricepuse că valahii nu 
se temeau de el. Ba din contră, prin scrisoarea aceea 
compromiţătoare erau mai puternici. 

—O glumă, domnilor! zîmbi el. Acesta e cuvintul. Şi pentru a 
vă arăta bunăvoința noastră, vă poftesc miine să prinzim 
împreună. Voi trimite o trăsură să vă aducă la palatul meu. La 
revedere, domnilor. 

Se îndepărtă, cu un mic semn amical. Dacă cei doi i-ar fi 
văzut scurta fulgerare a privirilor, poate s-ar fi îngrozit. 
Maximilian trecu mai departe, zimbind cunoscuţilor ce se 
aplecau adînc, fericiţi că au fost luaţi în seamă. 

Cînd se isprăvi dansul, împăratul se aşeză satisfăcut şi-l 
întrebă pe Szants: 

—Ce urmează, domnule? 

—Cu îngăduinţa măriei-voastre, grăi maestrul de ceremonii, 
o mică surpriză. Domnul Costache Caravană m-a vestit că 
principele Mihai a trimis la Praga ceva dansatori şi cîntăreţi 
valahi. 

—Să-i vedem, să-i vedem! se entuziasmă Rudolf. Prinţesa ne 
spune că valahii au dansuri frumoase. Sper totuşi să nu le 
întreacă pe ale noastre. 

Cîteva minute mai tîrziu, douăzeci şi patru de bărbaţi intrară 
în sala balului, îmbrăcaţi în port românesc. Vestiţii viorişti şi 
ţambalagii Cotae, Guşă Dulce, Zamfir, Buzău, dimpreună cu 


marele gurist Dodu şi alţi ortaci la fel de buni, însă mai puţin 
cunoscuţi, primiră încuviințarea să-şi strunească cele unelte de 
cîntat. Sîrba de la Breaza, cu puritatea ei fără seamăn, răsună 
pentru prima oară la palatul Hradčany. Şaisprezece tineri 
frumoşi la trup şi ageri în mişcări se prinseră frăţeşte, dar nu 
porniră. lrina şi Dana le făcură semn că vor să intre în dans. Din 
nou Guşă Dulce atacă furtunos începutul. Din nou tinerii 
rămaseră pe loc la un gest al domniţei Florica. 

—AŞ dori să dansez pentru voi, măria-ta. 

Emoţionat, împăratul aplaudă din toată inima. Apoi se făcu 
linişte. Duci şi ducese, marchizi şi marchize, baroni şi baronese, 
conți şi contese, înalţi prelați sau călătoriţi ambasadori se 
împinseră cu graţie, se călcară pe picioare zimbind frumos, 
dornici să fie cît mai aproape de tinerii dansatori valahi. 
Sprinteneala dansului îi amuţise. 

Cînd reveni lîngă tronul imperial, îmbujorată ca vestitele 
noastre mere roşioare, domniţa Florica păru înzecit mai 
frumoasă. Aplauze mari îi răsplătiră pe dansatori, chiar dacă o 
seamă de curteni strimbară din nas, socotind dansul acela cam 
vulgar. Tinerii valahi se traseră mai la o parte şi apucară fiecare 
ciîte-o bită. 

—Vor să ne arate o luptă? se interesă Rudolf, vădit 
contrariat. 

—Nu, măria-ta, zîmbi Florica. Nu o luptă, ci Căluşul, regele 
dansului românesc. Sper că flăcăii noştri vor fi la înălţimea lui. 

Tăcură. Guşă Dulce făcu un semn grăitor şi porni cîntecul, 
hotărît să se spînzure de nu va ieşi bine. Făloşi ca împărații, iuți 
ca scînteile, aprigi ca în luptă, mari în chiote, oltenii încremeniră 
asistenţa. Împăratul se ridicase pe jumătate, dar uită să încheie 
mişcarea. Curtenii ce strimbaseră din nas priveau uluiţi. 
Rămăseseră nemişcaţi, lipiţi unul de altul, parcă zugrăviți pe o 
pînză. Sub picioarele sprintene ale valahilor, tari ca fierul, sub 
bitele lor din lemn de corn, dalele de marmură ale palatului 
imperial păreau gata a se desface în mii de bucăţi. Totul 
încremenise în jurul flăcăilor, iar Guşă Dulce prinsese aripi 
alături de ortacii săi. Niciodată rafinaţii curteni nu văzuseră un 
dans atit de grăitor, de energic, de sprinten. Dansatorii păreau 
un singur trup. Trupul ritmului. Cînd se sfirşi, nu răsunară 
aplauzele grabnice. Doar un suspin general trecu asemenea 
unui fior prin marea sală din Hradeany. Apoi, marii nobili îşi 


uitară frumoasele ranguri şi aplaudară şi strigară din toată 
inima. 

—Cum aţi spus că se numeşte dansul acesta? o întrebă 
împăratul, respirînd agitat. 

—Căluşul, măria-ta. Se pare că-i cel mai vechi dans al 
neamului meu. Cu mii de ani în urmă, strămoşii daci îl foloseau, 
poate mai frumos ca noi. 

—Da! murmură împăratul. Parcă are o vrajă în el. Simţeam 
nevoia să-mi mişc picioarele după tact. Abia acum încep să-i 
cunosc bine pe valahi. Cu ani în urmă, auzisem de la fostul 
principe Sigismund Bâthory că aţi fi nişte sălbateci. Mici la trup 
şi păroşi, cu picioarele strimbe şi lipsiţi de cunoaşterea graiului 
omenesc. Anul trecut am văzut aici, în persoana cavalerilor Cae 
Indru, Ducu cel lute şi Chirilă Zece Cuţite, adevăraţi feţi-frumoşi. 
lar purtarea lor şi îmbră cămintea elegantă nu arătau cu nimic 
mai jos decit al gentilomilor Apusului. Cît despre inteligenţă, mi- 
aş dori asemenea sfetnici. Şi iată că în Valahia cea clevetită pe 
nedrept găsesc cea mai desăvirşită copilă din cîte am văzut pînă 
azi. 

—0O, măria-ta! roşi domniţa Florica. La noi sînt multe fete 
care mă întrec. Se pare că logodnica domnului Cae Indru ar fi ca 
frumuseţe şi desăvirşire tot ce au visat oamenii de-a lungul 
timpului. 

„Drace! gîndi ambasadorul Franței  scuturindu-se din 
înmărmurire. Voi părăsi Praga cît de curînd, pentru a-i povesti 
regelui nostru Henric despre aceste minuni. Dansul valahilor îmi 
arată vigoarea acestui popor frate de gintă cu noi. Da, 
asemenea oameni viguroşi au putut să dăinuie peste veacuri 
acolo în răsărit şi nu văd cine i-ar îngenunchea vreodată. Anul 
trecut, aici la Hradčany am trăit un coşmar. Domnii Cae Indru şi 
Ducu cel lute i-au învins pe cei mai buni spadasini ai noştri.” 

—Ce urmează, domnule Szant6? întrebă Rudolf. 

In locul maestrului de ceremonii, se grăbi să vorbească 
domniţa. 

—Măria-ta, urmează un dans românesc în care pot să se 
prindă toţi oaspeţii din sală. 

— Toţi? se miră împăratul. 

—Absolut, dar are nişte reguli. Dansul se numeşte Periniţa. 
La Periniţă, dansul se desfăşoară în cerc. La mijlocul cercului, un 
dansator singuratec va purta în mină o basma sau o batistă. El 


poate alege din sală sau din cerc pe oricine, pentru a-i fi 
partener. Apoi, îngenunchează împreună şi se sărută, iar cel 
intrat proaspăt preia basmaua sau batista, în timp ce primul 
revine printre dansatori. Dar, poate n-am explicat prea bine, aşa 
că noi românii vom face o demonstraţie. 

Guşă Dulce porni Periniţa; arcuşul parcă prinsese aripi în 
mîna lui. Domnița Florica scoase batista şi începu să danseze 
grațios în mijlocul cercului. Oaspeţii priveau cu mare interes. In 
timp ce se mişca în dulcele ritm, ochii ei căutau nerăbdători. 
Apoi ieşi din cerc şi merse cu pas hotărît către una dintre 
ferestre. Inima lui Ducu se opri o clipă, fiindcă în cea următoare, 
mîna domniţei se afla într-a lui. Intrară în cerc şi îngenuncheară. 
Tînărul cavaler simţi pe obraz arsura sărutului ei. Totul se 
petrecuse parcă în vis. Ducu preluă batista încă năuc, dar 
frumosul dans se opri brusc. 

—Sper că nu vi se pare prea greu, murmură tînăra valahă. 

—uUluitor! strigă Rudolf. Valahia e o ţară a minunilor. Ah, ne 
prindem în dansul acesta cu speranţa că mîndrele doamne şi 
domniţe nu ne vor uita! 

—Periniţa are o lege, zimbi Florica. Ea desfiinţează 
deosebirile de rang. Cel mai umil slujitor poate să aleagă orice 
mărime. 

—lesus-Maria! murmură împăratul, nehotărit. Oare e bine? 

—Noi nu vedem nimic rău în asta. 

—Nici noi, se amestecă rizînd arhiducele Matthias. Mai ales 
că eticheta se desfiinţează doar pe durata dansului. Găsesc 
chiar că-i atrăgător. Citeva minute să fim toţi egali, iar plata 
unui sărut nu-i totdeauna de neglijat. 

Întîi se făcu un cerc. Irina şi Dana mai formară unul. Românii 
se amestecară cu nobilii. Unii dintre aceştia erau încă nehotăriţi. 
Dar destul de curînd, marea sală se umplu de cercuri. Se dansa 
cam la nimereală, fiecare după cum îl tăia capul. În schimb, 
sărutările mergeau strună. Dana Mihalcea îl alese pe 
ambasadorul Franţei. După ce primi sărutarea şi i-o întoarse cu 
foc, rotofeiul reprezentant al lui Henric al patrulea chibzui astfel: 
„Am s-o aduc în cerc pe cealaltă valahă. De fapt, nu mi-ar strica 
să încerc chiar la prinţesă. Adică nu. Nărodul de Rudolf s-ar face 
foc. E îndrăgostit ca un ţap bătrîn. În fond, de ce să se supere, 
dacă aşa-i jocul? Ei, nu! Împăratul, sau ceasornicarul, fiindcă-i 
mai mult ceasornicar decît împărat, nu uită să-şi plătească 


poliţele. Acum doi ani m-a prins că trişam la cărţi. Naiba ştie 
cum îmi căzuse cartea din minecă. După o săptămînă m-a 
invitat în sala de arme, la o partidă de ciomege. Dacă era cu 
sabia, îi arătam eu lui pe dracul. Insă la bită nu mă pricep, în 
vreme ce el e as. M-a bătut ca pe hoţii de cai. În cîteva rînduri 
m-a atins atît de rău, încît am simţit că vechea mea boală de 
gută nu mă mai supără, fiindcă loviturile îmi aduceau în faţa 
ochilor stele verzi. Înduram croiala cu bita şi mă căzneam să 
exclam admirativ, deşi prin gură îmi umblau nişte înjurături cu 
care aş fi putut cîştiga un război. Nu cred să fi uitat pe cineva 
din familia împăratului, pînă dincolo de a şaptea spiţă. Mai bine 
o aleg pe frumoasa contesă Lisse von Bad.” 

Dar nu avu norocul să o găsească liberă, cu toate că umblase 
după ea ceva mai devreme, cum umblă mielul după oaie. Lisse 
von Bad nu avea ochi pentru el. II descoperise pe Tufănel-fiul, cu 
care petrecuse cîndva cîteva nopţi pline de încîntare. 

—Ah, frumosul meu Adonis! oftă ieşindu-i înainte. A trecut un 
an de cînd îţi duc dorul. _ 

Lisse nu greşea cu nimic în aprecieri. Ilmbrăcat într-o 
frumoasă tunică verde, cu cămaşa albă ca laptele, înalt, cu 
umerii largi, cu dinţii ca mărgăritarul, Tufănel întrecea în 
strălucire mulţi gentilomi cu faimă şi răsfăţaţi ai femeilor. 
Trecută cu puţin de treizeci de primăveri după spusele ei şi cu 
mult peste patruzeci după spusele altora, contesa Lisse nu arăta 
rău. Chiar dacă se îngrăşase puţin, graţia piciorului nu scăzuse, 
iar faţa, ajutată de bune îngrijiri, arăta aşa cum şi-ar fi dorit-o 
multe femei mai tinere. 

Domnita Florica se strecură mlădie pe sub nasul împăratului, 
apoi se prefăcu a se îndepărta, ţinîndu-l ca pe jăratic. Reveni 
lîngă el şi-i puse batista pe după git. Intrară în cerc. Ea se aşeză 
în genunchi. El ezită o clipă. Apoi îşi adună curajul şi căzu lîngă 
frumoasa valahă. Sărutul ei pe obraz îl buimăci, cu toate că se 
aşteptase să-l primească. 

Guşă Dulce întrerupse dansul. Transpiraţia îi curgea şiroaie 
pe frunte. Darnic, arhiducele Matthias îi aruncă o pungă nu 
tocmai uşoară. Guşă Dulce o prinse din zbor şi i-o trecu lui 
Cotae. Acesta o aruncă spre Zamfir, iar de acolo zbură către 
Buzău şi, din mînă-n mînă, ajunse la primul-uşier al sălii, spre 
mirarea împăratului şi a celorlalţi. 

—Nu înţeleg, murmură Rudolf. 


—Nici eu, mărturisi arhiducele. De cînd lumea, cîntăreţii 
primesc răsplată din partea stăpinilor. 

—Cîntăreţii da, dar nu solii unui popor, grăi Guşă Dulce cam 
fudul. 

Ar fi primit el aurul cu dragă inimă şi l-ar fi împărţit cu ortacii, 
însă Costache Caravană, care prevăzuse că li se vor arunca bani 
la Hradčany, îi povăţuise că nu primească, fiindcă acesta va fi 
numărul lor cel mai tare. 

—Ce mai avem în program, domnule Szant6? se interesă 
Rudolf. 

—Periniţa! strigară sute de voci, acoperind-o pe cea a 
maestrului de ceremonii. 

Într-un colţ îndepărtat al încăperii, Costache şi Ducu şedeau 
îngînduraţi. Alături de ei începuse din nou Periniţa. Oamenii 
dansau şi se sărutau fără griji. 

—Ce zici, Ducule, întrebă şăgalnic grăsunul, mergem la 
prînzul arhiducelui Maximilian? Cînd sînt lîngă el, parcă simt o 
viperă strecurată sub cămaşă. 

— Mergem, zîmbi Ducu. Nu cred că va încerca ceva împotriva 
noastră. 

—Ştiu eu? rise Costache. Să încerce, şi vedem noi pe urmă. 

În altă parte a sălii, contesa Lisse von Bad se juca 
îndrăzneață cu un nasture de la tunica lui Tufănel. 

„Îl iau acasă pe Adonis, gîndi ea. Bijuteriile mele vor fi iar în 
pericol. Acestui Adonis îi place să-şi aleagă şi să ia. Mie îmi place 
de el, iar bijuterii am mai multe decît mi-am dorit.” 

Tufănel era trist. Trecuse pe la casa frumoasei Eva minat de 
dragoste. Dar tîinăra cehoaică se măritase de citeva luni, astfel 
că toată strălucirea de la Hradčany i se părea palidă. 


Capitolul 8 


[inci dimineaţă frumoasă cu soare mult, dincolo de Nistru coborau pe 


lîngă apă şaisprezece călăreţi. Bărbaţii din fruntea micului grup erau Cae 

Indru şi Altîn. Drumul nu se dovedea prea uşor, fiind nevoiţi să ocolească 
adesea mari întinderi de smîrcuri. Pădurile cu copacii mărunți, deşi, cu 
mărăciniş mare puneau stavilă grea celor ce se încumetau prin acele părti. 
După prînz, lăsară mult în urmă apele Nistrului şi intrară într-o cîmpie 
curată, cu pămîntul mănos, dar nelucrat. Mergeau domol, în şir indian, 
fiecare cu gîndurile lui. Locurile erau deosebit de primejdioase. O seamă de 
tătari care fugiseră din hoarda cea mare şi nu-i mai dădeau ascultare 
hanului umblau aiurea după jaf. Uneori, se ridicau pînă către Obertin, sau 
treceau apa spre Bălţi şi Dorohoi, de unde se întorceau cu prăzi bogate. 
Ascunşi în limanul Nistrului, unde greu i-ar fi dibăcit cineva, trăiau din 
belşug pînă cînd foamea îi scotea de prin zonele de apă şi păpuriş. 

Intrară într-o vilcea frumos înverzită. Cae ridică mîna în semn de oprire. 
Sări din şaua lui Vînt Sălbatic şi privi pămîntul atent. Urmele a doi cai se 
vedeau lămurit în iarbă, iar dîra lor se continua către un tăpşan. 

—Nu-i o jumătate de ceas de cînd au trecut pe aici, murmură tînărul. 

—Ce te face să crezi? întrebă Altîn, care se pricepea destul de bine la 
citirea urmelor. 

—larba călcată nu şi-a uscat încă mustul, cu toate că soarele-i puternic. 

—Allah e înţelept, grăi Altîn, iar tu ager la vedere şi chibzuit ca vulpea! 
Aşa este! Doi călăreţi au zăbovit aici. 

—Doi călăreţi n-au ce să ne căşuneze, interveni părintele Grasa. 

—Dacă ar fi nişte lotri obişnuiţi, poate, zise Indru. Însă iată că aceştia 
sînt tătari. 

—Citiţi cumva în stele? se minună Grasa. 

—Nu, nu în stele, zîmbi Cae, ci în aceste urme. Nicăieri nu văd semn de 
colţar. Deci e limpede că sînt doi cai nepotcoviţi. Numai tătarii încalecă 
astfel de cai. Apoi, urmele lor mici arată că sînt cai mărunți, de stepă. 

—Crezi că ar putea fi primejdioşi pentru noi? 

—S-ar putea, răspunse tînărul gînditor. Tătarii niciodată nu umblă 
singurateci. Poate că dincolo de tăpşan se află şi ceilalţi. 

—Dar sîntem cu Altîn, domnule. 

—Eu n-am prea mare putere aici, grăi căpetenia. Dacă-i vorba de vreun 
pîlc fugit din hoarda cea mare, socot că-i mai bine să-l ocolim înainte de a fi 
prea tîrziu. 

Cae porni spre culmea tăpşanului. Cînd ajunse aproape de virf, se trînti 
în iarbă şi merse tîrîş. Privirile lui agere scormoniră împrejurimile, însă nu 
remarcară nimic. Departe la picioarele tăpşanului, care se prelungea în 
pantă domoală, curgea un pîriu mare. Dincolo de pîrîu începea o pădure cu 
copaci înalţi. 

„Prea multă linişte, socoti el. Iar cei doi călăreţi mă pun pe gînduri. 
Urmele lor duc spre pîrîul de colo. Cred că ar fi mai chibzuit să ocolim 
pădurea.” 

Reveni lîngă ai săi şi dădu semnal de pornire, dar nu urcară pe tăpşan, 


ci se aţinură de-a lungul vilcelei. Curînd, terenul deveni mai neted decît şi-ar 
fi dorit drumeţii. Undeva la un colţ de pădure, două perechi de ochi negri 
urmăriră mersul micului grup. 

—Sînt vreo cinci hoarde prin părţile acestea, zise Altîn. Cea mai 
însemnată e a lui Mirza. Unii spun că numărul oamenilor săi trece de cinci- 
şase sute. Adesea, hoardele se războiesc între ele fie pentru vreo pradă, fie 
pentru a stăpîni cele mai bune ascunzători. 

— Hanul nu ştie despre ele? se interesă Cae. 

—Ştie, dar nu le ia în seamă. De fapt, ele ne dau siguranţă că nici o 
iscoadă vrăjmaşă nouă nu poate să treacă pe aici. Şi cred că acesta-i motivul 
pentru care hanul le lasă a-şi căta de treburi. Apoi, ar mai fi faptul că aceste 
hoarde se hrănesc singure, iar duşmanii cînd vin peste noi, întîi de ele se 
lovesc. 

— Totuşi, nu înţeleg un lucru. Înseamnă că Sacowicz cu solia lui nu ar fi 
putut răzbi pe aici fără a cădea în mîinile acestora. 

—Aşa e! răspunse Altîn cu blîndeţe. Insă nu uita că la Slobozia am fi luat 
cu noi o sută de oameni pe plată şi nu am fi urmat acest drum, ci unul drept 
spre răsărit, pînă aproape de apa Bugului. Şi abia pe urmă ne-am fi lăsat în 
jos către vatra hoardei noastre. 

—Atunci, de ce ai ales această cale? îşi reţinu Cae o vorbă mai aspră. 

—Allah e mare! zîmbi Altîn. Voi veţi fi viitorii mei prieteni. Iar dacă va fi 
aşa, vreau să ştiu pe ce mă pot bizui. Ce am auzit despre voi sînt numai 
vorbe necontrolate de mine. E drept că i-aţi doborit pe oamenii lui Sacowicz, 
iar acest lucru mi-a întărit părerea că sînteţi viteji şi vicleni, dar pe mine mă 
veţi ajuta împotriva hanului. Deci e firesc să vă încerc puterile cu tătari. 

—S-ar putea să cazi în miinile lor. 

—Alah e bun! Voi fi răscumpărat. 

„Fir-ar să fie! socoti Indru. E un om învăţat, însă judecă altfel 
decît noi. Asiaticii ăştia mă uimesc. Niciodată nu poţi să prevezi 
ce e în mintea lor. Să fie oare o cursă a lui Altîn? Oare nu m-am 
încrezut prea repede în el? Am să-l ţin sub observaţie.” 

—Şi dacă vom pierde sculele de preţ pe drum? 

—Alah e chibzuit! spuse Altîn. Inseamnă că asta-i dorinţa lui. 

„Dacă tătarii sînt în pădure, nu se poate să nu ne fi observat, 
se socoti Indru. lar dacă ştiu de prezenţa noastră, de ce întîrzie 
să ne atace? lată că nu reuşesc să înţeleg. Totuşi, va fi o luptă. 
In asemenea caz, pe cine pot să mă bizui? Altîn şi oamenii lui 
nu-mi dau destulă încredere. S-ar putea întoarce chiar împotriva 
noastră. Cavalerul Tadeus Sapieha merge spre însănătoşire cu 
rana lui din umăr, dar nu ştiu ce gînduri are. Cred că nu prea 
prieteneşti. Inseamnă că doar noi patru să ducem tot greul. Cam 
puţini. Totuşi, de ce nu ne atacă tătarii? Să nu ne fi văzut? Sau 
cei doi sînt nişte iscoade şi aşteaptă să le sosească întăriri? 
Poate că n-ar strica să ştim sigur.” 


Îşi mînă calul lîngă cel al lui Chirilă şi vorbiră cîteva clipe în 
şoaptă. Apoi, Cae le strigă celorlalţi: 

—Ne întoarcem din drum. Goniţi caii cu toată nădejdea! În 
mai puţin de un ceas, vom fi iar în mica pădure de lîngă 
smiîrcuri. Şi să nu vă uitaţi în urmă cu nici un preţ! 

Porniră în goana mare. Cae şi Chirilă călăreau în urma 
convoiului. Altîn în frunte. Ghicise manevra acestuia şi zimbea în 
barba-i scurtă, ca de ţap. Caii nu erau cine ştie ce istoviţi şi 
alergau frumos. Lăsară vilceaua în urmă, apoi şesul limpede, 
neted ca palma. Intrară într-o ripă. Cae şi Chirilă îşi domoliră 
armăsarii. Ceilalţi îşi continuară drumul către smircuri. 

—Aud tropot în spatele nostru, zise Chirilă. Dar nu de cai 
mulţi. 

Cae aprobă printr-o aplecare a capului. Îşi pregătiră vestitele 
cuțite şi aşteptară bine ascunşi după un cot al rîpei. Din locul 
acela îi vedeau pe oamenii lor îndepărtîndu-se grabnic. Un minut 
mai tîrziu, doi tătari intrară năvalnic în mica adîncitură. Chirilă şi 
Cae le barară drumul cu caii. Animalele urmăritorilor se ridicară 
speriate în două picioare. Tătarii nu mai avură vreme de arcuri, 
fiindcă se pomeniră înhăţaţi din şei. Se rostogoliră cu doi 
zdrahoni deasupra lor. După cîteva clipe, şedeau înghesuiți în 
fundul rîpei, lipsiţi de puţinele lor arme. 

— Ştiţi limba valahă? întrebă Chirilă. 

—Eu ştim, răspunse unul dintre ei. 

—Din ce hoardă sînteţi? 

—Noi estem oşteni de la Mirza. Voi ghiauri spurcaţi estem. 
Aici, numai Mirza stăpîn. El omoară la voi. 

—Sau noi pe el, se răsti Chirilă. 

—A-ia-iai! exclamară cei doi rizînd. Spînzurat murim la tine şi 
la el. Mîrza mare viteaz estem şi mulţi oşteni. 

—Care e numele tău? îl întrebă Cae pe cel mai negricios. 

—Eu Cedin. Dar tu? 

—Cae Indru. 

Cei doi tresăriră, uluiţi de-a binelea. Cătară descumpăniţi 
spre Cae şi Chirilă, apoi Cedin întrebă: 

—Cae Indru cel cu iatagane zburătoare? 

—Da. 

—Şi ortacul tău? 

—Chirilă Zece Cuţite. 

Cei doi fluierară atit de uimiţi, încît uitară de spaimă. Însă 


după primele clipe, pe feţele tătarilor se strecură îndoiala. 

—Nu credem la voi, spuse Cedin. 

Cae nu-i răspunse. leşi în marginea ripei şi privi peste 
cîmpie. Nicăieri nu se zăreau călăreţi. Cînd reveni, îi zise lui 
Cedin: 

—Vezi rădăcina aceea de colo? 

—Vedem, vedem. Insă tare departe. 

În clipa următoare, cuțitul tînărului fulgeră prin aer şi se 
înfipse în mica rădăcină. 

—Alah, Alah! exclamară tătarii. 

—Unde e Mirza? întrebă Cae. 

—Aproape estem, vorbi Cedin. Cînd soarele cade pe Nistru, 
Mîrza şi oşteni de la el venim la tăpşan. Acolo estem întîlnire. 
Facem rugăciune. Miine sărbătoare la noi. Vineri estem. 

Tînărul îl privi atent şi i se păru că spune adevărul. Şovăi 
cîteva clipe înainte de a vorbi. Îi încolţise în minte un plan, care 
nu i se păru tocmai rău. 

—la-ţi calul, Cedin! îi porunci. Du-te şi-l aşteaptă pe Mirza! 
După rugăciunea de la asfinţitul soarelui, să-i spui că-l aştept 
aici! Am o treabă cu el. Dar să vină singur. Nimic rău nui se va 
întîmpla. Îl aştept aici cînd va fi întuneric. Dacă vine pe lumină, 
nu mă găseşte. 

—Auzit, auzit, spuse Cedin. Voi drepţi. Voi nu lucram cu 
viclenie. La noi estem cîntec mare de la Cae, Chirilă, Ducu şi 
Caravană. Multe vorbe bun estem. 

Cîteva clipe mai tirziu, Cedin se depărta în goana mare. Cei 
doi prieteni îl priponiră cu frînghii pe ortacul său, apoi ieşiră din 
ripă. 

— Crezi că-i bine ce faci? întrebă Chirilă. 

—Sper, zimbi tînărul. Dar e vremea să pleci după ceilalţi. 

—Nu pot să te las singur. 

Trebuie, prietene. Ceilalţi au nevoie de un conducător. 
Rămîneţi în pădure! Acolo sînteţi mai feriţi decît în cîmp deschis. 
lată punga cu darurile pentru han. Dacă nu mă arăt pînă la 
miezul nopţii, caută alt drum spre hanul tătarilor! Şi atenţie la 
Altîn! Încă nu ştim ce hram poartă. Va trebui să ne convingem 
înainte de a ajunge la hoarda cea mare, unde vom fi în mîinile 
lui. 

—Poate i-ai arătat încredere prea devreme. 

—La asta mă gindeam şi eu, murmură Cae. 


* 


Soarele picase peste păduri. Pe tăpşanul de lîngă vîlcea, şase 
sute de tătari îşi făceau rugăciunile de seară. Vestitul Mirza 
uitase de călcări şi se jaf. Buzele lui murmurau numele lui Alah, 
iar gîndurile se călătoreau spre cele sfinte. Nu era mare de 
statură, dar bine clădit. Ceafa groasă, parcă plesnea de vigoare. 
Muşchii braţelor jucau sub haina strîmtă. Purta un cercel de aur 
şi se arăta foarte mîndru de asemenea podoabă. Alături de el, 
cei şase conducători de pilcuri îşi rosteau rugăciunile cu evlavie 
şi pocăință. La spatele lor, sute de capete aşezate în scară pe 
muchia tăpşanului se aplecau spre pămînt, şi strigau numele lui 
Alah. Văzuţi astfel, cine şi-ar fi închipuit sălbăticia lor? În luptă 
erau cruzi şi neînduplecaţi. Mila nu sălăşluia în sufletele lor. 
Ştiau doar un singur lucru: că trebuie să ucizi pentru a nu fi ucis. 

Semnele înserării erau pe aproape. Tătarii aprinseră focuri în 
vilcea şi tocmiră străji. Cedin şi cele şapte căpetenii discutau 
aprins. 

—Caii lor ne-ar prinde bine, grăi prima căpetenie. Apoi, 
pentru astfel de războinici vestiți se plăteşte răscumpărare în 
aur mult. 

—Nu! se răsti Mirza, nelipsit de harul cugetului adînc. Dacă 
mă caută, ghiaurul Cae Indru are un scop. Întîi va trebui să 
vedem despre ce-i vorba. Cei pripiţi, totdeauna au de pierdut. 
Eşti sigur că-i el? îl privi pe Cedin. 

—Fără tăgadă, strălucitorule! lataganul său zburător umblă 
de parcă are aripi şi nu cade alături de ţintă. 

—Noi sîntem puternici şi mulţi, vorbi a doua căpetenie. Cred 
că-i mai bine să-i prindem. Şi abia la urmă hotărîm în privinţa 
lor. 

—Nu-i bine! zise a treia căpetenie. Războinicii aceia ar putea 
să ne ucidă mulţi oameni. Spun unii că săgeata se abate din 
drumul ei către Cae Indru. 

— Prostii! rîse Mirza. lată că începe întunericul. E vremea să 
plec. Omul acela nu vine la noi cu gînduri ascunse. În privinţa 
cinstei, i-a mers faima ca şi cea de mare viteaz. 

* 


Înnoptase. Cerul nu se arăta bogat în lumină, cum fusese cu 
o noapte înainte. Cae părăsi rîpa. Se aşeză la o oarecare 
distanță de ea, atent la fiecare zgomot mărunt. Din tabăra 
nogailor se ridicau limbi de foc, semn că fiii stepelor nu aveau 


griji în privinţa unor eventuali duşmani. Urechea fină a tînărului 
desluşi tropotul unui cal. = 

„Vine singur, chibzui el, după ce ascultă lipit de pămînt. In 
spatele lui pare a fi linişte. Dar să nu ne pripim.” 

Rămase nemişcat, întins în iarba proaspătă, al cărei miros 
uşor amărui îl înviora. Trecură citeva minute. Un călăreț 
singuratec năvăli pe lîngă el în direcţia rîpei. Ascultă din nou lipit 
de pămînt. Nimic nu arăta vreo mişcare dinspre tabăra nogailor. 

Mirza descălecă sprinten la marginea ripei, mirat că nu-l 
întîimpină nimeni. 

„Parcă miroase a trădare şi...” 

Nu-şi continuă gîndurile. O umbră apăru lîngă el fără zgomot, 
apoi auzi o voce: 

—Alah cu tine, Mirza! 

—Alah e mare! grăi Mirza. 

Se aşezară turceşte. Cae manevră în aşa fel, încît să fie cu 
spatele spre rîpă. In caz de atac, s-ar fi rostogolit într-o clipă pe 
povirnişul ei. Calm din fire, Mirza nu porni să vorbească. Tăcură 
o vreme. Cu tot întunericul nopţii, erau destul de aproape unul 
de altul pentru a observa orice mişcare nelalocul ei. Cae 
cunoştea bine obiceiurile tătarilor şi ştia că un şef mare foarte 
rar deschidea o discuţie. Aşteptă. Mirza se foi o vreme 
nemulţumit. Dacă vorbea primul, însemna că-i recunoaşte 
celuilalt întîietatea. Dar aici, el era stăpiîn. Trecu o jumătate de 
ceas. 

—Ce doreşte ghiaurul de la noi? întrebă cu duşmănie. 

—Alah fie cu tine! răspunse Cae blajin. Am auzit că eşti un 
mare viteaz. 

— Ăsta nu-i un răspuns, îl repezi tătarul. 

—Aşteaptă, Mirza! grăi tînărul cu multă asprime, ştiind că în 
felul acesta va trebui să-i vorbească. larna v-a sleit proviziile 
pentru oameni şi cai. Poate veţi porni în pradă pe Nistru la deal, 
dar nu-i bine. 

— Asta hotărîm singuri. 

—Ştiu, însă tu ia aminte la vorbele mele! Sus pe Nistru, 
polonii au strîns oşti mari. În Moldova se mişcă alte oşti. Deci va 
fi greu pentru voi. 

—Niciodată nu va fi uşor. 

—Şi asta ştiu. Ce-ai zice, Mirza, dacă te-aş chema să lupţi 
sub comanda noastră? 


—Împotriva cui? 

—Vei afla la vremea stabilită. 

—Şi care va fi cîştigul? 

—Fiecare oştean va primi trei cai, o vită, două oi şi zece 
galbeni. lar căpeteniile - de cinci ori pe-atit. La asta se adaugă 
prada voastră de război. 

—Ai tu atita putere? 

—Am. Ştii că sînt un şef mare. În privinţa războiului să nu-ți 
faci griji! Vei lupta sub comanda lui Mihai-vodă, şi ştii că el nu 
pierde bătălii. 

— Adevărat! recunoscu Mirza. Şi cînd se va petrece războiul? 

—Întîi, să te învoieşti. 

Tătarul tăcu un timp. Un război alături de Mihai-vodă 
însemna totdeauna izbiîndă, iar prăzile nu puteau fi mici. 

—Fie! murmură el. 

Aflase, Mirza că pe Nistru la deal umblă ceva oşti polone. 
Apoi, iscoadele sale îi aduseseră vestea că prin Moldova se 
mişcă alte oşti mari. Cetățile moldovene de pe Nistru îşi 
triplaseră oamenii, astfel că era greu de ieşit în pradă. 

— Ascultă, Mirza! spuse Cae ceva mai prietenos, ghicindu-i 
gîndurile. Ştii unde-i Vadul Lupilor? 

—Fără tăgadă. La două ceasuri călare de Slobozia. 

—Aşa este. Să mă aştepţi acolo în prima zi a lunii mai! Ai 
putea să vii cu o mie de buzdugane? 

—Aş putea. Acum am şase sute cincizeci de luptători. Atunci 
voi avea o mie. Dar de unde ştiu că nu-i o cursă ori o păcăleală? 

—În zori vei primi trei sute de ducați arvună. 

—De ce nu acum? 

—Fiindcă războinicii mei poartă aurul, iar ei nu sînt aici. 

—Îi putem lua singuri. 

—Cam greu. Ai auzit despre noi şi ştii ce putem. 

—Numai pentru asta aţi venit aici? 

—Nu, mărturisi tînărul. Nici nu-mi trecuse prin minte. Sînt în 
drum spre han cu o solie. Gindul acesta mi-a venit abia după ce 
am prins iscoadele voastre. O luptă între oamenii tăi şi ai mei 
ne-ar păgubi pe toţi. 

—Nu se ştie. Pentru voi am lua răscumpărare bună. Ce-mi 
promiţi în mai, cu ce avem în mînă... 

—Nu ne ai în mînă, rise Cae. Vestitele noastre iatagane 
zburătoare pot dobori mulţi tătari. 


—Dar nu pe toţi. 

—Adineauri te-ai învoit. 

—Însă n-am jurat. 

—Deci, nu ne înţelegem? 

—N-am spus asta. Dă-mi o mie de ducati în zori! 

—Nu-i am. Ţi-am spus că n-am venit pregătit a discuta cu 
voi. Dar cuvîntul meu cred că ajunge, dimpreună cu garanţia lui 
Altîn, care-i prietenul meu. 

—Altîn e aici? se miră Mirza. 

—Da. 

—Fie! aprobă tătarul. Jur pe Alah că vom fi la întîlnire în 
prima zi a lui mai. Tu pe ce juri? 

—Jur pe Dumnezeul nostru! Mai vreau să juri, Mirza, că nu ne 
vei ataca la dus şi la întors de la marele-han. 

Acesta se supuse. Mai zăboviră o vreme unul în faţa altuia, 
aşa cum se cuvenea după o discuţie. Nogaiul ar fi avut o 
întrebare pentru a şti împotriva cui va merge la război, dar nu o 
puse. Alături de nebiruitul Mihai-vodă, nu mai avea importanţă 
cu cine se va bate. Numai ciştigul conta, iar acesta era mare. Se 
ridicară. 

— Miine în zori, eu şi Altîn vom veni în tabăra voastră cu 
aurul, spuse Cae. 

Mirza îşi prinse calul. 

—Aşteaptă! îi porunci cavalerul. Am aici un războinic de-al 
vostru. Il slobod îndată. 

Puțin mai tîrziu, doi călăreţi se pierdură în întuneric. 

* 


Zorile nu se arătau prea limpezi. Timpul cădea încruntat spre 
ploaie. Norii se fugăreau fără astîmpăr, iar aerul devenise rece. 
La margine de vilcea, Altîn şi oamenii săi îşi porniseră vechile 
rugăciuni. Sus pe tăpşan, sute de nogai cătau spre răsărit, 
măturînd pămîntul cu frunţile. Ceva mai la o parte, creştinii 
aşteptau răbdători. Trecu o jumătate de ceas. Nepotul hanului 
îşi încheie gîndurile pioase şi se opri. 

„Cae Indru e cu adevărat puternic şi de neînvins, gîndi el. 
Cine şi-ar fi închipuit că va trece de Mirza fără luptă? Are 
frumoase haruri de conducător. Eu nu prea le am. Numai visurile 
mele sînt mari.” 

Urcară amîndoi pe tăpşan. Deasupra focurilor mari se frigeau 
berbeci întregi, hrană mult apreciată de fiii stepelor. Căpetenia 


hoardei le ieşi înainte şi-l salută întîi pe Altîn. Şezură direct pe 
pămînt, iar Cae puse alături straiţa cu cei trei sute de ducati. 

—Să mă încred în vorbele ghiaurului? îl întrebă Mirza pe 
Altîn. 

—Fără şovăială, răspunse acesta. 

Citeva minute mai tirziu, micul grup al soliei porni la drum. 
Spre seară, ajunseră într-o pădure ce părea că n-are hotar. La 
intrarea în pădure era o mică movilă. Făcură loc de popas alături 
de ea. Aşezările marelui han Ghazi Ghirai începeau dincolo de 
pădure. Aprinseră foc într-un pirîu secat. Sile împărţi rațiile de 
carne. Indată după cină, Altîn şi oamenii lui îşi cătară culcuş 
separat. Chirilă şi Cae mai şezură de taină. 

—Rămii aici, prietene! grăi Indru. Dacă nu mă întorc în două 
zile, înseamnă că am fost prins în cursă de Altîn şi vei chibzui 
cum va fi mai bine să scapi. 

—Greu, răspunse Chirilă. Între han şi leremia există o 
înţelegere mai veche. Domnul Moldovei îi plăteşte tribut. Rodul 
a şapte sate din Bugeac a trimis lui Ghazi Ghirai în fiecare an. 
Ca să nu mai vorbim despre miere şi multe capete de vite. La 
rîndul lor, polonii îi fac mari daruri hanului. De vei pica în miinile 
lui, el te va preda fie polonilor, fie lui leremia. 

—Mă va preda lui leremia, rise Cae, fiindcă de la el va lua 
preţ mai bun. Însă fiii domnului moldovean sînt trei: Constantin, 
Alexandru şi Bogdan. Te-aş sfătui să-l prinzi pe Constantin. El 
are mulţi prieteni în Polonia. Moldovenii şi polonii se vor grăbi să 
facă un schimb între mine şi fiul lui leremia. Sper totuşi să nu 
ajungem pînă acolo. Azi-dimineaţă, Altîn ar fi putut să mă piardă 
în faţa lui Mirza. E drept că unul dintre cuţitele mele i-ar fi luat 
viaţa, însă nu a făcut-o. Vor rămîne cu tine părintele Grasa şi 
Tadeus Sapieha. Ocupă-te de rana tînărului polon! Pare un om 
de mare cinste şi poate una din cele mai mari săbii ale neamului 
său. Dar, atenţie să nu fugă! Ar putea să ne dea peste cap toate 
planurile pentru care am lucrat atita. 

* 

Vremea se îndreptase din nou. Era soare şi cald. În cîmpia 
Daşovului, iarba crescuse frumoasă. Mii de cai mărunți îşi aflau 
hrana acolo. Vechea aşezare Oceacov îşi pierdea începuturile în 
negura timpului. Locuinţele vechi ca şi cele noi aveau acelaşi 
material de construcţie, lemnul. Marile păduri din jur folosiseră 
adesea în acest scop. Oceacov nu era nici cetate, nici oraş, nici 


sat. Mai degrabă avea din toate cîte ceva. Metereze înalte de 
pămînt şi pălancuri groase de lemn împrejmuiau aşezarea. Cele 
cîteva mii de locuitori, în majoritate tătari, se ocupau cu negoţul 
de cai, vite, oi, arămuri aduse de peste mare, şei, cojoace şi 
chiar cu vînzarea şi cumpărarea de sclavi. Cea mai de seamă 
clădire ce putea fi văzută în partea de sud a Oceacovului era 
ocupată vremelnic de marele-han. Aerul dulce şi blind din 
Crimeia ar fi putut întreţine frumoase plantaţii de pomi, dar ei 
lipseau cu desăvirşire. Localnicii nu aveau astfel de ocupaţii. 
Pămiîntul mănos al împrejurimilor aducea puţine bucate, fiindcă 
puţini se legaseră de el cu toată nădejdea. 

Călătorii nimeriră acolo în zi de iarmaroc. Străzile şi aşa 
înguste, deveniseră neîncăpătoare pentru negustori şi 
cumpărători. Tranzacţiile se făceau de obicei la marginea de sud 
a Oceacovului, dar întreaga aşezare părea plină pînă la refuz de 
cai, vite, oi şi oameni. 

Palatul era înconjurat de pălancuri cu palisade din loc în loc. 
Trei rînduri de străji puneau stavilă negustorilor străini sau 
localnici, care doreau să ajungă cu mărfurile lor pînă la Ghazi- 
Ghirai. Altîn şi oamenii lui îşi făcură loc în faţă, lovind fără milă 
în dreapta şi stînga. Fără astfel de lovituri n-ar fi fost chip de 
înaintare. 

Străjile îl recunoscură pe nepotul hanului şi-l sloboziră într-o 
curte destul de curată şi foarte mare. Conducătorul oştenilor 
trimise vorbă în palat. La puţină vreme, Altîn şi Cae fură poftiţi 
în interiorul palatului. Sile şi ceilalţi nogai rămaseră afară. 

Înainte de a intra, Indru privi împrejurimile cu aer de 
cunoscător. Sutele de oşteni erau chezăşie că nimeni nu poate 
umbla pe acolo după pofta inimii. Le deschise un tătar mărunt 
ce nu purta arme, însă alături de el, şase războinici şedeau gata 
să intervină. Tînărul se ploconi adînc în faţa lui Altîn. Pe Cae nu-l 
învrednici cu astfel de atenţii. Intrară într-o încăpere frumos 
împodobită cu scoarţe şi covoare de preţ. Patru dintre oşteni 
porniră după ei. Un bărbat chipeş, îmbrăcat în straie lungi, 
cernite, lipsit de podoabe, veni lîngă ghiaur şi-i ceru armele. Cae 
se despărţi cu mare părere de rău de vestitele lui cuțite. Un 
tătar scund păşi dinaintea lor, deschise o uşă şi anunţă vizita lui 
Altîn. Un covor lung ducea către fundul ultimei încăperi pînă 
lîngă un tron aurit, sau chiar de aur. În stînga tronului, două 
femei, tinere după gesturi, ardeau ierburi frumos mirositoare. 


De-a lungul pereţilor stăruiau panoplii cu arme ciîştigate în 
războaie. Ghazi-Ghirai nu şedea pe tron, ci turceşte alături. Era 
singur, lipsit de curteni. Arăta bătrîn şi obez. Pintecul i se 
revărsa între picioare ca un sac plin de grăunţe. Mustăţile, lungi, 
căzute, aveau spic alb. Doar ochii îşi păstrau vigoarea. Erau 
sprinteni şi adînci, închişi la culoare. Cei doi tineri aflaseră că 
hanul picase sub ceva crunte dureri ale pîntecului. Numai aşa se 
explica răceala cu care-i primise. 

Cae îl salută cavalereşte, după moda Apusului. Altîn se 
prosternă şi-i sărută virfurile încălţărilor, tivite cu fir de aur. Apoi 
rămase pe genunchi şi vorbi mult în limba nogailor. 

„După uitătură, n-aş zice că hanul se prăpădeşte de dragul 
meu, gîndi Cae. Cine ştie ce-i spune Altîn. Păcat că nu le cunosc 
graiul!” 

Ghazi-Ghirai asculta liniştit. Cînd punea întrebări, ochii lui se 
fixau încruntaţi asupra tînărului ghiaur. 

—Ai o scrisoare pentru noi? întrebă hanul, şi traduse Altîn. 

—Am. 

Tînărul îşi desfăcu haina şi scoase un răvaş cu pecetea 
principelui Mihai. Ghazi îl cercetă atent, apoi grăi cu mirare: 

—Nu văd pecetea lui leremia Movilă. 

—Aşa e, strălucitorule? se înclină Indru. Azi, leremia Movilă e 
abia sfetnicul principelui. Aşa sună învoiala dintre ei, spre binele 
neamului. 

Hanul şi Altîn mai discutară multă vreme aprins. 

—Dă-mi darurile! ceru nepotul lui Ghirai. 

Indru îi întinse o pungă destul de modestă, dar strălucirea 
frumoaselor bijuterii înveseli brusc faţa rotundă a lui Ghazi- 
Ghirai. Acesta le cîntări îndelung, jucîndu-le dintr-o palmă în 
alta, şi uită de cei doi. Cînd îşi aminti, le făcu semn să se 
retragă. Părăsiră încăperea urmaţi de cele patru străji. Cae primi 
armele cu un suspin de satisfacţie. Un minut mai tîrziu, ajunseră 
în curte, unde Sile îi aştepta destul de neliniştit. Cei zece tătari 
plecaseră. Pe străzi, vuietul iarmarocului parcă îşi slăbise 
puterea. Ciţiva prieteni ieşiră înaintea lui Altîn zgomotoşi, plini 
de veselie. Curînd, nepotul hanului îi părăsi şi le făcu semn celor 
doi să-l urmeze. 

Locuinţa acestuia se afla în aripa de apus a aşa-zisului palat. 
Nu era mare, dar frumos înzestrată cu mobilier bun şi blănuri 
multe. Cîţiva robi le aduseră apă într-un cazan de aramă. După 


ce-şi spălară mîinile, se aşezară la masă şi gustară cu poftă din 
pulpele de berbec bine rumenit în spuză. Carnea de oaie găsea 
frumoasă preţuire la fiii stepelor. Altîn mînca îngîndurat. 

„Greu a fost, socoti el. Pe drum, totul mi s-a părut uşor. Abia 
în faţa unchiului meu mi-am dat seama că tot ce ticluisem 
dimpreună cu Indru şedea slab în picioare. Dar hanul e bolnav şi 
a scăpat multe lucruri neclare, ce nu le-ar fi trecut cu vederea 
altă dată. Apoi, e lacom. Vederea bijuteriilor parcă i-a întunecat 
minţile. La început mi-a vorbit aspru. Abia tirziu am priceput că 
în urmă cu trei săptămîni primise daruri de preţ din partea 
hatmanului Zamoyski. l-am spus că totul e spoială şi minciună. 
Că Zamoyski doreşte o stăpinire polonă de la marea de 
miazănoapte pînă la Marea Neagră, pentru a fi puternic asupra 
turcilor. Atunci m-a crezut şi mi-a mărturisit că aflase prin 
iscoade că ceva oşti polone coboriseră pînă lîngă Soroca. Chiar 
se întrebase de rostul lor. Cae nu ar fi reuşit singur. Dacă stau şi 
mă gîndesc bine, cred că niciodată nu s-a pomenit mai mare 
înşelătorie ca cea pusă la cale de prietenul meu. Cui i-ar fi trecut 
prin minte să abată lovitura moldovenilor şi polonilor împotriva 
acestora? Are minte de mare conducător. lată pe ce oameni se 
bizuie principele Mihai. Cred că alături de ei voi isprăvi cu 
puterea hanului, fiindcă tătarii îşi merită un destin mai bun.” 

Se întrerupse din gînduri. Indru nu-l întrebase încă nimic. 
Poate că o clipă se îndoise de prietenie. Simţise acest lucru la 
întîlnirea cu Mirza. Dar Indru nu avea de unde să ştie că Mirza şi 
hoarda lui erau prietenii săi. Că totul fusese o încercare. Acum 
putea fi liniştit. 

—Astă-seară primim răspunsul hanului, zise Altîn. Dar ştiu de 
pe acum că peste trei săptămîni va trimite împotriva polonilor 
douăzeci de mii de luptători. Cel puţin aşa am înţeles din 
vorbele sale. In cincisprezece aprilie vom fi la Balta. O 
săptămînă mai tirziu, vor fi atacate Barul şi Camenița, iar la 
sfirşitul lunii - Liovul. 

—Îţi mulţumesc, Altîn! zîmbi tînărul. 

—Lucrez pentru neamul meu, răspunse tătarul cu modestie. 
Hanul se socoteşte stăpînul Răsăritului, însă el nu pricepe că 
lucrează în slujba altor popoare. Aşa a apucat, aşa face. Va 
trebui să vină o vreme cînd puterea noastră să fie în folosul 
nostru. 

—L-ai vestit pe han că te întorci împreună cu noi? 


—Da. Era chiar bucuros ştiindu-mă lîngă cei care dau restul 

de plată. E lacom şi nu vede altceva. 
* 

În zori, Oceacovul era liniştit după iarmarocul petrecut cu o zi 
înainte. Unsprezece tătari şi doi creştini îşi goneau caii odihniţi 
spre apus. 

— Te-ai îndoit vreo clipă de prietenia mea? întrebă Altîn. 

—M-am îndoit, recunoscu Indru. 

—Ştiam, rise acesta. Dar ce nu ştii tu e legătura mea cu 
Mîrza. Chiar dacă picam în mîinile hoardei n-ar fi însemnat mare 
lucru. Mirza e unul dintre oamenii care lucrează pentru mine. Şi 
te rog să mă crezi că nu-i singurul. Domnia marelui han se 
apropie de sfîrșit. Imi închipui cum va turba de furie cînd va afla 
înşelătoria noastră. 

—Partea grea nu s-a isprăvit, spuse Cae. Ne vom despărţi în 
apropiere de Cotul Botnei. De locul unde ne-am întîlnit. Noi vom 
tăia cîmpia Bugeacului către Brăila. Tu şi oamenii tăi vă ridicaţi 
pe Botna în sus, spre laşi. Îi vei spune lui leremia Movilă că 
hanul porneşte asupra Ţării Româneşti la începutul lui mai. Dar, 
neîncrezător în ghiauri, i-a oprit zălog pe poloni pînă cînd îşi va 
primi restul de plată. 

Pe deasupra lor trecu un cîrd de cocori. Cerul curat ca sticla 
îşi primea frumoase podoabe. Ţipetele cocorilor dădeau zilei un 
aer de sărbătoare. O spoială de ceaţă îmbrăca zările ca o părere 
în mătasea ei delicată. 

Două ceasuri mai tîrziu, Chirilă, Grasa şi Tadeus Sapieha le 
ieşiră înainte. Chirilă ghici după faţa limpede a prietenului său 
că totul se desfăşurase cu bine. Işi îmboldiră caii. larba se culca, 
pălită sub copitele agere. Lăsat în voia lui, Vînt Sălbatec îşi 
încercă puterile şi zvicni dintre ceilalţi ca o furtună. Cae respira 
adînc aerul plăcut al dimineţii. O clipă, se gîndi la Stela Cristu, 
iar inima îi tresări ca o vietate hăituită din culcuşul ei. Curînd, 
imaginea se şterse. Gîndurile tînărului ţeseau alte planuri. 


Capitolul 9 


[i Rudolf parcă întinerise în ultimele zile. Convenise cu tinăra 


prinţesă valahă să se întilnească pe la ceasurile opt. Dar era abia în zori, 

iar timpul se călătorea mai încet ca oricînd. Imbrăcă straie de culoare 
deschisă, uimindu-şi slujitorii obişnuiţi cu ţinuta lui în negru. Se îngriji 
multă vreme în faţa oglinzii şi fredona voios. Cînd se împlini sorocul de 
întîlnire, ieşi din odaia sa de lucru sprinten, cuprins de mare veselie. 

Domnița Florica purta acelaşi costum de călărie pe care i-l văzuse la 
sosire. 

„Curios, gîndi Rudolf, nu hainele îi dau strălucire, ci graţia ei de a le 
pune în valoare. De obicei, oamenii arată bine datorită hainelor.” 

Îi oferi braţul şi spuse: 

—Am cîteva lucruri de preţ. Uneori, ele sînt o desfătare a sufletului meu. 
Puţini le văd, şi poate mult mai puţini le înţeleg. Am să vă arăt aceste 
comori. 

Scoase o cheiţă şi se îndreptă către o uşă mascată de draperii bogate. 
Cîteva clipe mai tîrziu, urcară treptele unei scări în spirală. Sus începea un 
coridor nu prea larg. Din coridor intrară într-o încăpere spoită în alb. Pe cei 
patru pereţi înalţi atîrnau șaptesprezece tablouri în ulei. 

--Iată o parte din comorile mele, murmură el, parcă plin de evlavie. Cele 
şaptesprezece pînze sînt opera unui singur pictor. Numele lui e Peter 
Bruegel cel Bătrîn. Sînt treizeci şi unu de ani de cînd marele pictor a părăsit 
viaţa pămîntească. În altă zi am să vă arăt cîteva pînze ale înaintaşului său 
Hieronymus Bosch. Dar să revenim la Bruegel. Originea lui e germanică, aşa 
cum este a noastră, chiar dacă ucenicia şi anii lui de muncă cei mai fertili s- 
au petrecut la Anvers. Cît a trăit, Bruegel nu a fost socotit un mare pictor. 
Nici azi nu i se acordă prea multă importanţă. Dar peste o sută de ani, 
lucrurile vor fi în favoarea lui. În pînzele sale descoperim un umor robust şi 
multă sinceritate. Ştiţi prin ce-i mare Bruegel? 

—Nu. Am auzit despre el de la Petre Armeanul, dar nu ştiu. 

—Vă cred. Nimeni nu ştie. Eu am ajuns la această descoperire după ce i- 
am privit pînzele zile întregi. Nu ştiam ce mă atrage spre arta lui. Acum ştiu. 
Bruegel trăieşte prin robusteţe, sinceritate şi candoare. Însă nu-i totul. El a 
reuşit să se libereze de disciplina religioasă atît de riguroasă şi închistată. 
Eu n-am reuşit să-mi liberez sufletul şi nici viaţa de toate zilele. Puterea 
bisericii stă deasupra mea ca o stincă. Nu Maria de Spania, mama noastră, 
nu fraţii mei şi nici altă putere hotărăsc asupra imperiului, ci biserica, ale 
cărei iţe nevăzute le simt în fiecare clipă. Ah, am ajuns la mărturisiri 
nedorite! 

Era sincer. Domnița intui acest lucru şi-l privi dintr-o dată cu alţi ochi. 
Omul acesta arăta departe de a fi un nevolnic în gîndire, aşa cum îi mersese 
vestea. Poate că uneori devenea lăudăros, dar cine se putea mîndri că-i 
deasupra cusururilor omeneşti? Poate că nu se liberase complet de puterea 
bisericii, dar sinceritatea şi aplecarea lui către veselie îl apropiau fără să 
ştie de ceea ce considera el măreț în arta lui Bruegel. 

-lată o pînză ce reprezintă întoarcerea cirezii. Mişcarea calmă, 


amurgul blînd îţi dau o senzaţie de linişte interioară. Priviţi această Nuntă 
ţărănească! Aici, sinceritatea pare mai puternică, iar robusteţea 
chipurilor mă uimeşte. Ori Ţara trîndavilor, pînză încărcată cu 
umor apropiat de caricatură. Uneori, piînzele lui parcă 
îndeplinesc în pictură un rol de bufon. lată, prinţesă, că în lume 
nu sînt numai războaie. Cite s-ar putea realiza de ar fi linişte! Vă 
mărturisesc deschis, lucru pe care nu l-am făcut în faţa altcuiva, 
că nu mă atrage coroana imperială. Nu sînt născut pentru a fi 
împărat. Dar oamenii fac adesea tocmai ce nu le este pe plac. 
Pentru mine nu se află bucurie mai mare decit atunci cînd 
agenţii mei mă înştiinţează că au găsit o nouă comoară ieşită 
din mîna omului. Mă bucură un ceas care merge bine, sau chiar 
o glumă pe socoteala noastră. Dacă mi-aţi fi soţie, aţi putea 
oare să mă iubiţi? 

Şedeau unul în faţa celuilalt şi se priveau miraţi de uşurinţa 
cu care ajunseseră la astfel de întrebări. 

—M-aş strădui, răspunse tînăra pălind uşor. Aş putea să fiu o 
soţie bună. 

—Nu sînt prea tînăr şi nici prea frumos. Mai degrabă am 
unele cusururi. lar orgoliul se află printre ele la loc de cinste. 
Dar m-aş strădui să fiu un soţ bun. Insă nu depinde de noi. Alte 
puteri hotărăsc în această privinţă. Aveţi, prinţesă, vreo 
dragoste tăinuită? continuă el abia şoptit. 

—Am, grăi Florica pălind din nou. 

—Şi nu v-ar sta oare în calea căsătoriei cu noi? 

—Nimic nu mă va opri, răspunse ea cu asprime. 

Rudolf se ridică pe virfuri şi cobori de pe perete frumoasa 
pînză Nuntă ţărănească. O făcu sul şi i-o întinse. 

—De comorile acestea mă despart greu, spuse blind, dar 
pentru voi o fac plin de bucurie. Păstraţi această pînză, prinţesă. 
De va fi o căsătorie între noi, pînza va ajunge iar pe vechiul ei 
loc. De nu va fi, locul gol va semăna cu sufletul meu. 

Părăsiră încăperea lipsiţi de veselia cu care veniseră. Dana şi 
lrina o aşteptau în curte, alături de o superbă trăsură cu şase cai 
albi. Douăzeci de cavaleri tineri încălecară la apariţia ei. Rudolf 
porni hotărît spre interio rul palatului. Consiliul fusese fixat 
pentru ora zece şi era aproape unsprezece. Trăsura cobori în 
pantă către Vlitava, străjuită de mîndrii cavaleri. Ceasul de la 
bazilica Loreta bătu de unsprezece. Ciocănelele din mecanismul 
său produseră o minunată melodie cehă. 


* 


În micuța dar cocheta sală de consiliu se aflau patru bărbaţi. 
Cel de lîngă fereastră, cu ochii visători, blinzi, era arhiducele 
Matthias. Alături, arhiducele Maximilian căta să-şi ascundă 
nerăbdarea privind parcă absent pe deasupra parcului ce se 
vedea bine din acel loc. La celălalt capăt al încăperii, doi prelați 
cu mătănii în miini, cu haine simple şi lipsiţi de podoabe şedeau 
nemişcaţi, parcă aplecaţi spre gînduri pioase. 

La apariţia împăratului, se ridicară cu toţii şi aşteptară să fie 
poftiţi a lua loc. 

—Khevenhiller, intră Rudolf direct în subiect, ne-a adus 
poveţe de la Maria de Spania pentru o logodnă cu fiica 
arhiducelui Carol. Totuşi, gîndurile noastre sînt îndreptate spre 
prinţesa valahă Florica Pătraşcu. Ce aveţi de spus? 

—Puţine, măria-ta, grăi cel mai scund dintre prelați. Domnul 
Khevenhiller a primit la Madrid nişte porunci pentru voi. Dacă 
ambasadorul a schimbat poruncile cu poveţe, se face vinovat 
dinaintea voastră... 

Aluzia preotului era evidentă. Lovea în Khevenhiller, pentru a 
nu-l ataca direct pe împărat, care schimbase de fapt importanţa 
cuvintelor. 

„Dar de unde ştiu preoţii ceea ce s-ar cuveni să cunoască 
numai Rudolf? se întrebă Matthias. Cred că mama noastră i-a 
înştiinţat din vreme. Şi iată că biserica e împotriva voinţei 
fratelui meu. Ticăloşii aceştia au puteri mai mari decit împărații. 
De cîteva sute de ani, ei conduc din umbră destinele popoarelor 
Europei.” 

Apoi vorbi răstit: 

—Destul, părinte! Ambasadorul nu are ce căuta în discuţia 
noastră. O iubim şi o respectăm pe Maria de Spania ca mamă, 
dar e bine să se ştie că Imperiul Austriac nu s-a aplecat ca vasal 
al Spaniei. Aşa stînd lucrurile, primim poveţe cu dragă inimă, 
însă nu luăm seama la porunci. Aici, numai voinţa noastră 
contează. 

—Şi a lui Dumnezeu, murmură blind al doilea prelat. 

Matthias intui din nou unde bătea preotul. Dorise a le aminti 
că biserica hotărăşte. 

„Ah, dragul meu frate! gîndi el. Eşti mic şi neputincios în faţa 
ăstora. Cine ştie ce urmăresc mama şi biserica de-l susţin pe 
arhiducele Carol?! Noi nu ştim. Dacă te împotriveşti, ei pot pune 


la cale comploturi, răzmeriţe şi chiar războaie.! 

—Aşa este, părinte! spuse Matthias. Voința lui Dumnezeu 
totdeauna a fost plină de dreptate şi dragoste de oameni. Oare 
există bucurie mai mare pentru Cel Atotputernic decît atunci 
cînd doi oameni se unesc din dragoste? După cite ştiu, inima 
împăratului e dăruită copilei din Valahia. Deci iată că va fi pe 
voia bunului Dumnezeu. 

Arhiducele Maximilian pricepu că fratele său îi cam încuiase 
cu mare fineţe pe cei doi prelați. Cu toată inteligenţa sa 
sclipitoare, nu vedea un răspuns convenabil, care să dărime 
cele spuse de Matthias. Prelaţii simţiră şi ei acelaşi lucru şi 
socotiră că în viitor va fi necesar să se mai scurteze din putere 
acestui duşman făţiş al bisericii. 

—Numai rugăciunile ne duc spre adevăr, grăi cel mai scund 
dintre prelați. Rugăciunile Mariei de Spania au fost ascultate 
dinaintea Marelui Părinte Ceresc şi el i-a arătat calea cea bună. 
lar această cale se îndreaptă spre fiica arhiducelui Carol. 
Prezenţa la Praga a copilei din Valahia nu-i plăcută lui 
Dumnezeu şi se arată înjositoare arhiducelui Carol. Credem că 
trimiterea ei acasă, chiar azi, ar arăta marea înţelepciune şi 
bunătate a slăvitului nostru împărat. 

Rudolf tăcuse, conştient că Maria de Spania apelase la 
ajutorul bisericii pentru a-şi impune voinţa. Auzind vorbele 
prelatului, faţa sa palidă se înroşi de mînie, iar vorbele ce-i 
veniră se transformară în strigăte. 

—Destul, sfinţiile-voastre! Felul în care vă strecuraţi printre 
vorbe nu ne este pe plac. Am crezut că voi năzuiţi spre adevăr, 
nu spre răstălmăciri convenabile unui joc pe care nu-l cunosc şi 
nu vreau să-l cunosc. Prinţesa valahă va părăsi Praga cînd va 
dori ea, sau voi porunci eu, fiindcă eu sînt împărat şi nu voi. 

—Dar peste împărați stă puterea dumnezeiască, aminti cu 
prefăcută smerenie prelatul cel înalt. 

Maximilian îşi chibzuise rolul cu multă viclenie. Cînd isprăvi 
Rudolf, grăi cu voce calmă, domoală, parcă anume aleasă către 
împăciuire: 

—Dumnezeu conduce destinele oamenilor, dar să nu uităm 
că împăratul nostru este unsul său pe pămînt. 

—Cu atit mai mult el trebuie să se supună puterii cereşti, îl 
întrerupse primul prelat, bucuros că-i venise apa la moară. 
Împăratul trebuie să fie o pildă pentru credincioşi. 


—Adevărat! răspunse cu chibzuială Maximilian. Nu negăm 
acest lucru, însă ştim că unsul lui Dumnezeu are puteri mai mari 
decit ceilalţi creştini. Deci, nu-i putem nesocoti dorinţele. 

—Noi nu, dar voia lui Dumnezeu este superioară oricărei 
năzuinţe omeneşti, interveni prelatul mai scund. 

Matthias pricepu jocul neloial al lui Maximilian. Acesta se 
prefăcea a-i ţine parte împăratului, ajutîndu-i pe cei doi prelați 
să găsească răspunsuri convenabile. 

—Domnilor, grăi el aspru, îl amestecați pe Dumnezeu în 
fiecare frază, cu gîndul de a pune piedici. Oare cugetul nu vă 
îndeamnă nici o clipă către adevăr? Cu ce-i mai plăcută cerului 
fiica arhiducelui Carol decît copila valahă? Aceasta-i întrebarea. 
Mi se pare că în dosul vorbelor, biserica are unele interese. Dacă 
aţi venit aici cu astfel de ginduri, sper ca împăratul să vă 
îndepărteze din drumul său. Aici e o treabă laică, nu una 
bisericească. 

—Ah, frate! răspunse Maximilian prefăcîndu-se întristat. Nu 
dorim o ruptură între tron şi biserică. Regretăm sincer pornirea 
voastră, care se datorează unei mînii de moment. Scopul nostru 
e să găsim o cale convenabilă pentru toţi. 

„Matthias e alături de mine cu tot sufletul, chibzui Rudolf. 
Maximilian se arată mereu duşmănos. lar aceşti prelați fac jocul 
mamei noastre, urmărind unele interese pe care nu le cunosc. 
Prinţesa Florica mi-e dragă. M-aş putea ridica împotriva mamei 
şi a bisericii, renunţind la coroana imperială. Dar copila valahă a 
venit aici pentru a se mărita cu împăratul Imperiului Austriac, nu 
cu un Rudolf oarecare. Din dragoste nu mă ia, ci numai în folosul 
neamului său. Sînt destul de copt ca să înţeleg acest lucru, chiar 
dacă ea ar deveni o soţie bună. Deci, va fi mai bine să nu fac 
ruptura cu biserica şi cu mama. Dacă n-aş mai fi împărat, în 
locul meu ar veni Maximilian, al cărui suflet crud, lipsit de milă şi 
înţelegere, ar aduce multe suferinţe popoarelor noastre. Dar nici 
nu pot să cedez de la bun început. De o voi face, biserica va sta 
mereu deasupra mea cu alte pretenţii. Am sperat că voi găsi 
înţelegere. Păcat! lată că sînt mai neajutorat decit ultimul dintre 
supuşii mei.” 

—Am înţeles, domnilor, zise fără a-şi arăta mîhnirea. Voința 
bisericii şi a mamei noastre înclină favorabil către fiica 
arhiducelui Carol. Fratele Maximilian doreşte acelaşi lucru. Doar 
Matthias mi-a stat alături cu dragoste. Ei bine, n-am nici un 


răspuns. Voi medita la propunerile, sau mai bine zis la aluziile ce 
mi s-au făcut. În ce o priveşte pe prinţesa valahă, ea va fi 
oaspetele nostru în continuare. Şi nu văd cu ce s-ar simţi 
ofensat arhiducele Carol, cîtă vreme nu-i datorăm nimic. Sînteţi 
liberi, domnilor! 

Rudolf părăsi primul odaia, întrebîndu-se: 

„Oare nu renunţ prea uşor la tînăra valahă? Ar trebui să mă 
bat pentru ea, dar nu cu armele de azi, fiindcă adineauri m-am 
arătat nechibzuit. Mi-am dezvăluit gindurile pus pe harţă. Poate 
că n-ar strica să-i dăruiesc bisericii cîteva sute de mii de taleri, 
iar pe Maximilian să-l trimit la Viena, cu o misiune mai 
îndelungată.” 

Cei doi preoţi ieşiră din Hradčany şi luară drumul spre 
mănăstirea Strahov. Mergeau domol, cu pasul măsurat, aşa cum 
le şade bine unor umili slujitori ai celor sfinte. 

—Rudolf se arată îndărătnic, murmură cel mai înalt dintre ei. 

—Ca totdeauna, răspunse scundul. 

—Poate că Maximilian ar fi mai potrivit în locul lui. 

—Nu! îl întrerupse celălalt, aproape brutal. Maximilian 
doreşte coroana imperială şi se arată plin de bunăvoință faţă de 
noi. Insă dacă ar ajunge împărat, ne-ar sta mai greu împotrivă. 
Va trebui totuşi să-i dăm o lecţie lui Rudolf. E vremea să ne 
simtă iarăşi puterea. 

Două ceasuri mai tîrziu, prin poarta mănăstirii Strahov ieşiră 
opt călăreţi, ce purtau o scrisoare adresată Mariei de Spania. În 
urma lor, alţi călăreţi îi duceau instrucţiuni arhiducelui Carol. 

Maximilian porunci să-i vină trăsura şi porni spre palatul său, 
unde avea să priînzească în compania celor doi valahi. 

* 

Nu mică fu surpriza lui Ducu şi Caravană intrînd în palatul 
arhiducelui Maximilian. Domnul Otto, fostul lor prizonier, le ieşi 
înainte şi-i salută uşor afectat, aşa cum îi era felul. 

—Ce plăcere şi cinste! spuse privindu-i ironic. Anul trecut am 
fost oaspetele domniilor-voastre. E drept că nu mi-am dorit-o, 
dar găzduirea a fost la înălţime. Azi, noi vă sîntem gazde. Poftiţi, 
domnilor! Măria-sa arhiducele vă aşteaptă. 

Bănuitor din fire, Costache îi zimbi acestuia, întrebîndu-se: 

„Ce dracu urmăreşte nărodul de Otto, amintindu-ne despre 
păţania lui din vară? Oare ce se ascunde în vorbele lui?” 

Mai puţin impresionat, Ducu îl privi rece, şi păşi alături, fără 


a-şi chinui mintea cu presupuneri. Urcară o scară de marmură 
acoperită cu covor gros. Mulțimea slujitorilor îmbrăcaţi cu risipă 
spre eleganţă fără cusur, pereţii acoperiţi cu pînze ale unor 
maeştri cunoscuţi, tavanele aurite pe fond albastru, măiestrele 
incrustaţii de mînă ale mobilierului, zeci de statuete şi vaze 
ornamentate cu migală arătau ceva din fabuloasa avere a 
arhiducelui. Intrară într-o încăpere uriaşă, cît o sală de arme, 
care nu se potrivea cu căldura celorlalte, fie datorită simplităţii 
mobilierului, fie mărimii ei neobişnuite. O masă de stejar lungă 
cît postul Crăciunului, scaune drepte, fără ornamentaţii, cîteva 
panoplii şi un tablou ce-l reprezenta pe stăpînul palatului erau 
toate podoabele încăperii. Covoarele în tonuri închise, calme, nu 
reuşeau să îndulcească atmosfera de răceală. 

Maximilian veni curînd, afişind plăcerea de a-şi primi 
oaspeţii. Uşile mari fură date în lături, iar slujitorii se grăbiră a 
înfăţa masa şi a aduce prinzul. Vasele simple din porțelan de 
mare calitate, tacîmurile de argint cu minuscula gravură ce 
reprezenta o coroană cu inițialele lui Maximilian dedesubt, 
paharele lipsite de obişnuitele floricele, în ton cu vesela, arătau 
gustul rafinat al gazdei. lar faptul că nu se serviră rarităţi, ci 
mîncăruri obişnuite, întregi această părere a musafirilor. 

Arhiducele părea sincer preocupat a-şi întreţine oaspeţii. Le 
povesti cu lux de amănunte despre o superbă viînătoare, făcută 
în iarnă prin pădurile Boemiei, unde Rudolf şi Matthias reuşiseră 
să doboare nişte lupi cît viţeii. Ducu şi Caravană făceau 
observaţii mărunte, sau puneau întrebări, însufleţind povestirea. 

Cînd se isprăvi prînzul, slujitorii strinseră de pe masă şi 
lăsară doar paharele şi o frumoasă carafă cu vin. Erau singuri. 
Maximilian închină în sănătatea lor. Cei doi îi răspunseră la fel. 
Tăcură un timp. Arhiducele privea în pahar, parcă încercînd să-şi 
adune gîndurile. Pe faţa lui frumoasă, cu trăsături delicate, 
apăru un zîmbet. 

—Domnilor, grăi el, după cum ştiţi, sînt al doilea om al 
imperiului. Deci, puterea mea nu-i chiar de neglijat. M-aţi 
înfruntat anul trecut şi vă rog să mă credeţi că puţini au avut o 
astfel de îndrăzneală. lar cei care au făcut-o, au rămas destul de 
păgubiţi. Aş vrea să discutăm deschis, fiindcă nu-mi plac 
dulcegăriile şi cred că nici vouă. Nu v-am poftit aici cu gînduri de 
răfuială. Am cu totul alte planuri în privinţa domniilor-voastre. 
Aseară eram miînios şi v-am vorbit mai aspru decit ar fi trebuit. 


Să uităm asta! Vă cer două lucruri: Întîi, să-mi înapoiaţi 
scrisoarea adresată anul trecut fostului principe Andrei Bâthory. 
Atunci eram împotriva voastră. Azi nu mai sînt. Ce sumă doriţi în 
schimbul acelei scrisori? 

—Nu ne-am gîndit să o vindem, răspunse Ducu uşor 
încruntat, însă cu sinceritate, pe care celălalt o simţi. 

—Da. Asta dovedeşte că sînteţi oameni de mare cinste. Otto 
al meu se bucură aici de multă trecere şi-i plătit regeşte. Totuşi, 
el nu s-ar fi sfiit să ne ceară aur pentru ea. Dacă nu v-aţi gîndit 
voi, mă gindesc eu. Azi, acea scrisoare nu vă mai face trebuinţă. 
Să zicem că vă ofer în schimbul ei o mie de ducați. 

Costache îl privi fără să clipească la auzul aceste sume 
uriaşe apoi grăi cumpătat: 

—Pentru mine şi prietenul meu, suma e prea mare. Dar 
pentru neamul nostru, care are mare nevoie de aur, ea se arată 
mai mult decît măruntă. Scrisoarea nu-i a mea sau a lui Ducu, ci 
a poporului valah. Deci, cu el trataţi prin noi. 

„Hm! socoti Maximilian. Inteligent fel de a pune problema! 
Cine şi-ar putea închipui că într-o căpăţină ca a ăstuia stă atita 
înţelepciune?” 

—Aveţi dreptate! spuse el mărinimos. Dacă se întîmplă să 
cumpăr o scrisoare de la neamul valahilor şi nu de la voi, atunci 
preţul e cu totul altul. Ofer cinci mii de ducați. Vă convine suma? 

—Da! zise Ducu. E mai mare decit ne-am fi aşteptat. Sînteți 
generos, măria-ta. Rămîne doar să lămurim amănuntele. 

—Nu sînt amănunte, răspunse arhiducele cu toată 
sinceritatea, rară la unul ca el. Poruncesc îndată să vă aducă 
aurul. lar scrisoarea va ajunge la mine cînd şi cum veţi crede de 
cuviinţă. Încrederea mea în cinstea domniilor-voastre e 
desăvirşită. 

„Ce oameni! gîndi el. Ştiu că amindoi sînt săraci. Că în afară 
de cai şi arme nu au nimic. Totuşi, s-au gindit să ducă ducaţii în 
zestrea Valahiei. Ciţi dintre oamenii noştri ar face una ca asta? 
Otto şi alţii ca el îmi sînt devotați cu trup şi suflet atita vreme cît 
îi plătesc. Dacă aş fi un simplu Maximilian, sărac, nu m-aş 
bucura de serviciile lor.” 

—Măria-ta, propuse Caravană cu multă chibzuială, ne plac 
lucrurile clare. Vă propunem ca domnul Otto să ne însoţească 
pînă la Lipova. Acolo, va primi scrisoarea voastră. Mai aproape 
nu avem cum, fiindcă ea acolo se găseşte. 


—Fie! hotărî Maximilian bine dispus. Da n-am isprăvit, 
domnilor. lată ultimul dintre planurile mele în privinţa voastră: 
Cavalerul Cae Indru e o minte luminată, lucru de care m-am 
convins la tratativele purtate cu voi anul trecut. Spada lui se 
pare că nu are egal în Europa, iar vitejia şi chibzuiala lui nu sînt 
cu nimic mai prejos decît celelalte haruri ale sale. Domnul 
Chirilă Zece Cuţite, acel tînăr aspru la vorbă, şiret şi ager la 
mînă cînd aruncă faimoasele cuțite, valorează cît toţi slujitorii 
mei la un loc. Marele spadasin Ducu cel lute, loial pînă dincolo 
de pragul vieţii şi sprinten la gîndire ca argintul-viu, lasă cu mult 
în urmă faima unor vestiți cavaleri ai Apusului. Domnul Costache 
Caravană, viclean ca vulpoiul bătrîn şi chibzuit ca patriarhii, 
pune în umbră multe minţi de seamă, ce se apropie de 
desăvirşire. Poate că nu le-am arătat chiar toate calităţile, 
fiindcă îmi lipseşte darul vorbirii frumoase, dar îi cunosc şi cred 
că-i destul. Ei bine, vreau ca aceşti cavaleri să vină în slujba 
mea. M-am gîndit mult la asta şi ştiu că am nevoie de ei. 
Adunați la un loc, valorează cît o armată. Dar şi plata lor va 
întrece orice închipuire. Ofer fiecăruia dintre ei două sute de 
ducați, pe lună. Un căpitan de-al nostru e plătit cu şapte ducați, 
şi după cum cred că ştiţi, puţini ajung căpitani. Domnilor, gîndiţi- 
vă mult înainte de a-mi răspunde! 

„Cu asemenea slujitori, socoti el, m-aş putea apropia de 
coroana imperială. Mihai-vodă e mare prin calităţile sale, dar 
mai ales prin oamenii din jurul său. Insă, pe cît sînt ei de săraci, 
nu-i plăteşte prea bine. Cu aceşti tineri care lovesc fără 
sminteală, care nu ştiu ce-i frica şi-şi cumpănesc acţiunile cu 
inteligenţă neîntrecută, voi reuşi să-i dau viaţă vechiului meu 
gînd.” 

—Ei, ce spuneţi, domnilor? se trezi din visare. 

—Întîi vă mulţumim pentru frumoasele păreri, grăi Ducu 
zimbind pentru prima oară în ziua aceea. 

—Apoi? 

—Apoi e mai greu, murmură Costache scărpinîndu-se în 
creştet. 

„Trebuie să-i răspund cu băgare de seamă, chibzui el cu 
recunoscuta-i şiretenie. Îi promitem fără a ne lega de el prin 
cuvînt. În felul acesta, dacă nu ni-l facem prieten, cel puţin 
ocolim un duşman dintre cei mai răi.” 

—Greu, de ce? întrebă Maximilian, care crezuse că vor sări în 


sus de bucurie. Cîţi cavaleri n-ar fi dorit să intre în slujba sa? 
Apoi, ştia că aurul străluceşte pentru toţi oamenii la fel. 

—Fiindcă nu putem lua o astfel de hotărîre în numele altora, 
spuse Caravană privindu-l ţintă, cu ochi limpezi ca de prunc. 

—Dar puteţi lua pentru voi. 

—Adevărat, însă nu acum! surise grăsunul. Unele treburi în 
slujba neamului ne ţin legaţi vreo cîteva luni. Abia în vară ne 
putem gîndi la generoasa voastră propunere. În aceeaşi situaţie 
sînt domnii Chirilă şi Cae. 

—Pot aştepta cîteva luni, răspunse arhiducele devenind 
bănuitor, dar se pare că nu vă interesează o astfel de slujbă. 

—Măria-ta, interveni Ducu, pricepînd jocul grăsunului, oferta 
voastră a venit pe neaşteptate. Cine-şi poate hotărî viitorul în 
cîteva clipe? Apoi, m-ai sînt unele greutăţi. Cae Indru şi Chirilă 
sînt prinți ai valahilor. Deci, egali în mărime cu voi. 

—Nişte prinți într-o ţară mică nu-s mai mari decît generalii 
unui imperiu, grăi Maximilian, convins că cei doi discutau cu 
toată seriozitatea. In slujba mea sînt conți, marchizi, baroni şi 
generali. Domnii Cae şi Chirilă poate vor considera că-i puţin. În 
acest caz, nimic nu mă opreşte a-i chema lîngă noi ca prieteni. 
lar de vor fi unele daruri din partea mea, asemenea gesturi se 
fac între prieteni. 

—Mi-aţi luat o piatră de pe inimă, se amestecă grăsunul 
Costache. Aici era greul cel mare şi nu îndrăzneam să vi-l spun. 
Cred că va trebui să lărgiţi cercul prietenilor, cu tînărul Ducu. Se 
pare că şi originea lui e foarte înaltă. 

—Nu văd nimic împotrivă, consimţi Maximilian bucuros. Va fi 
destul să-mi spună rangul ce-l poartă. Dar voi, domnule 
Caravană? 

—Cu mine e mai simplu. Eu nu sînt decît cavaler. 

—Mă bucură cinstea voastră, se entuziasmă arhiducele. Veţi 
fi primul nostru slujitor şi nimic nu mă va împiedica, după o 
vreme, să vă fac prieten, învestindu-vă cu un titlu nobiliar. Am 
asemenea putere. Deci; pe cînd răspunsul vostru, domnilor? 

—La sfirşitul lui iulie, propuse Caravană, mulţumit că nu se 
legase cu nimic. 

—Aşa să fie! rise Maximilian, convins că mirajul aurului îi va 
aduce lîngă el. 

După aceste vorbe, se ridică şi-l strigă pe Otto. Acesta veni 
curînd, ploconindu-se. 


—Pregăteşte cinci mii de ducați! porunci arhiducele. 
Scăpătatul conte Otto se înclină din nou şi alergă să 
îndeplinească ordinul. , 
„La naiba! gîndi Costache. Asta-i rîndaş, nu prieten.” 
* 


Tufănel se răzleţise de micul grup şi se odihnea în braţele 
frumoasei Lisse von Bad. Rămaşi de capul lor, Găluşcă, 
Toroipan, Ciripoi, Tufănel-tatăl şi Ciripoi-tatăl umblau prin 
Hradčany fără rost. Cele trei curţi ale palatului li se păreau nişte 
cuşti cu zăbrele. Nu aveau bani, şi aceasta era partea cea mai 
neagră a mîniei lor. Ducu şi Caravană ar fi putut să le dăruiască 
cîţiva florini, dar nu o făcuseră, lăsîndu-i în cumpătarea 
cazărmii. Aceştia mîncaseră alături de oşteni ceva bucate dulci, 
care nu erau pe placul lor. Cît despre udătură pentru desfătarea 
gitlejurilor însetate, nici pomeneală. Aşa se făcea că umblau 
fără rost, lovindu-şi plini de fudulie cele custuri de la şold, în 
vreme ce printre buzele subţiate de amărăciune ieşeau nişte 
înjurături blajine şi cuminţi, în stare să pună pe goană o ceată 
de ucigaşi. Nimeni nu-i invitase la bal sau în preajma înaltelor 
mărimi de la Hradčany. Nimeni nu se gîndise la cumplita lor 
sete. Ajunşi în faţa catedralei Sfîntul Vit, îşi potoliră limbile şi se 
închinară cu smerenie. Dar cum trecură de ea, sprintenele 
înjurături româneşti reveniră mai ardeiate, iar dintre toţi, cel mai 
al dracului se arătă Tufănel-tatăl. Mărunt şi pricăjit, cu pălăria lui 
mare şi nouă venită peste ochi, de sub care apărea din vreme-n 
vreme o faţă îngustă, asemănătoare cu un bot de nevăstuică, 
păşea măreț în miînia sa, chiar dacă văzut de la cîţiva paşi nu se 
ştia cît din trup i se adăposteşte în cizme şi cît în pălărie. Ciripoi- 
tatăl, scund ca şi vărul său, avea unele haruri în plus. Nasul 
negricios, în formă de ridiche de iarnă, ieşea ca un cep de sub 
pălărie, iar trupul său arăta mai gros cu citeva degete. Spada 
enormă pentru asemenea corp, însă frumos prinsă la şold, 
venea tiriş uneori după el, mai ales în clipele cînd lipseau 
privitorii ocazionali ce i-ar fi putut admira ţinuta. 

Amîndoi verii călcau umăr lîngă umăr, opintindu-şi uneori 
pălăriile către cefe prin frumoase lovituri cu palma, dar fără 
folos. Noile lor acoperişuri fuseseră făcute pe căpăţini de uriaşi, 
iar cei doi se puteau felicita că puseseră între ei şi vechii 
proprietari distanţa de la Bucureşti la Praga. Foştii posesori ai 
mîndrelor straie se pomeniseră într-o dimineaţă aspră numai în 


cămăşi şi izmene, fiindcă avuseseră neprevederea să tragă la 
un han din gura pieţei Zece Mese şi să nu încuie uşa peste 
noapte. Rar făceau verii astfel de isprăvi, dar totdeauna cu 
chibzuială şi în scopuri bune. Primiseră vorbă de la Costache 
seara pe la zece pentru a se înfăţişa dinaintea lui pînă a nu se 
revărsa de ziuă, în vederea unui drum lung. Cumpăniseră o 
jumătate de ceas, observînd că vechile lor straie nu se potriveau 
unor mari negustori. Capitalul lor fusese investit în ceva linguri 
de lemn, astfel că nu exista decit o singură ieşire. Apoi bătură la 
casele cumetrilor Zavaidoc şi Limbă, cărora le lăsară în seamă 
afacerile cu linguri, sucitoare şi blaturi pentru lipii. Un ceas mai 
tîrziu, se îmbrăcaseră într-o uliţă dosnică, dirdiind sub răcoarea 
nopţii şi lepădind vechile hanţe. In zori, călăreau cumpătaţi 
către Piteşti, alături de Caravană şi Ducu, ale căror zîmbete nu 
le remarcară. 

Auzind superbele înjurături, ce intraseră în repertoriul clasic 
nu mult după apariţia graiului pe Pămînt, opt unguri, oşteni ai 
palatului imperial după straie şi arme, se apropiară grabnic. 
Slujiseră cu ani în urmă în Transilvania, la curtea fostului 
principe Sigismund, şi grăiau binişor limba valahă. Vechi oşteni, 
obişnuiţi cu înjurătura aleasă, dibăciră că au în faţa lor cîțiva 
distinşi pomenitori de origini şi lucrări sfinte, iar cum 
corespondenţa celor auzite nu era cu nimic mai slabă decit în 
maghiară sau nemţească, aşteptară atenţi la vreo noutate. 
Fiindcă la înjurături, aproape totdeauna apar noutăţi, sau 
elegante stilizări. 

—Domnilor, grăi cel mai vîrstnic dintre oşteni, numele meu e 
Balogh. Se întîmplă să cunoaştem limba valahă, şi după cite 
pricep, aveţi unele pricini de supărare. 

—Mari, cavalere, spuse Ciripoi-tatăl salutind cam în doi peri, 
fiindcă nu reuşise a dibăci unele rosturi ale învirtirii mîinii cu 
pălăria. Am avutără o pungă cu zece florini. 

—Şi douăzeci de ducați, interveni Tufănel-tatăl, socotind că 
nătărăul de văr spusese o sumă prea mică. 

—La care s-ar cuveni să pomenim şi cei patruzeci de taleri, 
adăugă  Ciripoi-tatăl mărinimos, făcîndu-i pe oşteni să-i 
privească uimiţi. 

—Plus optzeci de groşi, afirmă vărul cu hotărîre. 

—Ca să nu mai pomenim despre cei o sută şaizeci de aspri, 
murmură Ciripoi-tatăl candid. 


—Cît despre cele două inele... 

—Şi patru pietroaie frumos lucitoare... 

—lesus-Maria! îl întrerupse Balogh. Sper că nu vi s-a furat 
asemenea avere. 

—Nu, grăi Tufănel-tatăl cu supremă nepăsare. N-am avutără 
astfel de pagubă. 

—Atunci, e bine. 

—Aş! Vărul nostru, aici de faţă, a aruncatără punga în giîrlă. 
Totdeauna face aşa cînd e pilit. 

—În ce? 

—În Viltava, interveni Găluşcă, simțind că cei doi întindeau 
prea tare coarda. Cavalerul Ciripoi-tatăl, hm! Scuzaţi, domnilor! 
Era cam făcut. 

Oştenii scuzară cu dragă inimă, deşi nu le venea să creadă 
astfel de năzdrăvănie. 

—Aşteptăm nişte slujitori ai noştri, continuă Găluşcă. Ei ne 
vor aduce mărunţiş pentru a putea merge să se desfătăm 
gitlejurile. Din păcate, rindaşii noştri cam întîrzie, încheie 
viclean. 

—Oho! riseră oştenii. Se pare că sînteţi însetaţi rău. leri ni s- 
au plătit lefile. Dacă nu vă este cu supărare, am fi în stare să 
facem cinste. Cunoaştem o cîrciumă cu băuturi aspre. 

—Care slujitori aşteptăm noi? întrebă Toroipan, fără să 
priceapă jocul. 

Dar nu-i răspunse nimeni. Gazde şi invitaţi porniră alături pe 
strada ce cădea în pantă către Viltava. Mergeau atit de 
sprinteni, încit greu s-ar fi ţinut cineva după ei. La puţină vreme, 
şedeau unii în faţa altora şi gustau dintr-un rachiu năbădăios. La 
prima cană ciocniră cumpătaţi şi schimbară între ei o mie de 
gingăşii. La a doua, legară prietenie veşnică, pecetluită cu 
pupături ce aducea a pocnet de pistol. La a treia deveniră 
duioşi, iar cei mai slabi de inimă vărsară citeva lacrimi în 
amintirea cine ştie cărei întîmplări. Cîrciumarul îşi freca palmele, 
bucuros de asemenea muşterii, şi se învirtea în jurul unei plite 
încinse, gata să aducă la masă obişnuitele gustări. Mustăciosul 
Balogh şi soţii săi atacară frumosul cîntec O, szivem. Ceilalţi 
ascultară cuprinşi de desfătare. La a patra cană, domnii Găluşcă 
şi Toroipan dădură ochii peste cap, ţuguiară buzele groase cît 
pumnul şi-şi opintiră vocile spre mîndra cîntare Fetelor, lăsaţi 
găleata. Afoni ca nişte berbeci surzi, îşi modulau glasurile cînd 


spre dulcele viers ce aducea a răget de măgar jupuit de viu, 
cînd spre fluturarea înaripată a godacului în zi de Ignat. Verii, 
ale căror bune urechi muzicale nu puteau îndura astfel de 
osîndă, tresăriră ca înţepaţi de streche şi-i îndemnară pe unguri 
către ceva mai sprinten. Cîrciumarul îi privi melancolic pe cei doi 
cîntăreţi, învîrtind în mîinile mari o tigaie cît un dos de iapă. 

—Ah, pe sfinta Matilda! murmură el pierdut. Asemenea 
răgete nu pot suporta. Dacă le zdrobesc boturile celor doi cu o 
singură lovitură ca trăsnetul... 

Dar nu-şi duse gîndurile pînă la capăt. Soaţa lui, mai lipsită 
de ureche muzicală decît un cîrd de capre, simţi dulci furnicături 
în mădulare şi frumoase chemări către căldura viersului, aşa că- 
şi dădu drumul cu unele triluri, ce-i puseră pe ginduri chiar pe 
răbdătorii oşteni. 

Apoi se isprăviră cîntecele, spre liniştea tuturor, fiindcă 
hangiul, cu îndelungata sa experienţă, socoti că gustările curmă 
aplecarea către răsfăţuri vocale şi puse dinaintea lor cele 
bucate. Găluşcă se înturnă către mustăciosul Balogh şi grăi cu 
măreţia crîncenă a omului cherchelit: 

—Mi-aţi plăcut, domnule Balogh. Asta e! Poate mai dai un 
rînd, fiindcă un cavaler subţire... că domnul Costache Caravană 
e bun cu noi. E ca fraţii. Prieten, bre nea Balogh. Adică ce mai... 
Costache e abia rîndaşul nostru... că atîta avem, bă mustață... 

Dar Găluşcă nu-şi continuă vorbele pline de ifos. Caravană şi 
Ducu intrară în cîrciumă. Văzîndu-i, grăsunul bătu cu palma în 
masă şi strigă aspru: 

—Neisprăviţilor, v-am spus să nu vă atingeţi de băutură! 

Găluşcă tresări, neplăcut surprins. Prin vorbele sale, 
cavalerul stricase tot ce clădise el în faţa oştenilor. Hotărit să 
dreagă ce se mai putea, se ridică asemenea unui pendul şi zise: 

—Scuzaţi, domnilor! Omul acesta e criţă. 

După asemena vorbe, se prăbuşi peste un scaun, oarcă lovit 
cu leuca. Braţele cavalerului îl prinseră la timp. 

Aşezat pe o culme de deal, vechiul castel Krivoklat avea una 
dintre cele mai frumoase poziţii din jurul oraşului Praga. 
Construit în veacul al unsprezecelea, ca un castel de vinătoare, 
devenise peste ani o straşnică fortăreață. Dar sub domnia lui 
Rudolf îşi pierdu strălucirea militară şi adăpostea adesea oaspeţi 
de seamă ai împăratului. Lucrat în stil gotic, înfrumusețat cu mii 
de ornamente la exterior, acoperit cu ţiglă roşie, cochetă pe 


asemenea înălţimi, înconjurat de parcuri şi păduri vechi, castelul 
era un loc încîntător de odihnă. 

In cea de-a treia zi, Rudolf îşi mută oaspeţii la Krivoklat, 
dornic a-i oferi domniţei plăcerea ce o aducea liniştea de acolo. 
Spre deosebire de Hradčany, la Krivoklat lipseau gărzile multe, 
gălăgioase şi toată forfota obişnuită într-un palat imperial. Ciţiva 
slujitori îmbătriîniţi în slujbe umblau cumpătaţi prin imensul 
castel. Doar tinerele cameriste, vesele şi sprintene la mers, 
făceau notă a parte cu risul lor zglobiu, sau cu frumoase cîntece, 
care în loc să alunge liniştea, parcă o întăreau. 

Domnita Florica ocupă un apartament elegant, aflat în aripa 
de nord. De acolo privea adesea virfurile copacilor cu coroane 
bogate, ce coborau în scară pînă devale. Odaia ei de noapte, 
mare cît o ogradă, nu avea obişnuita răceală datorată spaţiului. 
Mobilierul şi ornamentele îi aduceau farmecul necesar. Patul 
enorm, îmbrăcat în mătăsuri de culoarea cerului, un cămin 
străjuit de îngeri săpaţi în piatră, ferestrele nu prea largi, dar 
înalte, acoperite cu draperii grele, minunatele covoare lucrate 
de mînă pe fond albastru, tavanul în ton, zugrăvit cu mare 
migală de meşteri cehi sau slovaci, aduceau un tot plin de 
desăvirşire. Alături, o micuță cămară de baie, cochetă prin 
simplitatea ei, întregea frumosul confort. 

Dana şi lrina primiră, după preferinţele lor, o singură 
încăpere, nu departe de cele ale domniţei. Prin coşurile 
bucătăriilor răzbi din nou fumul gros, animația pe coridoare 
spori, semn că viaţa la Krivoklat se trezise ca în timpurile lui 
bune. 

Dornic să fie alături de tînăra valahă, împăratul veni călare, 
însoţit de puţini cavaleri, şi rămase la castel pînă tîrziu. Slujitorii 
aşternură masa într-o sufragerie mică. Ducu şi Costache fură 
poftiţi la masă alături de împărat, de domniţa Florica şi un tînăr 
căpitan ceh, frumos ca arhanghelii. Rudolf se dovedi un fin 
povestitor, Costache mucalit peste măsură, Ducu înclinat spre 
ironia spumoasă, plăcută, iar cehul - stăpîn al unui rîs plin de 
vigoare. Şezură acolo multă vreme, într-o atmosferă limpede şi 
vioaie. 

Cînd soarele căzu dintr-o parte peste copaci, Rudolf se ridică 
grăbit şi cu părere de rău vizibilă. Rar i se întîmpla să petreacă 
într-o astfel de companie plină de sinceritate, unde cuvintele cu 
tilc şi scop ascuns nu apăreau în conversaţie. Petrecuse cîteva 


ceasuri  încîntătoare, dar treburi grabnice îl aşteptau la 
Hradčany. 

Tîrziu după cină, Ducu veni în odaia de noapte a domnitei. 
Anunţată de Dana, Florica îl aştepta destul de mirată, fiindcă se 
despărţiseră doar cu o jumătate de ceas mai devreme. Erau 
singuri şi parcă o anumită stinghereală se aşternu între ei. 

—S-a întîmplat ceva, domnule Ducu? 

—Nu, murmură acesta rotindu-şi privirile prin încăpere, fără 
a arăta grabă. 

—Atunci, nu văd rostul vizitei voastre aici, grăi ea cu 
asprime. O astfel de prezenţă în odaia noastră de noapte nu o 
pot privi cu plăcere. Dacă aţi venit fără motiv, cutezanţa voastră 
aduce a nebunie şi vă înjoseşte haina de cavaler. 

Ducu o ascultă fără să clipească, chiar dacă asprimea 
cuvintelor îl făcu şi mai palid. 

—N-am spus că nu există un motiv, grăi el cu blîndeţe. lar 
motivul se arată atît de mare, încît va trebui să-mi petrec 
noaptea în odaia voastră. 

Înţelegîndu-l greşit, mînia o făcu să-şi muşte buza pînă la 
sînge, în vreme ce o roşaţă uşoară îi învăluia umerii obrajilor. 

—Nu mai ascult nici un cuvînt, spuse cu voce mare. leşi, 
domnule! Mi s-a părut că eşti un om de seamă al neamului 
nostru, dar te dovedeşti un ticălos 

Ducu îi privi ochii în flăcări şi răspunse liniştit: 

—Nu e ceea ce credeţi, domniţă, şi vă conjur în numele 
principelui Mihai să mă ascultați. 

Auzind numele părintelui său, ce părea o chezăşie pentru 
purtarea lui Ducu spre lucruri nobile, Florica îşi înfrînă mînia cu 
acea stăpinire atit de cunoscută în neamul lui Pătraşcu. Reuşi 
chiar să vorbească fără asprime. 

—Te ascult, domnule. Sper ca vorbele domniei-tale să-mi 
dovedească a mă fi înşelat în păreri. 

—Nu sînt prea multe de spus, murmură el. Aseară am fost 
poftit în palatul arhiducelui Matthias. Fratele împăratului mi-a 
vorbit despre unele primejdii ce s-ar putea arăta împotriva 
voastră. leri, după ce aţi pornit cu trăsura să vizitaţi frumuseţile 
oraşului Praga, împăratul, arhiducii Maximilian şi Matthias, 
dimpreună cu doi înalţi reprezentanţi ai bisericii, au făcut 
laolaltă sfat de taină. 

Apoi îi povesti tot ce aflase de la Matthias că se discutase 


acolo. Cînd tăcu, ea îl privi îngîndurată şi întrebă: 

—Să fie oare puterea bisericii mai mare decit a împăratului? 

— Arhiducele aşa crede. 

—Curios. La noi e altfel. Totuşi, nu văd ce ameninţări stau 
deasupra mea. 

—Poate nici una, răspunse Ducu. Dar după felul în care 
împăratul s-a arătat potrivnic, Matthias se teme de o răzbunare 
a bisericii. Apoi, sînteţi un obstacol în calea fiicei arhiducelui 
Carol. Dacă biserică înlătură acest obstacol, drumul spre 
căsătoria ei cu Rudolf poate fi netezit. Aceasta ar fi ameninţarea 
de care se teme Matthias. 

—Şi ce-i de făcut? 

—Un singur lucru: ziua, eu sau Costache vom fi nelipsiţi de 
lîngă voi. La masă, vom gusta din bucatele care vi se aduc. lar 
noaptea, eu voi veghea lîngă patul vostru. V-am adus aici 
întreagă, frumoasă şi plină de sănătate. Doar moartea m-ar 
împiedica să vă feresc de primejdii. 

În ochii ei luci o flacără ce se stinse repede. ÎI privi pe Ducu 
mîhnită că-i adresase cuvinte nemeritate şi tăcu o vreme. Cînd 
vorbi, glasul ei păru mult mai prietenos. 

—Nu se cuvine ca un cavaler să-şi petreacă noaptea în odaia 
unei fecioare, rosti cu faţa aprinsă. Asemenea situaţie mi-ar 
scoate nume rău. Apoi, această încăpere are încuietori bune, iar 
gratiile ferestrelor sînt de netrecut. Cred că vă faceţi griji fără 
rost, domnule Ducu. Cine ar avea inimă să-i aducă necazuri unei 
biete copile? 

—Aşa mă gindeam şi eu, recunoscu tînărul. Dar temerile 
arhiducelui Matthias mă neliniştesc. Vă închipuiţi că un om ca el 
nu m-ar fi înștiințat dacă nu ar fi avut temeiuri. 

Argumentele lui erau vrednice de luat în seamă. Domnița 
Florica le cumpăni îndelung, apoi spuse hotărită: 

—Chiar de vor fi primejdii, nu pot să vă primesc în odaia mea 
de noapte. Sînt convinsă că purtarea voastră ar fi desăvirşită, 
dar nu pot. Nu se cade astfel de lucru. 

—Ar mai fi o cale, vorbi tînărul privind-o zimbind. V-ar 
conveni să vin aici dimpreună cu Caravană? 

—Credeţi că nu există altceva mai bun? 

—Cred. 

—Atunci, nu mă pot opune. V-aş ruga doar să-mi îngăduiţi o 
jumătate de ceas pentru pregătirea de noapte. 


—Mă gindisem la asta. Acum plec să-l aduc pe Costache. Ştiţi 
să folosiţi un pistol? 

—Destul de bine. 

Ducu scoase arma şi o puse pe pat, apoi ieşi, mulţumit că 
planul lui reuşise. Ştiuse că va întîmpina greutăţi. Privi cu 
băgare de seamă în lungul coridorului, dar acesta era pustiu. 

Domnita Florica rămase cîteva clipe cu ochii aţintiţi asupra 
pistolului. 

„Nu sînt dorită aici, gîndi ea. Rudolf pare un om bun, însă 
încep a pricepe că nu el hotărăşte destinul său. Dacă vorbele 
domnului Ducu se adeveresc, înseamnă că atit eu, cit şi ai mei 
ne-am pripit venind la Praga. Sau poate că nu ne-am pripit. 
Sîntem datori să încercăm totul pentru folosul neamului. Ducu! 
oftă ea. De cite ori ne întîlnim, parcă pune cineva sămînţă de 
vrajbă între noi. Adesea i-am aruncat vorbe de ocară, 
nemeritate. Sînt năvalnică la miînie, ca şi tatăl meu. Dar el are 
puterea să se stăpinească. Eu nu am destulă. Dacă domnul 
Ducu ar fi luat seama la cite i le-am spus, ar fi putut să mă lase 
în plata Domnului. Însă nu-şi pune el mintea cu o copilă. Se pare 
că-i foarte călit. Oare iubeşte pe cineva? Are el vreo dragoste 
tăinuită? După cît e de chipeş, greu îmi vine să cred că a scăpat 
pînă acuma din mrejele fetelor. Oare să nu fi simţit că mi-e 
drag? În seara balului de la Hrad&any m-am gîndit numai la el. 
De fapt, inima mea a tresărit din ziua primei noastre întîlniri, 
care a început cu o ceartă. De-ar şti el că numai din dorinţa de 
a-l săruta am propus să se cînte Periniţa la Hradčany! Noi 
femeile ştim uneori să ne folosim de şiretlicuri. Acesta e unul din 
harurile noastre. Sau poate că e o armă a noastră în dragoste, 
fiindcă de cînd lumea, bărbatul trebuie să dea tonul, iar noi să 
aşteptăm cu răbdare hotărîrea lui. Fără iscusinţă, fără şiretenie, 
nu l-am putea sili pe cel drag să deschidă ochii mai atent asupra 
noastră. lar fata care nu foloseşte asemenea haruri e o năroadă. 
Fiecare fată are datoria să lupte, cu armele ei, pentru dragoste. 
Dacă lăsăm totul numai în seama bărbaţilor, aceştia ar putea să 
treacă mai departe fără a observa adevărata dragoste. Cînd a 
îngenuncheat lîngă mine pe dalele de marmură de la Hradeany, 
am simţit o ameţeală uşoară şi dulce. Cînd m-a sărutat pe obraz 
m-am pierdut cu totul şi puţin a lipsit să mă agăţ de gitul lui 
neruşinată şi iubitoare. De va fi cazul, mă voi căsători cu Rudolf 
în folosul neamului şi-i voi fi o soţie bună, dar inima mea va 


îngheţa pentru totdeauna.” 

Afară se pornise o pleasnă de vînt. Crengile copacilor sărutau 
obloanele castelului cu aplecări domoale. Undeva în interior, un 
orologiu bătu molcom de zece ori. 

* 

Trecuse de miezul noptii. O noapte calmă, cu vînt slab şi cu o 
brumă de lumină, ce se strecura neîndestulătoare pentru 
draperiile ferestrelor. Furată de somnul greu, dăruit cu haruri 
mari celor tineri, domniţa Florica adormise. Respirația ei uşoară, 
ca de copil, nu se auzea, ci numai neliniştea pruncului care 
visează şi se întoarce în somn. Aşezaţi pe covor la capătul 
patului, Costache şi Ducu vegheau. Auzul lor ager prindea 
murmurul slab al vîntului de afară sau blindele dezmierdări ale 
copacilor ce se aplecau cu graţie către ferestre. La îndemnurile 
celor doi cavaleri, domniţa desfăcuse obloanele, astfel că slaba 
lumină a nopţii desfăta odaia după puteri. Greu se puteau 
desluşi obiectele din odaie. Dar ochii lor se obişnuiră curînd cu 
umbrele încăperii. Nu discutau între ei. Şedeau nemişcaţi, ca şi 
cînd ar fi făcut parte din mobilier. 

Dana şi lrina dormeau în odaia lor, alăturată apartamentului 
domniţei. De fapt, era un fel de a spune că dormeau. Se 
culcaseră destul de tîrziu, dar numai Dana căzuse într-un somn 
adînc, odihnitor. Irina era trează. Poate că aţipise o clipă, însă 
unele gînduri de nelinişte stăruiau puternice asupra ei. Copila cu 
chip brun, strălucitor ca al unei creole, cu părul bogat ridicat în 
coc, pentru a mai cîştiga ceva înălţime, plîngea. Lacrimi grele 
cădeau molcom de-a lungul obrajilor şi udau perna. Gîndurile ei 
umblau neastimpărate către frumosul Tufănel. Oşteanul ce 
semăna cu Adonis, după cum spunea Lisse von Bad, nu 
observase nimic în ochii ei. Îl ştia prins în mrejele baronesei, iar 
gelozia, a cărei putere nu o cunoscuse pînă atunci, îi apăsa 
sufletul. 

Dana se trezi brusc. Rămase nemişcată şi auzi suspinele 
Irinei. Întinse degetele şi simţi lacrimi. 

—Doamne-Dumnezeule! grăi tînăra Mihalcea. Crezi că-i oră 
potrivită pentru plins? 

—Dar cine-ţi spuse că pling? se smiorcăi Irina surprinsă. Mi- 
au dat lacrimile, însă ele se datorează unui vis. Cine ştie ce am 
visat?! 

—Pe mine nu mă duci, murmură prietena prinzînd-o 


drăgăstos cu braţele. Noaptea trecută ai pomenit în somn 
numele domnului Tufănel. 

—Zău? se miră Irina. 

—Hai nu te mai preface! Cred că nu eşti în toate minţile. 
Domnul Tufănel e un simplu oştean, iar neamul său nu e prea de 
soi. Ca să nu mai vorbim de faptul că-i un muieratic... 

—Nu mă priveşte pe mine ce face domnul Tufănel. 

—Etete, măă! Pe cine vrei să prosteşti? Te-ai sculat aşa, 
plîngînd. Mare minune! Uite că mie nu mi se întîmplă. Dacă-l 
iubeşti, ceea ce zic eu că nu prea se cade, atunci bate-te pentru 
dragostea ta. Şi nu te mai miorlăi la miezul nopţii, ci ziua! lar 
acum, hai să ne culcăm! Domnul Tufănel n-are habar că-l 
iubeşti. Arată-i, soro! Şi nu te mai perpeli ca o năroadă! 

O sărută şi-i mîngiie faţa. Micuța Irina se strînse la pieptul ei, 
parcă cerînd sprijin. Incercară să adoarmă din nou, însă 
năstruşnicul somn devenise îndărătnic. 

În odaia domniţei era linişte atît de adîncă, încît s-ar fi părut 
că e goală. Afară, vintul îşi oprise respiraţia, iar pădurile tăcură 
din cîntat. Aproape de cămin răzbi un zgomot slab ca o părere. 
Apoi, îngerii sculptați se rotiră în loc. La spatele lor apăru lumina 
palidă a unei făclii îndepărtate, astfel că nu avu tărie asupra 
încăperii. Două umbre ieşiră din spatele îngerilor şi intrară în 
odaie. Paşii lor nu se auzeau pe covorul moale. Umbrele 
înaintară fără grabă spre patul domniţei Florica. După felul în 
care umblau prin întunericul de acolo, cunoşteau bine rosturile 
încăperii. Nimic nu era pripit în gesturile lor. Domnița Florica 
murmura ceva în somn. Apoi, totul se linişti. Alte umbre veniră 
uşor către primele. Cuţitele lui Ducu şi Costache loviră în 
aceeaşi clipă. Două răcnete înfiorătoare sparseră liniştea 
castelului. 

—Ce-a fost asta? tresări Irina agitată. 

—Cine poate şti? murmură Dana, strîngîndu-se mai aproape 
de prietena ei. 

Ducu simţi o arsură în umăr, dar nu-i dădu importanţă. 
Ajunse dintr-un salt la patul domniţei şi-i puse mîna la gură. 

—Să nu ţipi! o rugă el. Totul e în ordine. 

Costache intră pe uşa căscată în perete. La picioarele lui 
începeau treptele unei scări de piatră. Ceva mai jos, lumina o 
făclie agăţată în perete. După un moment de chibzuială, se 
întoarse lîngă prietenul său. 


—Ce se întîmplă aici? întrebă Florica. 

—Ceea ce doream să nu fie, răspunse Ducu. Acum pericolul 
a trecut. Vă rog să rămineţi liniştită. Noi mai avem unele treburi, 
dar ne întoarcem curînd. 

Ridicară amindoi cele două trupuri lipsite de viaţă şi începură 
să coboare pe scara în spirală, ce părea că nu se mai isprăveşte. 
Cînd trecură pe lîngă făclie, o luară cu ei. Apoi lepădară morţii. 
Era şi timpul, fiindcă greutatea lor îi istovise. După o vreme, cînd 
crezură că intraseră într-un puț fără fund, scara se isprăvi într- 
un coridor fără pantă. Din pereţii de piatră picurau stropi de apă. 
Merseră o bună bucată de drum şi dădură de alte trepte. 
Acestea erau însă mai puţine ca primele. Picăturile cădeau din 
tavan cu zgomot sinistru în liniştea desăvirşită. Mirosul de 
mucegai scăzu brusc. Din faţă pătrundea aerul răcoros al nopţii. 

—leşirea cred că e undeva pe aproape, şopti Ducu. S-ar 
putea ca ceva oameni de-ai ălora să aştepte acolo. 

Tavanul şi pereţii arătau mai uscați. Afară se zărea cerul. 
Aerul curat îi cuprindea înviorător. leşirea era destul de strimtă. 
Un capac de lemn, cu muşchi şi iarbă pe el, fusese împins 
alături. Prin împrejurimi era linişte. Ceva mărăciniş bogat le bara 
calea. Se aflau într-o rîpă, iar în jur nu se vedea loc bun de 
urcuş, chiar dacă pereţii nu se arătau prea înalţi. După o vreme 
de încercări, rămaseră pe gînduri. Cei doi coboriseră pe undeva. 
Apoi găsiră o scară de frînghie, atîrnată de un copac. Deci, acela 
era drumul. Urcară destul de uşor. Erau la poalele dealului. 
Deasupra lor, castelul arăta ca o pată uriaşă. 

—Ceva mai jos de aici e un drum, şopti Costache. Va trebui 
să coborîm pînă la el, fiindcă ce-i doi n-au venit cu aripi. 

Ducu îşi urmă prietenul. Rana din umăr îl supăra din ce în ce 
mai rău. Rămaseră nemişcaţi. Sforăitul unui cal răzbi pe 
aproape. leşiră la marginea drumului. Un bărbat cu pelerină se 
plimba agitat în jurul unei trăsuri. 

—Încearcă tu! murmură tînărul. Am o înţepătură în umăr şi 
mă mişc mai greu. 

Costache făcu un semn de aprobare. Nu era la primul său 
atac la vreme de noapte. Cu toată grăsimea sa, Caravană se 
mişca uşor, sprinten. De data aceasta, lumina îl ajută mai bine. 
Acoperit de umbra copacilor, ajunse în spatele celui de lingă 
trăsură. Făcu un salt, iar cuțitul său lovi de moarte. Răcnet nu 
răzbi în noapte, fiindcă mîna cea liberă a grăsunului astupase 


gura omului cu multă îndemînare. După cîteva clipe, cînd socoti 
că nu ar fi cazul de o nouă lovitură, luă trupul celui căzut şi 
urcară amindoi spre rîpă. Costache părea neobosit. Cobori 
trupul de-a lungul frînghiei şi ajunse curînd la deschizătura prin 
care ieşiseră. Aruncă mortul în coridor, apoi se întoarse către 
prietenul său. 

—la să vedem rana! 

Îi desfăcu haina şi-şi strecură mîna grăsuţă pe sub cămaşă. 
Năclăită de sînge, aceasta se lipise de umăr. Caravană rupse 
frumoasele manşete ale tinărului şi făcu un tampon, îl puse pe 
rană şi-i zise: 

— Ţine tamponul cu mîna. Fetele noastre te vor obloji mai 
bine. Acum e vremea să mergi la domniţa Florica. Eu voi pune 
capacul pe locul lui şi mă întorc la trăsură. O voi duce departe 
de locul acela. Am de gind să o ascund undeva, iar caii să-i las 
slobozi. Cînd vor miji zorii, voi încerca să şterg toate urmele de 
afară. Poate să fie ceva singe pe covorul din odaia domniţei. Să 
te ocupi de ele! 

Ducu aprobă fără să scoată o vorbă. Apoi luă făclia şi făcu 
drumul de întoarcere. O uşoară slăbiciune îl cuprinse. Rana nu 
părea cu multă răutate, dar sîngerase puternic. Cînd ajunse 
aproape de odaie, scoate un strigăt uşor: 

—Siînt eu, domniţă. 

—Aţi sosit la timp, domnule Ducu, murmură Florica cu glasul 
slab. Mi-a fost teamă. Şi credeam că nu vă mai întoarceţi. Au 
trecut două ceasuri de la plecarea voastră. Au vrut să-mi ia 
viaţa? 

—Nu. Gîndul lor era îndreptat spre o răpire. 

Tînărul lumină odaia cu făclia adusă. Trase perdelele pentru 
a nu se vedea în afară, apoi aprinse lumînările multe. Florica 
văzu pete de sînge pe covor şi-şi acoperi ochii. Dar Ducu nu 
avea timp să se ocupe de ea. Deschise uşa, merse pe coridorul 
pustiu şi bătu în cea a fetelor. Tinerele însoţitoare ale domniţei 
nu dormeau. Răcnetele de la miezul nopţii le alungase somnul. 
După ce recunoscură glasul cavalerului, deschiseră uşa. Ducu le 
rugă să se îmbrace şi să-l urmeze. Citeva minute mai tîrziu, erau 
cu toţii în odaia domniţei. În vreme ce Irina şi Dana ascultau 
înmărmurite cele spuse de Florica, tînărul îşi făcu de lucru în 
jurul buclucaşilor îngeri. Încercă în fel şi chip să închidă uşa, dar 
aceasta nu se supunea. Apoi se auzi un țipăt slab al Irinei. 


—Eşti rănit, domnule Ducu. 

—Nu cine ştie ce. 

În aceeaşi clipă, Florica sări din pat, uitînd că nu are o ţinută 
convenabilă, şi ajunse din doi paşi lîngă el. Miinile ei desfăcură 
cămaşa cu multă pricepere, chiar dacă degetele tremurătoare îi 
atingeau faţa, parcă datorită neatenţiei. 

Trecuse un ceas. Încercările cavalerului se dovediră cu folos. 
Dibăci mecanismul care întorcea îngerii pe vechiul lor lăcaş. Uşa 
era închisă din nou. Fetele şterseră petele de pe covor atit cit 
putură de bine. Dacă n-ar fi fost rana lui Ducu, nimic nu ar fi 
arătat semnele celor petrecute acolo. Nimeni nu şi-ar fi închipuit 
că în spatele îngerilor se află o uşă. Chiar ochiul cel mai dibaci 
nu ar fi remarcat-o. Vremea trecea greu, fiindcă somnul nu se 
mai putea apropia de cei din odaie. Fetele se cuibăriseră în pat, 
una lîngă alta. Aşezat pe un scaun, Ducu aştepta ivirea zorilor. 
Pusese mobilier mult în dreptul îngerilor, astfel că nimeni nu ar 
fi putut intra pe acolo fără greutate şi zgomot tare. 

—Aveţi dureri, domnule Ducu? întrebă Florica cu voce mai 
joasă decit de obicei. 

—Puţine, dar sînt obişnuit. La ziuă voi intra pe mîinile 
pricepute ale prietenului Costache. 

—Poate ar fi bine să vă întindeţi alături de noi. Loc e destul. 

—Nici aici nu mi-e rău. 

Fetele săriră din pat şi-l culcară silit. Alături, mîna domniţei 
se lipi de el ca din întîmplare. Furat de moliciunea aşternutului, 
tînărul aţipi. Dana şi Irina nu rezistară nici ele somnului şi 
oboselii. Doar Florica rămase trează. Urechea ei la pîndă prindea 
respiraţia uşoară a celui drag. 

„Oare doarme adînc? se întrebă ea. 

Aşteptă multă vreme. O ispitea un gind. O pornire căreia 
simţea că nu-i poate pune stavilă. Se aplecă domol ca o părere, 
şi-şi lipi buzele de ale lui, cu timide opriri. Ducu se mişcă în 
somn, iar inima ei îngheţă o clipă. Reveni în vechea poziţie, 
folosind zeci de precauţii. Ochii îi străluceau ca diamantele 
şlefuite frumos. Era în ei parcă un strigăt de triumf al bucuriei. 

Ducu se trezi în zori. Lumina zilei luase locul palidelor 
lumînări. Domnița şi fetele puseseră bună rînduială în odaie. 
Apoi trecuseră alături. Costache Caravană tocmai sosise şi era 
gata să se ocupe de rană. 

—Pe zăbala Zambilicăi! murmură grăsunul. Slabă pălitură de 


cuţit! Pramatia care ţi-a adus un astfel de pocinog a dat la 
nimereală. Bine că s-a întîmplat aşa. Bine că ai încăput pe 
mîinile unui om priceput a tămădui spărturile de piele. Am fiert 
nişte buruieni. Te-am mai oblojit eu o dată cu astfel de leacuri. 
Cînd le pun pe rană, sînt alinătoare şi plăcute ca mîngiierea 
mamei. Oblojeala asta te tămăduieşte chiar dacă ai fi cu un 
picior în groapă. 

Spală rana cu rachiu aspru, apoi lipi peste ea o fiertură de 
frunze şi rădăcini, ce semănau cu cele ale cartofilor. Usturimea 
fu atît de cumplită încît Ducu îşi muşcă pumnul, ca să nu 
sloboadă un răcnet ce ar fi cutremurat palatul din temelii. 

—Cred că nici n-ai simţit, grăi Costache plin de ifose. Poate 
nu am eu prea multe haruri, dar aici sînt făcător de minuni. Mi-a 
mers vestea că am mina uşoară ca a fetei la prima întîlnire de 
dragoste şi că repar fără dureri. Ei, gata. In cîteva zile, spărtura 
se astupă şi nu mai ai pricini de vătămare trupească. Ţi-am adus 
alte haine şi o cămaşă. Imbracă-te! 

—Ce-ai făcut afară? întrebă Ducu. 

-—Treabă destul de bună. Am ocolit dealul şi am ieşit din 
drumul castelului. M-am strecurat cu trăsura pe o cale de 
pădure, mai rea decit mă aşteptam. Apoi am deshămat caii şi 
am prăvălit frumoasa trăsură într-o rîpă. M-am întors tirziu. Să 
fie o jumătate de ceas de cînd am intrat prin poarta cea mare a 
castelului. Cumplită noapte! Cine să fi aranjat găzduirea 
domniţei tocmai în apartamentul acesta? Dacă stau să judec 
bine, nu cred că să fi fost o simplă întîmplare. 

—Majordomul. Am întrebat-o pe Florica. El i-a recomandat, 
cu căldură, odaia în care ne aflăm. 

—Să fie oare în slujba celor ce au încercat răpirea copilei? 

—Greu de spus. Nu avem nici o dovadă împotriva lui. 

—Pe fesul lui Mahomed! exclamă grăsunul. Nu-mi place 
castelul ăsta, nici de frică. In fiecare slujitor am să văd azi un 
duşman. Fiecare ungher mă va face să fiu atent. Abia aştept să 
plecăm de aici. 

—Asta va fi miine în zori. Nu ne putem îngădui să prelungim 
o vizită care pune în pericol libertatea sau chiar viaţa domniţei. 

—Aşa este! Şi ce crezi că ar trebui să facem acum? 

—Să mergem la micul dejun, zimbi Ducu. Apoi îl vom aştepta 
pe împărat. După cite am înţeles ieri, va fi oaspetele nostru la 
masa de prînz. Dar pînă atunci nu ne vom clinti din preajma 


domniţei. 

Un sfert de ceas mai tîrziu, porniră dimpreună cu fetele către 
cocheta sufragerie. Afară, aerul dimineţii se încălzise plăcut. 
Razele soarelui se dezmierdau în ferestre, neruşinate şi vesele. 

La ceasul prînzului, Rudolf, însoţit de arhiducii Maxilimian şi 
Matthias îşi făcură apariţia la Krivoklat, înconjurați de puţini 
slujitori. Copitele cailor neastimpăraţi răsunau plăcut pe dalele 
de piatră de la intrare. Ziua se arăta frumoasă, cu căldură 
molcomă, lipsită de uscăciunea din timpul verii. Slujitorii 
întinseră masa pe o minunată terasă. Locul acela domina parcul 
şi pădurea din jur. Copacii bătrîni, cu coroane mari, parcă 
îngenuncheaseră în faţa măreției castelului. În timpul prînzului, 
împăratul se prinse la glumele celorlalţi şi privea adesea în ochii 
domniţei, mai luminoşi ca cerul de primăvară. Chiar Maximilian, 
de obicei morocănos, povesti cîteva întîmplări hazoase, fapt ce-i 
spori farmecul. Doar sprintenul Matthias păru ceva mai ginditor. 
El observase că valahii, recunoscuţi pentru veselia lor, erau mai 
potoliţi. 

—Domnule Ducu, spuse el într-un moment de linişte, mi se 
pare că dreapta nu vă foloseşte azi. Arată cam ţeapănă, iar 
stinga voastră nu are îndeminarea celeilalte. Apoi, nu mă pot 
dumiri. Aţi gustat din toate bucatele aduse tinerei prințese 
valahe. Să fie oare acesta un obicei mai vechi, sau unele lucruri 
vă silesc la prudenţă? 

Toate privirile se întoarseră către tînăr. Mai ales împăratul se 
arătă contrariat. 

—Măria-ta, răspunse tînărul zimbind niţel ironic, aşa cum îi 
era firea, aş prefera să vorbesc despre asta cînd vom fi mai 
puţini. 

—Sînt unele temeiuri aplecate spre rău? întrebă împăratul 
încruntîndu-se uşor. 

—Sînt. 

—Atunci, amînăm după prînz. Păcat! Ziua începuse atit de 
frumos, iar liniştea de aici ne îndemna spre gînduri vesele. 

Isprăviră prînzul tăcuţi, fiecare cu gîndurile lui. Îndată după 
prînz, Costache, Chihaia şi aghiotantul împăratului ieşiră cu 
fetele în parc. În jurul mesei rămaseră doar arhiducii, împăratul 
şi Ducu. 

—Vă ascultăm, domnule! porunci Rudolf, aşteptindu-se la 
cine ştie ce necazuri mărunte. 


Dar pe măsură ce tînărul povestea întîmplările de peste 
noapte, uimirea şi încruntarea sa se arătau mai mari. Matthias 
zimbea, socotind că părerile nu-l înşelaseră. In schimb, 
Maximilian era uluit. Simţise de la bun început că biserica îşi 
avea tainul ei în încercarea de a o răpi din Krivoklat pe frumoasa 
valahă. 

„Ah, socoti el, înalții prelați lovesc fără şovăială! Aceasta e 
prima lor încercare, dar nu şi ultima. Sînt puternici şi hotăriţi. Cît 
despre Caravană şi Ducu, prevederea lor mă uimeşte. Adică nu. 
Nişte oameni ca ei, greu pot fi păcăliţi. Da! Cu ei, cu prietenii lor 
ca slujitori şi cu puterea bisericii la spatele meu, voi dobiîndi 
tronul imperial. Biserica noastră duce, din umbră, o politică a ei, 
condusă de la distanţă de mama noastră. Maria de Spania 
doreşte ca Imperiul Austriac să domine Răsăritul şi să-şi întindă 
aripile cît mai larg. Un biet prinţişor ca Mihai, ce se vrea rege al 
Valahiei, va fi măturat din drum cu un simplu bobirnac. Chiar 
dacă-i atit de departe, mama noastră domneşte de fapt aici prin 
puterea nevăzută a bisericii. Maria de Spania ia hotăriri la 
Madrid, iar noi ne supunem, fiindcă sîntem mai slab organizaţi 
decit biserica. Fratele Rudolf e moale şi nehotărit. El cedează de 
fiecare dată, cu toate că o face bombănind. Nu am nimic 
împotriva cuceriri Răsăritului. Ba aş spune că-i în intenţia 
noastră, dar de voi ajunge împărat, voi distruge puterea bisericii 
dintr-o singură lovitură. Doar citeva capete dintre cele mai mari 
ar fi destul să cadă sub loviturile viitorilor mei slujitori valahi. 
Totul făcut în taină şi cu multă chibzuială. Totuşi, e bine să luăm 
părţile bune din politica mamei noastre. Ea se arată 
duşmănoasă lui Mihai-vodă, fiindcă vede în el un mare general. 
Dacă Mihai prinde ceva cheag în Transilvania şi poate chiar în 
Moldova, o ţară a valahilor sub un astfel de conducător poate fi 
un obstacol de netrecut în calea noastră spre răsărit. In calitatea 
de viitor împărat, va trebui să-mi netezesc de pe-acum drumul 
către răsărit. Ei bine, mă voi alia cu biserica împotriva lui Mihai. 
Puterea lui trebuie să cadă grabnic, iar la primul pas vom pune 
graniţe pe munţii de către Moldova. Al doilea pas va fi pe Nistru 
şi pe Dunăre. Abia atunci vom fi puternici împotriva turcilor.” 

Îşi întrerupse gîndurile. Ducu îi invită să le arate coridorul 
secret. Reveniră tirziu din vizita subterană. Faţa împăratului nu 
mai era mînioasă, ci gînditoare. Simţea puternica mînă a mamei 
sale, care dorea unirea lui cu fiica arhiducelui Carol. Simţea 


apăsarea aspră a bisericii şi se socotea mărunt, fără pic de 
putere. Nu avea dovezi împotriva cuiva. Cavalerii morţi nu-i 
spuneau nimic după înfăţişare. Nimeni nu-i cunoştea cine sînt şi 
de unde vin. Nimeni nu reclamase lipsa lor şi era convins că nici 
nu o va face. Doar un lucru stătea în picioare: atacul împotriva 
frumoasei copile din Valahia. 

—Domnule Ducu, grăi Rudolf cumpănindu-şi cuvintele cu 
grijă, regretăm din inimă această întîmplare şi sper să o uitaţi. 
Trăim vremuri grele, cînd nici împărații nu sînt scutiţi de 
necazuri. V-aţi arătat hotărîrea de a părăsi Praga miine în zori. 
Eu v-aş ruga să mai rămîneţi două zile. Adică, atît cît îi trebuie 
pictorului nostru Frans Franken pentru a isprăvi pînza pe care a 
început să zugrăvească minunata făptură a prinţesei Florica. 
Vom anunţa la Hradčany data plecării voastre spre Valahia, dar 
asta nu înseamnă că eu am renunţat la căsătoria mea cu Florica 
Pătraşcu. Voi duce aici o adevărată bătălie în acest scop, iar 
cînd totul va fi după voia noastră, vă voi pofti din nou. L-am 
trimis pe domnul Pezzen ca sol al nostru în Transilvania. Insă nu 
cu mîinile goale, ci cu o sută de mii de taleri. Aceasta e suma cu 
care îl sprijinim pe Mihai-vodă ca vasal şi nou guvernator al 
principatului. Îi purtăm gînduri frumoase, chiar dacă împotriva 
sa ne vin multe plingeri din partea nobilimii şi a comisarului 
nostru Ungnad. Îi dăruim bani pentru întreţinerea oştilor, dar nu- 
i îngăduim o intrare cu armele în Moldova fiindcă le-am dat 
asigurări polonilor în această privinţă. 

Dibaciul Ducu simţi arsura ultimelor cuvinte, însă nu-şi arătă 
nemulţumirea, ci vorbi cu multă viclenie. 

—Măria-ta, vă mulţumim pentru înalta voastră bunăvoință şi 
vă asigur că vom fi vasali credincioşi. Nu ştiu dacă principele 
Mihai s-a gindit la o intrare cu oşti în Moldova, dar ştiu un lucru: 
Moldova e a valahilor moldoveni. 

—Aşa este! recunoscu împăratul prinzîndu-se în capcana 
tinărului. 

—Mă bucură întărirea voastră, măria-ta. Şi e limpede că 
polonii nu pot hotărî soarta unei ţări ce nu e a lor. 

Împăratul nu era un ageamiu să nu înţeleagă aluzia. Vorbele 
tinărului îi arătau cu mare fineţe că nici Imperiul Austriac nu 
poate hotărî soarta Moldovei. Tuşi încurcat şi-l afurisi în gînd pe 
Ducu. Matthias zîmbi. Inteligența tînărului îi făcea plăcere. In 
schimb, Maximilian sări în ajutorul lui Rudolf. 


—Polonii doresc linişte la graniţa lor de sud, spuse el, lăsînd 
a se înţelege că şi Imperiul Austriac vrea acelaşi lucru la graniţa 
din răsărit. 

—Adevărat! se înclină Ducu. Doresc o linişte atît de mare, 
încît oştile lor au împiînzit Moldova. Generalul imperial Basta, 
care sînt sigur că a venit ca prieten al valahilor şi s-a aşezat cu 
oştile între Crişuri, ar trebui să fie neliniştit de intrarea polonilor 
în Moldova. 

Ducu înţepa cu eleganţă, dar Rudolf nu mai lua seama la 
fineţea iluziilor, fiindcă ştirea se dovedea mai puternică. 

—Siînteţi sigur de prezenţa oştilor polone acolo? întrebă 
surprins. 

—Noi nu vorbim decit pe lucruri sigure, măria-ta. 

—N-am fost înştiinţat, murmură gînditor împăratul. Socot 
însă că-i vorba de ceva mercenari ai gărzilor lui leremia Movilă. 
Poate despre asta vorbiţi. 

—Nu, zimbi tînărul. leremia ţine azi opt mii de călăreţi 
moldoveni, şase mii de cazaci pe plată şi patru mii de călăreţi 
poloni, sub comanda lui lan Potoţki, starostele de Camenița. 

—Multă oaste! 

—Multă, măria-ta, pentru gînduri liniştite! Avem ştiri sigure 
că polonii doresc să ocupe întreaga Moldovă, Ţara Românească 
şi Transilvania. Înțelegerea cu Imperiul Austriac le dă răgaz de 
linişte pentru a-şi desăvirşi puterea. 

—Domnule, interveni Maximilian cu asprime, punem la 
îndoială nu cuvintele voastre, ci faptul că daţi crezare unor 
zvonuri fără temei. Ne vom informa. Apoi, ne miră că nu 
cunoaşteţi intenţiile lui Mihai-vodă de a intra în Moldova. 
Generalul Basta ne-a dat de ştire în această privinţă. 

—Basta? rise Ducu. Se pare că-i un general bun. El petrece 
de cîteva luni în compania unor nobili ce urmăresc o răzmeriţă 
în Transilvania. Petrece şi ne ameninţă, dar nu şi-a înştiinţat 
împăratul despre cele ce se întîmplă în Moldova. 

—Măria-ta! se amestecă arhiducele Matthias. Oamenii mei 
mi-au adus unele ştiri despre prezenţa oştilor polone în Moldova. 

—Şi de ce nu ne-ai spus? întrebă încruntat împăratul. 

—Fiindcă nu ştim numărul lor. În schimb, ştim că Mihai-vodă 
a cucerit Transilvania fără sprijinul nostru şi s-a închinat ca vasal 
cu toată sinceritatea. Altul în locul său, poate că nu ar fi făcut-o. 
Aş propune să nu aprobăm intrarea lui Mihai-vodă în Moldova. 


Să nu o aprobăm făţiş, dar să-l îndemnăm a o face pînă nu va fi 
prea tirziu. Să folosim aceeaşi viclenie cu care lucrează polonii. 

—Avem un tratat, spuse Rudolf nehotărit. 

—Şi-l vom respecta pe faţă, rise Maximilian. 

El intuise temeinicia argumentelor lui Matthias. 

—Ne vom mai gîndi, murmură împăratul. 

„E mai bine aşa, socoti Maximilian. Mihai-vodă poate intra în 
Moldova stricînd planurilor polonilor. Dar vom avea grijă să nu-l 
lăsăm pe valah a prinde puteri.” 

Cînd umbrele serii se îngînau cu ultima vlagă de lumină, 
înalții oaspeţi părăsiră castelul Krivoklat, mai îngînduraţi decit 
veniseră. Doar slujitorii păreau a se bucura de farmecul blind al 
înserării. 

Două ceasuri mai tirziu, Maximilian îl primi în palatul său pe 
un cucernic prelat ce răspundea la numele de Peter. Un ins 
mărunt la trup, cu faţa frumoasă şi ochii migdalaţi, acoperiţi 
adesea de gene mai mult decit s-ar fi cuvenit. 

—Domnul cu voi, măria-ta! grăi Peter strecurind între 
degetele grăsuţe un şirag de mătănii ieftine. 

—Aţi venit repede, zîmbi arhiducele arătîndu-i un loc bun de 
şezut. 

-—Totdeauna alergăm la chemarea voastră, răspunse prelatul 
cu simplitate. Sîntem datori a asculta poruncile voastre. 

Nimeni nu şi-ar fi putut închipui că umilul Peter dispunea de 
puteri mult mai mari decît Maximilian. Că la o simplă poruncă a 
sa, mii de slujitori ai bisericii s-ar pune în mişcare fără întrebări, 
fără a cere lămuriri. Că mulţi dintre înalții demnitari ai Imperiului 
Austriac îşi datorau rangurile unor lucrări făcute din umbră de 
către umilul Peter. Arhiducele ştia. Aflase de mult că biserica e 
mai bine organizată decît puterea administrativă. Şi se întreba 
adesea dacă Maria de Spania e în slujba ei, sau o conducea 
tainic. 

—V-am poftit la noi, spuse Maximilian, pentru a primi 
binecuviîntarea voastră asupra acestui vin rar, adus din 
podgoriile de la Melnik. Nădăjduiesc să-l gustăm împreună. Alte 
scopuri nu avem decit să adîncim o prietenie mai veche. Mă 
apasă unele gînduri ce merită a le discuta între noi, fiindcă 
biserica are puterea de a păstra tainele altora. 

Peter zimbi cu bunăvoință. Aluzia la unele destăinuiri era 
vizibilă, dar oaspetele nu-şi arătă graba de a asculta vorbele 


arhiducelui, chiar dacă degetele sale rămaseră o clipă 
nemişcate pe şiragul de mătănii. 

—Vinul, grăi el, e lăsat oamenilor pentru desfătare 
cumpătată. 

Ciocniră împreună, iar Maximilian îi povesti cele întîmplate la 
Krivoklat şi toată discuţia ce se purtase acolo. Ocoli însă cu grijă 
ştirile despre intenţia lui Mihai de a intra în Moldova. 

Peter aflase în zori că încercarea de răpire a prinţesei Florica 
eşuase. Acum ştia totul şi era nedumerit. Îşi trimisese acolo cei 
mai buni oameni ai săi. Dacă nu ar fi fost dovezile, i-ar fi venit 
greu să creadă că aceştia căzuseră sub cuţitele lui Ducu şi 
Caravană. 

—Mă bucur pentru prinţesa valahă, zimbi el cu bunătate. 
Dacă răpirea avea loc, cine ştie ce necazuri ar fi aşteptat-o?! 
Dar văd că are în jurul ei oameni de nădejde. 

„Ce pramatie! gîndi Maximilian. Se preface a nu şti nimic. În 
afară de biserică, cine ar fi avut oare interes a o răpi pe copila 
din Valahia? Dar să ne prefacem şi noi.” 

—Aşa este, sfinţia-ta! Domnii Ducu şi Caravană sînt mai isteţi 
decit vulpoii bătrîni. 

—Mda! De ce-i trimite împăratul o sută de mii de taleri lui 
Mihai-vodă? întrebă Peter schimbiînd vorba. 

—Pentru ca vasalul nostru să-şi plătească oştile şi să-şi 
mărească puterea în principatul Transilvaniei. 

—E bine oare? 

—Nu cred că-i bine. Mihai e un mare general. De va prinde 
puteri, el nu se va sfii să-şi întindă graniţele mai mult decit 
credem noi azi. lar miine, Imperiul Austriac nu va mai avea un 
cuvînt de spus în Răsărit. 

Peter plecă tirziu, mulţumind frumos pentru vinul bun. Ajuns 
la Strahov, se încuie într-o odaie cu doi dintre cei mai apropiaţi 
colaboratori ai săi. Nimeni nu află ce au discutat acolo cucernicii 
prelați. Doar un singur lucru era sigur: Zece călăreţi ieşiră din 
Strahov cu o scrisoare către doctorul Pezzen. lar în acea 
scrisoare i se poruncea înaltului sol să nu-i înmîneze lui Mihai- 
vodă cei o sută de mii de taleri. Şi cu adevărat, aurul acela nu 
ajunse niciodată în miinile principelui valah. Avea oare Peter 
puteri mai mari decît împăratul? Cel puţin aşa arăta supunerea 
lui Pezzen. Alţi călăreţi porniră spre Madrid, cu veşti noi pentru 
Maria de Spania. Cine şi-ar fi închipuit că acolo, în însorita 


Spanie, se luau hotărîri în vederea asasinării principelui valah? 

a Krivoklat, oaspeţii valahi erau gata de plecare spre ţară. Vremea 

frumoasă, bună pentru drum lung şi mai ales primejdiile prin care 

trecuse domniţa Florica se arătau temeiuri dintre cele mai mari pentru 
o întoarcere grabnică. Împăratul Rudolf, arhiducii Maximilian şi Mathias, 
dimpreună cu patru sute de cavaleri, sosiseră la castel în zori. Noua trăsură 
a domniţei aştepta lîngă poarta cea mare. Ducu şi Chihaia vegheau la buna 
rînduială a ultimelor pregătiri. 

Îmbrăcată în aceeaşi tunică de culoarea cerului, Florica se plimba pe o 
alee a parcului, sprijinită de braţul curtenitor oferit de Rudolf. Vorbele 
dintre ei erau destul de puţine şi nu chiar cele trebuincioase. Împăratul îşi 
făcuse multe planuri cu privire la ceea ce s-ar cuveni să rostească, dar nimic 
din ele nu mai stătea în picioare. Incerca faţă de frumoasa copilă o 
timiditate de care nu se putea dezbăra. Se opriră sub coroana unui copac. 
Rudolf o privi îndelung, iar pe chipul său stăruia o vizibilă părere de rău. 
Era hotărît să lupte pentru tînăra valahă, dar avea presimţirea că nu se vor 
mai întîlni. Scoase din buzunar, cam neîndemînatic, ceva bijuterii de mare 
preţ. Un colier, o brățară şi o broşă. Le cîntări o vreme în palmă, cătîndu-şi 
cuvintele potrivite. Apoi grăi cu vocea uşor tremurătoare: 

—Aş fi vrut să vi le ofer ca dar de nuntă. Din păcate, va trebui să 
amînăm asemenea gînduri şi sper să nu treacă vreme prea îndelungată. 
Cîndva, am plătit pentru ele douăzeci şi cinci de mii de taleri. Acum, sînt 
hotărît să vi le vînd. Mi se pare totuşi că sînt un împărat sărac, zîmbi el, de 
vreme ce plătesc atît de puţin pentru ceea ce voi cere în schimb. 

Cu toată inteligenţa ei sclipitoare, Florica nu-şi putu reţine o încruntare 
uşoară, socotind că-i va pretinde un sărut. Şi puţin lipsi să nu-i vorbească 
aspru. Dar se înşela. Ochii împăratului cătau spre frumosul ei păr blond. 

—Ce ar putea să ofere o copilă săracă? făcu ea un efort să zîmbească. 

— Mult, spuse Rudolf. 

—Credeţi că gestul ar avea eleganța cuvenită? 

—Cred. E vorba despre o şuviţă din părul vostru. 

—O şuviţă? respiră ea uşurată. Dar nu am cu ce să o tai. 

—În schimb, am eu. 

—Înseamnă că aţi premeditat asta? 

—Nu putem nega, rise el, parcă înviorat dintr-o dată. 

Cuţitul tăie cu delicate atenţii. Obrajii lui Rudolf, de obicei palizi, se 
înroşiră plăcut, iar faţa sa deveni aproape frumoasă. Cuprinsă de un gînd 
greu de lămurit, Florica se ridică pe virfuri şi-l sărută pe amindoi obrajii. 
Rudolf încremeni. Parcă i se oprise inima şi încerca o beţie dulce. 

Costache Caravană, care pîndea prin apropiere, gata să intervină la caz 
de primejdie asupra domniţei, se opri locului şi făcu ochii mari. 

„Fir-aş al naibii! bîigui el. Dacă n-am chiorit în ultima vreme, dacă n-am 
ceva albeaţă la amîndoi ochii, înseamnă că ăia de colo se pupă. Să fiu al 
naibii dimpreună cu Zambilica! Chiar aşa e! Adică, nu. Ea-l pupă. El stă ca 
un nătărău. Pe traista cu ovăz a Zambilicăi! Să-mi fi făcut mie una ca asta... 
Dar credeam că-l place pe Ducu. Nimeni nu a observat mai bine decît mine 


privirile dulci, uşor aprinse ale domniţei cînd apărea prietenul meu. Mare-i 
grădina lui Dumnezeu! Sînt mai nătărău decît mi-am închipuit şi mă pricep 
la muieri, ca măgarul la muls oile.” 

O jumătate de ceas mai tîrziu, oaspeţii valahi porniră la drum. Trei sute 
de cavaleri îşi aliniară caii frumos şi salutară cu săbiile la ieşirea din 
Krivoklat. Apoi se grupară în spatele convoiului. Alţi o sută călăreau la trap 
uşor dinaintea valahilor. Florica şi Rudolf săltau sprinteni în şeile a doi 
minunaţi cai albi. Arhiducii Matthias şi Maximilian se întreţineau veseli cu 
Ducu şi Costache. 

—Vă aşteaptă drum lung, zise Matthias. 

—Nu cine ştie ce, răspunse Costache. Pentru noi, distanţa de la 
Bucureşti la Praga e mai mare decît invers. 

—Nu înţeleg, rise Maximilian. 

—În schimb, mi se pare că eu am prins ideea din zbor, chicoti Matthias. 
Plecînd din Bucureşti spre Praga, valahii au adăugat mereu depărtările. Dar 
la întoarcere, le scad. 

—Aşa e, măria-ta! zîmbi Costache. 

Maximilian prinse a discuta cu Rudolf şi Florica. Ducu profită de această 
ocazie şi murmură spre Matthias: 

—Aţi avut dreptate cînd ne-aţi făcut atenţi asupra unor primejdii ce s-ar 
putea îndrepta împotriva domniţei şi vă mulţumim din suflet. Fără ajutorul 
vostru, poate că s-ar fi întîmplat un mare necaz. 

Faptul că am prevăzut aceasta nu mă bucură, zise Matthias. Mi-ar fi 
plăcut să mă înşel. Aş fi dorit să nu aveţi la noi astfel de neajunsuri. Biserica 
noastră şi Maria de Spania nu vă iubesc. Ar fi bine să vă gîndiţi la asemenea 
lucruri. Victoria voastră de la Șelimbăr, uluitoare în felul ei, şi gîndul 
prinţului Mihai de a uni neamul valahilor v-au adus duşmănii mari, fiindcă se 
urzesc aici alte planuri în privinţa părţii de răsărit a Europei. Şi poate că nu 
numai aici. În ce priveşte căsătoria împăratului cu frumoasa copilă valahă, 
să nu vă faceţi iluzii. Ştiu că pentru voi asta ar însemna mult, foarte mult. 
Dar, spre adîncul nostru regret, ea nu se va înfăptui niciodată. V-aş sfătui 
chiar să luaţi unele măsuri de prevedere pe drumul de întoarcere. Prin 
frumuseţea ei fără egal, prinţesa valahă reprezintă o primejdie pentru cei 
care au alte gînduri asupra fratelui Rudolf. 

Arhiducele schimbă vorba, observînd că Maximilian trage cu urechea la 
discuţia lor. 

—Da, domnule Ducu! rise el. Vorbiţi o nemţească fără cusur. 

—Nu-i vina mea, grăi tînărul, ce prinse ideea din zbor. Mi-am petrecut 
cîţiva ani la Viena. 

Aghiotantul împăratului făcu semn de oprire. Mîndrii cavaleri se aliniară 
pe marginile drumului şi salutară cu săbiile pentru ultima oară. Apărătorile 
cailor şi armele călăreţilor străluceau ca nişte oglinzi în bătaia soarelui. 
Maximiliam surise, gîndindu-se că nimeni nu i-ar fi stat lui în cale la o astfel 
de căsătorie. Rudolf îşi luă rămas bun de la Florica, murmurînd cu multă 
eleganţă a vorbei: 

—Curtea din Praga pierde azi scurta strălucire adusă de voi. 

—Dar nu-i păgubită, zîmbi domniţa, fiindcă i-a rămas una mult mai 
mare. Aceea a împăratului său. 


În vreme ce Florica lua loc în trăsură alături de Dana şi Irina, Rudolf se 
întoarse către Ducu şi Costache. 

—Domnilor, grăi el, vă admirăm pentru felul în care privegheaţi asupra 
prinţesei voastre şi nu ne îndoim că ea va fi la fel de-a lungul drumului ce vă 
aşteaptă. Zece dintre cavalerii noştri vă vor însoţi pînă la graniţa 
Transilvaniei şi vor intra sub porunca voastră. lar pentru a întări gindurile 
bune ce vi le purtăm şi a răsplăti, măcar în parte, frumosul devotament, 
aghiotantul meu vă va înmîna cîte o mie de ducați. La revedere, domnilor! 

Ducu şi Caravană primiră banii fără fasoane şi chiar cu recunoştinţă, 
fiindcă exista în această privinţă o datină. Împăratul putea dărui fără pricină 
de jignire. 

Curînd, micul grup se pierdu pe drumeagul ce tăia în două o veche 
pădure de brad. Văzîndu-l pe Otto că întovărăşeşte convoiul valahilor, 
Matthias cătă spre Maximilian întrebător. Acesta intui privirea şi răspunse 
cu tact: 

—L-am însărcinat pe contele Otto, dimpreună cu opt slujitori, să-i 
conducă pe oaspeţi pînă aproape de cetatea Lipovei. Drumul nu lipsit de 
primejdii ne-a îndemnat să le arătăm această prietenie. 

Matthias nu-i răspunse, ci cătă îngîndurat dinaintea sa. El nu avea de 
unde să ştie că fratele său le plătise lui Ducu şi Costache cinci mii de ducați 
pentru o scrisoare ce l-ar fi putut compromite grav. 

Ducu şi Costache călăreau în faţă, bucuroşi că puneau distanţă între ei 
şi curtea imperială de la Praga. Totuşi, grijile lor erau multe. Ştiau că ele nu 
vor dispărea decît atunci cînd o vor vedea pe domniţă din nou acasă printre 
ai lor. 

—lată, zise grăsunul Caravană, sîntem mai bogaţi decît ne-am fi putut 
închipui. Am plecat la drum cu aur împrumutat şi ne întoarcem ca nişte 
prinți. Unul dintre cavalerii ce ne însoțesc m-a înştiinţat că va plăti, din 
porunca împăratului, toate cheltuielile ce vor fi pînă la graniţa Transilvaniei. 
Avem şapte mii de ducați. Va trebui să-i dăm lui Isaia două sute patruzeci. 
Apoi îi mai sînt dator negustorului sibian Izu Klein cinci sute de ducați. 
Adică, suma pe care mi-a luat-o Clement. Asta înseamnă că ne mai rămîn 
şase mii patru sute şaizeci de ducați. 

—Nu prea eşti tare la socoteli, rise Ducu. Şapte sute patruzeci din şapte 
mii înseamnă şase mii două sute şaizeci. 

—Crezi? chicoti grăsunul. Se vede treaba că nu ţi-am pomenit despre cei 
două sute de ducați găsiţi în trăsura pramatiilor ce ne-au dat de furcă la 
Krivoklat. 

—Aşa e! recunoscu Ducu. N-ai pomenit. De fapt, cu atît ne-am ales în 
drumul nostru la Praga. Cinci mii de ducați vor intra în mîinile vistiernicului 
Dumitrache. Țara are mai mare nevoie de ei decît noi. O mie patru sute 
şaizeci îi vom împărţi cu bravii noştri cîntăreţi, dansatori şi oşteni, fără a 
uita să le facem parte prietenilor Cae, Chirilă, Sile, Niţă Praştie şi părintele 
Grasa. Nici ei, nici noi nu avem leafă. 

—Bine gîndit! aprobă Costache. Oare să fi reuşit Cae în drumul său la 
tătari? 

—Cred că da. 

—Şi dacă s-au prăpădit? 


—Ar fi cea mai mare nenorocire pentru noi şi neamul nostru. 

Tăcură, furaţi de gînduri. Purtată de cai harnici, trăsura se mişca 
sprintenă. Domnița Florica şedea cu ochii închişi, dar nu dormea, aşa cum s- 
ar fi crezut, ci medita asupra celor petrecute în ultimele zile. Nici fetele nu 
aveau porniri spre o discuţie. Le încerca dorul de ţară. 

„Rudolf e un om de treabă, însă cam neajutorat, gîndi domniţa Florica. 
El nu şi-a putut impune voinţa. Mă iubeşte fără tăgadă. Am simţit lucrul 
acesta. Totuşi, era speriat şi nehotărit. S-a obişnuit cu o viaţă tihnită, plină 
de linişte, lipsită de griji. Nu-i place să lupte. Cedează uşor, de dragul de a- 
şi păstra liniştea. Să fi fost părintele meu în locul lui... Mi-e sufletul greu că 
nu am putut să fac mai mult pentru neamul nostru. Cred că tata a sperat în 
priceperea mea. Din cîte îl cunosc pe împărat, căsătoria lui cu mine nu va 
avea loc niciodată. Mi-e sufletul greu, dar simt că mă încearcă bucuria de a- 
mi fi păstrat dragostea pentru Ducu. Doamne-Dumnezeule! se opri brusc din 
gînduri. Despre ce dragoste-i vorba? El nu ştie ce-i în inima mea, iar eu ştiu 
prea puţine despre viaţa lui. Oare care i-o fi numele adevărat? Fiindcă cel de 
acum se vede că-i de împrumut.” 

x 

În cea de-a paisprezecea zi, călătorii traseră la un han din apropierea 
Lipovei. Soarele căzuse uşor dincolo de amiază. Hangiul le vorbi drumeţilor 
în graiul românesc, văitîndu-se că localul său mic nu poate cuprinde atîția 
oaspeţi. Doar dacă o parte dintre ei ar consimți să doarmă în fînul din 
poiată. 

Cavalerii împăratului Rudolf se despărţiseră de valahi cu cîteva ceasuri 
mai devreme. Numai Otto umbla nehotărit în jurul lui Costache, sperînd încă 
să capete scrisoarea stăpînului său. Avea totuşi unele nelinişti. Oare se vor 
ţine de cuvînt cavalerii valahi? Caravană parcă-i ghici gîndurile. 

—Domnule conte, iată scrisoarea arhiducelui Maximilian. 

Cu aceste vorbe, scoase hîrtia din buzunar şi i-o întinse. 

—Aţi avut scrisoarea asupra voastră la Praga? întrebă Otto uluit. 

—Da, rise Costache. M-a încercat această plăcere. 

—Pe Sfînta Cecilia! gîndi Otto. Sînt nebuni, iar noi nişte nătărăi fără 
seamăn!” 

Un sfert de ceas mai tirziu, îşi luă rămas bun de la valahi şi porni 
molcom îndărăt, alături de cei opt slujitori. Doar hangiul îi privi cu nostalgie, 
socotind că pierde nouă guri de voinici. 

Oaspeţii mîncară în micuța sufragerie şi-şi domoliră setea, cumpătaţi, cu 
minunate vinuri de Lipova, atît de frumos, lăudate cîndva de jupînul 
Cristache Mutu. 

Plecară în zori. Feţele lor erau vesele. Cotae, Buzău, Guşă Dulce, Dudu 
şi ceilalţi porniră să cînte cu foc. Găluşcă şi Toroipan tresăriră fericiţi, apoi 
îşi opintiră glasurile în dulce viers ce semăna a răget. Popasurile se răriră 
vizibil, semn că doreau cu toţii să ajungă mai grabnic acasă. Cînd plecaseră 
către Praga, pădurile abia erau în mugur. Acum, podoaba lor verde aducea 
locurilor un aer de tinereţe şi prospeţime. 

x 


Erau din nou la Piteşti. Oboseala drumului greu şi lung lăsase urme pe 
chipurile lor. Doar Caravană părea neobosit. Dărui celor patruzeci şi patru 


de dansatori, cîntăreţi şi oşteni cîte zece ducați de aur. Suma frumoasă 
întrecea cu mult aşteptările oamenilor. Tufănel-tatăl şi Ciripoi-tatăl 
rămaseră încremeniţi cînd grăsunul cavaler le înmînă cîte douăzeci de 
ducați. 

—Ar fi bine să treceţi pe la Braşov înainte de a merge la Bucureşti, îi 
povăţui el. Îl găsiţi acolo pe croitorul nostru Izidor Cipai. El o să vă facă 
nişte straie mai acătării. Astea, hm, e cazul să le lepădaţi pe undeva. 

Cei doi îl priviră chioriş, întrebîndu-se dacă domnul Costache mirosise 
ceva în legătură cu îmbrăcămintea de pe ei. 

Curînd, în curtea frumoasei moşii nu mai rămaseră decît Costache, Ducu 
şi Tufănel. Domnița Florica îi pofti să rămînă acolo peste noapte, dar cei doi 
cavaleri erau zoriţi să pornească degrabă spre Alba-Iulia. Undeva, lîngă 
zăplazul din curte, Irina Zamfirescu şedea de taină cu Tufănel. 

—Domnule, grăi ea cu viclenie, sînt o copilă neştiutoare. Ai putea oare 
să mă înveţi a mă ţine în şaua unui cal? 

—N-ar fi prea greu, răspunse tînărul. Din păcate, mîine în zori voi fi pe 
drum. Ortacii mei au plecat adineauri. Dacă mîine nu mă întorc în garda 
palatului din Bucureşti, se vor ivi pricini de supărare. 

—Ah, aşa e! murmură cu tristeţe Irina. 

Apoi, luminată de un gînd, zise cu prefăcută şovăială: 

— Ce-ar fi să încercăm chiar acum? Mi-e teamă de cai, dar cu domnia-ta 
sper să am curajul începutului. 

Neştiind încotro bate frumoasa fiică a marelui boier Zamfirescu, Tufănel 
zîmbi îngăduitor, şi porni alături de ea către calul său gata înşăuat. Nu-i 
trecu prin minte că fiica unui boier nu se poate să nu ştie a călări frumos. 
Aceasta era doar o datină a pămîntului. 

—E grozav de înalt, se sperie ea. Şi nu văd cum aş putea ajunge în şa. 
Doar dacă ai avea bunătatea să mă ajuţi. 

—Nu-i greu. Băgaţi piciorul în scară şi vă prindeţi cu mîinile de şa. 

—Vai, domnule, sînt atît de mică... 

Tufănel o prinse în braţele lui puternice şi o ridică atît cît era necesar, 
însă Irina făcu o mişcare aparent greşită, alunecă şi rămase atîrnată de gîtul 
lui, în vreme ce faţa ei fragedă se odihnea pe barba nerasă de multă vreme. 

Tufănel încremeni o clipă. Dar cum în familia sa nu se pomenise vreun 
descendent neghiob, lipsit de harurile inteligenţei, pricepu grabnic, iar 
buzele lui agere nu şezură spre nătîngă nepricepere. Irina îi răspunse cu tot 
focul îndelungatei aşteptări, întrebîndu-se într-o fulgerare scurtă dacă 
pămîntul e departe de tălpile ei. Apoi, se desprinse cu un gest de miînie şi 
grăi aspru: 

—Cum îndrăzneşti, domnule? 

—Îndrăzneala nu-i a mea, domniţă, murmură el, aiurit de dulceaţa 
sărutului. Cred că ispita a fost mai mare decît puterile gîndului nostru. 

Speriat de mînia ei, vru să o aşeze cu picioarele pe pămînt, însă intenţia 
nu-i reuşi, fiindcă Irina uitase pesemne a-şi lua mîinile din jurul gîtului. 
Şedea atîrnată departe de pămînt şi era convinsă că nici o putere din lume 
n-ar dobori-o de acolo. Se lipise de pieptul lui Tufănel, ca iedera de zid în 
toiul verii. 

—Să-ţi iei sărutul îndărăt, domnule! murmură, fericită că tînărul nu-i 


vedea faţa în flăcări. p 

Tufănel nu se lăsă poftit de două ori. li căută gura micuță, lacomă şi nu 
reuşi să priceapă că braţele ei deveniseră tari ca oţelul în jurul giîtului 
puternic, dar totuşi gît, nu fier. 

Costache Caravană, căruia nu-i scăpa niciodată nimic, privi spre cei doi 
din locul unde era, mijindu-şi ochii ca prin lunetă, şi gingăvi năuc: 

—Drace! Nu se află sărut pe lume la care să nu fiu prezent. Fiindcă, să 
mă ia naiba, asta fac ăia de colo! Mare minune! Micuța Irina parcă-i 
căţărată pe un turn de biserică. Cum naiba o fi ajuns acolo? Cu aşa mîndreţe 
de fată şi cu asemenea zestre, lui Tufănel i-a pus Dumnezeu mîna-n cap. Cît 
despre mine, nimeni pe lumea asta nu cată a-mi stîrni fiori de dragoste. E 
drept că sînt cam slut. E drept că-l întrec pe Zambilica în timiditate, însă e 
tot atît de drept că inima mea e la fel de frumoasă ca a oricăruia şi că 
tînjeşte după dragoste ca iarba după roua dimineţii. Din păcate, muierile nu 
văd la început frumuseţea inimii, ci numai a chipului. 

Oftă şi-şi văzu de treburi, fără a presimţi că foarte curînd va da piept cu 
o dragoste mai năbădăioasă decît i-ar fi trecut prin minte în visările lui cele 
mai năstruşnice. Puse şeile pe calul său şi al lui Ducu, apoi intră în casă. 
Însă nu înainte de a mai privi o dată către cei doi. Totuşi, nu văzu mare 
lucru. Parcă presimţind că sînt observați, Tufănel şi Irina trecuseră dincolo 
de cal. 

Ducu şedea gînditor pe canapeaua ce-l adăpostise vremelnic doar cu 
cîteva săptămîni înainte. Prin mintea lui treceau imagini de la prima întîlnire 
cu fiica principelui Mihai. Se vedea de la o poştă că era profund nemulţumit. 
Purtarea lui de atunci nu fusese cea mai potrivită. Îşi amintea fiecare cuvînt 
usturător al domniţei. Vinul lui Chihaia parcă-i furase minţile. 

Florica intră în odaie gătită cu aceeaşi rochie din prima zi. Nici şorţul 
alb nu lipsea. Şorţul acela blestemat care încurcase lucrurile. 

—Domnule Ducu, zîmbi ea şăgalnic, regret că plecaţi în seara aceasta. 
Ştiu că treburi grabnice vă cheamă, aşa cum ştiu că feţii-frumoşi nu vor mai 
umbla pe aici multă vreme. 

„La naiba! gîndi el. Mă împunge din nou, însă merit. Ea n-a uitat 
purtarea mea neghioabă.” 

Ar fi vrut să-i răspundă la fel de ironic, dar Costache intră în odaie şi 
pricepu într-o clipă că nimerise acolo ca Ieremia cu oiştea-n gard. Incercă să 
se retragă, dar prea tîrziu. 

—Domnilor, mi se pare că trebuie să ne luăm rămas bun, spuse domniţa 
fără a-şi arăta nemulţumirea; o parte dintre planurile ce şi le făcuse cu 
viclenie cădeau prin apariţia lui Costache. 

Ducu se ridică. Ar fi rămas acolo chiar ca rîndaş dacă asta ar fi fost 
dorinţa ei şi mai ales dacă datoria nu l-ar fi îndemnat la drum. 

—Aş vrea să vă mulţumesc pentru grija ce mi-aţi purtat, continuă ea. 

Zicînd acestea, îl sărută pe Costache pe amîndoi obrajii. Apoi se întoarse 
către Ducu, în vreme ce faţa îi pălea vizibil. Il sărută întîi pe un obraz, dar 
un gînd viclean şi greu de stăpînit duse al doilea sărut, ca din întîmplare, pe 
colţul gurii. 

Costache era departe de a fi chior. După ce scutură vraja sărutului ce-l 
stăpîni o clipă, minţi cu seninătate: 


—Mă duc să pun şeile pe cai. 

După acele vorbe, păşi peste prag mai uşor ca zefirul. Cum nu mai era 
motiv de a întîrzia acolo, tînărul porni pe urmele lui. Dar cînd ajunse la uşă, 
vocea aproape stinsă a domniţei îl opri brusc. 

—O clipă, domnule Ducu! La Krivoklat aţi primit o împunsătură de cuţit 
apărîndu-mi viaţa şi onoarea. Aş vrea să vă dăruiesc ceva. 

Cu un gest pripit, îşi scoase inelul de pe deget şi i-l întinse. Ducu o privi 
în faţă şi rămase uimit de paloarea ei. 

—Iar cum e obiceiul cînd dăruieşti ceva, cred că... cred că... va trebui să 
vă sărut din nou. 

Erau unul lîngă altul şi se priveau de parcă s-ar fi văzut pentru prima 
oară. Ochii lor se căutau lacomi, plini de neastîmpăr. El se aplecă şi-i oferi 
obrazul. Dar Florica, ştiind că timpul lor e măsurat, îşi adună curajul 
necesar şi i se prinse de umeri cu un scîncet uşor. Buzele lui coborîră iute. 
Ale ei aşteptau sfioase. Apoi, uitară de timp. 

—Ai ghicit vreo clipă cît te iubesc? întrebă ea în şoaptă. 

—Da. 

—Cînd? se răsuci uimită. 

—În noaptea în care m-ai sărutat la Krivoklat. 

—Nu dormeai? încremeni ea. 

—Nu, zîmbi Ducu. Aşteptam să adormi pentru a-ţi fura un sărut. 

—Dumnezeule! 

În strigătul ei era ceva de surpriză, dar şi de triumf. Se ghemui iar la 
pieptul lui, însă o chinuia o întrebare: 

—Ai fi plecat adineauri fără să-mi spui nimic? 

—Aş fi plecat. Ceea ce facem nu ştiu dacă e bine. Principele Mihai are 
alte gînduri în privinţa ta. A 

—Nu! strigă ea cu înverşunare. Imi voi apăra dragostea din toate 
puterile. Nimic nu-i mai sfînt pe lume decît dragostea. 

Costache deschise uşa doar o clipă, fiindcă în cea următoare o împinse 
la loc, murmurînd: 

—Pe zăbala Zambilicăi! Ori eu m-am prostit de-a binelea, ori plouă cu 
dragoste pe Pămînt. 

x 

Înnoptase de mult cînd Costache şi Ducu ajunseră la poarta jupînului 
Isaia. Erau grăbiţi a-şi plăti datoria. Ştiau că vor părăsi Bucureştii cu mult 
înainte de a se face ziuă. Auzind bătăi în poartă la ceas nepotrivit, bătrînul 
negustor înjură ca omul ce abia intrase în aşternutul călduţ. Dumerindu-se 
apoi în privinţa oaspeţilor, îi pofti în casă. 

— Sîntem grăbiţi, jupîne, zise Costache, care nu-i putea ierta faptul că le 
ceruse dobîndă la bani. 

—Vai, domnilor! se zborşi acesta. Niciodată nu v-am văzut altfel. Parcă 
vă alungă cineva cu ameninţare crîncenă. Sper totuşi că de data asta nu veţi 
ocoli un ospăț. 

—Altă dată, jupîne, zise Caravană. Ţi-am spus doar că nu ne îngăduie 
timpul. 

—Fie! bombăni celălalt primindu-şi banii. Cîţi sînt? 

—Două sute patruzeci. 


—Dar nu v-am dat decît două sute. 

—Însă ne-ai cerut patruzeci peste. 

—Ştiu. M-aţi găsit în toane proaste atunci. Pierdusem cam mult într-o 
afacere nechibzuită. Iar domniile-voastre aţi picat aici chiar cînd eram 
cătrănit rău, ca să nu mai vorbim despre faptul că m-aţi luat cam repede. 
Altfel, de la nişte prieteni vechi nu iau dobîndă. Poftiţi patruzeci îndărăt! 

Costache, cu inima lui slabă, se simţi înduioşat. Isaia nu se schimbase, 
după cum bănuise el, ci se dovedea acelaşi prieten de nădejde. 

—Cred că am putea să mai întîrziem niţel, rosti cu voce caldă. Ce zici, 
Ducule? 

—Aş zice că nu putem respinge o invitaţie atît de frumoasă. 

Lepădară caii şi intrară. Mobilierul frumos, covoarele de preţ răspîndite 
în plăcută risipă, argintăria pierdută ici-colo cu pricepere, ca şi locuinţa 
încăpătoare, dovedeau fără tăgadă o stare materială mai mult decît bună. 
Doamna Isaia, înaltă, uscăţivă, cu sprincenele groase peste faţa palidă, dar 
nu lipsită de frumuseţe, îmbrăcată în straie albe, avea un mers de stafie. 
Chiar şi mişcările ei moi întăreau părerea oaspeţilor. Ajutată de tinere 
slujitoare, servi la masă unele bunătăţi ce-l copleşiră cu totul pe Costache. 

— Domnilor, grăi gazda închinînd un pahar cu vin, nu ştiu dacă ştirea ce 
v-o dau vă face trebuinţă. Acum vreo zece zile mă aflam într-o seară în vizită 
la jupînul Calapăr. Se cam făcuse tîrziu şi eram taman pe punctul de a porni 
spre casă cînd au picat acolo domnii Cae Indru şi Sile Adormitu. 

—Pe şalvarii lui Mahomed! strigă Costache cu ochii strălucitori. Eşti un 
om de aur, dragă Isaia! Pentru asemenea veste ar trebui să te pup, chiar 
dacă eşti aproape la fel de slut ca şi mine. Cred însă că-i mai bine să-mi arăt 
astfel de mulţumiri către jupîneasa Isaia. Chirilă Zece Cuţite se afla cu ei? 

—Nu, domnule. 

—Erau veseli? 

—Asta nu pot să ştiu. Ţi-am spus că tocmai plecam. Am aflat însă mai pe 
urmă că în seara aceea s-a pus la cale, pentru toamnă, nunta domnului Sile 
cu Leana lui Calapăr. Tiţa, fata mai mare a jupînului, a avut şi ea un peţitor 
bun. Era un tînăr cu frumoase aplecări spre negustorie. Insă a dat bir cu 
fugiţii. Rar am văzut copile mai zurlii decît Leana şi Tiţa. L-au buşit în cîteva 
rînduri pe tînărul peţitor, încît omul s-a lipsit de zestrea uriaşă, numai să-şi 
scape trupul întreg. 

—Mda! murmură îngîndurat grăsunul, fără să ia seama la spusele lui 
Isaia. Va trebui să-i facem o vizită jupînului Calapăr. Nu mai am linişte pînă 
nu stau de vorbă cu el în privinţa lui Cae şi Chirilă. 

Şi spre mirarea gazdei, care-l ştia pe Costache mare mîncău, acesta se 
ridică sprinten, părăsind alesele gustări fără obişnuitul oftat jalnic. 

x 


În casa jupînului Calapăr ardeau puține lumînări. Familia bătrînului 
negustor se aplecase către sfînta odihnă de noapte. Doar el mai zăbovea, 
ştiind că somnul îl prinde tîrziu. Ceva slujitoare făceau rînduiala cuvenită 
după cină. 

Cavalerii bătură în poartă destul de mult pînă cînd jupînul Calapăr se 
hotărî a ieşi din casă. Era un ins poate mai mult scund decît lat. Căpățîna lui 
tuguiată cobora în creştere groasă către fălci şi se isprăvea în bărbia dublă, 


revărsată peste gulerul cămăşii cu toate harurile ei. Guşa, ochii mici şi nu 
tocmai aprinşi de strălucire, dimpreună cu fălcile frumos ieşite în lături, îi 
aduceau o splendidă asemănare cu un guşter. 

Patru slujitori înarmaţi cu ghioage şi pistoale îl însoţiră la poartă. La 
vreme de noapte, cu toată paza străjilor, pîlcuri de lotri făceau adesea 
călcări. Dar cînd se dumiriră în privinţa oaspeţilor, bucuria celor din curte 
nu fu mică. Jupîneasa Calapăr se trezi din primul vis al nopţii şi începu să se 
îmbrace, acoperindu-şi slăninile mari cu straie de zi. Faţa ei rotundă ca un 
pepene din care lipsea o felie, mustăţile nu tocmai slăbănoage şi fundul cît 
un butoiaş, dimpreună cu mîinile ca două burlane, luau parte la sprintena 
învăluire a trupului. Cînd toate se petrecură cu bună rînduială, jupîneasa 
alergă într-un suflet la odaia fetelor. 

—Ei, domnule Caravană, sper că acuma te-am prins în leasă, gîndi ea. 
Mereu mi-ai scăpat printre degete, dar de data asta nu pleci fără să-mi vezi 
fata. Te-am cîntărit adesea din priviri şi mi-am dat seama că eşti cum nu se 
poate mai potrivit pentru Tiţa. lar neroada asta, dacă nu ia seama la 
sfaturile mele şi nu va şti să-ţi aprindă un fior de dragoste, rămîne fecioară 
bătrînă. Ajută-mă, sfinte Antoane, s-o mărit pe neisprăvita mea fetiţă!” 

Bine clădite şi sănătoase ca inima gorunului tînăr, fetele se dezlipiră 
greu de somnul dulce al serii. Auzind însă că le-au picat ceva bărbaţi în 
ospeţie, tăbărîră asupra hainelor ca nişte apucate. 

—Leano! grăi aspru jupîneasa. Tu n-ai nevoie să te îmbraci. Eşti logodită 
cu distinsul cavaler Sile Adormitu, iar pînă la nuntă n-ai ce căuta în 
tovărăşia bărbaţilor. Treci şi te culcă în odaia mea! 

Leana se supuse cam îmbufnată, în vreme ce Tiţa, ajutată de priceputele 
mîini ale mamei, se gătea să arate cît mai atrăgătoare. 

—Cine sînt oaspeţii? se interesă ea. 

—Domnii Costache Caravană şi Ducu cel Iute. 

—Pe domnul Ducu nu-l cunosc, dar pe Caravană l-am văzut în cîteva 
rînduri. Vai, mamă dragă, domnul Costache e frumos ca arhanghelul Gavril! 

—Ei, nici chiar aşa să n-o luăm! o domoli jupîneasa. Putem spune că-i un 
bărbat aşezat şi la locul lui. Cît despre faima numelui său, ea a trecut de 
mult hotarele ţării. Bogăția nu cred să-l înghesuie, însă asta nu-i pricină de 
supărare. Avem noi destul. 

—E grăsuţ ca şi mine, chicoti fata, fără să ia aminte la spusele mamei. 
Iar la statură cred că mă întrece cu cîteva degete. Dar harul lui cel mai de 
preţ e nasul cîrn. Eu mă dau în vînt după astfel de bărbaţi. 

—Vezi să nu te dau eu de toţi pereţii! 

—Vai, mamă, ce rea eşti în seara asta! 

—Rea? Aşa e! N-ar trebui să-ţi vorbesc astfel. Numai grija ta îmi aduce 
unele vorbe aspre. Ai douăzeci şi opt de ani. Cam mulţi pentru o tînără 
fecioară. Mai ţii minte sfaturile mele? 

—Cu sfinţenie, mamă. 

—Pe dracu! Le-ai uitat adesea, altfel erai măritată de mult. Pe bărbat 
trebuie să-l prinzi în mreje cu bucăţica, nu cu ghiotura. Dacă te arăţi 
năvalnică, bate în retragere. Să fii sfioasă, să ştii a vorbi frumos, dar să te 
pricepi a-ţi arăta harurile cu dibăcie. Să-ţi dezveleşti pulpele pînă aproape 
de genunchi cu gingaşă nebăgare de seamă, sau să te apleci uşor către el, 


însă destul să se vadă prin despicătura bluzei. Dacă vrea să te sărute, faci 
unele nazuri de cuviinţă, fără să-l respingi cu totul. Şi mai ales, vorbeşte 
multe despre el şi despre calităţile lui de cavaler. Nici un bărbat nu rezistă 
în faţa unor laude la adresa lui, însă numai dacă sînt meşteşugit împletite. 
Cu cît te arăţi tu mai slabă şi mai neajutorată, cu atît să-i găseşti lui haruri 
prin comparaţie. Apoi, zîmbeşte tot timpul, sau să rîzi cu hohote la cea mai 
proastă glumă a lui. Asta e, fetiţo! Dacă aş fi mai tînără cu ce ştiu azi, pîlcuri 
de cavaleri ar sta la picioarele mele. 

—Sau ar lua-o la goană, rise Tiţa. 

—Vezi să nu te-ating! 

—Ai, bre mamă, c-am glumit! Crezi că-l aduci pe domnul Costache în 
odaia noastră? : 

—Cum te văd şi mă vezi. Îl aduc, chiar de-ar fi să-l port în cîrcă. Tu să fii 
la înălţime, fiindcă eu ştiu a mă descurca. 

Jupînul Calapăr discuta cu oaspeţii, bucuros că le putea da veşti bune. În 
felul acesta, cei doi aflară că Indru făcuse drum cu folos, iar el şi ceilalţi 
prieteni se bucurau de aceleaşi haruri ale sănătăţii. Uşuraţi după astfel de 
ştiri, cavalerii închinară în cinstea gazdei frumoase ulcele cu ţuică veche de 
prună. 

Cînd intrară doamna Calapăr şi Tiţa, musafirii se ridicară grabnic şi le 
prezentară omagiile, mai frumos decît ar fi făcut-o în faţa unor mărimi, 
fiindcă veştile bune le dădeau aripi. Tiţa răspunse cu o plecăciune adîncă, 
lăsînd privirile către duşumea, aşa cum primise poveţe. În schimb, jupîneasa 
le mulţumi astfel: 

—Plăcută cinste casei noastre, domnilor! Rar se întîmplă ca oameni cu 
ranguri atît de mari şi atît de vestiți ca domniile-voastre să ne calce pragul, 
chiar dacă nu sîntem negustori mărunți. Cine n-a auzit oare despre Ducu cel 
Iute, acea sabie ca de arhanghel, care l-a trimis în lumea drepţilor pe 
renumitul Rocco Perisini? Copilul de ţiţă, sau chiar unchiaşul iertat de 
sfintele păcate lumeşti, din Maramureş pînă la Constantinopol, laudă 
isprăvile viteazului Caravană. E drept că mi-am dorit în rugile mele fierbinţi 
să am cîndva astfel de oaspeţi, dar cine şi-ar fi putut închipui... 

Făcu o pauză mare, lăsînd cuvintele neisprăvite, ceea ce presupunea că 
ar fi avut de spus lucruri mult mai mari, apoi se întoarse către Calapăr, în 
vreme ce Ducu îşi reţinu o încruntare. 

—Doamne sfinte, jupîne dragă! Cu ţuică primeşti asemenea oaspeţi? 

Şi gîndi: 

„Seara, ţuica de prună te moaie şi te face neputincios. Numai vinul 
trezeşte simţurile trupului şi ale inimii.” 

—Tiţo! grăi aspru. Adu la masă din vinul nostru cel bun! E fiica mea, 
domnilor. Cam sfioasă la cei nouăsprezece ani ai ei aproape împliniţi. 
Sfioasă, dar voinică şi cu şolduri puternice, ca şi noi. În familia noastră, rar 
s-a întîmplat femeie să nu nască gemeni. 

Calapăr tuşi aprig. Ducu zîmbi. Numai Costache prinse a se uita cu 
interes la tînăra jupîniţă. Gustară ceva friptură rece şi închinară un vin 
auriu, ce încălzea trupul ca o alintare. 

—Ciocneşte, Tito, cu domnul Costache! o îndemnă jupîneasa. Rar ai 
prilejul de asemenea cinste. 


După un timp, cînd vinul făcu minuni spre veselie, doamna Calapăr grăi 
din nou cu frumoasă chibzuială: 

—Se cuvine a vă arăta casa, aşa cum se obişnuieşte cu oaspeţi de 
seamă. Domnule Ducu, văd că aveţi vorbă cu jupîn Calapăr, aşa că vom 
porni alături de domnul Caravană. Apoi, cu voia voastră, vom face acelaşi 
lucru împreună. 

Ştiind să-şi întindă pînzele către vînt prielnic, nu mai aşteptă 
încuviințarea tînărului şi prinse braţul lui Costache. Acesta se ridică supus, 
dar cu părere de rău. Era a doua oară în seara aceea cînd părăsea o masă 
plină cu bunătăţi. Ajunşi pe coridor, jupîneasa oftă lung, şi zise cu o undă de 
tristeţe: 

—Se cade oare ca un chipeş cavaler ca voi să nu se stringă de pe 
drumuri, aplecîndu-se către statornică familie? 

—Se cade, răspunse Caravană. Am patruzeci şi unu de ani. Cine s-ar mai 
uita la unul ca mine? 

—Vai, domnule, grăiţi cu păcat! Asta-i virsta cea mai coaptă pentru o 
căsnicie trainică. Cele încheiate de bărbaţi în toiul anilor fragezi nu prea 
dau rezultate şi adesea ajung la desfacere. Ah, ce zăpăcită sînt! Vă rog să 
intraţi niţel în această odaie cu fiica noastră, care vă va ţine de urit, pînă 
dereticăm după cuviinţă! La vreme de noapte, multe lucruri sînt răspîndite 
aiurea. 'Tiţo, fă-i loc domnului Costache! 

Închise uşa după ei şi plecă grabnic, încropind o cruce mare. 

„Poate stă la noi o săptămînă sau două, socoti ea. Am să-i las singuri 
adesea, pentru a le da prilej la vorbă de taină. Dacă o place, înseamnă că 
minunea cerului cade a doua oară peste casa noastră. Dar am făcut bine 
oare? Da. Domnul Costache e un cavaler desăvîrşit. Nu încearcă el lucruri 
lipsite de cuviinţă. Şi, cu Tiţa nici nu i-ar merge.” 

Mari fură bucuria şi surpriza lui Caravană intrînd în odaia Tiţei. Pe o 
măsuţă joasă, cu frumoasă măsăriţă lucrată de mînă, se aflau aceleaşi 
bunătăţi ca şi în sufragerie. Nici cuvenita carafă cu vin nu lipsea. Fata îi 
umplu un pahar, îşi puse şi ei cam de un deget şi închinară amîndoi. Apoi, 
Tiţa se aşeză nu departe de el, ferindu-şi rochia cu grijă pînă deasupra 
genunchilor. Costache închise un ochi, îl mări pe celălalt cît îl ajutară 
puterile şi gîndi cucernic: 

„Are o mustăcioară aproape cît mă-sa. lar mărarul des de pe pulpe, 
arată că sălăşluiesc în ea un milion de tartori.” 

—Domnule Caravană, murmură fata tremurîndu-şi genele cu mult sîrg şi 
cu aplecare sfioasă, te-am ruga frumos a te îndemna la ceva poveste despre 
isprăvile domniei-tale. Sînt o copilă tare lipsită de ştiinţa faptelor de vitejie, 
însă le ascult cu drag, ca pe-o slujbă frumoasă. 

Vinul îl cam încălzise pe cavaler, iar proverbiala lui limbariţă se potrivi 
cu rugămintea gazdei: 

—De! zise el cumpănit. Timpul nu ne îngăduie prea mult, dar nici nu pot 
rezista unei cereri atît de graţioase. Mă gindeam să-ţi povestesc ceva despre 
o luptă a noastră cu tătarii. Cred că era acum vreo patru-cinci ani. Picasem 
noi pe malul Buzăului într-o dimineaţă cam pe la sfîrşitul lui octombrie. 
Tătarii veniseră mulţi, noi puţini. Între oşti era apa Buzăului, mare şi 
învolburată. Ne uităm noi la ei... 


„Dacă mă aplec spre el şi nu se vede destul prin despicătura rochiei, n- 
am făcut nimic”, gîndi Tiţa. 

Îşi desfăcu iute doi nasturi, luă carafa şi mai turnă un pahar, aplecîndu- 
se mult, să-şi descopere sînii frumoşi. Văzînd asemenea minunăţie, Costache 
vărsă un sfert din pahar şi continuă năuc: 

—... ne uităm noi la ei... hanul la ţîţe... că... Zic eu... 

—Ce frumos povestiţi, domnule Costache! Aş sta să vă ascult nopţi 
întregi, grăi ea, speriată că ar putea să spună mai departe chestia cu tătarii. 
M-a încălzit vinul. Şi e o zăpuşeală... Oare s-ar cuveni să-mi scot rochia? 

—Fără tăgadă, aprobă Caravană golind paharul dintr-o dată. 

— Totdeauna mi se întîmplă seara aşa. Mă apucă nişte călduri cărora nu 
le pot da de capăt. Domnia-ta eşti altfel, tare ca fierul, şi poţi îndura astfel 
de cazne. Dar o biată copilă ca mine... Ce bun sînteţi că mi-aţi îngăduit! Ar fi 
oare de cuviinţă şi cămaşa? 

—Păi tocmai asta e! behăi Costache. Cămaşa dă cea mai multă căldu... 
Sfinţi martiri şi mucenici! Că şi hanul... tot de lumînări... care vezi singură... 

—Vai, domnule Costache, să nu atingeţi lumînările! Mi-e frică pe 
întuneric. 

—Dar eşti cu mine. 

—Păi tocmai d-aia... A, nu, nu, domnule! Iată că aţi stins patru fără voia 
noastră. Vedeţi că mai e una aprinsă pe scrin! 

Cam trecuse vremea. Jupîneasa Calapăr ieşi neliniştită în coridor şi 
tresări. 

—Sfintă fecioară! murmură ea. Au stins lumînările. Nu se vede pic de 
lumină prin fereastră. Vai mie! Dacă află jupînul Calapăr, ne pune sub 
tocător. Da, da, tocătura într-o parte şi rasoalele-n alta. Fir-ar să fie, vorbesc 
anapoda! 

leşi repede prin spate spre căsuţa slujitorilor. Unul dintre ei mai 
zăbovise pe afară. 

—Tache, tu eşti? 

—Eu, jupîneasă. Ai nevoie de mine? 

—Am. Tache, tu ai auzit cum sună de frumos doi galbeni alăturaţi? 

—Cam rar, jupîneasă, dar am auzit. 

—Mda! Dacă vrei să-i simţi în buzunarul tău chiar în noaptea asta, dă 
fuga la părintele Spiridon! Să-l scoli din somn şi să mi-l aduci grabnic! Hai, 
nu te mai zgii ca nerodul! 

—Şi dacă nu vrea la ceas aşa de nepotrivit? 

—Dacă nu vrea? tresări jupîneasa. Dacă nu vrea, îi iei cartea de 
rugăciuni şi patrafirul, iar pe el mi-l aduci legat fedeleş. Să-i spui că-i vorba 
de unirea a două suflete. Să vină grabnic, fiindcă-i chestie de viaţă şi de 
moarte. Aleargă, dragul meu! 

—Zbor, jupîneasă. 

— Costache! grăi Tiţa aspru în întunericul odăii. 

—E! răspunse grăsunul, moleşit de căldura aşter nutului. 

—A venit vremea să mergi la tata. 

—Aş! E mai bine lîngă tine. 

—Mişcă, nu mai face nazuri! 

—Ce naiba să caut eu la taică-tu? 


—Adică, nu ştii ce se cuvine... după povestea asta... cu hanul tătarilor? 
Dacă nu mă ceri de nevastă, te omor! 

„Drace! se trezi Costache înviorat dintr-o dată. De obicei, fetele spun: 
„Mă omor”, chiar dacă nu o fac. Impeliţata asta parcă grăieşte altfel.” 

O jumătate de ceas mai tîrziu, Costache Caravană, încă năuc, pierdut, 
şedea în genunchi alături de Tiţa, sub patrafirul părintelui Spiridon. Ducu, 
înmărmurit, privea faţa pentru prima dată cam nătîngă a prietenului său. 
Devenise martor la cununie, alături de slujitorul Tache. Dar cum nu putea să 
mai rabde, ieşi în întunericul de afară şi se porni pe un rîs turbat, care-i 
scutura toate mădularele. Apoi se opri brusc. Falca îi sărise de pe rosturile 
ei. Îi opinti un dupac, simţi o durere ce-l fulgeră pînă-n creştet, iar falca se 
aşeză la loc. 

—Dumnezeule mare! murmură el. Costache însurat. Cine şi-ar fi 
închipuit? Cînd le-oi povesti băieţilor chestia asta... lată că a venit 
primăvara cu harurile ei de dragoste, care-l pălesc pe om din senin. Însă 
figura asta a lui Costache e de pomină. Cu toate că, dacă mă gîndesc bine, 
prietenul meu a cam picat în leasă. Sfîntă Născătoare! Cînd o afla principele 
Mihai... 

Apoi îi pieri zîmbetul, şi îşi aminti de dragostea lui. Ştia că-şi ridicase 
privirile prea sus. Că Mihai avea alte planuri în privinţa frumoasei lui fiice. 
Oftă şi intră în casă înnegurat. 

Emoţionată pînă la lacrimi, jupîneasa Calapăr se smiorcăia în toată 
legea. Îl prinse pe Costache la pieptul ei cît o clopotniţă, iar viteazul cavaler 
se supuse nătîng, simțind parcă o linişte binefăcătoare. Şi după cît era de 
năuc, după felul cum trecea dintr-o mînă în alta, n-ar fi observat nimic dacă 
ar fi intrat chiar în braţele lui Aghiuţă. Nu mai puţin uimit, jupînul Calapăr 
pomenea ceva despre zestrea Tiţei. 

—O casă, patruzeci de mii de galbeni... 

Tăcu, fiindcă nu-l asculta nimeni. Doar Tiţa zîmbea fericită, chiar dacă 
două lacrimi grele cădeau în lungul obrajilor. De fapt, primele de la pruncie 
încoace. Avea şi ea pentru cine să se gătească, pentru cine să tremure sau 
să se bucure. Îşi aflase un rost atît de mult aşteptat. Îl privi pe Costache cu 
ochii luminoşi, mari şi-l găsi mult mai atrăgător decît chipeşul Ducu. O 
încerca un sentiment de mîndrie. Avea un soţ cu faimă. Un soţ de care s-ar fi 
legat orice fiică a neamului. Dar mai ales, descoperise în scurtul răgaz că el 
ştie să fie duios şi blînd, aşa cum îşi dorise ea. 

În zori, cei doi cavaleri ieşiră gata de drum. La şeile lor atîrnau pentru 
prima oară străiţi cu merinde pregătite de mîini drăgăstoase. lar Caravană, 
încă aiurit, auzi vocea soţiei: 

—Să nu umbli descheiat la gît! Ai putea să răceşti. Şi să nu bei apă rece 
cînd eşti încălzit! 

„Să te ia naiba, dragă Costache!” gîndi Caravană. 

Părăsiră Bucureştii în trapul întins al cailor. Aplecat cu firea spre ironie, 
Ducu deschise gura gata a slobozi unele înţepături, dar o închise la loc. Faţa 
îngîndurată a prietenului său îi arăta limpede că n-ar putea să guste hazul 
lor. În cîmpia Bărăganului, orzul crescut de vreo două palme, verde şi 
proaspăt, plin de vigoare şi semet, îşi izmenea săbiile sub adierea vîntului 
călduţ. 


—Drace! murmură Costache, parcă mai puţin mohoriît. M-am făcut şogor 
cu Sile Adormitu. Poate că în fiecare lucru, omul ar trebui să pună şi un 
dram de nebunie, cum zicea prietenul Cae. Din păcate, tocmai el nu ştie să-l 
folosească. Puterea unei ţări nu stă numai în muncă sau în fapte de vitejie, 
ci şi în fericirea oamenilor. 

e opt zile se anunţase bal mare la curtea din Alba-Iulia. Slujitori 

harnici alergau pe cai sprinteni prin cele mai depărtate colţuri ale 

principatului şi chiar mai departe, purtînd cu ei invitaţii. Alţi slujitori 
şi agere fete dereticau cu sîrg în frumosul palat princiar. Primăvara se 
statornicise devreme pe dealurile Transilvaniei, însoţită de ploi calde şi 
scurte. Florile piersicilor, smălţuite cu alb şi trandafiriu, ieşiseră din muguri 
neruşinate şi dulci, cu poalele sumese în jurul viitorului fruct. Salcîmii, 
căzuţi spre ispita rodului de sămînţă, amenințau a-şi desface copcile 
mugurilor. Tufe de trandafiri îngrijiţi, sau cele de măceş de pe cîmp, 
desfrinate şi îmbietoare în parfumul bobocilor, ori numai în strălucirea 
tinerească a petalelor, cochetau cu ochiul trecătorului grăbit, oprindu-l o 
clipă. Merii îşi înfloriseră coroanele mari, ţesuseră covoare albe la tulpini şi- 
şi tremurau frunzele tacticos la cea mai uşoară adiere. Ploile spălaseră 
dealurile şi văile. Vîntul sau mîna omului dereticase frumos, iar rodul 
pămîntului venise cu strai de sărbătoare. Liliacul bătut îşi lăsa florile în 
ciorchini grei ca sînii doicilor, iar petalele se deschideau sub îndemnul 
soarelui blind, căpătind altă înfăţişare, de faguri. 

Cînd seara se lăsă domoală pe culmi, cînd ultima vlagă a soarelui se 
oglindi în limpezimile apelor domoale, parcă a rămas bun, cînd dealurile se 
lăsară cuminţi către somn, frumoase trăsuri intrară prin porţile larg 
deschise ale palatului princiar. Coborau din ele bărbaţi tineri, cu pantaloni 
de postav strînşi pe picior, doamne vîrstnice, în mătăsuri de culori închise şi 
cu evantaie mari, la adăpostul cărora se puteau spune multe. Femei vioaie, 
prinse pe dedesubt în corsete ca fierul, ce aduceau trupului mijloc de albină, 
iar bărbatului chior năzăriri mincinoase, femei între două vîrste, cu vădită 
aplecare către prima, fardate cu iscusinţa ochiului ager, îmbrăcate, în rochii 
lungi cu volane sau cu trenă, cu bijuterii grele, ce scînteiau plăcut. Dar 
pentru prima oară în istoria lui, palatul principiar primi şi oaspeţi cu totul 
aparte. Erau cei mai dragi invitaţi ai principelui. Fete din Cistei, din Mihalţ 
sau Obreja, din Teiuş sau din Galda, cu iile lor mîndre, cusute de harnice 
miîini în arnici negru, de sub care pielea trandafirie şi sînii pietroşi îmbiau 
privirile, cu poale şi catrinţe strînse pe şolduri puternice, cu încălțări simple, 
dar pline de meşteşug. Fete care nu cunoşteau preţul parfumului scump sau 
ieftin, însă purtau cu ele mirosna sfîntă de floare de cîmp ori de salcîm 
ametitor în mireasma dulce-amăruie. Tineri cu cioareci turnaţi pe picior, cu 
cămăşi scurte, lucrate în arnici la pumnaşi sau la piept, strînse în frumoase 
şerpare cu inele, purtînd pe umerii largi, parcă dincolo de voinicie, 
frumoase sumane de pănură lucrate la piuă. Flăcăi de prin părţile Gorjului, 
subţiri la trup, cu feţe oacheşe şi ochi scînteietori, semeţi în sprinteneala 
gîndului. Tineri de la apa Buzăului, spătoşi, moi în mişcări ca vulpea la 
pîndă. Moldoveni cu feţe rotunde, molcomi la grai, cu firi mucalite. Oşeni 
aspri la mers şi la chip, mari în grai şi aprigi la mînie. Moţi cumpătaţi în 
mişcări, grei la vorbă şi diîrji, tenaci pînă-n pînzele albe. Bătrîna contesă de 
Szatmări, umblată prin lume, spunea despre ei: „Bretonii, ce sînt fala 
Franţei în tenacitate şi încăpăţinarea gîndului, abia dacă le-ar putea fi 


ucenici moţilor.” Mai erau acolo înalţi prelați, sau umili slujitori ai celor 
sfinte, conți şi contese, baroni şi baronese, mari boieri şi mîndre jupîniţe. 
Soli de la turci şi de la poloni, de la austrieci şi franţuji. Veniseră de departe 
domniţa Florica, Tiţa Caravană, boierul Vintilă Băicoianu şi nora sa Didina, 
fostă Tufănel, Irina Zamfirescu şi Dana Mihalcea. 

Împărţiţi parcă de mîini nevăzute, nobilii se adunaseră la un loc, 
ascunzîndu-şi disprețul pentru frumosul strai românesc. Dar tinerele fete şi 
voinicii flăcăi opuneau mătăsurilor şi postavurilor, parfumurilor şi fardurilor 
trecătoare prospeţimea dulce şi sănătoasă a primăverii. 

Căpitanul Soare, priceput în multe lucruri care cereau har înalt, făcu 
vremelnic oficiul de prezentare a oaspeţilor. Aşezat nu departe de tronul 
princiar, pretindea a i se spune numele şi rangul, după care le anunţa cu 
voce puternică. Principele dădu semn că primeşte salutul musafirilor. Era o 
ceremonie grea, ce fura o groază de timp, dar Mihai nu putea renunţa la 
plictiseala ei, fiindcă dorea să-i vadă pe oaspeţi mai de aproape. Datina se 
împămîntenise de veacuri pe la curţile Europei, iar el nu dorea să o strice 
aici. 

Alături de tron, domniţa Florica, îmbrăcată în straie de la Argeş, primi 
încuviințarea să şadă. Cae Indru stătea în picioare, palid, cu faţa trasă, cu 
cearcăne, cu umerii obrajilor subţiaţi. Perechi sau singuratici, în grupuri 
mai mari sau mai mici, musafirii treceau prin faţa tronului salutînd adînc. 
Dar năstruşnicul Soare nu-i poftea după rang, ci la nimereală, ceea ce aduse 
unele încruntări. 

—Paşa Khidr şi ceauşul Husein, soli ai Porții Turceşti! strigă el. 

Rotofeiul Khidr, cu sclipiri vesele în ochii inteligenţi, şi bătrinul Husein, 
cam vlăguit de ani, veniră în faţa principelui cu plecăciuni frumoase. 

—Aduc cu noi pacea marelui sultan şi bucuria de a vă vedea, grăi Khidr. 

—La care adăugăm vechea noastră prietenie, zise Mihai. 

Apoi gîndi: 

„Isteţul Khidr ne va da de furcă la tratative. Cît despre Husein, el e 
umbra celui de acum şapte-opt ani”. 

Khidr se îndepărtă întrebîndu-se: 

„Ce o fi vrut să spună ghiaurul prin vechea prietenie? Fiindcă între 
valahi şi turci nu ţin minte să fi fost astfel de legături, în ultimii ani.” 

—Jupîneasa Tiţa Caravană! 

Principele îşi reţinu un zîmbet, amintindu-şi povestea lui Ducu, parcă de 
necrezut. 

—Contele Teke Francisc! 

Acesta salută scurt, cu privirea aspră. 

—Eşti supărat, conte? 

—Sînt, măria-ta, răspunse el înţepat. Se cuvine oare să fim anunţaţi 
după alţii ce nu au rangul nostru? $ 

„Să vă ia naiba, domnilor nobili! gîndi principele. Asta-i singurul vostru 
ţel.” 

Apoi, socotind că mucalitul Soare cam sărise peste cal, răspunse cu 
dibăcie: 

—Se cuvine, domnule conte. Toţi cei poftiţi aici au azi un singur titlu: cel 
de musafir. lată o seară în care oaspeţii vor fi egali. Vorbesc de cei ce vor să 


se prindă în jocul vestitei noastre Periniţe. 

— Deci e un joc? se lumină Teke. 

—Dar ce-ai crezut? zimbi principele. 

—Contele Albert de Ramonchamp, dimpreună cu domnii 
Clopin Trouillefou şi Claude Charmolue, soli ai regelui Henric al 
Franţei! 

Principele îi privi cu plăcere. Erau înalţi şi subţiri, dar nu 
aplecaţi spre trupuri uscate, ci spre acele haruri ale făpturilor 
vînjoase, elastice, lipsite de osînza nedorită. Se mişcau firesc, 
degajat, fără fasoane, care scad adesea virtuțile. 

—Plăcere, bucurie şi surpriză, domnilor! grăi Mihai în 
nemţeşte, aflind că tînărul conte cunoaşte acea limbă. Solii 
Franţei vin pentru prima oară la noi. 

—Dar nu şi pentru ultima, sire, răspunse Ramonchamp cu 
dibăcie. 

—lată un răspuns pe măsura vestitei voastre curtoazii. 
Vorbele ne bucură, domnule conte. S-a ivit însă un mic neajuns. 
V-aţi adresat nouă acordîndu-ne titlul de rege. Cred că-i vorba 
despre o măruntă confuzie. 

—Nicidecum, sire. Henric al Franţei ne-a însărcinat a vă numi 
astfel. 

—Rege într-o ţară atit de mică? zimbi Mihai. 

—Mi-aş îngădui, sire, să vă amintesc banalul fapt că Henric al 
patrulea era cîndva rege al Navarei, care nu-i nici jumătate din 
ţara voastră. 

—Ştim şi vă mulţumim pentru cinstire, chiar dacă nu ni se 
potriveşte azi! lar vizita voastră de prietenie ne onorează 
profund. 

—iÎntîi pe noi, sire, zise Ramonchamp. Dar n-am venit numai 
din adînca prietenie ce o purtăm poporului valah, neam de sînge 
cu al nostru. Această scrisoare a regelui Henric vă va lămuri mai 
bine decit o pot face eu. 

—Îi cunoşti conţinutul? 

—Nu, sire. 

Mihai desfăcu scrisoarea lui Henric şi se arătă dezamăgit. 

—E scrisă în limba voastră, pe care din păcate nu o cunosc. 
vrea să o citiţi în nemţeşte, domnule conte? 

Ramonchamp îşi reţinu o tresărire. Apoi îşi învălui 
încurcătura în cuvinte de mare fineţe, rugindu-se ca principele 
să înţeleagă: 


At 


—Sire, acolo bănuiesc a fi gîndurile intime ale regelui Franţei 
către regele valahilor. Socot că nu avem căderea a le şti. 

Din vorbele contelui, principele intui că sînt în scrisoare 
unele lucruri ce nu pot fi dezvăluite altora. La început, crezuse 
că-i vorba doar despre obişnuita politeţe. 

—vă mulţumim conte, şi vă preţuim delicata reţinere! 
Cavalerii Cae Indru, Chirilă Zece Cuţite şi părintele Grasa cunosc 
graiul vostru. Deci, unul dintre ei ne va tălmăci scrisoarea, dar 
nu acum. Ar însemna să luăm prea mult din timpul oaspeţilor 
noştri. Azi ne vom mulţumi cu cît ne veţi spune voi. 

Ramonchamp respiră uşurat şi fericit de inteligenţa 
principelui, apoi vorbi şăgalnic: 

—Sire, anul trecut la Praga, domnii Cae Indru, Ducu cel lute 
şi marchizul d' Artois ne-au învins cei mai buni spadasini ai 
Franţei. Vreau să zic: cei mai buni spadasini de anul trecut, 
fiindcă anul acesta avem alţii, mult mai buni. Tinerii Clopin şi 
Claude sînt mîndria noastră. 

—Marchizul d'Artois? îl întrerupse principele, mirat. Nu avem 
printre români un astfel de titlu şi nume. 

—Ah, e vorba de părintele Grasa! zîmbi contele. Frumoasa lui 
casă din valea Loirei a căzut în paragină. Sînt zece ani de cînd 
ne lipseşte. Regele Franţei se interesează de soarta lui, fiindcă 
poate uita orice, dar nu numele unui mare spadasin. Deci, cum 
vă spuneam, Henric a fost încîntat de frumoasa voastră victorie. 
Atît de încîntat, încît vreo cîteva săptămîni abia ne răspundea la 
salut. Căci Henric al Franţei poate scuza pierderea unui război, 
dar nu o întrecere de iscusinţă a miînuirii armelor pierdută de 
noi. Adresîndu-vă întregul său respect şi multă admiraţie pentru 
şcoala valahă de scrimă, regele vă roagă să ne acordaţi o 
revanşă. _ 

—La naiba! sări entuziasmat principele. Incepem să-l 
îndrăgim din toată inima pe regele Henric. Puţini s-ar fi gîndit la 
un astfel de lucru. Îmi place mîndria lui, fiindcă sub ea se 
ascunde o mare dragoste de neam. Cu învoirea cavalerilor 
noştri, vă stăm la dispoziţie cînd socotiți de cuviinţă. 

—Sire, v-am ruga în seara aceasta, rosti Ramonchamp. Aici 
sînt mulţi martori, care vor atesta victoria voastră sau a noastră. 

—Vă dezavantajează oboseala drumului lung. 

—Nu. Ne-am odihnit cinci zile la Sibiu. 

—Ce zici, nepoate? se întoarse principele spre Cae Indru. 


—Măria-ta, zîmbi el, propunerea domnului conte 
Ramonchamp ne aduce multă cinstire. Anul trecut am avut 
plăcerea să fac o partidă de scrimă cu Pierre Jorat. Marele meu 
adversar mînuia sabia cu eleganţă mai bună decit a mea. Dacă 
am cîştigat, socot că nu-i meritul meu, ci al şansei. Am avut o 
şansă ce i-a lipsit domnului Jorat în seara aceea. 

Ramonchamp îl privi uimit, iar în căldura ochilor săi, Cae 
ghici că şi-a cîştigat un prieten. 

—Sire, grăi contele, recunosc marea modestie a domnului 
Cae Indru şi bunăvoința cu care apără virtuțile unui vechi 
adversar, însă îmi îngădui a-l contrazice cu gînd prietenesc. Am 
stat de vorbă cu domnul Jorat. Mai mult: eram acolo cînd îi 
răspundea regelui nostru. Ei bine, cu loaialitatea ce i-o 
cunoaştem, Jorat afirma că de la primele schimburi de lovituri a 
înţeles că va pierde. Dar, spre deplina satisfacţie a domnului 
Indru, îl încredinţez că tînărul Clopin, ce i-a fost ales ca 
adversar, depăşeşte cu mult arta lui Jorat. La noi se ridică în 
fiecare an mulţi spadasini de seamă. Sper că şi aici. 

Ultimele cuvinte le spuse cu multă miîndrie, iar aluzia la 
faptul că franţujii vor întîmpina aceiaşi adversari era vizibilă, 
chiar dacă îi păru rău că o făcuse. Infringerea de anul trecut nu-l 
afectase mai puţin decit pe Henric. Acesta era motivul ce-l 
îndemnase a împunge cu fineţe. 

Chirilă Zece Cuţite, căruia îi sărea ţandăra uşor în astfel de 
ocazii, făcu un pas către tron şi vorbi cu asprime în glas, aşa 
cum îi era felul: 

—Măria-ta, domnul de Ramonchamp ne-a dat frumoase veşti 
despre anuala primenire a spadasinilor Franţei, fapt ce ne 
bucură ca prieteni. Sigur că noi nu ne putem compara cu marele 
lor regat, chiar dacă am plăcerea a-l anunţa că şi la noi s-au 
ridicat ceva spadasini în ultimul an. Cum la curtea Franţei, Cae 
Indru a fost preferat în compania domnului Clopin, aş propune 
ca mîndrul cavaler Claude Carmolue să-şi aleagă adversar între 
mine şi tînărul oştean Tufănel. Asta numai în cazul că nu se va 
opune prietenul Ducu. 

„O merit, gîndi Ramonchamp. Mi-a răspuns usturător, dar 
îmi place cavalerul acesta. Ba cred chiar că ne asemănăm. Şi 
mie, şi lui ne sare ţandăra iute.” 

—Tufănel? se miră principele. Îl ştiam în garda palatului 
nostru din Bucureşti. 


Îşi reţinu un oftat de dezamăgire. El nu aflase că Tufănel 
deprinsese meşteşug mare după lecţiile luate cu părintele 
Grasa, uimindu-l adesea pe marele spadasin prin îndemiînarea şi 
agerimea sa. Dar Tufănel nu ciîştigase numai în arta scrimei, ci 
căpătase de la Grasa deprinderea de a vorbi şi a se purta ca un 
cavaler dintre cei mai nobili. Acel Tufănel, care cu ani în urmă 
şterpelea în piaţa bucureşteană Zece Mese, devenise un tînăr cu 
frumoase însuşiri. 

—Era în gardă, măria-ta, răspunse Chirilă. Azi însă, el se află 
aici cu unele treburi. 

Chirilă se feri a-i spune de faţă cu atita lume că-i chemase pe 
Tufănel, Toroipan, Găluşcă şi Ciripoi pentru a întregi vechea 
gardă de război a principelui. Intrarea în Moldova bătea la uşă. 

—Ne îngăduim să vă alegem pe voi, domnule Chirilă, grăi 
Ramonchamp. Aceasta, fiindcă vă preţuim. 

—Staţi lîngă noi, domnule conte! îl pofti Mihai. 

—Dar eticheta? 

—Eticheta o facem noi, şi nu invers. 

Înţelegînd că discuţia se încheiase, căpitanul Soare strigă: 

— Contesa Stela şi contele Hans Beckembauer! 

„Frumoasă ca un răsărit de soare”, gîndi Ramonchamp, 
cîntărind-o pe Stela din priviri. 

Tinăra se apropie sfioasă, dar sprintenă în mişcări, şi se 
aplecă plină de graţie, în vreme ce fratele său, înalt ca şi Cae, 
însă cu faţa simpatică lungă de un cot, aşteptă să-i vină rîndul. 

„Logodnica domnului Indru e mai frumoasă decît mi-am 
închipuit, socoti domniţa Florica. lar vărul nostru Cae, pe care îl 
văd pentru prima oară, parcă-i întruchiparea vestiţilor şi 
falnicilor noştri cavaleri din trecutul cuprins în legende şi 
cîntece.” 

— Contele Teleki! 

Înalt şi suplu, cu faţa dulce şi aspră în acelaşi timp, cu două 
cute în colţurile gurii, ce nu-i scădeau din farmec, îmbrăcat în 
veşminte vişinii de neîntrecută eleganţă, Teleki avea acel 
zîmbet plăcut şi adinca simplitate a gesturilor, ce-l făcea a-şi 
cîştiga pe loc bunăvoința privitorului străin. lar bogăţia lui 
stîrnise adesea frumoase copile de pe la curţile Europei. 

Slujitorii aduseră tăvi grele cu vinuri de soi în pahare 
strălucitoare. Cu îngăduinţa căpitanului Soare, ce conducea 
petrecerea acelei seri, tinerii şi tinerele din Cistei, Mihalţ şi 


Obreja porniră să cînte un cîntec de slavă al pămiînturilor de pe 
Tirnave. Se pomenea în el despre hărnicia oamenilor şi bogatul 
rod al vestitelor locuri. Despre măreţia şi belşugul viilor, sau 
despre dulceaţa apelor domoale şi cumpătate în drumul lor. 
Sprinteneala cîntului simplu, fără artificii, stîrni admiraţia 
tuturor. Principele se aplecă spre Ramonchamp şi zise gînditor: 

—Cînd cîntă, oamenii sînt chiar mai frumoşi decît atunci cînd 
rd. 

—Sire, răspunse  Ramonchamp, credeam că  risul 
înfrumuseţează chipul omului. 

—Şi el, zîmbi Mihai. Dar gîndeşte-te, domnule conte, că risul 
are aproape totdeauna o cauză exterioară. Pe cînd cîntecul vine 
din inima omului. 

—Pe Sfînta Barbara! strigă contele, sincer entuziasmat. 
Frumoasă cugetare! Cu voia voastră, sire, o voi nota pentru a i-o 
spune regelui nostru. lar gînditorii noştri vor fi obligaţi să treacă 
risul pe planul al doilea. Cel puţin, eu nu vă pot contrazice. 

—O! zimbi Mihai, să nu o luăm chiar aşa. S-ar putea să nu 
am dreptate. Apoi, nu ne-am gindit să faceţi atita caz pentru un 
lucru aşa de mărunt. 

—N-aş fi făcut dacă n-aş fi şi eu un giînditor. Poate unul mai 
mărunt, dar asta nu are importanţă. Cugetarea voastră va face 
vilvă la curtea Franţei, unde ne îngrijim adesea de ascuţimea 
spiritului. 

—Noi nu prea avem prilej de astfel de lucruri, murmură 
principele. Era să uit: v-ar conveni să facem întrecerea de 
scrimă la miezul nopţii? 

—Da. 

Mihai deschise balul alături de frumoasa doamnă Velica, 
soţia italianului Genga. Tinere fete sau virstnice, doamne 
porniră alături de parteneri mai înceţi după vîrstă, ori plini de 
sprinteneala tinereţii. Domnița Florica dansa cu Ducu. Dana 
Mihalcea, cu aerul ei de băieţaş ghiduş, pornise alături de 
Teleki. Tiţa Caravană —cu soţul ei. În lipsa lui leremia Băicoianu, 
bătrînul Vintilă îşi pofti nora. Doar frumoasa castelană din 
Obreja fu nevoită să se prindă cu fratele ei. Cae Indru dispăruse 
brusc din marea sală a balului. Dar nu plecase din palat. leşise 
pe una din minunatele terase şi respira cu nesat aerul înţepător 
şi iute al nopţii de aprilie. Alături de el, Chirilă îşi rezemase 
umărul de zid, încurcat în gîndurile sale. Alberta Teke lipsea de 


la balul principelui. Trecuseră trei luni de la plecarea ei din ţară. 
Tînărul auzise întîmplător că s-ar afla undeva în Bavaria, în vizită 
la sora ei, Marta. Logodna dintre ei fusese ca şi ruptă. Contele 
Teke îl ocolea vizibil, iar el era prea mîndru pentru a-i face 
cuvenita întrebare. 

—Ce zici de solul Poloniei? îl întrebă Cae. 

—Vulpoiul Taranowski? Prea strigă în gura mare că a venit ca 
prieten. Habar nu are despre vizita noastră la tătari. Vom vedea 
la tratative care sînt noile sale gînduri. El încă mai speră că la 
acest sfîrşit de lună, hanul va cotropi cu hoarda sa Ţara 
Românească. Dacă ar şti ce i-am pregătit! 

—Aşa e! Totuşi, venirea lui aici într-un moment cînd crede că 
ne va lua piuitul dintr-o lovitură mă pune pe gînduri. Aş crede că 
are un scop, dincolo de obişnuitele tratative. 

—Şi eu gindesc la fel. Poate că vrea să ne afle puterile 
oştilor. 

—Numai atit? 

—Ştiu eu? Poate şi gîndurile. 

—Ei, asta-i, dragul meu! De asta mă tem. Dar mă bucur că 
gîndim la fel. Asta îmi întăreşte bănuiala. Apoi, prea se arată 
prietenos cu oamenii noştri. Dar nu cu oricine. El ştie că 
planurile adînci le discutăm la sfat de taină restrîns. Şi mă bate 
gîndul că aici îşi încearcă puterile. lată că e de şapte zile 
oaspetele nostru. În aceste zile a stat de vorbă cu mulţi, însă cu 
Zamfirescu şi aga Leca de cîteva ori. 

—Te îndoieşti de ei? întrebă Chirilă surprins. 

—Nu, dar în preajma războiului totdeauna deschid ochii 
împrejur. 

— Crezi că-i cazul să-i iscodim pe cei doi? 

—Nu pe ei, ci numai pe Taranowski. Locuinţa ce i-am pus-o la 
dispoziţie va trebui supravegheată zi şi noapte. De cum l-am 
văzut sosind aici, nu mai am linişte. Am încercat să cred că 
zvonurile despre o intrare a noastră în Moldova i-a silit pe poloni 
să-l trimită la noi cu unele ameninţări. 

—Hm! Ce folos au polonii a ne trimite soli, cînd ei ştiu că în 
cel mult două săptămîni tătarii vor fi în Ţara Românească, 
doborîndu-ne puterile de acolo şi înjumătăţindu-le pe cele de 
aici? 

—Aşa este! Înţeleaptă judecată! 

—Apoi, ce s-ar întîmpla dacă leremia Movilă, Sigismund 


Bathory şi polonii ar afla renghiul pregătit de noi? 

—Un dezastru, conchise Cae. Dar nu te îngrijora de asta. Eu 
voi lua măsuri în privinţa lui Taranowski. Pe tine te-aş ruga să te 
ocupi de solii turcilor. Paşa Khidr ne-a încîntat adesea cu viclenia 
lui. Acum, n-ar mai fi o încîntare dacă ne-ar afla planurile. 

—Ce zici, îi batem pe franţuji în seara asta? întrebă Chirilă 
zimbind, lucru foarte rar la el. 

—Greu, murmură Cae. Mi-e teamă că s-au pregătit îndelung 
pentru revanşă. 

—Altfel nu ar fi făcut atita drum. 

—Ah, Chirilă! rise tînărul. Mi-ai luat vorba din gură. Totuşi, 
socotind bine, ce importanţă are cine va cîştiga? De vor birui ei, 
fala lor nu va fi prea mare, fiind ştiută şi preţuită faima scrimei 
din Franţa. 

—Să nu vorbeşti astfel! se miînie Chirilă. Pentru faima 
neamului nostru, trebuie să cîştigăm. 

—Şi eu doresc, numai de ne vor lăsa domnii Clopin şi Claude, 
rise Cae din nou, şi se bucură în ascuns de dirzenia prietenului 
său; dar prin simplă impresie, socoti că în locul lui Chirilă ar fi 
trebuit să lupte Ducu. 

După acele vorbe, Indru părăsi terasa. Citeva minute mai 
tîrziu, pe unul din coridoarele palatului princiar şedea de taină 
cu Sile Adormitu. lar la puţină vreme coboriră pe scări, ieşiră 
prin poarta cea mare şi se pierdură pe străzile oraşului. Cae 
reveni singur, destul de tîrziu, aproape de miezul nopţii. Cînd 
intră în sala balului, observă că era aşteptat. 

—Sire, grăi Ramonchamp, regele nostru v-a trimis în dar 
zece săbii de Toledo. Din dorinţa lui Henric al Franţei, două vor 
reveni adversarilor valahi. Celelalte opt, v-am ruga să le dăruiţi 
celor mai buni luptători ai voştri. Am mai adus cu noi două mii 
de monezi de aur. Ele vor fi oferite ciştigătorilor din seara 
aceasta. Aş propune ca primii să intre în întrecere domnii Chirilă 
şi Claude. Sper să ciîştigaţi, încheie galant, dar faţa lui 
contrazicea vorbele. 

Cei doi ieşiră în cercul mare făcut de trupurile privitorilor. 
Mulţi se urcară pe mese ori pe scaune, dornici să nu le scape 
nimic. Ramonchamp alese două dintre frumoasele săbii de 
Toledo, renumite în întreaga Europă pentru calitatea metalului. 

—O clipă, domnule conte! îl opri principele. Văd că săbiile nu 
au virfuri boante. Vom aduce altele din sala noastră de arme. 


Noi nu am înţeles o luptă pe viaţă şi pe moarte, ci o întrecere 
cavalerească. 

—Adevărat, sire! răspunse Ramonchamp. Dar o întrecere cu 
săbii lipsite de ameninţare arată a joacă. Dorinţa regelui nostru 
se îndreaptă către o luptă decisivă. Ştiu că sînt cîţiva ani de cînd 
la curţile din Europa nu se mai folosesc săbii fără apărători. D- 
aia vă cerem îngăduinţă. Numai aşa îi vom şti pe cei mai buni. 
lar frumoasele dispute dintre cavaleri, totdeauna au avut partea 
lor de risc. 

„Drace! gîndi principele. Înseamnă că Henric e pornit rău. Că 
înfrîingerea de anul trecut l-a afectat peste măsură.” 

—Asta nu mai hotărăsc eu, ci adversarii voştri, răspunse 
Mihai, văzîndu-se încolţit. 

A respinge propunerea franţujilor ar fi fost semn de 
slăbiciune. 

—Primim, răspunse Chirilă aspru. 

—Dacă asta-i voia regelui Henric, îi vom face pe plac, zimbi 
Cae. 

Prin sală parcă trecu un fior. Luptele pe viaţă şi pe moarte 
deveniseră cu timpul din ce în ce mai rare. 

Claude Carmolue prinse mînerul săbiei cu vădită plăcere şi 
încercă elasticitatea lamei şuierind-o prin aer ca pe-o biciuşcă. 
Îşi lepădară amindoi hainele şi rămaseră în cămăşi. Erau la fel 
de înalţi şi de sprinteni. 

—Domnule, zise Claude cu politeţe, am aflat adineauri că 
virtuțile voastre în aruncarea cuţitelor v-au adus multă faimă. E 
drept că nu am auzit nimic despre arta pe care o aveţi în scrimă, 
dar nu mă îndoiesc o clipă că ea e mare. De voi fi învins, de voi 
rămîne viu şi rănit în această întrecere, dezamăgirea mea va fi 
cumplită, însă mult mai mică în comparaţie cu admiraţia pentru 
voi. 

—Domnule, răspunse Chirilă în franceza lui destul de 
îndoielnică, la întrecerea aceasta mă atrage nu faima personală, 
ci a ţării. Vă întorc admiraţia datorată curajului vostru şi sper să 
nu vă dezamăgesc prea mult. 

„Adversarul meu vorbeşte puţin, gîndi inteligentul gascon 
Claude. Asta înseamnă că gîndeşte mult. Deci, nu va fi năvalnic, 
ci chibzuit.” 

Se salutară şi porniră lupta. Chiar de la primele schimburi, 
Claude se arătă focos în mişcări, dar cu eleganţă neîntrecută. 


Chirilă îi opuse o artă lucidă, sobră şi rece. Privitorii înţeleseră că 
şedeau faţă-n faţă două firi cu totul diferite. 

Spre deosebire de lupta cu săbii boante, aici asalturile erau 
mai rare, însă cu multă siguranţă în finalitate. Cei doi se studiau 
îndelung înaintea fiecărui asalt. După cîteva schimburi aspre, în 
care făcură săbiile să şuiere ca vipera, gasconul înţelese că 
valahul preferă loviturile din faţă, astfel că porni o serie de 
laterale sprintene şi mlădioase. De două ori sabia lui se dezlipi 
de cea a lui Chirilă, îndreptindu-se către piept. De două ori se 
auziră exclamaţii în sală, dar valahul pară calm, în ultima 
fracțiune de secundă. 

„E mai tare decît mi-am închipuit, socoti gasconul. Deci, vom 
schimba tactica. Vom folosi roata spaniolă, care sper că nu-i 
cunoscută pe aici.” 

Lucră din nou mult în faţă. Lamele se împleteau adesea. 
Apoi, Claude făcu parcă morişcă din sabia sa, iar o clipă mai 
tîrziu, dintre coastele lui Chirilă apăru pe cămaşa albă o pată 
roşie, ce înflorea cu repeziciune. 

— Destul, domnilor! strigă Ramonchamp. E limpede că 
victoria e a noastră. 

—Nici vorbă! răspunse cu asprime Chirilă. 

—Doriţi să continuaţi? întrebă contele uimit. 

—Pînă-n pînzele albe. 

—Atunci, fie voia voastră! Regula îmi cere să nu mă opun 
dorinţei voastre. Din păcate, nu avem dreptul a vă da îngrijiri pe 
timpul întrecerii. 

—Nici nu le cer. 

„Straşnic bărbat! gîndi Ramonchamp. Henric al Franţei va fi 
încîntat cînd îi vom povesti despre dirzenia lui. Cine ar fi 
continuat lupta cu asemenea rană?” 

Începură din nou, iar Claude, sigur de slăbiciunea valahului, 
deveni mult mai insistent. _ 

„Va trebui să mor aici dacă nu-l înving, socoti Chirilă. Insă va 
muri odată cu mine, astfel că lupta se va termina egală. De nu 
voi reuşi lovitura preferată a lui Ducu, mă voi arunca peste el, 
chiar de mă va ucide, însă nu înainte de a-l păli straşnic.” 

„O nouă roată îl va dobori”, socoti Claude. 

Dar Chirilă nu o primi. Dădea îndărăt pas cu pas şi îl atrăgea 
spre laterale înşelătoare. Gasconul renunţă la roată, observind 
că nu i se mai acordă prilejul. Totuşi, nu cu părere de rău, 


convins că puterile adversarului se macină odată cu trecerea 
timpului. Pata mare de pe cămaşa tînărului valah şi paloarea ce- 
| cuprindea tot mai mult erau dovezi grăitoare. 

Ducu privea liniştit, calm. El înţelese că prietenul său 
pregătea cu răbdare acea lovitură, ce o încercaseră adesea 
amindoi. 

Apoi se petrecu un miracol. Sabia lui Chirilă veni brusc în 
faţă, o fandare lungă, iar Claude, printr-o aplecare fulgerătoare 
spre dreapta, scăpă la timp de o împunsătură mortală la git, dar 
nu o putu evita pe cea de la umăr. Atit de adîncă, încît gasconul 
scăpă sabia şi se prăbuşi dimpreună cu valahul, care se albise la 
faţă cu totul. 

—Luptă nedecisă! hotărî Ramonchamp, chiar mai alb decit 
Chirilă; dezamăgirea lui era evidentă. 

Felcerul Zimmermann se aplecă deasupra celor doi şi-i 
cercetă cu atenţie. 

—Rău? întrebă principele. 

—Nu. În trei-patru săptămîni îi pun pe picioare, răspunse 
Zimmermann în nemţeşte, pentru a înţelege şi contele. 

Cei doi răniţi fură scoşi grabnic din sala balului. Felcerul 
călca ginditor în urma lor. 

Sala, ce fusese mai devreme un adevărat viespar, fu 
cuprinsă de linişte adîncă. 

Ramonchamp zise la fel de ginditor ca şi Zimmermann: 

—Cu voia voastră, sire, urmează domnii Indru şi Clopin. A 

Principele făcu semn de aprobare, dar Cae nu ieşi în cerc. Il 
chemă din ochi pe Ducu şi înainte de a părăsi sala vorbi într-o 
franţuzească aleasă, cum nu se putea auzi decit la Paris. Fiul lui 
Petre Cercel, fostul domn al Ţării Româneşti, şezuse mulţi ani cu 
tatăl său în capitala Franţei. 

—Domnule Ramonchamp, cum lupta viitoare se anunţă pe 
viaţă şi pe moarte, fapt despre care nu am avut cunoştinţă pînă 
adineauri, vă cer îngăduinţa de a lipsi un sfert de ceas. Orice om 
chibzuit îşi pune în regulă rosturile sale dinaintea unei 
ameninţări. 

—Vă înţelegem şi vă aşteptăm, se înclină solul Franţei. 

O clipă mai tirziu, Cae părăsi încăperea alături de Ducu. Dar 
nu fură singurii. Spre consternarea multora din sală, frumoasa 
castelană din Obreja se desprinse de lîngă fratele ei şi ieşi pe 
urmele celor doi. 


În puţine cuvinte, Cae îl puse la curent pe prietenul său cu 
bănuielile asupra lui Taranowski şi Khidr. 

—lată că fratele Chirilă nu va fi teafăr multă vreme, continuă 
el. lar cu nebunii ăştia de franţuji, nu se poate şti ce va hotărî 
viitorul în privinţa mea. Caută-l pe Costache şi ocupaţi-vă de 
asta! 

Stela îi descoperi în ungherul tainic al coridorului. Departe de 
a fi slab la minte, Ducu se mistui grabnic pe scările laterale. Cae 
şi Stela erau la cîțiva paşi unul de altul. Lumina nu prea bună le 
ascundea o parte din gesturi. Ea veni nespus de încet. Apoi, 
braţele îi zburară spre umerii tînărului. Rămaseră îmbrăţişaţi 
multă vreme. Cînd reuşi să vorbească, nu-l îndemnă să nu se 
bată, ci spuse cu voce tremurătoare, însă dirză: 

—Să nu uiţi, Cae, că de se va întîmpla ceva cu tine, voi muri 
şi eu! 

O simţi lîngă pieptul său încordată şi vitează, chiar dacă 
lacrimile ei cădeau pe faţa lui ca bătăile inimii. 

—Veţi merge în Moldova? întrebă ea şoptit. 

—Da. 

—Cînd te întorci de acolo, să mă iei de nevastă, fiindcă nu 
am putere să mai aştept! 

—Nici eu, răspunse Cae strîngind-o la piept mai tare decit se 
cuvenea. 

Înţelesese bine ultimele ei cuvinte, spuse atit de încet, ca o 
părere. Credea în victoria lui. 

Intrară amindoi în sală. Cae zimbea, cu ochii subţiaţi, ca în 
faţa soarelui mult. Ştiindu-se privită de multe femei şi bărbaţi, 
cu ochi aspri în faţa unei asemenea necuviinţe, Stela păşi 
palidă, dar plină de mînarie. 

Cei doi cavaleri se întilniră în cerc. Tînărul Clopin îşi lepădase 
haina şi arăta strălucitor în cămaşa albă, cu frumoase volane la 
pumnaşi. Zimbea ca şi adversarul său, iar privirile sale 
îndrăzneţe, sigure cîştigară în sală o mulţime de simpatii. 

—Sînteţi gascon? se interesă Cae. 

—Ah, nu! rise Clopin. Breton, domnule. Gasconii sînt 
spadasini mari, dar le lipseşte încăpăţinarea noastră. E drept că 
inteligenţa scînteietoare face casă bună cu ei, însă e tot atît de 
drept că nici nouă nu ne lipseşte chiar cu totul. Mai au gasconii 
sprinteneală în mişcări şi dirzenie, dar greu pot egala 
încăpăţinarea noastră. Cînd se întîlnesc în încăierare un gascon 


şi un breton, mai mare jalea, domnule, continuă el şăgalnic. 
Dacă nu se găseşte cineva să-i despartă, rămîn încăieraţi pînă la 
adinci bătrîneţe. E cunoscut cazul unui gascon şi al unui breton 
care acum cîţiva ani, la trei luni după isprăvirea războiului, mai 
şedeau încă încleştaţi unul de altul. Trecea lume miloasă şi le 
punea în gură bucate, dar să-i despartă nu era chip. E drept că 
pînă la urmă, s-a găsit un dulgher isteţ, care s-a oprit lîngă ei, a 
făcut unele măsurători, apoi s-a apucat de treabă, folosind un 
baros şi ceva pene de lemn. Astfel că după o muncă de o 
jumătate de zi, i-a despărţit bucată cu bucată. lIsteţimea şi 
prevederea lui s-au dovedit frumoase, fiindcă fiecare mădular 
desprins îl lega de un ţăruş, în aşa fel încît cei doi să nu se poată 
încăiera din nou. Cel puţin, cînd am plecat noi încoace n-am 
auzit să fi scăpat din legăturile timplarului. Văzindu-l pe domnul 
Chirilă, v-am asemuit cu gasconii. 

—Siînteţi un tînăr încîntător! slobozi Cae un hohot mare de 
ris. Şi sper să ne despartă cineva din încăierare, mai ales că la 
Alba-lulia avem o groază de dulgheri. Totuşi, în cazul cînd ei nu 
vor reuşi în încercările lor, ar fi bine să vă giîndiţi la faptul că 
Henric al Franţei vă aşteaptă, iar dacă ajungeţi acolo pe vremea 
urmaşului său, el se va stinge neconsolat. 

—Vai, domnule! rise Clopin. Sînteţi chiar mai fermecător 
decit îmi spunea Pierre Jorat. 

—Ce zic, ce zic? se interesă principele, văzindu-i cum se 
amuză. 

Ramonchamp îi traduse în nemţeşte, iar mulţi din sală 
izbucniră în hohote. Lupta dintre cei doi se anunţa mult mai 
veselă decit prima. Dar cine va învinge şi cum se va termina ea 
oare? 

Se salutară adînc şi încrucişară săbiile cu gesturi moi, parcă 
a joacă. Dar curînd, lamele şuierară mai aspru, amintindu-le 
spectatorilor ocazionali că ele pot aduce moartea. După citeva 
schimburi de lovituri, date cu multă asprime, Clopin gîndi 
încîntat: 

„De voi cîştiga, faima noastră va fi înzecită, fiindcă mă aflu în 
faţa unui mare spadasin. E drept că pare cam adormit cu ochii 
lui subţiaţi de gene şi e tot atît de drept că mi se pare cam 
domol în mişcări, dar Pierre Jorat îmi spunea că încetineala 
acestui domn seamănă cu a unei pisici înainte de a se arunca 
peste pradă. Zău că încă nu ştiu ce să încerc în faţa lui! Morişca 


a văzut-o şi se va feri de ea. Poate creasta de cocoş. Pe asta, 
puţini o cunosc. Oricum, va trebui să cîştig, altfel primirea ce ne- 
o va face Henric al Franţei se va transforma într-un sloi.” 

—Aveţi o cămaşă frumoasă, domnule! zise Cae parînd calm o 
straşnică împungere dată la nivelul pieptului. 

—lar voi, ochii ageri, zimbi Clopin. Cît despre cămaşă, aş 
îndrăzni să mă mîndresc cu ea. Nu sînt mulţi la noi şi aiurea cei 
ce ştiu a croi o cămaşă după forma bustului. Din cauza asta mă 
costă scump şi sper să nu mi-o găuriţi. Cel puţin nu la piept, 
unde un petic se vede uşor. Insă abia acum observ că nici 
pantalonii voştri nu sînt cu nimic mai prejos în eleganţă. Trebuie 
că aveţi pe aici un croitor destoinic. Frumoşi pantaloni! 

Ah, rise Cae, cred că nu veţi cobori atît de jos. Ar fi un mic 
dezastru. Închipuiţi-vă un cavaler cu pantalonii găuriţi. 

Ramonchamp nu prididea să traducă. Uitase o clipă 
importanţa întrecerii şi, ca om de mare fineţe a spiritului, se 
amuza straşnic. Apoi îşi aminti. Cătă spre cei doi îngîndurat, 
minunîndu-se de încetineala lui Cae. Sabia sa, parcă aplecată 
spre lenevie, pica totuşi cu regularitate în contră peste cea a 
franţuzului. 

—Nu aţi atacat măcar o dată, spuse Clopin mirat. 

—Nu mi-aţi dat timp să o fac. 

—Vai, domnule, după frumoasele voastre răspunsuri, aş 
regreta mult să pierdeţi! 

—Daţi-mi prilejul să nu regretaţi, zimbi Cae. 

—Cum? 

—Aruncînd sabia. 

Clopin rise din toată inima. Adversarul îi plăcea din ce în ce 
mai mult. Apoi, faţa lui, încă zîimbitoare, căpătă o mică asprime. 
Ochiul parcă moleşit de somn al lui Cae simţi mica schimbare, 
iar vestita creastă de cocoş, ce apărea din cîteva lovituri slabe şi 
joase în una înaltă şi tare, ca de satir, rămase doar o simplă 
intenţie. 

„Avea dreptate Jorat, gîndi Clopin. Omul acesta parează uşor 
tot ce-i trimit, dar marea lui artă stă în faptul că prevede lovitura 
următoare. Va fi greu pentru mine.” 

Dori apoi să spună o glumă, însă chiar în clipa aceea Cae 
făcu primul asalt. Sprinten ca o nevăstuică, bretonul sări ca 
dintr-un arc. Totuşi, mişcarea adversarului spre stînga îl înşelă, 
fiindcă în aceeaşi clipă simţi o arsură la mîna dreaptă, puţin mai 


sus de cot. 

—Sînt nemîngiiat, rosti Cae fără să zimbească. lată că 
frumoasa voastră cămaşă are nevoie de un petic. 

—Adevărat, domnule! răspunse bretonul calm. Mă bucur 
totuşi că pielea e abia zgiriată şi nu are nevoie de un petic pe 
care l-aş fi găsit foarte greu. Aţi parat adineauri vestita noastră 
creastă de cocoş. Cînd lovitura îşi atinge ţinta, uneori despică 
umărul pînă la jumătatea osului. 

—A fost o intenţie lăudabilă, chiar dacă nu s-ar fi bucurat din 
partea noastră de prea multă preţuire, zimbi Cae din nou. 

Zicînd aceste vorbe, repetă mişcarea înşelătoare a corpului, 
iar spada sa se înfipse de data aceasta aproape în acelaşi loc. 

—A fost o clipă de neatenţie a marelui meu adversar, grăi 
cumpătat. 

—Da, domnule, răspunse bretonul. Nu mă aşteptam să 
folosiţi aceeaşi mişcare de două ori la rînd. 

—Oprim? întrebă Indru. 

—Ah, ah! zîmbi Clopin. Aţi uitat oare povestea cu gasconul şi 
bretonul? Dreapta nu mă mai ajută cum trebuie, însă voi folosi 
stînga. 

Cae îşi trecu şi el sabia în mîna stîngă. 

—Ce faceţi, domnule? se supără Clopin. Nu îngădui a fi 
cineva mărinimos cu mine. 

—Nici nu sînt, răspunse Indru. Lucrez la fel de bine ca şi cu 
dreapta şi nu voi sînteţi acela care să-mi porunciţi cu ce mînă să 
lucrez. 

Bretonul îi fu recunoscător. Înţelese curînd că valahul minte 
de îngheaţă apele. Cu stînga nu lucra atit de frumos. Totuşi, 
după asemenea cuvinte, nimeni nu l-ar fi putut învinui că 
acceptase un favor. Porni asalturi îndrăcite în jurul adversarului, 
însă nu lipsite de precauţie. 

—Drace! murmură Cae. Parcă abia acum s-a dezlănţuit 
împeliţatul ăsta. 

Scimbară lovituri fulgerătoare. Săbiile lucrau cînd lateral, în 
ameninţare dintr-o parte, cînd jos, pentru a se ridica apoi la 
înălţimea pieptului şuierînd aspru. O clipă mai tîrziu, stînga lui 
Cae sîngera vizibil. 

—Cu îngăduinţa voastră, voi trece sabia din nou în dreapta, 
grăi el. Cred că stinga nu mă mai ajută. 

—Ah, domnule, strigă Clopin înviorat de reuşită, cred că vom 


avea nevoie de un dulgher! Numai el va putea să ne despartă, 
fiindcă se cuvine să rămînem şi noi în legendă. 

Fandă brusc şi uimitor de lung, reuşind să atingă pieptul lui 
Cae, însă nu suficient pentru o rană. Privitorii se înfiorară. Era 
evident că tînărul Clopin ataca mai dezlănţuit şi mai sigur pe el. 

Cu toate că zimbeau adesea, frunţile lor îmbrobonate arătau 
semne de oboseală. Cătind spre ei cu ochi de bun cunoscător, 
Ramonchamp gîndi: 

„Va cîştiga cel mai rezistent dintre ei. lar acesta mi se pare 
Clopin. L-am pregătit mult pentru această revanşă.” 

Nu-şi isprăvi gîndurile, fiindcă Indru, cu o paradă-ripostă 
uluitoare, nimeri umărul stîng al bretonului. Sabia din mîna lui 
Clopin căzu pe dalele de marmură cu zgomot aspru, ce trecu 
prin odaie şi prin coridoarele palatului ca un fior. 

Ramonchamp tresări. Cae ar fi putut pune piciorul pe ea, 
încheind lupta, dar nu o făcu. Era limpede că nu voia să-şi 
umilească adversarul. Bretonul se clătina vizibil, palid şi parcă 
lipsit de vlagă. Făcu totuşi un efort, îşi adună puterile, şi spuse, 
încercînd să zimbească: 

—Domnule, mîndria mă opreşte să ridic sabia, fiindcă nu sînt 
obişnuit să mă aplec după ea. Pînă azi, nimeni nu mi-a smuls-o 
din mînă. Dar încăpăţinarea mea de breton acordă azi puţin 
credit mîndriei. 

Zicînd acestea, vru să se aplece. Cae, mai sprinten, i-o oferi. 
Mulţumind frumos, acesta o prinse cu mîna dreaptă, care chiar 
dacă sîngera puternic era acum mai bună decit stînga. Indru 
înţelese că bretonul ar muri mai degrabă decit să cedeze. 
Aşteptă calm asalturile năprasnice ale lui Clopin, mirat de miînia 
ce se citea în ochii lui. _ 

„Atacă disperat, gîndi Cae. Acum riscă mult. Cred că totul. li 
este indiferent dacă moare, însă nu înainte de a mă păli cu orice 
preţ. Ce inimă de viteaz!” 

Evită la timp o împungere lungă, din faţă, care înlemni sala, 
iar sabia lui se desprinse brusc şi intră adînc în umărul drept al 
bretonului. Sabia căzu în acelaşi timp cu Clopin. 

„Dezastru! murmură Ramonchamp. Mă voi întoarce la Paris 
pe drumul cel mai lung, fiindcă nu mai am curajul să-l înfrunt pe 
Henric al Franţei.” 

Apoi se întoarse către principe şi spuse loial: 

—Sire, a învins cel mai bun. Clopin e găurit ca o sită, însă nu- 


mi fac griji. Bretonii totdeauna au fost mai tari decit fierul. 
Supărarea mea e năprasnică, dar cinstea mă obligă a 
recunoaşte meritele domului Cae Indru. Am adus cu noi două 
mii de monezi de aur. O mie, socot că poate fi împărţită frăţeşte 
între domnii Chirilă şi Claude. Cealaltă i se cuvine cavalerului 
Cae Indru. 

—Pe care sînt convins că o va împărţi cu viteazul Clopin, grăi 
principele respirînd uşurat. 

—Chiar la asta mă gîndeam, zîmbi Cae. 

Cercetindu-i rănile, Zimmermann respiră uşurat în faţa 
bretonului. Erau destul de sus pentru a nu-i face griji prea mari. 
Cît despre Indru, împunsătura din braţul stîng, chiar dacă avea 
adincime, putea fi socotită o mică zgaibă. Ajutat de tînărul 
valah, bretonul îşi reveni şi porniră cu vestitul felcer spre odaia 
unde Chirilă dimpreună cu Claude primiseră între timp unele 
frumoase îngrijiri. Undeva în mulţime, Stela Cristu închisese 
ochii şi se ruga fierbinte. 

Balul porni din nou. lar faptul că nimeni nu-şi pierduse viaţa 
adusese multă veselie. Tîrziu, cînd bătrînele doamne picoteau la 
adăpostul evantaielor mari, cînd tinerii şi tinerele fete uitaseră 
timpul, aplecîndu-se spre dulceaţa dansului, cîţiva bărbaţi 
dispărură pe nesimţite din sală. 

În odaia de lucru a principelui începuse sfat de taină. Erau 
acolo Cae, Radu Buzescu, aga Leca, Soare, Mihalcea, părintele 
Grasa, Costache Caravană, Zamfirescu şi Ducu cel lute. Pentru 
întiia oară, lor li se alătura Tufănel. Fusese căutat şi Sile 
Adormitu, ce devenise cu timpul un cavaler plin de haruri, dar 
nimeni în afară de Cae, Costache şi Ducu nu ştia unde se află, 
iar cei trei nici nu se gindeau să sufle vreo vorbă. 

—Domnule, grăi principele spre Tufănel, te-am primit printre 
cei mai dragi prieteni ai noştri. Ne-ai fost recomandat cu multă 
căldură. De va fi să-i porţi recunoştinţă cuiva, ea să fie 
îndreptată spre protectorul domniei-tale Chirilă Zece Cuţite. Insă 
te sfătuiesc să nu-i arăţi mulţumirea, fiindcă te-ai putea alege cu 
o mustrare. În schimb, are ochi bun. El descoperă adesea 
harurile unui cavaler cu mult înaintea altora. Ne placi, domnule. 
După luptele ce le vom avea în Moldova, s-ar putea să-ţi 
cucereşti un brevet de căpitan. Dar nu stă în puterea noastră, ci 
în harurile domniei-tale. 

Tufănel era cînd palid, cînd roşu-pal ca apa la asfinţit sub 


bătaia soarelui. Dori să vorbească plin de cumpătarea 
cuvîntului, însă un gest al principelui îl opri. 

—Nu vorbe, domnule. Fapte aşteptăm de la voi. [ara are 
nevoie de fapte. 

Apoi se întoarse către Cae. Faţa lui dezvălui o dragoste 
neascunsă, întărită de cuvintele calde pe care le rosti. 

—Cum e cu mîna, dragă nepoate? 

—Bine, măria-ta. Felcerul Zimmermann parcă-i făcător de 
minuni. Din păcate, e bătrîn. Cînd va pieri el, nu ştiu cine îi va 
lua locul. 

—Ajutorul său, llie din Haţeg, zimbi Mihai. Zimmermann 
spune că llie a început să-l depăşească în cunoaştere. Neamţul 
acesta scump la vorbă, rar laudă pe cineva. Dar să trecem la ale 
noastre. Scrisoarea lui Henric al Franţei aşteaptă nedesfăcută. 

Cae luă sulul de hirtie şi începu să citească din franceză în 
română. 

„Sire, vă spun astfel fiindcă un titlu mai mic nu vi se cuvine. 
Deci, de la rege la rege, vă înştiinţez că se apropie un an de cînd 
sînt un om trist. Ei da, sire. Sînt furios cum n-am fost de mult. 
Mîndrii voştri cavaleri Cae Indru şi Ducu cel lute i-au zdrobit pe 
ai mei într-o întrecere de scrimă. Şi asta în văzul lumii. Vă 
închipuiţi, sire, că abia în urmă cu un an veneau ambasadori de 
la curţile Europei să ne felicite cu părere de rău pentru victorii 
răsunătoare ale cavalerilor mei în dauna lor. Căutam cu sfintă 
ipocrizie să alin durerile ambasadorilor, fiindcă în inima mea 
jubilam. Azi, sire, sînt un biet rege care nu mai poate ridica 
fruntea cu dulce orgoliu. Obţinem aceleaşi victorii la alte 
neamuri, dar ştiu cu toţii că avem naşi în Răsărit. Pînă cînd, sire? 
Am început să mă ocup personal în vederea pregătirii cavalerilor 
mei cei mai buni. Am asistat în fiecare zi la lecţiile luate de 
domnii Clopin şi Claude. Şi, cu toată părerea de rău că nu pot fi 
curtenitor, sper, sire, să-i învingă pe ai voştri”. 

—Cinstit şi deschis la suflet! murmură principele. 

„Sper să-i învingă, sire, fiindcă altfel nu mai am odihnă. Şi 
doresc să nu fiu nevoit a mă bate chiar eu, care nu sînt prea 
desăvirşit faţă de alţi spadasini ai mei. De va fi o înfrîngere a 
noastră, voi veni curînd în fruntea a o sută de spadasini pentru o 
nouă înfruntare şi vom gusta împreună din vestitele voastre 
vinuri. Vă felicit din inimă pentru superba voastră victorie 
asupra cavalerilor mei la Hradčany. 


Sire, adînc mişcat şi fericit de răsunătoarele voastre victorii 
asupra turcilor, tătarilor şi mai ales asupra regretatului principe 
Andrei Báthory, aş dori să vă fiu de folos. Asta cu atit mai mult 
cu cît prin victoriile voastre turcii au slăbit simţitor şi azi nu sînt 
o primejdie pentru Apus. Ambasadorii noştri de la Praga, de la 
Sfîntul Scaun şi Madrid ne-au dat ştiri ce vă privesc direct. Din 
ştirile adunate, concluziile noastre s-au limpezit destul pentru a 
vă vorbi clar. Împăratul Rudolf, suzeranul vostru vremelnic, e un 
om bun şi inteligent, dar slab ca împărat. El caută liniştea 
sufletului pentru a-şi desăvirşi arta de ceasornicar şi cititor al 
misterelor cereşti. Îl pasionează mai mult pictura decît 
plicticoasele treburi ale imperiului. Să nu aşteptaţi mare lucru 
de la el. Fiindcă Rudolf se supune cu teamă unor forţe mai mari. 
lar forţele acestea sînt papa, Maria de Spania şi biserica catolică 
din Imperiul Austriac. Aceste forţe doresc un bastion catolic la 
graniţa cu Răsăritul. Ştiu că sînteţi săraci într-o ţară bogată. 
Sarea, vinul, argintul, aurul, griul şi vitele voastre stirnesc 
lăcomii mari. Ele nu vă sînt azi la îndemiînă, şi asta-i cauza 
sărăciei voastre. Turcii au renunţat temporar la ele, datorită 
vitejiei poporului nostru. Dar Apusul va renunţa mai greu. Turcii 
au luat de la voi prin forţă. Apusul ascunde forţa sub zîmbet şi 
vorbe mari. Cunoscîndu-se intenţiile voastre şi mai ales harurile 
de bun general, azi aţi devenit un obstacol, sire, în planurile 
celor trei duşmani arătaţi. Se urzeşte îndepărtarea voastră şi mi- 
e teamă că chiar mai mult. Feriţi-vă, sire! Duşmanii sînt mari. 
Chiar noi ne temem adesea a ne atrage miînia lor. Şi nu uitaţi că 
Rudolf, cu toate că vă poartă stimă şi admiraţie, cu toate că vă 
preţuieşte mult, va aproba orice împotriva voastră, numai spre 
a-şi păstra liniştea. 

Sire, am auzit lucruri mari despre voi şi despre domnii Cae 
Indru, Chirilă Zece Cuţite, Costache Caravană şi Ducu cel lute. 
Lucruri atît de mari şi uimitoare, încît vă discutăm adesea. lar 
primul lucru pe care-l facem la întoarcerea unui ambasador de 
la Constantinopol sau Praga, de la Viena sau din alte părţi e să 
ascultăm noi veşti despre voi. Dorim din inimă să vă împliniţi 
gîndurile de unire totală a românilor şi sîntem convinşi că cel 
mai desăvirşit general al timpului nostru va izbîndi într-o cauză 
atit de nobilă. 

M-ar bucura, sire, să vă cunosc pe voi şi pe cavalerii voştri. 
Aud că aveţi o ţară mai frumoasă decit închipuirile îndrăzneţe. 


Chiar dacă drumul e lung, m-aş simţi fericit să o văd şi să ne 
bucurăm alături de voi pentru întregirea ei. 
Al vostru, Henric 

27 februarie 1600” 

—Domnilor, o scrisoare mare, de la un rege mare, grăi 
principele îngîndurat. Aş dori să o păstrez pentru nepoţii şi 
strănepoţii noştri. Nu pot. Contele Ramonchamp mi-a şoptit că o 
vrea îndărăt, în scop de distrugere. Henric al Franţei se fereşte, 
pe bună dreptate, a-şi atrage minia celor pomeniţi în ea. O 
astfel de dovadă, dacă ar pica în miini vrăjmaşe, i-ar aduce 
multe necazuri. Am găsit în această scrisoare unele răspunsuri 
la bănuielile noastre. Avem duşmani mari, împotriva cărora e 
greu de luptat. Dar să ne gîndim azi la lucrurile mai apropiate. 
Imperialii ţin cu tot focul să aducă regimente nemţeşti în Alba- 
lulia şi în alte oraşe. Chipurile, pentru siguranţa noastră. De 
fapt, încearcă să ne ia puterea prin viclenie. Comisarii lui Rudolf, 
în loc să ne aducă sprijin, ne studiază fiecare gest. Dintre ei, 
doar căpitanul Mihai Szekely ni se arată prieten, însă puterea lui 
e mică. Celălalt comisar, David Ungnad, visează să fie 
guvernator al Transilvaniei. Acestea îi sînt gîndurile. S-a unit cu 
Farcaş Kornis, cu cancelarul Naprâgy, cu nobilii ostili nouă şi 
trimite veşti mincinoase la Praga. Domnilor, nobilimea din 
Transilvania nu prea ştie ce vrea. Cînd a domnit Sigismund 
Bathory, au complotat împotriva lui. Curînd l-au preferat pe 
Andrei Bâthory, dar după lupta de la Şelimbăr, cînd nenorocitul 
principe era fugar, nimeni nu l-a urmat pentru a-l ajuta. Apoi s- 
au închinat nouă, iar azi complotează din nou. Il vor iar pe 
Sigismund. Ei nu pot înţelege că de vom face o ţară unită, 
puternică, cu legi şi ordine bune, cu graniţe tari, marile lor averi 
vor fi în siguranţă, iar ei feriţi de a-şi teme viaţa. Azi urzesc 
împotriva noastră aproape făţiş. Aş putea să-i tai pînă la unul şi 
n-ar fi pagubă mare după astfel de trîntori, dar mă feresc a o 
face. Ne-am atrage dezaprobarea popoarelor creştine, care nu 
ştiu ce urzesc ei aici, însă vor afla că am făcut un masacru. Le- 
am da prilej imperialilor să vină cu trupe împotriva noastră. 
Lucru pe care nu-l dorim în ajunul plecării spre Moldova. 
Imperialii abia aşteaptă un astfel de motiv. Va trebui să ne 
prefacem a nu înţelege lucrările nobililor îndreptate spre 
răzvrătire. Domnilor, miine, adică azi, vom duce tratative cu 
polonii şi cu turcii. Contele Andrei Taranowski ne-a fost cîndva 


prieten. Azi, el vine la noi tot cu vorbe de prietenie. Să nu uităm 
însă că prietenia e una, iar datoria faţă de ţară alta. Andrei e 
viclean şi dibaci. El vine la noi într-un moment cînd e sigur că 
vom fi luaţi de tătari ca din oală în Ţara Românească. De ce 
oare? Care îi sînt gindurile? 

Cae, Ducu şi Costache se priviră cu tîlc. Era limpede că şi 
Mihai avea aceleaşi bănuieli ca şi ei. 

—Husein-aga, solul turcilor, ne este cunoştinţă veche, 
continuă principele. Dar e bătrîn şi acrit în slujbe. Nu de viclenia 
lui avem teamă, ci de aceea a însoţitorului său, veselul Khidr. La 
masa tratativelor cu cele două părţi, conducerea noastră o va 
avea nepotul Cae Indru. Vă veţi întîlni cu turcii la ceasurile două, 
iar cu polonii la patru. Domnilor, am lăsat la urmă partea cea 
mai de seamă a sfatului de taină. Azi sîntem în douăzeci şi unu 
aprilie. Peste trei zile vom porni cu oşti spre Moldova. Din tot ce 
discutăm aici, comisarii imperiali vor afla puţin şi tirziu. Abia în 
dimineaţa zilei de douăzeci şi patru îi vom înştiinţa că plecăm 
spre Moldova. Adică în momentul plecării noastre. De vor fi 
unele trădări şi ele vor fi cu siguranţă , leremia Movilă, 
Sigismund şi polonii nu mai au vreme să facă prea mult. 
Comisarii m-au întrebat adesea despre gîndurile mele în privinţa 
Moldovei. M-am ferit a le da răspunsuri clare. Domnilor, 
împăratul Rudolf l-a trimis la noi pe solul său, doctorul Pezzen, 
cu un ajutor de o sută de mii de taleri. Sînt două luni de cînd 
solul şi banii întîrzie undeva pe drum. Ne-ar fi trebuit aceşti bani 
însă nu cred că-i vedem vreodată. Ceva ce nu ştim încă e cine l- 
a oprit pe doctorul Pezzen din drumul spre noi. Poate că puterile 
despre care aminteşte Henric al Franţei. Un lucru e sigur: 
împăratul a încercat a ne da sprijin, dar solul său nu s-a grăbit 
să ni-l aducă. Pezzen nu îndrăzneşte a se ridica împotriva 
stăpînului, refuzind a ne da banii. Deci e limpede că asupra 
solului au căzut puteri mai mari decît ale împăratului. În privinţa 
Moldovei, Ducu cel lute ne aduce veşti mari de la curtea din 
Praga. Impăratul s-a opus la început gîndului nostru, legat de 
unele tratate cu Polonia. Ei bine, cine credeţi că a sărit în 
sprijinul nostru? Vechiul duşman, domnilor. Arhiducele 
Maximilian. Oare să fi devenit el peste noapte un prieten atît de 
mare? Greu de crezut. Socotim mai degrabă că imperialilor le 
convine să scoatem Moldova de sub nasul polonilor, care 
aproape au cotropit-o. Deci, fără a mişca un deget, imperialii 


sînt convinşi de o afacere strălucită. Fiindu-le vasali, Moldova va 
intra firesc sub suzeranitatea lor. lar celor ce au alte scopuri 
decit noi aici, nu le va fi greu a le răspunde polonilor că am 
intrat în Moldova fără aprobarea curţii din Praga. Nepoate, 
doreşti să spui ceva? 

—Da, doamne, răspunse Indru, mulţumit de pătrunzătoarea 
clarviziune a unchiului. 

—Te ascultăm. 

—Un lucru e limpede, grăi Cae. Azi se urzeşte clar 
îndepărtarea principelui din principatul Transilvaniei. In ziua de 
douăzeci şi patru aprilie, adică atunci cînd vom anunţa plecarea 
noastră spre Moldova, această ameninţare va cădea brusc. 

—Vorbeşti în şagă, sau nu înţeleg eu? se amestecă banul 
Mihalcea. Oare se va întîmpla o minune? 

—Nici vorbă, rise Cae. Se vor întîmpla două lucruri fireşti. 
Întîi, imperialii vor înceta urzelile, convinşi că ne vom frînge gitul 
în faţa bunelor oşti polone şi moldovene. Deci, vor scăpa de noi 
printr-o lovitură dată de alţii. Şi nimeni nu-i va învinui că ne-au 
cauzat pieirea, mai ales că hotărîrea lor oficială este împotriva 
intrării noastre în Moldova. Apoi, urzelile vor înceta fiindcă există 
şi altă latură în gindurile lor. Adică, ar fi o şansă de a scoate 
Moldova din mîinile polonilor pentru ei. Aceste două motive ne 
vor aduce linişte pe timpul campaniei din Moldova. Linişte din 
partea suzeranilor, căci nobilii scăpaţi de sub observaţia noastră 
se vor întări, gata de răzvrătire. 

—Bine spus, nepoate! aprobă principele. Imperialii vor 
aştepta şi vor amina lucrările lor de a ne scoate din Transilvania 
cu forţa sau cu daruri. Vor aştepta să vadă ce se întîmplă. Fie că 
pierim, fie că ne întoarcem victorioși, pentru ei cîştigul e sigur. 
Dar de vom învinge, vor lucra cu mai mult sîrg să ne piardă. 
Cred chiar că sînt fericiţi de gîndul nostru spre Moldova, pe care 
ei nu au putinţă să o ia fără o încăierare cu oştile Poloniei. Şi zău 
că marele hatman Zamoyski le-ar da de furcă. Domnilor, înainte 
de a vă înfăţişa puterea noastră şi planul atacului, se cuvine a 
vorbi despre cele înfăptuite aici în doar cîteva luni de domnie. La 
ultimul nostru sfat de taină, Chirilă, cu dirzenia şi curăţenia lui 
sufletească, ne-a acuzat de greşeala că stăpinim două ţări, cu 
două capitale, cu limbă oficială deosebită, cu oşti şi legi 
separate. El susţinea atunci că numai după ce vom înfăptui o 
unificare deplină a celor două ţări române va fi vremea să o 


ocupăm pe ultima. Înţeleaptă judecată! Da. Avea dreptate. La 
asta m-am gîndit şi eu adesea, dar timpul nu ţine cu noi. Nu 
avem vreme să amînăm. În scurtul nostru răgaz de domnie aici, 
limba oficială a Transilvaniei a devenit cea românească. Firesc, 
fiindcă marea populaţie a principatului stăpînă de drept aici de 
veacuri o formează românii. În Dieta Transilvaniei am adus 
boieri români, iar Teodosie Rudeanu împlineşte azi dregătoria de 
logofăt pentru cele două ţări. Biserica ortodoxă de aici şi-a 
primit conducător român. Dintre boierii noştri am numit piîrcălabi 
în cetăţile principale şi juzi în fruntea unor oraşe. Poate nu-i 
mult, dar nici timpul care s-a scurs de la Şelimbăr încoace nu-i 
lung. Abia cîteva luni. lată, domnilor, că frumoasele idei ale lui 
Chirilă au început să prindă viaţă. Insă pînă la unificarea deplină, 
cu legi peste tot, cu o singură oştire şi o singură capitală mai 
avem. O unificare nechibzuită pas cu pas poate răsturna tot ce 
am clădit. Nu avem nevoie de răzmeriţe. Totul trebuie făcut în 
timp şi cu tact. Din păcate, aşa cum am mai spus, timpul nu ţine 
azi cu noi. Vrăjmăşia imperialilor, ce se doresc stăpîni aici, nu ne 
mai dă răgaz. Chiar mă întreb: cum de nu au pornit pînă acum 
cu oşti împotriva noastră? Acestea sînt cauzele care nu ne 
îngăduie a amina intrarea în Moldova. lar de nu o facem azi, 
cînd avem prilejul, nu ştiu de mai putem altă dată. Dacă vrem 
să ne împlinim visul nostru vechi, dacă vrem să fim 
binecuviîntaţi de urmaşi, cărora le sîntem datori mult, acum e 
momentul să intrăm în Moldova. 

Tăcu o clipă, încercînd să-şi adune gindurile. Vorbise cam 
mult şi nu era în firea lui. Apoi continuă: 

—Pe timpul cît vom lipsi, logofătul Teodosie Rudeanu ne 
înlocuieşte ca regent, ajutat de banul Mihalcea şi comisarii 
imperiali. Îi vom porunci lui Rudeanu să stea cu ochii pe aceşti 
comisari. Mai ales pe Ungnad. Nicăieri nu se vor putea mişca 
fără aprobarea lui Rudeanu. Sigur că domnii comisari au să urle 
indignaţi, cu strigăte pînă la cer, iar noi îl vom certa pe Rudeanu 
prin scrisori. La viclenie viclenie. Prieteni, Cae, Chirilă, Grasa şi 
Sile Adormitu au adus neamului unele servicii de mare preţ. 
Întîi, am primit un împrumut de optzeci de mii de ducați de la 
negustorii din Sibiu. În felul acesta, plătim o parte din lefile 
oştilor şi acoperim ceva din cheltuielile drumului spre Moldova. 
Dar cea mai mare înfăptuire a lor, stă în faptul că au întors 
lovitura tătarilor de la Ţara Românească asupra polonilor. La 


ceasul în care vorbim, două mii de nogai urcă spre Polonia. lată 
deci că marele hatman Zamoyski nu va putea goni spre 
Moldova, fiind ocupat să se apere. Mai mult: în prima zi a lunii 
mai, o mie de tătari sub comanda vestitului Mirza îl aşteaptă pe 
Cae Indru lîngă satul Slobozia, pe Nistru. Mirza va intra în 
Moldova, dar nu cu jaf, ci cu buzduganul împotriva oştilor polone 
aflate acolo. Pentru astfel de lucrare, ce întrece prin măreție 
multe fapte din istoria popoarelor, lui Sile Adormitu i-am semnat 
un brevet de căpitan. Părintelui Grasa, care ne-a vestit hotărîrea 
de a se întoarce acasă după luptele din Moldova, îi dăruim o 
trăsură, o sabie de Toledo, şase cai şi cinci mii de ducați. Pentru 
Cae şi Chirilă ne-a rămas puţin. Doar recunoştinţă. Şi acum, 
domnilor, iată oştile ce le avem azi: oştirea Bucegilor, cu cinci 
mii de tineri îmbrăcaţi în roşu. Oştile Jiului şi Mehedinţilor, cu 
patru mii. Tătarul Mirza cu o mie. Volaoschi, Braniţchi, 
Ocesalschi şi Rostopcea aduc două mii nouă sute şaptesprezece 
călăreţi şi pedeştri. Unguri, o mie, sub comanda lui Grigore 
Mako. L-aş fi vrut în fruntea lor pe Bogati, care a dovedit 
împotriva noastră la Şelimbăr că-i un mare căpitan. Dar el nu ne 
aparţine şi se află în tabăra generalului Basta. Anghelache şi 
Lupu comandă o mie patru sute cincizeci şi doi de călăreţi. Sirbii 
Petcu şi Necula, viteji ca nişte diavoli, o mie şase sute opt. Jivca 
Roşul, Mirda lanoş, Nedelcu şi Radu patru mii de trabanţi grei ca 
dealurile ce nu pot fi urnite din loc. Căpitanul Soare a strîns o 
mie două sute de moldoveni, sătui de jugul lui leremia şi al 
polonilor, dornici de unirea neamului. La care mai adăugăm 
două mii de cazaci, o mie trei sute de sîrbi, o mie două sute de 
secui aflaţi în leafă mai veche, oştile Bucureştilor cu cinci mii, şi 
ale Buzăului cu trei mii. Adică, un total rotund de treizeci şi cinci 
de mii. Acestea ar fi forţele de care dispunem azi. Şi acum, 
planul nostru: Să ridicăm întreaga oaste spre Moldova, ar fi o 
greşeală de neiertat. Va trebui să fim chibzuiţi. Zamfirescule! 

—Poruncă, măria-ta! 

—Pleci miine seară în Oltenia, la satul Crăiţa. Oştile Jiului şi 
ale Mehedinţilor intră sub comanda ta. lată împuternicirea 
scrisă. La 25 aprilie, te ridici cu ele cît mai în taină, spre Munţii 
Apuseni, şi, după cuviinţa înţelepciunii tale, vei alege loc de 
popas la marginea cîmpiei Zărandului. Iscoadele voastre să urce 
pe Crişuri şi să vă dea semn, de vor fi mişcări ale generalului 
Basta. Dacă vine cu oşti, muriţi în faţa lui, dar nu-l lăsaţi! Să ceri 


ajutor prin curieri de la populaţia Olteniei şi să ne vesteşti 
grabnic! 

—Aşa va fi, măria-ta! se înclină Zamfirescu, iar faţa îi 
strălucea de bucuria neascunsă. 

— Mihalcea! 

—Poruncă, doamne! 

—Trimiţi ştafete la Bucureşti, mîine după scăderea soarelui. 
Alte ştafete se vor opri în Bucegi şi vor lua două mii de roşii, ce 
vor goni către Giurgiu ca nălucile. Să rămînă în pădurile din 
lungul Dunării, între Cîrna Mică şi Corabia. Nicolae Pătraşcu, fiul 
nostru, va ţine pe picior de război oştile Bucureştilor. Asta, 
pentru siguranţa către turci. lată împuternicirile scrise. 

Tăcu o clipă, cercetîndu-şi hirtiile şi planurile cu grijă, apoi 
grăi: 

—lată că ne mai rămîn şaptesprezece mii de oşteni. leremia, 
Sigismund şi lan Potoţki au azi cu o mie mai mult şi poate că se 
vor mai aduna încă două-trei mii. Oştenii grei ai polonilor, 
meşteri buni la războaie, vor pune stavilă mare. Mai au cazacii, 
sprinteni ca argintul-viu şi îndrăzneţi. 

—Cam mulţi, doamne, interveni Leca. 

—Aşa-i, prietene! răspunse principele rizînd. Mulţi şi buni 
luptători, dar azi îmi îngădui a vă dezvălui un secret care, de 
fapt, pentru voi nu e un secret. Ne-am pregătit de război, însă 
nu va fi război, ci mai mult o goană după leremia, Sigismund şi 
lan Potoţki. Moldova ne aşteaptă să o curăţăm de străini şi 
trădători. Moldova doreşte unirea cu restul ţării. Mărturie stau 
tulburările de la Suceava, laşi, Bacău, Roman şi Focşani. 
Mărturie stau scrisorile trimise nouă de patrioţii moldoveni. O 
seamă dintre căpitanii lui leremia ne cheamă cu multă căldură şi 
dragoste. Ei înţeleg că acum e momentul să se reîntoarcă la 
matca ţării, de care au fost uneori despărțiți prin forţă. Aşa stau 
lucrurile, prieteni. Noi nu mergem să cucerim, ci să eliberăm. 
Pămînturi străine nu ne interesează. Nu vom intra în Polonia, cu 
toate că azi ne stă în putinţă. De-a lungul istoriei, moşii şi 
strămoşii noştri n-au fost niciodată învinuiți de cotropiri. Nici noi 
nu vom fi. Am chibzuit îndelung eliberarea Moldovei. Ea va porni 
simultan din patru părţi şi ameninţare din a cincea. Vrednicul 
nostru Baba Novac va porni în taină cu patru mii de oşteni, prin 
Bistriţa şi Rodna, spre Cîmpulung. Căpitanul Soare şi-a adunat 
moldovenii în Ţara Românească, la Finta. El îşi va uni forţele cu 


oştile Buzăului şi va trece Milcovul, urcînd apoi către laşi. Tătarii 
lui Mirza vin peste Nistru. Nepoate! 

—Poruncă, măria-ta! 

Parcă trebuia să te întîlneşti cu Mirza la Slobozia, în prima 
zi din mai. _ 

—N-am uitat, doamne, zimbi Cae. In locul meu a plecat Niţă 
Praştie. 

—Îl va recunoaşte îndărătnicul Mirza? 

—Nu, dar va fi acolo Altîn. După ultimele vorbe purtate cu 
voi, măria-ta, i-am poruncit lui Altîn să treacă Nistrul în noaptea 
de cinci spre şase mai. 

—E bine aşa! aprobă principele. Şi vă rezerv o mare surpriză, 
domnilor. O mare surpriză în Moldova. Veţi vedea acolo lucruri 
care vă vor umple inimile de mîndrie. Mizez mult pe această 
surpriză. V-aş spune azi, fiindcă mi-e sufletul plin, dar nu o fac. 
Mă voi bucura pentru voi în clipa aceea. Pentru mine va fi ceva 
firesc, absolut firesc. Sper să nu ghiciţi despre ce-i vorba. 

Cae, Costache, Ducu şi Chirilă îşi făcură semne tainice. 
Bănuiau şi sperau că va fi aşa. 

—Bani pentru Altîn ai trimis? îl întrebă principele pe Cae. 

—Da. Zece mii de ducati. 

—Drace! De unde i-ai luat? 

—Nici eu nu mai ştiu. O parte i-am împrumutat de la contele 
Teleki. 

—Măria-ta, ne-aţi vorbit doar de trei oşti în loc de cinci, 
interveni Leca. 

—Răbdare, prietene! Eu, cu restul de opt mii, pornesc la 
drum în ziua de 24 aprilie. Adică peste trei zile. Dar, spre 
deosebire de ceilalţi, nu voi merge în taină şi nici iute, astfel că 
leremia şi starostele de Camenița, ce-i alături de el, vor căuta a- 
mi face faţă. 

—lar cea de a cincea? întrebă Mihalcea. 

—A cincea va fi tocmai de sus, dinspre partea polonilor, unde 
se ridică acum două-trei mii de tătari. Iscoadele lui leremia vor 
afla şi vor aduce ştiri de primejdie. Dar nu e totul. Cu două zile 
înainte de a trece munţii, leremia şi polonii din Moldova, vor afla 
că sînt ameninţaţi cu oşti din sud, din răsărit, din nord şi din 
apus. Asemenea veşti trebuie să cadă ca trăsnetul, iar leremia şi 
polonii să intre în panică. Ei nu vor şti încotro să se împartă. 
Apoi, faptul că tătarii se mişcă în sudul Poloniei îi va descumpăni 


cu totul, fiindcă de acolo ar aştepta ei ajutoarele de care au 
nevoie. Mai mult: moldoveni de-ai lui Soare, buni patrioţi, numai 
oameni de mare cinste şi încredere, s-au răspîndit prin tîrguri, 
iar în ziua de 4 mai, unii la nord, alţii la sud, la laşi sau la 
Suceava, la Roman ori la Cetatea Neamţului, vor striga chipurile 
înspăimîntaţi că au văzut oştile noastre şi fiecăreia din acestea îi 
va tripla numărul oştenilor. 

—Straşnic plan, doamne! strigă Leca înmărmurit. 

Poate. M-am gindit mult la el, însă nu singur. M-au ajutat 
Cae, Chirilă şi Soare. Are cineva alte păreri în privinţa planului 
nostru? 

—Nu, doamne, rostiră ceilalţi. 

—Atunci e bine. Cred că am discutat aici tot ce trebuia. Aş 
vrea doar să vă mai spun că prietenia cu Altîn, ce luptă azi 
pentru o soartă mai bună a poporului său, ne bucură. De vom 
elibera Moldova, ne va fi vecin de mare nădejde. Vechii noştri 
duşmani, tătarii, au început de pe acum să ne ajute. Dar să 
revenim la ale noastre. Campania ce ne aşteaptă are şi părţile ei 
rele. Unii dintre cei de aici, poate că nu vor apuca să-i vadă 
sfîrşitul. Prieteni, să ne luăm rămas bun şi facă-se voia lui 
Dumnezeu! Sfatul de taină s-a încheiat. Vă poftesc să coboriţi în 
sala balului pe rînd şi nu toţi prin aceeaşi intrare! 

Rămas numai cu Cae Indru, principele privi melancolic în 
urma celorlalţi socotind că nu se vor mai întîlni la sfat de taină 
pînă după război, dar se înşela crunt. 

—Mergem şi noi, nepoate? întrebă după o vreme. 

—Socot că e timpul, aprobă tînărul cavaler. 

Porniră de-a lungul coridoarelor pustii, unde doar străjile, 
două cîte două, vegheau la buna rînduială. Sus, palatul picotea, 
tras de aplecarea molcomă a nopţii. Jos, tinereţea se avînta în 
dulceaţa dansului. Ajunseră aproape de sală, dar se opriră 
brusc. Sub o frumoasă panoplie, doi tineri schimbau îmbrăţişări 
pline de foc. li recunoscură dintr-o privire şi se traseră îndărăt 
pe virfurile picioarelor. Cei doi erau Ducu şi domniţa Florica. 

—E primăvară, nepoate, murmură principele. 

—Văd, zimbi Cae, şi cătă întrebător către unchiul său. 

Dar pe faţa lui îngîndurată nu putu citi nici dezaprobare, nici 
bucurie. Aleseră altă cale, însă fără folos. Într-un colţ tăinuit, 
contele Teleki şi mărunţica Dana Mihalcea încercau primul lor 
sărut. 


—Mi-e teamă că toate drumurile noastre spre sala balului 
sînt baricadate straşnic, şopti principele. 

—Ar mai fi unul prin curte, rise Cae din toată inima. 

Făcură ocol. Afară, mireasma nopţii, calmă, parcă înviora 
dintr-o dată. Ceva alb, care aducea a rochie, alături de o umbră 
închisă la culoare, se traseră iute sub coroana bogată a unui 
piersic înflorit. Cei doi trecură ca şi cînd nu ar fi observat nimic. 
În marea sală a balului, contele Ramonchamp se întreținea cu 
părintele Grasa. Cînd îl văzu pe principe, solul Franţei grăi cu 
faţa strălucitoare: 

—Sire, marchizul d' Artois ne spune lucruri minunate. Prin 
satele româneşti există unele obiceiuri ce vorbesc despre 
harurile mari ale acestui popor. In noaptea de Anul Nou, flăcăii 
trec pe la casele cu fete bune de măritat, dar cam năzuroase, le 
iau porţile în spinare şi le duc departe, la alte aşezări cu astfel 
de fete, aducînd în loc porţile acestora. lată, sire, o frumoasă 
tradiţie, în care aplecarea spre farsă a poporului e evidentă. În 
luna mai, există o seară a Noatenilor. Insă nu-i vorba despre 
miei, ci despre acei tineri ce au împlinit vîrsta de şaisprezece 
ani. Flăcăii mai mari trec seara pe la casele unde sînt astfel de 
tineri. Mamele îşi primenesc pruncii ca de sărbătoare şi-i dau în 
seama flăcăilor, dimpreună cu un colac şi un urcior cu vin. Apoi, 
cînd toată ceata se adună, ies cu toţii la marginea satului, şi 
acolo, într-o atmosferă de veselie, flăcăii le vorbesc băieţilor 
despre rosturile dragostei şi despre minunea dumnezeiască ce 
se numeşte femeie. Obiceiul e vechi, rămas de la strămoşii 
voştri daci, iar rostul lui aduce întreaga cuminţenie a poporului. 
Pînă azi nu am auzit despre o datină mai frumoasă şi mai nobilă 
decit aceasta. 

Principele zîmbi, apoi răspunse blind: 

—Pînă la însănătoşirea domnilor Claude şi Clopin, veţi afla 
încă multe lucruri. Vă punem la dispoziţie cai sau trăsură, pentru 
a vă putea mişca după voie. 

Curînd, mugurii dimineţii îşi desfăcură petalele în ferestre. 
începea o nouă zi, cu toate frămîntările ei. 


Capitolul 12 


ra în ziua de 22 aprilie a anului 1600. Într-una din odăile palatului 

princiar din Alba-lulia, masa tratativelor dintre români şi turci îşi 

primise oaspeţii. Husein şi Khidr îi aveau în faţă pe Cae Indru, Radu 
Buzescu, Ducu cel Iute şi Costache Caravană. Turcii se arătau veseli. Mai 
ales Khidr, care pornise a povesti ceva cu haz. Cae ridea cu poftă, dar atent 
a prinde înțelesurile adînci din vorbele dibaciului sol. Khidr era primul 
dintre diplomaţii Porții Otomane pornit să înlocuiască vechea trufie, 
aroganță şi rigiditate a trimişilor turci, folosind iscusinţa, gluma şi tot 
arsenalul de fineţe necesar unui sol bun. 

— Domnilor, spuse el într-o românească fără cusur, dobîndită pe vremea 
cînd fusese paşă de Timişoara, într-una din zile mă cheamă marele-vizir 
Ibrahim şi-mi zice: „Khidr, tu mai ştii pînă unde se întinde azi ţara 
valahilor?” Zic: „Aşa şi-aşa, strălucitorule! Acum şase-şapte luni, cred că 
între Dunăre şi Munţii Făgăraşului. În urmă cu cinci-şase luni pînă la 
Maramureş.” Zice: „Mda! Aud că nu-i o lună de cînd şi-a lărgit iar hotarele. 
Înseamnă că nu eşti prea sigur.” Grăiesc eu: „Nu, înţeleptule! Am auzit că 
principele Mihai ar pleca spre Moldova. Iar de acolo, cine mai ştie?” „Da, 
da, spune el. Dacă nu ne grăbim azi să-l vedem, tare mi-e teamă că va trebui 
să alergăm după Mihai-vodă mult mai sus, dacă nu chiar prin toată Europa. 
Are piciorul sprinten şi se depărtează grabnic de noi.” Zic: „Biruitorule, e 
drept că merge iute, dar gîndurile lui cele mai calde sînt îndreptate tot către 
vechii lui prieteni de aici!” „Khidr, zice el cu lacrimi în ochi, dacă fugi tare, 
ai mai putea să-l ajungi?” Spun umil: „Greu, însă îmi voi da silinţa.” Zice: 
„Să mergi ca din tun, Khidr! Şi să-i duci steagul nostru de pace, de 
recunoaştere ca principe al Transilvaniei şi Țării Româneşti, douăzeci şi 
cinci de mii de galbeni, o spadă nouă şi un cal ce se arată iute ca o minune! 
Îi dăm puţine semne de prietenie, însă mult mai mari decît ale suzeranului 
său de la Praga. Să-i spui, Khidr, că cei cincizeci de mii de spabhii şi ieniceri 
ai noştri aflaţi la Daud sînt tari ca munţii. Unii cred că i-am adus acolo, ca o 
ameninţare împotriva Ţării Româneşti. Puţini ştiu că ei aşteaptă doar un 
semn din partea lui Mihai-vodă, pentru a intra sub comanda sa.” 

Khidr se opri şi cătă zîmbind spre români. 

—Frumoasă poveste! exclamă Cae, întrebîndu-se ce urmăresc solii 
turcilor prin vorbele cu tîlc ale lui Khidr. Cît despre bunăvoința marelui-vizir 
Ibrahim, Alah să-l ţină în pace, nu avem cuvinte de mulţumire! Cred că-i 
pentru prima oară în istoria lumii cînd o ţară mare, puternică îi oferă uneia 
mai mici daruri, recunoaştere şi mai ales puterea oştilor sale. Iată că mai 
sînt minuni. Să nu ceri nimic şi să dai mult, arată a semn de mare prietenie. 

Isteţul Khidr îşi reţinu o tresărire sub un gest hazliu. Il preţuia pe Cae 
de la alte tratative mai vechi şi-i cunoştea bine harurile gîndului adînc. 
Valahul punea totul pe seama prieteniei, pentru a-i obliga să ceară puţin. 
Era vădit că se prefăcea a înţelege doar o dovadă de bunăvoință a Porții 
Turceşti darurile, steagul de recunoaştere şi chiar ofertele de oşti, 
aducîndu-i pe el şi pe Husein în frumoasă încurcătură. Apoi vorbi, cu acelaşi 
aer vesel: 


—Ne bucurăm alături de voi pentru că primiţi darurile marelui-vizir. 

—Nu chiar toate, răspunse Cae precaut. Împotriva cui ne îmbie 
strălucitorul Ibrahim cu o oaste de cincizeci de mii de oameni? 

—A polonilor, rise Khidr. 

—Nu sîntem în război cu ei. 

—Veţi fi. Cu ce aveţi azi, nu văd o campanie strălucită în Moldova. Prea 
puţine oşti. Cred chiar că drumul vostru acolo e sortit unui necaz. Marele 
hatman Zamoyski va cobori acolo peste voi ca un fulger. Cu ce-i faceţi faţă? 

—Efendi Husein, efendi Khidr, răspunse Cae cu multă hotărire, oare 
cunoaşteţi mai mult decît mine? Ce vă face să credeţi că pornim împotriva 
Moldovei? 

—Avem ochi şi urechi, interveni Husein. Ştim sigur că în mai puţin de o 
lună veţi intra peste Ieremia Movilă. 

—Înseamnă că ştiţi voi şi principele Mihai, fiindcă noi încă nu avem 
astfel de ştiri. Iar pe zvonuri nu ne putem angaja aici. 

—Veţi afla cît de curînd că avem dreptate, spuse Khidr. 

—Poate. Cînd vom avea astfel de porunci, voi trimite o solie la Poartă. 
Dar pînă atunci, vă mulţumim încă o dată pentru tot. 

Zicînd acestea, Cae făcu un gest ce însemna încheierea tratativelor. 

Era un gest viclean, ca şi ultimele cuvinte de mulţumire. 

—Ar mai fi unele lucruri, reluă Khidr. 

—Adică? 

—Ìn caz de război, veţi cere ajutoarele noastre? 

Cae chibzui adînc. Oştile turceşti le-ar fi fost de trebuinţă, dar cine îi 
garanta că le vor mai putea scoate din ţară fără luptă? 

—Nu cred, grăi el. Sîntem vasali ai împăratului Rudolf, iar ca vasali, va 
trebui să-i cerem acordul. 

—Nu prea ascultați voi de Rudolf, rîse Khidr. Mai mult: împăratul caută 
a vă alunga din principatul Transilvaniei. Noi vă întindem o mînă azi. 
Împăratul un picior gata să lovească. Veţi cădea tocmai de dragul alianţei 
voastre cu creştinii. îi 

—Să zicem că ne întoarcem spre voi, zise Costache Caravană. În astfel 
de situaţie, vă mulţumiţi oare numai cu prietenia? 

—Da, răspunse Khidr. Ca vasali ai noştri, vom fixa un tribut pe jumătate 
din ce a fost altădată. Ibrahim vă iubeşte mult şi nu caută alte scopuri decît 
să fie pace la nord de Dunăre. 

Husein îşi privi îngîndurat prietenul. Khidr ceruse mai puţin decît 
hotăriseră împreună. De vină erau numai valahii, care-i tot dădeau zor cu 
prietenia şi recunoştinţa. Discuţiile purtate astfel îi obliga a pretinde puţin. 

— Pentru a ne îndrepta spre voi, ne trebuie timp, interveni Ducu. Daţi-ne 
răgaz pentru asta. 

— Asemenea lucruri se pot face pe loc, răspunse Khidr bănuitor. Timpul 
mai mult încurcă gindurile omului. Noi am venit pregătiţi a lămuri limpede 
poziţia voastră viitoare. 

—Efendi Husein, efendi Khidr, se amestecă Indru, lucrurile sînt mai 
încurcate decît credeţi. Nu ascundem că Imperiul Austriac ne iubeşte puţin. 
Nu ascundem că suzeranii noştri încearcă să-şi trădeze vasalii, dar trebuie 
să înţelegeţi că nu ne putem dezlipi de ei cît ai bate din palme. Poarta 


turcească ne arată mai multă bunăvoință decît curtea de la Praga. Ajunge 
oare asta? Nu. Regimente ale împăratului stau în multe cetăţi apropiate de 
graniţele Transilvaniei. Generalul Basta cu oştile lui mari s-au aşezat 
aproape de hotar, pe Crişuri. Doriţi oare o încăierare între noi şi imperiali, 
aici, în inima Transilvaniei? O încăierare care ne-ar păgubi mult, chiar dacă 
am primi ajutor de la oştile voastre? Fiindcă distrugerile ar fi aici, nu în altă 
parte. Daţi-ne un răgaz de două luni, pentru a pregăti altfel desprinderea de 
sub suzeranitatea lui Rudolf. 

„Cred că e sincer, gîndi Khidr. Cît despre intrarea lor în Moldova, un 
general mare ca Mihai nu-şi dezvăluie gîndurile la masa unor tratative. Ziua 
plecării lor spre Moldova e destul de apropiată, dar o ţin în secret, tocmai în 
vederea reuşitei. Mă îndoiesc totuşi că vor izbîndi în acest război. Zamoyski 
îi va lovi ca un trăsnet.” 

—Fie! Vă dăm un răgaz de două luni. 

Românii se ridicară fără a-şi arăta satisfacția. Dar nu părăsiră odaia 
decît ca să-şi conducă oaspeţii. Aşteptau o nouă încercare cu polonii. Cînd 
rămaseră singuri, Radu Buzescu fluieră admirativ. 

—Domnilor, strigă entuziasmat, răgazul de două luni ne trebuia nouă de 
la turci, nu un preţ scăzut. Fiindcă mult sau puţin, tot un drac. Ei nu vor 
vedea niciodată nimic. Strategia lui Cae Indru a prins de minune. 
Inteligentul Khidr a căzut în leasă, crezînd că pe noi ne interesează a da 
puţin. Cred că asta era în mintea lui cînd Cae făcea dese aluzii la prietenie şi 
recunoştinţă, astfel că i-a scăpat amănuntul cel mai de preţ: răgazul pe care 
îl rîvneam. În ce priveşte plecarea noastră spre Moldova, nu ne-a crezut a 
nu şti, aşa cum nu crede că vom cîştiga războiul. Dar să nu uităm că azi 
turcii au venit la masa tratativelor cu multă sinceritate, iar asta se datorează 
faptului că ne consideră însemnați pentru planurile lor. Ah, iată că sosesc 
polonii! 

Contele Taranowski, urmat de doi consilieri, intră bucuros de întîlnire şi 
vorbi mult în numele prieteniei, cu fraze grele, fără rost sigur, fără cap, fără 
coadă. Românii îl ascultau răbdători. Cînd sfirşi plicticoasa lui risipă de 
vorbe, Costache Caravană îl întrebă sfios: 

—În fond, ce doreşti domnia-ta? Să ne ierţi că nu sîntem prea tari la 
înţelegerea vorbelor cu tîlc! Noi sîntem deprinşi mai mult cu lucrul armelor. 
Acolo ştim rosturile bob cu bob, dar aici ne ameţeşte fineţea gîndului vostru 
adînc. 

Taranowski era departe de a fi un ageamiu. El auzise multe lucruri mari 
despre cei din faţa lui ca să poată crede o iotă din spusele grăsunului. Se 
prefăcu totuşi a intra în joc şi grăi mai limpede: 

—Faptul că am venit din prietenie e clar. 

—Încă nu, i-o reteză Costache. 

—Dar, domnilor, între popoarele noastre totdeauna a fost prietenie. 

— Mare pe timpul lui Alexandru cel Bun, preciză Buzescu. 

—Şi azi, răspunse Taranowski, uşurat de ajutorul lui Radu. 

—Cu oşti polone în Moldova? interveni Ducu. 

—Ah, domnilor! rise Taranowski. Oştile polone din Moldova au scop de 
apărare a graniţelor noastre de la sud. Apoi, ele au coborit acolo ca semn de 
prietenie faţă de Ieremia Movilă. 


—Şi cu ameninţări asupra noastră, completă Radu. 

Românii bănuiau că Taranowski nu are împuternicirea regelui său, a 
Seimului, sau măcar a cancelarului Zamoyski. Aflaseră prin iscoade sigure 
că el venea direct de la Iaşi, nu de la curtea Poloniei, cum ar fi fost firesc şi 
cum pretindea el. Mai degrabă era clar că venea ca trimis al lui Ieremia şi 
Sigismund, pentru a spiona gîndurile celor din Alba-Iulia. Iar pentru a-şi 
întări această credinţă, cei patru români manevrau chibzuit a-l atrage în 
cursă pe Taranowski. 

—Nu cu ameninţări, domnilor, zîmbi contele. Veţi vedea din propunerile 
noastre că Polonia are gînduri bune faţă de voi. 

—Care sînt acestea? se interesă Cae cu uimire vizibilă. 

—Să intraţi sub suzeranitatea regelui nostru. Sîntem mai siguri decît 
Imperiul Austriac. Ştim că împăratul Rudolf caută să vă piardă. Să vă alunge 
de aici. 

—Aşa e! răspunse Indru cu vădită sinceritate. Nu ascundem unele 
greutăţi şi temeri. Dar nu văd ce ne-ar putea oferi Polonia. 

—Multe, rise Taranowski. Întîi, vă garantăm drepturile voastre aici. 
Apoi, oştile noastre vor fi gata a veni cu sprijin împotriva oricui. 

— Chiar împotriva Imperiului Austriac? întrebă Ducu. 

—Chiar. 

—Dar aveţi cu ei un tratat, spuse Costache. 

—Nu tăgăduim. Însă lucrurile se schimbă dacă veniţi de bunăvoie ca 
vasali ai noştri. 

—Care-i cîştigul vostru? se interesă Radu. 

—Siguranţa graniţelor din sud, o stavilă împotriva turcilor ce năzuiesc 
spre nord şi scăderea influenţei imperiale în această zonă. 

—Domnule, spuse Cae îngindurat, ar trebui să mai adăugaţi unele 
favoruri. Să zicem, un ajutor de o sută de mii de ducați pentru întreţinerea 
oştilor şi alipirea Moldovei la trupul ţării. 

— În privinţa Moldovei nu putem discuta, spuse Taranowski. 

—Dar pentru altele? 

—Da, rosti contele cu hotărîre. 

—De vom cădea la învoială, semnaţi cu noi un tratat? 

—Da, dar nu azi, se codi Taranowski. Va trebui să mă întorc la curtea 
Poloniei, să arăt dorinţele voastre şi să primesc instrucţiuni. 

—Credeam că regele v-a dat împuterniciri să propuneţi şi să oferiţi între 
nişte limite, zîmbi Cae. Deci, aţi avea căderea să semnaţi un tratat. 

Taranowski simţi panta alunecoasă către care îl duceau românii şi vorbi 
precaut: 

—Domnilor, regele şi cancelarul Zamoyski ne-a îndemnat doar a vă 
cerceta hotăririle. 

—Mă mir de o astfel de greşeală a lor, continuă Cae. Doar ei ştiu că ce e 
azi nu e mîine. Adineauri am dus tratative cu solii Porții Otomane, iar 
aceştia au semnat tot ce am convenit împreună. 

—Ce puteau să semneze nişte soli ai turcilor? iscodi contele rizînd. 

—Domnule Taranowski, răspunse Cae, să revenim la oile noastre, nu la 
ale altora. Credeţi că veţi obţine împuterniciri pentru o discuţie mai largă în 
vederea intrării sub suzeranitatea voastră? 


—Pentru asta am venit, să discutăm, respiră uşurat Taranowski. Vreau 
pretenţiile voastre limpezi. Apoi le voi discuta cu regele şi să ştiţi că veţi 
avea sprijin de la mine. 

—Vă mulţumim, domnule! se înclină Indru. Azi sîntem nevoiţi a ne 
îndrepta către cei care dau mai mult. De veţi fi voi, ne-am bucura. lată care 
sînt pretenţiile noastre. 

Discutară şi se tocmiră mult. Apoi se ridicară cu toţii de la masă. 
Taranowski convins că-i îmbrobodise. Românii lămuriţi că vicleanul conte 
nu venea de la curtea Poloniei, ci din Moldova, la îndemnul lui Movilă şi 
Sigismund Bâthory. Iar scrisoarea prezentată de el ca împuternicire dată de 
cancelarul Zamoyski era un fals. Din tot ce încercaseră ei, contele nu se 
putea angaja cu nimic, ascunzîndu-se în spatele unor hotărîri de sus. Deci, 
ştirile despre venirea lui direct de la laşi se arătau bune. 

Înserase. În curtea palatului princiar, piersicii aplecaţi de vînt cerneau 
sub ei covor alb-trandafiriu. 


Capitolul 13 


[E ziua de 23 aprilie, cu mult înainte de vremea prînzului, clucerul Ieremia 


Băicoianu făcu vreo cîteva drumuri pe la unele case din Alba-lulia şi 

anunţă sfat de taină. Miraţi de asemenea veste, Radu Buzescu, aga Leca, 
Mihalcea, căpitanul Soare, Tufănel, părintele Grasa, Udrea şi Teodosie 
Rudeanu veniră în odaia de lucru a principelui, unde îi aşteptau Costache, 
Ducu, Indru şi noul căpitan Sile Adormitu. Mirarea celor prezenţi era 
îndreptăţită, fiindcă nu trecuseră două zile de cînd ţinuseră ultimul sfat de 
taină. Mihai părea mai îngindurat decît altă dată. Cutele de pe frunte i se 
adunaseră aspre, iar în ochii vioi stăruiau nori grei. 

—Domnilor, grăi cu mînie nereţinută, nu credeam că ne vom întîlni din 
nou înainte de plecarea noastră spre Moldova. Dar iată că s-au ivit unele 
neajunsuri. Cînd am hotărît, cu ani în urmă, ieşirea de sub turci, toată 
populaţia Bucureştilor ştia gîndurile noastre, numai turcii nu le-au aflat. De- 
a lungul anilor am înfăptuit multe împreună, însă niciodată duşmanii nu au 
prins de veste despre hotărîrea de a ne mişca asupra lor. Azi, din păcate, 
avem un trădător printre noi. Şi nu unul mărunt, ci dintre aceia care ne-au 
fost dragi ca lumina ochilor. Niciodată nu s-a întîmplat o astfel de ocară 
asupra noastră şi a neamului. 

Auzind vorbele aspre ale principelui Mihai, printre cei prezenţi parcă 
trecu ceva curent rece, ca un fior. Se priviră miraţi şi întrebători, foindu-se 
fără astîmpăr. Doar Cae, Ducu, Sile şi Caravană arătau a-şi păstra liniştea 
obişnuită. 

— Domnilor, continuă principele, sufletul nostru e cernit mai rău ca în 
faţa morţii. Nu războaiele, nu moartea, nu duşmanii mulţi ne înspăimîntă, ci 
trădarea miîrşavă. Ce ai de spus, Leca? 

Înalt şi spătos, cu faţa plăcută, aplecată altă dată către veselie, cu barba 
aspră şi lipsită de obişnuita lui îngrijire, cu ochii scînteietori, Leca se ridică 
palid şi grăi mînios: 

—Nimic, măria-ta. 

—Mi-e teamă că te înfruntăm, domnule. Căpitanul Sile Adormitu te 
învinuieşte de trădare. 

—Cum îndrăzneşte? sări aprig banul Mihalcea. Oare trufia sau ambitiile 
acestui om pot să cadă cu atîta răutate asupra bravului Leca? S-au uitat 
oare anii lui de slujbă în folosul neamului? S-au uitat vechile lui răni şi 
marile lui victorii împotriva duşmanilor? Nu cred, măria-ta. lar dacă acest 
om nu are dovezi zdrobitoare... 

—Şi eu îl învinuiesc pe Leca, îl întrerupse Ducu cel Iute. 

—Şi eu, se alătură Cae Indru. 

Căpitanul Mihalcea îngăimă ceva şi se uită către prietenul său. Leca 
şedea zdrobit, cu umărul rezemat de masă, parcă avînd nevoie de sprijin. 
Barba îi tremura dimpreună cu umerii obrajilor, ca sub apăsarea unor 
convulsii. În colţurile gurii îi apăruse o spumă albicioasă, care putea să fie 
semn al mîniei sau al frămîntărilor sale. Mihalcea rămăsese fără grai şi 
făcea unele sforţări, ca şi cînd i-ar fi lipsit aerul. 

—Vorbeşte, Sile! îl îndemnă principele. 


—Doamne, grii acesta, sînt două nopţi de cînd veghez asupra locuinţei 
lui Taranowski. Asta, din ordinul domnului Cae Indru. După cum ştiţi, casa, 
oferită vremelnic solului polon, a aparţinut lui Huszâr, cel ce complota în 
toamnă asupra principelui nostru. Aceeaşi în privinţa căreia şezuse 
prizonier domnul Costache Caravană. De şapte zile, ea îi adăposteşte pe 
Taranowski, pe cei doi consilieri ai săi, o tînără frumoasă, ce pare a fi 
favorita solului, şi douăzeci de oşteni poloni, ce şi-au aflat loc în odăile 
foştilor slujitori ai lui Huszâr. Noi cunoaştem bine casa aceea. E înconjurată 
de ziduri mari, are o grădină mare cu pomi şi boschete, iar poziţia ei retrasă 
de la uliţă se arată plină de linişte. Aseară eram împreună cu domnii Cae şi 
Ducu. Pentru a intra acolo, am sărit zidul prin fundul grădinii şi, adăpostiţi 
de pomi şi boschete, ca şi de întunericul nopţii, am ajuns la fereastra 
pivniţei. Aceasta are o intrare prin casă, dar fereastra, ce nu era încuiată, ci 
numai proptită de noi cu multe zile înainte, ne-a ajutat să coborîm acolo. 
Cheia de la uşa pivniţei e la mine. Lipsit de acea cheie, Taranowski n-ar fi 
putut intra acolo şi cred că nici nu l-ar fi atras aşa ceva. Aproape de miezul 
nopţii, domnul Găluşcă, îmbrăcat în straie de tîrgoveţ, păzea uliţa din 
îndemnul nostru. Cînd am auzit un fluierat anume, care era semn că cineva 
intra în vizită la Taranowski, ne-am lepădat încălţările în pivniţă, am urcat 
spre uşă, iar de acolo am auzit vocea contelui şi, cu multă mirare, pe aceea 
a căpitanului Leca. După un timp, cînd zgomotele încetară, cînd am socotit 
că gazda şi musafirul intraseră în sufragerie, am deschis uşa şi am ieşit din 
pivniţă. O mică odaie alăturată avea legătură cu sufrageria. În odaie era 
întuneric, dar dincolo ardeau cîteva lumînări mari. Am rămas acolo în 
întuneric. Prin fereastra ce dădea spre sufragerie se vedea bine şi se auzea 
limpede orice cuvînt. În încăpere se aflau Taranowski, cei doi consilieri şi 
căpitanul. Leca mi se părea beat. Mişcările lui nu arătau cumpătarea omului 
treaz. Îi era sete şi ceru ceva de băut. Contele îi oferi o cană, iar după ce 
bău cu sete, Leca se învioră dintr-o dată. Insă nu pentru multă vreme, 
fiindcă începu să se biţiie, apoi, parcă scuturat de friguri, arătă planurile de 
atac asupra străinilor din Moldova, data cînd va porni atacul, numărul 
oştilor şi împărţeala lor. Vorbi despre Mirza şi cei o mie ai lui, despre 
moartea soliei trimise de Taranowski, Ieremia şi Sigismund la hanul 
tătarilor şi, în sfîrşit, despre faptul că nogaii, în loc să meargă asupra Țării 
Româneşti, porniseră către graniţa polonă. După o jumătate de ceas, Leca 
plecă parcă mai beat decît venise. Noi am rămas în odăiţa alăturată, pînă la 
întoarcerea contelui, care îl întovărăşise pe căpitan spre poartă. Cînd intră 
din nou în sufragerie, Taranowski grăi bucuros: „Ceea ce am aflat va duce la 
zdrobirea lui Mihai şi la intrarea noastră aici, în Ţara Românească şi în 
Moldova. Voi rămîneţi în Alba-Iulia, pentru a vedea plecarea valahilor la 
război. Eu voi umbla iute spre Iaşi. Cu cît voi ajunge mai grabnic, va fi mai 
bine. Aţi fost de părere că numai aurul ajută a căpăta astfel de informaţii. 
Iată că nu aţi avut dreptate. L-am obţinut fără cheltuială şi vă asigur, de am 
fi încercat să-i oferim lui Leca cei cinci mii de ducati, ne-am fi ales cu buzele 
umflate. Mai aveţi de învăţat, domnilor, pentru a ajunge ambasadori buni. 
Să se pregătească bagajele în noaptea asta! Miine la prînz plec spre capitala 
Moldovei. Sînt inteligenţi valahii, dar de data asta avem noi toate atuurile.” 

Auzind vorbele lui Sile, bărbaţii din odaie rămaseră înmărmuriţi. Cu 


fruntea ascunsă în palme, Leca arăta pironit locului. Ştia că-l aşteaptă 
moartea, dar nu-i era teamă de ea, ci numai de privirile celorlalţi. 

—De ce ai făcut-o, Leca? întrebă principele, neştiind ce să creadă. 

—Nu ştiu. 

—Nu ştii? Acesta nu-i un răspuns. Un om ca tine, cu judecată limpede şi 
bună, ştie totdeuna ce face. Nu te-ai vîndut pentru bani, cu toate că eşti la 
fel de sărac, după cum sîntem şi noi. Ai urmărit oare gînduri de mărire? Ce 
puteau să-ţi ofere polonii? 

—Nu ştiu, gemu Leca. 

—Măria-ta, să-l trecem prin cazne, zise Udrea încărcat de mînie. 

—Nu, răspunse principele. Chiar dacă aflăm, la ce ne-ar folosi? 

—Doamne, interveni Soare, cred că trebuie spînzurat pe zidurile cetăţii. 
Să fie în vederea oamenilor. 

—Nu, Soare! 

— Atunci, să-şi apere viaţa în faţa mea. 

— Îţi mulţumim, căpitane, însă nu asta-i calea cea bună. 

Apoi, principele se întoarse către Leca şi grăi cu scîrbă: 

—Domnule, nu te paşte moartea. Nu-ţi luăm brevetul de căpitan. Rămii 
în slujbă, Leca! Iar de va fi să-ţi găseşti moarte bravă în Moldova, numele 
tău va fi pomenit la loc de cinste. 

La astfel de vorbe, bărbaţii tresăriră încărcaţi de mirare. Doar Leca, 
parcă scuturat de friguri, rămase cu faţa în palme. 

—Măria-ta, întrebă aprigul Mihalcea, se cuvine astfel de purtare faţă de 
un trădător? De-l iertaţi voi, nu-l poate ierta neamul pe care l-a vîndut. În 
sfatul de taină avem şi noi un cuvînt de spus! 

—Ştiu şi nu uit, răspunse principele cu răceală. Socot însă că va fi şi 
învoirea voastră. A-i lua viaţa lui Leca înseamnă să recunoaştem trădarea 
lui. A-l pedepsi altfel, ar fi prea puţin. Cum în neamul nostru nu s-a petrecut 
asemenea ocară, va trebui să tăinuim fapta lui Leca. S-o tăinuim pentru cei 
de azi şi pentru cei ce vin după noi. Va fi o taină grea. O taină a mea şia 
dragilor mei cavaleri. Noi nu ne putem îngădui să lăsăm pete murdare în 
urma noastră. 

Mihalcea tăcu. Tăcură şi ceilalţi, în semn de aprobare. 

— Prieteni, continuă principele, veţi rămîne în această odaie trei ceasuri. 
Am poruncit pentru voi gustări şi vin. Să beţi cu Leca şi să închinaţi ca la 
prohod! E tot ce putem face. Mai mult nu ne dă mîna. Doar Cae, Sile, Ducu 
şi Costache vor pleca îndată după noi. Ei au unele treburi ce nu suferă 
amînare. Taranowski a cerut audienţă la noi şi ar cam fi timpul să-l primim. 
Din cele aflate, el se pregăteşte de drum. E grăbit să ajungă la curtea din 
Iaşi. De va ajunge acolo, tot ce am chibzuit cu migală se duce de rîpă. V-am 
oprit aici cu un scop. În Leca nu mai avem încredere. Dacă-l slobozim acum, 
nu-i bine. De-l trimitem acasă sub pază, Taranowski ar putea să afle şi să 
intuiască faptul că avem cunoştinţă despre trădare. Peste trei ceasuri, cînd 
solul va fi departe pe drum, nu mai avem a ne teme de nimic. Veţi părăsi 
odaia mea de lucru şi-l veţi lăsa pe Leca în plata Domnului. 

—Măria-ta, strigă Mihalcea crucindu-se, îl slobozi din Alba-lulia pe 
Taranowski? 

—E sol, zîmbi principele. Un sol nu poate fi oprit cu forţa. 


După acele vorbe, Mihai părăsi încăperea către sala de primire. Cae, 
Costache, Ducu şi Sile ieşiră în curte prin alte coridoare. Afară, soarele 
scînteia frumos. O rîndunică îşi repara cuibul sub o streaşină. 

În sala de primire erau puţini curteni. Strînşi în grupuri mici, se 
aplecară sprinteni observînd veselia principelui, iar cele cîteva glume pe 
care le risipi zîmbind, mări buna dispoziţie. Cînd fu anunţat, contele 
Taranowski îşi luă un aer uşor abătut şi intră în încăpere. 

—Ce plăcere, domnule conte! grăi Mihai cu simpatie neascunsă. 
Tratativele cu voi ne-au adus multe speranţe, iar prietenia ce ne-aţi arătat-o 
mereu ne bucură mult. Vă simţiţi bine în modesta casă pe care v-am pus-o la 
dispoziţie? 

—Mai mult decît bine, măria-ta, răspunse Taranowski cu o frumoasă 
plecăciune, chiar dacă pîntecul mare nu-l ajuta destul. Şi vă mulţu... 

—Ah, dragul meu! îl întrerupse principele. Să lăsăm mulţumirile, ce nu- 
şi au rostul între prieteni. Sper să rămîneţi la noi mai mult. Mi-ar plăcea să 
vă invit la o vînătoare în Munţii Apuseni. Nicăieri nu cred să fie atîta vînat 
ca acolo. 

„La naiba! gîndi contele. Miine pleci spre Moldova. Nu mă îmbrobodeşti 
tu pe mine. Eşti şiret, dar vom vedea cine ride la urmă.” 

Apoi rosti cu părere de rău: 

—Măria-ta, dovezile voastre de bunăvoință ne îngreuiază cuvintele de 
rămas bun. Din păcate, sînt nevoit să plec chiar azi. Tratativele cu voi mi-au 
dat aripi. Voi zbura ca vîntul spre curtea Poloniei, unde sînt aşteptat cu 
multă nerăbdare. 

—Ne îndureraţi cu asemenea veste, tresări principele, la fel de afectat. 
Credeam că veţi mai zăbovi la noi, aducînd puţină strălucire palatului din 
Alba-lulia. Dar înaintea plăcerilor —datoria. Mergeţi, domnule conte, şi 
vestiți acolo rezultatele tratativelor noastre! Şi să vă întoarceţi grabnic! Vă 
aşteptăm. Plecaţi în seara aceasta? 

—Nu, măria-ta. Plec îndată. Bagajele sînt strînse, iar trăsura şi oştenii 
mei gata de drum. 

—Călătorie plăcută, domnule conte! zîmbi Mihai cu bunăvoință. Pe unde 
mergeţi? 

—Prin Cluj, apoi urcăm către Baia-Mare. 

Un sfert de ceas mai tîrziu, trăsura contelui Taranowski părăsi Alba- 
Iulia, pe drumul care duce la Teiuş. Douăzeci de oşteni frumos înarmaţi 
formau alaiul. În trăsură, contele şi tînăra lui favorită Izabela discutau 
veseli. Vremea bună le dădea speranţe într-o călătorie fermecătoare. 

—Pe unde mergem, dragul meu? întrebă Izabela. 

— Prin Cluj, Bistriţa, Rodna şi Cîmpulung, răspunse Taranowski zîmbind 
galeş. 

—Ce minunat! bătu ea din palme. Cunosc acest drum superb. Ne vom 
opri adesea pentru a ne desfăta inimile şi ochii. 

—Nu prea cred, rise contele. Sînt grăbit. Trebuie să ajung la Iaşi cît se 
poate de iute. Vom călători şi noaptea. 

—Ah! murmură ea, surprinsă neplăcut. Va fi obositor. Sînt atitea hanuri 
cochete în drumul nostru... 


—Nici eu nu sînt prea mulţumit, o întrerupse Taranowski, dar nu am de 
ales. Treburi grabnice mă silesc să nu fac zăbavă. 

Apoi căzu pe gînduri. „Mă voi petrece pe drum cu oştile lui Baba Novac, 
socoti el. Totuşi, nu am a mă teme. Scrisoarea de liberă trecere pe care am 
obținut-o de la naivul principe mă scuteşte de necazuri.” 

x 


Pe vremuri, erau multe pîlcuri de pădure de-a lungul drumului dintre 
Alba-Iulia şi Cluj. Unele mai mari, altele mai mici, bătrîne sau tinere, toate 
cu harurile lor bogate într-o climă blîndă. Însă nici una atît de frumoasă ca 
acea de dincolo de Aiud. Poate nu atît de întinsă cît altele, dar veche, plină 
de vigoare prin copacii ei falnici. E drept că nu se întindea prea mult în 
lungul drumului, ci mai degrabă spre stînga, ridicîndu-se mereu către 
înălțimile Munţilor Apuseni. Localnicii treceau adesea prin pădure pentru a 
scurta distanţa către unele sate. Străinii se încumetau rar, fiindcă hăţişurile 
mari erau uneori stavilă grea. De o parte şi de alta a drumului, ce se 
încolăcea domol pe lîngă apele blîndului Mureş, vechea pădure abia dacă 
reuşea să se întindă pe vreo şapte-opt mii de paşi. 

La 23 aprilie a anului 1600, cînd soarele cădea tacticos către marginea 
zilei, o trăsură frumoasă, cu ferestre mari şi arcuri noi, însoţită de douăzeci 
de oşteni, se mişca sprintenă dincolo de Aiud. Contele Taranowski, înrobit 
de-a binelea de ochii Izabelei, rar privea pe de lături. Mîndrul peisaj nu-l 
atrăgea în nici un fel, mulţumindu-se cu decolteul mare al tinerei din faţa 
lui. Trecut peste vîrsta cînd oamenii mai pot crede, cu îngăduinţă, că sînt în 
plină putere, dar nu au ajuns chiar la prag de slăbiciuni fireşti, contele 
încerca să fure de la viaţă cît mai mult, conştient că neputinţele se apropiau 
grabnic. Veselia lui arăta sprintenă, iar cauzele i se datorau lui Leca. 
Obţinuse la Alba-Iulia informaţii atît de uluitoare, încît uneori se îndoia de 
temeinicia lor. Dar îl cunoştea bine pe principele Mihai, ca pe un general 
mare, iar cele auzite doar lui i se potriveau. Acum, totul depindea de timp. 
Cu cît va ajunge mai grabnic la Iaşi, cu atît zdrobirea lui Mihai va fi mai 
crîncenă. Cei ce răspîndesc veşti despre oştile principelui vor fi tăiaţi fără 
milă. Mia de tătari ai lui Mirza va trece prin săbiile polonilor. Curieri 
sprinteni vor alerga după hoarda nogailor şi o vor întoarce către Ţara 
Românească, arătîndu-i-se hanului că a fost tras pe sfoară de Cae Indru şi 
Altîn. Cît despre Altîn, va fi prins şi spînzurat fără zăbavă. Iar cum oştile lui 
Mihai se dovedesc mai mici decît ale Moldovei, ele vor fi primite aşa cum se 
cuvine. Se va găsi răgaz pentru călăreţii poloni să coboare grabnic la 
Suceava şi chiar mai jos. 

„Mihai îşi va frînge gîtul o dată pentru totdeauna, chibzui el. Războiul 
pornit de principe ne va da dreptul să ne aşezăm temeinic în Moldova. Să 
călcăm peste Ţara Românească şi Transilvania ca teritorii ale noastre. Se va 
afla că împăratul Rudolf joacă pe două fronturi. Oficial nu aprobă intrarea 
principelui în Moldova, dar îl îndeamnă pe ascuns, nesocotind tratatul pe 
care l-am semnat împreună. E drept că nici noi nu prea punem mare preţ pe 
el. Vom isprăvi cu acest Mihai, care ne-a dat atîtea nopţi de nelinişte.” 

Purtat de asemenea gînduri frumoase, Taranowski nu observă că trăsura 
intrase de mult în pădure, că drumul strîmt, mărginit de copaci mari, era 
lipsit de lumina soarelui, ce se oprea în crengile de deasupra, ca într-o boltă. 


Tresări din gîndurile lui, înspăimîntat. Palidă, cu palmele la gură, Izabela îşi 
reţinu tipetele următoare, fiindcă pe cele dintii nu le putuse opri la primele 
împuşcături de pistol. Taranowski privi afară şi rămase înmărmurit. Trăsura 
se oprise la vreme în faţa unui copac retezat, ce picase de-a latul drumului 
ca un trăsnet. Opt dintre oştenii săi căzuseră de pe cai iar ceilalţi trăgeau 
din pistoale către adăpostul copacilor. Mai căzură încă cinci dintre paznicii 
trăsurii, apoi, vreo treizeci de bărbaţi cam zdrenţăroşi, cu feţele murdare ca 
şi mîinile, cu ochii aprinşi, năvăliră din ascunzişuri. Ei prinseră la repezeală 
caii celor şapte oşteni rămaşi în viaţă şi, cu gesturi amenințătoare, le luară 
armele. Doi bărbaţi prăpădiţi la trup şi nu tocmai tineri, cu cîte patru 
pistoale la briu, alergară spre trăsură. 

—Jos! porunci primul dintre ei. 

Contele îl privi o clipă, minunîndu-se de forma nasului mare şi negru ca 
o ridiche de iarnă. 

—]Jos, am spus! grăi din nou cel cu nasul. Apoi se întoarse iute către 
ortacul său şi porunci mînios: Taie-i vere! 

Dar Taranowski nu era atît de nătîng să nu se supună. Cunoştea bine 
limba valahă, ca omul care umblase mult prin acele părţi. Cobori grabnic, 
uită de frumoasa lui însoţitoare, şi zise cu glasul omului căruia i s-a luat 
piuitul: 

—Siînt sol, domnilor. 

—lar noi lotri, răspunse cel cu nasul. 

—Am scrisoare de liberă trecere de la principele Mihai. 

—Zău? se miră năsosul. Înseamnă că are cine să plătească pentru voi. 

—Vă dăm bani şi bijuterii, strigă Taranowski îngrozit. Dar lăsaţi-ne, că 
sîntem grăbiţi! 

—Şi noi. Ia-o din loc! 

—Am cinci mii de ducati. 

—Frumos! Îi luăm noi, n-avea nici o grijă. Hai, mînă măgaru'! 

Zicînd acestea, cei doi veri îşi îndemnară prinşii în stînga drumului şi se 
mistuiră cu ei prin pădure, către înălțimile Apusenilor. O droaie de 
zdrenţăroşi îi urmau, dimpreună cu vizitiul şi cei şapte oşteni legaţi cu 
mîinile la spate. Cîţiva lotri urniră copacul din loc şi-l traseră în pădure. 
Oştenii căzuţi fură puşi în trăsură unii peste alţii, după cum se nimerise 
locul strîmt. Apoi, unul prinse hăţurile cailor, dar nu porni pe drumul cel 
mare, ci coti pe un drumeag de pădure. Doar răniții, căraţi cu grijă prin 
desişuri, primiră frumoase şi grabnice îngrijiri. Drumul curăţat de urmele 
atacului nu arăta vreo sminteală, iar cu totul, chestia aceea de pomină nu 
durase mai mult de cîteva minute. 

Undeva la marginea drumului, acoperiţi de coroana bogată a unui copac 
uriaş, patru călăreţi priviseră atacul în linişte. Acei călăreţi erau Cae Indru, 
Costache Caravană, căpitanul Sile şi Ducu cel Iute. Cînd totul se isprăvi cu 
bună rînduială, cînd observară că nimeni nu picase acolo din întîmplare ca 
martor nedorit, dădură pinteni cailor şi se întoarseră către Alba-lulia. Însă 
nu mai folosiră drumul, ci potecile tăinuite ale pădurii. Ticluiseră bine 
răpirea lui Taranowski, punînd-o pe seama lotrilor. Tufănel-tatăl şi Ciripoi- 
tatăl, ce veniseră la Alba-lulia pentru a-l însoţi pe principe la război, 
primiseră greaua misiune. Nimeni nu-i cunoştea, iar feţele lor cam şui 


aduceau a lotri. Totul fusese chibzuit cu multă grijă. Chiar şi necurăţenia 
mîinilor şi a feţelor. A straielor cam în doi peri de pe cei doi, ca şi ale celor 
douăzeci şi opt de oşteni, care arătau în hainele ponosite ca nişte adevăraţi 
diavoli ai munţilor. Cît despre chipurile năstruşnice ale celor aleşi, Sile 
Adormitu se întrecuse cu măsura. 

Grupul prizonierilor şi lotrilor ajunse la înălţimi cînd căzu înserarea. Dar 
nu se opriră, cu toate protestele şi rugăminţile lui Taranowski, transpirat şi 
obosit peste puteri. Tîrziu, dincolo de miezul nopţii, oameni şi cai poposiră 
pe o culme sălbatică, rar călcată de picior străin. Stîncile aspre din jur se 
ridicau semeţe, adăpostind la mijloc o vatră mare, ce semăna cu o căldare 
uriaşă. O peşteră nu prea adîncă, dar înaltă, cu pereţii uscați, primi în 
găzduire vremelnică şapte oşteni poloni, un vizitiu, o fată frumoasă, un 
conte şi cinci răniţi. Ceata zdrenţăroşilor se mulţumi cu adăpostul stîncilor. 
Marginile căldării se ridicau cît casele, iar drum bun de urcuş acolo era unul 
singur: cel pe care veniseră ei. Doar caii lotrilor şi oştenilor, mulţi la număr 
şi de soi, rămăseseră undeva pe la poalele muntelui, păziţi cum se cuvenea. 
Mugşchiul uscat, cărat cîndva cu braţele şi unele velinţe soioase, arătau că 
ascunzătoarea lotrilor ar fi veche. Poziţia ei, greu de atacat, dovedea 
frumoasă chibzuială. 

Răniţii, aşezaţi cu grijă în fundul peşterii, primeau îngrijiri. Iar cel ce se 
ocupa de ei o făcea cu multă pricepere. Nimeni nu ar fi bănuit că sub 
asemenea hanţe prăpădite se ascunde renumitul felcer Ilie din Haţeg. 

Taranowski era zdrobit, atît de oboseala drumului greu, cît şi de marele 
necaz ce picase peste el. Sperase să înnopteze la Cluj, însă nu pentru somn, 
ci numai în vederea schimbării cailor. Acum se afla undeva în munţi, sub 
puterea aspră a unor lotri cu chipuri fioroase, lipsite de harurile inteligenţei. 
Întins pe muşchiul moale, acoperit cu o cergă ce mirosea a riînced, contele 
nu căzuse către somn după truda urcuşului, ci cugeta la situaţia lui jalnică. 

„Să fie oare o cursă a principelui Mihai? se întrebă el. O înscenare 
grosolană? Greu de crezut. Am ochi bun şi nu am văzut nimic în purtarea lui 
ca să-mi stîrnească bănuieli. Să fi vorbit Leca? Dar cînd? Dacă a făcut-o 
după plecarea noastră, timpul nu le-ar mai fi îngăduit a pune la cale răpirea. 
Da, am picat prosteşte în mîinile lotrilor. Deci, în privinţa asta nu mai am ce 
scormoni cu gîndurile. Poate mai degrabă ar fi bine să chibzuiesc în vederea 
scăpării mele de aici. Iată că am pierdut o zi. Miine, principele va pleca spre 
Moldova şi ce-i mai rău planurile îi stau în picioare. Aici sînt departe de 
drum. Totuşi, dacă ar fi să scap mîine în zori, încă aş mai avea timp să ajung 
la Iaşi. Dar cum să scap? Cei cinci mii de ducați ai mei sînt în mîinile lotrilor. 
Să le promit încă pe-atit? Poate ar fi o cale. Dacă mă ţin prizonier o 
săptămînă, înseamnă că nu va mai fi nimic de făcut. Doamne, ce ghinion! 
Totuşi, ar mai fi o cale.” 

_ Privi afară, pe sub bolta mare a peşterii. Cerul era înstelat şi calm. 
Începu să strige: 

—Hei, domnilor! 

Ciripoi-tatăl şi Tufănel-tatăl veniră grabnic alături de el, răstindu-se: 

—Măi ăsta, dacă mai scoţi o vorbă, îşi băgăm nădragii pe git! 

—Dar, domnilor, îngăimă el speriat la vederea jungherelor ce 
străluceau, în puţina geană de lumină, v-am poftit să facem un tîrg frumos 


pentru voi şi ortacii voştri. 

—Un ce? 

—Un tîrg, domnilor. Mi-aţi luat cinci mii de ducați. Cîţi să vă mai dau 
pentru a fi liber mîine? 

—Încă pe-atât, răspunse Tufănel-tatăl. 

—S-a făcut, aprobă contele cu unele speranţe. 

—Şi trei mii de zloți, adăugă Ciripoi. 

— Îi veţi avea. 

—La care s-ar mai cuveni şase mii de florini, grăi Tufănel mărinimos. 

— Mult, se văită contele. 

—Şi douăsprezece mii de galbeni zimţaţi, licită Ciripoi, fără să ia în 
seamă vorbele lui Taranowski. 

—Ah! 

—Plus douăzeci şi patru de mii de aspri, interveni Tufănel. 

—Vai, sînt nebuni! 

—Şi patru calupuri de aur. 

—Sfîntă Fecioară! 

—Opt inele. 

—Treizeci de brățări. 

—Şaizeci de ghiuluri. 

—Domnilor! strigă Taranowski uluit. Se vede treaba că nu cunoaşteţi 
valoarea banilor. Ce mi-aţi cerut nu poate oferi nici un rege... 

-—Lasă, bre! îl întrerupse Ciripoi. Alde matale eşti boier mare. Am 
văzutără după număru' oştenilor din pază. 

„Sînt nebuni, gîndi Taranowski. Adică, nu. Sînt proşti. De o prostie cum 
n-am mai întîlnit pînă azi. Dumnezeule! Cu proştii e greu s-o scoţi la capăt.” 

După asemenea chibzuială amară, vorbi din nou. 

—Nimeni nu vă poate plăti atît. Socot însă că un om al vostru ar putea 
pleca chiar acum la palatul princiar din Alba-Iulia. Pînă la ziuă, ar fi acolo. [i 
dau omului o scrisoare către principele Mihai, iar el vă va plăti pentru mine 
şi însoțitorii mei şase mii de ducati. 

—Etete, măă! rise Tufănel-tatăl. Ne-ai crezutără proşti? Ai, bre, dă-te-n 
cîştig! Vrei să ne pomenim aici cu gărzile din Alba-lulia? N-o nimerişi, nene. 

—Păi ziceaţi că principele ar putea plăti. 

—Aşa ziceam, răspunse Ciripoi cu măreție, însă trebuie să ne mai 
gîndim. P-ormă, n-avem scule de scris. Mai vedem noi la ziuă. 

—Domnilor! îi imploră Taranowski încercînd să-i îmbuneze. lată că nu 
mi-aţi luat inelele, care au o valoare mare. 

Zicînd acestea, le scoase de pe degete şi i le întinse lui Ciripoi, ce părea 
mai al dracului la fire. Dar Tufănel îşi lovi vărul peste mînă, inelele se 
risipiră, iar cei doi începură o păruială de toată frumuseţea. Schimbară între 
ei palme şi lovituri de picioare şi multe dintre ele căzură din greşeală asupra 
contelui. Se potoliră greu, apoi ieşiră încleştaţi unul de altul, înjurîndu-se 
straşnic. _ 

—Doamne sfinte! bîigui Taranowski. Sînt pierdut. Aştia nu se grăbesc. 
Cu astfel de dobitoci nici nu poţi discuta ca lumea. Măcar de-ar lua mîine o 
hotărîre. Parcă aşa am înţeles din vorbele lor deşucheate. Dar după cît sînt 
de proşti şi de răi, prevăd mari necazuri pentru mine. Sfîntă Barbara! 


murmură, iluminat de o idee. Iată că nu m-au legat, aşa cum au făcut-o 
ceilalţi. Aş putea să încerc o evadare. Peste vreo două ceasuri îi va răpune 
somnul pe toţi. Lumina nopţii e slabă. Dacă scap dincolo de stinci, în 
pădure, e greu să mai dea de mine. Am nevoie de puţin noroc.” 

Privi către culcuşul Izabelei. Nu văzu mare lucru în lumina slabă a 
nopţii, dar simţi după respiraţia ei regulată că aţipise. Afară, lotrii petreceau 
cu ceva băuturi. Vremea trecea greu. Pe munte, răcoarea de către ziuă se 
ridica aspră. Liniştea din tabăra lotrilor creştea odată cu scurgerea vremii. 
Apoi, nu se mai auzi nimic. Doar cîte-o pală de vînt, iscat parcă a mirare, 
ştergea feţele stîncilor. Însă nu vînt continuu, ci mai degrabă ca o respiraţie 
rară a naturii din jur. 

Taranowski se ridică fără zgomot şi păşi în virfurile picioarelor pînă la 
gura peşterii. De acolo privi trupurile lotrilor întinse în somn adînc, direct 
pe piatra rece. Sforăitul lor plin de straşnică bărbăţie îi dădu curaj. Părăsi 
peştera, mistuindu-se ca o nălucă de-a lungul stîncilor. Ajunse curînd la o 
mică trecătoare ca o poartă naturală. Rămase acolo nemişcat şi privi 
îndărăt. Dincolo de stînci îl aştepta libertatea. Jos, la cel mult o sută de paşi, 
se zărea umbra întunecată a primilor copaci. Liniştea stăruia în jur 
desăvîrşită. Ocoli poarta stîncilor şi respiră uşurat, dar în clipa următoare se 
pomeni cu o palmă peste ochi, care-i luă piuitul. 

—Hei, cumetre! vorbi alături un vlăjgan cît o grindă. Doreşti cumva să te 
arunc pînă acolo unde se vede pădurea? Ajunge doar să-mi spui. Cît despre 
brînciul pe care ţi-l dau, să nu-ţi faci griji! Ce mai rămîne întreg din tine ar 
putea să o ia la sănătoasa prin pădure. Chestia e că nu prea ştiu ce rămîne. 

Alţi doi zdrahoni ieşiră de după stînci şi-l conduseră pe Taranowski, mai 
în ghionţi, mai în palme, pînă la adăpostul peşterii. Ajuns acolo, contele se 
prăbuşi peste aşternut, blestemîndu-şi zilele. Somnul greu îl cuprinse iute, 
iar necazurile lui se şterseră pentru o vreme. 

Cînd se trezi, era ziuă. Soarele bătea frumos în lespezile stîncilor. Un 
miros plăcut de friptură proaspătă îi aminti că trecuseră multe ceasuri de 
cînd nu mai gustase nimic. Gurmand înrăit, cu toată starea sa jalnică, parcă 
de necrezut, contele săltă într-o rînă şi privi pe direcţia de unde venea 
mirosul ademenitor. Ochii lui crescură brusc, a mirare. Aşezată între cei doi 
veri, Izabela înfuleca straşnic, fără fasoane. 

—Auzi, vere? grăi Ciripoi cu sfîntă cumpătare a glasului. Gaşperiţa asta 
poartă izmene pe dedesubt, ca bărbaţii. Nişte izmene cu volane şi ceva 
lucrătură de mînă. Subţiri, vere, ca pînza de păianjen. 

— Sfinţi arhangheli! se minună Tufănel. Pe sub ele o mai avea ceva? 

—De! răspunse Ciripoi cu chibzuială adîncă. Nu se ştie. Muierile astea 
pricopsite, totdeauna au pă ele o droaie de drăcii. 

—Crezi că s-ar cuveni să cercetăm? 

—Păi taman asta e! murmură Ciripoi îngindurat. Să nu dăm de belea. 

—Aş! grăi Tufănel-tatăl, măreț în priviri. Asta-i muiere cuminte şi n-ar 
vorbi ce nu se cade. 

—Şi dacă nu vrea? 

—li dăm de băut. a 

—Ţţ! Nu ţine. Sîntem prea mulţi acilea. Mai bine cînd i-om slobozi. [i 
dăm un ducat dă aur... 


—Nă! se împotrivi Tufănel. Cel puţin cinci. P-ormă, ne pierdem cu ea 
prin pădure. 

—O fi destul? 

—Vedem noi. Da mai mult de cincizeci, nu se cuvine. Mălaiu nu-i al 
nostru. 

—Care mălai? 

—Auru, deşteptule! Ăi cinci mii dă ducati. 

Izabela, ce nu pricepea o boabă din limba valahă, dar avea ochi ageri, de 
femeie umblată prin lume şi cu multă experienţă, îşi reţinu un zîmbet, cînd 
simţi că-i vorba despre harurile ei. Nu era cît de puţin înfricoşată de starea 
în care căzuse. I se mai întîmplase o dată. Fiind femeie, nimeni nu i-ar fi 
putut face vreun rău. lar bărbaţii regi, duci, prinți, slujbaşi, oşteni, oameni 
de rînd erau toţi la fel, oriunde. Toţi o apă şi-un pămînt. Ghicise că 
farmecele ei făcuseră ceva ravagii în inimile celor două căpetenii ale lotrilor. 
E drept că erau cam bătriiori şi nu tocmai plini de harurile voiniciei, însă 
faţă de Taranowski, nu cădeau cu nimic mai jos. Şi pe urmă, ăştia măcar 
aveau ceva figuri de draci împieliţaţi. Pe cînd contele, cam aducea a şobolan 
gras. 

Taranowski ieşi din peşteră atras de mirosul mielului copt în spuză. Cei 
doi veri îl ospătară grijulii, cu cele mai frumoase bucăţi, astfel că după ce 
sfîrşi de mîncat, parcă îi dispărură o parte din gîndurile negre ale nopţii. 
Acum, era convins că ar putea să scape grabnic. Cei din Alba-Iulia vor plăti 
răscumpărarea. Mai rămînea doar să-i convingă pe lotri să se grăbească a 
face schimbul. 

—Ce-aţi hotărît, domnilor, în privinţa noastră? vorbi cu multă politeţe, 
prefăcîndu-se a nu observa starea proastă a celor doi. 

—Nimic, bă neică, răspunse Ciripoi-tatăl scărpinîndu-se în creştet. Mai 
chibzuim. Alde matale ştii că graba nu-i bună. 

x 

Trecură nouă zile. În cea de-a zecea, Taranowski părea de nerecunoscut. 
E drept că nu slăbise cum era de aşteptat, dar barba neîngrijită şi 
frumoasele lui haine, ce căzuseră către ponoseală, ca şi murdăria mîinilor şi 
a feţei, îi aduceau un aer jalnic. După atîtea zile începuse a semăna cu 
răpitorii săi. Se împăcase cu gîndul că pierduse cea mai strălucită ocazie a 
vieții sale de ambasador. O stare de toropeală pusese stăpînire pe el şi rar 
se mişca din aşternutul acela nenorocit. Incercase în cîteva rînduri să 
ajungă la o lămurire cu cei doi veri, dar nătîngia acestora nu mai avea 
margini, aşa că nu ştia în privința soartei sale cu nimic mai mult decît în 
prima zi. 

„Nici măcar veşti nu am, se văicări el. Stau cocoţat în vîrful muntelui ca 
pe altă lume. Cine şi-ar fi închipuit o astfel de nenorocire?” 

Tresări. Tufănel şi Ciripoi veneau spre el, cu feţele parcă zîmbitoare. 

—Boierule! grăi Ciripoi cu atîta politeţe cît îi îngăduia cunoaşterea 
acelor frumoase rosturi subţiri. La noapte eşti slobod. Te lăsăm, bre, să pleci 
unde ţi-e voia. Măritul Teodosie Rudeanu, ăl de ţine locul principelui la Alba- 
Iulia, a plătitără pentru alde matale cinci mii de ducați. Cam puţin. Matale ai 
zis în scrisoare de şase mii, da n-a vrut. Zicea că n-are bani. 

—Dar el unde-i? se interesă avid Taranowski. 


—EI care? 

— Principele. 

—Aaa! La război, boierule. În Moldova. 

—Daţi-mi drumul acum! 

—Nă! se împotrivi Ciripoi. Numai la noapte. Acum ne caută oştenii din 
gărzile din Alba-lulia. Da la noapte eşti liber, iar noi ne luăm zborul de prin 
părţile astea. Dacă te ţin picerele, mîine cam pe la asfinţit eşti la Alba-Iulia. 

—Dar caii? se miră contele. 

— Caii? I-am vîndutără, bre. 

Taranowski căzu pe aşternut, zdrobit de asemenea veste. 

La 24 aprilie, în vreme ce Taranowski îşi blestema soarta în captivitate, 
principele Mihai îi primi pe comisarii imperiali David Ungnad şi Mihai 
Szekely. Alături de tron, Cae Indru, Radu Buzescu, Undrea, Costache, Ducu 
şi Sile Adormitu şedeau în picioare. În stînga, Teodosie Rudeanu primea 
ultimele porunci ale principelui. Pe străzile cetăţii, zarva creştea dintr-o 
clipă în alta. Două mii de oşteni înarmaţi de război îşi stăpîneau cu greutate 
caii odihniţi şi plini de vigoare. Ei erau primii din cei şapte mii şi ceva cu 
care Mihai avea să pornească spre munţii de către Moldova. După ce 
comisarii făcură plecăciunile de rigoare, principele grăi vesel: 

—Domnilor, vă dăm veşti mari. 

—Şi noi, măria-ta, răspunse Ungnad ascunzîndu-şi pe jumătate 
supărarea ce-l cuprinsese încă din zori. Doamne, străzile sînt pline de oşteni 
îmbrăcaţi ca de război. Adineauri, banul Mihalcea a binevoit să ne spună că 
porniţi împotriva Moldovei. 

—A, nu, domnule Ungnad! rise Mihai. Nu împotriva Moldovei, ci numai a 
celor care au călcat-o şi o conduc. 

—Măria-ta, înţepă Ungnad, în calitate de comisari ai împăratului Rudolf, 
suveranul nostru şi al vostru, socot că nu am fost înştiinţaţi la vremea 
cuvenită. 

—Nu-mi vine să cred, domnule Ungnad, îl repezi principele. Am discutat 
adesea despre intrarea noastră în Moldova. Poate că memoria voastră nu-i 
prea bună. În cazul acesta, vă iertăm şi ne îngrijorăm sincer de sănătatea 
comisarului imperial. 

Curtenii prinseră a rîde, în vreme ce Ungnad vorbi mînios: 

—Măria-ta, e drept că noi v-am întrebat mereu despre această problemă 
de război, dar răspunsurile voastre au fost în doi peri. Nu ne-aţi spus data 
pornirii voastre. 

—La ce v-ar fi folosit? 

—Să înştiinţăm curtea din Praga. 

—Şi cine vă opreşte? 

—Acum, măria-ta? Acum e tîrziu. 

—Mai bine mai tirziu decît niciodată, domnule comisar. Nu! Acum 
vorbim noi. Principele Transilvaniei şi al Ţării Româneşti nu are a vă da 
socoteală. V-am poftit aici pentru a vă porunci să-l ajutaţi pe Teodosie 
Rudeanu în greaua sarcină de guvernare a principatului, pe toată durata 
lipsei noastre. 

—Nu ne luaţi cu voi? se mirară comisarii în cor. 

—Nu. Principatul are mare nevoie de înţelepciunea domniilor-voastre, 


spuse abia reţinîndu-şi un hohot de ris. 

După acele vorbe, principele se ridică de pe tron şi părăsi frumoasa 
odaie de primire. În încăperea de alături, leremia Băicoianu aştepta să-i 
spună o vorbă. 

—Ce-i, clucere? întrebă Mihai privindu-l cu drag. Eşti gata de drum? 

—Sînt, doamne, dar vă cer îngăduinţă de o clipă. 

— Vorbeşte! 

—Măria-ta, scutierul căpitanului Leca m-a înştiinţat că stăpînul său e 
bolnav rău. Atît de bolnav, încît nu va putea să vă însoţească spre Moldova. 

În prima clipă, Mihai se înnegură la faţă, vădit îngrijorat de soarta 
căpitanului. Dar îşi înfrînă iute asemenea gînduri şi spuse aspru: 

—Ne pare rău, clucere. Ne pare rău, însă nu avem vreme pentru el. Să 
se îngrijească! 

Şi, îi întoarse spatele, lăsîndu-l pe clucer cam descumpănit. Ieremia 
cunoştea marea grijă a principelui faţă de oamenii săi. „Oare ce s-a 
întîmplat? se întrebă surprins. Măria-sa pare pornit împotriva căpitanului.” 

În timp ce principele se îmbrăca în ţinută de război, felcerul 
Zimmermann veni să-l întrebe de sănătate. 

—Ne simţim bine, domnule, rise el. De mult nu ne-am bucurat de atita 
putere. 

—Ne bucurăm, doamne, grăi felcerul. Ne bucurăm, chiar dacă avem 
unele temeri pentru vechiul vostru căpitan aga Leca. De aproape o 
săptămînă îl tratăm cu ceva leacuri. 

—Nu-mi fac griji, dacă se află în mîinile domniei-tale, răspunse 
principele, apoi se opri brusc. De o săptămînă e bolnav? 

—Aşa cum v-am spus. Căpitanul Leca a fost otrăvit acum şase-şapte zile. 

—Ce tot vorbeşti acolo, domnule Zimmermann? încremeni principele. 

—Cum aţi auzit, măria-ta. Această otravă am întîlnit-o o singură dată în 
lunga mea meserie de felcer. Nu omoară grabnic, dar e folosită pentru a 
tulbura minţile omului. Puterea ei e atit de mare, încît cel care ar vrea să-i 
afle otrăvitului cele mai ascunse gînduri, rar se întîmplă să dea greş. In 
astfel de ocazii, mintea bolnavului cade spre rătăcire. Iar singurele semne 
ale acelei otrăvi se arată într-o spumă albicioasă, ce apare pe buzele celui 
căzut în asemenea osîndă. Privindu-l, ai credinţa că-i beat. O sete cumplită îl 
chinuie, în vreme ce corpul său ajunge la mari slăbiciuni. 

Principele îl ascultă înmărmurit. Îşi aminti că la ultimul sfat de taină pe 
buzele lui Leca apăruse acea spumă albicioasă, căreia nu-i dăduse 
importanţă atunci, din cauza miîniei. Cu un glas ce parcă nu era al său, îl 
întrebă pe felcer.: 

—Ai putea oare să-l scapi? 

—Greu, doamne. 

Apoi, spre mirarea lui Zimmermann, Mihai părăsi grabnic încăperea, iar 
după cîteva minute călărea, fără însoțitori, către casa dragului său căpitan. 
Zadarnic strigă Zimmermann: 

—Măria-ta, sînteţi doar în cămaşă! _ 

Doamne! exclamă Mihai strunindu-şi calul. Îmi voi ierta oare vreodată 
nedreptatea pe care i-am făcut-o lui Leca? Nedreptate fără ştiinţă. Aceasta i- 
o datorăm lui Taranowski. lată cu ce arme lucrează creştinii.” 


* 


Un ceas mai tîrziu, principele Mihai părăsi Alba-lulia, în fruntea oştilor 
sale. Pe drum îl aşteptau alte oşti, ştiute doar de el şi de prietenii săi. Acelea 
urmau a i se alătura din mers. Lîngă principe, Cae Indru, Costache 
Caravană, Ducu, Grasa, Tufănel, 'Toroipan, Găluşcă şi Sile Adormitu 
călăreau îngînduraţi. Cîţiva dintre ei aflaseră de boala lui Leca. Lipit de 
fereastra unei odăi a palatului princiar, Chirilă Zece Cuţite privea cu 
nostalgie şirurile de oşteni ce se scurgeau pe străzi în trapul vioi al cailor. 
Era pentru prima oară cînd nu pornea la război în garda lui Mihai. 
Zimmermann nu-i îngăduise a pleca dimpreună cu ceilalţi, chiar dacă 
spărtura din piele se astupase frumos. Claude şi Clopin, tovarăşi de 
suferinţă, îi ghiciră gîndurile şi încercară să-l învioreze cu vorbe de duh. 

x 


Trecuse de miezul nopţii. Undeva, într-o vale a Munţilor Apuseni, cu 
multă pădure în jur, o seamă de bărbaţi şedeau de taină sub slaba bătaie a 
luminii. 

—Boierule! grăi Ciripoi-tatăl cam nehotăriît. Ţi-am promisără să te lăsăm 
slobod, însă ne-au venit alte ginduri. E drept că la Alba-lulia s-au plătit 
pentru alde matale cinci mii de ducați, dar iată că şi ortacul meu are un 
cuvînt de spus în treaba asta. El zice să te mai ţinem pînă cînd neamurile 
domniei-tale ne vor mai da încă pe atit. 

—Vai mie! se jelui contele. Aţi luat destul, domnilor. Eu n-am neamuri şi 
nici prieteni. Nu-mi lipsesc avuţiile, însă nu are cine umbla la ele. Apoi, cred 
că e vremea să ne lăsaţi liberi. Cu atîţia prizonieri după voi, greu vă veţi 
ascunde frumos de oştenii ce aţi zis că vă caută. 

—Păi taman asta spuneam şi eu, răspunse Ciripoi cu chibzuială. Dacă ne 
dibuiesc ceva gărzi, pierdem şi ce avem. 

—Frumoasă înţelepciune! strigă contele. Iar eu am să mă rog pentru voi 
pînă la adînci bătrineţe îşi înăbuşi o înjurătură. 

—Fie! aprobă Tufănel-tatăl, mărinimos. Dacă porniţi pe valea asta, mîine 
la prînz ajungeţi la Alba-lulia. 

Zdrenţăroşii îi părăsiră pe prizonieri, stăpînindu-şi mari hohote de ris. 
Drumul indicat de Tufănel, în loc să-l apropie, îl îndepărta pe Taranowski de 
Alba-Iulia. Rămas cu oştenii, cu răniții şi cu Izabela, contele ar fi trebuit să 
respire uşurat, dar îi venea să bocească şi nu se sfii să murmure: 

—Să te ia dracul, domnule Taranowski! În neamul tău nu cred să se afle 
nătărăi mai mari decît tine. Dacă-i cereai principelui ceva oşteni de întărire 
a pazei, nu te-ar fi refuzat. 

—Domnule conte, grăi unul dintre oamenii săi, cred că ar fi bine să 
aşteptăm aici apariţia zorilor. A ne încumeta la drum pe întuneric şi cu 
povara celor răniţi, înseamnă să orbecăim prin pădure fără nici un spor. 

Taranowski socoti înţeleaptă vorba oşteanului, astfel că se aşeză pe o 
buturugă şi nimeni nu ştiu dacă fiorii ce-l scuturau se datorau răcelii aspre a 
nopţii, sau aveau altă pricină. 

A doua zi către asfinţit, după ce umblaseră multă vreme aiurea, datorită 
îndrumărilor lui Tufănel-tatăl, Taranowski ajunse la Alba-lulia într-o stare 
jalnică. Profund întristat, regentul Teodosie Rudeanu îl primi cu vorbe de 
mîngiiere, asigurîndu-l că oştenii din gărzile sale bat potecile Apusenilor în 


căutarea fioroşilor tilhari. n 

Taranowski îl ascultă plouat. Il dureau picioarele umflate şi ar fi dorit să 
se culce. Reuşi totuşi să răspundă frumos: 

—Vă mulţumim pentru ajutor şi pentru caldele voastre cuvinte. Iată că 
prietenii buni se cunosc la nevoie. V-am mai ruga să ne daţi o trăsură şi ceva 
pază. 

Vicleanul Teodosie răspunse îndatoritor: 

—Acum, aveţi nevoie de odihnă. Casa de ospeţie vă aşteaptă. Iar mîine 
în zori, trăsura şi toate cele de trebuinţă vor fi la dispoziţia voastră. Dar 
avem şi noi o cerere. Vă rugăm să ne semnaţi o poliţă pentru cei cinci mii de 
ducați pe care i-am scos din vistieria principatului. Nu v-aş pomeni despre 
astfel de lucruri dacă n-am fi strîmtoraţi de bani. 

Taranowski semnă, gîndindu-se cu jale că pierduse zece mii de ducați. O 
avere frumoasă, după care ar fi oftat oricine. Plecă apoi către casa lui Petre 
Huszár, unde îl aşteptau cei doi consilieri ai săi. Iar în dimineaţa de 4 mai, 
părăsi Alba-lulia pe vechiul drum al Teiuşului. Era trist. Pierduse o mulţime 
de bani, iar la laşi avea convingerea că merge zadarnic. Doar Izabela se 
bucura de frumuseţea peisajului verde şi proaspăt. Avea motive să fie 
veselă. Bagajul ei atîrna mai greu cu o sută de ducați de aur. 

Nu mult după plecarea contelui, Tufănel-tatăl şi Ciripoi-tatăl, încărcaţi 
cu aurul acestuia, intrară la palatul principar pe o portiţă dosnică şi veniră 
în faţa lui Teodosie Rudeanu. 

—Sînt mulţumit de voi, grăi regentul zîmbind. Aţi lucrat cum nu se poate 
mai bine. În seara asta cinăm împreună. Vom fi numai noi trei. Sînt dornic 
să-mi povestiţi despre cele petrecute în munţi. Văd că aţi adus ducaţii. Sînt 
toţi? 

— Lipsesc o sută, se bilbii Ciripoi. 

—Înseamnă că au fost mai puţini. 

—Nu. I-am cheltuit noi, murmură Tufănel. 

—Voi? În inima munţilor? În mijloc de pădure? 

— Aurul se poate cheltui oriunde, măria-ta, grăi Ciripoi cu candoare. 

—Dar pe ce? 

—Pe ceva parte muierească, se foi Tufănel ştiind că au sosit momentele 
cele mai grele din seara aceea. 

—Muierească? N 

—Aşa cum aţi auzit, măria-ta, spuse Ciripoi. În această privință, păcatele 
oamenilor sînt mari şi sfinte. 

—Nu cumva cu frumoasa Izabela? 

—Cu ea, doamne, aprobă Tufănel. 

— Sfinţi părinţi şi evanghelişti! se văicări Rudeanu. O sută de ducați 
pentru o clipă? Cu asemenea bănet vă pricopseaţi pe toată viaţa. 

—Doamne! grăi Ciripoi cam spăşit. Uneori, clipa aduce mai multă 
bucurie şi desfătare decît o viaţă întreagă. D-aia clipa nu trebuie scăpată. 

„Sfinţi mucenici! zîmbi Rudeanu. Înţeleaptă judecată! Inţeleaptă, mai 
ales că chipurile lor nu arată a sălaş bun pentru gînduri adînci.” 

Văzîndu-l că chibzuieşte, Tufănel-tatăl vorbi plin de pocăință: 

—Doamne, eu şi vărul Ciripoi ne-am jurat să batem seara cîte cincizeci 
de mătănii. O mătanie la fiecare ducat. 


„Hm! socoti Teodosie Rudeanu. După feţele lor cam ipocrite, m-aş mira 
să se aplece către astfel de chemări cuvioase.” 

Apoi zise, înăbuşindu-şi rîsul: 

—Credeam că sînteţi iertaţi de păcatele lumeşti. Hai, luaţi-vă cîte 
douăzeci de ducați! Pe ceilalţi îi vom preda la vistierie. 

Noaptea de mai, dulce şi prietenoasă, îşi aruncă fustele peste ferestrele 
mari. 

astea principelui trecu prin Miercurea, către Făgăraş, dar fără grabă. 

Totul se desfăşura cu precizie de ceasornic. Fiecare etapă fusese 

chibzuită adînc. Din locuri tăinuite apăreau adesea grupuri mari de 
tineri frumos gătiţi de război şi se alăturau oştirii. La 5 mai, principele trecu 
prin Prejmer, iar în ziua de 8 se află în Vaşarheiu, lîngă munţii de către 
Moldova. Numărul oştenilor se completase cu dragii lui roşii, veniţi tocmai 
din Bucegi. La 9 mai, principele intră pe la Oituz şi cobori pe valea 
Trotuşului, cu gînduri către Roman, unde trebuia să ajungă, după planurile 
sale, în ziua de 11. Erau cu el în acel moment şapte mii opt sute de călăreţi 
şi pedeştri. 

* 

La curtea din laşi se iscase zarvă de război. Ştiri venite din guri 
nesigure îi vesteau pe Ieremia Movilă şi Sigismund Báthory, că principele 
Mihai va intra în Moldova cu douăzeci de mii de oşteni. Apoi, alte ştiri mai 
bune, sosite pe căi misterioase din Transilvania, arătau că armata lui Mihai 
nu trece de şapte mii. În primele ceasuri, Ieremia îşi cam pierduse 
cumpătul, aplecat către gînduri de teamă. Nu era om prea înalt la statură, 
dar bine împlinit, cu umerii încă drepţi, cu barba uşor încărunţită de ani, cu 
ochii mari, frumoşi, cu faţa rotundă, parcă blajină. Iar dacă plusul de osînză 
ce-i îngrăşa trupul cu greutatea ei ar fi lipsit, leremia s-ar fi putut socoti 
plăcut la vedere. Alături de el, Sigismund, mai înalt şi subţire, cu faţa încă 
tînără, uşor aplecată spre măsliniu, parcă bronzată, îmbrăcat simplu în alb, 
ce ştia că-l prinde, arăta chipeş, plin de vigoarea dintre două vîrste. 

O carafă cu vin curat ca aurul şi două cupe înalte, cu picior, se aflau pe 
masa dintre cei doi. Dar nu se atinseră de vin. Aşteptau veşti, ce soseau des, 
iar gîndurile lor erau multe. 

—Avem douăzeci de mii de oşteni, spuse Ieremia. Pînă-n cîteva zile, 
oastea noastră va mai creşte cu patru-cinci mii. Totuşi, mi-e teamă. Nu avem 
veşti despre intrarea hanului în Ţara Românească. El trebuia să fie de mult 
acolo. Cel puţin, aşa ne-a încredinţat Altîn. Starostele de Camenița a trimis 
după ajutoare în Polonia. Să nădăjduim că vor veni la timp. Cu cît vom fi mai 
mulţi, cu atît mai bine. Cît despre contele Taranowski, nu ştiu ce să mai 
cred. Ne încredinţase că va fi aici pînă cel tîrziu la întîi mai. Dar iată că 
sorocul a trecut. Să-l fi oprit oare Mihai cu forţa? 

—A, nu! zîmbi Sigismund Taranowski e sol. Principele nu s-ar acoperi cu 
astfel de ocară. Îl cunosc bine. Mai degrabă cred că prietenul nostru a 
zăbovit undeva pe drum, iar azi sau mîine va fi aici. Mihai nu putea să-i 
ghicească gîndurile. 

—Nu se ştie. Principele e şiret ca un vulpoi bătrîn. 

—Poate, dar mormîntul lui va fi în Moldova. Îi vom face o primire de 
pomină. Peste două ceasuri plecăm să-l întîmpinăm cum se cuvine. Oştile ce 
se vor strînge în zilele următoare vor ridica numărul nostru la douăzeci şi 
cinci de mii. Îmi îngădui, prietene, să conduc lupta? Priceperea mea vă este 
cunoscută. 

—Veţi avea un corp de oaste, răspunse Ieremia cu chibzuială. Sînteţi 


pripit, iar în faţa duşmanului ne trebuie răbdare şi viclenie. Lupta o voi 
conduce eu. 

—Fie! se învoi Sigismund. Aş dori tare mult să-l prindem viu pe Mihai. 
N-ar fi desfătare mai mare decît să-l atîrn cu mîinile mele în spînzurătoare. 

— Visuri. Visuri frumoase, grăi leremia. Ar trebuie să nu uităm că ne 
vom afla în faţa unui mare general al timpului nostru. Cît despre oști, 
numărul lor nu aduce totdeauna victoria. lar oamenii din jurul principelui, 
acei cavaleri de legendă, îmi dau mult de gîndit. Cred că ei l-au scăpat de 
otrava trimisă de noi. lată că a trecut atîta vreme fără să aflăm ceva despre 
Samuel şi Dumitraşcu. Parcă au intrat în pămînt. Asta nu-i bine. Mi-e teamă 
de niscaiva curse pregătite împotriva noastră. Apoi, mi se pare prea multă 
linişte în jur. De ce a întîrziat hanul cu ameninţarea asupra Ţării Româneşti? 
El trebuia să treacă de mult prin partea de jos a Moldovei. 

—Nu-ţi face griji, prietene! îl linişti Báthory. Altîn ne-a dat frumoase 
asigurări în această privinţă. 

— Asigurările sînt una, iar faptele alta. Se întîmplă totuşi ceva ce nu pot 
să pricep. Îmi spune inima că nu va fi bine. 

Tăcură şi priviră spre uşă. Tînărul căpitan Sandu Ailenei, încărcat de 
praf şi transpiraţie, intrase în odaie şi aştepta smerit. 

—Ce veşti? îl întrebă Ieremia, presimţind ceva rău, după faţa încruntată 
a oşteanului. 

-—Proaste, măria-ta. Acum trei zile, ceva ştiri ce aduceau a năzăriri 
mincinoase s-au aflat prin mulţimea din laşi. Se zicea că vreo cincisprezece 
mii de oşteni ai principelui Mihai au intrat în Moldova pe la apa Milcovului. 
Am repezit în acea parte cîţiva călăreţi sprinteni, care au venit cu răspuns 
de mirare. E drept că numărul oştenilor e mult mai mic şi că nu au intrat de 
trei zile, ci numai de două, dar vestea ne-a pus pe gînduri. 

—Avem cu ce-i primi, răspunse Bâthory, năucit de cele auzite. 

Ailenei nu-l învrednici pe Sigismund cu vreo privire, ci vorbi din nou: 

—Doamne, veşti sigure, cercetate de noi, ne încredinţează că Baba 
Novac, iscusitul general al principelui Mihai, se apropie de Cîmpulung, în 
fruntea unei oşti formate numai din călăreţi. 

Abia acum faţa lui Ieremia Movilă păli. Apoi întrebă, cu inima strînsă: 

—Altceva? 

—Doar atît, doamne. 

Rămaşi singuri, cei doi se priviră încremeniţi. Primul se scutură de acea 
stare domnul Moldovei. 

—Aşa cum bănuiam. Mă mira faptul că Mihai vine asupra noastră doar 
cu şapte mii de oameni. Trebuia să ghicesc. 

—Oricum, numărul războinicilor săi nu poate fi mai mare decît al nostru, 
zise Bâthory. 

Dar leremia nu-i răspunse, ocupat cu gîndurile sale. 

„În faţa lui Baba Novac, va porni starostele de Camenița cu polonii lui şi 
cu ceva cazaci, socoti el. În sud, va merge Sigismund, iar eu voi ieşi înaintea 
lui Mihai. Din păcate, veştile mi-au stricat planul făcut cu chibzuială pentru 
a-l prinde pe principe. De ce n-au intrat tătarii în Ţara Românească? Gîndul 
acesta mă tulbură tot timpul. Să ne fi tras oare pe sfoară Altîn? Dar ce 
interes l-ar fi mînat? Dacă stau să mă gîndesc bine, iată că nici unul dintre 


polonii trimişi de noi la han nu s-a întors. Altîn a venit la noi doar cu oamenii 
lui. Mare mirare! Oare am fost orbi? Cum am putut crede că hanul i-a oprit 
pe toţi polonii pînă cînd îşi va primi restul de plată? Firesc ar fi fost să se 
întoarcă măcar Sacowicz ori Sapieha. Cred că aici se ascunde ceva. Mai 
mult ca sigur, de vreme ce hanul nu s-a mişcat cu hoardele sale.” 

Urmărit de aceste gînduri, îl uită pe Sigismund şi părăsi odaia fără o 
vorbă. Alături, căpitanul Arvinte îl întîmpină posomorit. 

—Doamne, veşti proaste umblă prin laşi, grăi el. O seamă de oameni 
spun că mii de tătari de-ai lui Mirza cel răzvrătit au intrat în Moldova pe 
Botna la deal. 

—Tu ce crezi? tresări Ieremia. 

—Nimic, doamne. Am trimis călăreţi să afle. 

—Dar oştenii noştri din Slobozia ce-au păzit? De ce nu avem vorbe de la 
ei? 

—Nu ştiu, măria-ta. 

—Dumnezeule! izbucni Ieremia. Nimeni nu ştie nimic. Toată lumea se 
văicăreşte. Pentru ce vă dăm lefi mari şi vă ţinem lîngă noi? Mi-e teamă că 
trebuie să-i tăiem pe cîţiva. Piei din faţa mea! 

—Doamne, mai am o vorbă, spuse dirz căpitanul Arvinte. Se vîntură 
veşti că două-trei mii de tătari, ar prăda către Obertin. Insă nu-mi vine a 
crede. 

—Mda! Bine! Vreau veşti sigure. 

—Greu, măria-ta. Vremea e scurtă, iar oştile lui Mihai-vodă au intrat pe 
valea 'Trotuşului. 

Pămîntiu, Ieremia încercă să se amăgească. „Ce să caute hanul la 
graniţa polonilor, unde l-ar aştepta mari necazuri? lar Mirza, răzvrătitul 
acela, abia dacă are două-trei sute de oşteni. Dar dacă e adevărat? lată că 
pînă adineauri şedeam liniştit, sigur pe planurile mele de luptă împotriva lui 
Mihai. Acum sînt năuc. Încotro să mă îndrept, Doamne? Cred că peste tot e 
mîna principelui, iar presimţirile nu m-au înşelat.” 

Îşi risipi gîndurile cu un gest violent şi privi către Sigismund, care 
venise lîngă el, martor la spusele lui Arvinte. Cătă către Sigismund, 
aşteptînd parcă de la el o încurajare. Dar faţa palidă a lui Báthory, ce 
îngăima cuvinte greu de înţeles, nu-i aduse decît spaimă. 

Două ceasuri mai tîrziu, Sigismund cobora spre Focşani, în fruntea a 
patru mii cinci sute de călăreţi. Ieremia se îndrepta gînditor către Roman, 
cu unsprezece mii de moldoveni, poloni şi cazaci. Dar nu trecură trei ceasuri 
cînd curieri sprinteni îl ajunseră din urmă pe Sigismund, cu poruncă să 
întoarcă oştile şi să meargă după domnul Moldovei. Călăreţii aduceau cu ei 
veşti proaste. De la Soroca şi Hotin picaseră vorbe de spaimă grea. Mirza 
venea către laşi cu aproape două mii de tătari, iar hoarda hanului, bătută de 
ceva oşti polone pe la Obertin, se retrăgea, dar nimeni nu ştia drumul ei 
viitor. Descumpănit, Sigismund îşi mînă oamenii prin păduri, însă cînd 
ajunse la loc liber constată cu mirare că numărul oştenilor se înjumătăţise. 

„Sfiîntă Fecioară! Dacă nu ajung iute la Roman, s-ar putea să călătoresc 
singur.” 

Aceleaşi groaznice ştiri îl prinseră din urmă pe starostele de Camenița. 
Apoi se petrecu ceva de necrezut. La fiecare loc prielnic unei risipiri, cazacii 


dispăreau, parcă furaţi de o mînă nevăzută. Zadarnic încercă bravul staroste 
să pună ordine cu ameninţări, fiindcă spre seară, doar cei două mii de poloni 
mai şedeau în jurul său. Vorbe de spaimă treceau din oştean în oştean, iar 
faima de general a lui Mihai le întregea. Veştile cele mai neauzite se 
strecurau printre oameni ca şerpii, ajungînd pînă la Ieremia Movilă, 
descumpănit cu totul. 

„Niciodată nu s-a pomenit astfel de tactică de război, gîndi el. Iată că 
sînt atacat din toate părţile şi nu mai ştiu încotro să mă îndrept. M-am luat 
după vorbele goale ale lui Sigismund şi am uitat de harurile lui Mihai. M-am 
băgat în cîrdăşie cu un neisprăvit. Acum, numai voia lui Dumnezeu va 
hotărî. 

x 

La unsprezece mai, în zori, oştile principelui împre unate cu cele din sud 
ieşiră pe o coastă de deal, nu departe de Bacău. Intregul plan de companie 
se desfăşurase, pînă acolo fără sminteală. Aflaţi pe o înălțime doar la două 
trei mii de paşi de Mihai, Ieremia, Sigismund şi Taranowski, ce sosise acolo 
peste noapte, mai trăgeau speranţe într-o victorie. Din nord, de la starostele 
de Camenița, nu primiseră veşti. Dar nădăjduiau că viteazul polon îl va 
zdrobi pe Baba Novac. Avea cu el oşti frumoase şi tari. 

Şirurile de călăreţi ale principelui, aliniate ca la paradă, cu sprintenii 
roşii pe mijloc, avînd o aripă stîngă formată din moldovenii lui Soare, iar în 
dreapta secuii, aşteptau semn de mişcare. Alte două linii, cu pedeştri pe 
centru şi călăreţi în margini, se aşezau treptat, fără învălmăşeala obişnuită 
în astfel de ocazii, cînd se cerea grabă. Oşteni vechi, cu multă experienţă în 
războaie, cu calm şi răbdare, oamenii principelui nu cătau spre duşman, ci 
încercau a înţelege din priviri dorinţele comandanților. Numai aşa se puteau 
explica ordinea bună în desfăşurarea manevrelor pe o cîmpie necunoscută 
de ei. Călare pe frumosul său cal alb, măreț în bătaia soarelui din zori, cu 
ochii veseli, dar sprinteni asupra cîmpului de luptă, folosind pavăză doar o 
simplă şi uşoară cămaşă de zale, Mihai şedea neclintit. Manevrele oştenilor 
din liniile a doua şi a treia se încheiaseră frumos. Acum nu se mai aştepta 
decît porunca principelui, însă ea nu veni curînd. Mihai cerceta cu răbdare 
cîmpia limpede şi poziţiile lui Ieremia. Aceeaşi aşezare o zări şi dincolo. Pe 
centru - polonii, acoperiţi de apărători de fier, pe cai mari şi puternici să 
ducă asemenea greutate. În aripa stingă - floarea călăreţilor moldoveni, 
îmbrăcaţi uşor, cu cai zvelţi, a căror agerime se făcuse vestită adesea. În 
dreapta - cazaci, în grupuri strînse de cîte două-trei sute. Săbiile lor, uşor 
încovoiate spre vîrf, străluceau ca oglinzile în bătaia soarelui. Dincolo de 
ridicătura pe care se aşezase leremia, gărzile sale nu se vedeau, dar Mihai 
bănui a fi mari. Peste cîmpie, căldura nu apucase a cădea cu tăria dinspre 
prînz, chiar dacă zimţii razelor începură a împunge. Iarba grasă, plină de 
sănătate trufaşă, de un verde-închis, înaltă de două-trei palme, atrăgea 
privirile cailor. Păsări nu se aflau prin apropiere. Simţind atîta mişcare de 
oşti, îşi luaseră zborul către locuri mai sigure. Doar gizele neştiutoare se 
strecurau prin iarbă, după obişnuinţa de fiecare zi. 

— Pornim, doamne? întrebă Preda Buzescu, ce nu mai avea astîmpăr. 

—Nu. De data asta aşteptăm. 

Dar nici leremia nu se grăbea. Ar fi vrut mult să afle ce puteri mai avea 


Mihai la spatele înălțimilor, unde stăruia un pîlc de pădure tînără. Domnul 
Moldovei era convins că greutatea oştilor acestuia nu-i toată acolo. În faţa 
lui, abia dacă ieşiseră cinci-şase mii de călăreţi şi pedeştri. Iscoadele 
repezite de el se întoarseră fără veşti, arătînd că pilcuri de-ale principelui 
păzeau oştile de cercetarea ochilor străini. 

O spuzeală uşoară se ridica deasupra cîmpiei, ca o transpiraţie a naturii. 
Mulţi o vedeau mistuindu-se către hăurile cerului, dar puţini îi ştiau rostul. 
Poate cei ce trăiau pe la şes. Ea se datora picăturilor de rouă, ce se pierdeau 
iute sub bătaia soarelui. Ceva mai alături, generalul Kornis, impunător în 
ţinuta lui de război, vorbea în şoaptă cu prietenul său Csáki. 

—Avem ce învăţa de la acest mare general, domnule Csâki. Asemenea 
plan de campanie depăşeşte cu mult pe cele din epoca noastră. Poate 
viitorul va da generali mai mari decît el. Azi nu cunosc unul care să-l 
depăşească. Atacul său asupra Moldovei, din atîtea direcţii, aduce izbîndă 
sigură, dar cel mai mult mi-a plăcut secretul planului şi al mişcării oştilor. 
Mihai a atras atenţia duşmanului doar asupra sa. lată surpriza. lată 
momentul psihologic, ce-l doboară pe Ieremia. Veştile rele ajung la el 
gradat. Să luăm aminte la desfăşurarea oştilor. 

—Numai de vom avea timp de privit. Moldovenii sînt mai mulţi decît noi. 

—Va fi timp destul, zîmbi Kornis. Sîntem în spatele frontului şi vom intra 
în luptă abia către sfîrşitul ei. Sau poate nu va fi nevoie. Cred că moralul 
oştilor lui Ieremia nu-i prea ridicat. 

— Crezi în victoria principelui? 

—Fără îndoială. 

—Mda! Oare poziţia noastră e bună, domnule Kornis? În calitate de 
vechi general, ochiul domniei-tale vede mai mult decît al meu. 

—Poate. Dacă ar fi fost după mine, m-aş fi aşezat cu centrul oştilor, cam 
la trei-patru sute de paşi mai spre apus. Acolo, cîmpia e vălurită, mai 
frămîntată decît aici. Chiar l-am întrebat pe principe de ce nu a ales locul 
acela. Ştii ce mi-a răspuns? „Domnule Kornis, peste noapte. Cae Indru şi 
Ducu, vestiți pentru felul în care ştiu să se strecoare pe întuneric, au făcut o 
recunoaştere în cîmpie. Altă cale nu aveam, fiindcă Ieremia a ajuns aici 
înaintea noastră. Vezi domnia-ta, acolo în faţă, o dungă de iarbă mai 
gălbuie?” Zic: „O văd, măria-ta”. Ride: „Mă bucur, domnule Kornis, că ai 
ochiul ager. In locul acela nu-i baltă, dar pămîntul musteşte uşor de 
umezeală, doar pe o grosime de treizeci-patruzeci de paşi. Terenul acesta, în 
care piciorul se lasă adînc, se află tocmai pe centrul oastei lui Ieremia. Adică 
acolo unde puternicii oşteni poloni, îmbrăcaţi greu în fier, ca şi caii, vor veni 
la atac. Am prevăzut că leremia îşi va pune polonii pe centru. Aş fi făcut-o şi 
eu. Un centru greu de urnit din faţă şi aripi sprintene e tocmai ceea ce-şi 
doreşte un general.” Zic: „Doamne, ce-i rău entru ei, va fi şi pentru noi.” 
„Crezi? îmi răspunde zîmbind. Noi nu vom ieşi la atac, domnule Kornis. Abia 
după ce vor trece de locul acela spre noi voi da elan tinerilor roşii, uşori ca 
fulgul. Deci, îl vom aştepta pe Ieremia să vină. Dacă şi el cunoaşte bine 
terenul, cu siguranţă că polonii se vor desface pentru a ocoli zona în care 
caii lor ar intra fără ieşire. Dar dacă lui Ieremia i-a scăpat asemenea lucru 
mărunt, centrul oştilor sale va fi măcinat de tunurile noastre fără putinţă de 
a manevra spre ieşirea de sub foc. Iar un centru zdrobit, cam aduce a 


victorie către noi, fiindcă se va face mare învălmăşeală acolo.” Zic: 
„Doamne, dacă nu va fi aşa?” Zice: „Un general mizează pe cele mai 
mărunte lucruri. Ne-am mai gîndit şi la altele. Chiar şi la faptul că am putea 
pierde această bătălie. E slab generalul care nu se gîndeşte la necazuri şi nu 
îşi ia măsurile cuvenite.” „Serenissime, spun eu, credeţi că Ieremia va ieşi 
primul la atac?” Zice: „Nu cred, sînt sigur. Lui nu-i dă mîna să aştepte. E 
speriat şi se gîndeşte la timpul care ar putea lucra pentru noi. La faptul că 
ne-ar mai putea veni ajutor, în vreme ce oştenii lui se împuţinează, 
necrezînd în el.” 

Cei doi tăcură surprinşi. Altîn şi Mirza săriră de pe caii lor în spume şi 
veniră în faţa principelui. Peste o mie de tătari apărură de-a lungul unei 
vilcele, şi se mistuiră după deal, în adăpostul pădurii. Sosirea lor fu 
observată în tabăra moldovenilor. 

—Mihai nu atacă! strigă furios Ieremia. Noi nu mai avem timp să 
aşteptăm, fiindcă îi pot veni şi alte ajutoare. Să pornească polonii pe centru! 

Cîteva clipe mai tîrziu, călăreţii poloni, vestiți pentru tăria şi priceperea 
lor în luptă, se urniră domol, apoi îşi întinseră caii la trap către liniile 
principelui. Mergeau frumos, chiar dacă le lipsea sprinteneala. Cei din 
frunte chiuiau voiniceşte. Alţii, la spatele lor, strigau aspru: „Taie, loveşte!” 

Ieremia Movilă şi Sigismund priveau uimiţi spre poziţiile lui Mihai, unde 
nu se vedea nici o mişcare. Oare nu ştia principele că avîntul călăreţilor 
aduce mai multă putere decît primirea pe loc a iureşului adus de duşman? 
Sau pregătea ceva marele general? Ceva ce se chinuiau să afle. 

Mihai aştepta calm. Kornis şi Csáki îl priveau cu sufletul la gură. Polonii 
se apropiaseră mult. Erau la cel mult o sută de paşi în faţa zonei cu pămînt 
umed. Abia atunci stinga principelui se ridică sprintenă. Călăreţii roşii 
zvicniră în ordine la dreapta şi la stînga, iar cele treizeci de tunuri, ascunse 
de trupurile cailor, ieşiră la iveală şi începură să sloboadă foc. Polonii 
văzură prea tîrziu zona cu pămînt slab. Cai şi călăreţi prinseră a se 
învălmăşi, a se împotmoli fără putinţă de ieşire. 

—Să intre aripa stingă a lui Arvinte! strigă Ieremia, văzînd necazurile de 
pe centru. Cercetase cîmpia, dar îi scăpase locul acela. 

—Oştenii roşii pe centru! strigă principele, bizuindu-se pe sprinteneala 
tinerilor din Bucegi. 

Comandantul cazacilor, un bărbat mărunt, bine legat, cu ochii 
îndrăzneţi, diîrji, cu gînduri ce nu cunoşteau frica, sosi în goană lîngă 
domnul Moldovei şi spuse aspru: 

—Măria-ta, să ne dai azi leafa pentru un an şi intrăm să întoarcem 
soarta luptei pe centru. 

Ieremia nu avu vreme să-i răspundă. Cei opt sute de călăreţi moldoveni 
îşi urmau căpitanul pe aripa stîngă, cu strigăte mari. Se petrecea acolo ceva 
de mirare. Pălării şi cămăşi apăruseră în vîrfurile săbiilor. 

—Parcă nu sînt strigăte de război, zise Kornis uimit. Şi nici pornirea lor 
nu arată. 

—Ce strigă moldovenii? se interesă Preda Buzescu. 

—Ce speram, domnilor. Ascultaţi! spuse principele, a cărui faţă 
strălucea ca a pruncului alintat de mamă. lată surpriza despre care vă 
pomeneam la ultimul nostru sfat de taină. 


—Trăiască Mihai, principe al Moldovei, al Transilvaniei şi Ţării 
româneşti! 

Acestea erau strigătele moldovenilor lui Arvinte. 

Aripa stîngă a lui Mihai nu mai răspunse. Oştirea Bucegilor, îmbrăcată 
în roşu, nu mai ajunse pînă la poloni. tunurile se opriră fără poruncă. Alte 
mii de moldoveni se desprinseră brusc din poziţiile lui Ieremia şi îşi 
struneau caii către oastea principelui, chiuiau şi strigau ca la nuntă. Văzînd 
asemenea lucru, polonii de pe centru se retraseră grabnic. 

—lată, domnilor, o victorie fără luptă, grăi Mihai înecat de emoție. E 
drept că are partea ei bună, dar şi una slabă. Dezordinea produsă în 
întreaga cîmpie ne opreşte să mergem peste Ieremia, fiindcă nu mai ştim 
cine-i prieten şi cine duşman. 

Dezastrul era evident. Mii de capete descoperite, cu pletele în soare, mii 
de călăreţi urcați în picioare pe cai strigau, cîntau sau plîngeau. Ieremia şi 
Sigismund îşi întoarseră caii. Incepea fuga. La spatele lor, cazacii şi polonii 
mergeau tare. Doar în cîmpie era ceva de basm. Ceva ce nu se văzuse 
niciodată. Cunoscuţi şi necunoscuţi se îmbrăţişau între ei. Mîndrul căpitan 
Arvinte reuşi cu greutate să-şi facă loc pînă la Mihai. Sări de pe cal şi 
îngenunche în faţa celui ce devenise în clipa aceea domn al românilor de 
peste tot. 

—Măria-ta! grăi cu lacrimi nestăpînite, de care nu se ruşina. Am 
fericirea să mă închin celui de un neam cu mine. Se opri o clipă, înecat de 
emoție, apoi glasul său schimbat se auzi iar. Mă închin în faţa celui ce aduce 
uimirea neamului. Au trecut ani de cînd domnul Moldovei s-a aplecat cu 
umilirea noastră spre străini. V-am aşteptat şi ne-am rugat pentru voi. Cred 
că trăiesc cea mai mare zi a poporului nostru. Ziua în care românii de 
pretutindeni s-au unit între ei. Dumnezeu a fost mai bun cu mine decît cu 
înaintaşii mei, fiindcă eu am avut fericirea să prind această zi. 

Costache Caravană, cu inima lui slabă, simţi cum i se rostogolesc lacrimi 
de-a lungul obrajilor şi murmură, beat de fericire: 

—Fir-aş al naibii! Cred că lăcrimez ca muierile. 

Cae Indru, atît de calm în alte împrejurări, îşi trecea mîinile peste cutite, 
iar degetele îi tremurau uşor, ca o părere. Kornis, ce nu-l iubea pe principe, 
dar avea multă admiraţie pentru el, cuprins de entuziasmul clipei, scoase un 
chiuit atît de puternic şi strident, încît prietenii săi apropiaţi cătară spre el 
cu uimire. Pînă şi Csáki, care complotase cu Ungnad împotriva principelui, 
murmură cu admiraţie: 

—1Iesus-Maria! Pînă azi nu am văzut un om atît de mare şi de iubit. Ce-i 
al lui e-al lui, trebuie să recunoaştem. 

Pe întreaga cîmpie se porniseră dansuri şi chiote. Se prinseră în joc 
moldovenii cu grai dulce, cu feţele deschise ca şi sufletele. Ardeleni domoli 
în mişcări şi cumpătaţi la vorbă. Munteni cu feţe negricioase de la soarele 
mult din sud, mari în grai şi semeţi în priviri. Bănăţeni voinici şi cuminţi în 
gesturi. Olteni subţirei, cu chipurile smolite, cu ochi jucăuşi şi sprinteni la 
dans. Gurile rele spuneau că oltenii n-au astimpăr nici în sfinta biserică. 
Dacă aud muzică şi tactul jocului, buzele lor rostesc rugăciuni, dreapta se 
ridică spre semnul crucii, ochii se rotesc împeliţaţi ca la viezuri, iar 
cuvioasele picioare bat sîrba. În astfel de ocazii, chiar şi popii lor, care nu-s 


mai duşi la biserică decît enoriaşii, îşi saltă poalele odăjdiilor şi ţopăie prin 
sfintul altar, cu chiote ce vestesc parcă sfîrşitul sau începutul lumii. Nicăieri 
nu s-a pomenit neam mai aplecat spre cîntec şi dans ca cel al oltenilor. Cel 
puţin aşa grăiau gurile rele. i 

Moldovenii aflară că oştile principelui puseseră puţine bucate în gură. În 
ultimele douăzeci de ceasuri, mîncarea lipsise aproape cu desăvirşire. 
Străiţile moldovenilor şi ceva care cu merinde, ce nu luaseră drumul lui 
Ieremia, aduseră prilej de prînz. 

—Măria-ta, oare nu ar fi bine să pornim în goană după fugari? întrebă 
Preda, îngrijorat. 

—Nu. Căpitan sau oştean, general sau rege, în timpul prînzului nu se 
cuvine să-l tulburi. Iar oştile ce i-au mai rămas lui leremia sînt grele la 
drum. Le vom prinde fără sminteală. 

Gurmand înrăit, ca un catiîr, ce vede grăunţele după un post negru, 
rotofeiul Găluşcă făcu frumoasă lipitură lîngă straiţa unui moldovean cu 
trupul aproape la fel de rotund. Pe un ştergar mic, o jumătate de pîine 
rumenă şi o lipie peste care timp lung lăsase ceva urme de tărie, o ceapă 
frumos ostoită în pumni harnici, nişte cîrnat de porc, umflat a semeţie, doi 
pumni de jumări cărnoase, ce pocneau în gură ca cireşele de mai, ar fi 
stirnit chiar lăcomia unuia cu stomacul în papainoage. Dar celor doi mîncăi 
nu le trecu prin minte asemenea cugetare. Infulecau hoţeşte, calmi şi tăcuţi. 
Miinile lor nu dovedeau gesturi fără rost, ci ţişneau blind, ca nişte pistoane 
bine unse, iar gurile clămpăneau scurt, ca ale peştilor mari, care nu-şi pierd 
vremea cu păgubosul mestecat. Rar se pîndeau din privirile duşmănoase. 
Rar se opreau să respire, fiindcă fiecare clipă pierdută îi dădea celuilalt o 
îmbucătură în plus. Cînd dumicatul era cît pumnul, ochii lor se bolboşeau 
frumos în orbite, gata a-şi lua zborul, pistoanele giturilor încremeneau doar 
o clipă, fiindcă cei doi aveau puterea a trece peste astfel de hopuri, ce 
întîlniseră adesea. Înghiţiră la urmă cojile cepei, ca pe nişte delicatese ce 
pun capac, iar pe ştergar nu se văzu urmă de fărîmituri. Observîndu-le 
hărnicia, părintele Grasa exclamă în limba maternă, plin de încîntare: „Ah, 
mon Dieu! Dacă cei doi ar fi fost prezenţi la minunea de pe 
munte, unde cu cinci piini şi trei peşti, sau invers, au fost 
săturaţi cinci mii de oameni, altfel ar fi sunat legenda biblică.” 

Abia la urmă, Găluşcă şi Asalomia - aşa îl chema pe 
moldovean - se cercetară mai creştineşte din priviri, îşi 
înţeleseră gindurile unul altuia şi porniră frăţeşte spre alt ştergar 
de prin apropiere. Tirziu, umflaţi frumos ca nişte cimpoaie, se 
întinseră în iarbă cu scop de odihnă binecuvîntată. De acolo îl 
văzură pe principe gustînd cumpătat alături de Cae Indru. 

—O hi flămînd? întrebă Asalomia cu vorba lui dulce de 
moldovean aşezat. 

—Este, grăi Găluşcă, cu greutatea şarpelui sătul. N-a mîncat 
de douăzeci de ceasuri. 

—Şuguieşti? 


—Nu prea. 

—Păi dacă el n-o ave şieva bucate... se scărpină Asalomia în 
creştet. 

—N-are. Cînd rabdă oştenii, rabdă şi el. 

—Apăi, asta chiar că n-am mai auzit-o. 

—N-ai auzit mata multe. Principele zice că în război, 
generalul şi oşteanul sînt una şi la bine, şi la rău. 

— Asta-i fain. 

—Fain, dar nu-i totul. 

—Adică? 

—Ai auzit de lupta de la Şelimbăr? 

—Vezi bine c-am auzit. 

—Ei, zise Găluşcă apăsînd cu mîndrie pe cuvint, după luptă, 
cînd Mihai i-a risipit pe oştenii lui Andrei Bâthory, populaţia 
Sibiului a descuiat porţile pentru răniţi şi pentru el. Boierii l-au 
îndemnat pe principe să-şi petreacă noaptea în cetate. Ei bine, 
ştii ce le-a răspuns el? 

—Nu. 

—Te cred. A zis: „Domnilor, e slab general cel ce-şi află 
culcuş bun de noapte afară din tabăra oştenilor săi. Dacă aş fi 
oştean, l-aş înjura pe un astfel de general.” 

—Zău? 

—Să fiu al dracului dacă n-a zis chiar aşa! 

—Mare mirare! făcu moldoveanul, cu ochii rizători. Moşii 
noştri vorbeau astfel doar despre Ştefan al Moldovei, ori despre 
Rareş. 

În timpul prînzului veniră ştafetele de la Baba Novac. El 
anunţa că lan Potoţki, starostele de Camenița, nu-i şezuse 
împotrivă, fiindcă nu prea avusese cu ce. Principele îi cinsti pe 
călăreţi şi trimise prin ei unele porunci. Aşezat la umbra din 
pădure, generalul Kornis făcu o scrisoare către comisarii 
imperiali David Ungnad şi Mihai Szekely. 

„Domnilor, am văzut aici lucruri ce ne-au pus pe gînduri. Cu 
voia lui Dumnezeu, serenissimul principe a căpătat victorie 
mare asupra lui leremia Movilă. N-am auzit pînă azi ca duşmanul 
să treacă la supunere cîntînd şi chiuind. Azi am fost martor la 
asemenea minune, cînd moldovenii au venit la principe ca la 
adevăratul lor conducător. Ceea ce nu ştiţi domniile-voastre, ce 
nu am ştiut nici eu, am aflat acum, sau în urmă cu citeva zile. 
Mihai a intrat în Moldova din patru părţi. Şi zău că altfel nu ar fi 


avut şanse de reuşită! Oastea lui leremia, formată din 
moldoveni, poloni şi cazaci, ar fi fost tare împotriva oricui. Dar s- 
a risipit datorită acelei tactici nemaiauzite. A patra oaste, care 
ne-a uimit cu totul, e cea a tătarilor. Nu ne aşteptam ca tătarii 
să vină alături de noi atita vreme cit primeau tribut de la 
moldoveni, ajutoare de la poloni şi nimic de la principe. Ne 
minunăm sincer de planurile adinci ale serenissimului Mihai. 
Fostul principe Sigismund, ce pornise către sud, spre a face faţă 
armatei care trecuse Milcovul cu ameninţare, şi-a pierdut oştenii 
pe drum. Tinerilor moldoveni, mîndri la fire, nu le-a plăcut să 
stea sub comandă străină de neamul lor. Veştile proaste, ce se 
adunau de peste tot, au risipit mai bine de jumătate de miile 
cazacilor, iar leremia Movilă conducea un război dinainte 
pierdut. Oamenii săi căutau cu îngrijorare mai mult către spatele 
lor decît către noi. Baba Novac a trecut prin Cîmpulung şi cred 
că merge undeva spre nord. În drumul său nu l-a mai întîlnit pe 
starostele de Camenița, care aud că ar fi rămas fără oşteni. Se 
petrec lucruri mari aici, despre care vă voi scrie cu alt prilej. Din 
auzite, leremia şi Sigismund îşi caută scăpare spre cetatea 
Hotinului, sau poate chiar dincolo de Nistru. Peste un ceas, vom 
porni după ei. Principele i-a slobozit pe moldoveni pe la casele 

lor, dar mulţi au rămas în oastea noastră. 
Kornis Gáspár, 
general al serenissimului principe Mihai 

Data scrisorii în 11 mai 1600 

bia la 16 mai, principele Mihai trimise la Alba-Iulia o scrisoare scurtă, 

dar suficientă pentru a lămuri cum şedeau lucrările de război. 

„Vă înştiinţez, domnilor, că Dumnezeu ne-a dat noroc bun pe aici. Să fiţi 
veseli. Nimic alta de la noi să nu aşteptaţi, fiindcă peste puţin timp vom veni 
la Alba-Iulia. Pe Ieremia şi Sigismund i-am bătut din nou şi i-am trecut apa 
Nistrului din goana cailor. Mulţi dintre oştenii lor au venit la noi ca şi la 
Bacău. Acum, rîinduim strajă bună pe hotarele ţării. În Suceava l-am numit 
comandant pe banul Udrea, iar ajutor pe căpitanul Negrea, un moldovean 
drag nouă. 

Mihai, principe al Moldovei, Transilvaniei şi Ţării Româneşti.” 

La 25 mai, regele Poloniei Sigismund al treilea dădu o circulară care 
suna astfel: 

„E uşor de văzut că dacă acestui vrăjmaş îi va merge după gîndul lui şi 
va rămîne în Moldova va întreprinde lucruri şi mai mari. Deci e vorba de 
aproape existenţa noastră, căci de nu va fi alungat acel duşman din Moldova 
cît de curînd, va trebui să ne apărăm să nu ieie jumătate din coroana 
Poloniei.” 

Iar scrisoarea voievodului Rusiei, Nicolaie Herburt de Fulsztyn, părea să 
completeze ceva din ceea ce se gîndea dincolo de hotarele Moldovei. 

„Mihai i-a risipit ruşinos pe ai noştri. Nici ai noştri nu se mîndresc: au 
trecut în fugă peste Nistru, şi nu puţini dintre ei au sosit azi la Camenița pe 
la ceasurile douăzeci şi două, într-o goană şi spaimă ce nu mai încetau.” 

În ziua de 11 iunie, după o campanie uluitoare pentru ochii străini, 
sprintenă şi căzută ca trăsnetul, căruia nimeni nu i se putuse împotrivi, 
principele se aşeză vremelnic la laşi, dornic să-i dea regelui Poloniei 
asigurări de pace, de bună vecinătate. La laşi, viaţa îşi reluase cursul 
obişnuit, dar apărură unele hotăriri ce umplură de bucurie inimile 
oamenilor. Se tăia pentru totdeauna tributul către turci şi tătari, iar 
Moldova se alipea la trupul ţării. Dar timp de petrecere nu era. Dincolo de 
graniţe şi în Transilvania se urzeau lucruri ce aduceau a ameninţări ce 
puteau îngrozi pe oricine. 

În grădina palatului domnesc din Iaşi era plăcut şi răcoare, chiar dacă 
soarele se arăta pe cer ca un rug uriaş. O masă de răchită şi ceva scaune îşi 
găsiseră loc bun sub un castan. Copac vechi, ce-şi aplecase coroana către 
origini, parcă încărcat de cugetări. Principele Mihai, îmbrăcat slobod în 
pantaloni strînşi pe picior şi cămaşă albă, deschisă la git, arăta ca un bărbat 
liniştit, mulţumit de rosturile sale, bucuros de odihna binecuvîntată cu har 
de umbră înviorătoare. Doar un ochi dibaci ar fi observat că brazdele de pe 
fruntea sa înaltă se adunau adesea între ele, aşa cum numai gîndurile multe 
apasă aspru asupra chipului omenesc. lar acel ochi se nimeri a fi al lui 
Costache Caravană. Alături de el, Cae Indru, Radu, Stroe şi Preda Buzescu 
discutau domol. Ducu, Sile, spătarul Negrea, Sava Armaşul, părintele Grasa, 
Udrea, Şerban. Dumitru şi Miroslav cinsteau cum se cuvine un vin de 
Cotnar, scos din gheţăria palatului. 

— Domnilor! grăi principele privindu-i pe rînd. Ar trebui să spun: iată că 


am ajuns la capătul drumului nostru. lată că visul nostru de ani, sau poate 
de veacuri, şi-a găsit împlinire. Acum a venit vremea să lăsăm armele spre 
odihnă şi să construim temeinic în folosul neamului. Dar nu pot spune astfel 
de lucru. Ba am început să pricep aici în Moldova că drumul nostru abia 
începe. Şi nu mai uşor, ci greu. Greu cum nimeni nu a crezut. Ce părere ai, 
nepoate? 

Cae zîmbi înainte de a răspunde. Era fericit. Fericit cum nu fusese nici 
după ieşirea de sub turci, nici chiar după cucerirea Transilvaniei. Stăruia în 
el o bucurie prea mare, ce-i umplea sufletul şi-i întuneca alte gînduri. Dar, 
încet, gîndurile reveneau nu spre desfătare, nu spre chiot de descătuşare a 
sufletului, ci spre o ciudată strîngere de inimă. Spre teamă. Ă 

—Doamne, murmură el, descopăr şi eu azi aceleaşi lucruri. Înainte de 
Moldova, le-am văzut mai uşoare, mai limpezi. Acum, ele îmi apar în altă 
lumină. Aceea a răspunderii pe care o avem faţă de trăinicia unirii neamului. 
Dacă n-am fi cîştigat la Călugăreni, dacă am fi fost înfrinţi la Şelimbăr, am fi 
pierdut mult. Dar azi, de nu vom ţine cu dinţii ce-i al nostru, pierdem totul. 
Iscoadele ne aduc ştiri că ienicerii şi spahiii din Daud s-au apropiat cu 
ameninţare de Giurgiu. Hanul tătarilor ştie azi de renghiul pe care i l-am 
jucat dimpreună cu Altîn şi duce tratative cu cancelarul polon Zamoyski. 
Tare aş vrea să ştiu ce discută! Generalul imperial Basta a încercat să 
treacă pe lîngă oltenii lui Zamfirescu, însă văzîndu-le oştile tari s-a întors pe 
Crişuri şi ne pîndeşte. Regele Poloniei adună oşti pentru a veni peste noi. 
Imperiul Austriac a aşteptat rezultatul campaniei din Moldova. Acum îl 
cunoaşte şi va căuta să ne înlăture. În Transilvania, aşa cum am prevăzut la 
ultimul sfat de taină, nobilimea e gata de răscoală, aţiţată de Pezzen, ce abia 
a ajuns la Oradea, de cancelarul nostru episcopul Naprâgy şi comisarul 
imperial David Ungnad. Însă peste cei trei cred că nu împăratul Rudolf 
apasă, ci alţii mai tari. Ocupaţi cu campania din Moldova, n-am avut vreme 
de alte lucrări. Acum, timpul e scurt pentru noi. 

—Şi ce crezi că ar fi bine? 

—Sînt multe de făcut, măria-ta, răspunse Cae ginditor. Altîn are azi vreo 
trei mii de războinici. Puţini faţă de hoarda hanului, dar noi am avut mult 
mai puţini cînd am ieşit de sub turci. Mă voi sfătui cu Altîn să înceapă 
răscoala. Asta ar însemna linişte spre răsărit. Ar mai trebui să vă roga 
trimite trei mii de oşteni în Ţara Românească pentru stavilă la turci. 

—Am dat poruncile de trebuinţă, rise principele, uimindu-i pe cei de 
faţă. 

Oare unchiul şi nepotul îşi înțelegeau gîndurile? Aşa se părea după cele 
auzite. 

— Roşii mei dragi sînt pe drum încă din zori, continuă principele. Alături 
de ei, căpitanul Arvinte duce cu el opt sute de călăreţi moldoveni, sprinteni 
ca nişte diavoli. 

—Va fi nevoie de grabă mare, observă Cae. De nu vor ajunge la vreme, 
am temeri pentru Bucureşti şi pentru alte tîrguri din Ţara Românească, ce s- 
au aplecat în ultimul timp spre belşug frumos. Va mai trebui să mergem 
grabnic la regele Poloniei. De va dori o prietenie - nu supunere - cu noi, 
împotriva Imperiului Austriac, vechiul lor duşman, atunci voi respira uşurat. 
Curtea Poloniei are ceea ce-i lipseşte celei din Praga: sinceritate şi cuvînt. 


Dacă ne alăturăm oştile cu cele ale viteazului şi înţeleptului Zamoyski, nu ne 
va fi teamă nici de austrieci, nici de turci. Dar asta nu ţine de noi, ci numai 
de înţelegerea pe care o vom găsi la poloni. Va trebui să întărim graniţa de 
pe Dunăre, şi asta grabnic. Prin victoria noastră din Moldova, turcii se văd 
lipsiţi de tributul plătit cu sfinţenie de Ieremia Movilă. Aşa ceva nu pot ei să 
uite. Apoi, e vremea să ne întoarcem în Alba-lulia. Cu cît vom fi mai iute 
acolo, cu atît vom zădărnici uneltirile nobililor. Transilvania se află azi sub 
suzeranitatea Imperiului Austriac. Moldova nu trebuie aplecată spre astfel 
de rosturi. Iar de va fi să ţinem unirea celor trei ţări măcar doi-trei ani, 
adică atît cît ne-ar fi de-ajuns pentru unificare deplină spre un regat al 
nostru, puterea ce o vom căpăta ne va feri de orice ameninţare. 

—Aşa ne-am gîndit şi noi, răspunse principele. Pîrcălabul Sucevei şi 
închinarea făcută nouă la 2 iunie de către boierii veniţi la laşi se leagă de 
noi, nu de împărat. Şi poate nu-i departe ziua cînd vom scoate şi 
Transilvania de sub suzeranitatea Imperiului Austriac. Dar ne-am mai gîndit 
şi la altele. Vom aşeza aici locţiitor al nostru, ce va cîrmui Ţara Moldovei cu 
grijă, pînă ce vom limpezi celelalte rosturi ale unirii depline. Iar acel domn 
va fi nepotul Marcu sau, cum îşi zice el, Cae Indru. 

Auzind asemenea vorbe, tînărul păli brusc. 

—Eu domn al Moldovei? se bîlbîi Cae, lucru ce nu i se întîmpla. 

—Da, nepoate, zîmbi principele. Ne-am gîndit mult la asta. Miine vei 
face jurămînt de credinţă. Părăsesc Moldova, şi aş vrea să fiu liniştit. Să ştiu 
că rămîne aici una dintre cele mai strălucite minţi ale neamului nostru. Faţă 
de cîte primejdii sînt în jur, eşti cel mai nimerit. 

Cae tăcu multă vreme. Prietenii săi, la fel de uluiţi, aşteptau să-i vadă 
chipul strălucind de bucurie. Aşteptau să se arunce la picioarele unchiului şi 
să-i sărute mîna, dar nu se întîmplă nici unul din gesturile ce se cuveneau. 
Iar cînd vorbi, glasul tînărului păru puţin schimbat şi mai aspru. 

—Măria-ta, vă mulţumim frumos. lată că sînt mulţi ani de cînd lucrăm 
împreună. În toţi aceşti ani nu v-am stat niciodată împotrivă, ca azi. Eu nu 
voi fi domn al Moldovei. 

Pe feţele celor din jur se aşternu uimire şi nelinişte. Chiar isteţul 
Costache se gîndi o clipă că prietenul său o cam luase pe de lături, 
supărîndu-l pe principe. Numai Mihai continuă să zîmbească. 

—Dacă ai temeiuri bune, le vom lămuri aici. Nu uit că ai venit lîngă noi 
fără plată, dar nu în slujba mea, ci a neamului. În anii care au trecut, ai adus 
mari servicii ţării. Ştiu că ţi se cuvine domnia Ţării Româneşti, chiar 
înaintea mea. Vei fi aşezat în scaunul domnesc din Bucureşti, iar aici îl vom 
aduce pe fiul nostru Nicolae Pătraşcu-vodă. 

Mirarea lui Cae nu mai cunoscu margini şi asta se vedea limpede pe faţa 
lui. 

—Doamne! grăi el din nou. E prima oară cînd am alte păreri decît voi, şi 
vă cer iertare. Nu doresc nici domnia Ţării Româneşti, ci un singur lucru: să 
fiu alături de voi. Neamul nostru nu stă doar în Nicolae Pătraşcu sau Cae 
Indru, ci în mii şi mii de oameni harnici la gînd şi la fapte. Dar azi, are un 
singur Mihai. El e luceafărul românilor, sau omul spre care se îndreaptă 
toate gîndurile noastre. Acest om trebuie apărat şi sprijinit spre folosul 
neamului. Dacă duşmanii ar lucra împotriva voastră deschis, pe cîmpul de 


luptă, nu mi-aş face griji şi aş primi domnia Moldovei ori a Țării Româneşti. 
Dar ei lucrează perfid, azi cu otravă, mîine cu pumnal viclean. Aş fi un slab 
fiu al ţării dacă aş sta departe de voi. Dacă ar pieri numai omul Mihai, 
oamenii ar fi îndureraţi, însă şi-ar găsi altul în loc. Dar Mihai azi nu-i un om, 
ci un simbol al neamului. Dacă piere acel simbol, se destramă tot ce am 
făurit cu atîta trudă. 

„E nebun că renunţă la o astfel de mărire, gîndi Preda. Eu n-aş fi avut 
tăria să o fac. Însă dacă mă gîndesc bine, cred că niciodată nu am întîlnit un 
tînăr cu sufletul mai curat decît al lui.” 

Principele nu răspunse. Ştia că Indru are dreptate. Că nu se poate lipsi 
de el, chiar dacă-l supărase refuzul aspru. În inimă i se strecură o căldură 
ciudată, blîndă, ca o alintare. 

„Eu, domnul românilor de pretutindeni, sînt mîndru cu un astfel de 
prieten, gîndi el. Prin alte părţi, fraţii de sînge se omoară între ei pentru 
putere. La noi, tineri ca Marcu şi Chirilă Zece Cuţite, cu drepturi la domnie, 
lucrează modeşti în slujba neamului, fără alte ginduri. Fără a dori o 
răsplată. Poate d-aia sîntem atît de puternici. De vom avea astfel de urmaşi, 
şi vom avea sigur cu asemenea părinţi, nu mi-e teamă pentru viitorul 
neamului.” 

Mînat de o pornire pe care nu şi-o putu reţine, principele sări vioi în 
picioare şi-l prinse pe Cae de umeri. 

— Pentru împotrivire, te cert ca unchi, spuse încruntat. Pentru inima ta 
mai curată decît limpezimea cerului, te sărut ca domn al românilor. 

Rar avea principele cuvinte de laudă mare. Rar avea timp de asemenea 
lucruri, astfel că gestul său îi înmărmuri pe cei de faţă, chiar dacă îi 
recunoşteau lui Cae nişte merite cu care puţini s-ar fi putut mîndri. 

—Doamne! interveni Radu Buzescu, cunoscut pentru fineţea lui 
diplomatică. Aud că, din porunca voastră, Deli-Marcu şi oamenii săi îi atacă 
pe turci la Chilia şi la Cetatea-Albă. Oare nu ne-am grăbit a ne atrage alte 
ameninţări din partea sultanului? 

—Asta mă întreb şi eu, rise Mihai. Cînd lucrurile ies pe vrerea noastră, 
se vede într-un fel. Dacă nu ies, vedem în alt fel. Cred că nu ne-am grăbit. 
Campania din Moldova poate fi încheiată numai după întregirea ei. Cit îi 
priveşte pe turci, o supărare în plus nu mai are importanţă. Ştiu sigur că au 
pornit asupra Ţării Româneşti, însă nu cu oşti mari. Dacă am pleca acum să- 
i întîmpinăm, n-ar fi prea bine. Încă nu ne-am aşezat cum trebuie, iar polonii 
abia aşteaptă o greşeală de-a noastră. 

x 

Înserase. Soarele se mistuise de mult, dar pămîntul încins îşi slobozea 
căldura peste cîmpie. Cochetul palat din Satu-Mare, al cărui proprietar era 
contele Teke Francisc, primi cîțiva oaspeți de seamă. Se aflau acolo, în 
frumoasă găzduire: Pezzen, diplomatul casei de Austria, Naprâgy, 
cancelarul principatului, Farkas Kornis, fratele generalului, marele bogătaş 
Bornemissa, generalul imperial Basta, Csáki, nunțiul papal Querini şi un 
umil prelat catolic, venit de la mănăstirea Strahov din Praga, ce răspundea 
la numele de Peter. Slujitorii alergau zoriți a face bună primire. Contele 
Teke, încîntat de importanța musafirilor, veghea la frumoasă rînduială. Pe 
cucernicul Peter îl pofti mai pe la coada mesei, strîmbînd din nas. Acesta era 


singurul dintre oaspeţi a cărui prezenţă nu-i făcea o deosebită plăcere. Dar, 
spre totala lui uimire, nunțiul Querini se ridică de la locul de cinste şi i-l 
cedă călugărului, cu o adîncă plecăciune. Cucernic şi blind, sfios şi modest, 
Peter îi mulţumi şi-i spuse că se simte foarte bine acolo unde fusese aşezat. 
Abia atunci privi Teke mai atent la rasa insului, cam ponosită, la faţa lui 
grăsuţă, ştearsă. 

„Credeam că-i un umil slujitor al lui Querini. Acum nu mai ştiu ce să 
cred.” 

Dar mirarea lui crescu şi mai mult cînd îl văzu pe marele diplomat 
Pezzen că se apleacă spre el plin de atenţii. 

Tirziu, aproape de miezul nopţii, cînd atmosfera dintre musafiri se 
încălzise de-a binelea, cînd pe masă rămaseră doar gustări şi pahare cu vin, 
cînd mulţimea slujitorilor nu mai avea ce căuta acolo, discuţia uşoară luă o 
întorsătură mai chibzuită. 

—Domnilor, vorbi Pezzen, prin mijlocirea scrisorilor primite de la 
comisarul imperial Ungnad, sau pe alte căi, sîntem în măsură a vă lămuri 
situaţia din Transilvania, Moldova şi Țara Românească. Principele Mihai a 
părăsit Moldova şi a ajuns la Braşov. Curînd, va fi la Alba-Iulia. În laşi, 
conducerea Moldovei a rămas provizoriu în seama boierilor Udrea, 
Andronic, Sava şi Negrea. Cetatea-Albă şi Chilia au fost scoase de sub turci, 
Soroca, Tighina, Hotinul, Cetatea Neamţului şi Suceava au fost întărite cu 
moldoveni şi oşteni de-ai principelui. Din oamenii lui Mihai, au rămas în 
Moldova cam cinci-şase mii. Puţini pentru apărarea ei, chiar dacă sînt acolo 
şi oştile locale, mulţi dacă ne gîndim că Mihai i-a rupt de la inimă. Trei mii 
de roşii, opt sute de moldoveni şi mica oaste a Ţării Româneşti a purtat 
lupte cu turcii, care au intrat pînă aproape de Tîrgovişte. Dar marele-vizir 
Ibrahim a trimis puţini spahii şi ieniceri în Ţara Românească. Numărul lor 
nu a trecut cu zece mii, astfel că au fost alungaţi cu pierderi. Dacă privim 
intenţiile lui Mihai în privinţa turcilor prin luptele cu aceştia, reiese limpede 
că principele nu s-a aliat cu ei. lată deci că se limpezesc îndoielile noastre 
despre credinţa lui faţă de creştini. 

— Domnule Pezzen, îl întrerupse umilul Peter, ascultăm cu multă plăcere 
frumoasa înfăţişare pe care ne-o faceţi asupra celor trei ţări ale valahilor. 
Aveţi mari haruri în a povesti şi cred că nu ne veţi lipsi de totalitatea ştirilor. 
Cît priveşte concluziile voastre, ele pot ajunge către nedorite greşeli, fiindcă 
oamenii sînt slabi şi numai rugăciunile către Cel-de-Sus îi ajută. Numai 
Dumnezeu vede limpede. 

Pezzen tăcu încurcat. Înţelese bine aluziile prelatului. Acesta socotea că 
numai biserica îşi poate îngădui unele concluzii. Lui nu i se cuveneau. 
Arătîndu-se senin la chip, chiar dacă în sinea sa tremura de indignare, 
doctorul vorbi supus: 

— Cuvintele voastre mi-au umplut inima de lumină. Aşa e, sfinţia-voastră! 
Noi greşim des, fiindcă ne tragem din păcat. Dar rămăsesem la situaţia din 
cele trei ţări. Oştile Olteniei, ce s-au ridicat în luna mai pînă la cîmpia 
Zarandului, s-au tras către Dunăre, unde se anunţă ameninţări mari din 
partea turcilor. Deci la acest ceas, puterea lui Mihai în principat stă pe nouă 
mii de oşteni, din care şase mii cinci sute de români, o mie unguri şi o mie 
cinci sute de secui şi saşi. Iar primejdiile se adună în jurul lui de la poloni, 


de la tătari, de la turci, la care se adaugă nobilimea din Transilvania şi 
Imperiul Austriac. 

—Ah, să nu vorbim despre primejdii şi ameninţări, domnule Pezzen! îl 
întrerupse Ştefan Báthory de Ecséd. De ţapte ani, ele apasă asupra lui Mihai 
ca un cleşte uriaş, dar nu l-au oprit să stăpînească azi din Maramureş la 
Dunăre şi din Banat la apele Nistrului. Am spus azi fiindcă mi-e teamă că 
mîine graniţele lui vor fi mult mai largi. 

—Dacă-l vom lăsa, rise Kornis. 

—Nu prea ţine el seamă de noi, răspunse Naprâgy. 

Generalul Basta, care nu se amestecase pînă atunci, socoti că a venit 
vremea să-şi facă simțită prezenţa şi vorbi cu asprime: 

—Nu ţine seamă de domniile-voastre, fiindcă vă lipseşte un bărbat 
hotărît, aşa cum sîntem noi. De ne-ati fi adresat rugăminţi... 

—Domnul acesta e Basta? întrebă umilul Peter, năucindu-l pe general. 

—Da, sfinţia-ta, eu sînt, spuse încruntat, nemulţumit de faptul că acesta 
nu-l recunoscuse. 

—După vorbele voastre aruncate cam în pripă, n-aş fi crezut. 

—Ce poate crede un popă? răspunse Basta cu dispreţ neînţelegînd 
semnul tainic făcut de Pezzen. 

—Adevărat! zise Peter cu aceeaşi linişte. Ce putem crede noi? Generalii 
au greşit adesea de-a lungul timpului. Biserica, fiind în slujba lui Dumnezeu, 
niciodată. 

Iute la mînie, neştiind unde vrea să bată călugărul, Basta fu pe punctul 
de a sări cu vorbe de ocară, dar piciorul lui Pezzen călcă iute peste al său. 

—Domnule general, continuă Peter învîrtind pe miini nişte mătănii 
simple, acum o lună împăratul socotise a vă lua comanda trupelor din 
Ungaria Superioară fiindcă i s-ar fi potrivit mai bine marchizului de Burgau. 
Cerîndu-ne părerea, i-am propus să mai aştepte. Marchizul e un oştean de 
mare vază, dar cam răzvrătit împotriva bisericii. Însă învăţătura creştină ne 
porunceşte a-l ierta pe cel rătăcit şi a-l aduce pe calea cea bună. Văzîndu-vă 
azi, ne bucurăm că sînteţi plecat supus al bisericii, chiar dacă vă lipsesc 
unele haruri ale marchizului. Ne vom ruga pentru voi, domnule general. 

„Cine dracu e ăsta? se întrebă Basta iritat. Aluzia lui e limpede că mă 
vrea supus al bisericii, dar eu mă aflu în slujba împăratului.” 

„E îngîmfat, socoti Peter. Prostul nu e prost destul dacă nu-i fudul. Cred 
totuşi că-l vom îmblînzi. Cu el voi lucra mai uşor decît cu marchizul. Mă 
pricep la oameni. Cînd dau de greu, cei îngîmfaţi se pleoştesc dintr-o dată. Îi 
voi da o lecţie de mărinimie în seara aceasta. Pentru a-l înfricoşa am timp 
destul. Nu-un general mare. Faima şi-o datorează oştilor bune şi căpitanilor 
săi. De fapt, azi nu-mi trebuie un general mare, ci unul care se supune 
orbeşte.” 

La propunerea gazdei, se ridicară cu toţii să guste aerul curat de pe 
terasele mari. Querini, mic şi slăbuţ, luă braţul masivului Ştefan Báthory. 
Kornis, gras la trup, ieţi dimpreună cu uscăţivul Naprâgy. Bornemissa, înalt 
şi bine croit, porni alături de scundul Csâki. Lunganul Basta, cu faţa 
bronzată frumos de soarele pustiei, luă braţul spătosului Pezzen. 

—N-am priceput nimic din semnele voastre, grăi generalul. 

Marele diplomat socoti că acesta e departe de a avea fineţea curtenilor 


lui Rudolf. Un altul ar fi priceput chiar dintr-o uşoară ridicare de sprîncene. 

—Semne prieteneşti, domnule, răspunse ascunzîndu-şi disprețul. Nu vă 
îndemn a-l nesocoti pe părintele Peter. Mînia lui poate însemna sfîrşitul 
carierei voastre de general. 

—Glumiţi? 

—Nu mi-aş îngădui. 

—Dar eu sînt în slujba împăratului, domnule Pezzen. În slujba primului 
om al imperiului. 

—Poate al doilea, sau al treilea, sau cine mai ştie. Peste Rudolf stau 
puteri mai mari decît credem noi. 

—Dacă mi-ar spune altul, n-aş crede. Înseamnă că acest călugăr cu 
straie cam soioase... 

—Da, da, domnule general. 

—Drace! se muie Basta înfiorat. 

Peter prinse din ochi discuţia dintre general şi diplomat. Era convins că 
vorbeau despre el. Zîmbi mulţumit. „Pezzen s-a dovedit un bun slujitor al 
nostru. De fapt, noi l-am ridicat şi noi îl ţinem la curtea lui Rudolf. Cred că 
va reuşi să facă din Basta un mieluşel.” 

Îi adresă un semn diplomatului, iar acesta se apropie grăbit. După un 
sfert de ceas, intrară cu toţii în sufragerie. Umilul călugăr aşteptă calm, 
pînă cînd fiecare se aşeză pe vechiul loc. 

—Domnilor! vorbi el. Împăratul nostru, Domnul să-l ţină în pază, l-a 
tolerat prea mult aici pe veneticul Mihai. Nu putem să nu-i recunoaştem 
nişte merite principelui. Nişte merite de mare general al timpului nostru, 
dar planurile lui nu se potrivesc în nici un chip cu ale împăratului. Noi dorim 
să avem sub stăpînire întregul teritoriu valah, pînă la Nistru. A stăpîni 
Transilvania şi Moldova înseamnă a intra ca un pinten între poloni şi turci. 
Spre sud, vom întări graniţele Carpaţilor, iar turcii ne vor simţi acolo 
puterea. Deci, pentru nobilii Transilvaniei nu vor mai fi primejdii. Spre nord, 
vom aduce încă un cerc de fier în jurul Poloniei. În Transilvania, nobilii şi-au 
pierdut puterile şi multe privilegii de la Șelimbăr încoace. Prin venirea 
oştilor imperiale aici, nobilii vor primi tot ce au pierdut sau sînt pe cale să 
piardă. Vom numi în Transilvania un guvernator. 

—Nu guvernator, monseniore, interveni Naprâgy. Sperăm să-l aducem 
pe fostul principe Sigismund. El e de-al nostru. 

—Dar v-aţi lepădat cîndva de el. 

—A fost o greşeală, se amestecă Bornemissa. 

—Ne vom gînd la asta, domnilor. Poate că chiar e mai bine. 

„Sigismund nu, socoti Peter. E un om pe care nu se pot pune baze 
serioase. Totuşi, nu strică să-l promitem, pentru a căpăta sprijinul nobililor. 
După ce-l vom alunga pe Mihai, generalul Basta va fi guvernator. El sau 
altul.” 

—Dacă-l doriţi pe Sigismund, îl veţi avea, domnilor, continuă el. Noi 
dorim linişte aici, iar biserica noastră catolică va prinde puteri, spre lauda 
Celui-de-Sus. Căile pentru scoaterea lui Mihai din cele două ţări sînt mai 
multe. Dacă se învoieşte a fi domn în Ţara Românească şi a primi de la noi 
compensație în bani, îi vom da. Banii nu ne lipsesc. Putem oferi două 
milioane de taleri, sau chiar mai mult. De nu se va învoi, nobilii 


Transilvaniei, ajutaţi de trupele imperiale ale domnului Basta, vor face 
răscoală. Apoi, mai sînt şi alte căi la care ne-am gîndit, însă toate la timpul 
lor. Am venit aici pentru a schimba păreri cu domniile-voastre şi a hotări 
măsurile ce se impun. Sfinţia-sa episcopul cancelar Naprâgy, comisarul 
Ungnad şi doctorul Pezzen ne-au vestit că sînteţi gata a începe unele 
pregătiri de răscoală. Cum socotiți să o faceţi? 

—Monseniore! zise Bornemissa. Pînă acum am avut doar promisiuni din 
partea domnului Pezzen. Să credem că ajutorul generalului Basta nu-i o 
simplă făgăduială? 

—Să credeţi, domnilor. Generalul se va mişca lîngă voi la primul semn. 

—Dar n-am asemenea ordin, grăi Basta. 

—[Îl am eu, domnule, zîmbi Peter cu bunătate. 

Apoi scoase din rasa lui ponosită un sul de hîrtie cu pecetea împăratului 
şi porunci: 

—Desfă-l, domnule! 

Uluit, Basta rupse pecetea şi citi: 

„Din porunca noastră, generalul Basta şi oştile sale se vor supune 
aducătorului acestui ordin. 

Rudolf.” 

—Deci, reluă Peter, în privinţa colaborării vă dăm toate asigurările de 
cuviinţă. 

—Acum vorbim altfel, se bucură Bornemissa. Monseniore, la noi există 
un obicei al pămîntului, potrivit căruia marea nobilime are oşti proprii. E 
adevărat că nu sînt mari, dar de ne unim către acelaşi scop, ele vor creşte 
frumos. Cred că pînă în mai puţin de o lună, vom ajunge la zece mii de 
călăreţi şi pedeştri, sau poate chiar mai mult. De mîine, curieri de-ai noştri 
vor alerga pe la castelele şi palatele celor ce sînt alături de noi. Dar poate că 
ar trebui să nu privim lucrurile prea uşor. Principele Mihai nu-i unul dintre 
aceia pe care îi poţi lua ca din oală. El stă cu ochii pe noi. Iar ochii, urechile 
şi mîinile lui sînt cavalerii din jurul său. Domnii Cae Indru, Costache 
Caravană, Chirilă Zece Cuţite şi Ducu cel Iute sînt oameni cu mari haruri ale 
inteligenţei, vicleniei şi curajului. Poate că a venit vremea să-i retezăm 
puterile principelui prin nimicirea acestor cavaleri. 

Peter asculta îngîndurat. Virtuţile lui Ducu şi Costache le simţise la 
Krivoklat. Cît despre ceilalţi doi, aflase multe lucruri parcă de necrezut. 

Musafirii contelui Teke mai discutară multă vreme, rostuind planul 
răscoalei în cele mai mici amănunte. Dar Peter nu pomeni nimic despre 
hotărîrea sa de a-i suprima pe Mihai şi pe cavalerii acestuia. Avea destulă 
experienţă în astfel de prilejuri pentru a nu-şi dezvălui gîndurile. Oaspeţii se 
despărţiră tîrziu, aproape în zori. Trăsurile ieşiră din parcul palatului, 
mistuindu-se în noaptea caldă, plăcută de vară. Părintele Peter zăbovi 
alături de Basta şi-i zise: 

—Domnule general, biserica noastră vede în voi un slujitor de nădejde, 
iar pentru astfel de merite plăcute dinaintea lui Dumnezeu, vă răsplăteşte 
cu patru mii de taleri. Doctorul Pezzen a primit instrucţiunile şi vă aşteaptă 
lîngă trăsura voastră. 

—Vă mulţumesc, monseniore, bîigui Basta, plăcut surprins. 

—Oh, nu mie! Lui Dumnezeu şi bisericii sale. Ne-am mai gîndit, domnule 


general, că vi s-ar potrivi titlul de guvernator al Transilvaniei. Luptaţi 
pentru el, domnule! 

—Cum? 

—Ascultîndu-ne poruncile fără să puneţi întrebări, fiindcă biserica nu 
greşeşte niciodată. Vreau să ne ascultați, chiar dacă poruncile noastre 
seamănă a răzvrătire. Să nu vă temeţi. Biserica veghează asupra voastră. 
Împuternicirea de guvernator, semnată în alb de bunul nostru împărat, se 
află în buzunarul meu. Rămîne doar să punem acolo un nume. 

—Dar le-aţi promis nobililor că-l veţi aduce pe Sigismund. 

—lată că începeţi să întrebaţi, domnule general, răspunse Peter cu 
asprime. 

Simţind că a greşit, mîndrul Basta se aplecă brusc şi sărută mîna 
umilului prelat. Apoi vru să se îndepărteze, dar un gest al celuilalt îl opri. 

—Acum, o rugăminte, domnule Basta: ce am discutat adineauri rămîne 
numai între noi. Mergeţi liniştii la trupele voastre. Cînd va fi nevoie, vă vom 
informa din timp. 

Ajuns lîngă trăsură, generalul primi din mîinile lui Pezzen talerii 
promişi. 

În vreme ce Basta se îndepărta plin de speranţe, Peter şi Pezzen urcară 
într-o trăsură închisă şi porniră pe drumul ce ieşea din Satu-Mare către 
apus. La puţină vreme, lăsară drumul în dreapta şi intrară pe unul mai 
îngust, mărginit de păduri vechi. Opriră după o jumătate de ceas la poarta 
unei biserici nu prea mari, dar frumos înconjurată de copaci şi ziduri înalte. 
Odăile pregătite din timp îi aşteptau pentru odihna cuvenită. Afară, se crăpa 
de ziuă. Cei doi mai zăboviră o vreme de taină. Şi nimeni nu bănui că acolo, 
în locul acela tihnit, învăluit de dulceaţa zorilor, se puneau la cale planuri de 
asasinare a principelui şi cavalerilor săi. 


Capitolul 16 


Mn ziua de 11 iulie, căldura căzuse tolănită la rasul pămîntului, cu mult 


| înainte de prînz. Praful drumurilor era încins şi greu, lipsit de vlaga ce i-o 
aducea altădată vîntul. Bărbaţii şi femeile satelor intraseră în holdele mari 
de grîu fie pe lunci, fie pe coaste. Aerul şedea nemişcat, încremenit şi obosit 
sub apăsarea căldurii. De-a lungul cîmpurilor se zăreau prin holde spinările 
albe ale secerătorilor şi din cînd în cînd cîte-un trup ridicat în picioare, 
înconjurat pînă mai sus de brîu de spicele galbene-aurii. Apele Mureşului se 
mişcau în dulce cumpătare, înghesuite de prunduri ivite peste noapte. 
Pruncii dăduseră buzna la scăldat, iar gălăgia lor şi trupurile agere aduceau 
locurilor sfîntă binecuvîntare. Chiar şi vitele se tolăniseră în apă pînă la git 
şi priveau împrejur cu ochii lor blînzi, mirate de asemenea zăpuşeală. Cinci 
sute de călăreţi şi patru mii de trabanţi ieşiseră din Alba-Iulia în straie de 
paradă aliniaţi frumos pe marginile drumului dinspre Teiuş. O trăsură 
deschisă, cu puţin alai, îl aducea pe doctorul Pezzen în capitala 
principatului. Plecat de atîtea luni, diplomatul casei de Austria sosea abia 
acum la capătul drumului. Frumoasa primire, ce s-ar fi cuvenit unui împărat, 
nu-l impresionă pe călător. Venise acolo să vadă mult şi să afle mult. Ochii 
lui se opreau adesea asupra oştenilor echipați cu straie bune şi arme noi, 
strălucitoare în curăţenia lor. 

„E de mirare cum reuşeşte principele să întreţină astfel de oşti, cînd 
lipsa lui de bani s-a auzit chiar pînă la Praga, socoti Pezzen. Şi iată că de-a 
lungul drumului am văzut oameni ieşiţi la lucrul cîmpului, satele şi oraşele 
bine îngrijite, astfel că se simte mîna de gospodar a lui Mihai. Nobilii petrec 
frumos, castelele, palatele şi casele lor nu au fost călcate cu forţa, vechile 
lor privilegii sînt respectate, fapt ce mă pune în mare încurcătură. Pe nobili 
nu-i înţeleg. Nu pricep aplecarea lor spre răscoală. Oare să-i supere atît de 
mult faptul că au un conducător din neamul valahilor? Dar asemenea 
conducători au mai fost aici. Matei Corvin şi lancu de Hunedoara erau 
valahi. Va fi greu să-i vorbesc principelui despre nemulţumirile nobililor, 
fiindcă nimic nu stă în picioare. Nici pretenţiile de stăpînire aici, ridicate de 
Imperiul Austriac, nu sînt motivate. M-am lămurit singur în această călătorie 
că populaţia cea mare a principatului o formează românii. Mihai s-a dovedit 
devotat creştinătăţii şi casei de Austria. Cel puţin pînă acum, nimic nu a 
ridicat bănuieli temeinice asupra lui. Poate că arhiducele Matthias e 
singurul dintre noi care vede mai limpede. El spunea că principele ar fi azi 
singurul general capabil a menţine liniştea în această parte a Europei. Dar 
Maria de Spania, papa şi biserica noastră catolică vor altfel. Însă mi-e teamă 
că nu va ieşi nimic bun. Peter mă înspăimîntă cu vorbele lui în doi peri, cu 
marea lui putere, cu misterul din spatele său şi mai ales cu lipsa lui de 
omenie. Uneori, mi-e teamă chiar pentru viaţa mea. Ştiu multe. Poate prea 
multe pentru a nu se lipsi cîndva de un martor supărător. Cine lucrează cu 
otravă şi pumnal nu face deosebire între duşman şi prieten. Am credinţa că 
Mihai va fi asasinat în curînd. Dacă tratativele mele cu el nu duc la nici un 
rezultat, acesta îi sfîrşitul hotărît de Peter, sau poate chiar de alţii mai sus 
decît el.” 


Trăsura intră prin poarta de sud a cetăţii Alba-Iulia. Logofătul Teodosie 
şi generalul Kornis, călări pe cai frumoşi, ţesălaţi în dreptunghiuri mici, se 
alăturară trăsurii din mers. lar un sfert de ceas mai tîrziu, Pezzen, pînă la 
urmă copleşit de atenţii, ajunse în faţa tronului princiar. Mihai zîmbea, în 
loc să-l privească încruntat pentru întîrzierea lui nejustificată. Infăţişarea 
marelui general valah nu arăta semne de fală sau aplecare spre trufie. 
Gesturile lui simple, vorbele cumpătate îl impresionară pe fiul diplomat. 

— Sosirea voastră aici aduce strălucire curţii din Alba-Iulia, domnule 
doctor Pezzen, grăi principele. Aduce strălucire prin voi şi prin împăratul 
Rudolf, pe care îl reprezentaţi. Prezenţa voastră ne încredinţează că înalta 
curte din Praga nu şi-a uitat aliatul din răsărit. 

„Hm! gîndi Pezzen. A spus aliat, nu vasal. Dar mi se pare că lucrurile 
stau chiar aşa cum le înfăţişează, ce-i drept, cu adîncă fineţe. Cred că-i o 
aluzie la faptul că Imperiul Austriac nu şi-a respectat pînă azi obligaţiile de 
suzeran, fiindcă ajutoarele de bani şi de oşti nu s-au arătat, aşa cum s-ar fi 
cuvenit.” 

Apoi răspunse: 

—Măria-ta, vorbele voastre îmi aduc multă bucurie. Am desluşit din ele 
că aţi rămas credincios casei de Austria, astfel că între aliaţi buni, discuţiile 
vor fi rodnice şi pline de miez. Îngăduiţi-mi, serenissime principe, să vă aduc 
salutul şi urările de sănătate trimise prin noi de împăratul Rudolf. 

—Vă mulţumim şi ne vom grăbi să le întoarcem după cuviinţă. Domnule 
doctor Pezzen, cred că lunga şi plicticoasa călătorie v-a obosit. Slujitorii 
noştri au făcut pregătiri pentru a va găzdui cum se cuvine într-o minunată 
casă din Alba-lulia. Reşedinţa voastră e înconjurată de pomi şi trandafiri. 
Cîndva, ea a aparţinut regretatului Petre Huszâr, ce se număra printre 
fruntaşii nobilimii din Transilvania. Sperăm să vă simţiţi bine acolo. E un loc 
încîntător şi liniştit. 

„Mă expediază elegant, gîndi Pezzen. Dar primirea pe care mi-a făcut-o 
a fost fără cusur. Şi zău că simt nevoia de odihnă. Poate că se arată doar 
curtenitor, iar eu prea despic firul în patru.” 

—Vă mulţumim, serenisseme principe, pentru grija ce ne-o arătaţi şi vă 
rugăm să ne fixati zi de audienţă solemnă, se înclină diplomatul. 

—Ne-am gîndit, domnule doctor, zîmbi principele. Ea va fi peste zece 
zile. 

—Nu-i prea îndepărtată? 

—Nu cred. De fapt, ştim că sînteţi un om înţelept, care nu se grăbeşte 
niciodată. 

„Drace! chibzui Pezzen. Fineţea vorbelor lui mă uimeşte. Iată că ne-a 
făcut o frumoasă aluzie la faptul că am întîrziat pe drum nepermis de mult. 
O aluzie meşteşugit învăluită în vorbe de laudă.” 

x 


În dimineața zilei de 21 iulie, Pezzen fu primit în audiență solemnă. Sala 
tronului se umpluse de curteni şi oşteni. Principele arăta vesel, ca şi vestiții 
săi cavaleri Cae, Costache, Chirilă şi Ducu. 

—Ei, domnule doctor, cred că vă simţiţi bine la noi, spuse principele cu 
bunăvoință. Se cunoaşte, după faţa odihnită, că v-aţi aflat prilej de îngrijire 
trupească. 


—Serenissime principe, nu tăgăduim că ne-aţi oferit un minunat loc de 
găzduire. Discursul nostru va fi scurt, fiindcă adesea cei ce se îndeamnă a le 
rosti, cam bat apa în piuă. Sînt emoţionat. Azi îmi revine cinstea de a vă 
înmîna frumosul colan cu vulturul habsburgic, pe care împăratul Rudolf vi-l 
acordă în semn de adîncă preţuire. La curtea din Praga, numele vostru e 
pomenit adesea cu admiraţie. Se recunoaşte acolo că sînteţi un vasal 
credincios şi harnic. Suzeranitatea Imperiului Austriac înseamnă pentru voi 
deschiderea unui drum larg de lucru în folosul creştinătăţii. Iar faptul că aţi 
adus la trupul imperiului şi Ţara Moldovei dovedeşte că împăratul nu s-a 
înşelat socotindu-vă un mare general al timpului. În catedrala Sfîntul Vit s- 
au înălţat rugăciuni pentru voi. lată mari semne de prietenie şi bunăvoință, 
serenissime. 

— Frumoase vorbe, domnule doctor Pezzen! grăi principele cu admiraţie. 
Se vede că sînteţi un orator neîntrecut, iar fraza aleasă vă întregeşte 
harurile. Din vorbele voastre am înţeles că Imperiul Austriac ne cinsteşte cu 
vulturul habsburgic, un discurs şi nişte rugăciuni. Sîntem la fel de 
emoţionaţi ca şi voi, domnule Pezzen. Cît despre alipirea Ţării Moldovei la 
imperiu, nu cred să fi existat vreo astfel de ceremonie. Mai degrabă o mică 
scăpare a voastră, obişnuită adesea chiar în discursurile scurte. Dar nu asta 
are importanţă, ci marea grijă pe care ne-o arată împăratul. Am cerut bani şi 
oşti, iar ajutorul se arată într-o decorație, un discurs şi ceva rugăciuni. Oare 
nu-i prea puţin, domnule Pezzen? Şi încă nu-i totul. Am venit de bunăvoie 
spre vasalitate. V-am închinat Transilvania cucerită de oştile mele. Drept 
mulţumire, împăratul m-a poftit adesea să părăsesc principatul. Aveţi un 
răspuns pentru toate acestea, domnule Pezzen? 

—Măria-ta, se înclină diplomatul cam încurcat, ştiu că toate cererile 
voastre sînt în studiu. 

—În studiu? Mda! Ştiţi ce mă întreba în luna mai vechiul şi bunul meu 
prieten Taranowski, solul Poloniei? „Oare nu v-aţi aplecat ca vasal unui 
suveran mai slab şi mai sărac decît voi? La ce vă foloseşte alianţa cu cei 
care vă cer fără să dea nimic? Oare nu ar fi mai bună o prietenie a voastră 
cu regele nostru? Vă întreb asta fiindcă am venit să oferim ceea ce nu veţi 
căpăta niciodată de la casa de Austria.” 

—Siînt cuvinte spuse cu răutate, îngăimă Pezzen. 

—Poate cu răutate, dar drepte. Iată că Polonia e gata să ofere în orice 
caz mai mult decît un discurs sau o decorație. lată că turcii ne fac propuneri 
de recunoaştere a noastră peste cele trei ţări, de ajutor cu oşti şi de un 
împrumut a cărui valoare se ridică la două sute de mii de ţechini de aur. La 
asta ce mai puteţi răspunde, domnule Pezzen? Poate despre faptul că am 
greşit cînd ne-am aplecat spre o alianţă cu voi? 

—Măria-ta, îngăduiţi-mi o audienţă secretă, făcu palid solul lui Rudolf. 

—Fie! răspunse principele cu asprime. O veţi avea peste o jumătate de 
ceas. 

x 

În odaia de lucru a principelui se aşternuse masă cu vin şi ceva gustări. 
Aşezat pe un scaun lîngă fereastră, Mihai privea cum se schimbau gărzile 
din faptul prînzului. Doctorul Pezzen cătă în jurul său, surprins de 
simplitatea mobilierului şi lipsa obiectelor de ornament. 


„Nu şi-a îngăduit nici un fel de confort, chibzui diplomatul. Ba mai mult: 
aud că şi-a cheltuit întreaga avere pentru întreţinerea oştilor. Puţini oameni 
ar fi făcut aşa ceva. Mi-e sufletul greu la aceste tratative. Am venit aici să 
păgubesc un popor ce şi-a aflat un conducător mare. Un popor sărac şi 
viteaz, care ne-a ferit adesea de călcările turcilor.” 

—Vă ascult, domnule doctor, zise principele privindu-l îngîndurat. Socot 
că-i întemeiată bine cererea voastră de audienţă secretă, cu toate că mă 
miră. Între noi şi împărat nu se află lucruri încurcate sau vrednice de 
ascuns. 

—Măria-ta, doresc din inimă să ajungem la o înţelegere bună, spuse 
diplomatul cu sinceritate. Casa de Austria vă oferă un milion de taleri în 
schimbul ieşirii voastre din Transilvania şi Moldova. La suma aceasta 
adăugăm castelul Königsberg, al cărui venit anual se ridică la aproape o 
sută de mii de taleri. Vă recunoaştem ca domn al Ţării Româneşti, şi la 
nevoie, vă putem sprijini cu oşti împotriva turcilor. 

Aici se opri încurcat. Cîteva clipe, ochii principelui scînteiară de mînie. 
Doar cîteva clipe, fiindcă semnele ei dispărură brusc, iar vocea lui era calmă 
cînd întrebă: 

—Nu vi se pare curios, domnule Pezzen, faptul că noi nu de turci ne 
temem, ci de ipocrizia stăpînilor voştri? 

—Serenissime principe, răspunse diplomatul, eu am o sarcină ingrată 
azi. Ce gîndesc nu are însemnătate, ci numai îndeplinirea misiunii pe lîngă 
voi. Mi s-au dat împuterniciri să negociez cu voi pînă la suma de trei 
milioane de taleri. Atât şi nimic mai mult. 

—Înseamnă că ne pierdem vremea, vorbi Mihai cu tristeţe adîncă. 

—E ultimul vostru cuvînt, serenissime? 

—Ultimul. 

—Atunci, nu-mi mai rămîne decît să vă cer permisiunea de a mă retrage. 

—O aveţi, domnule Pezzen. 

x 

O uşă frumos mascată în peretele de lemn se deschise îndată după 
plecarea doctorului Pezzen. Din spatele ei apărură Cae, Chirilă, Costache şi 
Ducu. Feţele lor transpirate sub apăsarea căldurii din mica ascunzătoare 
stîrni veselia principelui. 

—Aţi auzit, prieteni? întrebă reţinîndu-şi un zîmbet. 

—Tot, murmură Chirilă. 

—Şi ce părere aveţi? 

—Să le luăm banii, grăi Ducu mucalit. 

—Glumiţi? 

—Numai pe jumătate, măria-ta. La spatele lui Pezzen nu stă împăratul, 
ci alte puteri. Sau poate împăratul s-a lăsat convins a ne scoate de aici. Ceva 
e sigur: se lucrează cu mîrşăvie, iar banii aceia nu vin de la împărat. Ce-ar fi 
să ne prefacem a primi tîrgul? Cu trei milioane de taleri desăvîrşim unirea 
celor trei ţări şi punem pe picioare o oştire a Bucegilor, cum nu s-a mai 
văzut. Să răspundem la viclenie cu viclenie. Nu mai am linişte dacă nu le 
luăm banii acestor lotri. 

—Ai un plan? se interesă Costache Caravană. 

—Încă nu. 


—Atunci, să nu mai vorbim despre asta. Crezi că cei care fac tîrgul cu 
noi se vor mulţumi doar să ne aducă frumoasa grămadă de aur? Nu, dragul 
meu! Totdeauna trebuie să ne gîndim că adversarul nu-i mai slab la judecată 
decît noi. Că şi-a luat măsurile lui de prevedere. Va trebui să semnăm 
renunţarea noastră la Transilvania. O asemenea semnătură ne obligă să o 
respectăm. A lua bani de la unii ce s-au transformat din aliaţi în trădători 
nu-i un păcat. Sigur că banii aceştia ne-ar ajuta să ne plătim datoriile mari, 
să-l sprijinim pe Altîn, să ridicăm cetăţi puternice şi să desăvirşim unirea 
neamului, dar nu ne putem gîndi la ei. Socot însă că părerea ta nu-i lipsită 
de înţelepciune, fiindcă ne dă prilej de a deschide ochii mai bine. Adineauri 
ai spus că banii aceştia nu vin de la împărat, deci nu el ar fi cel păcălit. Aici 
cred că ar trebui să ne gîndim puţin. Ce părere ai, Cae? 

—Admir inteligenţa lui Ducu, zimbi Cae. Mintea lui pătrunzătoare a 
găsit o cale la care nu ne-am gîndit. Şi eu înclin a crede că cele trei milioane 
de taleri nu vin din visteria împăratului Rudolf. Curtea din Praga, ce trăieşte 
într-un lux orbitor, nu are atîţia bani. Poate că nu ar strica să aflăm de unde 
vin. Dacă am trimite o solie la arhiducele Matthias, m-aş mira să nu aflăm 
adevărul. Mi-e teamă că cele trei puteri, despre care ne scria Henric al 
Franţei, au început a se mişca asupra noastră. lar dacă-i aşa, e bine să 
aflăm, pentru a lua măsurile de cuviinţă. 

—Aşa cred şi eu, murmură principele aplecat spre gînduri. lată că cel 
mai înverşunat duşman al nostru se arată azi în apus. Adică acolo unde am 
nădăjduit mai mult. Acolo unde ne-am legat cu prietenie deschisă, pornită 
din suflet. Dar noi totdeauna am avut duşmani, deci nu-i cazul să ne 
frămîntăm mai mult decît altă dată, ci să lucrăm cu chibzuială. Ne trebuie 
bani. Îi vom avea. 

—De unde, doamne? întrebă Chirilă nedumerit. 

—Din minele de aur ale principatului. A venit vremea să confiscăm toate 
minele de aur ce lucrează azi în folosul imperiului şi al nobililor din 
Transilvania. 

—Va ieşi răzmeriţă din partea nobililor şi ceartă cu imperialii, se 
amestecă grăsunul Costache. 

—Ştiu, dar dreptatea e de partea noastră. Noi sîntem stăpîni aici. Pînă 
cînd vor lucra minele noastre pentru alţii? Pînă cînd vom cerşi aur, lăsîndu-l 
pe al nostru să cadă în cămări străine? Contele de Ramonchamp îmi spunea 
că aurul Transilvaniei se negociază chiar şi la Paris. Ei bine, să-l negocieze 
adevărații lui stăpîni. Din cine vreţi să fie formată solia la arhiducele 
Matthias? 

—Din Tufănel, Toroipan, Găluşcă şi Ciripoi-fiul, răspunse Cae. Sînt 
călăreţi desăvîrşiţi astfel că nu vor zăbovi mult pe drum. 

—Nu ştiu nemţeşte, interveni Chirilă. Poate că ar trebui să merg eu. 

—Crezi? întrebă Indru. Acum, cînd uneltirile nobililor sînt în toi, e mai 
bine să fim toţi patru aici. Scrisoarea noastră către arhiduce va lămuri totul. 

—Mi-e teamă că te contrazic, zise Costache. E nevoie acolo de un om 
care ştie nemţeşte. Dacă nu le cunoşti graiul, între străini eşti surdomut. 
Chirilă mi se pare cel mai potrivit în această misiune. Am înţeles că 
Matthias ne este prieten, astfel că-i necesar să-i arătăm toate gîndurile 
noastre. 


—Fie! se supuse Indru, înţelegînd temeinicia vorbelor lui Costache. Să 
plece el dimpreună cu cei patru. Sau numai cu trei. Tufănel ar putea rămîne 
aici, unde avem mare nevoie de el. 

— i-ar conveni la noapte? întrebă principele. 

—De minune, răspunse Chirilă. Pe răcoarea nopţii, caii noştri se vor 
întinde frumos la drum. 

—Atunci, e bine. Peste cîteva ceasuri vei avea scrisoarea noastră, grăi 
principele. Ne-am mai gîndit că mîine sau poimîine să-l trimitem pe Radu 
Buzescu la poloni. 

—Dar la turci? întrebă Ducu. 

—Acolo ne mai gîndim. Sultanul va încerca să se răzbune pentru 
pierderea Chiliei şi Cetăţii-Albe. Poate că am să-l trimit pe Udrea cu o 
scrisoare care să ne aducă puţin răgaz. Dar azi, gîndurile mele sînt asupra 
lui Pezzen. Cred că ne va cere permisiunea să plece. Oare la Praga? 

—Asta mă întrebam şi eu, zise Cae. Poate că nu ar strica să ne ţinem pe 
urmele lui măcar pînă dincolo de graniţa noastră. Imi spune inima că ceva 
nu-i în regulă cu diplomatul acesta şiret. De fapt, prietenul Sile Adormitu 
zăboveşte prin pivnițele casei lui Huszár, cu nădejdea că vom prinde vreun 
fir, aşa cum s-a întîmplat cu contele Taranowski. Nu cred că domnul Pezzen 
a putut să şadă atita vreme la Satu-Mare numai de dragul peisajului. Dacă 
avea misiunea clară de a vă oferi trei milioane de taleri pentru renunţarea 
voastră la Transilvania, normal ar fi fost să vină aici fără zăbavă. Drace! 
strigă el luminîndu-se la chip. Încep să văd clar. Înseamnă că abia la Satu- 
Mare a primit o astfel de împuternicire. Deci, e limpede că cineva a venit 
acolo pe urmele sale, iar acel cineva aşteaptă rezultatul tratativelor. 

—Pe laţele de-o şchioapă ale Zambilicăi, asta e! sări Costache 
entuziasmat. Două luni a zăbovit Pezzen acolo. Or, e limpede că un diplomat 
cu sarcini precise, primite acasă, zoreşte să le ducă la bun sfîrşit. Ce bine că 
Ducu a ridicat chestiunea banilor! Numai aşa am putut dibăci aceste 
gînduri. Acum sînt şi eu de părere să-l urmărim pe doctorul Pezzen pînă-n 
pînzele albe. 

Impresionat de frumoasele deducţii ale cavalerilor săi principele îi privi 
cu admiraţie neascunsă. 

—Fir-ar să fie! rise el. Cu asemenea prieteni e o desfătare să stai alături. 
Nu mai încape îndoială că la Satu-Mare putem afla cheia misterioasei 
misiuni a doctorului. Iar dacă mă gîndesc bine, parcă mi se ridică un văl de 
pe ochi. Împăratul îi asigurase, în aprilie, pe Ducu şi Costache că Pezzen 
vine la noi cu un ajutor de o sută de mii de taleri. Deci, nici vorbă despre 
cele trei milioane. Iată că doctorul nu s-a grăbit să vină cu suta de mii. Ce l- 
a oprit oare? Ba mai mult: nici nu a pomenit despre ei. Înseamnă că ceva s-a 
petrecut pe drum. Iar faptul că a zăbovit la graniţa noastră aproape două 
luni probează că cineva l-a oprit să vină. Da, da, prieteni! Cred că la Satu- 
Mare dezlegăm enigma care-l înconjoară pe doctor. Cine va lua urma lui 
Pezzen? 

—Eu, zise Cae. Eu şi Sile. Mai mulţi, am bate la ochi. Doi călăreţi 
îmbrăcaţi în straie de negustori sînt obişnuiţi de-a lungul drumurilor, prin 


hanuri şi prin oraşe. 
* 


Înnoptase de mult. Doctorul Pezzen umbla agitat prin încăpătoarea 
sufragerie a casei lui Huszâr. 

„Nu-mi mai rămîne nimic de făcut, decît să plec, socoti el. Principele nu 
a primit oferta şi nici nu mai merita să încerc. E un om dintr-o bucată. Mă 
miră totuşi că un bărbat înţelept ca acesta nu pricepe amenințările ce-l 
pîndesc. Altul în locul lui ar fi primit banii şi frumosul domeniu Königsberg. 
Şi-ar fi oferit o viaţă liniştită, plină de bogăţie, nu una încărcată de 
ameninţări. De îndată ce va afla răspunsul meu, Peter va lua măsuri să fie 
asasinat dimpreună cu straşnicii săi cavaleri. Totuşi, mi-e teamă. Asasinarea 
unui om ca Mihai va trebui ascunsă cu grijă fiindcă nu-i un oarecare. lată că 
Peter m-a făcut confidentul său. Singurul său confident. Oare e bine? După 
asasinarea principelui, prelatul acesta ar putea încerca să scape de un 
martor ca mine. De cînd e lumea, asasinii au procedat astfel. Cred că ar 
trebui să-mi iau şi eu unele măsuri. Mai ales dacă se descoperă asasinatul, 
s-ar putea să fiu întrebat asupra tăcerii mele. Sînt prea mulţi aceia care m- 
au văzut alături de Peter. Iar faptul că talerii împăratului nu au ajuns la 
Mihai mă poate băga în mare încurcătură. Am să-i scriu arhiducelui 
Maximilian despre intenţiile lui Peter. Arhiducele ar putea să mă apere de 
ameninţări. Această scrisoare poate fi o dovadă că-i sînt devotat.” 

Se aşeză la masă şi începu să scrie, dar nu oricum, ci chibzuind îndelung 
asupra fiecărei fraze. Arhiducelui trebuia să nu-i dea nici totul, nici prea 
puţin, fiindcă nu ştia dacă lucrează în tabăra împăratului, sau mai sus. Apoi, 
s-ar fi putut ca între Maximilian şi Peter să existe unele legături. Era nevoie 
să fie prudent, mai ales în cazul în care prelatul ar fi aflat de la arhiduce 
conţinutul acelei scrisori. După aceste gînduri aplecate spre prudenţă, 
rîndurile lui se aşternură astfel: 

„Măria-ta, ne bucură că avem prilejul a vă da veşti din principatul 
Transilvaniei. Acum, cînd lucrăm sub înţeleapta îndrumare a părintelui 
Peter, Dumnezeu să-l ţină în pază, parcă mă simt mai liniştit. El a venit cu 
frumoase împuterniciri de la împărat, ceea ce ne-a făcut să-i dăm adîncă 
ascultare. Prin sosirea sfinţiei-sale aici, cred că scoaterea Transilvaniei de 
sub puterea valahului, devine fapt împlinit. Nobilimea, condusă cu mult har 
de sfinţia-sa, se pregăteşte bine de răscoală. Dar cuviosul Peter e de părere 
că vom reuşi mai uşor printr-un asasinat. Dacă dispare principele Mihai, 
răscoala îi va nimici şi pe căpitanii lui. Ştiind că lucraţi cu atîta zel spre 
binele imperiului, mă grăbesc a vă trimite aceste ştiri. 

Al vostru supus, 
Pezzen.” 

„Aşa e mai bine, chibzui el. Mă arăt acelaşi zelos diplomat al 
împăratului, devotat lui Maximilian şi supus lui Peter. În felul acesta, îmi 
atrag trei protecţii înalte, dar îmi iau şi măsuri împotriva prelatului. De va 
încerca să mă ucidă, îi voi spune că nu sînt singurul care ştie despre 
asasinat, fiindcă Maximilian a primit o scrisoare de la mine. lată că multe 
gînduri bune vin noaptea. Acum parcă m-am liniştit. Cînd sînt lîngă Peter, 
am senzaţia că stau lîngă o năpiîrcă. În faţa lui, cred că Diavolul e un biet 
ucenic.” 

Reciti scrisoarea de cîteva ori, pentru a se încredința că nici un cuvînt 
din frazele sale nu-i şedea împotrivă. lar cînd se convinse că aceasta e fără 


cusur, o lipi cu grijă şi-i aplică pecetea personală. Lipsi o vreme din odaie. 
Apoi reveni, însoţit de un oştean falnic. 

—Domnule Rudi, grăi doctorul. Miine, după deschiderea porţilor cetăţii, 
vei porni către Praga. Această scrisoare trebuie să ajungă în mîinile 
arhiducelui Maximilian. E o solie de mare importanţă. Pierderea sau 
rătăcirea ei ar aduce pagube imperiului. Eşti un oştean vrednic şi te 
preţuiesc mult. Dacă scrisoarea ajunge cu bine la arhiduce, mă voi îngriji de 
avansarea domniei-tale. În ce priveşte oboseala şi rîvna pe care le vei 
depune, îţi voi da un ordin de plată pentru suma de o mie de taleri. Aceşti 
bani îi vei putea primi de la marele negustor Hönig. Îl ştii? 

— İl ştiu, domnule. 

—Atunci, e bine. Pentru nevoile drumului, iată o pungă cu cincizeci de 
taleri. Să mergi repede şi să nu legi prietenii prin hanuri! Ne punem mari 
nădejdi în domnia-ta şi am credinţa că vei ajunge acolo cu bine. Să te fereşti 
de certurile ce se iscă adesea prin hanuri sau de-a lungul drumului! Iar 
scrisoarea nu o vei da decît în mîinile arhiducelui Maximilian. Ai întrebări? 

—Am, domnule. Doriţi un răspuns? 

—Da. Sînt mulţumit că gîndeşti, domnule Rudi. Asta mă face să cred că 
te-am ales bine. Vei lua răspunsul arhiducelui. Un răspuns care să ateste 
primirea scrisorii, apoi te vei întoarce în Satu-Mare şi vei trage la hanul Doi 
Porumbei. Îl cunoşti? 

—îÎl cunosc, domnule. 

—Să aştepţi acolo îmbrăcat în straie de tîrgoveţ. Dar să nu mă cauţi! Voi 
veni eu să te întîlnesc. Cît crezi că va dura drumul dus şi întors? 

— Mai puţin de o lună. De fapt, cu talerii pe care aţi avut bunăvoința să 
mi-i daţi, am putinţa să schimb des caii, astfel, că fără a vă promite, fiindcă 
drumul e lung şi greu, sper să mă întorc mult mai grabnic decît socotiți. 

—Ar fi spre binele domniei-tale. De voi fi mulţumit, vei mai primi la 
întoarcere încă cinci sute de taleri. Adică o mică avere. Te observ de multă 
vreme, iar ochiul meu rar se înşală. Steaua domnie-tale va răsări frumos 
lîngă mine. lar bogăţia nu te va ocoli. Unde vei ascunde scrisoarea? 

—O cos în căptuşeala hainei. Merg chiar acum în odaia noastră şi o aşez 
acolo. 

—Ah, nu! se împotrivi Pezzen. Drumul domniei-tale la Praga va fi un 
secret atît aici, cît şi acolo. Niciodată nu vei vorbi cuiva despre această 
misiune. 

—Dar ceilalţi oşteni mă vor întreba, domnule. 

—Ştiu. Le vei spune că te-am trimis cu unele treburi la Iaşi. Acum du-te 
şi adu ac şi aţă! Scrisoarea o vei pune în ascunzătoarea ei, numai de faţă cu 
mine. 

—Prea bine, domnule! se înclină oşteanul. 

x 

Cae Indru se culcase tîrziu şi dormea greu, aşa cum dorm toți tinerii 
sănătoşi la trup şi la minte. Orologiul din peretele odăii sale arăta ceasurile 
două dinspre ziuă. Întregul palat princiar era cufundat în liniştea calmă a 
nopţii. Puţine lumini stăruiau de-a lungul coridoarelor. După ce înnoptase, 
plouase puţin. O ploaie scurtă. O răpăială straşnică, însoţită de tunete mari. 
Apoi, cerul se luminase frumos. Numai umezeala pămîntului mai arăta 


urmele ploii. Cu toată dulceaţa somnului către zori, Cae auzi primele 
ciocănituri în uşă. Săltă într-o rînă mirat, parcă nevenindu-i a crede. Cînd 
ciocăniturile se repetară sări din pat şi deschise, iar mînia lui nu fu dintre 
cele mai mici observînd rînjetul atît de cunoscut al căpitanului Sile 
Adormitu. 

—Să te ia naiba, dragul meu! rosti Cae în loc de răspuns la salutul cam 
în doi peri al acestuia. Haide, intră odată şi nu mai sta ca o sperietoare în 
prag! Dacă şi asta e oră de vizite, mă tem că nu mai există prietenie pe 
pămînt. 

—Domnule! i-o întoarse Adormitu mucalit. Ştii că am o voce năprasnică 
binecuvîntată adesea de ascultător şi mai ales de cei care nu au avut 
plăcerea s-o audă. 

— Ştiu, îl întrerupse Cae. Veşti proaste, prietene? 

—Nu prea, răspunse cu seriozitate Adormitu. Dar să mă ia naiba! E o 
răcoare în privinţa lui Huszár, că mare minune de nu-mi voi sfîrşi viaţa 
înainte de sorocul ei. Pezzen trimite o solie la Praga. O scrisoare către 
arhiducele Maximilian. Nu ştiu de ce, dar tare aş vrea să-i cunosc 
conţinutul! 

—Deci nu împăratului? 

—Nu. 

—Ciudat! murmură Cae. Tocmai lui Maximilian. Zău că trebuie să ne 
aruncăm ochii peste ea. Cîţi oameni vor porni la drum? 

—Unul singur, domnule. El va ieşi din Alba-Iulia îndată ce se vor 
deschide porţile. 

—Mda! Mi se pare că n-ai dormit nici un ceas. 

—Aşa cred şi eu, zîmbi Sile. 

— Dezbracă-te şi intră în pat! Trei ceasuri de somn te vor pune pe 
picioare. La cinci te scol, fiindcă la cinci şi jumătate se deschid porţile. 

—Îmi ajunge scaunul acesta, protestă căpitanul. 

—Hai, nu te mai aiuri! se zborşi Indru. _ 

Sile Adormitu nu mai avu puterea să se dezbrace. Îşi răsturnă trupul cît 
o grindă peste aşternutul alb, iar cîteva clipe mai tîrziu respira ca şarpele la 
soare. Cae se îmbrăcă îngîndurat. Apoi ieşi din încăpere, merse către 
capătul coridorului şi bătu la uşa lui Tufănel, spre mirarea oşteanului din 
paza coridoarelor. Prin ferestrele deschise, luna făcea ocheade neruşinate şi 
dulci. 

x 

La puţină vreme după ce se deschiseră porțile cetății, un călăreț ieşi din 
Alba-Iulia şi apucă drumul care duce la Deva. Calul său puternic mergea la 
trap întins, înviorat de plăcuta răcoare a dimineţii. Fără să aibă tăria din 
toiul zilei, razele soarelui ştergeau cu repeziciune urmele ploii de peste 
noapte. Pămîntul făcuse chef şi îşi arăta veselia în florile mai proaspete, în 
iarba mai semeaţă, cu săbiile întinse bătăios către cer, în generozitatea cu 
care slăbise din strîinsoarea aspră rădăcinile plantelor. Obişnuit cu 
drumurile lungi, călăreţul nu se grăbea. Mersul în trap vioi îi era suficient 
pentru a se îndepărta molcom, dar sigur. După n ceas zări pădurile dinspre 
Vinţ ale Apusenilor, ce coborau odinioară adînc în cîmpie. Peste păduri 
plutea o ceaţă uşoară ca o pînză uriaşă, cu marginile zdrenţuite. Liniştea 


locurilor era desăvirşită. Pînă şi aerul încremenise plăcut după ploaie. 

„Domnule Rudi, mi se pare că ţi-a pus Dumnezeu mîna-n cap, gîndi 
călăreţul. Am o pungă cu cincizeci de taleri, un ordin de plată pentru o mie 
şi cred că voi mai primi cinci sute la întoarcere. O sumă uriaşă pentru o 
slujbă măruntă. Domnul Pezzen, care-i mai zgîrcit ca un dulău ce-şi ascunde 
oasele după ce s-a săturat, are unele temeiuri adînci oferindu-mi atîţia bani. 
Iar întîlnirea cu el la Satu-Mare mi se pare cam misterioasă. Dar nu-i treaba 
mea. Adică, ar fi. Dacă aş fi lucrat în slujba imperiului, Pezzen nu mi-ar fi 
dat decît banii de drum. Poate cincisprezece sau douăzeci de taleri. 
Gîndindu-mă bine îmi vine să cred că fac o trebuşoară numai pentru 
sufleţelul său. Iar în asemenea caz se schimbă lucrurile. Adică l-aş putea 
jumuli cum se cuvine. Acum nu am un plan, însă voi medita asupra acestei 
chestiuni.” 

Drumul către Deva tăia frumos pădurea Vinţului, adăpostit iarna de 
vînturi sau vara de arşiţă. In spatele lui Rudi, un călăreț singuratic se aţinea 
pe urmele acestuia ferindu-se a fi văzut printr-o apropiere prea mare. Abia 
cînd călăreţul observă că cel din faţă mai are puţin pînă la pădure, îşi 
îmboldi calul ceva mai cu sîrg. Inainte a ajunge la primii copaci, Rudi privi 
îndărăt din simplă obişnuinţă şi-l observă pe urmăritor. Adică pe Tufănel, ce 
sălta sprinten în şaua lui Vînt Sălbatec, frumosul armăsar al cavalerului Cae 
Indru. Dar Rudi nu era omul care să se înspăimînte în faţa unui singur 
duşman. 

Nu-mi place chestia asta, murmură el. Să-mi fi trimis Pezzen un ajutor? 
La ce bun? Ah, nici vorbă! Doctorul vorbea despre un secret. Cu încă unul, 
secretul începe a se şubrezi. Mai degrabă cred că-i un călăreț obişnuit. Cine 
poate şti misiunea mea? Eu n-am spus-o nimănui, iar doctorul nu-i prost să o 
facă. Cel din spatele meu are unele treburi prin aceste părţi. Totuşi, n-ar 
strica să-mi pregătesc pistolul şi să-i încerc intenţiile ăluia. Am un cal 
straşnic. Dacă-l îndemn la galop, nu prea văd cine ar putea să mă ajungă. De 
se îndeamnă şi călăreţul din spate, voi şti sigur că are treabă cu mine. 

Chibzuind astfel, Rudi înfipse pintenii în burta calului, iar acesta se 
aşternu la drum ca o nălucă. Apoi privi îndărăt şi nu-şi putu reţine o 
exclamaţie: 

Iesus-Maria! Pe mine mă caută. Ei bine, va rămîne cu buzele umflate. 

Dar omul doctorului Pezzen nu ştia că Vînt Sălbatec încă nu-şi găsise 
adversar pe potrivă. luţeala sa neîntrecută îl ajutase adesea le Cae Indru să 
scape de unele primejdii. Cînd privi din nou îndărăt, Rudi crezu că visează 
rău. Urmăritorul nu era mai departe de o aruncătură de băț şi venea spre el 
ca un apucat. 

Pe toţi dracii! exclamă omul lui Pezen. Calul ăluia parcă-i diavol. Nu 
credeam să mă poată ajunge. Va trebui să opresc brusc şi să-mi descarc 
pistolul asupra călăreţului. Mă pricep la astfel de surprize şi nu ţin minte să 
fi greşit cîndva. Dar cine să fie oare? Şi cu ce scop mă urmăreşte? Poate cu 
unul de jaf, însă nu şi-a găsit omul. Păcat că n-am vreme să-l întreb, iar el nu 
va mai apuca să-mi răspundă.” 

Simţind că celălalt se apropiase destul, Rudi îşi opri calul brusc. 
Animalul se ridică în două picioare, aşa cum se întîmpla de obicei, iar 
călăreţul se răsuci fulgerător şi slobozi pistolul asupra lui Tufănel. Dar - 


minune. Focul pistolului nu nimeri o ţintă, ci trecu peste şaua calului, din 
care lipsea călăreţul. O clipă mai tîrziu, spre stupefacţia lui Rudi, Tufănel 
apăru din nou în şa. Învăţase trucul acesta de la căpitanul Soare. Erau însă 
necesare multe luni de exerciţii pînă a-l stăpîni cum se cuvine. Trucul fusese 
adus pe la noi de cazaci. O mişcare greşită în asemenea galop ar fi însemnat 
moartea sau schilodirea călăreţului. Cazacii îl executau adesea în lupte, fără 
sminteală. 

Rudi îşi trase sabia cu un gest violent. Tufănel îl privi zîmbind, aşa cum 
făcea uneori Cae Indru, şi socoti înainte de a porni la atac: 

„lată, azi am prilejul să aflu dacă lecţiile luate la domnii Ducu şi Grasa 
mi-au ajutat în deprinderea scrimei. E prima dată cînd o fac într-o luptă 
adevărată.” 

x 

Cae Indru, furios că Tufănel îi luase calul fără consimţămîntul său, 
călărea alături de Sile Adormitu. Amîndoi intrară în pădure doar la cîteva 
minute în urma lui Rudi şi Tufănel. Dar cînd ajunseră la locul luptei, pe 
feţele lor apărură zîmbete. 

— Acesta e omul? întrebă Cae. 

—Acesta e, domnule, grăi Tufănel ştergîndu-şi fruntea uşor îmbrobonită 
de focul asalturilor. 

—Rănit, sau mort? 

—Mort, domnule. Am folosit acea lovitură de împungere la git, a 
domnului Ducu, ce nu iartă atunci cînd e făcută cum trebuie. Nu mă 
aşteptam să-mi iasă atit de frumos. 

—Mda! Să părăsim drumul. 

Zicînd acestea, Cae sări din şa, se aplecă asupra lui Rudi şi intră cu el în 
desişurile pădurii. Sile şi Tufănel, pricepuţi în asemenea treburi, curăţară cu 
grijă puţinele urme ale luptei, apoi intrară şi ei printre copaci. Cînd ajunseră 
lîngă prietenul lor, acesta isprăvise de citit scrisoarea lui Pezzen. Cîteva 
clipe şezu pe gînduri, după care porni să vorbească, spre mirarea celor doi: 

—Chirilă, Toroipan, Găluşcă şi Ciripoi au plecat spre Praga la miezul 
nopţii. Deci, au avans de vreo şapte ceasuri. Ştiu că eşti un călăreț bun, 
domnule Tufănel. Te-ai încumeta să-i ajungi? 

—N-ar fi un lucru prea greu, zimbi acesta, mulţumit de faptul că nu-l 
certa pentru Vînt Sălbatec, ba mai mult: i se adresase pentru prima oară cu 
domnule. 

—lată o pungă plină cu taleri. Banii lui Pezzen îţi vor folosi pe drum. 
Scrisoarea să o bagi în căptuşeala hainei! Să-i spui lui Chirilă că va fi 
necesar să-i ducă această scrisoare nu duşmănosului Maximilian, căruia îi 
este adresată, ci arhiducelui Matthias! Pînă la Deva, socot că e bine să 
călăreşti pe Vînt Sălbatec. Armăsarul meu te va duce iute, astfel că mai 
scurtezi din avansul lui Chirilă. În Deva să treci pe la hanul Poarta 
Mureşului şi să laşi calul acolo! Hangiul mi-e prieten. li spui să mi-l trimită! 
Cu toate că nu ne-ai aşteptat la poarta cetăţii pentru a ieşi împreună, ai 
făcut o ispravă frumoasă. Dar putea fi şi altfel. Grăbeşte să-l ajungi pe 
Chirilă şi rămii cu el! Scrisoarea aceasta merită să fie păzită straşnic. lar 
cînd te întorci de la Praga, s-ar putea să primeşti un brevet de căpitan. Voi 
vorbi cu principele în această privinţă. 


Cu tot respectul ce i-l purta lui Cae. Tufănel răspunse încruntat: 

—Nu pentru asta o fac, domnule. 

—Atunci, e bine, dragul meu! Încalecă şi ia-o din loc! 

Cîteva clipe mai tîrziu, Tufănel călărea întins la galop mare, parcă mînat 
din urmă de toate furiile iadului. 

„Mereu găsesc alte calităţi la acest Tufănel, gîndi Cae. Cine şi-ar fi putut 
închipui să se ridice un astfel de bărbat din fosta haimana ce-şi făcea veacul, 
cu ani în urmă, în piaţa Zece Mese din Bucureşti? Ce frumos a crescut! E 
înalt ca şi mine, dar mai spătos. Harurile de spadasin i le-am văzut adesea în 
sala de arme. Sub îndrumarea lui Ducu şi Grasa şi-a format un grai ales şi 
eleganţă în purtare. Însă ascuţimea gîndului i-a venit prin naştere. 
Asemenea haruri nu se capătă. Acum, îi descopăr dragostea adîncă faţă de 
neam şi mîndria. Da, da, Tufănel va fi unul dintre cei mai falnici căpitani ai 
noştri. Cînd se va întoarce de la Praga, va avea un brevet.” 

În vreme ce-şi făcea astfel de gînduri, Sile, chibzuit şi grijuliu, târîse 
corpul lui Rudi într-o rîpă şi aduna peste el pămînt reavăn. Cînd isprăvi, 
acoperi totul cu crengi uscate, astfel că nimic nu arăta să fie acolo un 
mormînt. 

Trei-patru ceasuri mai tîrziu, Cae şi Sită intrară în Alba-lulia, dar nu pe 
unde ieşiseră în zori. Chiar lîngă poarta de nord se afla pe vremuri o casă nu 
prea de soi, însă cu grădină frumoasă, înconjurată de copaci. Cai şi călăreţi 
se mistuiră printre arborii din curte. Domnii Tufănel-tatăl şi Ciripoi-tatăl, ce 
şedeau creştineşte la soare, cam turtiţi după o vizită făcută în zori la hanul 
de peste drum, abia dacă-şi ridicară privirile pînă la genunchii celor trei cai. 
Dar şi aceasta cu mare greutate, fiindcă totdeauna căldura pică greu peste 
chercheleala omului. Totuşi, vocea atît de cunoscută a lui Cae îi plesni 
neplăcut ca sfîrcul unui bici. Astfel că cei doi veri făcură grabnic un efort 
lăudabil şi ridicară ochii cam tulburi, în vreme ce printre gînduri li se 
strecurau nişte înjurături în stare să-l trimită pe Cae dacă nu direct în 
cazanul dracilor, măcar prin apropierea lui. 

După o jumătate de ceas, verii îşi mai pierdură din acreală. Goneau 
amîndoi pe valea Ampoiului, mînîndu-şi caii cu sîrg către Zlatna. Gîndurile 
lor erau adînci, pline de socoteli încurcate. Domnul Indru le dăduse ordin să 
ţină trei zile calul lui Rudi în munţi, iar la împlinirea sorocului, trupeşul 
animal, şaua şi sabia intrau în stăpînirea lor. Dar ce-i încurca rău pe veri nu 
era darul, ci preţul pe care aveau să-l ceară la Zlatna pentru frumosul 
chilipir ce le picase plocon. La asta se mai adăuga şi faptul că Tufănel-tatăl 
pretindea a-l fi văzut primul pe cavalerul Cae, astfel că i s-ar fi cuvenit mai 
mult de jumătate din sumă. În felul acesta, era de prevăzut o încăierare, 
care sfirşea de obicei cu o împărţeală dreaptă. În timp ce verii se ciorovăiau 
tacticos, fără grabă, şi se înjurau creştineşte de-a lungul drumului, Cae şi 
Adormitu reveniră în palatul princiar. 

—Ei, Sile, azi nu ne-a fost prea rău, zîmbi Indru. 

—Adevărat! murmură căpitanul cam pleoştit. Insă îmi vine a crede că 
peste noapte nu m-am purtat cu destulă chibzuială. 

—Grăieşti în dodii? 

—Nu prea. M-am tot gîndit la pînda mea din pivniţa lui Huszár. Acum e 
limpede. Cînd am sărit zidul, ploua. Adică, nu mai ploua. Tocmai se oprise 


răpăiala. Deci, urmele mele de la zid pînă la pivniţă se văd clar. În pivniţă au 
rămas semne de noroi. La întoarcere, avînd veşti atît de însemnate, am uitat 
să trag fereastra pivniţei pe rosturile ei, iar urmele mele spre zid sînt mari, 
fiindcă simţeam cum se afundă piciorul printre straturile de flori. 

—Drace! Exclamă Cae surprins. Nu-i vina ta că au rămas urme afară, 
dar să uiţi fereastra deschisă... Înseamnă că nu-l mai putem pîndi pe doctor. 

—Dacă ar fi numai atît, încă n-ar fi rău. Mi-e teamă însă că Pezzen va 
observa acele urme şi va intra la bănuieli. 

x 

Cu mult înainte de prînz, doctorul Pezzen, odihnit şi mulţumit că-şi luase 
unele măsuri de siguranță asupra persoanei sale prin trimiterea scrisorii, 
ieşi să se plimbe prin grădină. Aleile, frumos întreţinute cu piatră de rîu, 
odihnitoare în locurile umbrite, sau îmbietoare acolo unde florile se lăfăiau 
în toată splendoarea lor, îndemnau la plimbare. 

—N-ai dat peste un ageamiu, domnule Peter, murmură el. Iar de va fi să 
mai lucrăm împreună, fapt pe care nu-l doresc, îmi voi lua asemenea măsuri, 
încît nu eu voi fi în mîna ta, ci invers. 

Cam plin de el, privi în jur, socotind ziua încîntătoare. Dar după o clipă 
rămase pironit. 

—Pe sfîntul Konrad cel milos! Fereastra aceea de la pivniţă nu era 
deschisă aseară. Poate că furtuna? Ah, nu! a plouat, însă furtună nu a fost. 
De asta sînt sigur. 

Se ridică grăbit şi merse printre straturile de flori pînă lîngă zidul casei. 
Pe pervaz stăruia o urmă de pămînt. Cercetă împrejurimile şi descoperi 
urmele lăsate de picioarele lui Sile. Merse aplecat după ele, pînă la zidul 
care împrejmuia grădina. 

—Ciudat! exclamă el. Două rînduri de urme. Cineva a venit pînă la 
fereastra pivniţei şi s-a întors pe acelaşi drum. Oştenii mei n-au făcut-o. Ar fi 
putut ieşi pe la poartă, nu peste zid. 

Urmărit de gînduri, neliniştit, intră în casă. Luă o cheie din cui şi 
descuie uşa care ducea în pivniţă. Aprinse lumînările unui sfeşnic, apoi 
cobori treptele. Jos, urmele de încălțări erau clare. 

„Cine şi cu ce scop? se întrebă doctorul. Un lotru? S-ar putea. Dar dacă 
nu a fost unul aplecat spre jaf? Pe urmă, eu am această cheie, însă geamăna 
ei ar putea fi la altul. Adică la cine? Casa aceasta aparţine palatului princiar. 
Oare am fost spionat de oamenii principelui? Sau Peter, neîncrezător în 
nimeni, mă ţine sub observaţie? lesus-Maria, înseamnă că cel care a fost aici 
ştie despre drumul lui Rudi la Praga! Nu! Asta în nici un caz. Ar fi trebuit să 
intre în casă, iar dacă o făcea, l-aş fi simţit.” 

Reveni la uşa pivniţei şi încercă broasca. 

„E bine unsă. Dacă şi celelalte broaşte ale uşilor sînt unse la fel, 
înseamnă că în pivniţă a fost un lotru.” 

Spre satisfacția lui, toate broaştele avuseseră aceeaşi îngrijire. 

„Totuşi, mi-e teamă, tresări Pezzen. Dacă nu a fost un lotru? Ei, 
Doamne! Urme de noroi n-am văzut pe scările pivniţei şi nici în coridor. 
Lotru a fost.” 

Apoi îi veni un gînd nou, ce-l făcu să zîmbească: 

„La noapte voi pîndi împreună cu oamenii mei. Îi voi aduce în casă, în 


pivniţă, iar doi dintre ei vor sta ascunşi printre boschetele din grădină. Dacă 
nu-i vorba despre un lotru, vizitatorul de peste noapte va căuta să mă 
spioneze în continuare. Ei bine, să poftească!” 

x 

În ziua de 29, doctorul Pezzen merse la palatul princiar şi-i ceru 
principelui învoirea să plece spre Satu-Mare. Alături de principe, Cae, 
Costache, Ducu, Sile şi părintele Grasa îl priveau indiferenți. 

„Să fi fost unul dintre ei?” se întrebă. 

—Regretăm plecarea voastră grabnică, domnule doctor, grăi Mihai 
adresîndu-i un zîmbet plin de bunăvoință. Pentru siguranța drumului vostru, 
m-am gîndit să vă dau o gardă formată din douăzeci de oşteni aleşi cu grijă. 

—Ah, vă mulţumim, măria-ta, dar socot că nu-i cazul! Lipsa mea de aur 
nu cred să stîrnească poftele lotrilor. Tinerii noştri slujitori ne sînt de-ajuns. 

—Cum doriţi, domnule Pezzen, răspunse principele continuînd să 
zîmbească. Noi nu ne gîndim decît la liniştea şi siguranţa voastră. Acum 
cîteva luni, contele Taranowski, prietenul meu şi aud că şi al domniei- 
voastre, a avut nişte supărări. El şi însoțitorii săi au căzut în mîinile lotrilor. 
După vreo două săptămîni, a trebuit să-i răscumpărăm pentru suma de cinci 
mii de ducați. Am regreta sincer un astfel de necaz asupra voastră. 

—Ducea cumva cu el ceva aur? 

—Nu. 

—În cazul acesta, cred că oştenii pe care aţi avut bunăvoința să mi-i 
propuneţi îmi vor fi de mare trebuinţă. 

—Aşa credem şi noi. 

Cu acestea, ceremonia de plecare luă sfîrşit, iar a doua zi în zori, trăsura 
doctorului, urmată de douăzeci de oşteni şi unsprezece slujitori, ieşi prin 
poarta de sud a cetăţii Alba-Iulia. Ascunşi printre copacii pădurii dinspre 
Teiuş, Cae Indru şi Sile Adormitu priviră multă vreme în urma trăsurii. După 
o vreme, luară acelaşi drum, dar fără grabă. Ştiau că se vor întîlni cu Pezzen 
abia la Satu-Mare. 

mbrele serii se îngînau cu lumina zilei. În odaia alăturată celei de 
lucru a principelui veniseră cîţiva cavaleri şi ceva oşteni. De-a lungul 
coridoarelor, gărzile vegheau la buna rînduială. Odată cu plecarea 
doctorului Pezzen, se părea că viaţa din Alba-lulia intrase pe făgaşul ei 
obişnuit, chiar dacă o seamă de curieri ai palatului ieşiră la drum purtînd 
ştiri şi porunci semnate de principele Mihai, sigilate cu noua pecete ce 
cuprindea semnele celor trei ţări unite. Prin casele gospodarilor se 
aprindeau lumini. În hanuri începea veselia. Pînă şi în clădirea ocupată 
vremelnic de Tufănel-tatăl şi Ciripoi-tatăl încăpuse liniştea calmă a serii. Ca 
nişte cavaleri ce se respectă, cei doi veri purtau pe feţele cam şui unele 
vînătăi sau frumoase zgtrieturi, semn că banii rezultați din vînzarea calului 
şi a lucrurilor rămase de la Rudi avuseseră unele greutăţi de împărţeală. 
Alături de ei, o femeie trupeşă, cu nasul coroiat şi priviri de coţofană 
lacomă, se izmenea de mai mare dragul, încercînd să le dovedească celor 
doi că harurile tinereţii nu s-au dus chiar cu totul. Dar verii nu o luau în 
seamă, fiind preocupaţi de o rişcă îndrăcită. Cînd n-aveau bani, prietenia lor 
se manifesta în mii de atenţii mărunte. Însă de îndată ce apăreau sunătorii, 
căutăturile lor căpătau asprime, iar purtările asemenea culme a semeţiei, 
încît s-ar fi zis că sînt doi dulăi care se înfruntă, gata a scăpa din lanţuri. 
Acum, buzunarele lor doldora de monede strălucitoare aduseseră un astfel 
de prilej. Mărunţişul din faţa lor trecea cînd într-o parte, cînd în cealaltă, în 
cumpănă egală. Miinile lor, nu tocmai curate, umblau sprintene, iar 
înjurăturile inventate pe loc îi opreau adesea pentru a savura noutatea lor 
sau elegania stilistică pe care o percepeau cu bunele lor urechi muzicale. Ca 
un făcut, cîştigul nu cădea precumpănitor nici într-o parte, nici în alta, ceea 
ce le aduse nemulţumire. O oală cu vin, în care nasul în formă de ridiche de 
iarnă al domnului Ciripoi-tatăl intra ca un dop, sau căpăţina îngustă a 
vărului Tufănel dispărea o clipă, şedea între ei păcătoasă şi îmbietoare. 
După o vreme, se lăsară păgubaşi. Rişca nu putea aduce o departajare 
convenabilă, ce ar fi putut să-i dea unuia superioritatea rivnită. Fiindcă nu 
cîştigul ar fi contat între cei doi veri, ci gindurile de mărire ce-i frămîntau. 
Nimeni nu le spusese vreodată că Ciripoi ar avea mai multe haruri de 
cavaler. Nimeni nu atestase că Tufănel ar fi mai copt la minte. Iar dacă 
cineva s-ar fi ostenit să o facă, primejdia păruielilor zilnice ar fi pîndit mereu 
deasupra lor. Dezgustat de neşansă, Tufănel-tatăl se ridică grav, impozant şi 
îşi aminti de femeia cu priviri de coţofană pe care o pescuiseră cu cîteva 
ceasuri mai devreme la hanul Pivniţa Şardului. Merse către ea posomorit şi 
calm, se aşeză pe marginea patului, o prinse cu o mînă viguroasă pe după 
mijloc, iar coțofana, pricepînd gestul, măgulită de atenţie, i se aşeză pe 
genunchi. Din păcate, nici el, nici ea nu luaseră seama la cele o sută şi ceva 
de ocale cuprinse în totalitatea lor, plus ambalajul, sub denumirea de 
femeie. Astfel că genunchii domnului Tufănel-tatăl trosniră scurt, 
proprietarul lor deveni cam pămîntiu la faţă, iar coțofana ateriză pe 
duşumea. 
—M-a damblagit, vere chiţcăi Tufănel încercînd să-şi mişte picioarele, ce 


nu-l mai ascultau. 

Inima lui Ciripoi tresări ca arsă, dar în clipa următoare, mîndria de 
cavaler îl opri să-şi arate compasiunea. Porni cu pas calculat spre trupeşa 
femeie, care se adunase de pe jos şi îşi aflase popas pe un scaun mai sigur, 
şi, cu un gest de tandreţe aspră, se aşeză pe genunchii ei. Femeia îl adăposti 
ca o scobitoare între dinţi. 

Dar seara nu se continuă aşa cum credeau cei doi veri, fiindcă domnii 
Costache Caravană şi Ducu intrară în odaie fără să bată la uşă. Priveliştea 
calmă, de familie aşezată şi cumpănită în rosturile ei, îi făcu pe cei doi să 
zîimbească. Apoi, Ducu scoase un ducat de aur, i-l oferii femeii şi-i porunci 
să-şi ia tălpăşiţa, spre disperarea verilor. 

Îndată după plecarea celor o sută de ocale, Ciripoi-tatăl protestă după 
obicei, însă un gest al grăsunului îl potoli brusc. 

—Pregătiţi-vă de drum! zise Costache. La miezul nopţii plecăm. 

—Sînt damblagiu, domnule, se văită Tufănel-tatăl. De la ceva reumă, 
picerele nu mă mai ascultă în nici un chip. De două zile zac răpus de 
amărăciunea durerilor. 

—Chiar aşa, înălţimea-voastră, sări Ciripoi în ajutorul vărului. Din Deltă. 
Din Deltă i se trage reuma. D-aia moaşa care a plecatără adinea... 

—la să vedem Tufănele! îl îndemnă grăsunul. Dă jos pantalonii! 

Costache îi cercetă picioarele cu grijă, le suci în dreapta, în stinga, le 
făcu un masaj uşor cu mîinile sale grele, ce-i aduse aminte lui Tufănel-tatăl 
de iadul care-i aşteaptă pe toţi muritorii păcătoşi. După asta, bravul cavaler 
se simţi din nou stăpîn pe el. 

—Încotro mergem, domnule? se interesă Ciripoi. 

—Departe, spre nord. La miezul nopţii să fiţi lîngă poarta de sud a 
cetăţii! 

—Vom fi, domnule. 

x 

În vreme ce cavalerii Tufănel-tatăl şi Ciripoi-tatăl făceau frumoase 
pregătiri de plecare, uitînd sau amînînd disputa dintre ei, o femeie tînără 
după mers, acoperită cu un văl negru, coborî dintr-o trăsură şi fugi cu paşi 
mărunți către poarta principală a palatului princiar. Oştenii din corpul de 
pază o opriră la vreme, cam descumpăniţi de asemenea apariţie ciudată. 

—Domnilor, strigă ea cu un glas sfişietor, sînt contesa Alberta Teke, 
logodnica domnului Chirilă. Am grabă mare să intru la principe. 

Impresionat de spaima ce se ghicea în cuvintele ei, comandantul grăi 
liniştitor: 

—Îndată, îndată. Îl vom chema pe căpitanul Jager să vă recunoască şi să- 
l anunțe pe măria-sa principele. 

—Dar sînt urmărită, domnilor! izbucni ea în plîns. 

Într-adevăr, o altă trăsură venea în goană mare către ei. Aflat prin 
apropiere, părintele Grasa auzi discuţia şi ajunse lîngă Alberta chiar în clipa 
în care trăsura oprea lîngă poartă, iar contele Teke, ce sărise din mers, 
alerga să-şi prindă fiica. Intuind o primejdie pentru ea, Grasa o luă de mînă 
şi o trase în curte, apoi le porunci străjilor. 

—Nu intră nimeni fără aprobarea căpitanului Jager! 

—Opreşte, domnule! strigă contele iritat peste măsură. Opreşte, astfel 


îmi vei da socoteală! 

Grasa ridică din umeri dispreţuitor şi intră în palat străjuind braţul fetei, 
ce tremura aproape lipsită de puteri. 

—La principe? întrebă el. 

Ea răspunse printr-o aplecare a capului. 

Cîteva minute mai tîrziu, clucerul leremia Băicoianu le deschise uşa 
odăii de lucru a marelui principe. Alberta nu mai avu putere să se apropie. 
Căzu în genunchi şi ridică mîinile în semn de implorare. Pironit locului, ca în 
faţa unui lucru sfint, Grasa nu îndrăzni să se aplece către ea. O privea palid, 
îngrijorat. Dar principele sări grabnic de la locul lui, veni lîngă ea, o ridică 
grijuliu ca un părinte iubitor, iar Alberta, uitînd o clipă că nu se cade, se 
ghemui la pieptul lui. Principele îi îndepărtă vălul, îi şterse lacrimile ce se 
adunau către colţurile gurii şi, cu vorbe duioase, pline de căldură, o 
îndemnă să se liniştească. Era convins că s-a întîmplat un lucru grav şi 
aştepta, cu desăvîrşitul său calm, să-i afle rosturile. 

Băicoianu intră din nou în odaie şi spuse cu o voce mai slabă decît avea 
obiceiul: 

—Măria-ta, contele Teke Francisc cere audienţă. 

—Să aştepte! vorbi principele cu mare asprime. 

Apoi se întoarse către Alberta şi o aşeză pe scaunul său. 

— Vorbeşte, copila mea! o îndemnă blînd. 

—Măria-ta, spuse ea înecată de suspine, sînt luni de cînd părintele meu 
mă ţine prizonieră în palatul nostru din Cluj. Logodnicul meu, Chirilă, nu 
ştie nimic despre mine. Azi-dimineaţă, contele Teke a venit de la Satu-Mare 
să mă vadă. Cum paznicii mei roiau în jurul său cu băuturi, cum nici ei nu 
erau mai treji, am scăpat de sub supravegherea lor, am găsit trăsura lui în 
curte şi am fugit. 

—De ce te-au ţinut încuiată? 

— Fiindcă mi-am arătat hotărîrea de a mă căsători cu domnul Chirilă. 

— Poate vom reuşi să vă împăcăm. 

—Ah, nu, măria-ta! strigă ea îngrozită. Ar însemna să ajung iar 
prizonieră. 

—Oare faci bine că nu te supui părinţilor? 

—Judecaţi, măria-ta! 

Zicînd acestea, îşi sumese mînecile, îşi ridică rochia aproape de 
genunchi, iar principele văzu cu mirare o seamă de vînătăi, unele chiar atît 
de rele, încît se cuveneau îngrijiri grabnice. 

—Te-a bătut? 

—Rău, doamne. Atît de rău, încît copilul meu şi al domnului Chirilă s-a 
născut înainte de soroc. 

—Un copil? întrebă el înmărmurit. Dar de cînd? 

—Măria-ta, anul trecut l-am întîlnit pe domnul Chirilă la Praga, răspunse 
Alberta cu glas abia auzit. 

—Mda! Trăieşte copilul? 

—Nu mai ştiu, doamne. Mi l-au luat acum o lună. 

—Pe Chirilă l-ai văzut, din cîte ştiu, după lupta de la Şelimbăr. L-ai 
îngrijit chiar în palatul nostru. De atunci v-aţi mai întîlnit? 

—Nu, doamne, dar am aflat printr-un slujitor al tatălui meu că domnului 


Chirilă i s-a spus să-şi vadă de treburi în altă parte. Că nu mă mai gîndesc la 
el şi sînt plecată în Bavaria, la sora mea Marta. 

—Să intre domnul Teke! porunci Mihai mai calm decît era. Stai, clucere! 
Trimite să-l aducă pe felcerul Zimmermann! Iar părintele Tofan să vină cu 
cartea de rugăciuni şi odăjdiile pentru căsătorie! 

Băicoianu ieşi, ascunzîndu-şi surpriza. Teke intră în odaie furios şi salută 
mai scurt decît se cuvenea. Principele lipsit de orgoliu, nu luă seama la 
astfel de necuviinţă. 

—Ce doreşti, domnule? îl întrebă atît de liniştit, încît contele deduse că 
Mihai nu dorea să se amestece într-o chestiune ce nu-l privea direct. 

—Să-mi iau fiica, măria-ta, grăi cu trufia lui obişnuită. 

—Ne pare rău, conte. Alberta Teke a trecut anii majoratului, iar azi a 
cerut protecţia noastră. Cînd un fiu sau o fiică alege o cale atît de 
deznădăjduită, ne îndoim că părintele ar fi lipsit de vreo vină. 

—E o problemă de familie, serenissime principe. 

—A fost. Acum te învinuim de sechestrarea a două fiinţe. Unde-i copilul? 

Contele îl privi duşmănos şi nu răspunse. Nici principele nu insistă, ci îi 
porunci clucerului: 

—Să vină Jager cu gărzile! 

—Mă arestaţi, serenissime? se pleoşti contele dintr-o dată. 

—Ne obligi să o facem. Copilul sechestrat nu-ţi aparţine. 

—Doamne! strigă contele băţos. Familia mea se bucură de mari 
privilegii, iar legile ţării şi Dieta, din care fac parte, mă vor apăra. 

—Legile ţării nu-i apără pe cei ce le calcă, oricît ar fi ei de mari. 

Jager intră în odaie şi rămase ţeapăn lingă uşă. Ghicise dintr-o privire 
că-i vorba despre arestarea lui Teke. Dar Jager, neamţ pedant şi meticulos 
în executarea ordinelor, nu s-ar fi mirat dacă principele i-ar fi poruncit să-l 
aresteze chiar pe sultanul turcilor. Ar fi pornit la drum să-şi îndeplinească 
misiunea, fără să se gindească la preţul vieţii sale. 

Văzîndu-l pe Jager, Teke îşi pierdu cumpătul şi se grăbi să vorbească. 

—Serenissime, copilul se află în Cluj, cu doica lui. Poate fi găsit în strada 
Morarilor, la numărul doisprezece. 

Principele chibzui un moment, apoi îl privi pe Grasa. Acesta înţelese. 

—Peste un sfert de ceas voi fi pe drum, măria-ta, iar mîine către seară, 
copilul şi doica vor sosi aici. 

— îţi mulţumesc, domnule! Te rog să foloseşti trăsura noastră! Căpitanul 
Jager îţi va da douăzeci de oşteni însoțitori. 

Părintele Grasa porni spre uşă, dar vocea principelui îl opri. 

—Aşteaptă să-ţi scriu un ordin! Se aşeză la masă şi începu să scrie, apoi 
cătă spre Alberta. Cum se numeşte copilul? 

— Doamne, grăi tînăra, cînd l-am îngrijit pe domnul Chirilă, el şi-a arătat 
dorinţa ca primul nostru copil, de va fi băiat, să poarte numele vostru. 
Copilul se numeşte Mihai. 

Pe faţa principelui nu apăru vreo urmă de surpriză chiar dacă mîna 
falnicului bărbat tremură vizibil cînd scrise numele copilului. Grasa şi Jager 
se prefăcură a nu observa acel mic semn de emoție. Din nou părintele Grasa 
porni către uşă cu ordinul în buzunar, însă nu ieşi nici de data aceasta, 
fiindcă Mihai îl pofti să mai zăbovească. 


—Doriţi să vă căsătoriţi cu domnul Chirilă? o întrebă principele pe 
Alberta. 

—Da, doamne, şopti ea. 

—Oare Chirilă are asemenea ginduri? 

Pentru asta răspund eu, interveni Grasa. Măria-ta, din întîmplare, 
cunosc sentimentele lui Chirilă pentru tînăra doamnă. Cu luni în urmă, mă 
aflam împreună cu el acolo unde rîul Botna face cotul său mare către Nistru. 
Porneam într-o misiune ce putea să ne aducă moartea. Ei bine, înainte de a-i 
ataca pe poloni, l-am văzut pe domnul Chirilă sărutînd o bijuterie ce o 
poartă la gît. Acea bijuterie ştiam că-i fusese dăruită de contesa Alberta. 

Preotul Tofan, felcerul Zimmermann, Ducu şi Costache Caravană 
aşteptau de cîteva minute lîngă uşă. Principele îi privi bucuros, apoi se 
întoarse către Tofan. 

— Părinte, ai putea oficia o cununie în lipsa mirelui? 

—Sigur, măria-ta, dar cu procură din partea celui în cauză. 

—Un ordin scris de noi ar putea înlocui procura? 

—Ar putea. 

—Mă opun, serenissime, interveni Teke. 

—Prin purtarea domniei-tale, ţi-ai pierdut dreptul de tată, domnule. Sau 
poate ai alte temeiuri? 

—Chiar mai multe. N-am aprobat această căsătorie, fiindcă noi sîntem 
unguri, iar domnul Chirilă valah. 

Principele îl privi cu silă vădită, iar vocea lui era aspră cînd îi răspunse. 

—Oare atîta ai învăţat domnia-ta în cei cincizeci de ani? Oare nu ştii că 
dragostea de ţară, dragostea dintre oameni şi dragostea dintre părinţi şi 
copii sînt bunuri mai presus de orice? 

—Vor trăi în sărăcie, fiindcă nu am de gînd să le dau ceva, se încăpăţină 
Teke. 

—Le dăm noi. Din toate neajunsurile noastre, Alberta Teke va primi 
chiar mîine o zestre de zece mii de ducați. 

—El e ortodox, iar ea catolică, aduse Teke ultimul argument, ce-l 
îngîndură pe principe. 

Dar părintele Tofan o întrebă pe tînără: 

—Doriţi să treceţi la religia viitorului vostru soţ? 

—Da. 

—Atunci, putem începe cu mica formă de trecere, apoi oficiem cununia. 

Principele scrise un ordin ce ţinea loc de procură şi grăi vesel: 

—Eu voi fi nănaş. Domnule Costache Caravană, prin ordinul nostru, îl 
reprezinţi pe mire. Adu, te rog, mireasa în faţa părintelui Tofan! Iar domnii 
Ducu, Grasa, Zimmermann, Jager şi Băicoianu vor iscăli ca martori. 

Cîteva minute mai tîrziu, după ce trecerea Albertei la religia mirelui se 
încheie, Costache Caravană îngenunche alături de mireasă. Preotul porni să 
oficieze molcom. 

—Chirilă... 

—Nu, părinte! îl întrerupse principele. Numele adevărat al mirelui este 
Vlad Alexandru. El e fiul lui Alexandru-vodă. Vă rugăm să-i pomeniţi titlul de 
prinţ, la care are dreptul prin obîrşie. 

—Vlad Alexandru, prinţ al românilor, doreşti să iei de soţie pe contesa 


Alberta Teke? 

Costache, năuc şi înecat de lacrimi, cu inima lui slabă, răspunse 
strident: 

—Da. 

—Contesă Alberta Teke, doreşti să-l iei de soţ pe Vlad Alexandru, prinţ 
al românilor? 

—Da. 

După ce preotul încheie cele de cuviinţă, iar Costache sărută mireasa, 
martorii grăbiră felicitările. Doar Zimmermann păru a nu se grăbi şi rămase 
la urmă. 

—Serenissime principe! grăi el. După lupta de la Şelimbăr, cînd Vlad se 
afla între viaţă şi moarte, v-am povestit cum l-am cunoscut în casa mea. 
Poate nu aţi uitat că am părăsit Viena şi am venit în Transilvania pentru a fi 
aproape de el. Îl socot ca pe copilul meu. Iar pe un copil, un părinte bun, 
totdeauna îl ajută din toate puterile. Am o casă frumoasă la Viena. Am o 
mică moşie, ce aduce un venit anual de trei mii de taleri. Mai am două mii 
de ducați. Aceste bunuri trec în stăpînirea lui Vlad Alexandru. Miine aduc 
hîrtiile de trebuinţă. 

—Cu mine cum rămîne, serenissime principe? întrebă contele Teke. 

—Eşti liber, domnule, răspunse Mihai. Doamna Alexandru Alberta va 
primi găzduire în palatul princiar. Peste cîteva zile, va pleca dimpreună cu 
fiul ei la moşia lui Cae Indru, de lîngă Piteşti. Dacă pînă atunci îţi schimbi 
gîndurile faţă de această doamnă, mă bucur să te primesc. 

x 


Cu puţin înainte de miezul nopţii, un curier al principelui ieşi prin poarta 
de sud a cetății Alba-Iulia, în drum către Praga. El îi ducea veste lui Chirilă 
că s-a însurat, că are un copil cu numele de Mihai şi că doamna Alexandru 
Alberta îl aşteaptă la moşia de lîngă Piteşti. 

Nu multă vreme după plecarea curierului, trăsura marelui principe, în 
care se afla părintele Grasa, iar la spatele ei - douăzeci de oşteni călări, 
părăsi cetatea către Cluj. Apoi, spre uimirea comandantului porții, domnii 
Costache, Ducu, Tufănel-tatăl şi Ciripoi-tatăl, ieşiră pe drumul Teiuşului. 
Caii se mişcau sprinteni. Lumina lunii era atît de bogată, încît faţa drumului 
părea poleită cu ceară. În liniştea nopţii calme, tropotul cailor răzbătea ca 
un strigăt lung al pietrei lovite de fier. Ilar zgomotul umbla peste cîmpuri şi 
printre păduri, ca un fior. Cei doi veri, înfoiaţi pe caii lor asemenea unor 
păuni, fericiţi că merg alături de vestiţii cavaleri, nu se sinchiseau încotro îi 
duce soarta. Nu se gindeau la primejdii. Gustau molcom din bucuria clipelor 
şi foarte rar ţoşcăiau din limbă spre a-şi îndemna animalele. Şi chiar dacă ar 
fi ştiut despre marile primejdii ce-i aşteptau la Satu-Mare, buna lor 
dispoziţie n-ar fi scăzut cu nimic. 


Capitolul 18 


ontele Ramonchamp nu arăta prea vesel în dimineaţa cînd se prezentă 

la Luvru. Întâlnirea cu Henric al Franţei, după dezastrul întrecerii de 

la Alba-lulia, şi-o închipuise în mai multe feluri, însă nici unul 
convenabil. Regele ar putea să-i spună, cu fineţea lui tăioasă printre vorbe 
paşnice: „Ah, domnule Ramonchamp, nu rezultatul acelei partide de scrimă 
ne supără azi, ci paloarea voastră! Sînteţi bolnav, dragă conte. O, nu, nu ne 
întrerupeţi domnule! Avem ochiul bun şi vedem acolo unde răutatea bolii 
macină cu sîrg. Sîntem îngrijoraţi. Atît de îngrijoraţi, încît numai plecarea 
voastră din Paris, undeva la aer curat, ne-ar mai linişti. Plecaţi, domnule, 
pentru o vreme şi ne vom ruga cerului să vă tămăduiască!” Acesta ar fi fost 
cel mai convenabil răspuns al lui Henric. Dar regele Franţei avea şi altele, 
mult mai greu de suportat. De pildă: „Sînt trist, domnule Ramonchamp. 
Regret adesea că nu sînt femeie, pentru a vă înţelege mai bine virtuțile. Ei 
da, domnule Ramonchamp, femei am trimis la Alba-lulia. Adică nu femei, ci 
nişte fecioare cu ochii sfioşi. Dacă aveam prevederea să trimit nişte femei, 
altul ar fi fost rezultatul. „Ramonchamp îl cunoştea bine pe rege. Atît de 
bine, încît parcă-i vedea buzele cum se subţiază, ori se lasă în jos către 
colţuri, a dispreţ. Şi tocmai de asta îi era teamă contelui. Asemenea cuvinte, 
asemenea semne, le-ar fi suportat greu.” 

Urmărit de acele ginduri, intră prin poarta mare de fier şi rămase o clipă 
locului, bucuros că şansa îi suridea în primele clipe ale întilnirii, care se 
dovedeau de obicei cele mai grele. Iar şansa lui se arăta într-o mulţime de 
cavaleri cu cai, cu ogari, cu şoimi şi înarmaţi ca pentru vînătoare. 

Henric al Franţei tocmai încălecase. Trupul subţirel al maiestăţii-sale 
arăta mlădios şi sprinten. Purta un costum de culoarea frunzei ruginite. 
Umerii lui nu erau prea largi, dar se ghicea vînjoşi sub țesătura subţire. 
Faţa osoasă, parcă lipsită de simetrie, căpăta farmec poate datorită ochilor 
adinci şi scînteietori. n 

Întorcînd privirile către poartă, Henric rămase o clipă nemişcat. Însă 
firea lui iute nu se potrivea cu aşteptarea, astfel că strigă vesel: 

—Domnilor, nu vi se pare că tînărul de acolo ar fi Ramonchamp? Ei, 
conte, apropie-te şi dă-ne vesta cea mare! 

Ramonchamp veni lîngă rege cu pasul celui ce se îndreaptă către 
spînzurătoare. Acele vestite priviri ale lui Henric, ce ştiau a scormoni pînă-n 
sufletului omului, îi dădură pe jumătate răspunsul, chiar dacă bietul conte 
încă nu apucase a deschide gura. 

—O vorbă, domnule. Atît vreau. 

—Sire! grăi Ramonchamp mai fericit dacă i-ar fi putut vorbi de la o sută 
de leghe. Sire, principele Mihai vă trimite, prin noi, multe urări de sănătate. 

—Ei, la naiba! se încruntă Henric. Îţi mulţumim pentru ele, dar întîi, 
veştile! 

—Mai bune ca la Praga, dar mai slabe decît ne-am aşteptat. 

— Adică? 

—O partidă egală şi una pierdută. 

—Aha! se înnegură suveranul. 


După acea exclamaţie de rău augur, sări sprinten din şa şi spuse, parcă 
chinuit de o durere de măsele: 

—Domnilor, mergeţi la vinătoare fără regele Franţei! Ei da, domnilor, 
mă duc să mă încui undeva şi să bocesc în linişte. Intîi pentru Ramonchamp, 
care, după cît e de palid, începe să ne îngrijoreze. Eşti bolnav, domnule. Ah, 
ah, nu mă întrerupe, dragul meu! continuă Henric. Avem ochiul ager. Nu ţi 
se pare, domnule Ramonchamp, că femeile au mai multe virtuţi decît unii 
dintre cavalerii mei? 

„A ajuns la partea de care mă temeam cel mai mult, socoti contele. O 
începuse destul de bine, dar să mă ia naiba dacă am să pot suporta 
usturimea cuvintelor!” 

Henric observă chipul contelui, ce pălea uşor, şi spre mirarea acestuia, 
nu-şi continuă văicărelile, fiindcă înţelese că lui Ramonchamp îi venea tot 
mai greu să suporte dojana de faţă cu atîţi cavaleri. Il preţuia mult şi nu 
dorea să-l umilească. 

Deci după acele vorbe aspre, Henric se grăbi să-i ia braţul şi-l pofti ceva 
mai potolit: 

—Să mergem, conte, în cabinetul meu şi să bocim împreună. 

Urcară scările fără să schimbe o vorbă. Abia cînd se aşezară, Henric 
oftă, vădit îmbunat: 

—Aşadar, şansa nu a fost cu noi. Păcat! Povestiţi-ne despre întrecere, 
domnule conte. 

Ramonchamp descrise lupta dintre Chirilă şi Claude. Faţa regelui începu 
să se îmbujoreze de plăcere, apoi exclamă entuziasmat: 

—Dar acest Chirilă e un adevărat erou. Ei, drăcie! Adică ar fi preferat să 
moară decît să piardă? 

—Aşa cred, sire. Însă ceea ce a făcut domnul Chirilă s-a repetat mai 
tîrziu cu tînărul Clopin. 

—Deci ne putem mîndri cu el? 

— Mai mult chiar: el s-a bătut fără a avea vreo şansă în faţa marelui Cae 
Indru. Clopin a înţeles acest lucru încă de la primele schimburi de lovituri. 
Ei bine, în toiul disputei cu Indru, au folosit împreună atîtea fraze cu haz, 
încît nu pridideam să i le traduc principelui Mihai. Abia acolo am început să- 
l îndrăgesc pe Clopin. Glumele şi ironiile lui au continuat chiar şi atunci cînd 
rănile sale au început să ne îngrijoreze. În schimb, domnul Indru, nu mai 
puţin savuros, şi-a arătat mărinimia faţă de Clopin, dar cu tact, atent să nu-i 
aducă o stare de umilire. 

—Pe Pilat din Pont, domnule! sări Henric. lată adevărații cavaleri după 
care tînjesc. Spune-le domnilor Clopin şi Claude că ne mîndrim cu ei! Adică 
nu! Să-i aduci mîine dimineaţă aici! Le voi spune eu că suferinţele lor ne-au 
mîhnit, se corectă el la vreme. 

—Sire, continuă Ramonchamp, alături de darurile trimise vouă de 
principe, am mai adus unul ce mi se pare încîntător. 

—Aştept, aştept, domnule. 

—Darul vine din partea prinţesei Florica, fiica lui Mihai. E vorba despre 
o poezie scrisă de ea. 

Zicînd acestea, Ramonchamp scoase o hîrtie din buzunar şi i-o întinse. 
Henric o luă zîmbind îngăduitor, dar şi mirat. O parcurse fugar, iar contele 


îi remarcă o uşoară încruntare a sprîncenelor. 

—Îi găseşti vreun cusur? întrebă regele, ştiind că Ramonchamp are 
unele preocupări îndreptate spre versuri. 

— Puţine, sire. Acolo unde scrie „N-o să-ţi grăiască pojghiţa de lut, / Nici 
măcar gîndul cel de la-nceput.” În mintea frumoasei prințese, poate că 
lucrurile au fost limpezi, dar ea nu a reuşit să le redea cu claritate. 

—Aşa e Ramonchamp! Acolo i-am găsit şi eu neajunsuri. Care sînt 
gîndurile acelea de la început? Nu ştiu ce a vrut să spună. Lăsînd însă la o 
partea această măruntă observaţie, poezia mi se pare plină de gingăşie. Nu 
credeam că românii au ajuns în cultura lor pînă la poeţi. 

—Vai, sire, cu un strămoş ca Ovidiu? zîmbi Ramonchamp. 

x 

În vreme ce la Luvru se purtau astfel de discuţii, Chirilă Zece Cutite fu 
primit de arhiducele Matthias în impozantul său palat din Praga. Toroipan, 
Găluşcă şi Ciripoi-fiul îl aşteptau într-o cîrciumă din apropiere. Doar Tufănel 
porni spre centrul oraşului, chibzuind adînc: „Pe ordinul de plată al lui 
Pezzen scrie că domnul Honig va preda aducătorului o mie de taleri. 
Nicăieri nu se pomeneşte despre un nume. Asta înseamnă că negustorul va 
binevoi să-mi achite suma. Drace! Dacă ar şti domnul doctor Pezzen cui îi 
foloseşte ordinul său de plată! De-l mai întîlnesc, am să-i spun frumosul 
nostru proverb: «Nu-i pentru cine se pregăteşte, ci pentru cine se 
nimereşte!» Parcă aşa sună.” Înveselit de asemenea gînduri, mări pasul, iar 
după o jumătate de ceas, reveni la cîrciumă încărcat cu greutatea talerilor. 

Arhiducele Matthias citi întîi scrisoarea lui Mihai, apoi pe aceea a 
doctorului către Maximilian. Cînd isprăvi de parcurs a doua scrisoare, pe 
fruntea lui înaltă apărură cute adinci. 

—Domnule Chirilă, grăi el vădit îngrijorat, vestea adusă de voi m-a uluit 
de-a binelea. Prezenţa lui Peter la Satu-Mare înseamnă pregătirea unui 
complot uriaş asupra principelui. Puterile acestui prelat sînt mari. Mi-e 
teamă că aflaţi acest lucru prea tîrziu. 

—Am luat unele măsuri, zise Chirilă. Cae Indru şi căpitanul Sile 
Adormitu au plecat la Satu-Mare pentru a se interesa de rosturile lui Pezzen 
acolo. Asta înseamnă că vor da de capătul firului ce duce către Peter. _ 

—Doi oameni? Dar ce pot face doi oameni împotriva acestuia? Il 
preţuiesc mult pe domnul Cae Indru, însă nu-i văd o şansă în faţa vicleanului 
prelat. Ar fi trebuit să trimiteţi acolo un regiment. 

Rămase o vreme tăcut, apoi luă cele două scrisori şi mînat de un gînd 
nou, îi spuse lui Chirilă: 

— Mergem la împărat. De nu va fi prea tîrziu, fratele meu poate lua 
unele măsuri. 

leşiră împreună. După o jumătate de ceas, Rudolf îl primi doar pe 
arhiduce, însă nu tocmai bucuros. Avea de lucru în atelierul său de ceasuri. 
Pendule, piese diferite şi scule stăteau pe rafturi în bună rînduială. Imbrăcat 
cu un halat unsuros, cu o tichie neagră peste părul nu prea bogat, Rudolf 
arăta a vrednic meseriaş. Ochii săi inteligenţi îl priveau pe Matthias, dar 
gîndurile sale zburau în jurul unui pendul ce se încăpăţina să nu funcţioneze 
cum trebuie. Luă cele două scrisori cu un gest mecanic şi întrebă, 
nemulţumit: 


—Ce-i cu astea? 

—Nişte dovezi că Peter se află la Satu-Mare, iar viaţa vasalului vostru 
Mihai e primejduită. 

-—lar Mihai? se văicări Rudolf. De cînd a călcat în Transilvania, nu-i zi să 
nu-i aud numele. Am început să-l visez noaptea şi mi-am pierdut întreaga 
linişte. În privinţa lui am primit o mulţime de plîngeri de la nobilii 
principatului, de la poloni, de la Ieremia Movilă şi Sigismund, de la sfîntul 
papă, de la mama şi de la biserica noastră catolică. Ce vrei să fac, dragul 
meu? Nimeni nu-l vrea. Să cred mai mult în el decît în cei ce se pling? 

—Să credeţi, frate, grăi Matthias cu asprime. Să credeţi în fapte, nu în 
vorbe. Faptele ni-l prezintă ca pe un gospodar chibzuit şi un mare general al 
timpului. Iată ca a eliberat Moldova, spre uimirea noastră, şi i-a scos de 
acolo pe poloni. Şi chiar dacă Mihai tăinuieşte azi o luptă cu turcii, care au 
intrat pînă la Tîrgovişte, avem veşti ce atestă biruinţa lui asupra ienicerilor 
şi spahiilor. Ba mai mult: ceva oşteni de-ai săi au trecut în pradă la sud de 
Dunăre. Acestea sînt faptele, frate. Nu l-am sprijinit cu nimic. Mai rău: 
ajutorul de o sută de mii de taleri, pe care l-aţi trimis prin Pezzen, nu a ajuns 
în mîinile lui. 

—Şi ce crezi că ar trebui să facem? întrebă împăratul, cu ochii la 
pendulul său. 

—Să-l recunoaştem chiar azi principe al Transilvaniei. Să-l punem pe 
Basta în slujba sa, fiindcă polonii se arată ameninţători. Să-i dăm bani şi să 
ducem cu el tratative sincere, în vederea trecerii Moldovei sub 
suzeranitatea imperiului. 

—Nu, nu, dragul meu! se văicări Rudolf. Iar mi-i pun în cap pe toţi. 

—Ştiu, dar merită. Mihai stăpîneşte azi partea de răsărit a Europei, la 
care am rivnit adesea. Nimeni nu ar putea să o facă mai bine şi cu mai multă 
credinţă către imperiu. Are duşmani? Sigur şi absolut firesc. Numai oamenii 
mari au duşmani. Pentru cei becisnici nu se găseşte decît milă, sau dispreţ. 
Iar ca să-i dăm mai multă putere acestui falnic bărbat, ce se arată cinstit cu 
noi, va trebui să vă căsătoriţi cu prinţesa Florica. Ştiu că o iubiţi mult. 

—Adevărat, dragă Matthias, însă nu mai vreau nimic, decît linişte. 

—Linişte? strigă arhiducele, supărat. De va muri Mihai, tocmai asta vă 
va lipsi. Polonii vor ocupa iar Moldova şi poate chiar Transilvania. Turcii vor 
lua Ţara Românească şi nimeni nu-i va opri să se apropie de noi cu 
ameninţare directă. Oare nu vedeţi acest lucru? Nu vedeţi că în răsărit 
Mihai e garanţia liniştii Imperiului Austriac? 

Rudolf nu avea chef de ceartă cu fratele său. Apoi, îl preţuia mult şi ştia 
că vede lucrurile cu multă claritate. 

—Îi voi recunoaşte titlul de guvernator al principatului, cedă el. Acum 
nu-i ofer mai mult. Dar te rog să-mi laşi un răgaz, pentru a găsi justificări 
faţă de mama, de biserica noastră şi de sfintul papă. 

—Cam puţin. _ 

— Totuşi, mai mult decît nimic. Şi aşa voi avea necazuri. Îl numesc 
guvernator şi n-are decît să se descurce cum va şti. 

—Nu-i destul. 

—Crezi? Parcă ziceai că e un mare general. 

—Dar nu făcător de minuni. 


—Înţelege, Matthias, că nu pot mai mult! Acum o lună şi jumătate, 
sfinţia-sa părintele Peter mi-a dăruit, din partea bisericii, patru milioane de 
taleri. 

—Şi ce a obţinut în schimb? tresări arhiducele. 

—Ei, nu mare lucru. L-am pus pe Basta la dispoziţia lui şi i-am semnat în 
alb un titlu de guvernator. 

—Doamne! exclamă arhiducele înmărmurit. Acum chiar nu-i mai văd nici 
o şansă lui Mihai. 

—Să nu o luăm chiar aşa, dragul meu! grăi Rudolf împăciuitor. În luna 
septembrie, Mihai va primi de la noi titlul de guvernator al Transilvaniei, 
astfel că cel semnat în alb îşi pierde puterea. Însă mi-e teamă de o ceartă cu 
Peter. Adică nu cu el, cu stăpiînii lui din umbră. 

-—Luaţi-i lui Basta comanda trupelor din Ungaria Superioară! se rugă 
arhiducele. Trimiteţi-l acolo chiar mîine pe marchizul de Burgau! El nu stă 
de vorbă cu Peter fără a ne întreba pe noi. 

—Am să mă mai gîndesc, dragă Matthias. Pendulul acesta mă necăjeşte 
de vreo două zile. Dar îl desfac şi-i spăl bine fiecare piesă. 

Arhiducele nu insistă. Înţelese din vorbele lui Rudolf că nu mai doreşte 
să continue discuţia. Era totuşi mulţumit că obținuse pentru Mihai titlul de 
guvernator. Însă atuurile erau în mîinile lui Peter şi doar o minune l-ar fi 
putut apăra pe valah. 

leşi îngîndurat şi-i povesti lui Chirilă o parte din discuţia purtată cu 
împăratul. 

—Credeţi că ne va trimite titlul de guvernator? 

—Sper, domnule, răspunse Matthias, uimit că valahul nu părea 
impresionat de primejdia pe care o prezenta Peter. 

x 


La două zile după discuţia cu Matthias, Chirilă Zece Cuţite şi însoțitorii 
săi opriră la un han aflat în drumul lor de întoarcere. Înserase. Apriga 
căldură din timpul zilei căzuse sub răcoarea amurgului. In vreme ce hangiul 
se ocupa de găzduirea noilor oaspeţi, un călăreț obosit de drum lung socoti 
nimerit să tragă la acelaşi han. După ce calul său intră pe mîinile slujitorilor, 
călătorul veni în sufragerie, hotărît să înfulece la repezeală, cu gîndul către 
odihnă. Da nu mică fu surpriza lui cînd la una dintre mese îl recunoscu pe 
Chirilă. Astfel că uită de oboseală, sări de pe scaunul său şi veni alături de 
cavaler. 

— Domnule, numele meu e Cristea. Sînt fericit că vă întîlnesc aici, fiindcă 
asta mă scuteşte de vreo două-trei zile de drum. Am pentru voi o scrisoare 
din partea principelui Mihai. 

„Fir-ar să fie! gîndi cavalerul. Nu-mi place. Presimt că ne vom întoarce 
iar la Praga. Oare ce s-o mai fi întîmplat? Acum e nevoie de mine la Alba- 
Iulia, nu pe coclauri.” l 

Luă scrisoarea total nemulțumit. Insă abia parcurse primele rînduri, că 
pe fața lui severă apăru o paloare neobişnuită. 

„Veşti proaste”, socoti Tufănel. 

Dar Chirilă nu le pomeni un cuvînt despre cele ce aflase. Băgă 
scrisoarea în buzunar, uită de mîncare şi-l chemă pe hangiu. 

—Jupîne, te rog să duci în odaia mea nişte vin bun! 


După acele vorbe, scoase o pungă burduşită cu bani şi i-o întinse lui 
Cristea. 

—la-o, domnule, pentru oboseală şi în semn de prietenie! 

Călătorul nu aşteptă să i se spună de două ori. Chirilă se ridică parcă 
niţel năuc, îi făcu un semn lui Tufănel şi porniră împreună pe treptele ce 
duceau către odăi. Cînd ajunseră acolo, hangiul tocmai rînduia masa, aşa 
cum i se poruncise. lar după ce rămaseră singuri, asprul Chirilă, care 
zîmbea rar, aşa cum se nimerise acum, îl întrebă pe Tufănel: 

—Domnule, ai putea să bei cu mine pentru un prilej de bucurie? 

—Sînt puţini oameni în lume în stare să respingă un astfel de prilej, 
răspunse acesta, fără să priceapă mare lucru. 

Alte vorbe nu mai schimbară între ei. Inchinară creştineşte şi băură, 
fiecare cu gîndurile lui. 

„Pe sfinta Paraschiva, nu-i prea veselă o petrecere cu domnul Chirilă! 
constată Tufănel. De fapt, rar l-am văzut aplecat spre băutură. Iar cînd o 
face lată, greu auzi o vorbă din gura lui. Eh, ce să-i faci? Fiecare om cu 
măruntele lui suceli”, filozofă îngăduitor. 

Trecură vreo două ceasuri. Ochii lui Chirilă se cam împăienjeniseră. Mai 
rezistent la astfel de prilejuri, Tufănel cînta domol, încercînd să se 
înveselească de unul singur. Tîrziu cînd nu se mai aştepta să audă vreo 
vorbă, Chirilă întrebă molcom: 

—La cîte luni merg pruncii în picioare? 

—Băiat, sau fată? 

—Ce importanţă are? 

—Nu dintre cele mai mărunte, zise Tufănel. Fetele cred că se ridică mai 
devreme. Pe la zece-unsprezece luni. Băieţii sînt mai greoi. 

—Ei asta-i! se mînie Chirilă. De cînd îşi îngăduie fetele să pornească 
înaintea băieţilor? 

—Asta n-am ştire, domnule, răspunse Tufănel cam nedumerit. Dar 
cunosc o fată care a luat-o din loc la opt luni. E vorba despre sora mea 
Didina. E 

—Fie! acceptă Chirilă mărinimos. Insă băieții ştiu să zică tată înaintea 
fetelor. 

—Vai, domnule, nu prea! 

—Adică, ce vrei să spui? se încruntă Chirilă, hotărît să nu mai cedeze 
nimic. 

—Didina a zis tată cu un an înaintea mea. 

—Drace! Erai supărat cu bătrînul? 

Tufănel îl privi doar cu un ochi şi răspunse nehotărit: 

—Zău că nu mai ţin minte! 

Dezamăgirea era vizibilă pe faţa lui Chirilă, astfel că după ce-l privi pe 
Tufănel ca pe un duşman, după ce mai bău o cană de vin dintr-o sorbitură, 
grăi fălos: 

— Totuşi, băieţii sînt mai tari. 

—Să nu spuneţi asta, domnule! Pînă pe la vreo zece ani, Didina mă usca 
în bătăi. 

— Sînt mai frumoşi, explodă Chirilă. 

—Aş! 


De data aceasta, cavalerul începu să-l privească bănuitor pe Tufănel. 

„Vrea să-mi facă în necaz, gîndi încercînd să-şi alunge mahmureala. De 
cînd e lumea, bărbaţii îşi doresc un băiat. Deci e limpede că băiatul are 
haruri mai mari decît fata. Dar care or fi ele?” 

Chirilă bănuia că sînt unele merite în plus. Din păcate, vinul bun şi cam 
peste măsură nu-i îngăduia să le caute. Însă nici nu-i trecea prin minte să se 
dea bătut, astfel că zise dispreţuitor: 

— Fetele cam fac pipi pe ele. 

—Da de unde, domnule? i-o întoarse Tufănel. Didina de la un an şi 
jumătate cerea afară. Eu am făcut de toate pînă la trei ani. 

Apoi, văzîndu-l pe Chirilă cum se dezumflă ca o băşică înţepată, în 
mintea isteţului Tufănel se aprinse o lumină. 

„Să mă ia naiba de nărod ce sînt! Mi se pare că domnul Chirilă are un 
băiat. Nu ştiu de unde pînă unde, însă e sigur.” 

Ajuns la această constatare, Tufănel întoarse macazul discuţiei şi începu 
să se laude cu vremea copilăriei, găsindu-i Didinei cele mai rele cusururi. Şi 
la fiecare frază a sa, chipul cavalerului se lumina către zîmbet. lar cînd 
Chirilă dospi de-a binelea şi nu-şi mai încăpu în piele, ca o cocă în care 
drojdia de bere face minuni, Tufănel îl auzi întrebînd: 

— Oare ce s-ar cuveni să-i duc? O sabie, sau un cuţit? 

—Cred că nişte dulciuri. Dar văzînd că faţa cavalerului se înnorează 
uşor, adăugă repede: Nişte dulciuri, o sabie, un cuţit şi două pistoale. 

x 


Doctorul Pezzen ajunse la biserica din pădurea de dincolo de Satu-Mare 
într-o după-amiază cu căldura turbată de-a binelea. Pusta, încinsă ca un 
cuptor, părea încremenită. Păsările nu se ridicau în văzduh. Gîzele mărunte 
îşi cătau adăpost prin desişuri. Pămîntul crăpat din lipsă de umezeală, iarba 
măruntă, cu virfurile uscate, sau tufele rare, cu frunzele căzute către 
neputinţă, prezentau un peisaj dezolant. Cînd adia cîte-o pală de vînt, rară şi 
neconvingătoare, din pustă se ridica un praf albicios, ce se ostoia repede. Pe 
drum, pulberea groasă de două degete dormea toropită. O spuză fierbinte 
plutea la rasul pămîntului şi nimeni nu ar fi putut spune dacă erau aburi, 
sau aerul ce se îngreuia în valuri sub apăsarea căldurii. Doar în pădure, 
acolo unde razele soarelui nu puteau pătrunde după pofta inimii, umbra 
deasă aducea puţină înviorare. 

Transpirat, cu hainele jilave, Pezzen cobori din trăsură şi intră într-o 
casă mai mare decît biserica alăturată, adăpostită frumos de copaci bătrîni, 
falnici, care o protejau iarna de viscole, iar vara - de căldura straşnică din 
pustă. Cîţiva slujitori îi aduseră apă rece pentru spălat şi straie de schimb. 

O jumătate de ceas mai tîrziu, doctorul se simţi înviorat şi îl primi pe 
părintele Peter. 

—Sper că aţi călătorit bine, domnule, zise prelatul, cu zîmbetul său 
blajin. 

—Ah, nu prea! răspunse acesta cam acru. Căldura nu m-a slăbit o clipă 
de-a lungul drumului. Nu a plouat de două luni, iar oamenii spun că 
asemenea secetă nu s-a pomenit de mult. Va fi un an slab. 

—Minia lui Dumnezeu se arată adesea, murmură Peter umil. Păcatele 
aduc după ele osîndă. Însă noi sîntem prea mărunți pentru a judeca voinţa 


Celui-de-Sus, astfel că ne mulţumim a privi plini de căinţă. Ce veşti aduceţi, 
domnule doctor? 

—Proaste. Auzind ce-i propun, Mihai abia mi-a îngăduit să-i vorbesc. 

—Atunci, facă-se voia Domnului! V-am aşteptat cu nerăbdare, fiindcă nu 
doream moartea păcătosului, ci îndreptarea sa. Odihniţi-vă, doctore! Ne 
vom îngriji noi de cele de cuviinţă. 

—Sfinţia-voastră, oare se cuvine să-l osîndiţi pe un mare general şi un 
sincer aliat al creştinilor? 

—Eşti prea mărunt, domnule, pentru a pune astfel de întrebări, i-o 
reteză prelatul. Apoi, nu eu osîndesc, ci biserica noastră. 

Doctorul tăcu speriat. Socoti totuşi că faţă de conştiinţa sa nu mai era 
dator cu nimic după acea întrebare, iar cînd grăi din nou, glasul său arăta 
profundă îngrijorare. 

—Mi-e teamă că în nopţile petrecute la Alba-Iulia, oamenii lui Mihai m- 
au spionat adesea. 

—Fără folos, dragul meu, zîmbi prelatul. Cei care au făcut-o nu aveau ce 
să afle de la domnia-ta. 

Pezzen tăinui cu grijă temerile sale în privinţa soliei către Maximilian, 
însă îi povesti tot ce ştia despre urmele din pivniţa şi din grădina casei lui 
Huszár. 

—N-avem prilej de nelinişte, îl domoli Peter. Unde au rămas cei douăzeci 
de oşteni ai lui Mihai cu care aţi călătorit? 

—La Baia-Mare. Acolo i-am întors din drum. Dar s-ar putea să fi fost 
urmărit. 

—Şi eu cred, răspunse prelatul, spre surprinderea doctorului. 

—Cum de aţi ajuns la asemenea păreri? 

— Simplu, domnule. Dacă aş fi fost în locul lui Mihai, m-aş fi întrebat de 
ce aţi zăbovit două luni la Satu-Mare? De ce nu i-aţi dus cei o sută de mii de 
taleri? Şi mai ales de ce vă întoarceţi aici şi nu la Praga? 

—Ah, aşa e! exclamă Pezzen privindu-l cu admiraţie. Astfel de gînduri nu 
mi-au trecut prin minte. Însă, chiar dacă ceva iscoade ar veni după mine, ele 
nu ar afla mare lucru atîta vreme cît nu vă cunosc şi nu bănuiesc misiunea 
voastră aici. 

—Nu se ştie, domnule doctor, zîmbi prelatul din nou. Pe adversar, 
totdeauna trebuie să-l preţuieşti pentru inteligenţa lui. Nesocotindu-l, ai 
neajunsuri cînd te aştepţi mai puţin. Apoi, nu uita că nobilii cu care ne-am 
întîlnit cunosc rostul meu aici. Dacă unul dintre ei a scăpat vreo vorbă din 
greşeală, sau cu un scop, ar fi prilej de ameninţări asupra noastră. 

—in privinţa nobililor mă îndoiesc de temeiul bănuielii voastre, răspunse 
doctorul. Ei sînt conducătorii răscoalei. Ei sînt cei mai nemulţumiţi de 
domnia lui Mihai în principat. 

— Poate, aprobă Peter. Poate că o fi aşa, dar eu mi-am luat unele măsuri 
de prevedere. Am auzit prea multe lucruri mari despre cavalerii lui Mihai, şi 
aceasta ne îndeamnă spre chibzuială adîncă. 

x 

Spre apus de Satu-Mare şi în stînga drumului care duce în pustă, erau 
cîndva nişte iazuri frumoase, înconjurate de pădure. Nu departe de iazuri, 
se afla o mică biserică de lemn, a cărei vîrstă se pierdea în desişurile 


timpului. Nimeni nu ştia cine o aşezase acolo. Nimeni nu-i cunoştea 
istoricul. Cu ani în urmă, nişte călugări îşi aflaseră odihnă alături de ea. 
Lemnul pădurii, produsul iazurilor pline cu peşte, o stupină uriaşă, unele 
pămînturi bune de rod şi frumoasele danii făcute de autorităţi, sau 
credincioşi, le aduseră odată cu trecerea anilor mari bogății. Aşa stînd 
lucrurile,  măruntele adăposturi de odinioară ale călugărilor fură 
îndepărtate, iar în locul lor, meşteri pricepuţi ridicară o casă impunătoare, 
cu odăi multe şi mari. Aşezată pe o ridicătură de pămînt, casa fu înzestrată 
cu pivnițe lungi, ferite de umezeala obişnuită pe acolo. După o vreme, pe 
sub coroanele copacilor apăru un zid înalt cît două straturi de om, astfel că 
stăpînii locului s-ar fi putut apăra împotriva oricui. Dar liniştea tihnită de 
lîngă iazuri dispăruse odată cu sosirea înaltului oaspete Peter, ce adusese 
cu el vreo opt slujitori şi douăzeci de oşteni gălăgioşi, greu de obişnuit cu 
vorba domoală. Aici sosise doctorul Pezzen, fericit că isprăvise cu bine 
istovitoarea călătorie. Fericit şi satisfăcut, fără să-i treacă prin minte că la 
marginea pădurii se oprise un călăreț, care venise pe urmele încă proaspete, 
lăsate de trăsură. Dar călăreţul nu urmă drumul parcurs de doctor, ci zăbovi 
o vreme pe sub uriaşele coroane ale copacilor, iar cînd soarele căzu frumos 
către asfinţit, îşi mînă calul peste cîmpuri şi reveni la Satu-Mare. Privit în 
treacăt, omul acela ciudat arăta a tîrgoveţ obişnuit cu negustoria sau cu 
ceva meşteşug. Straiele sale cam lustruite de tăria timpului, gonacul nu 
prea de soi şi lipsa armelor întăreau o astfel de părere. Iar cum de-a lungul 
veacurilor oamenii au fost judecaţi şi preţuiţi mai mult după îmbrăcăminte, 
Cae Indru putea fi satisfăcut că nu i se acorda vreo atenţie deosebită. La 
Satu-Mare se nimerise zi de tîrg. Străzile, nu prea largi, gemeau de ţărani, 
meşteşugari, tîrgoveţi simpli sau negustori. După ce ocoli zonele mai 
aglomerate, cavalerul ajunse cu oarecare zăbavă la hanul Doi Porumbei şi 
lăsă calul în seama slujitorilor de la grajduri. 

—Pe cele şapte porţi ale iadului! strigă Sile Adormitu văzîndu-l că intră 
în odaie. Începusem să fiu îngrijorat. 

—Ar fi bine să-ţi păstrezi temerile pentru la noapte, zîmbi Indru, 

—Fiţi fără grijă, domnule! rise acesta. Mai ales că din vorbele voastre 
am înţeles că vom avea de lucru la noapte. 

—Chiar mult, prietene. Doctorul nu s-a oprit la vreo casă din oraş, aşa 
cum mă aşteptam şi cum ar fi fost firesc, ci a tras la o biserică dintr-o 
pădure. Fiind ziuă nu m-am încumetat să mă apropii prea mult, dar socot că 
am văzut destul. 

—Ce naiba caută el într-o pădure, cînd la Satu-Mare ar fi avut mai mult 
confort? 

—Asta mă întreb şi eu. Cu puţină şansă, poate că vom afla ce caută nu 
numai el acolo, ci şi alţii. Din ascunzătoarea pe care mi-am ales-o, am văzut 
nişte trăsuri ce se îndemnau către biserica aceea. Una dintre ele purta 
semnele lui Ştefan Bâthory de Ecsed. Alta - pe cele ale cancelarului 
Naprâgy, iar a treia aparţinea fără îndoială lui Bornemissa. Cît despre 
următoarele, nu le-am recunoscut, din lipsă de semne. 

—Ciudat! murmură Sile. Tare nu-mi vine a crede că i-a prins pe toţi 
dorul de rugăciuni. Mai ales prezenţa lui Naprâgy aici mă uimeşte. Dar dacă 
Pezzen nu s-a oprit o clipă la Satu-Mare, de unde pînă unde ştiu nobilii 


despre întoarcerea lui? Fiindcă între sosirea doctorului şi drumul nobililor la 
biserica din pădure există o legătură limpede ca lumina zilei. 

— Poate că ei ştiau data de întoarcere a doctorului. 

—Asta înseamnă că şi-au dat întîlnire din timp, socoti Adormitu. 

—N-ar fi exclus. 

—Dar de ce se întilneşte Pezzen cu nobilii? De ce tocmai cu cei mai 
vrăşmaşi nouă? 

—Rămîne să aflăm, grăi Cae îngîndurat. 

Fiind zi de tîrg, barierele oraşului se închideau ceva mai tîrziu. Adică, 
îndată după căderea întunericului. Cei străini de Satu-Mare îşi zoreau paşii, 
sau caii, pentru a apuca să treacă dincolo înainte de a fi opriţi de străji. Unii 
gălăgioşi, alţii cu chef ori cu gîndurile la rosturile lor, călătorii se înghesuiau 
spre ieşire într-o îmbulzeală straşnică, apoi se pierdeau în pustă, către cine 
ştie ce aşezări. Cae şi Sile părăsiră oraşul odată cu cei întîrziaţi, dar nu 
urmară drumul obişnuit, ci îşi îndemnară caii undeva peste cîmp. Încă nu 
apăruse luna, iar aerul, greoi de la căldura zilei, împrumuta slab din 
răcoarea nopţii. Peste pustă, natura parcă îşi oprise respiraţia într-o linişte 
plină de farmec. Apăru luna. Iar în tăcerea desăvirşită, cîntecul greierilor 
aducea calmul şi pacea tainică a nopţii. 

Cei doi călăreţi intrară în pădure, dar nu se avîntară către miezul ei, ci 
îşi legară animalele departe de ţinta călătoriei. Pe sub copaci, lumina 
pătrundea slab. Numai partea de sus a pădurii strălucea ca poleită cu aur. 
Cae şi Sile nu mergeau grăbiţi. Zgomotul unei crengi rupte sub încălțări s-ar 
fi auzit acolo ca un trosnet de armă. După presupunerile lor, biserica se afla 
undeva mai spre apus, în zona iazurilor. Sile avea mare încredere în harurile 
de orientare ale lui Indru, astfel că singura sa grijă era aceea de a face paşi 
chibzuiţi. Obişnuit cu felul acela de a se strecura la vreme de noapte, Cae 
umbla mai sprinten, apoi aştepta adesea pînă cînd căpitanul sosea lîngă el. 

Trecuse mai bine de o jumătate de ceas cînd ajunseră la un luminiş. În 
faţa lor, la cel mult o sută de paşi, ceva părţi ale zidului care împrejmuia 
biserica şi celelalte clădiri apărură luminate frumos de puterea lunii. Şezură 
o vreme nemişcaţi. De dincolo de zid nu răzbea nici un zgomot. În aer se 
simţea plăcută umezeală ce venea dinspre iazuri. Adăpostiţi de umbra deasă 
dintre copaci, ocoliră luminişul, fiindcă la poarta cea mare cu siguranţă se 
aflau ceva străji. Ajunseră curînd lîngă zid. Înălţimea acestuia ferea 
interiorul de orice privire iscoditoare. Dar multe dintre crengile copacilor, 
aplecate peste el, l-ar fi putut ajuta să-i încalce creasta. Sprijinit de braţele 
puternice ale lui Cae, lunganul Sile se săltă într-un copac a cărui tulpină 
aproape atingea cărămizile. Cîteva clipe mai tîrziu, tînărul cavaler veni lîngă 
acesta. Dincolo de zid, alţi copaci parcă dormeau în tihnă. Doar spre dreapta 
şi spre stînga, cei doi observară nişte clădiri ascunse de bariera arborilor. 
Cum nu cunoşteau locurile, porniră mai mult dintr-un îndemn către stinga. 
După cîţiva paşi, rămaseră pironiţi, iar mîna lui Cae ţişni ageră spre cutite. 
Undeva nu prea departe de ei, parcă foşnise ceva. Dar zgomotul nu se 
repetă, astfel că, cei doi îşi continuară drumul. Se furişară pe lîngă zidul 
unei clădiri. Lumina lunii devenise atît de puternică, încît s-ar fi putut citi o 
scrisoare. După vreo treizeci-patruzeci de paşi, cei doi observară miraţi că 
se află într-o curte înconjurată pe trei părţi de zidul casei. Un nou foşnet 


răzbi dintre copaci, urmat de un foc de pistol. Mîna lui Cae porni fulgerător 
către brîu. Cuţitul său bizii uşor prin aer, iar o clipă după aceea se auzi un 
țipăt urmat de tropăituri. Amîndoi înţeleseră dintr-o privire că drumul către 
pădure le e tăiat. Văzură alături de ei o uşă. Dintre copaci ploua cu focuri de 
pistol şi numai distanţa mare sau graba trăgătorilor îi feri de alte necazuri. 
Spre mirarea lui Cae, clanţa cedă la prima apăsare. Intrară într-un coridor 
larg, luminat frumos. La capătul său, nişte bărbaţi ridicară pistoalele asupra 
lor. În stînga, o scară de piatră cobora undeva sub clădire. Săriră acolo, însă 
fără folos. Treptele duceau către o uşă grea de stejar, iar uşa era încuiată. 
Un bărbat apăru o clipă lîngă balustrada scării şi le strigă: 

—Predaţi-vă, domnilor! Altfel, vă ciuruim cu focuri de armă! 

Neprevederea îl costă scump. Cuţitul lui Cae săgetă aerul şi i se înfipse 
în piept pînă la plăsele. Urmară unele focuri ale soţilor aceluia, dar 
scobitura de jos a scării îi feri de moarte pe cei doi prieteni. Sile încercă 
zadarnic să deschidă uşa. Erau prinşi acolo fără sorţi de scăpare, chiar dacă 
cei de sus nu îndrăzneau să se arate. Cae folosi unul dintre cuțite pentru a 
împinge zăvorul, însă nu reuşi decît să-i frîngă lama. Trecură cîteva minute. 
Apoi, auzul fin al lui Indru prinse zgomot de paşi dincolo de uşă. Alături se 
folosea o cheie şi, spre mirarea lor, zăvorul cedă. Cine era oare în spatele 
ei? Sile apucă mînerul clanţei. Cîteva clipe şezu nehotărit. O apăsare uşoară 
a prietenului său îl convinse să dea uşa de perete. Dincolo, cineva purta un 
sfeşnic. Trei bărbaţi aşteptau cu pistoalele ridicate, doar la cîţiva paşi. Cae 
aruncă un cuţit către cel cu sfeşnicul, dar pistoalele sloboziră foc. Tînărul 
simţi o arsură puternică, iar lumina dispăru brusc. Braţe străine îl prinseră 
ca într-un cleşte, însă nu le dădu atenţie, ci se miră că nu mai vede lumină. 
Alături de el era vînzoleală mare. Auzi un răcnet de moarte şi se bucură că 
nu era al lui Sile. O voce porunci să fie ridicat sfeşnicul. Pleoapele îl usturau 
cumplit pe Cae, iar în ochi, parcă îi aruncase cineva nisip. ÎImpins de la 
spate, urcă treptele, poticnindu-se. Merse de-a lungul unui coridor. Apoi se 
deschise o uşă. Cineva întrebă cu voce calmă, plăcută: 

—Numai doi? 

—Numai, monseniore, răspunse altă voce. 

—[Il cunoaşteţi? 

—Da, sfinţia-voastră, se auzi glasul lui Pezzen. Cel din stînga e cavalerul 
Cae Indru. Celălalt - căpitanul Sile Adormitu. 

—Frumos, frumos! grăi din nou cel cu titlul de prelat. Am auzit despre 
voi, domnilor, atîtea lucruri, încît v-am aşteptat cu nerăbdare. Bănuiam că 
ne veţi onora cu o vizită, astfel că v-am pregătit o primire călduroasă. Păcat 
că ne-aţi ucis patru slujitori! Aş putea să ştiu scopul cu care ne căutaţi, 
domnule Indru? 

—V-aş pune aceeaşi întrebare, i-o întoarse tînărul cavaler. 

—Vă cred, dar azi numai noi avem această cădere. De ce l-aţi urmărit pe 
domnul Pezzen? 

Cae intui din discuţia purtată că nu doctorul era cel ce condusese 
prinderea lor, ci acel prelat. Deci, biserica catolică intervenise în 
Transilvania peste Pezzen, ce părea a fi umilul ei slujitor. Aici se ascunde 
misterul zăbavei doctorului la Satu-Mare. Totuşi, s-ar fi putut să greşească 
în presupunerile sale. Bănuiala cerea o confirmare mai adîncă. 


—Nu avem ce vorbi împreună, domnule, răspunse tînărul. 

—Poate vă răzgîndiţi, zise prelatul cu voce blajină. Vă vom trece prin 
cazne. Luaţi-i! porunci el. 

Cineva îl împinse de la spate pe Indru. Acesta se împletici fără noimă şi 
căută sprijin cu braţele. 

—O clipă! vorbi prelatul din nou. Apoi veni lîngă Cae, îi ridică pleoapele, 
privi cu băgare de seamă şi spuse cucernic: Omul acesta e orb. Duceţi-l, 
domnilor! Mari şi minunate sînt căile cerului! 

Auzind asemenea vorbe, Sile păli. Uită de rana sa din umăr, fiindcă simţi 
cum i se stringe inima de jale. Făcu un gest disperat să scape din 
strîinsoarea braţelor, dar fără folos. Cîţiva slujitori îl conduseră undeva sub 
clădire. După ce-i legară cu friînghii trainice, aceştia părăsiră încăperea. 
Doar doi dintre ei rămaseră dimpreună cu Peter. La un semn al prelatului, 
aprinseră focul pe o vatră ce părea să fi fost folosită adesea. 

—Domnule Indru, grăi Peter aproape blînd, sub puterea focului puţini 
sînt oamenii care nu-şi dezleagă limba. Ne pare rău că vă supunem la cazne 
şi o facem numai pentru siguranţa planurilor noaste. De fapt, vă cerem 
destul de puţin. Doresc să aflu tot ce ştie stăpînul vostru despre mine şi 
despre întîlnirea mea cu o parte dintre nobilii principatului. Dacă 
răspunsurile ne mulţumesc, veţi muri creştineşte. 

După cele rostite de prelat, Cae avu, în sfîrşit, confirmarea bănuielilor 
sale. Acum era limpede că biserica catolică a imperiului intervenise în 
principat. 

—Măria-sa Mihai nu-i stăpînul, ci prietenul nostru, răspunse el. 

—Mă rog! Nu asta are importanţă acum. Aştept să vorbiţi înainte de a fi 
prea tîrziu. Oricum, nu aveţi ce pierde. Mihai va mai trăi cîteva zile după 
voi. În zori, un trimis al meu va pleca spre Alba-lulia. În felul acesta puterea 
lui şi a voastră va fi doborită pentru totdeauna. Unirea pe care aţi făcut-o se 
va prăbuşi ca un castel clădit pe nisip. 

—Greşiţi, domnule! zîmbi Cae. Poate că noi şi principele Mihai ne vom 
pierde viaţa, dar ceea ce a rămas în sufletele oamenilor nu poate fi distrus. 
Noi am sădit în suflete sămînţa unirii neamului. Ar trebui să asasinați un 
întreg popor pentru a opri sămînţa să încolţească. Un neam nu trăieşte doar 
prin cîţiva oameni, iar în locul nostru vor veni alţii, chiar mai buni decît noi. 
Aşa stînd lucrurile, ceea ce faceţi azi sau miine are o importanţă mai mică. 
Voi şi stăpînii voştri sînteţi prea mici în faţa poporului român. Mă mir că nu 
înţelegeţi astfel de lucruri. De cînd e lumea, a dăinuit ceva impus cu forţa? 

Preocupat de gîndurile sale, Peter nu-i răspunse. 

„Dacă cineva dintre nobili nu a trădat, n-am a mă teme în privinţa 
planurilor noastre, fiindcă Mihai nu ştie despre viitoarea răscoală. Cred că i- 
a trimis pe aceştia încoace mai mult dintr-o bănuială asupra lui Pezzen. În 
sfîrşit, vom vedea.” 

Făcu un semn slujitorilor. Unul dintre ei se apropie de Indru şi-i ridică 
haina şi cămaşa în aşa fel încît să-i rămînă spatele liber. Al doilea înroşea în 
foc o bară de fier. 

—Părinte! strigă Sile, cuprins de o furie fără margini. Chinuiţi-mă pe 
mine în locul său! Eu sînt mai slab la fire şi veţi auzi răcnete frumoase. 
Sînteţi preot şi nu se cade să lucraţi împotriva unui infirm. 


Dar Peter nu-l luă în seamă. Slujitorul scoase fierul din foc şi-l lipi de 
spatele tînărului. Un miros greu de carne arsă se răspîndi prin odaie. De pe 
buzele lui Cae nu răzbi măcar un geamăt, chiar dacă fruntea şi faţa se 
umpluseră de broboane sub apăsarea durerilor. 

„Sînt orb, gîndi el. Acum, nimeni nu mai are nevoie de mine. Aş fi o... aş 
fi o... povară pentru alţii. Iar Stela...” 

—Ajunge! porunci prelatul. Doreşti să vorbeşti, domnule Indru? 

Cum nu primi nici un răspuns, fiindcă gîndurile tînărului erau undeva în 
Semenic, la prima întîlnire cu Stela Cristu, îi făcu semn slujitorului să 
continue. Dar în clipa aceea, uşa sări în lături. Cae auzi un răcnet de moarte 
şi bănui a fi al lui Peter. Zgomote mari se precipitară în jurul său, urmate de 
alte strigăte. Apoi, vocea lui Costache Caravană susură blind ca o adiere: 

—Pe zulufii de-o şchioapă ai Zambilicăi, eşti doar niţel prăjit pe spinare! 
Păcat că nu-i vreme să te oblojesc acum! li tăie legăturile. Poţi să te ţii pe 
picioare? 

—Pot, dar sînt orb, răspunse tînărul. 

Abia acum pricepu Costache semnele disperate ale lui Sile. Grăsunul 
încremeni locului şi simţi că-i lipseşte aerul, iar în clipa următoare, făcu 
eforturi să nu urle de deznădejde. Insă cum nu era vreme de pierdut, luă 
mîna lui Cae într-a sa şi grăbiră spre ieşire. Cîteva minute mai tîrziu, şase 
cai galopau întins printre iazuri şi păduri, către sud. 

Încuiat într-o încăpere de la etaj, doctorul Pezzen nu dormi toată 
noaptea. Cînd se lumină de ziuă, îşi adună tot curajul pentru a porni în 
recunoaştere. Lîngă poarta cea mare descoperi doi slujitori înjunghiaţi în 
spate. 

„Cu cei morţi pe coridoare, sînt opt, gîndi el. Doi în pivniţă şi cu 
părintele Peter, fac nouă. Patru în grădină, treisprezece. Trei lîngă zidul 
împrejmuitor, şaisprezece, Jesus-Maria! Un adevărat măcel. Au mai rămas 
în viaţă doar patru. Doi vor pleca îndată către Praga, pentru a duce la 
mănăstirea Strahov groaznica veste despre uciderea cucernicului Peter. 
Dacă stau să mă gîndesc bine, mă bucur că ticălosul acesta nu mai e în 
viaţă. Cine ştie ce necazuri aş fi avut de pe urma lui?! Cît despre frumoasele 
noastre planuri, cred că s-au dus de rîpă. Va mai trece o vreme pînă cînd 
altul va veni în locul lui Peter.” 

x 

În timp ce doctorul medita cu groază asupra celor întîmplate, cei şase 
fugari se apropiau de cetatea Chiuarului. Ideea de a poposi acolo fusese a 
lui Ducu cel Iute. Acesta ştia că felcerul Ilie din Hațeg se află în Chiuar 
pentru a-i da unele îngrijiri vrednicului căpitan Baba Novac. Rănile lui Cae, 
ale lui Sile şi Ciripoi-tatăl îi împiedicau să facă drum mai lung. Dar ei nu 
ajunseră pînă la cetate, ci poposiră într-un cătun din apropiere, hotăriţi să 
ascundă măcar pentru o vreme cumplita nenorocire a tînărului cavaler. 
Traseră la o casă aşezată pe curmătura unui deal. Grădina ei mare cît un 
parc, ce cobora pînă în vale, frumos împodobită de arbori înalţi, oferea un 
loc minunat de refacere. Numai Ducu nu descălecă alături de ceilalţi, 
zorindu-şi calul pe drumul către Chiuar. 

Costache obloji rănile celor trei şi isprăvi lăudabil, înainte de sosirea 
felcerului. 


—Cum ne-aţi dat de urmă? îl întrebă Cae. 

—Nu prea greu, răspunse grăsunul. Generalul Kornis i-a povestit 
principelui despre întîlnirea lui Peter cu nobilii dornici de răscoală. El şi-a 
arătat credinţa faţă de măria-sa Mihai, uimindu-ne cu totul. Acum sînt 
convins că are un înalt simţ al onoarei. Ştia despre biserica din pădure, 
fiindcă fratele său, Farkas Kornis, e unul dintre conducătorii conspirației de 
la Satu-Mare. Aşa s-a făcut că am ajuns acolo cu puţin în urma voastră. Auzi, 
Cae? Dacă i-ai fi văzut pe Tufănel şi Ciripoi luptîndu-se ca nişte diavoli, te-ai 
fi crucit. Păcat că sînt cam bătrtiori! 

Felcerul Ilie din Haţeg îşi făcu apariţia fără Ducu, purtînd cu el ceva 
bagaje mari, despre rosturile cărora nimeni nu ar fi putut să vorbească în 
afară de el. Dar Ilie nu era guraliv din fire. li înştiinţă pe Cae şi Costache, în 
puţine cuvinte, că prietenul lor urmase drumul către Alba-lulia. După acele 
vorbe, îşi văzu de treburi. Curăţă cu răbdare sprîncenele şi genele arse, iar 
cînd isprăvi migăloasa treabă, privi îndelung ochii lui Indru. Apoi răscoli 
prin bagajele sale, alese unele rădăcini de plante şi le puse la fiert. 

A doua zi în zori, Ilie desfăcu bandajul de pe ochii tînărului, dar nu în 
casă, ci afară, la soare. 

— Vedeţi ceva? întrebă felcerul cu vocea lui cam posacă. 

—Parcă zăresc lumina soarelui, ca flacăra unei lumînări care se află 
departe. 

—Închideţi stîngul, domnule! 

Cae se supuse. 

—Ei? 

—Nimic. 

—Acum, dreptul! 

—Cu acesta zăresc lumina din nou. 

—Dar copacii din faţa voastră? 

—Parcă. Parcă ceva întunecos. 

—Mda! Miine vom încerca din nou cu stîngul. Cît despre cel drept, cred 
că într-o săptămînă va fi ca şi altădată. Totuşi, mă miră stîngul. Mi se pare 
chiar mai limpede decît celălalt. 

x 

La două zile după discuția cu felcerul, Cae porni de-a lungul unui gard, 
ajutîndu-se cu mîinile. Costache, Sile, Tufănel-tatăl şi Ciripoi-tatăl se 
aşezară undeva la umbră şi gustau cumpătat nişte vin de Teaca. Din vreme- 
n vreme, Cae închidea cînd un ochi, cînd altul. Spre mirarea lui, cu cel stîng 
parcă începuse a zări mai bine. Uneori, desluşea tulpinile copacilor, ca 
printr-o ceaţă deasă. Ajunse curînd la un colţ al gardului aflat în vale şi auzi, 
nu departe de el, susurul plăcut ca o binecuvîntare al apei unui pîriiaş ce 
cobora vioi printre pietre. Se căzni multă vreme să vadă apa, însă nimic nu-i 
era clar, astfel că-i rămase doar bucuria de a asculta lupta dintre apă şi 
piatră. Ceva mai încolo, poate la vreo treizeci-patruzeci de paşi, o fată cu 
părul roşu, căzut în valuri peste umeri, şedea încremenită şi-l privea. Pe faţa 
ei neasemuit de frumoasă, lacrimile se rostogoleau molcom, dar ea nu le luă 
în seamă. După un timp hotări să pornească spre Cae, parcă speriată că 
acesta ar putea să dispară. Auzul fin al tînărului prinse zgomotul uşor. 
Rămase o clipă atent. Apoi, deşi nu purta vestitele lui cuțite, mîna zvicni 


spre brîu, într-un gest obişnuit, iar vocea sa aspră sună strident în liniştea 
locului. 

—Cine-i acolo? 

Stela, fata cu părul roşu, nu-i răspunse. Buzele îi tremurau ca ale 
pruncului înainte de plins. Cae zîmbi gîndindu-se la neliniştea ce-l 
cuprinsese adineauri. Aici nu exista nici o primejdie. Bănui să fie vorba 
despre felcer. Mai mult ca sigur că acesta îi încerca starea ochilor. Zări o 
umbră care intrase între soare şi el. Dar mersul acesteia arăta prea uşor. 
Întinse mîna. Degetele sale întîlniră un umăr delicat de femeie. 

—Dumnezeule! bîigui el. 

Degetele se ridicară spre păr. Fata le simţi cum tremură, ca aripile 
puiului de vrabie căzut din cuib. Îl cuprinse cu braţele şi se ghemui la 
pieptul lui. Şezură multă vreme îmbrăţişaţi. Inimile lor parcă împrumutaseră 
susurul apei. 

— Principele e sus, în casa gospodarului, murmură ea. 

— Principele? 

—Da. Am venit amîndoi într-un suflet. Nu ne-am îngăduit popasuri. El te- 
a văzut adineauri din drum, însă mi-a dat întîietate. 

—Dar Ducu? 

—Domnul Ducu şi preotul capelei noastre din Obreja sînt la biserică. 
Sub coasta alăturată se vede o biserică mică de lemn. Principele ne va fi 
nănaş. 

Ceva mai tîrziu, Costache Caravană, care asistase la cununie ca martor, 
dori să îmbrăţişeze mireasa, dar frumoasa castelană făcu un gest uimitor. 
Prinse mîna grăsunului şi, înainte ca acesta să se dezmeticească, îşi lipi 
buzele de ea. 

—Pe Zambi... pe frîul... pe cocoaşa... nu se cade! protestă el. 

Fata îl privi lung şi grăi cu multă căldură: 

—N-am sărutat mîna unui prieten, ci a unuia dintre cei mai viteji bărbaţi 
ai neamului nostru. 

—Fir-aş al naibii, să mă ia naiba! gemu Costache cam aiurit. 

Apoi se îndepărtă brusc, fiindcă inima lui mare nu putea suporta astfel 
de gingăşii. Cătă în jur şi, cu toate că se înnorase a ploaie, i se păru că 
întreaga coastă se dezmiardă, neruşinată şi proaspătă, în lumina soarelui 
dulce. 

